
ĮŽANGA 


Kadangi paprastas anglų skaitytojas gali turėti kitokį supratimą 
apie romaną negu šių nedidelių tomelių' autorius ir todėl gali tikėtis 
tokio įdomumo, kokio šiuose puslapiuose neras ir kokio nė nebuvo ma- 
nyta čia suteikti, tai gal bus visai ne pro šalį pasakyti iš pradžių keletą 
žodžių apie šios rūšies literatūrą, kokios, kiek prisimenu, niekas nėra 
bandęs mūsų kalba rašyti. 

Epas, kaip ir drama, yra skirstomas į tragediją ir komediją. Home- 
ras, šios rūšies poezijos tėvas, yra mums davęs tiek vieno, tiek kito pa- 
vyzdžių, tik komedijos kūrinys“ yra amžinai dingęs, o jis, kaip sako 
Aristotelis“, priklauso komedijai tiek kiek „Iliada“ — tragedijai. Ir gal- 
būt iš antikos neturime jokių komedijų todėl, kad dingo šis didysis pa- 
vyzdys, kuris, jeigu būtų išlikęs, būtų susilaukęs pasekėjų kaip ir kitos 
šio didžiojo kūrėjo poemos. 

Toliau, jeigu epas gali būti tragiškas ir komiškas, tai aš nepabijosiu 
pasakyti, kad jis gali vienodai būti eiliuotas ir neeiliuotas, nes bet koks 
kūrinys, kuriame, nors ir nėra vieno požymio, kritikų* laikomo priva- 
lomu epinei poemai, būtent — metro, tačiau yra visi kiti požymiai — 
fabula, veiksmas, charakteriai, veikėjų kalba, stilius — ir trūksta tiktai 
metro, man regis, visiškai gali būti laikomas epu, juo labiau kad nė 
vienam kritikui nekilo mintis priskirti jį kuriai kitai kategorijai ar duo- 
ti atskirą pavadinimą. 

Todėl Kembrio arkivyskupo „Telemachas“*, man atrodo, yra epas, 
kaip ir Homero „Odisėja“; iš tikrųjų daug teisingiau ir protingiau pa- 
vadinti jį tuo pat vardu, kaip ir veikalus, nuo kurių jis tesiskiria vienu 
bruožu, negu statyti į gretą su tais, su kuriais neturi nė vieno bendro. 
Tokie yra daugiatomiai kūriniai, paprastai vadinami romano vardu — 
tai „Klelija“, „Kleopatra“, „Astrėja“, „Kasandra“, „Didysis Kiras““ 


ir daugybė kitų, kuriuose, mano supratimu, labai mažai tėra pamoky- 
mų ar įdomumo. 

Taigi komiškas romanas yra komiška neeiliuota epinė poema ir nuo 
komedijos skiriasi tuo, kuo rimta epinė poema nuo tragedijos, — veiks- 
mas apima ilgesnį laiko tarpą ir yra labiau išvystytas, įvykių ratas pla- 
tesnis ir veikėjų įvairovė didesnė. Nuo rimto romano jis skiriasi tuo, 
kad fabula ir veiksmas ten yra orūs ir iškilmingi, o čia — lengvabu- 
diški ir smagūs; kitokie ir veikėjai, nes čia vaizduojami žmonės yra že- 
mesnių sluoksnių, taigi atitinkamai ir prastesnio elgesio bei įpročių, o 
rimtieji romanai rodo visa, kas didingiausia; galų gale ir stilius bei 
veikėjų tonas čia juokaujamas, o ne iškilnus. Šių kūrinių stilius, mano 
manymu, gali kartais būti net burleskinis, ir to pavyzdžių šioje knygoje 
pasitaikys gana gausiai, vaizduojant kovas ir kitose vietose, nebūtinai 
nurodytinose įgudusiam skaitytojui, kurio pasimėgavimui šios parodi- 
jos, ar pajuokiamieji mėgdžiojimai, daugiausia ir skiriami. 

Tačiau nors tokį stilių retsykiais ir leidome sau, vaizduodami įvy- 
kius, vis dėlto labai to vengėme samprotavimuose bei veikėjų charak- 
teriuose, nes čia tas visiškai netinka, nebent rašant burleską“, betgi 
mūsų kūrinys yra ne toks. Tikrai, jokie du literatūros tipai taip didžiai 
nesiskiria vienas nuo kito kaip komiškas ir burleska, nes pastarasis vi- 
sada rodo, kas yra išsigimę, nenatūralu, ir malonumo čia gauname, 
jeigu panagrinėsim, iš netikėto absurdiškumo, kaip, sakysim, prastuo- 
liui priskiriant didžiūno elgsenas ar e converso*, o komiškame kūriny- 
je visada privalu griežtai laikytis tikrovės, ir iš teisingo jos imitavimo 
išplaukia visas smagumas, kurį tuo būdu galim suteikti numaningam 
skaitytojui. Komiško kūrinio autoriui mažiausiai iš visų leistina nu- 
krypti nuo tikrovės gal dėl to, kad rimtam poetui ne visada taip jau 
lengva rasti didingumo ir grožio, o juokingų dalykų gyvenime pilna 
visur, tik reikia atidžiai stebėti. 

Apie burleską užsiminiau todėl, kad daugį sykių esu girdėjęs tą var- 
dą duodant kūriniams, iš tikrųjų komiškiems tik dėl to, kad autorius 
panaudoja burleską stiliui, kuris tėra poezijos drabužis, bet, kaip ir 
žmonių drabužis, kur kas labiau nulemia minios nuomonę (pirmasis — 
apie visą poemą, antrasis — apie žmogų) negu daug svarbesni priva- 
lumai. Tačiau, aišku, tam tikras stiliaus nerimtumas ten, kur charak- 
teriai ir jausmai yra visiškai natūralūs, taip pat nėra burleska, kaip ne- 
galima iškilniu pavadinti kūrinio, kai jame vaizduojami žemi ir ne- 


* Atvirkščiai (Iot.). 


gražūs dalykai, nors apie juos kalbama aukštais ir pompastiškais 
žodžiais. 

Ir tariu, jog milordo Šaftsberio* nuomonė apie gryną burleską su- 
tampa su mano, kai jis tvirtina, kad tokio dalyko nerandame antikos 
kūriniuose. Tačiau man burleska, matyt, labiau priimtina negu jam, 
ir ne todėl, kad ji man atnešė nemenką sėkmę scenoje“, bet greičiau 
todėl, kad niekas kitas nesukelia didesnio smagumo ir juoko, o smagus 
Juokas turbūt yra puikiausias dvasios vaistas ir geriau, negu paprastai 
manoma, išvaiko melancholiją, graužatį bei kitokius nelemtus negala- 
vimus. Pasiremsiu daugelio pastebėjimu: ar žmonės nepasidaro links- 
mesni ir mielaširdingesni, keletą valandų pasimėgavę šitokia malonia 
pramoga, negu prisikamavę nuo tragedijos ar rimto ir sunkaus skai- 
tymo)? 

Tačiau pailiustruokime visa tai kitu menu, kur galbūt skirtumas 
bus dar ryškesnis ir akivaizdesnis: palyginkime juokingus tikroviškus 
dailininko paveikslus su tais kūriniais, kuriuos italai vadina caricatura; 
pamatysime, kad pirmieji yra juo puikesni, juo tiksliau juose atspindė- 
ta tikrovė; čia bet koks outrė*, bet koks menkiausias dailininko nesis- 
kaitymas su šia alma mater** tuoj krinta kritiškesniam žiūrovui į 
akis. O karikatūrai viskas galima. Jos tikslas — parodyti pabaisas, ne 
žmones; ir čia puikiausiai tinka visokie iškraipymai bei padidinimai. 

Tai va: kas dailėje yra karikatūra, tas rašyme — burleska, ir komiš- 
kų kūrinių rašytojas yra nelyginant komiškų paveikslų piešėjas. Čia 
turiu pasakyti, kad jei pirmuoju atveju dailininkas tarsi turi privalumų, 
tai antruoju — privalumai pervien rašytojo pusėje, nes kokį išsigimė- 
liškumą daug lengviau nupiešti, negu aprašyti, o tai, kas juokinga, ap- 
rašyti lengviau, negu nupiešti. Ir nors komiškumas tiek vieno meno, 
tiek kito taip smarkiai nesujudina ir nepaveikia raumenų kaip karika- 
tūra ar burleska, vis dėlto, mano manymu, reikia pripažinti, kad jo su- 
teiktas malonumas yra veiksmingesnis ir naudingesnis. Tas, kuris są- 
mojingąjį Hogartą'“ pavadins dailės burleskos atstovu, man regis, men- 
kai jį teįvertins, nes, aišku, kur kas lengviau ir kur kas mažiau dailinga 
yra nupiešti žmogų su absurdiško didumo nosimi ar išdidintu kuriuo 
kitu bruožu arba pavaizduoti kokia nežmoniška, išsigimėliška poza, 
negu drobėje išreikšti jo švelnius jausmus. Laikoma aukštu įvertinimu, 
kai dailininkui sakoma, kad jo figūros tarsi kvėpuoja, tačiau iš tikrųjų 


* Perdėjimas (pranc.). 
*+ Motina maitintoja (lot.). 


dar didesnis ir tauresnis būtų pagyrimas, jei galėtume pasakyti, kad 
jos tarsi mąsto. 

Bet grįžkime atgal. Šitame mano darbe, kaip jau sakiau, tėra vien 
juokingumas. Ir trumpas šio žodžio paaiškinimas nepasirodys skaityto- 
jui netinkantis, jeigu prisiminsim, kaip neteisingai jį supranta netgi tie 
rašytojai, kurie juokingumą yra pasirinkę savo vaizdavimo objektu, 
nes kam gi daugiau, jei ne tokiam begaliniam nesupratimui, galima 
priskirti pastangas išjuokti pikčiausias niekšybes arba, dar blogiau, 
baisiausias negandas? Ar gali būti didesnis absurdiškumas, kaip, saky- 
kim, parašymas komedijos apie Neroną su linksma scena, kur jo moti- 
na persiduria įsčias''?7 Arba kas gali skaudžiau užgauti žmonių jaus- 
mus, kaip bandymas išjuokti neturtą ir sielvartą? O skaitytojas, net ir 
ne itin išsimokslinęs, prisimins ne vieną tokį pavyzdį. 

Beje, gali pasirodyti neįprasta, kad Aristotelis, taip mėgęs apibrėži- 
mus ir taip gausiai jų teikęs, nemanė esant reikalinga apibrėžti juokin- 
gumo. Teisybė, sakydamas, kad juokingumas yra būdingas komedijai, 
jis pabrėžė, jog niekšybė nėra jos objektas, tačiau kas konkrečiai yra, 
jis, kiek prisimenu, nenurodė. Taip pat ir abatas Belgardas!'“, šia tema 
parašęs traktatą, kuriame duota daug įuokingumo pavyzdžių, nė sykio 
nėra priėjęs iki jo ištakų. 

Vienintelis tikro juokingumo šaltinis (kaip man matosi) yra apsi- 
metinėjimas. Tačiau nors juokingumas išteka iš tos vienos versmės, 
pagaivoję apie begalę upelių, į kuriuos jis išsišakoja, bemat nustojame 
stebėtis, kodėl jis suteikia tiek gausios medžiagos tam, kas juo domisi. 
Toliau — apsimetinėjimo yra dvi priežastys: tuštybė ir veidmainystė, 
nes tuštybė mus skatina apsimesti kitkuo, negu esame, norint pagyrimo, 
o veidmainystė leidžia išvengti pasmerkimo, slepiant savo ydas po 
priešingų dorybių kauke. Ir nors dažnai tos dvi priežastys būna sumai- 
šomos (nes jas atskirti gana sunku), vis dėlto jos kyla dėl visiškai skir- 
tingų motyvų, ir jų pasireiškimas yra aiškiai kitoks — tikrai, apsimeti- 
nėjimas, kilęs iš tuštybės, yra artesnis tiesai negu tas kitas, nes jam ne- 
reikia kovoti su tokiu dideliu prigimties pasipriešinimu, su kokiu turi 
kovoti veidmainystė. Reikia taip pat pažymėti, kad apsimetinėjimas 
nereiškia visiško prisiimtųjų savybių neturėjimo; tik kai kyla iš veid- 
mainystės, jis yra artimas apgaulei, o kai vien iš tuštybės, — pasidaro 
panašus į puikavimąsi, pavyzdžiui, apsimestinis tuščio žmogaus dos- 
numas yra aiškiai kitoks negu apsimestinis šykštuolio dosnumas, nes 
vis dėlto tuščiam žmogui. nors jis yra ne tas, kuo dedasi, nors neturi 
tos dorybės, kurią savinasi, norėdamas, kad kiti pamanytų ją turint, šis 


svetimas drabužis guli kiek dailiau kaip šykštuoliui, kuris yra visiška 
priešingybė tam, kuo prisimeta esąs. 

Šitokio apsimetinėjimo atskleidimas ir sukelia juoką, ir skaitytojas 
visada patiria nuostabą bei malonumą — kurie yra juo didesni tada, 
kai apsimetinėjama iš veidmainystės, o ne iš tuštybės; nes atskleidus, 
kad žmogus yra visiška priešingybė tam, kuo dedasi, nustembama kur 
kas labiau, todėl ir juokas didesnis, negu kad sužinojus, jog tų savybių, 
kuriomis norėtų garsėti, jis turi nepakankamai. Galiu pasakyti, kad 
mūsų Benas Džonsonas!'*?, kuris juokingumą suprato geriau už kitus, 
daugiausia vaizduoja apsimetinėjimą iš veidmainystės. 

Taigi vien dėl apsimetinėjimo įvairios gyvenimo negandos ir ne- 
laimės ar prigimties netobulumai gali pasidaryti juoko objektu. Aišku, 
žmogui turi būti sutrikęs protas, kad bjaurumą, išsigimimą ar skurdą 
jis galėtų laikyti savaime juokingais dalykais, ir manau, nė vieno, pa- 
mačiusio gatvėje kokį nuskurėlį važiuojant vežimu, nesuims juokas. 
Tačiau jeigu tą patį nuskurėlį jis pamatys išlipantį iš šešiais arkliais 
pakinkytos karietos arba iššokantį iš palankino su skrybėle, pasidėta 
ant rankos!'*, žmogus tikrai pradės juoktis, ir teisingai. Visai taip pat, 
jeigu įeisime į kokio varguolio būstą ir pamatysime bėdiną šeimyną, 
nusilpusią iš alkio ir drebančią iš šalčio — mums tas nesukels juoko 
(na nebent būtume šėtoniško žiaurumo); tačiau jeigu čia rastume gorę, 
kurią vietoj anglių puoštų gėlės, o indaujoje būtų išdėliotas sidabras, 
porcelianas ar dar kokie daiktai, pretenduojantys parodyti turtingumą 
ar rafinuotumą — tiek pačių žmonių, tiek kambario apstatymo, — 
tada būtų tikrai dovanotina pasijuokti iš tokio fantastiško reginio. Dar 
mažiau išjuoktini yra fiziniai žmogaus trūkumai, tačiau kai bjaurumas 
taikosi būti pripažintas grožiu ar kai luošumas stengiasi pasirodyti vik- 
rumu, tada šitos nelaimingos aplinkybės, kurios iš pradžių sužadina 
gailestį, mums sukelia vien tik linksmumą. 

Poetas'? tą pasako šitaip: 


Kalti mes ne todėl, kad esame tokie, 
O kad nesame tokie, kokiais atrodyt norim.* 


Ir jeigu ritmas čia leistų įdėti žodį „juokingi“ vietoj „kalti“, 
mintis būtų, ko gero, dar tikslesnė. Didelės ydos yra aiškiai vertos mūsų 
paniekos, mažesni trūkumai — pasigailėjimo, ir tiktai apsimetinėji- 
mas, man regis, yra tikrasis juokingumo šaltinis. 


* Eiliuotus tekstus vertė A. Danielius. 

Tačiau man gali būti paprieštarauta, kad aš, nepaisydamas savo 
taisyklių, šitame darbe vaizduoju ydas, ir net labai juodas. Aš į tai at- 
sakysiu. Pirma, yra labai sunku pavaizduoti daugybę žmogaus veiksmų 
ir nepaliesti ydų; antra, ydos, kurios bus sutinkamos čia, yra greičiau 
atsitiktinė pasekmė kokios žmonių silpnybės ar netvirtumo, o ne sa- 
vybė, visą laiką glūdinti širdyje. Trečia, jos pateikiamos ne kaip pajuo- 
kos objektas, o kaip paniekos. Ketvirta, jos niekada nebūna pagrindi- 
nis bet kurios scenos veikėjas; ir galiausiai — ydom niekada nepasiseka 
įvykdyti sumanytojo blogio. 

Taigi paaiškinęs, kuo skiriasi „Džozefas Endriusas“ nuo romanistų 
kūrinių iš vienos pusės ir burleskos rašytojų — iš kitos, ir davęs keletą 
trumpų pastabų (daugiau nebuvau numatęs) apie tos rūšies literatūrą, 
kokios, kaip jau esu sakęs, iki šiol nebuvo bandyta rašyti mūsų kalba, 
palieku geranoriui skaitytojui spręsti apie mano darbą pagal mano 
pastebėjimus, tik dar truputį sugaišinsiu, kol pasakysiu kokį Žodį apie 
šio kūrinio veikėjus. 

Iškilmingai pareiškiu, kad nemanau jame nieko apjuodinti ar ap- 
šmeižti, nes nors viskas čia nurašyta iš gamtos knygos ir beveik nėra 
žmonių nei veiksmų, kurių nebūčiau paėmęs iš savo pastebėjimų ar 
patirties, aš vis dėlto nepagailėjau pastangų užmaskuoti asmenis tokio- 
mis nepanašiomis į tikrovę aplinkybėmis, titulais ir spalvomis, kad juos 
atpažinti nėra nė mažiausios tikimybės, o jeigu atsitiktų atvirkščiai, 
tai tik ten, kur vaizduojamasis trūkumas yra toks menkas, jog iš tokios 
silpnybės, lygiai su kitais, gali pasijuokti ir pats jos turėtojas. 

Na o dėl Adamso paveikslo, kadangi jis yra visų šviesiausias, tai 
tokio, mano galva, nerasi nė vienoje iš dabartinių knygų. Jis sumanytas 
kaip nepaprasto naivumo personažas, ir kadangi jo širdies gerumas 
palenkia į jo pusę visus gerus žmones, tai, tikiuosi, užstos ir mane prieš 
jo luomo džentelmenus, kuriems, pakol jie verti švento savo pašauki- 
mo, galbūt niekas nejaučia didesnės pagarbos kaip aš. Todėl nors jis ir 
atsiduria nederamose aplinkybėse, jie man atleis, kam padariau jį dva- 
sininku, nesgi jokia kita profesija nebūtų galėjusi suteikti tiek progų 
atsiskleisti tauriosioms jo savybėms. 


db 


PIRMA KNYGA 


I skyrius 


APIE GYVENIMO APRAŠYMUS APSKRITAI 
IR APIE PAMELOS — ATSKIRAI; 
TA PROGA KELETAS ŽODŽIŲ 
APIE KOLĮ SIBERĮ IR KITUS. 


Seniai, bet teisingai yra pastebėta, kad pavyzdžiai daro didesnį vei- 
kimą protui nei pamokymai, ir jeigu tas teisinga atkariems ir smerkti- 
niems dalykams, juolab teisinga maloniems ir vertiems pagyrimo. Čia 
didžiai prisideda noras aplenkti, kuris beatodairiškai mus veda į pa- 
mėgdžiojimą. Todėl geras žmogus yra gyva pamoka visiems pažįsta- 
miems, ir tame siaurame rate jis duoda daugiau naudos negu gera 
knyga. 

Tačiau kadangi dažnai būna, jog geriausi Žmonės tėra mažai žino- 
mi ir dėl to naudingas jų pavyzdys negali plačiai pasklisti, rašytojas 
yra pašauktas pagarsinti jų gyvenimus toliau ir pateikti dailingus jų 
atvaizdus tiems, kurie neturi laimės pažinoti originalų; ir taip pateikda- 
mas pasauliui tuos sektinus pavyzdžius jis gali, ko gero, padaryti žmo- 
nijai didesnę paslaugą negu pats asmuo, savo gyvenimu tuos pavyz- 
džius duodantis. 

Šitoks tat visada buvo mano požiūris į tuos rašytojus, kurie yra 
mums apsakę veiksmus didžių ir garbingų žmonių, tiek vyrų, tiek 
moterų. Neminint čia senųjų autorių, mūsų dienomis mažai skaitomų, 
kadangi rašė užmirštomis ir, kaip laikoma, sunkiai suprantamomis kal- 
bomis — tokių kaip Plutarchas, Nepotas!“ bei kitų, girdėtų mano jau- 
nystės laikais, — ir mūsų pačių kalba yra parašyta daug naudingų ir 
pamokomų kūrinių, apgalvotai skirtų sėti doros sėklą jaunimo širdyse 
ir lengvai suprantamų vidutinių gabumų žmonėms. Toksai yra pasako- 
jimas apie Džoną Didįjį, kuris drąsiom ir didvyriškom kovom su didelio 
augumo ir tvirto sudėjimo žmonėmis pelnė šlovingą Milžinų žudiko 
pravardę, pasakojimas apie Voriko grafą, kurio krikšto vardas buvo 
Gajus; Argalo ir Partenijos gyvenimai ir, žinoma, pasakojimas apie 
septynis garbiuosius vyrus, krikščionybės karžygius''. Čia visur ma- 

lonumai eina pervien su pamokymų, ir skaitytojas kone lygia dalia 
patiria smagumo ir pasidaro geresnis. 

Tačiau nesustosiu prie jų nei prie daugelio kitų, o paminėsiu tik 
dvi knygas, neseniai išspausdintas, kurios pateikia žavingų pavyzdžių 
iš patrauklaus vyrų ir moterų gyvenimo. Pirmoji, vaizduojanti vyro 
dorybes, yra parašyta to didžiojo žmogaus, kuris pats gyveno aprašytą- 
jį gyvenimą ir, kaip daugelis mano, gyveno taip vien todėl, kad paskui 
galėtų aprašyti. Antrąją mums pateikia istorikas, kuris, kaip yra įpras- 
ta, sėmėsi žinių iš autentiškų užrašų ir dokumentų. Manau, skaitytojas 
jau bus atspėjęs, kad turiu omeny pono Kolio Siberio ir panelės Pame- 
los Endrius gyvenimo aprašymus'“. Kaip sumaniai pirmasis, lyg tarp 
kitko užsimindamas, kad išvengė pakėlimo į aukštus bažnyčios ir vals- 
tybės postus, moko mus paniekos tuščiai šio pasaulio garbei, kaip ryž- 
tingai jis skiepija visišką paklusnumą viršesniems! Galiausiai kaip pui- 
kiai mus apginkluoja kovai su didžiai nemalonia ir niekinga aistra — 
gėdos baime, kaip akivaizdžiai parodo menkumą ir beprasmybę iliu- 
zijos, vadinamos reputacija. 

Ko skaitytojas gali pasimokyti iš panelės Endrius memuarų, yra 
taip gražiai paaiškinta puikiuose rašiniuose, ar laiškuose, spausdina- 
muose antrame ir kituose to kūrinio leidimuose!?, kad kartoti visai ne- 
bėra reikalo. Tikra istorija, kurią čia pateikiu skaitytojams, atskleidžia, 
kokį gerą darbą knyga gali padaryti ir koks būna pavyzdžio poveikis, 
mano ką tik minėtas, nes iš jos paaiškės, kad įstabus sesers dorybių pa- 
veikslas, stovintis visą laiką akyse, labiausiai padėjo Džozefui Endriu- 
sui išlikti tyram tarp tokių didžių pagundų. Tik pridursiu dar, kad 
skaistybė, be abejo, taip geidžiama ir derama tiek vienai žmonijos pu- 
sei, tiek antrai, yra bene vienintelė dorybė, kurios didysis apologetas 
neprisiskyrė sau, ir šito pavyzdžio skaitytojams nerodo. 

II skyrius 


APIE PONĄ DŽOZEFĄ ENDRIUSĄ, 
JO GIMIMĄ, TĖVUS, MOKYMĄ 
IR DIDŽIUOSIUS GABUMUS, 
TAIP PAT KELETAS ŽODŽIŲ APIE PROTĖVIUS. 


Ponas Džozefas Endriusas, mūsų pasakojimo herojus, turėjo gar- 
bės būti vienintelis Gaferio ir Gamerės“" Endriusų sūnus bei žymio- 
sios Pamelos, šiuo metu taip išgarsėjusios savo dorovingumu, brolis. 
O jo protėvių tai mes ieškojome labai stropiai, bet teradome labai ma- 
žai — atsekėme juos tik iki prosenelio, kuris, kaip vienas tos parapijos 
senolis prisimena savo tėvą sakius, puikiai mokėjęs kautis lazdomis. 
Ar daugiau kokių protėvių buvę, paliekame spręsti smalsiajam skaity- 
tojui, nes patys neradome jokių tikrų žinių, kuriomis būtų galima pasi- 
kliauti. Tačiau nieku būdu nepraleisime neįdėję epitafijos, pateiktos 
vieno sąmojingo mūsų draugo: 


Sustok, keleivi, nes kape šiame 
Linksmasis Endrius miega po žeme. 
Kai rūusčią dieną žemė sudrebės, 
Jisai pakils pabudęs iš duobės. 

Jei dar gali, tai linksminkis nūnai, 
Nes tuoj kaip jis nuliūsi amžinai. 


Žodžiai akmenyje beveik visai išdilę nuo senumo. Tačiau nerei- 
kia nė aiškinti, kad „Endrius“ čia parašytas be galūnės, taigi yra ne 
pavardė, o vardas. Ir mano draugas dar spėja, kad čia būta šito, kuris 
įkūrė filosofų juokautojų sektą, pramintą Linksmaisiais Endriais“'. 
Taigi atmesdamas tą aplinkybę, kuri anaiptol nėra esminė ir kurią pa- 
minėjau tik atsižvelgdamas į nustatytas gyvenimo aprašymų taisykles, 
pereinu prie daug svarbesnių dalykų. Iš tikrųjų, juk pakankamai yra 
aišku, kad jis turėjo tiek protėvių kiek bet kuris kitas žmogus pasau- 
lyje ir, galimas daiktas, jeigu atsigręžtume kokius penkis ar šešis šimtus 
metų į praeitį, pamatytume jį esant giminę su asmenimis, šiuo metu 
itin žymiais, kurių protėviai dar praeito amžiaus vidury buvo tokie pat 
nežinomi. Tačiau leiskime, argumentacijos dėlei, kad jis visiškai netu- 
rėjo protėvių ir kad, šių dienų žodžiais sakant, atsirado iš mėšlo krū- 
vos, panašiai kaip atėniečiai tarėsi atsiradę iš žemės, tai argi tada šitas 

autokopros* netenka teisės susilaukti pagyrimo už savo nuopelnus ir 
dorybes? Argi ne žiauru, kad žmogui, jeigu jis neturi protėvių, būtų 
dėl to atimama galimybė buti šlovingam, kai matome daugybę tokių, 
kurie, neturėdami jokių dorybių nei privalumų, yra apgaubti protėvių 
pelnytos šlovės? 

Dešimties metų amžiaus (tuo laiku jis jau mokėjo rašyti ir skaityti) 
Džozefas, kaip leido įstatymas, buvo atiduotas tarnauti pas serą Toma- 
są Bubį“*, pono Bubio dėdę iš tėvo pusės. Seras Tomasas tuo metu pats 
valdė dvarą, ir mažasis Endriusas buvo paskirtas baidyti paukščių. Jis 
turėjo atlikti vaidmenį, kokį senovėje atlikdavęs dievas Priapas“*, mūsų 
laikais vadinamas Gavėnios Džeku““; tačiau kadangi jo balsas buvo 
labai muzikalus ir veikiau prišaukdavo paukščius, ne atbaidydavo, 
Endriusas greitai buvo iš laukų perkeltas į šunidę šunininko paranki- 
niu, o medžiotojų kalba tariant, šunų varovu. Šiam darbui jis irgi neti- 
ko dėl balso švelnumo, nes šunis labiau traukė melodingas jo barimas 
negu viliojamas šunininko šaukimas, todėl šunininkas netrukus labai 
įsiširdijo 1r paprašė, jog seras Tomasas įtaisytų Džozefą kur kitur, ir 
visą laiką už kiekvieną šunų iškrėstą eibę vertė kaltę ant vargšo ber- 
niuko, ko! galiausiai tas buvo perkeltas į arklides. Čia jis greitai pasi- 
rodė ne pagal amžių tvirtas ir vikrus ir jojant arklių girdyti visada drą- 
siai sėsdavo ant paties smarkiausio ir nirčiausio arklio, tuo labai visus 
stebindamas. Dirbdamas arklidėse, jis keletą kartų jojo per arklių lenk- 
tynes, ir taip sumaniai bei sėkmingai, jog kaimynystėje gyvenantys dva- 
rininkai ėmė dažnai prašyti baronetą, kad leistų mažiuliui Džojui (taip 
jis buvo vadinamas) lenktynėse joti jų arkliais. Karščiausi lošėjai kirs- 
dami lažybų pirmiausia visada pasidomėdavo, kuriuo arkliu jos mažiu- 
lis Džojus, ir statydavo greičiau už jojiką negu už arklį, ypač po to, 
kai Džojus su panieka atsisakė nemažo kyšio ir nesutiko leistis apjo- 
jamas. Tas itin pakėlė jo reputaciją ir taip patiko poniai Bubi, kad ji 
panoro turėti jį prie savęs kaipo tarną (jam dabar jau buvo septynio- 
lika metų). Tada Džojus buvo paimtas iš arklidės ir pristatytas patar- 
nauti poniai: eiti, kur ji palieptų, stovėti už jos krėslo, pilstyti arbatą, 
nešti jai maldaknygę į bažnyčią, kur per savo balsą jis pasižymėjo gie- 
dodamas psalmes; ir visais kitais atžvilgiais jis taip gražiai elgėsi per pa- 
maldas, kad į jį atkreipė dėmesį vikaras ponas Abrahamas Adamsas, 
kuris sykį, atėjęs į sero Tomaso virtuvę išgerti puodelio elio, prie pro- 
gos paklausė vaikiną keleto klausimų iš tikybos ir atsakymais liko la- 
bai patenkintas. 


* Atsiradęs iš mėšlo krūvos (gr.). 

III skyrius 


APIE VIKARĄ PONĄ ABRAHAMĄ ADAMSĄ, 


KAMERISTĘ PONIĄ SLIPSLOP** 
IR KITUS. 


Ponas Abrahamas Adamsas buvo didžiai mokslingas. Puikiai mo- 
kėjo graikų ir lotynų, gerai išmanė Rytų kalbas,-taip pat mokėjo skai- 
tyti ir versti iš prancūzų, italų ir ispanų. Daugelį metų jis paskyrė kuo 
atkakliausiam mokymuisi ir įgijo tiek Žinių, kiek retas teturi ir univer- 
sitetą baigęs. Be viso to, jis buvo geros galvos, geros širdies ir gero bū- 
do, tačiau sykiu taip nesigaudė gyvenimo kryžkelėse kaip koks kūdikis, 
ką tik jose atsidūręs. Kadangi pats niekada nieko neapgaudinėjo, tai 
neįtarė, kad ir kiti galėtų apgaudinėti. Jis buvo kaip reta kilnus, drau- 
giškas ir narsus, tačiau charakteringiausia jo savybė buvo naivumas: 
jis ne ką daugiau už poną Kolį Siberį tenutuokė, kad pasaulyje esama 
tokių aistrų kaip pyktis ir pavydas“", nors, tiesą sakant, šitoks kaimo 
pastoriaus naivumas stebina mažiau negu džentelmeno, praleidusio vi- 
są amžių už kulisų — tokioje vietoje, kurią retai kas pavadins nekal- 
tybės mokykla ir į kurią bent kiek atidžiau pažvelgęs didysis apologe- 
tas įsitikins, kad šios aistros tikrai gyvena žmogaus širdyje. 

Dėl savo dorybių bei kitų privalumų Adamsas buvo ne tik puikus 
dvasininkas, bet ir mielas, malonus bičiulis ir taip įtiko ir pamėgo vie- 
nam vyskupui, kad jau nuo penkiasdešimties metų buvo aprūpintas 
gražiomis pajamomis — dvidešimt trim svarais per metus, — tačiau 
aukštos padėties nei su jomis nepasiekė, nes gyveno kaime, kur bran- 
gu prasimaitinti, ir turėjo šiokį tokį kliuvinį — žmoną bei šešis 
vaikus. 

Taigi va šitas džentelmenas, pastebėjęs, kaip sakiau, nepaprastą 
jaunojo Endriuso dievotumą, rado progą paklausti jį keleto dalykų, 
pavyzdžiui, iš kelių knygų susideda Naujasis testamentas, kokios tos 
knygos, po kiek jose skyrių ir panašiai; ir Endriusas, kaip kažkam pra- 
sitarė ponas Adamsas, atsakė daug geriau, negu būtų atsakęs seras To- 
masas ar abu jo kaimynai — taikos teisėjai. 

Ponui Adamsui nepaprastai rūpėjo sužinoti, kada ir kokiomis ap- 
linkybėmis jaunikaitis šių žinių įgijo. Džojus pasakė, kad labai anksti 
išmokęs skaityti ir rašyti per gerumą savo tėvo, kuris, nors ir neturėjo 
pakankamai įtakos įtaisyti jį į labdaros mokyklą, kadangi dvarininko, 

kurio Žemėje jie gyveno, pusbrolis per bažnyčios seniūno rinkimus 
jų miestelyje balsavo ne už tą, kur reikėjo, tačiau negailėdamas mokė- 
j0 už jo mokslą po šešis pensus per savaitę. Endriusas taip pat pasakė, 
kad visą laiką, kiek tarnauja pas serą Tomasą, A aIKiĖ skaito SELSS 
knygas, kad perskaitė Bibliją, „Žmogaus pareigą“?', Tomą Kempietį“" 
ir kad visada, kai tik niekas nemato, jis skaito puikia knygą, kuri guli 
atversta priemenėj ant lango; joje parašyta, kaip velnias per pamokslą 
nusinešė pusę bažnyčios, neužgavęs nė vieno maldininko, ir kaip javų 
laukas su visais medžiais nusileido nuo kalno ir užklojo kito žmogaus 
pievą. Iš to ponas Adamsas pakankamai aiškiai suprato, jog puikioji 
knyga yra ne kas kita, o Beikerio „Metraštis““. 

Vikaras, nustebęs dėl jaunikaičio tokio uolumo ir stropumo, nors 
niekas jo suvis neragino, paklausė, ar jam negaila, kad nėra gavęs di- 
desnio mokslo ir kad kilęs ne tokioje šeimoje, kur tėvai skatintų jo ga- 
bumus bei žinių troškimą. Jaunikaitis atsakė, kad knygos, kurias jis 
perskaitė, išmokiusios jį kai ko daugiau, negu aimanuoti dėl savo pa- 
dėties. Kad jis visiškai patenkintas ta vieta, kuri jam skirta, kad stengsis 
auginti savo talentus““, nes tokia jo priedermė, o neniurnės dėl savo 
likimo nei pavydės geresniųjų dalios. 

— Puikiai pasakyta, berneli,— tarė vikaras, — ir būtų gerai, kad 
kai kas iš tų, kurie yra perskaitę daug daugiau knygų, beje, ir iš tų, ku- 
rie patys rašo, irgi gautų iš skaitymo tiek naudos. 

Prieiti prie sero Tomaso ar prie miledi“' Adamsas galėjo tik per 
kameristę, nes seras Tomasas buvo pernelyg linkęs vertinti žmones vien 
pagal jų apsirengimą arba turtą, o miledi, linksmo būdo moteris, turė- 
jusi laimę gauti išsilavinimą mieste, niekaip kitaip nevadino savo kai- 
mynų kaimiečių kaip tik gyvuliais. Jie abu žiūrėjo į Adamsą tiktai kaip 
į tarną, priklausantį parapijos pastoriui, kuris tuo laikotarpiu buvo su 
seru Tomasu piktuoju — mat pastorius jau daug metų vedė pilietinį 
karą, arba — tas turbūt nieko ne geriau — bylinėjosi tiek su pačiu 
seru Tomasu, tiek su jo žemių nuomininkais. Nesantaikos pagrindas 
buvo punktas dėl dešimtinės, kurį laimėjus pastoriaus pajamos būtų 
padidėjusios keletu šilingų per metus. tačiau jis vis niekaip negalėjo 
bylos išlošti ir nieko geresnio nesusilaukė, nebent tik malonumo (kuris, 
kaip dažnai sakydavo, buvo tikrai didelis), kad galutinai nuskurdino 
daugelį beturčių nuomininkų, nors ir pats tuo metu smarkiai nusi- 
gyveno. 

Ponia Slipslop, kameristė, pati buvo vikaro duktė, tai ir Adamsą 
dar laikė garbėje; ji labai vertino jo mokytumą ir dažnai diskutuoda- 

vo su.juo religijos klausimais, bet visada reikalavo, kad ir jos sprendi- 
mai būtų gerbiami, nes ji dažnai būdavo Londone ir pažino pasaulį ge- 
riau, negu kad galėjo tartis pažįstąs kaimo vikaras. 

Diskutuodama su Adamsu, ponia Slipslop turėjo vieną didelį pra- 
našumą: ji pašėlusiai mėgo įmantrius žodžius ir vartojo juos taip keis- 
tai, kad vikaras, nedrįsdamas jos įžeisti ir tais žodžiais suabejoti, daž- 
nai nesusigaudydavo, ką ji turi omeny — koks arabiškas rankraštis 
jam būtų buvęs kur kas lengviau suprantamas. 

Taigi vieną dieną po gana ilgo ginčo apie materijos (arba, kaip ji 
teikėsi vadinti — materialo) esmę Adamsas pasinaudojęs proga pra- 
dėjo kalbą apie jaunąjį Endriusą ir paprašė, kad jinai parekomenduo- 
tų jį savo poniai kaipo mokslams pagavų jaunikaitį ir pasakytų, kad 
jis, Adamsas, apsiima jį mokyti lotynų kalbos, idant per tai jaunikaitis 
galėtų gauti aukštesnę vietą negu liokajaus; ir pridūrė, kad, kaip ji pati 
žinanti, jos šeimininkui juk visai nesunku jį kur geriau įstatyti. Todėl 
jis norėtų, kad berniukas būtų atiduotas jo globai. 

— Na jau, ponas Adamsai, — pasakė ponia Slipslop, — negi ma- 
note, kad mano šeimininkė leistų tokius niuansus šiuo klausimu? Ji 
greitai važiuos į Londoną, ir aš sekretiškai žinau, kad nieku gyvu Džo- 
jaus nepaliks čia, nes jis yra pats meiliausias iš jaunikaičių — kito 
tokio nerastum nė su žiburiu, — ir aš sekretiškai žinau, kad ji nė nema- 
no su juo skirtis, kaip ir su pora savo šyvų kumelių, nes jai vienodai 
brangu tiek tai, tiek tai. 

Adamsas buvo beįsiterpiąs, bet ji kalbėjo toliau: 

— Ir kodėl lotynų kalba turi būti aktualiau reikalinga liokajui 
negu džentelmenui? Kad jūs, dvasininkai, turite jos mokytis, tai su- 
prantama, nes kaip be jos sakysite pamokslą? — bet Londone aš gir- 
dėjau džentelmenus kalbant, kad ji niekam daugiau nereikalinga. Aš 
sekretiškai žinau, kad mano ponia net supyktų, jei apie tai ką nors už- 
siminčiau, 0 aš nenoriu užsitraukti tokios problemos. 

Sulig tais žodžiais suskambėjo ledi skambutis, tai Adamsas gavo 
pasišalinti ir daugiau jau nebeištaikė progos pasikalbėti su ponia Slip- 
slop iki pat jos išvažiavimo į Londoną, o tai įvyko po kelių dienų. Ta- 
čiau Endriusas buvo labai dėkingas vikarui už gerus ketinimus ir pa- 
sakė niekada to nepamiršiąs, o mielasis vikaras ilgai jį mokė, kaip elg- 
tis ateityje ir kaip išlikti skaisčiam ir darbščiam. 

IV skyrius 


KAS NUTIKO NUKELIAVUS Į LONDONĄ. 


Vos tiktai atvažiavęs į Londoną, jaunasis Endriusas susidraugavo 
su įvairiaspalve savo brolija““, kuri visaip stengėsi atgrasyti jį nuo an- 
kstesnio gyvenimo įpročių. Jo plaukai dabar buvo nukirpti pagal pas- 
kutinę madą ir pasidarė pagrindinis rūpestis: visą rytą jis vaikščiodavo 
susisukęs juos ant popierių ir iššukuodavo tiktai po pietų. Tačiau iš- 
mokyti jį lošti kortomis, keiktis, gerti bei kitokių rafinuotų miesto ydų 
jiems nepasisekė. Laisvą laiką Džozefas daugiausia skirdavo muzikai 
ir labai toje srityje ištobulėjo — pasidarė toks puikus šito meno žino- 
vas, kad operoje visi tarnai paisė jo nuomonės ir niekada nesupeikė 
ar neišliaupsino anei vienos arijos kitaip, megu jis buvo pagyręs ar 
suniekinęs. Jis kiek per triukšmingai reiškėsi teatruose ir subuvimuose, 
o nulydėjęs savo ponią į bažnyčią (dabar jau gana retai), berodė kur 
kas mažesnį dievobaimingumą negu seniau. Vis dėlto kad ir labai buvo 
dailus pažiūrėti, jo dorovė liko nesugadinta, nors buvo šaunesnis ir 
mandagesnis už bet kurį kitą miesto gražuolį tiek su livrėja, tiek be jos. 

Jo ponia, kuri anksčiau vis sakydavo, kad Džojus yra gražiausias 
ir mandagiausias tarnas visoje karalystėje, tik jam, deja, trūkstą gyvu- 
mo, dabar tos kliaudos neberegėjo; atvirkščiai — dažnai galėjai ją iš- 
girsti šūktelint: „Taip, šis vaikinas turi ugnies“. Ji aiškiai matė tą po- 
veikį, kurį miesto oras daro pačios nuosaikiausios prigimties žmo- 
nėms. Dabar ji rytais eidavo su juo į Haid Parką ir kai pavargdavo — 
o taip buvo kone kas minutę, — įsikibdavo jam į parankę ir pradėdavo 
kuo draugiškiausiai šnekučiuoti. Lipdama iš karietos, paimdavo jį už 
rankos ir kartais. bijodama suklupti, stipriai ją suspausdavo; rytais, dar 
gulėdama, leisdavo jam prie lovos perskaityti laiškus; degindavo jį 
žvilgsniu prie stalo ir šiaip žaisdavo su juo visus tuos nekaltus žaidi- 
mus, kuriuos aukštuomenės damos gali sau leisti, nė kiek nebijodamos 
sutepti savo dorybės. 

Ir nors dorybė lieka nesutepta, kartais nedidukės strėlės paliečia 
jos atspindį — damos reputaciją; taip nutiko ir ledi Bubi, kai ji vieną 
rytą vaikščiojo po Haid Parką už parankės su Džojum, o pro šalį ka- 
rieta atsitiktinai važiavo ledi Titl ir ledi Tetl““. 

— O viešpatie,— pasakė ledi Titl, — negaliu patikėti savo akimis. 
Nejau čia ledi Bubi? 

— Aišku,— atsakė Tetl. — Ko čia stebėtis? 

— Betži jis — jos tarnas! — tarė Titl. 

O Tetl nusijuokė ir pasakė: 

— Sena istorija, patikėkit. Nejaugi nesate girdėjusi! Jau pusė metų 
kaip žino visas miestas. 

Šio pokalbio išdava buvo šnibždai, paėję per šimtą namų, kur abi 
damos* tą pačią dieną apsilankė skyrium, ir galėję turėti blogų pasek- 
mių, jei ne pasitaikiusios dvi kitos naujienos, pagarsintos rytojaus 
dieną ir tapusios viso miesto kalbų kalba. 

Nesvarbu, ką skandalus mėgstantys šmeižikai manė ar spėliojo 
apie nekaltus ledi Bubi žaidimus, tačiau tikrai yra žinoma, kad tie žai- 
dimai nepadarė jokio įspūdžio jaunajam Endriusui ir jis niekada ne- 
mėgino naudotis tomis laisvėmis, kurias jam teikė jo ponia. Jinai tokį 
jo elgesį išsiaiškino kaip neapsakomą jo pagarbą jai ir nuo šito tik dar 
sustiprėjo tai, ką ji buvo pradėjusi jausti ir apie ką bus kiek daugiau 
pasakyta kitame skyriuje. 


V skyrius 


SERO TOMASO BUBIO MIRTIS, 
JAUSMINGAS IR GRAUDUS JO NAŠLĖS GEDULAS 
IR DIDIS DŽOZEFO ENDRIUSO SKAISTUMAS. 


Tuo metu nutiko įvykis, nutraukęs tuos malonius pasivaikščioji- 
mus, dėl kurių tikriausiai būtų greitai išsipūtę Gando žandai ir jis, pa- 
siėmęs varinį savo trimitą, būtų sutrimitavęs per visą miestą; tas įvy- 
kis — mirė seras Tomasas Bubis, iškeliavo į kitą pasaulį, palikęs siel- 
vartaujančią žmoną taip užsidariusią nuo Žmonių, tarsi ji pati būtų 
buvusi suimta kokios sunkios ligos. Per pirmąsias šešias dienas vargšė 
dama nejįsileido nieko daugiau, tik ponią Slipslop ir tris drauges, kad 
turėtų su kuo lošti kortomis, bet septintąją ji paliepė, kad Džojus, kurį 
nuo dabar dėl tam tikrų priežasčių vadinsime Džozefu““, atneštų jai 
arbatinį. Gulėdama lovoje, dama pasišaukė Džozefą, kad prieitų, liepė 


* Gali pasirodyti absurdiška, kad Tetl ėmė skleisti visiems žinomą gandą, bet to 
absurdiškumo nebeliks, jei skaitytojas drauge su manimi tars, kad ši dama pati tą naujie- 
ną sužinojo pirmą kartą. (Aut. pastaba) 

atsisėsti ir, nejučia uždėjusi ranką jam ant rankos, paklausė, ar jis buvo 
kada įsimylėjęs. Kiek sumišęs Džozefas atsakė, kad jis dar jaunas ir 
apie tokius dalykus anksti galvoti. 

— Nors ir jaunas, — sako ponia, — aš neabejoju, kad šis jausmas 
tau nesvetimas. Na, Džojau,— klausia ji, — pasakyk atvirai, kas ta lai- 
mingoji mergaitė, kurios akys tave pavergė? 

Džozefas atsakė, kad jis abejingas visoms moterims, kokias tik yra 
matęs. 

— Ak, jeigu taip,— sako ponia,— tai tu myli visas pervien. Tei- 
sybė, jums, gražiems vyrams, kaip ir gražioms moterims, labai ilga ir 
sunku išsirinkti, bet vis dėlto niekaip neįtikinsi manęs, kad tavo širdis 
tokia nejautri šitiems jausmams. Tavo žodžius esu linkusi priskirti slap- 
tumui, labai pagirtinai savybei, už kurią aš toli gražu ant tavęs nepyks- 
tu. Ko vertas jaunuolis, kuris išsipasakoja apie savo artimus santykius 
su damomis! 


— Su damomis! Ponia, — sako Džozefas, — aš tikrai niekada ne- 
turėjau tiek įžūlumo — galvoti apie tą, kuri verta šitaip vadintis. 

— Nesistenk būti pernelyg kuklus, — sako ji,— nes kartais ku- 
klumas išvirsta atžarumu, bet malonėk atsakyti į tokį klausimą: tarki- 
me, tu patikai kokiai damai, tarkime, ji išsirinko tave iš visų tavo lyties 
asmenų ir suteikė tokių privilegijų, kokių galėtumei tikėtis, tik jei bu- 
tumei lygios su ja kilmės, — ar esi tikras, kad tuštybė nepaskatintų at- 
skleisti to kitiems? Atsakyk teisybę, Džozefai: ar esi tiek protingesnis ir 
tiek dorovingesnis, negu paprastai esti jaunuoliai, kurie be jokių sąži- 
nės priekaištų gali dėl savo puikybės paaukoti mūsų gerą vardą, nė 
nesusimąstydami, kokią didžiulę atsakomybę mes jiems uždedame savo 
nuolaidumu ir pasitikėjimu? Ar moki laikyti paslaptį, mano Džojau? 

— Ponia,— sako jis,— manau, jūsų malonybė negalėtumėte ap- 
kaltinti manęs, kad būčiau kada išdavęs jūsų šeimos paslaptis. Ir tikiuo- 
si, jeigu kartais mane atleistumėte iš tarnybos, kad tą parašysite ir re- 
komendacijoje. 

— Aš visai neketinu atleisti tavęs, Džojau,— sako ji ir atsidūs- 
ta. — Ko gero, nepajėgčiau to padaryti. 

Ji truputėlį pasikėlė, ir pasirodė neregėto baltumo kaklas, kurį pa- 
matęs Džozefas nuraudo. 

— Vaje! — sako ji, tarsi tik dabar susivokusi. — Ką aš darau? 


Vyriškis mano kambary, o aš guliu sau ramiausiai nuoga; tarkim, tu 
sumanytum pasikėsinti į mano garbę, tai kaip aš apsiginčiau? 

Džozefas paaiškino, kad niekada jos atžvilgiu nėra turėjęs jokių 
blogų minčių. 

— Taip, — sako ji.— tikriausiai tu savo minčių nevadini nedoro- 
mis; 0 gal jos tokios ir nėra. 

Jis prisiekė, kad tikrai ne. 

— Tu ne taip mane supratai, — sako ji. — Jeigu norėtum pasikė- 
sinti į mano garbę, tavo ketinimai nebūtų nedori, tik žmonės juos taip 
vadina. Tačiau tu gi sakai, kad žmonės niekada nieko tokio nesužinos; 
vadinasi, turėčiau pasikliauti tavo mokėjimu laikyti paslaptį? Tada 
geras mano vardas pasidarytų priklausomas nuo tavęs. Ir aš atsidur- 
čiau tavo valioje. 

Džozefas paprašė jos malonybę nusiraminti, nes tokie nedori daly- 
kai jam niekada nė į galvą neateitų, ir pasakė verčiau sutiktų tūkstantį 
kartų numirti, negu duoti jai pagrindo jį įtarti. 

— Bet aš, — sako ji, — turiu pagrindo tave įtarti. Argi tu ne vyras? 
O aš, galiu tą pasakyti be tuščio didžiavimosi, esu pakankamai patrau- 
kli. Bet tu tikriausiai bijai, kad nesišaukčiau įstatymo, taip, aš tikiuosi, 
kad bijai, tačiau mato dangus, aš niekada nesiryžčiau stoti prieš teismą, 
be to, Džojau, tu žinai, kokios esu atlaidžios širdies. Sakyk, Džojau, 
argi manai, kad aš tau neatleisčiau? 

— O, patikėkit, ponia, — sako Džozefas, — aš niekada nepadarysiu 
nieko, kas jūsų malonybę supykintų. 

— Tai manai, — sako ji, — kad tas manęs nesupykins? Manai, kad 
aš taip noriai tau atsiduosiu? 

— Aš jūsų nesuprantu, ponia, — sako Džozefas. 

— Tikrai? — klausia ji. — Tai tu arba kvailys, arba kvailiu de- 
diesi; dabar man aišku, kad dėl tavęs apsirikau. Todėl eik žemyn, ir 
kad niekada daugiau tavęs nematyčiau — apsimestinis tavo kuklumas 
manęs neapgaus. 

— Ponia, — sako Džozefas,-- aš nenorėčiau, kad jūsų malonybė 
blogai apie mane galvotų. Aš visą laiką stengiausi būti paklusnus tar- 
nas tiek jums, tiek savo ponui. 

— Ak nenaudėli,— pasakė miledi,— ar dėl to dar mini to bran- 
gaus žmogaus vardą, kad suteiktum man skausmo, prikeltium mano 
širdyje mielus prisiminimus? (Ji apsipylė ašaromis.) Eik man iš akių! 
Ir niekada daugiau nesirodyk. 

Su tais žodžiais ji nusigręžė nuo jo, ir Džozefas išėjo iš kambario 
baisiausiai susikrimtęs ir parašė laišką, kurį skaitytojas ras kitame 
skyriuje. 

VI skyrius 


KAIP DŽOZEFAS ENDRIUSAS PARAŠĖ LAIŠKĄ 
SAVO SESERIAI PAMELAI. 


Panelei Pamelai Endrius, gyvenančiai pas skvairą Bubį. 


BRANGIOJI SESUTE! 

Po to, kai gavau tavo laišką apie gerosios tavo ponios mirtį. tokia pat nelaimė 
ištiko ir mūsų namus. Prieš ketvertą dienų mirė garbusis mano šeimininkas seras 
Tomasas, bet dar blogiau, kad vargšė mano ponia aiškiai išėjo iš proto. Niekas iš 
tarnų nemanėm, kad ji taip jo gailėsis, nes juodu barėsi beveik kiekvieną dieną; 
bet apie tai nieko daugiau, nes juk žinai, Pamela, niekada nemėgau pasakoti savo 
ponų šeimos paslapčių; tačiau tu tikriausiai žinojai, kad juodu nemylėjo vienas 
kito; ir aš kokį tūkstantį kartų girdėjau, kaip ponia norėjo kilniojo pono mirties, 
tačiau niekas nežino, ką reiškia netekti draugo, kol nebūna jo netekęs. 

Niekam nesakyk, ką čia rašau, nes nenorėčiau, kad žmonės kalbėtų, jog aš iš- 
pasakojąs visa, kas dedasi mūsų šeimoje, bet jeigu ji nebūtų tokia aukštakilmė 
dama, būčiau galėjęs pagalvoti, kad ji į mane įsižiūrėjusi. Brangioji Pamela, niekam 
nesakyk, bet ji liepė man atsisėsti ant jos lovos, kur ji gulėjo nuoga, laikė mane už 
rankos ir kalbėjo visai taip, kaip dama kalbėjo savo mylimajam vaidinime, kurį 
mačiau Kovent Gardene“?, kai ji geidavo, kad jis nebūtų geresnis, negu turėjo būti. 

Jeigu ponia iš tikrųjų išprotėjo, nenorėčiau ilgiau pasilikti tuose namuose, todėl 
širdingai prašau tave, kad surastum man vietą pas skvairą arba pas kokį kitą poną 
kaimynystėje, na, o jeigu tu tikrai išteki už pastoriaus Viljamso, kaip girdėjau kal- 
bant, tai tada aš su džiaugsmu eičiau pas jį už patarnautoją“", nes, kaip žinai, esu 
tam tinkamas — moku skaityti ir giedoti psalmes. 

Manau, kad mane atleis labai greitai, ir jeigu iki tol nebūsiu gavęs žinios iš tavęs, 
grįšiu į kaimą, į senojo savo pono dvarą, bent vien dėl to, kad galėčiau pasimatyti 
su pastorium Adamsu, kuris yra geriausias žmogus pasaulyje. Londonas — blogas 
miestas, čia taip nėra bičiuliškumo, kad žmonės nepažįsta vieni kitų, nors gyvena 
šalimais. Perduok labų dienų visiems draugams, kurie tik pasiteiraus apie mane. 
Taigi lieku 

Tave mylintis brolis 


DŽOZEFAS ENDRIUSAS. 


Užantspaudavęs laišką ir parašęs adresą, Džozefas tuojau pat nuli- 
po žemyn ir susitiko ponią Slipslop, su kuria, pasinaudodami šia proga, 
geriau supažindinsime skaitytoją. Tai netekėjusi, kokių keturiasdešimt 
penkerių metų amžiaus dama, jaunystėje truputį paslydusi ir likusi 
mergauti iki pat šiolei. Šiuo metu ji neatrodė itin graži, nes augumo 
buvo labai mažo, kūno pernelyg stambaus, veido raudono ir dar spuo- 
guoto. Nosis taip pat pernelyg didelė, akys — pernelyg mažos, ir jei 

panėšėjo į karvę, tai greičiau ne kvapu, o dviem rudais rutuliais, ku- 
riuos nešiojosi priešaky; be to, viena jos koja buvo trumpėlesnė už kitą, 
dėl to vaikščiojo kiek šlubčiodama. Ši daili būtybė jau kuris laikas 
meilingai žvilgčiojo į Džozefą, tačiau neturėjo tokio pasisekimo, kokio 
veikiausiai geidė, nors ji nieko jam negailėjo — ne tik kerų ir vilio- 
nių, bet ir arbatos, saldėsių, vyno bei kitokių skanėstų, kurių, turėda- 
ma savo rankose raktus, galėjo imti kiek norėjo. Bet Džozefas jai vi- 
siškai nerodė nė mažiausio dėkingumo, netgi nėsyk nepabučiavo, nors 
aš anaiptol nemanau, kad ji būtų buvusi taip lengvai užganėdinta, o 
Džozefas tada tikrai būtų buvęs vertas didžiausių priekaištų. Mat ji 
buvo jau to amžiaus, kai manėsi galinti sau leisti bet kokią laisvę su 
vyriškiu, nebijodama, kad pasaulyje atsiras trečiasis, per kurį viskas 
iškiltų aikštėn. Ji vaizdavosi, kad taip ilgai visko atsižadėdama ne tik 
atsiteisė už tą nedidelį jaunystės paslydimą, kurį jau anksčiau minėjo- 
me, bet dar susitaupė daugybę nuopelnų, kurie pateisins ir ateities 
klaidas. Vienu žodžiu, ji nusprendė duoti valią savo aistrai ir kuo grei- 
čiau grąžinti tą malonumų skolą, kurią jautė esanti sau skolinga. 

Kupina tokio žavesio ir šitokio nusiteikimo ji susitiko su vargšu 
Džozefu laiptų apačioje ir paklausė jo, ar šį rytą neišgertų stiklą ko 
skanaus. Džozefas, kuris buvo ganėtinai nusiminęs, mielai ir su padėka 
priėmė pasiūlymą, ir abudu nuėjo į podėlį, kur, padavusi jam pilną 
stiklą ratafijos“' ir paprašiusi sėstis, ponia Slipslop taip prabilo: 

— Nėra moteriai pavojingesnio pasažo, kaip atiduoti savo meilę 
berniukui. Jei būčiau numaniusi, kad man bus skirta tokia lemtis, bū- 
čiau sutikusi verčiau tūkstantį kartų numirti, negu sulaukti šitokios 
dienos. Jeigu mums patinka vyras, jis mus supras iš menkiausios iliu- 
zijos. O su berniuku tenka sulaužyti visus draudimus, kol pagaliau su- 
keli jam impresijų. 

Džozefas, nesuprasdamas nė žodžio iš jos kalbos, pasakė: 

— Taip, gerbiamoji. 

— „Taip, gerbiamoji!“ — pakartojo ponia Slipslop kiek suirzu- 
si. — Nori suignoruoti mano aistrą? Tau, nedėkingasis, dar negana, 
kad neatsilygini už visas mano paslaugas, bet drįsti čia aronizuoti! 
Barbaras tu ir pabaisa! Ką aš padariau, kad mano aistra taip ignoruo- 
jama, ir dar su tokia aronija? 

— Gerbiamoji,— atsakė Džozefas, — aš nesuprantu įmantrių jū- 
sų žodžių, bet tikrai žinau, kad nedėkinguoju manęs vadinti neturite 
dėl ko, nes aš ne tik nesu padaręs jums nieko blogo, bet visą laiką my- 
lėjau jus kaip savo tikrą motiną. 

— Ak tu stuobry! — įtūžusi suriko ponia Slipslop.— Kaip tikrą 
savo motiną? Ar tik neinspiruoji mane esant tokio amžiaus, kad galė- 
čiau būti tavo motina? Nežinau, kaip tas atrodo geltonsnapiams, bet 
tikras vyras visada duos preferanciją man, o ne kokiai pažaliavusiai 
mergiščiai““. Bet aš turėčiau ant tavęs nepykti, o greičiau niekinti ta- 
ve, kad nori pokalbiauti su mergiščiomis, o ne su protinga moterim. 

— Gerbiamoji,— tarė Džozefas, — patikėkite, aš visada laikiau 
garbe su jumis pasikalbėti, nesgi jūs tokia išsimokslinusi. 

— Taip, bet, Džozefai, — pasakė ji, kiek atlyžusi nuo komplimento 
už išsimokslinimą, — jeigu tu mane vertintumei, tai tikrai būtum radęs 
išraišką, kaip tą parodyti, nes esu aktualiai įsitikinusi, kad negalėjai 
nematyti, kaip aš tave vertinu. Taip, Džozefai, mano akys, ar to noriu, 
ar nenoriu, turėjo išduoti aistrą, kurios įveikti aš nepajėgiu... Ak, Džo- 
zefai! 

Kaip alkana tigrė, be naudos ilgai pralaksčiusi po mišką, pagaliau 
išvysta netoliese ėriuką ir jau tyko šokti ant jo ir suleisti nagus, kaip 
milžiniška plėšri lydeka, per vandens stichiją pamačiusi kuoją ar gru- 
žę, kuri jau aiškiai nebepaspruks, plačiai išžioja nasrus, norėdama tą 
žuvelę praryti, taip įsimylėjusioji ponia Slipslop jau buvo bestverianti 
aistringomis rankomis vargšą Džozefą, bet, jo laimė, suskambėjo šeimi- 
ninkės skambutis ir išgelbėjo numatytąjį kankinį iš jos gniaužtų. Ji 
turėjo bemat nuo jo nueiti ir savo plano įgyvendinimą atidėti kitam 
kartui. Todėl ir mes dabar grįšime pas ledi Bubi ir pranešime skaityto- 
jui, ką ji darė po to, kai Džozefas ją paliko tokioje būsenoje, kuri mažai 
skyrėsi nuo aistra degančios ponios Slipslop būsenos. 


VII skyrius 


IŠMINTINGŲ VYRŲ PASAKYMAI. 
PONIOS IR KAMERISTĖS DIALOGAS 
IR MEILĖS AISTROS PANEGIRIKA, 
AR, GREIČIAU, SATYRA AUKŠTU STILIUMI. 


Vienas senovės išminčius, kurio vardą pamiršau, yra pasakęs, kad 
aistros skirtingai veikia žmonių dvasią kaip ligos jų kūną, destis kokie 
ta dvasia ir tas kūnas — stiprus ar silpnas, sveikas ar paliegęs. 

Todėl tikimės, kad mąstantis skaitytojas nepagailės pastangų įžiū- 
rėti, ką mes stengėmės atvaizduoti: skirtingą meilės aistros poveikį sub- 
tiliai bei ištobulintai ledi Bubi dvasiai ir ne tokiam rafinuotam bei šiur- 
kštesniam ponios Slipslop būdui. 

Kitas filosofas, kurio vardas man taip pat išblėso iš atminties, kaž- 
kur yra pasakęs, kad tai, ką žmogus nusprendžia, kai šalia nėra mylimo 
asmens, lengvai pamiršta, atsidūręs prie mylimojo, ir šitas skyrius bus 
kaip paaiškinimas tiems abiem išmintingiems pasakymams. 

Vos tiktai Džozefas spėjo išeiti, kaip jau anksčiau aprašyta, iš kam- 
bario, ponia, tuždama dėl nesėkmės, ėmė itin rūsčiai galvoti apie savo 
elgesį. Jos meilė dabar virto panieka ir kartu su puikybe pradėjo dras- 
kyti širdį. Ji smerkė save už aistros žemumą, o Džozefą — už tos ais- 
tros nepaisymą. Tačiau gana greitai, pamaniusi, kad savo aistrą jau 
įveikė, ji nusprendė nedelsdama pašalinti ir jos objektą. Ji vartėsi l0- 
voje, blaškėsi, sakė monologus, kuriuos galėtume pateikti skaitytojui, 
jei neturėtume nieko geriau, kol galiausiai paskambino, kaip jau esame 
sakę, ir pas ją prisistatė ponia Slipslop, kuri buvo ne ką labiau pamalo- 
ninta Džozefo negu pati ledi. 

— Slipslop,— pasakė ledi Bubi,— kada tu matei Džozefą? 

Vargšė Slipslop taip nustebo, netikėtai išgirdusi tariant šį vardą 
tokiu kritišku metu, jog per didžiausią vargą vos įstengė nuslėpti sumi- 
šimą nuo ponios, bet vis dėlto gana tvirtai atsakė tą rytą jo nemačiusi, 
nors širdyje ir būgštavo, kad neįkliūtų. 

— Man regis, — tarė ledi Bubi,— šis jaunikaitis yra amoralus. 

— Toks jis ir yra, — pritarė Slipslop,— ir dar pasileidęs. Kiek ži- 
nau, jis lošia, geria, keikiasi ir amžinai pešasi, be to, yra baisus mergi- 
ninkas. 

— Taip? — pasakė ledi. — Nebuvau to girdėjusi. 

— O, ponia, — atsakė toji,— jis toks gašlūnas, kad jeigu laikysite 
jį ilgiau, namuose nebeliks nė vienos skaisčios merginos, išskyrus ma- 
ne. Tik niekaip negaliu suprasti, ką jos jame mato, kad taip eina dėl jo 
iš galvos; mano akims jis bjaurus kaip koks daržo baidyklė. 

— Ne,— pasakė ledi, — berniukas gana dailus. 

— Fui, ponia! — sušuko Slipslop. — Mano galva, jis yra pats 
obskurantiškiausias iš visų šeimynykščių. 

— Tiesą sakant, — tarė ledi, — tu klysti. Tačiau kurią gi iš mergi- 
nų labiausiai įtari? 

— Ponia, — pasakė Slipslop,— tai kambarinė Beti; aš beveik ga- 
rantuota, kad ji jau turės jo vaiką. 

— Aha! — tarė ponia. — Tai tučtuojau išmokėk jai, kiek užsi- 
dirbusi, ir teeinie. Tokių paleistuvių nemanau laikyti savo namuose. 
Ir Džozefą taip pat gali atleisti. 

— Ar tamstos malonybė norite, kad ir jam tučtuojau išmokė- 
čiau? — sušuko Slipslop. — Bet gal jis pasitaisys, kai Beti nebebus. 
Juk iš tikrųjų berniukas yra geras tarnas... Stiprus, sveikas berniukas, 
net miela pažiūrėti... 

— Šiandien pat,— su įkarščiu atsakė ponia. 

— Bet, ponia,— šūktelėjo Slipslop, — malonėkite būti tokia gera 
ir dar kiek ilgėliau jį pabandyti! 

— Bus taip, kaip sakau, ir kad negirdėčiau jokių prieštaravi- 
mų,— pasakė ponia. — Tikriausiai pati nesi jo įsimylėjusi? 

— Aš, ponia! — šūktelėjo Slipslop ir paraudo, veikiau užsiplieskė 
kaip ugnis. — Man būtų labai gaila, jeigu tamstos malonybė turėtų ko- 
kį prefiksą įtarti mane įsimylėjus tą vaikiną. Bet jeigu to pageidaujate, 
aš viską padarysiu su kuo didžiausiu delsimu. 

— Su kuo mažiausiu — manau, taip norėjai pasakyti, — tarė po- 
nia,— tai tučtuojau ir eik. 

Ponia Slipslop išėjo, o ledi, vos porą kartų apsivertusi nuo vieno 
šono ant kito, pagavo įnirtingai traukyti ir purtyti skambutį. Slipslop, 
kuri ėjo toli gražu ne itin skubėdama, sugrįžo ir gavo priešingą palie- 
pimą dėl Džozefo, tačiau Beti turėjo išvaryti negaišdama. Ji išėjo antrą 
kartą, dabar jau daug sparčiau, bet jos šeimininkė bematant pradėjo 
save kaltinti ryžto stoka ir baimintis, kad jai vėlei nesukiltų meilė su 
visomis pragaištingomis pasekmėmis, todėl vėl griebėsi skambučio ir 
iš naujo pasišaukė ponią Slipslop, o šiai sugrįžus pareiškė, jog viską 
geriau apgalvojo ir tvirtai nusprendė išvaryti Džozefą, ir prisakė tą 
padaryti tučtuojau. Slipslop, kuri gerai pažinojo karštą ponios būdą 
ir, bijodama netekti vietos, nebūtų išdrįsusi užstoti netgi patį Adonį ar 
Heraklį, išėjo iš jos trečią kartą. Bet vos tiktai spėjo išeiti, dievuliukas 
Kupidonas, pamanęs, kad, ko gero, jis dar nėra galutinai susidorojęs su 
ledi Bubi, paėmė iš strėlinės naują strėlę kuo smailiausiu galu ir paleido 
tiesiai jai į širdį — trumpai drūtai tariant, ledi jausmas įveikė protą. 
Jinai vėl pasišaukė Slipslop ir pasakė, kad nusprendusi pasikviesti vai- 
kiną ir išklausinėti pati, todėl paliepė jį atsiųsti. Šitoks ponios blašky- 
masis, galimas daiktas, sukėlė kameristei minčių, kurių nuovokiam 
skaitytojui nėra ko nė aiškinti. 

Ledi Bubi jau norėjo vėl ją susigrąžinti, bet pritrūko jėgų save 
įveikti. Paskui ėmė svarstyti, kaip reikės elgtis, kai ateis Džozefas. 

Nusprendė, kad laikysis oriai, kaip aukštuomenės damai ir dera prie 
tarno, ir kad susitikusi su Džozefu šį paskutinį kartą (ji tvirtai nuspren- 
dė, jog tikrai paskutinį) jį pamokys — pirmiausia išbars, o paskui 
išvarys. 

O Melle, kokius žiaurius juokus tu kreti su savo pasekėjais — tiek 
vyrais, tiek moterimis! Kaip juos apgaudinėji ir kaip verti apsigaudinė- 
ti pačius! Kaip mėgaujiesi jų kvailystėmis! Juokiesi iš jų atodūsių; jų 
kančios — tau linksmybė! 

Nei didysis Ričas““, paverčiantis žmones beždžionėmis, karučiais 
ir dar kažin kuo, kas jam ateina į galvą, taip nepaprastai nėra pakeitęs 
žmogaus pavidalo, nei Siberis, maišantis skaičius, linksnius ir gimines, 
laužantis visas gramatikos taisykles, nėra taip iškraipęs anglų kalbos, 
kaip tu pakeiti ir iškraipai Žmonių jausmus. Tu užmerki mums akis, 
užkemši ausis ir atimi uoslę, ir mes nebematome didžiausių daiktų, 
nebegirdime skardžiausių garsų ir nebeužuodžiame aitriausių kvapų. 
Ir atvirkščiai — panorėjusi tu gali padaryti, kad kurmiarausis mums 
atrodys kaip kalnas, ryla gaus kaip trimitas ir saulutė kvepės kaip le- 
lija. Bailumą tu gali paversti drąsumu, godulį — dosnumu, puikybę — 
nuolankumu, žiaurumą — mielaširdyste. Trumpai sakant, tu išverti 
žmogaus širdį išvirkščią nelyginant fokusininkas savo apdarą ir išimi 
iš jos viską, ko tik užsigeidi. Jeigu yra bent vienas, kuris tuo abejoja, 
tegul perskaito tolesnį skyrių. 

JAME PO LABAI ĮMANTRAUS RAŠYMO 
PASAKOJAMA APIE LEDI IR DŽOZEFO POKALBĮ, 
PER KURĮ PASTARASIS PARODO TOKĮ PAVYZDĮ, 

KOKIU PASEKSIANT JO LYTIES ASMENIS 
ŠIAIS YDINGAIS LAIKAIS NEBETURĖKIME 
VILTIES. 


Padauža Hesperas“' šūktelėjo, kad paduotų kelnes, ir, pasitrynęs 
užmiegotas akis, ėmė pustytis nakčiai; pasekę jo pavyzdžiu, padaužos 
jo broliai žemėje irgi išlipo iš lovų, kur buvo pramiegoję kiaurą dieną. 

Geroji šeimininkė Tetidė*! jau kaitė puodą, nes turės pamaitinti gerąjį 
Febą“*, kai tas užbaigs dienos darbus. Paprastais žodžiais kalbant, jau 
buvo vakaras, kai Džozefas įvykdė savo ponios paliepimą. 

Tačiau kadangi mums dera išsaugoti šios damos, mūsų pasako- 
jimo herojės, vardą ir kadangi iš prigimties jaučiame nepaprastą 
švelnumą tai pusei, kuri vadinama dailiąja lytimi, tai pirmiausia, kol 
dar skaitytojui nesam per daug atskleidę jos silpnybių, turime vaizdin- 
gai parodyti, kokia didžiulė buvo toji pagunda, kuri įveikė visas ku- 
klios ir dorovingos širdies pastangas, o tada jau galėsim nuolankiai 
tikėtis, kad iš savo gerumo skaitytojas greičiau apgailės, negu pasmerks 
žmogaus dorovės netobulumą. 

Taigi net ir damos, mes tikime, atsižvelgdamos į neapsakomą įvai- 
rovę žavesių, kuriais tas jaunikaitis buvo apdovanotas, turės pažaboti 
savo nesuvaldomą skaistybės meilę ir bent tiek, kiek leis įnirtingas jų 
kuklumas ir dorovingumas, bus maloningos, teisdamos elgesį moters, 
savo būdu, ko gero, tokios pat tyros, kaip ir tos šventos skaistuolės, ku- 
rios, nekaltai praleidusios gyvenimą miesto linksmybėse, pradeda, su- 
laukusios penkiasdešimties, du kartus per dieną eiti į gražias bažnyčias 
ar koplyčias ir dėkoti dievui už malonę, kad kadaise, tarp kavalierių, 
apsaugojo jas nuo pagundų, ko gero, daug mažesnių negu toji, su kuria 
dabar susidūrė ledi Bubi. 

Džozefas Endriusas dabar turėjo dvidešimt vienerius metus. Ūgio 
jis buvo veikiau aukšto negu vidutinio. Sudėjimo — labai dailus, bet 
ne mažiau ir stiprus. Jo kojos ir klubai buvo idealiai proporcingi. Pe- 
čiai platūs, raumeningi, tačiau rankos kabojo taip lengvai, kad jo stip- 
rumas visai nebuvo kliūtis grakštumui. Plaukai kaštoniniai, žaismin- 
gom garbanom gulė ant pečių. Kakta aukšta, akys tamsios, kupinos 
meilumo ir ugnies. Nosis panaši į romėnišką. Dantys balti ir dailūs. 
Lupos putlios, raudonos. Barzda ir ūsai žėlė tik ant smakro ir viršuti- 
nės lūpos, o skruostai buvo tankiai apaugę gyvaplaukiais. Jo veide at- 
sispindėjo švelnumas ir nenusakomas jausmingumas. 

Ir prie visko dar pridėkite nepaprastą apsirengimo tvarkingumą 
ir laikyseną, kuri žmonėms, nedaug temačiusiems aristokratų, pasi- 
rodys tikrai aristokratiška. 

Toks tat asmuo dabar stovėjo ledi akivaizdoje. Valandėlę ji tylomis 
žiūrėjo į jį, nes du ar tris kartus keitė nuomonę, kokiu tonu prabilti. 
Pagaliau tarė: 

— Džozefai, man labai nemalonu girdėti tavimi taip skundžian- 
tis. Man sakė, jog tu taip nepadoriai elgiesi su tarnaitėmis, kad jos ne- 

gali ramiai dirbti savo darbų, — turiu omeny tas, kurios nėra sugedu- 
sios ir nepasiduoda tavo vilionėms. Na, kitos, tai gal ir nevadina tavęs 
nepadoriu, nes juk yra tokių palaidūnių, kurios daro gėdą visai moterų 
giminei, — jos taip pat lengvai leidžiasi į visokius šlykščius santykius, 
kaip kad vyrai pasiūlo; yra tokių ir mano namuose, bet tuoj nebebus; 
ta bjauri ištvirkėlė, kuri turės tavo vaiką, jau išvyta dabar. 

Kaip žmogus, kuriam žaibas trenkia į širdį, atrodo visiškai apstul- 
bęs, na, turbūt taip ir būna, taip nelaimingasis Džozefas sutiko neteisin- 
gą savo ponios apkaltinimą; jis nuraudo, neteko žado, o ponia, įžvel- 
gusi tame kaltės požymių, kalbėjo toliau: 

— Prieik arčiau, Džozefai. Kita šeimininkė tave atleistų už tokius 
nusižengimus, bet man gaila tavo jaunystės, ir jeigu tikrai Žinočiau, 
kad daugiau nebenusikalsi... Klausyk, vaike (ji išsiblaškiusi uždėjo 
ranką jam ant rankos), tu toks gražus jaunikaitis ir galėtum gyventi 
geriau — galėtum būti turtingas... 

— Maloningoji ponia,— pasakė Džozefas, — patikėkite, aš net 
nežinau, ar mūsų tarnaitės vyrai, ar moterys. 

— Ak, Džozefai, fe, — tarė ponia. — Nedaryk naujo nusikaltimo, 
neigdamas teisybę. Už pirmąjį aš galiu atleisti, bet melagių nekenčiu. 

— Ponia! — sušuko Džozefas. — Tikiuosi, kad jūsų malonybės 
neįžeis mano tvirtinimas, bet aš tikrai esu nekaltas ir prisiekiu viskuo, 
kas šventa, jog nieko daugiau nesu daręs, tik pasibučiavęs. 

— Pasibučiavęs! — tarė ponia; jos veidas rodė didelį sutrikimą, 
ir skruostuose buvo daugiau raudonumo negu akyse pykčio. — Tu 
nelaikai to nusikaltimu? Bučiavimasis, Džozefai, yra pjesės prologas. 
Ar galima patikėti, kad toks jaunas ir gražus vaikinas kaip tu, pasiten- 
kintų vien pabučiavimu? Ne, Džozefai. Ir nėra tokios moters, kuri lei- 
dusi tiek, neleistų ko daugiau... nesgi tu pats ją prie to pastūmėtum, 
arba aš smarkiai apsirinku dėl tavęs. Ką tu pamanytum, Džozefai, jei- 
gu aš leisčiausi tau pabučiuoti? 

Džozefas atsakė, kad jis greičiau numirtų, negu drįstų apie tai pa- 
galvoti. 

— Ir vis dėlto, Džozefai, — pasakė ji, — ponios yra ne sykį davu- 
sios tokią laisvę savo tarnams; ir tarnams, turiu pripažinti, daug ma- 
žiau to vertiems, neturintiems nė pusės tavo žavesių, kurie beveik gali 
atpirkti nusikaltimą. Todėl atsakyk man, Džozefai, jeigu aš tau duo- 
čiau tokią laisvę, ką apie mane pagalvotum. Sakyk atvirai. 

— Ponia,— atsakė Džozefas, — pagalvočiau, kad jūsų malonybė 
nusileidote daug žemiau, negu dera. 

— Cha,— tarė ji, — už tai atsakau aš pati. Bet ar tu nesiektum 
ko daugiau? Ar pasitenkintum vien bučiniu? Ar nuo tokios malonės 
neužsipliekstų tavo geismai? 

— Ponia,— atsakė Džozefas, — bet ir tada, aš tikiuosi, pajėgčiau 
juos suvaldyti, kad neįveiktų mano doros. 

Skaitytojau, iš poetų esi girdėjęs apie Nuostabos statulą*“, taip pat 
esi girdėjęs — jeigu apskritai tau yra tekę šį bei tą girdėti — apie vie- 
ną Krezo sūnų, kuris iš nuostabos prabilo“', nors buvo nebylys. Esi 
matęs lankytojų veidus aštuoniolikos pensų galerijoje*", kai scenoje 
pro grindų skylę tyliai skambant muzikai arba be Mea iškyla po- 
nas Bridžvoteris, ponas Viljamas Milzas“" ar koks kitas vaidinuoklis 
baltu nuo pudros veidu ir kruvinais nuo apkarstytų kaspinų marški- 
niais. Tačiau niekas, nei ką čia minėjom, nei Fidijas ar Praksitelis“ 
jeigu dabar gyventų iš naujo, ničniekas, netgi nepakartojamas mano 
draugo Hogarto pieštukas nebūtų galėjęs perteikti tokio apstulbimo, 
kokį būtumei išvydęs, jei būtum pažiūrėjęs į ledi Bubi, Džozefo lū- 
poms ištarus tuos pastaruosius žodžius. 

— Tavo doros! — sušuko dama, atsitokėjusi po dviejų minučių 
tylėjimo. — Aš to neištversiu! Tavo doros! Kas per pasitikėjimas! Tu 
drįsti sakyti, kad tuomet, kai dama nusižeminusi ir pamynusi padoru- 
mo taisykles suteiks tau didžiausią garbę ir malonę, kokia tik yra jos 
galioje, tavo dora pasipriešins jos geismui? Kas tuomet, kai ji pati bus 
nugalėjusi savo dorą, kliūtis bus tavo dora? 

— Ponia,— atsakė Džozefas, — nesuprantu, kodėl aš turiu būti 
nedorovingas dėl to, kad dama neturi doros, arba kodėl, jeigu aš esu 
vyras ar jeigu esu neturtingas, mano dora turi būti jos malonumų tar- 
naitė? 

— Mano kantrybė jau baigėsi! — sušuko dama. — Ar bent vienas 
mirtingasis yra girdėjęs ką apie vyro dorą! Juk nei didžiausi, nei gar- 
biausi vyrai nėra to siekę! Ar teisėjai, baudžiantys už nepadorumą, ar 
dvasininkai, smerkiantys jį per pamokslus, patys kada pasidrovėjo šitą 
daryti? O čia vaikas, geltonsnapis, su tokia savikliova kalba apie dorą! 

— Ponia,— pasakė Džozefas, — šis vaikas yra Pamelos brolis ir 
jam būtų gėda, jeigu jo šeimos tyrumas, kurį išsaugojo ji, būtų sutep- 
tas jo. Jeigu esama tokių vyrų, apie kokius jūsų malonybė kalbėjote, 
man labai gaila, ir aš norėčiau, kad jie galėtų perskaityti tuos laiškus, 
kuriuos tėvas rašė mano seseriai Pamelai, — neabejoju, kad nuo šito- 
kio pavyzdžio jie pasitaisytų. 

— Niekingas akiplėša! — įtūžusi suriko dama. — Tu dar užgau- 

liosi mane, primindamas mano giminaičio kvailystes? Per tą tavo se- 
serį jis apsigarsino visame krašte! Toji klastūnė! Niekaip negalėjau su- 
prasti, kaip velionė ledi Bubi ją laikė savo namuose. Eik man iš akių, 
nelaimingasis, ir susiruošk šįvakar išsidanginti, nes tuoj įsakysiu išmo- 
kėti tau atlyginimą, atimti livrėją ir išmesti lauk. 

— Ponia,— pasakė Džozefas, — labai atsiprašau, jeigu įžeidžiau 
jūsų malonybę, bet aš tikrai to nenorėjau. 

— Taip, niekingasai! — suriko ji. — Per savo tuštybę tu visai ki- 
taip pakreipei nekaltą mano žaidimą, kurio ėmiausi norėdama patik- 
rinti, ar tai, ką apie tave girdėjau, teisybė. O tu, kaip matau, išdrįsai 
pagalvoti, kad man patinki. 

Džozefas paaiškino, jog viską pasakęs trokšdamas išlikti doras, bet 
nuo tų žodžių ledi visiškai padūko ir, nebenorėdama nieko daugiau 
girdėti, išvarė jį iš kambario. 

Vos tiktai jis išėjo, paplūdo šitokie šūksmai: 

— Kur ta pašėlusi aistra mus gena! Kokių pažeminimų patiriame 
jos pagauti! Protingai darome nepasiduodamos pirmiems ir menkiau- 
siems jos ženklams, nes tik tada galime užsitikrinti pergalę. Nė viena 
moteris negali drąsiai pasakyti, kad nueisiu va tik tiek. Argi ne per sa- 
vo kaltę aš buvau atstumta tarno? Baisu net pagalvoti! 

Ji pasiekė skambutį ir papurtė nepalyginamai smarkiau, negu rei- 
kėjo, nes ištikimoji Slipslop buvo visai čia pat, — teisybę sakant, pas- 
kutinį sykį sugrįžus pas šeimininkę, jai kilo vienas įtarimas, tai ji ir lau- 
kė gretimam kambary, uoliai prispaudusi ausį prie rakto skylutės visą 
tą laiką, kol vyko aprašytasis pokalbis tarp Džozefo ir ledi. 

KAS NUTIKO TARP LEDI IR PONIOS SLIPSLOP; 
KARTU PRANEŠAME, KAD ČIA ESAMA 
KELETO DALYKŲ, 

KURIUOS PIRMĄKART SKAITYDAMAS 
NE KIEKVIENAS SUPRAS TEISINGAI. 


— Slipslop, — pasakė ledi, — aš turiu net per daug priežasčių pa- 
tikėti tuo, ką man pasakojai apie tą nedorėlį Džozefą. Ir nusprendžiau 

su juo atsiskirti tuojau pat, todėl nueik pas valdytoją ir pasakyk, kad 
išmokėtų jam atlyginimą. 

Slipslop, kuri iki tolei laikėsi pagarbumo su ledi, beje, greičiau iš 
reikalo negu iš palinkimo, dabar jau perprato jos paslaptį, nusprendė, 
kad tarp jų išnyko bet koks skirtumas, ir atsakė savo poniai labai at- 
stačiai. Tegul ponia žinanti, ko norinti, nes juk aišku, kad jai nespėjus 
nulipti nė iki pusės laiptų, vėl šauksianti ją atgalios. 

Ledi atsakė ne, taip nusprendusi ir savo sprendimo tikrai nekei- 
sianti. 

— Labai gaila! — šūktelėjo Slipslop. — Jeigu būčiau žinojusi, 
kad nubausite vargšą vaikiną taip žiauriai, nebūtumėte išgirdusi apie 
jį nė vienos peripetijos. O dabar tiek triukšmo dėl nieko. 

— Dėl nieko! — atitarė ponia. — Gal manai, kad aš ramiai žiūrė- 
siu, kaip mano namuose ištvirkaujama? 

— Jeigu pradėsite mėtyti iš tarnybos kiekvieną tarną, kuris mėgsta 
pasimeilinti merginoms, — tarė Slipslop,— tai netrukus gausite pati 
atidarinėti sau karietos duris arba samdytis vien mofroditus“*, o man 
tai nuo jų bloga darosi, net kai jie dainuoja operoje. 

— Daryk kaip pasakyta,— tarė miledi,— ir nepiktink man ausų 
savo nepadoriom kalbom. 

— Nieko sau! — šūktelėjo Slipslop.— Ausys kitąkart būna geriau- 
sia, ką Žmogus turi. 

Ledi, kurią stebino naujas Slipslop tonas ir kuri iš paskutiniųjų 
žodžių daugmaž nuspėjo teisybę, sulaikė kameristę ir paprašė paaiškin- 
ti, ką reiškia tas neregėtas laisvumas — šitaip paleisti liežuvį! 

— Laisvumas? — tarė Slipslop.— Nežinau, ką jūs vadinate lais- 
vumu, gerbiamoji; tarnai taip pat turi liežuvius, kaip ir jų ponios. 

— Taip, ir dar įžūlius, — pridūrė ledi, — bet įspėju: aš nepakęsiu 
tokio akiplėšiškumo. 

— Akiplėšiškumo! Nežinojau, kad aš akiplėša, — pasakė Slipslop. 

— Taip, ir dar kokia! — sušuko ledi.— Kolei neišmoksi manda- 
gumo, šie namai — tau ne vieta. 

— Mandagumo! — šūktelėjo Slipslop.— Niekas dar nėra pasakęs, 
kad man trūktų mandagumo ar kuklumo; o dėl vietos, tai jų yra ne 
viena, ir ką aš žinau, tą žinau. 

— Ką gi tu taip žinai, gerbiamoji? — paklausė ledi. 

— Neprivalau to sakyti kiekvienam,— atrėžė Slipslop, — kaip 
neprivalau ir laikyti paslaptyje. 

— Tai malonėk pasiieškoti sau kitos vietos, — tarė ledi. 

— Su mielu noru,— užsiširdijusi atsakė kameristė ir išeidama 
trenkė duris. 

Ledi kuo aiškiausiai suprato, kad jos kameristė žino daugiau, negu 
ji būtų norėjusi, ir kaltę už tai suvertė Džozefui, kad tas bus išpasako- 
JęS apie pirmąjį jų pasikalbėjimą. Dėlei to ji dar pikčiau įtūžo ir galuti- 
nai pasiryžo su juo atsiskirti. 

Tačiau dėl ponios Slipslop atleidimo nebuvo taip lengva apsispręs- 
ti. Miledi labai brangino gerą savo vardą, nes žinojo nuo to priklausant 
daugelį didžiausių ir vertingiausių gyvenimo džiaugsmų, tokių kaip 
lošimas kortomis, reveransų darymas viešose vietose, 0 ypač — malo- 
numas juodinti kitų gerą vardą: ši nekalta pramoga jai buvo neapsako- 
ma palaima. Todėl ji ryžosi geriau jau kęsti samdytos kameristės įžeidi- 
nėjimus, negu rizikuoti tieku didelių privilegijų. 

Taigi ji liepė pašaukti valdytoją, poną Piterį Paunsą, ir įsakė išmo- 
kėti Džozefui atlyginimą, atimti livrėją ir tą patį vakarą išvaryti jį lauk. 

Paskui pasišaukė Slipslop ir, pasitaisiusi nuotaiką stikliuku širdies 
vaistų, kuriuos laikydavo sieninėje spintoje, pradėjo šitaip: 

— Slipslop, kodėl tu, pažindama karštą mano būdą, stengies mane 
supykinti savo atsakymais? Aš tikiu, kad tu dorai tarnauji, ir labai ne- 
norėčiau su tavimi skirtis. Taip pat manau, kad turėjai ne vieną progą 
patirti, jog aš — maloninga šeimininkė, ir tau nėra ko norėti kokių 
permainų. Todėl negaliu atsistebėti, dėl ko taip stengiesi mane suerzin- 
ti. Turiu omeny — kam kartoji mano žodžius, juk žinai, kad negaliu 
to pakęsti. 

Apdairiosios kameristės jau buvo viskas pasverta ir po nuodugnaus 
apmąstymo nuspręsta, kad gera turima vieta yra geriau už dar neturi- 
mą. Tad matydama šeimininkę linkstant atsileisti, pamanė, jog būtų 
gražu ir jai padaryti nuolaidą; jos nuolaida irgi kuo palankiausiai buvo 
sutikta, taigi taika buvo atstatyta, įžeidimai pamiršti ir kaipo būsimų 
ponios malonių ženklas jai buvo įteikta dovanų naktiniai marškiniai 
ir apatinis sijonas. 

Porą sykių Slipslop buvo bebandanti užtarti Džozefą, bet pamačiu- 
si, kad ledi širdis kieta kaip akmuo, išmintingai tų pastangų atsisakė. 
Juk namuose buvo ir daugiau tarnų, o kai kurie tokie pat stuomeningi 
kaip Džozefas, tik gal ne tokie gražūs; be to, kaip skaitytojas jau matė, 
ir į savo pačios švelnumą ji susilaukė iš Džozefo ne tokio atsako, kokio 
pelnytai tikėjosi. Pagalvojusi, kiek per tą nedėkingą nenaudėlį ji nie- 
kais praleido vyno ir saldėsių, taip pat iš dalies laikydamasi požiūrio, 
būdingo tai moterų kategorijai, kuriai vienas jaunas žaliūkas yra toks 

pat geras kaip kitas jaunas žaliūkas, ji pagaliau numojo ranka į Džoze- 
fą bei jo reikalus ir, didžiuodamasi taip pagirtinai įveikusi savo aistrą, 
išėjo dovanomis nešina ir kuo ramiausiai ėmėsi ropinės, puikiai praver- 
čiančios, kai Žmogus nusiteikęs filosofiškai. 

Savo ponią ji paliko ne tokią ramią. Vargšė ledi darėsi galus vos 
pagalvojusi, kad brangioji jos reputacija atsidūrė tarnų rankose. Visa 
laimė, kad Džozefas, kaip ji vylėsi, neperprato jos tikslų; bent jau pati 
save tikino, jog jam nieko tiesiai nepasakiusi, na, o ponią Slipslop, idant 
tylėtų, manė galėsianti papirkti... 

Tačiau labiausiai ji kentėjo dėl to, kad iš tikrųjų dar nebuvo galu- 
tinai įveikusi savo aistros: dievukas vis dar tebetykojo pasislėpęs jos 
širdyje, tik pyktis ir puikybė buvo ją taip apakinę, kad jinai jo nebema- 
tė. Tūkstantį kartų jau buvo beatšaukianti nuosprendį, ištartą nelai- 
mingajam jaunikaičiui. Nes jo užtarytoja buvo Meilė ir ji užsistoda- 
ma kalbėjo visokius žodžius. Kilnumas irgi stengėsi pateisinti vaikino 
nusikaltimą, o Gailestingumas — sušvelninti bausmę. Iš kitos pusės 
Išdidumas ir Kerštas tokiu pat garsumu kaltino jį, tai nelaimingoji da- 
ma kankinosi, nebeišmanydama ką daryti, — tie prieštaringi jausmai 
draskė jai širdį ir varė iš proto. 

Taip Vestminsterio*“ teismo salėje, kur advokatas Bremblas gynė 
vieną pusę, o advokatas Pazlas“" — kitą (o užmokestis buvo abiejų vie- 
nodas), aš esu matęs, kaip publikos nuomonė nelyginant svarstyklės 
svyravo čia į tą pusę, čia į tą. Šit Bremblas meta argumentą, ir Pazlo 
lėkštė šokteli aukštyn, bet tas pats likimas ištinka Bremblą, kai Pazlas 
pateikia svaresnį įrodymą. Čia nusveria Bremblas, čia vėl Pazlas, čia 
vienas patraukia tave, čia kitas, kol pagaliau iškamuotose klausytojų 
galvose viskas maišyte susimaišo; tada lygiai statoma už vienos pusės 
sėkmę ir už kitos, ir nei teisėjai, nei prisiekusieji nieko nebesusigau- 
do, — taip stropieji advokatai viską apgaubia dvejonėmis ir migla. 

Arba kaip atsitinka toks dalykas su sąžine, kai garbė ir teisingumas 
traukia į vieną pusę, o papirkas ir būtinybė — į kitą... Jeigu mums 
dabar terūpėtų duoti palyginimų, galėtume jų surasti daug daugiau, bet 
protingam gana vieno palyginimo (kaip ir žodžio)... Todėl dabar kiek 
sugrįžkim pas savo herojų, dėl kurio skaitytojas, be abejo, ima neri- 
mauti. 

DŽOZEFAS RAŠO KITĄ LAIŠKĄ. 
SUTVARKO REIKALUS SU PONU PITERIU 
PAUNSU IR T.T. 

IR IŠEINA IŠ LEDI BUBI. 


Nelaimingasis Džozefas turėtų būti netinkamas į pagrindinius to- 
kios knygos kaip ši veikėjus dėl nenuovokumo, jeigu ir ilgiau būtų ne- 
teisingai aiškinęsis šeimininkės tikslus; teisybę sakant, delsimą juos 
įžvelgti skaitytojas gali su malonumu priskirti jo nenorui atskleisti to 
dalyko, kurį turėjo pasmerkti kaip ponios ydą. Todėl išėjęs iš ledi, jis 
užsidarė savo palėpėje ir ėmė garsiai aimanuoti, kad tiek negandų per- 
sekioja grožį ir kad tikra nelaimė yra būti dailesniam už kitus. 

Paskui atsisėdo ir kreipėsi į seserį Pamelą tokiais žodžiais: 


„BRANGIOJI SESE PAMELA! 


Tikiuosi, tu sveika gyva ir noriu tau pranešti tokią vieną naujieną. O, Pamela, 
mano šeimininkė mane įsimylėjo... na, taip sakant, ponai tai vadina įsimylėjimu; 
ji nori mane pražudyti, bet aš tikiuosi turįs pakankamai ryžto bei tvirtybės ir manau 
neprarasiu doros dėl jokios ponios šiame pasaulyje. 

Ponas Adamsas ne kartą mane yra mokęs, kad skaistumas — tai didelė dorybė 
tiek vyrui, tiek moteriai. Jis sako nepažinęs jokios kitos moters, tik savo žmoną, ir aš 
stengsiuosi sekti jo pavyzdžiu. Iš tikrųjų, tik prisimindamas puikius jo pamokslus ir 
patarimus, taip pat ir tavo laiškus, aš pajėgiau atsispirti pagundai, kuriai, kaip jis 
sako, žmogui nevalia pasiduoti, nes turės atgailauti šiame pasaulyje arba bus pa- 
smerktas aname, o kodėl man pasikliauti atgaila mirties patale, jei galiu kartais nu- 
mirti miegodamas? Koks puikus dalykas yra geras patarimas ir geras pavyzdys! 
Bet aš esu patenkintas, kad ji mane išvarė iš kambario, nes vienu tarpu buvau be- 
pamirštąs visus žodžius, kuriuos pastorius Adamsas buvo man sakęs. 

Aš neabejoju, brangioji sese, kad tu turėsi tvirtybės išlaikyti savo dorą per viso- 
kius išbandymus, ir labai prašau tave pasimelsti, kad ir aš pajėgčiau išlaikyti savo, 
nes tikrai į ją aršiai kėsinasi ne viena; tačiau aš tikiuosi, kad, imdamas pavyzdį iš 
tavęs ir iš savo bendravardžio Juozapo, aš apsaugosiu savo dorą nuo visų pagundų“. 


Džozefas dar nebuvo baigęs rašyti laiško, kai ponas Piteris Paun- 
sas pašaukė jį apačion atsiimti atlyginimo. Džozefas iš savo aštuonių 
svarų per metus keturis buvo išsiuntęs tėvui ir motinai, be to, norėda- 
mas nusipirkti muzikos instrumentų, jis turėjo prašyti malonės anks- 
čiau paminėtąjį Piterį, kuris, prispyrus kokiam reikalui, išmokėdavo 

tarnam atlyginimą anksčiau — ne prieš tą laiką, kai būdavo uždirbta, 
bet prieš tą, kai būdavo mokama, taip sakant, maždaug po pusmečio, 
kai jau uždirbta, ir imdavo už tai kuklų atlygį — penkiasdešimt pro- 
centų ar kiek daugėliau; tokiu labdaringumu, ir dar skolindamas 
pinigus kitiems žmonėms, netgi savo šeimininkei ir šeimininkui, šis 
garbusis vyras iš nieko per keletą metų susidėjo nedidelę, maždaug 
dvidešimties tūkstančių svarų, sumelę. 

Džozefas, atsiėmęs m.niką uždarbio likutį ir nusivilkęs savo livrėją, 
pasiskolino iš vieno tarno seną jo livrėją (o jis buvo visų numylėtinis, 
ir kiekvienas būtų jam bet ką paskolinęs), paskui, kadangi Piteris buvo 
liepęs neužgaišti tuose namuose nė minutės ilgiau, negu kad reikia susi- 
dėti baltinius, greitai juos susidėjo, liūdnai atsisveikino su kitais tarnais 
ir septintą valandą vakaro išėjo. 

Tik atsidūręs už keleto gatvių, jis galiausiai apsisprendė, ar eiti iš 
miesto tą patį vakarą, ar susiradus pastogę pralaukti iki ryto. Mėnulis 
skaisčiai švietė, ir tas galiausiai padėjo jam pasiryžti leistis į kelią tuojau 
pat,— tam jis turėjo ir kitų skatulių, kurių skaitytojas, nebūdamas bur- 
tininkas, tikriausiai negalės atspėti, kol neužsiminsime apie tai, ką da- 
bar pats metas pasakyti. 


XI skyrius 


APIE KELETĄ NAUJŲ NETIKĖTŲ DALYKŲ. 


Ne kartą esame pastebėję, kad, norėdami išreikšti savo nuomonę 
apie naivų Žmogų, sakome, jog jį permatome kiaurai. Nemanau, kad 
šis apibūdihimas būtų mažiau tinkamas kalbant apie naivią knygą. 
Užuot ėmęsi tą rodyti kokiu nors kūriniu, pateiksime verčiau priešingą 
atvejį tame pasakojime, kur veiksmas skleidžiasi po truputį ir skaityto- 
jas bus iš tiesų įžvalgus, jei iš anksto numatys bent du skyrius. 

Dėl tos priežasties iki šiol dar nesame paminėję vienos aplinkybės, 
kurią dabar jau reikia paaiškinti, nes gali dėtis keista, kad, pirma, Džo- 
zefas su tokia neregėta skuba išėjo iš miesto, kaip jau esame parodę, ir, 
antra, kaip parodysime dabar,— kad užuot ėjęs į tėvų namus ar pas 
mylimą seserį Pamelą, jis mieliau leidosi visu greitumu į ledi Bubi dva- 
rą, kuriame gyveno iki išvažiuodamas į Londoną. * 

Tebūnie tad žinoma, kad toje pat parapijoje, kur buvo dvaras, gy- 
veno jauna mergaitė, kurią pamatyti Džozefas (nors ir labai geras sū- 
nus ir brolis) nekantravo daug labiau negu tėvus ar seserį. Tai buvo 
neturtinga mergaitė, išauginta sero Džono?! namuose, iš kur, dar prieš 
išvažiuojant ponams į Londoną, buvo ponios Slipslop išvaryta dėl ne- 
paprasto gražumo — kitokios priežasties aš niekaip negaliu sugalvoti. 

Ši jauna būtybė (dabar gyvenanti pas vieną ūkininką toje pat para- 
pijoje) buvo Džozefo mylimoji ir pati jį mylėjo. Ji buvo tik dvejais me- 
tais jaunesnė už mūsų herojų. Juodu pasižinojo nuo mažumės ir jau 
labai anksti palinko vienas prie kito, o vėliau tas palinkimas išaugo į 
tokią meilę, kad ponas Adamsas turėjo daug vargo, iki juos sulaikė nuo 
vedybų ir įkalbėjo palūkėti, kol keletas metų tarnybos ir taupos padi- 
dins jų patirtį ir leis pasiturimai gyventi draugėje. 

Juodu paklausė to gerojo žmogaus patarimo, nesgi, teisybę sakant, 
jo žodis parapijoje buvo kone įstatymas — nuosekliu savo gyvenimu 
per ištisus trisdešimt penkerius metus jis buvo įrodęs parapijiečiams, 
kad viską daro tiktai jų labui, todėl jie ir tarėsi su juo kiekvienu atveju 
ir labai retai tepasielgdavo atvirkščiai, negu jis būdavo pamokęs. 

Negalima įsivaizduoti nieko jausmingesnio kaip šių mylimųjų iš- 
siskyrimas. Tūkstančiai atodūsių kilojo Džozefo krūtinę, tūkstančiai 
ašarų tekėjo iš gražiųjų Fani (toks jos vardas) akių. Nors iš kuklumo 
ji tegalėjo leistis vien aistringai jo bučiuojama, tačiau iš karštos meilės 
buvo pasidariusi veiklesnė — būdama jo glėbyje, vis glaudė ir glaudė 
jį prie širdies, ir tie švelnūs prispaudimai, kurie nė vabalėlio nebūtų 
sumygę, jaudino Džozefo širdį daug labiau negu tvirčiausio Kornvalio 
imtynininko?* apkabinimas. 

Skaitytojas gali nusistebėti, kodėl tokia mylinti pora per visus dvy- 
lika išsiskyrimo mėnesių nerašė vienas kitam — tam trukdė arba ga- 
lėjo trukdyti tiktai viena priežastis: vargšė Fani nemokėjo nei rašyti, 
nei skaityti, o nieku būdu nesutiko, kad apie švelnią ir tyrą jos meilę 
rašytų koks raštininkas. 

Todėl jie tenkinosi dažnai per kitus pasidomėdami apie vienas kito 
sveikatą, pasikliaudami vienas kito ištikimybe ir laukdami laimės 
ateityje. 

Paaiškinę tuos dalykus skaitytojui ir kiek įmanoma išsklaidę jo abe- 
jones, grįžkime prie dorojo Džozefo, kurį palikome tuo metu, kai jis 
mėnesienoje leidosi į kelią. 

Tie, kurie yra skaitę romanų ar poezijos tiek iš senųjų laikų, tiek 
dabartinių, žino, kad meilė turi sparnus, tačiau tą pasakymą reikia su- 

prasti ne taip, kaip kai kurios jaunos merginos klaidingai supranta, at- 
seit mylimasis skriste skrenda, — šia išradinga metafora rašytojai nori 
pasakyti vien tai, kad įsimylėjėliai nežygiuoja kaip kavaleristai, trum- 
pai tariant, kad jie kerta greitu žingsniu, kokiu šia proga mūsų sveikas 
drūtas jaunikaitis, nenusileidžiantis jokiam ėjikui, žengė taip uoliai, 
kad po keturių valandų priėjo garsius užeigos namus, gerai žinomus 
visiems, kurie keliauja į vakarus. Čia keleivis randa iškabą su liūtu ir 
šeimininką, krikštytą Timotiejum, bet paprastai vadinamą Timu. Kai 
kas sako, jog jis tyčia savo iškabai pasirinko liūtą, nes pats esąs iš veido 
didžiai panašus į tą kilnų žvėrį, nors būdo švelnumu labiau panėši į 
ėriuką. Jis buvo iš tų žmonių, kurie visiems patinka, nes gerai išmanė 
istoriją ir politiką, šiek tiek nutuokė teisę ir teologiją, mokėjo smagiai 
pajuokauti ir nuostabiai griežė valtorna. 

Užkluptas smarkios vėtros su kruša, Džozefas turėjo užeiti į tuos 
namus, kur, kaip prisiminė, važiuodamas į miestą pietavo seras Toma- 
sas. Vos tik Džozefas spėjo atsisėsti virtuvėj prie ugnies, Timotiejus, 
pamatęs jo livrėją, ėmė jam reikšti užuojautą dėl šeimininko mirties, 
sakydamas, kad velionis buvęs artimas ir ypatingas jo draugas, su 
kuriuo yra linksmai išlenkę ne vieną butelį, o per laiką — ir ne vieną 
jų tuziną. Paskui pridūrė, kad dabar viskas baigta, viskas praėjo kaip 
nebuvę, ir užbaigė išmintingu pastebėjimu, kad mirtis neaplenkia nė 
vieno, 0 jo žmona pasakė, jog tai tikra teisybė. Tuo tarpu čionai at- 
vyko toks žmogus su dviem arkliais, kurių vieną vedė šeimininkui, 
lauksiančiam toliau kaime. Pastatęs arklius arklidėje, žmogus sugrįžo 
ir atsisėdo prie Džozefo, ir tas bemat pažino jį esant tarną iš kaimy- 
ninio dvaro, kurio šeimininkas svečiuodavosi pas jo ponus. 

Į užeigos namus jį taip pat atvarė audra, bet tą vakarą jis dar turėjo 
nujoti dvidešimt mylių ir kaip tik tuo pačiu keliu, kuriuo buvo numa- 
tęs eiti Džozefas. Todėl pasinaudodamas tuo sutapimu, jis mielai pasiū- 
lė savo draugui šeimininko arklį (nepaisydamas, kad jam buvo visiškai 
kitaip prisakyta), ir jo pasiūlymas buvo su malonumu priimtas; taigi 
draugiškai išlenkę ąsotį ir sulaukę audros nurimstant, juodu išjojo. 

JAME DAUG STEBINANČIŲ NUOTYKIŲ, 
IŠTIKUSIŲ DŽOZEFĄ ENDRIUSĄ KELYJE 
IR ATRODANČIŲ BEVEIK NEĮTIKIMAIS TIEMS, 
KURIE NĖRA KELIAVĘ DILIŽANU. 


Kol juodu atjojo į viešbutį, kur turėjo būti atgabenti arkliai ir kurį 
jie pasiekė apie antrą valandą nakties, nieko nepaprasto neįvyko. Tuo 
metu skaisčiai švietė mėnulis, ir Džozefas, pastatęs draugui pintą vyno 
bei padėkojęs už arklį, neklausydamas jo įkalbinėjimų, pėsčias leidosi 
toliau. 

Už kokių dviejų mylių, kurias jis nuėjo su džiugia viltimi, kad grei- 
tai išvys savo mylimąją Fani, siaurame kelyje jam už akių užėjo du vy- 
rai ir pareikalavo pinigų. Džozefas mielai padavė jiems visus, kiek 
turėjo, — beveik du svarus — ir pasakė manąs juos būsiant tokius ma- 
lonius ir duosiant jam grąžos kelis šilingus kelionės išlaidoms. 

Vienas nenaudėlis nusikeikė ir atsakė: 

— Taip, tu kai ko iš mūsų gausi, ir tuojau, tik pirma nusirenk, po 
šimts velnių! 

— Renkis,— suriko antrasis, — jei nenori, kad suknežinčiau ma- 
kaulę! 

Džozefas, prisiminęs, kad jo livrėja ir kelnės pasiskolinti iš draugo 
ir kad bus sarmata, kai negalės grąžinti ir reikės visaip aiškintis, pasakė 
turįs viltį, kad jie nereikalausią drabužių, nes tie mažai tesą verti, o 
naktis tokia šalta. 

— Ak tau šalta, tu niekše,— pasakė vienas plėšikas.— Aš tave 
sušildysiu, ir dar kaip! — Ir, suburbėjęs kažkokį prakeiksmą, prikišo 
pistoletą Džozefui prie kaktos, o antrasis užsimojo lazda, kurią Džoze- 
fas, puikiai mokėdamas kautis lazdomis, atmušė savąja ir taip sėkmin- 
gai užtvojo priešininkui, kad šis sudribo jam po kojų, tačiau tą aki- 
mirksnį pats gavo nuo antrojo į pakaušį su pistoleto rankena ir nete- 
kęs sąmonės parkrito ant žemės. 

Dabar atsipeikėjo jo partrenktasis plėšikas, ir abudu ėmė kulti ne- 
laimingąjį Džozefą lazdomis, kol nusprendė, kad tas varguolis jau ne- 
begyvas. Tada nurengė jį nuogai, įmetė į griovį ir su visu grobiu nuėjo 
sau. 

Vargšas vaikinas, ilgai išgulėjęs paslikas, pradėjo gaivaliotis kaip 
tik tuo metu, kai pro šalį važiavo diližanas. Foreiteris““, išgirdęs dejonę, 
sustabdė arklius ir pasakė vežėjui, kad griovy tikriausiai gulįs pri- 
muštas Žmogus, nes girdėjo jį suaimanuojant. 

— Važiuojam, brolau, — atsakė vežėjas, — mes ir taip velniškai 
vėluojam, nėra kada gaišti su numirėliais. 

Viena dama, kuri girdėjo foreiterio žodžius, taip pat ir Džozefo 
dejonę, reikliai šūktelėjo vežėjui, kad sustotų ir sužinotų, kas ten yra. 
Vežėjas liepė foreiteriui nulipti ir pažiūrėti į griovį. Tas padarė kaip 
lieptas ir sugrįžo. 

— Ten sėdi vyras, nuogas kaip ką tik užgimęs. 

— O viešpatie! — šūktelėjo dama.— Nuogas vyras! Mielasis ve- 
žėjau, palikit jį ir važiuojam toliau. 

Tuo metu iš diližano išlipo džentelmenai, ir Džozefas jų paprašė, 
kad pasigailėtų, nes jį apiplėšę ir kone mirtinai primušę. 

— Apiplėšė! — suriko senesnysis džentelmenas.— Važiuojam ša- 
lin kuo greičiau, nes ir mus dar apiplėš. 

Jaunesnysis džentelmenas, priklausantis juristų sluoksniui, atsakė, 
kad būtų buvę geriausiai, jeigu jie būtų nieko nepastebėję ir pravažiavę 
pro šalį, bet dabar gali būti įrodyta, kad jie matę nukentėjusįjį paskuti- 
nieji ir jeigu jis numirtų, jie galėtų būti iš dalies apkaltinti kaipo prisi- 
dėję prie jo nužudymo. Todėl jis manąs, kad reikėtų, jeigu galima, iš- 
gelbėti nelaimingojo gyvybę dėl savo pačių labo; tada bent būtų įmano- 
ma, jeigu jis mirtų, atmesti kaltinimą, kad pabėgę iš įvykio vietos““. 
Taigi jis manąs, jog reikią paimti tą žmogų ir nugabenti iki artimiau- 
sių užeigos namų. 

Dama spyrėsi, kad jo į diližaną neimtų. Jeigu jį įleis, ji išlipsianti 
lauk, nes verčiau amžinai čia liksianti, negu važiuosianti su nuogu vy- 
riškiu. Vežėjas pasipriešino negalįs jo vežti, nebent kas sumokėtų šilin- 
gą už tas keturias mylias, bet abu džentelmenai sumokėti atsisakė. Ta- 
čiau teisininkas, bijodamas, kad jam pačiam neatsitiktų kokia bėda, 
palikus nelaimingąjį tokioje būklėje, pasakė, kad tokiais atvejais atsar- 
gumo niekada nebūna per daug ir kad jis iš knygų prisimenąs visokių 
baisių atsitikimų, todėl pagrasino vežėjui, kad tas, atsisakydamas pri- 
imti, statąs save į pavojų, nes jeigu nukentėjusysis mirs, vežėjas bus 
apkaltintas jo nužudymu, o jeigu išliks gyvas ir paduos vežėją į teismą, 
jis mielai pats imsis tos bylos. Šitie žodžiai padarė aiškų poveikį vežėjui, 
gerai pažįstančiam tąjį, kur juos pasakė; o senesnysis mūsų minėtas 
ponas, manydamas, kad nuogas vyras suteiks jam progą ne sykį paro- 

dyti damai savo sąmojingumą, pasiūlė visiems susidėjus pastatyti vežė- 
jui kaušą alaus už jo nuvežimą; taigi, iš dalies pabūgęs vieno grasinimų, 
iš dalies pamasintas antro pažado ir, matyt, pats truputį pajutęs gailes- 
tį nelaimingajam, kuris stovėjo visas kruvinas ir drebėjo nuo šalčio, 
vežėjas galų gale nusileido, ir Džozefas jau buvo beeinąs prie diližano, 
bet pamatęs damą, užsidengusią akis kieta vėduokle, griežtai atsisakė 
lipti vidun, nors jo padėtis buvo ir labai apgailėtina, kol negaus kuo 
nors pakankamai apsisiausti, kad nepažeistų padorumo,— tokio tat 
nepaprasto kuklumo buvo šis jaunikaitis, tokį tat milžinišką poveikį 
buvo jam padaręs tyras mielosios Pamelos pavyzdys ir išmintingieji 
pono Adamso pamokymai. 

Nors karietoje turėta keletas apsiaustų, vis dėlto nebuvo lengva 
įveikti keblumą, susidariusį dėl Džozefo. Abu džentelmenai pasiskun- 
dė, kad jiems šalta ir negalį duoti nė skudurėlio, o sąmojingasis dar 
pridūrė juokdamasis, kad savi marškiniai arčiau kūno; vežėjas, kuris 
turėjo du apsiaustus pasiklojęs ant sėdynės, nesutiko paskolinti nė vie- 
no, kad neiškruvintų; damos tarnas dėl tos pačios priežasties irgi pasi- 
prašė, gal galėtų neduoti, ir dama, nors ir baisėjosi nuogo vyriškio, 
jam pritarė; taigi veikiausiai vargšas Džozefas, atkakliai laikydamasis 
savo kuklaus nusistatymo, būtų gavęs galą, jeigu ne foreiteris (vaiki- 
nukas, vėliau ištremtas už vištidės apiplėšimą“*), kuris savo noru nusi- 
metė apsiaustą, vienintelį viršutinį drabužį, tuo pat sykiu smarkiai nu- 
sikeikdamas (dėl ko keleiviai jį supeikė), ir pasakė verčiau visą gyve- 
nimą jodinėsiąs vienmarškinis, negu paliksiąs žmogų tokioje bėdoje. 

Susisupęs į apsiaustą, Džozefas įsisėdo, ir karieta vėl leidosi į kelią. 
Jis pasisakė esąs negyvai sušalęs, ir sąmojingasis vyriškis ta proga pa- 
klausė damą, ar ji neturėtų gurkšnelio vaikinukui susišildyti. Dama 
kone įsižeidusi atsakė, kad ją stebina jo klausimas — ji nieko iokio 
nėra nė ragavusi. 

Teisininkas pradėjo klausinėti Džozefą, kaip jis ten buvo apiplėš- 
tas, bet tuo metu diližaną sustabdė plėšikai, vienas įkišo vidun pisio- 
letą ir pareikalavo pinigų. Keleiviai tučtuojau juos atidavė, o dama iš 
to išgąsčio padavė jam ir nedidelį, maždaug pusės pinios sidabrin: [la- 
koną, kuriame, kaip pareiškė šis nenaudėlis, užsivertęs it Ir išgėręs i 
damos sveikatą, buvo kuo puikiausias „Nantas“"",— vėliau dama įii- 
kinėjo pakeleivius, kad čia bus apsirikusi jos tarnaitė, kuriai buvo liep- 
ta pripilti vengriško vandens“'. 

Kai tik užpuolikai nuėjo sau, teisininkas, kuris, kaip paaiškėjo, tu- 
rėjo diližano sėdynėje dėklą pistoletų, pasakė, kad jeigu būtų buvę 

šviesu ir jis būtų galėjęs pistoletus pasiimti, nebūtų leidęsis apiplėšia- 
mas; ir dar ėmė pasakoti, kad ne sykį, keliaudamas raitas, buvo susi- 
dūręs kelyje su plėšikais, tačiau tie nedrįsę jo užpulti; o baigdamas pa- 
reiškė, kad jeigu nebūtų būugštavęs dėl damos, tai ir dabar nebūtų taip 
lengvai pinigų atidavęs. 

Humoras, kaip yra pastebėta, mėgsta gyventi tuščiose kišenėse; ir 
džentelmenas, kurio šmaikštumą jau esame paminėję anksčiau, vos 
tik nebeteko pinigų, pasidarė nepaprastai sąmojingas. Vis laidė užuo- 
minas apie Adomą ir Ievą ir sakė puikias mintis apie figas bei figų la- 
pus, kurios Džozefą žeidė, ko gero, labiau negu ką kitą. 

Teisininkas taip pat smagiai prijuokavo, nenutoldamas nuo savo 
profesijos. Jis pasakė, kad jeigu Džozefas ir dama būtų vienudu, šis 
lengvai galėtų jai įduoti savo turtą, nes tas nėra suvaržytas jokių ap- 
sunkinimų; kad garantuojąs, jog Džozefui greitai būtų atlyginti nuos- 
toliai, nes jis gautų pradėjimo teisę, o tai jau tikras kelias įsigyti įpėdi- 
nių; kad jis savo ruožtu pasistengtų sudaryti diližane tokį tvirtą dova- 
nojimo raštą, jog negrėstų joks priverstinio pašalinimo pavojus. Taip 
jis pilte pylė šitokias kvailystes, kol diližanas privažiavo užeigos namus, 
kur dar nemiegojo viena tarnaitė ir maloniai padavė vežėjui šaltos mė- 
sos ir burnelę. Džozefas panorėjo čia išlipti ir paprašė pataisyti jam 
patalą; tarnaitė maloniai prižadėjo tą padaryti; būdama geros širdies ir 
ne tokia įnoringa, kokia buvo dama, ji įmetė didžiulį glėbį žagarų į 
ugnį ir, atnešusi Džozefui apsiaustą, priklausantį vienam arklininkui, 
pakvietė sėstis ir apšilti, kol ji paklos lovą. Vežėjas tuo tarpu nuėjo pa- 
šaukti gydytojo, gyvenančio už keleto namų, o grįžęs priminė savo 
keleiviams, kad labai vėluoja, ir, palūkėjęs, kol tie atsisveikino su Džo- 
zefu, kiek įmanydamas greičiau išskubino juos iš užeigos namų. 

Mergaitė bematant nuvedė Džozefą į lovą ir pažadėjo pasistengti 
gauti jam marškinius, tačiau kadangi jis buvo visas aptekęs kraujais, 
tai ji, kaip pasisakė vėliau, galvojo jį tuoj numirsiant, todėl nudūmė 
kiek įkabindama pas gydytoją, kuris jau buvo pusiau apsirengęs, ma- 
nydamas, jog apsivertė diližanas ir sužeidė kokį džentelmeną ar damą. 
Bet vos tiktai mergina jam per langą pasakė, kad tai nelaimingas pės- 
čias keleivis, visiškai išrengtas ir pusgyvis, jis subarė ją, kam taip anksti 
prižadino, vėl nusirengė ir kuo ramiausiai atsigulė ir užmigo. 

Aurora jau rodė iš už kalnų rausvus savo skruostus, ir linksmas de- 
šimties milijonų sparnuotų giesmininkų choras, šlovindamas dieną ir 
giesmę, traukė odę, tūkstantį kartų skambesnę už mūsų laureato odes“", 
kai atsikėlė užeigos namų šeimininkas ponas Tau-Vauzas ir, sužinojęs 

iš tarnaitės apie plėšikų užpuolimą ir apie nelaimingąjį nuogą savo 
svečią, papurtė galvą ir sušuko: „Tai bent dienelė!“, o paskui liepė jai 
atnešti kokius jo paties marškinius. 

Kai tarnaitė įėjo į miegamąjį, ponia Tau-Vauz buvo ką tiktai pa- 
budusi ir ištiesusi rankas, veltui norėdama sulaikyti jau išėjusį vyrą. 

— Kas čia? Beti? 

— Taip, ponia. 

— Kur šeimininkas? 

— Išėjęs oran, ponia. Jis man liepė paimti marškinius ir paskolinti 
vienam nelaimingam nuogam žmogui, kuris buvo apiplėštas ir kone 
nužudytas. 

— Tik pabandyk paliesti bent vienus, tu akiplėša,— pagrasino 
ponia Tau-Vauz. — Ir tavo šeimininkas taip pat geras — prisiima nuo- 
gų valkatų ir rengia savo drabužiais. Užteks šitų labdarysčių. Paliesk 
tiktai ką nors, tuoj paleisiu į galvą naktipuodį. Eik ir pašauk man šei- 
mininką. 

— Klausau, ponia, — atsakė Beti. 

Vos tik šeimininkas įėjo, žmona pradėjo šitaip: 

— Kokį čia velnią sumanei, ponas Tau-Vauzai? Aš turiu tam pirk- 
ti marškinius, kad tu galėtumei skolinėti visokiems sukčiams ir nusku- 
rėliams! 

— Brangioji, — atsakė ponas Tau-Vauzas, — tai nelaimingas žmo- 
gus... 

— Taip, — pasakė ji,— aš žinau, kad jis nelaimingas, bet kuo čia 
dėti mes, po velnių! Ir taip per daug visokių elgetų turime šelpti pagal 
įstatymą! Netrukus sulauksim kokio trisdešimt ar keturiasdešimt tokių 
pat nelaimingų žmonių su raudonais švarkais““. 

— Brangioji! — šūktelėjo Tau-Vauzas. — Tą žmogų apiplėšė, 
atėmė viską, ką jis turėjo. 

— Tai kur tada jo pinigai susimokėti už sąskaitą? — pasakė ji. — 
Tegu toksai eina sau į smuklę! Aš tučtuojau jį išprašysiu, vos tik atsi- 
kelsiu, pamatysi. 

— Brangioji, — tarė jis, — taip pasielgti neleidžia paprasčiausias 
mielaširdingumas. 

— Tpfiū ant to paprasčiausio mielaširdingumo,— širdijosi ji. — 
Paprasčiausias mielaširdingumas moko mus rūpintis pačiais savimi ir 
savo šeimomis, ir nei aš, nei mano šeima neleisime, kad per tavo mie- 
laširdingumą mes būtume nuskausti. 

— Ką gi, brangioji, — atsakė jis, — daryk kaip nori, kai atsikelsi, 
juk žinai, aš niekada tau neprieštarauju. 

— To betrūko! — pasakė ji. — Jei man sumanytų paprieštarauti 
net pats kipšas, kaipmat išrūkyčiau iš namų ir tą! 

Šitaip jie kalbėjosi kone pusę valandos; o Beti tuo laiku gavo marš- 
kinius iš arklininko, iš vieno savo mylimo, ir apvilko Džozefą. Galiau- 
siai prisistatė ir gydytojas, nuplovė ir aprišo jam žaizdas ir, iš jo nuėjęs 
pas poną Tau-Vauzą, pareiškė, kad svečias taip pavojingai sužeistas, 
jog vargu ar bepasveiksiąs. 

— Tai bent košės dabar mums privirėt! — sušuko ponia Tau- 
Vauz. — Turėsim, ko gero, ir palaidoti savo lėšomis. 

Tau-Vauzas (kuris, nors ir labai mielaširdingas, dabar būtų atida- 
vęs balsą — taip pat lengvai kaip per susirinkimus — už tai, kad tas 
jo svečias šiuo metu būtų apsistojęs bet kuriuose kituose karalystės 
namuose) atsakė: 

— Brangioji, aš nekaltas — jį čia atvežė diližanas, ir Beti paguldė 
į lovą, kai aš dar miegojau. 

— Tą Beti aš pamokysiu, — pagrasė šeimininkė. 

Ir, pusę drabužių užsivilkusi, pusę pasibrukusi po pažasčia, ji išpuo- 
lė iš kambario ieškoti nelaimingosios Beti, o Tau-Vauzas su gydytoju 
nuėjo aplankyti vargšelio Džozefo ir paklausinėti smulkiau apie liūd- 
nąjį jo nutikimą. 

KAS NUTIKO DŽOZEFUI, KOL JIS SIRGO 
UŽEIGOS NAMUOSE, 
IR ĮDOMUS JO POKALBIS SU PONU BARNABU, 
PARAPIJOS PASTORIUM. 


Papasakojęs apie apiplėšimą ir podraug trumpai pasisakęs, kas jis 
toks ir kur keliauja, Džozefas paklausė gydytoją, ar tas manąs jo padėtį 
esant bent kiek pavojingą. Daktaras kuo sąžiningiausiai atsakė didžiai 
dėl jo būgštaująs, nes jo pulsas labai sukilęs ir šokinėjantis, ir jeigu kar- 
štinė pasirodys esanti ne vien simptominė, tai jo išgelbėti nebebus ga- 
lima. Džozefas giliai atsiduso ir šūktelėjo: 

— Vargšė Fani! Kaip norėčiau dar pagyventi ir ją pamatyti! Bet 
tebūnie dievo valia. 

Tada gydytojas jam patarė sutvarkyti visus žemiškus reikalus, jeigu 
tokių turįs, nes jis, nors ir viliasi, kad Džozefas pasveiks, vis dėlto pri- 
valo įspėti, koks jam gresia pavojus, ir jeigu dėl piktybinio humorų“" 
sutirštėjimo jo karštinė dar pasmarkės, jis greitai ims kliedėti ir nebe- 
galės parašyti testamento. Džozefas atsakė, kad visoje visatoje negali 
būti neturtingesnio Žmogaus už jį, nes po apiplėšimo jis nebeturįs nė 
menkiausio daikto, kurį galėtų pavadinti savu. 

— Aš turėjau, — pasakė jis, — mažytę auksinę monetą, bet jie atė- 
mė; ji man būtų buvusi paguoda visuose varguose. Tačiau, tiesą sakant, 
Fani, man nereikia nieko, kas tave primintų. Tavo brangų paveikslą aš 
nešiojuos širdy, ir joks niekšas niekada jo iš ten neišplėš. 

Džozefas paprašė popieriaus ir plunksnų parašyti laiškui, bet ne- 
gavo — jam tik buvo patarta sukaupti visas išgales ir nusiraminti. Ta- 
da abu džentelmenai išėjo, ir ponas Tau-Vauzas liepė pašaukti dvasi- 
ninką, kad tas atliktų apeigas ir išgelbėtų vargšo Džozefo sielą, nes 
gydytojas jau visai buvo praradęs viltį išgelbėti kūną. 

Ponas Barnabas (tokia buvo dvasininko pavardė) prisistatė vos 
tik pašauktas ir, pirmiausia išgėręs puodelį arbatos su šeimininke, o 
paskui taurę punšo su šeimininku, užlipo į tą kambarį, kur gulėjo Džo- 
zefas, bet, radęs jį miegantį. grįžo dar išmesti burnelės punšo, o baigęs 
vėl tyliai užlipo ir pradaręs duris išgirdo ligonį taip kalbant su savimi: 

— O mylimiausioji Pamela, o dorovingiausioji sesuo, kurios vien 
pavyzdys padėjo man atsilaikyti prieš turto ir grožio pagundą, kad ty- 
ras ir skaistus galėčiau atsiduoti į rankas savo brangiajai Fani, jeigu 
dangus būtų panorėjęs mane pas ją parvesti. Kokie turtai, kokia garbė 
ar malonumai galėtų mums atlyginti už nekaltybės praradimą? Ar ne 
ji viena mums suteikia daugiau nuoramos nei visi pasaulio turtai? Ir 
kas kitas, jeigu ne dora ir nekaltybė, galėtų paguosti tokį nelaimingą 
varguolį kaip aš? Kad išlikau doras ir nekaltas, šis ligos ir kančių guolis 
man mielesnis už visus malonumus, kokių būčiau radęs šeimininkės 
lovoje. Dėl to galiu be baimės žiūrėti mirčiai i akis, ir nors aš myliu 
savo Fani taip, kaip joks vyras nėra mylėjęs moters, dorumas mane mo- 
ko nuolankiai atsiduoti dievo valiai. Ak, tu žavingoji nuostabioji būty- 
be! Jeigu dangus panorėtų, kad patektum į mano glėbį, tai pats skur- 
džiausias, pats kukliausias gyvenimas man būtų rojus; aš galėčiau būti 
su tavimi menkiausioje pirkelėje, nė vienam nepavydėdamas nei rūmų. 
nei prabangos, nei turtų. Tačiau turiu tave palikti, palikti amžinai, 

mano brangiausias angele! Man reikia galvoti apie kitą pasaulį, ir aš 
visa širdimi meldžiu dievą, kad tu galėtum rasti paguodą šiame. 

Barnabas nusprendė, kad išgirdo pakankamai, tai nulipo žemyn ir 
pasakė Tau-Vauzui, jog negalįs jo gyventojui nieko padėti, nes tas kle- 
jojąs ir visą laiką, kol buvo jo kambary, kalbėjęs vien nesąmones. 

Po pietų vėl atėjo gydytojas ir rado savo pacientą, kaip pasakė, dar 
labiau suimtą karštinės negu pirmai, tačiau visai nekliedintį, nes, prie- 
šingai, negu manė Barnabas, ligonis nė sykio nuo pat atvažiavimo į 
užeigos namus nebuvo praradęs sąmonės. 


Šeimininkas vėl nusiuntė tarną pašaukti pono Barnabo, ir tas tik 
vargais negalais prikalbino jį ateiti dar kartą. Vos įžengęs į Džozefo 
kambarį, Barnabas pasakė atėjęs už jį pasimelsti ir paruošti kelionei į 
aną pasaulį. Todėl pirmiausia pareiškė manąs, kad ligonis jau atlikęs 
atgailą už visas savo nuodėmes. Džozefas atsakė, kad ir jis taip manąs, 
bet esąs vienas dalykas, kurio nežinąs, ar laikyti nuodėme; 0 jeigu taip, 
tai jis, ko gero, ir mirs neatlikęs už ją atgailos — mat jam graudu skirtis 
su viena mergina, kurią myli labiau kaip pats save. Barnabas patikino 
jį, kad bet koks priešinimasis dievo valiai yra viena iš sunkiausių nuo- 
dėmių, kurias žmogus padarąs, todėl reikia užmiršti visus kūniškus 
potraukius ir galvoti apie kilnesnius dalykus. Džozefas atsakė, kad nei 
šiame, nei aname pasaulyje jis negalės pamiršti savo Fani, tačiau nors 
mintis, kad reikės su ja amžinai išsiskirti, yra labai liūdna, ji gildo šir- 
dį perpus mažiau negu baimė dėl mylimosios, kuriai bus didžiai skaudu, 
sužinojus apie jo nelaimę. Barnabas pasakė, kad tokios baimės yra nu- 
sikalstamos ir rodo žmogaus silpnumą bei nepakankamą tikėjimą; 
reikia atsižadėti visų žemiškų aistrų ir pakilti aukščiau. Džozefas 
atsakė, kad jis kaip tik to ir norįs ir būtų labai dėkingas, jei dvasininkas 
Jį pamokytų, kaip tai padaryti. Barnabas tarė: 

— Tai padaroma per dievo malonę. 

Džozefas paprašė jį paaiškinti, kaip tos malonės pasiekti. 

— Malda ir tikėjimu,— atsakė Barnabas. 

Paskui jis paklausė Džozefą, ar tas atleidęs vagims. Džozefas at- 
sakė, kad, deja, to nevaliojąs padaryti ir niekas taip jo nenudžiugintų 
kaip žinia, kad jie sugauti. 

— Na, — sušuko Barnabas, — tai teisingumo rūpestis. 

— Taip,— atsakė Džozefas, — bet jeigu juos sutikčiau vėl, tai, ko 
gero, pulčiau ir užmuščiau, jei tik galėčiau. 

— Be abejonės, — tarė Barnabas, — įstatymas leidžia užinušti va- 

gį, bet ar pats gali pasakyti, kad esi jiems atleidęs kaip tikras krikš- 
čionis? 

Džozefas paprašė paaiškinti, ką tai reiškia. 

— Tai reiškia, — atsakė Barnabas, — kad atleidi jiems taip kaip... 
kaip... atleidi jiems kaip... na, trumpai sakant, atleidi kaip krikščionis. 

Džozefas pasakė atleidęs jiems kiek galėdamas. 

— Na tai gerai, — tarė Barnabas, — to užteks. 

Paskui jis paklausė, ar Džozefas neprisimenąs dar kokių nuodė- 
mių, už kurias neatlikęs atgailos, ir jeigu taip, tai tegul skubiau prisi- 
mena ir atgailauja, nes dar norįs kartu su juo sukalbėti keletą poterių. 
Džozefas atsakė negalįs prisiminti, kad būtų padaręs kokių didelių nu- 
sikaltimų, o dėl tų, kuriuos yra padaręs, nuoširdžiai gailisi. Barnabas 
tuo pasitenkino ir perėjo prie poterių su visu veiklumu, kokiu tik ge- 
bėjo, o tuo tarpu nedidelė draugė laukė jo apačioje, svetainėje, kur vi- 
sa, kas reikalinga punšui, jau buvo gatavai paruošta, tik niekas nestė- 
mė spausti apelsinų, kol jis neatėjęs. 

Džozefas pasiskundė ištroškęs ir paprašė arbatos; Barnabas pasakė 
tą poniai Tau-Vauz, bet ši atrėžė, jog jie ką tik gėrė arbatą ir ji nesi- 
terlios visą dieną, bet liepė Beti nunešti jam puodelį alaus. 

Beti įvykdė, ką ponia liepė, tačiau Džozefas, vos paragavęs, išsi- 
gando, kad nuo to dar labiau nepakiltų karštis, ir pasakė, jog baisiai 
norėtų arbatos. Geraširdė Beti atsakė, kad būtinai jos gaus, nebent 
visoje Anglijoje nebūtų nė žiupsnelio. Tada tuojau nuėjo, pati nupirko 
ir atnešusi ėmė jį gydyti. Čia ją su Džozefu ir paliksime kurį laiką, o 
skaitytojui duosime pasižiūrėti kitų dalykų. 


XIV skyrius 


PILNAS NUOTYKIŲ, KURIE UŽEIGOS NAMUOSE 
SEKĖ VIENAS PO KITO. 


Jau temo vakaras, kai į užeigos namus atjojo orus vyriškis ir, pada- 
vęs arklį arklininkui, nuėjo tiesiai į virtuvę, čia paprašė pypkės su ta- 
baku ir atsisėdo palei židinį, kur jau buvo susirinkę ir daugiau žmo- 
nių. 

Kalbama buvo ištisai apie apiplėšimą, įvykusį praeitą naktį, ir apie 
viršuj gulintį nelaimingąjį keleivį, kurio būklė, kaip jau matėme, buvo 
siaubinga. Ponia Tau-Vauz pasakė negalinti suprasti, kurių velnių 
Tomas Vipvelis“' veža tokius svečius pas ją, kai pakelėje yra tiek ir 
tiek aludžių kaip tik tokiems apsistoti. Bet tegul žino — jeigu jis mirs, 
palaidoti savo lėšomis turės parapija. Ir dar pridūrė, kad jis užsima- 
nęs arbatos, ir nieko daugiau negeria, tik pamanykit! 

Beti, ką tik įėjusi po savo labdaringo žygio, pasakė, kad, jos ma- 
nymu, jis turįs būti džentelmenas, nes ji dar niekad nemačiusi tokios 
švelnios odos. 

— Kad ji kur suruktų,— tarė ponia Tau-Vauz. — Manyčiau, tai 
ir tėra visas jo turtas, tik su juo sąskaitos neapmokės. Geriau jau tokie 
džentelmenai daugiau niekad į „Drakoną“ kojos nekeltų! (Matyt, ši- 
tokia buvo užeigos namų iškaba.) 

Vėliausiai atvykusis džentelmenas atrodė didžiai susijaudinęs dėl 
nelaimės ištiktojo, kurio, kaip suprato, pakliūta ne į pernelyg jautrias 
rankas. Ir tikrai, net jeigu ponia Tau-Vauz nebūtų žodžiais atskleidusi 
savo širdies švelnumo, gamta buvo pasistengusi suteikti tiek išraiškos 
jos veidui, kiek nė pats Hogartas nebuvo suteikęs savo portretams. 

Ji buvo žemo ūgio, liesa ir susisukusi. Kakta per vidurį išsišovusi, 
o žemiau — nusklembta ir įdubusi ties nosimi, smailia ir raudona, ku- 
ri būtų siekusi lūpas, jei gamta nebūtų jos galo užrietusi aukštyn. Lū- 
pos — du odos dryželiai, kurie kalbant susitraukdavo nelyginant kapšo 
raukčiai. Smakras nuėjęs smailyn, o viršutiniame krašte tos odos, kuri 
buvo jos skruostai, kyšojo du skruostikauliai, kone visai užstojantys 
mažutęės raudonas akis. Dar pridurkite balsą, nuostabiai atitinkantį 
tuos jausmus, kuriuos reiškė — jis buvo garsus ir šiurkštus. 

Nelengva pasakyti, ar tasai džentelmenas labiau dygėjosi šeimi- 
ninke ar gailėjosi nelaimingojo gyventojo. Jis labai susirūpinęs ėmė 
klausinėti gydytoją, kuris dabar jau buvo virtuvėje, ar ligoniui yra vil- 
ties pasveikti. Ir prašė, kad tas imtųsi visų priemonių, kokios tik įma- 
nomos, nesgi kiekvieno, bet kokios profesijos žmogaus pareiga — be 
Jokio užmokesčio skirti savo išmanymą skurstantiems ir kenčiantiems. 
Gydytojas atsakė darysiąs kas tik priklauso, bet manąs, kad net visi 
Londono gydytojai jam nieko nebegalėtų padėti. 

— Malonėk, tamsta, pasakyti, — paprašė džentelmenas, — kokios 
jo žaizdos? 

— Hm, ar jūs ką nors išmanot apie žaizdas? — pasakė gydytojas, 
mirktelėjęs poniai Tau-Vauz. 

— Aš, pone, mažumėlę nutuokiu apie chirurgiją, — atsakė džen- 
telmenas. 

— Mažumėlę, cha cha cha! — tarė gydytojas. — Taip ir maniau, 
kad mažumėlę, tikrai. 

Draugija sukluso, laukdama, kaip gydytojas, kurį jie visi vadino 
kietu riešutu, padarys tam džentelmenui sarmatą. 

Todėl jis pradėjo labai iš didžio: 

— Jūs turbūt esate daug keliavęs, pone? 

— Kad ne, tamsta, — atsakė džentelmenas. 

— Cha, tada tikriausiai esat patirties įgavęs ligoninėse. 

— Ne, tamsta. 

— Hm! Irgi ne. Tai iš kur, pone, drįstu paklausti, esate gavęs chi- 
rurgijos žinių? 

— Aš, tamsta,— atsakė džentelmenas, — nelaikau savęs dideliu 
išmanytoju, bet tai, ką žinau, esu gavęs iš knygų. 

— Iš knygų! — sušuko gydytojas. — Tai jūs, kaip spėju, esate 
skaitęs Galeną ir Hipokratą!““ 

— Ne, tamsta, — atsakė džentelmenas. 

— Kaip? Jūs nusituokiate chirurgijoje,— pasakė gydytojas, — 
o nesate skaitęs Galeno nei Hipokrato? 

— Tamsta, — sušuko tada jo pašnekovas, — man regis, yra daug 
net gydytojų, kurie nėra skaitę šių autorių. 

— Aš irgi taip manau,— pasakė gydytojas, — ir tuo jiems dides- 
nė gėda; bet aš esu išsilavinęs ir moku juos atmintinai — retai kada 
pasitaiko, kad neturėčiau jų abiejų kišenėje. 

— Betgi tos knygos labai didelės, — tarė džentelmenas. 

— Na,— atsakė gydytojas, — man regis, aš geriau žinau, kokio 
jos didumo. — Sulig tais žodžiais jis mirktelėjo akį ir visa draugė pra- 
trūko kvatoti. 

Su nemąžtančia puikybe gydytojas paklausė džentelmeną, gal tas 
apie vidaus ligas bei vaistus išmanąs ne blogiau kaip apie chirurgiją. 

— Netgi geriau, — atsakė džentelmenas. 

— Taip, visiškai gali būti! — sušuko gydytojas ir vėl mirktelėjo. — 
Aš irgi kiek nusimanau. 

— Norėčiau nusimanyti bent pusę tiek, — pasakė Tau-Vauzas. — 
Tada niekad nenešiočiau šitos prijuostės. 

— Turiu pripažinti, šeimininke,— sušuko gydytojas,— nors ne 
man reikėtų tą sakyti, — kad mažai terastum žmonių per dvidešimt 
mylių aplinkui, kurie geriau už mane mokėtų gydyti karštinę. „Venie- 

nte accurrite morbo“* — tai mano metodas. Manau, drauguži, jūs 
suprantate lotyniškai? 

— Truputį, — atsakė džentelmenas. 

— Taip pat ir graikiškai, tikriausiai? Ton dapomibominos polu- 
flosboio thalasses**. Tik aš jau beveik pamiršau tuos dalykus, o ka- 
daise mokėjau deklamuoti Homerą atmintinai. 

— Aha! Džentelmenas gavo nosį, — pasakė ponia Tau-Vauz, ir 
visi nusijuokė. 

Džentelmenas, visai neturintis noro krėsti juokus, mielai leido gy- 
dytojui atlaikyti pergalę, kuria tas mėgavosi su nemažu malonumu, ir, 
ganėtinai jį perpratęs, pasakė tikįs jo didžiu mokytumu bei sugebėji- 
mais ir būtų labai jam dėkingas, jeigu tasai pasakytų savo nuomonę 
apie viršuj gulinčio nelaimingo paciento būklę. 

— Pone,— tarė gydytojas,— jo būklė — tai mirusio žmogaus 
būklė. Dėl galvos kontūzijos įvyko okciputo vidinės plėvės perforaci- 
ja ir trūko tas mažytis nematomas šakninis nervas, kuris riša ją su kau- 
kolės antkauliu. Tai sukėlė karštinę, pirmiausia simptominę, paskui 
pneumatinę, ir galiausiai prasidėjo deliriumas, arba, paprastai šnekant, 
kliedesys. 

Šitaip jam mokytai bekalbant, staiga pasigirdo baisus triukšmas, ir 
jis turėjo nutilti. Keli kaimynystėje gyvenantys vaikinai buvo sugavę 
vieną vagį ir dabar atsivarė jį į užeigos namus. Beti užbėgo viršun pa- 
sakyti naujienos Džozefui, ir jis paprašė, kad jam surastų pas vagį ma- 
žytę smulkią auksinę monetą su pririštu kaspinu, tą monetą — jis ga- 
lįs net prisiekti — pažintų tarp visų pasaulio brangenybių. 

Nors atvestasis visaip gynėsi esąs nekaltas, žmonės ėmė stropiai jį 
kratyti ir greitai tarp kitų daiktų surado ką tik minėtą auksinę monetą, 
kurią Beti, vos pamačiusi, tvirtai sugriebė ir nunešė Džozefui, o tas 
paėmė džiaugdamasis ir, prisispaudęs ją prie širdies, pareiškė, kad da- 
bar jau galįs ramiai numirti. 

Po keleto minučių įėjo dar keli vaikinai nešini ryšuliu, kurį jie ra- 
do griovyje ir kuriame buvo Džozefo drabužiai bei kiti iš jo atimti dai- 
ktai. 


* Užkirskite kelią ateinančiai ligai. (Lot.) Gydytojas sako netiksliai, reikia: „ve- 
nienti occurrite...“ 
** Taisyklingai būtų taip: „Ton dapameibomenos — jam atsakydamas; polyflois- 
boio thalasses — daugiabalsės jūros.* Beprasmiškai sujungtos atskirų „Iliados“ eilučių 
dalys. 

Vos išvydęs drabužius, džentelmenas pasakė pažįstąs livrėją, ir 
jeigu ji esanti to nelaimingojo, kuris guli viršuje, tai norėtų jį pamatyti, 
nes yra gerai pažįstamas su tąja šeima, kuriai ši livrėja priklauso. 

Taigi Beti nuvedė džentelmeną į viršų, ir koks, skaitytojau, buvo 
abiejų nustebimas, kai tasai lovoje pamatė Džozefą, o Džozefas išvydo 
savo gerą draugą poną Abrahamą Adamsą. 

Nėra reikalo čia įterpti jų kalbos, kuri daugiausia sukosi apie skai- 
tytojui jau gerai žinomus dalykus, nes dvasininkas, vos nuraminęs Džo- 
zefą, pranešdamas, kad Fani sveika gyva, savo ruožtu ėmė su dideliu 
domesiu klausinėti visokių smulkmenų, kaip įvyko tas nelaimingas 
nutikimas. 

Todėl verčiau grįžkime į virtuvę, kur susirinko margas būrys iš 
visų kambarių ir iš gretimų namų, nesgi toks didelis žmonėms yra 
malonumas paspoksoti į vagį. 

Ponas Tau-Vauzas patenkintas trynė rankas, matydamas tokį 
gausų sambūrį, kuris, kaip jis tikėjosi, greitai iškriks po atskirus kam- 
barius pašnekėti apie plėšikavimus ir išgerti į visų dorų Žmonių svei- 
katą. Tačiau ponia Tau-Vauz, kurios nelaimė buvo, kad paprastai vi- 
sus dalykus matė kiek atvirkščiai, pradėjo bartis ant tų, kurie vagį at- 
vedė į jos namus, 0 vyrui pasakė: 

— Taip, tie ir susikrauna turtų, kurie laiko pasilinksminimo na- 
mus elgetoms ir vagims. 


Žmonės dabar jau buvo baigę krėsti sugautąjį, bet nerado nieko, 
kas būtų įrodęs jo kaltę; visi mielai būtų palaikę įrodymu drabužius, 
tačiau gydytojas pasakė, tai nesąs įkaltis, nes jie rasti atskirai; Barna- 
bas su tuo sutiko ir dar pridūrė, kad tai — bona waviata““ ir priklauso 
dvarininkui. 

— Kaip? — nustebo gydytojas. — Jūs sakote, kad šie daiktai pri- 
klauso dvarininkui? 

— Žinoma! — riktelėjo Barnabas. 

— Oaštą neigiu, — pasakė gydytojas. — Kuo čia dėtas dvarinin- 
kas šiuo atveju? Tegul kas pabando įtikinti mane, kad tai, ką žmogus 
randa, yra ne jo. 

— O aš esu girdėjęs, — prabilo iš kampo vienas senukas, — kad 
teisėjas Vaisvanas“* sakęs taip: tegul kiekvienas žmogus turi savo teises, 
bet tai, kas randama, priklauso Londono karaliui. 

— Gal čia ir teisingai, — pasakė Barnabas, — tam tikru atžvilgiu, 
nes įstatymas skiria, kur daiktas vogtas ir kur rastas, o rasti galima ir 

tokį daiktą, kuris nebuvo pavogtas. Na, o daiktai, kurie buvo pavogti 
ir rasti, yra waviata ir priklauso dvarininkui. 

— Vadinasi, dvarininkai surenka vogtus daiktus, — tarė daktaras, 
ir visi kaip vienas nusijuokė, 0 jis pats — pirma visų. 

Sugautasis, atkakliai gindamasis, kad jis nekaltas (o jokių įrodymų 
nebuvo), jau buvo bepatraukiąs savo pusėn Barnabą, gydytoją, Tau- 
Vauzą ir keletą kitų, tačiau Beti pasakė, kad jie neatkreipę dėmesio į 
mažytį auksinį pinigėlį, kurį ji nunešė viršuje gulinčiam ligoniui ir kurį 
jis, kaip saikstosi, atskirtų iš milijono, kur ten, iš dešimties tūkstančių. 
Tas bemat nusvėrė svarstyklių lėkštę sugautojo nenaudai, ir dabar visi 
jį pripažino kaltu. Todėl buvo nuspręsta vagį saugiai uždaryti nakčiai, 
o anksti rytą nuvesti pas teisėją. 


XV skyrius, 


PARODANTIS, KAIP PONIA TAU-VAUZ TRUPUTĮ 
SUŠVELNĖJO 
IR KAIP PASLAUGUSIS PONAS BARNABAS 
IR GYDYTOJAS ĖMĖSI SEKTI VAGĮ, 
TAIP PAT SAMPROTAVIMAS 
APIE JŲ UOLUMĄ BEI UOLUMĄ KITŲ ASMENŲ, 
ŠIOJE ISTORIJOJE NEDALYVAUJANČIŲ. 


Beti pasakė savo šeimininkei, kad vyriškis, gulintis viršuje, yra, jos 
galva, anaiptol ne toks paprastas žmogus, kaip jie manę, nes jo ne tiktai 
itin balta oda ir švelnios rankos, — ji dar pastebėjusi, kaip laisvai ir 
draugiškai jis kalbėjosi su džentelmenu, ir pridūrė, kad jie tikriausiai 
labai geri pažįstami, jei ne giminės. 

Tas šiek tiek sušvelnino ponios Tau-Vauz veido rūstumą. Sergėk 
dieve, pasakė ji, kaip būtų galima neatlikti krikščionio priedermės, 
kai tavo namuose yra nelaimės ištiktas džentelmenas. Suprantama, 
valkatų ji nekenčia, bet krikščionį užjaus ne mažiau kaip kiekvie- 
ną kitą. 

— Jeigu tas keleivis yra džentelmenas, — pasakė Tau-Vauzas, — 

tai nors ir neturi dabar pinigų, greičiausiai susimokės vėliau, todėl gali 
pradėt žymėtis, kiek jis įsiskolinęs. 

— Prilaikyk savo paiką liežuvį, — atšovė ponia Tau-Vauz,— ir 
nemokyk manęs to, ką pati moku. Aš tikrai iš visos širdies gailiuosi, 
kad džentelmeną ištiko tokia nelaimė, ir tikiuosi, kad tas niekšas, kuris 
su juo taip nežmoniškai pasielgė, bus pakartas. Beti, nueik ir sužinok, 
gal jam ko reikia. Sergėk dieve, kad mano namuose žmogui ko 
trūktų. 

Barnabas su gydytoju nuėjo pas Džozefą pasitikrinti dėl auksinės 
monetos. Vargais negalais išprašė jį, kad parodytų, bet paleisti iš rankų 
niekaip neįkalbėjo. Džozefas patvirtino, kad čia toji pati, kuri buvo 
iš jo atimta, ir Beti sakėsi galinti prisiekti, kad ji buvo rasta pas vagį. 

Dabar beliko vienas sunkumas — kaip tą monetą pristatyti teisė- 
jui, nes pats Džozefas negalėjo nunešti, o kad duotų kitiems — ma- 
žai tebuvo vilties; jis laikė ją prisirišęs su kaspinu prie riešo ir iškilmin- 
gai prisiekė niekada nenusirišti, nebent per jėgą kas atimtų, ir ponas 
Adamsas, suspaudęs kumštį, ne ką mažesnį už buliaus kanopą, pareiškė 
tą jo nusistatymą paremsiąs. 

Ta proga dėl įkalčių kilo ginčas, kurį nebūtina čia pasakoti, o pas- 
kui gydytojas sutvarstė Džozefui galvą, vis dar tvirtindamas, kad pa- 
cientui gresiąs pavojus, bet galiausiai, nutaisęs reikšmingą miną, pa- 
reiškė, kad pradedąs įgauti vilties, todėl atsiųsiąs gydomosios migdo- 
mosios mikstūros ir rytoj ateisiąs aplankyti. Tada juodu su Barnabu 
išėjo ir paliko Džozefą ir poną Adamsą vienus. 

Adamsas paaiškino Džozefui, kokiu reikalu vyksta į Londoną — 
nagi nori išleisti tris tomus savo pamokslų"?; tam, pasakė, jį paskatino 
neseniai pagarsintas knygų pardavėjų““ draugijos skelbimas, kad jie 
perką visokius jiems pasiūlytus rankraščius už abiejų pusių sulygtą 
kainą, tačiau nors ir tikėjosi už tai gauti stambią sumą, kurios jo šei- 
mai taip reikėjo, jis griežtai atsisakė keliauti toliau ir palikti Džozefą 
šitaip; galų gale, pasakė jis, kišenėje turįs devynis šilingus ir tris puspen- 
sius, kuriuos Džozefas galįs panaudoti kaip tinkamas. 

Nuo tokios pastoriaus Adamso geraširdystės Džozefo akys pritvin- 
ko ašarų, ir jis pareiškė, jog dabar atsirado dar viena priežastis, dėl ko 
norįs gyventi — ogi kad galėtų tokiam draugui parodyti dėkingumą. 
Adamsas pasakė jam, kad nenusimintų, nes aiškiai matąs, jog tas gydy- 
tojas nieko neišmano, tik nori pasigarsinti jį gydąs, o iš tikrųjų akivaiz- 
du, kad galvos žaizdos visai nepavojingos; taip pat jis įsitikinęs, kad 
jokios karštinės nėra ir Džozefas po poros dienų galės leistis į kelią. 

Šie žodžiai įkvėpė Džozefui stiprybės, jis pasisakė, kad jį visą gelia 
nuo sumušimo, tačiau nemano, jog būtų kur lūžęs kaulas ar sužalota 
kas viduje, tik va kažkas negerai su skrandžiu, bet ar ne todėl, kad jau 
para, kai burnoj nėra turėjęs nė kąsnio. Tada paklaustas, ar nenorėtų 
ko užvalgyti, jis atsakė — norėtų. Pastorius paprašė pasakyti, ko jis 
labiausiai geidautų — gal plakto kiaušinio ar vištienos sultinio, ir Džo- 
zefas atsakė suvalgysiąs ir tą, ir tą, bet labiausiai jam norėtųsi troškin- 
tos jautienos su kopūstais. 

Adamsas apsidžiaugė tokiu puikiu įrodymu, kad Džozefui nėra 
jokios karštinės, tačiau patarė jam tą vakarą pasitenkinti kokiu leng- 
vesniu maistu. Taigi Džozefas pavalgė gal triušienos, o gal paukštie- 
nos — man taip ir nepavyko padoriai sužinoti ko, o tada ponia Tau- 
Vauz liepė jį paguldyti į geresnę lovą ir apvilkti jos vyro marškiniais. 

Anksti rytą Barnabas ir gydytojas atėjo į viešbutį išlydėti vesimo 
pas teisėją vagies. Juodu praleido visą naktį svarstydami, kokiomis 
priemonėmis išgauti auksinę monetą kaipo įkaltį prieš jį, nes abudu 
neapsakomai karštai domėjosi tuo dalyku, nors anei vienam nerūpėjo, 
kad tas žmogus būtų nuteistas: mat nė vienam jis nebuvo asmeniškai 
nusikaltęs ir nė vienas toli gražu negalėjo būti įtartas taip mylįs 
savo artimą, kad būtų galėjęs už dyka pasakyti pamokslą ar duoti vel- 
tui porciją vaistų. 

Todėl norėdami padėti skaitytojui suprasti tą jų uolumą,privalome 
pranešti štai ką: kadangi ši parapija, deja, neturėjo teisininko, tuodu 
vyrai — dvasios gydytojas ir kūno gydytojas — visą laiką varžėsi dėl 
pranašumo šioje srityje, o kad nė vienas nebuvo to mokslo ėjęs, abu 
lygiai galėjo ginčyti kits kito nuomonę. Šitie ginčai buvo kupini didžiu- 
lės abipusės paniekos ir beveik buvo padalinę parapiją pusiau: ponas 
"Tau-Vauzas ir pusė kaimynų linko prie gydytojo, o ponia Tau-Vauz 
ir kita pusė — prie pastoriaus. Gydytojas sėmėsi žinių iš neįkainoja- 
mų šaltinių, kurių pavadinimai: „„Advokato kišeninis patarėjas“ ir po- 
no Džekobo „Įstatymų sąrašas“; Barnabas visiškai pasikliovė Vudo 
„Institutu““". Šiuo atveju, kaip būdavo gana dažnai, šių dviejų moky- 
tinių nuomonės skyrėsi dėl įkalčių pakankamumo: gydytojas sakė, kad 
nusikaltimui įrodyti pakanka tarnaitės priesaikos““ ir nebūtinai pateik- 
ti monetą, o pastorius atvirkščiai, totis viribus*. Taigi noras pasirodyti 
prieš teisėją ir parapiją buvo vienintelė mūsų nustatyta priežastis, dėl 
ko juodu su tokiu uolumu stojo ginti visuotinio teisingumo. 


* Visomis jėgomis (Ior.). 

O Tuštybe! kaip menkai tepripažįstama tavo galia ir kaip menkai 
tepermanyti tavo darbai! Kaip įnoringai tu apgaudinėji žmoniją vis 
keisdama kaukes! Kartais tu dediesi gailestingumu, kartais — kilnu- 
mu; dar daugiau — tu net turi tiek įžūlumo, kad išsipuoši tais šlovės 
papuošalais, kurie priklauso tik didvyriškumui. Tu šlykšti, siaubinga 
pabaisa, kurią vainoja dvasiškiai, niekina filosofai, išjuokia poetai! 
Ar yra kur toks užkietėjęs nenaudėlis, kuris viešai pasisakytų su tavi- 
mi pasižįstąs? Tačiau slaptai tik vienas kitas teatstumia tavo malones. 
Kur ten — dauguma žmonių visą savo amžių tik tavimi ir gyvena. No- 
rint tau įsiteikti, kas dieną vykdomos didžiausios piktadarystės, tavo 
dėmesys neaplenkia nei žemiausio vagies, nei garsiausio didvyrio. Tavo 
glamonės dažnai būna vienintelis tikslas ir vienintelis atpildas tiek api- 
plėšiant atskirą Žmogų, tiek nuskaudžiant visą provinciją. Tik norėda- 
mi patenkinti tave, tu ištvirkėle, mes stengiamės atimti iš kitų tai, ko 
mums nereikia, ar neduoti kitiems to, ko jiems reikia. Visos mūsų ais- 
tros — tavo vergės. Pati Gobšybė yra tik tavo parankinė, net Geidu- 
lys — tavo sąvadautojas. Smurtininko Baimė lyg bailė bėga nuo tavęs 
į šalį, o Džiaugsmas ir Sielvartas tavo akivaizdoje nuleidžia galvas. 

Žinau, tu pamanysi, kad plūsdamas aš tau meilikauju ir kad meilė 
tau įkvėpė mane parašyti šią sarkastišką panegiriką, tačiau apsirinki — 
tu man esi nieko vietoj ir man visai nebus skaudu, jeigu nuteiksi skaity- 
toją įvertinti šį nukrypimą kaip įžūlią nesąmonę, nes žinok savo pa- 
čios gėdai, kad tave čia pristačiau ne dėl ko nors kitko, o tik norėda- 
mas pailginti trumpą skyrių, ir dabar grįžtu prie savo pasakojimo. 


XVI skyrius 


VAGIES PABĖGIMAS. 
PONO ADAMSO NEVILTIS. 
DVIEJŲ ITIN NEPAPRASTŲ ASMENŲ ATVYKIMAS 
IR PASTORIAUS ADAMSO PAŽINTIS 
SU PASTORIUM BARNABU. 


Barnabas su gydytoju, grįžę į užeigos namus, kaip jau sakėme, 
išlydėti vagies, vedamo pas teisėją, labai sunerimo išgirdę, kad įvyko 
šioks toks nemalonumas, kuris juos kaip ir išmušė iš vėžių — nagi va- 

gis buvo pabėgęs: jis kukliai išėjo naktį, atsisakęs bet kokių palydų ir 
priešingai negu kai kurie dideli žmonės nepanorėjęs atkreipti kitų 
dėmesio ir būti rodomas pirštu. 

Kai vakare visi išsiskirstė miegoti, vagis buvo nuvestas į atskirą 
kambarį ir jo sergėti pastatyti konsteblis bei vienas iš tų vaikinų, kurie 
Jį pagavo. Prieš antrąją vachtą visus — tiek belaisvį, tiek prižiūrėto- 
jus — pradėjo kamuoti troškulys, ir tuodu galiausiai sutarė, kad kons- 
teblis pasiliks sergėti, o vaikinas eis pas šeimininką, ir taip nebūusią jokio 
pavojaus: konsteblis gerai apsiginklavęs, be to, lengvai galės jį pasi- 
šaukti į pagalbą, jei belaisvis bent pirštą pajudintų bandydamas ištrūkti. 

Vaikinui tik išėjus, konsteblis staiga pagalvojo, kad belaisvis gali 
netikėtai pašokęs jį užpulti ir, sukliudęs pasinaudoti ginklais, ypač ilgu 
vėzdu, kuriuo jis itin kliovėsi, gali paversti niekais jo pranašumą. Todėl 
norėdamas tokio negerumo išvengti, jis apdairiai išsėlino iš kambario, 
užrakino duris ir ėmė laukti su vėzdu rankoje, gatavai iškeltoje, kad 
galėtų trenkti nelemtajam belaisviui, jeigu tik tam ateitų pragaištin- 
gas noras išsiveržti. 

Tačiau žmogaus gyvenimas, kaip yra pastebėjęs kažkuris didis vy- 
ras (aš nieku būdu nenorėčiau būti suprastas, kad to pastebėjimo garbę 
prisiskiriu sau), labai panašus į šachmatų lošimą, kur žaidėjas, itin dė- 
mesingai stebintis vieną lentos kraštą, gali palikti neapsaugotą tarpą 
kitame krašte; taip dažnai nutinka ir gyvenime; taip nutiko ir šį kartą, 
nes atsargusis konsteblis, su tokiu apdairumu sergėdamas duris, lyg 
tyčia pamiršo langą. 

Vagis, lošiantis kitoje lentos pusėje, vos pamatęs neapsaugotąjį 
tarpą, ėmė prie jo artintis, o radęs kelią laisvą, užsidėjo vaikino skry- 
bėlę, be jokių ceremonijų išlipo į gatvę ir leidosi kur kojos neša. 

Vaikinas, grįžęs su dvigubu kaušu stipraus alaus, kiek nustebo iš- 
vydęs konsteblį palei duris, bet jo nustebimas dar labiau padidėjo, kai 
duris atidaręs suprato, kad belaisvio pabėgta ir pro kur. Jis trenkė alų 
žemėn ir, nieko nepasakęs konstebliui, tik porą kartų smarkiai nusi- 
keikęs, vikriai iššoko pro langą ir nusivijo savo laimikį, labai nenorė- 
damas prarasti atpildo, kurį jau tarėsi turįs. 

Konsteblis ta proga neliko neįtartas; imta kalbėti, kad jam, kaip 
neprisidėjusiam vagį sugaunant, nebūtų tekę jokios atlyginimo dalies, 
jeigu tas būtų nuteistas; kad vagies kišenėje buvę keletas ginėjų; kad 
nepanašu, jog taip būtų buvę galima neapsižiūrėti; kad jo dingstis išeiti 
iš kambario absurdiška; kad jis visą gyvenimą laikęsis principo, jog 
išmintingas žmogus neatsisakys pinigo jokiomis aplinkybėmis; kad per 

kiekvienus rinkimus jis už pinigus parduodąs savo balsą abiem pusėm, 
ir dar visaip. 

Tačiau nepaisant šitų ir daugelio kitų nepagrįstų teigimų, aš esu 
beveik įsitikinęs jo nekaltumu, kadangi man tą patvirtino asmenys, 
girdėję viską iš jo paties lūpų, o tai, kaip šiais laikais kai kas mano, yra 
pats geriausias ir vienintelis įrodymas. 

Visi namiškiai jau buvo sukilę ir drauge su kitais susirinkę virtuvė- 
je, kur poną Tau-Vauzą gerokai nugąsdino gydytojas, pasakęs, kad 
pagal įstatymą jis, kaip namų šeimininkas, yra atsakingas už vagies 
pabėgimą, tačiau jį kiek apramino ponas Barnabas, pareiškęs, kad tu- 
rint omeny, jog pabėgta naktį, kaltinimas atkrinta. 

Ponia Tau-Vauz pasakė tokią kalbą: 

— Teisybė, niekur nerastum kito tokio kvailio kaip mano vyras! 
Kas daugiau paliktų saugoti žmogų šitokiam girtam vėplai, tam Tomui 
Sakbraibui“" (tai konsteblio pavardė)! Tikrai, jeigu jį būtų galima 
apkaltinti ir nuteisti, nepadarant žalos man ir vaikams, aš labai apsi- 
džiaugčiau. 

Tuo metu Džozefo kambary suskambėjo varpelis. 

— Ei, Beti, Džonai, tarne, kur, po velnių, visi pasidėjot? Gal ne- 
turit ausų ar sąžinės, kad taip teslaugot ligonį? Pažiūrėkit, ko tas džen- 
telmenas nori. O kodėl nenuėjus ir tau pačiam, ponas Tau-Vauzai? 
Dėl tavęs tai žmogus galėtų ir numirti, suvis neturi širdies kaip koks 
akmuo. Arba pragyventų tavo namuose dvi savaites nemokėdamas 
nė penso, 0 tu nė užsimint neužsimintumei. Sužinok, ko jis nori pus- 
ryčiams — arbatos ar kavos. 

— Gerai, brangioji, — atsišaukė Tau-Vauzas. 

Tada ji paklausė daktarą ir poną Barnabą, kokio gėrimo iš ryto 
norėtų jie, ir tie atsakė, kad išgertų sidro su prieskoniais palei židinį. 
taigi palikim juos smagintis ir grįžkim prie Džozefo. 

Džozefas tą rytą pakirdo labai anksti; nors jo žaizdos nebuvo pa- 
vojingos, visą gėlė nuo sumušimo ir apie kelionę jis dar negalėjo nė pa- 
galvoti, todėl ponas Adamsas, kurio lėšos akivaizdžiai sumažėjo apsi- 
mokėjus už vakarienę bei pusryčius, o šios dienos sąskaitai būtų ne- 
beužtekę, susimąstė, kaip tas lėšas padidinti. Galų gale pranešė sugal- 
vojęs gerą būdą, o kad per tai gaus grįžti namo kartu su Džozefu — 
nedidelė bėda. Tai pasikvietęs Tau-Vauzą, išsivedė jį į kitą kambarį ir 
pasakė norįs pasiskolinti tris ginėjas, už kurias duosiąs didelį užstatą. 
Tau-Vauzas, vildamasis tai būsiant laikrodį, žiedą ar dar ką dvigubai 
brangesnį, tarė, kad, ko gero, galėsiąs paskolinti. Tada Adamsas, ro- 

dydamas į balnamaišį, kupinu iškilmingumo veidu ir balsu pasakė, jog 
tame maiše yra devyni tomai pamokslų rankraščio, tikrai verti šimto 
svarų, kaip kad šilingas — dvylikos pensų, ir jis vieną tomą patikės 
Tau-Vauzui kaipo laidą, kurį tas, be abejo, garbingai grąžins, kai tik 
atsiims skolą, antraip jam būtų didelis nuostolis, kadangi už kiekvieną 
tomą turėtų gauti mažiausiai po dešimt svarų, — taip sakęs vienas jų 
krašto dvasininkas, nes, pridūrė, pats nieko nesąs spausdinęs, tai nega- 
lįs tiksliai spręsti apie tokių dalykų kainą. 

Tau-Vauzas, truputį nustebęs dėl tokio užstato, pasakė (ir gana 
teisingai), kad neišmanąs, kiek tokia prekė galėtų kainuoti, o su pini- 
gais tai dabar ir jam pačiam labai striuka. Adamsas nustebo: negi gaila 
paskolinti tris ginėjas už užstatą, kuris, be jokių abejonių, vertas dešim- 
ties. Šeimininkas atsakė, kad, ko gero, tiek pinigų iš viso neturįs namie, 
be to, jam reikia netrukus grąžinti skolas. Jis neabejojąs, kad knygų 
vertė net daug didesnė, bet labai gailisi, nes jam tas netinka. Paskui 
šūktelėjo: „Einu, einu!“, nors niekas jo nešaukė, ir galvotrūkčiais nu- 
bildėjo žemyn. 

Vargšas Adamsas neapsakomai nusiminė dėl tokios nesėkmės ir 
nebeišmanė, ką daugiau būtų galima sugalvoti. Tai tučtuojau griebėsi 
pypkės, amžino savo draugo bei guodėjo visose negandose, ir, pasirė- 
męs į turėklus, susimąstė, įkvėptas pagalbnių tabako dūmų. 


Jis buvo su naktine kepuraite, užsidėta ant peruko, ir trumpu dur- 
tiniu, tik perpus uždengiančiu sutaną,— dėl to drabužio ir gana komiš- 
ko veido jo išvaizda buvo tokia, kad traukė žvilgsnį net tų, kurie nebu- 
vo linkę į pastabumą. 


Taip jam bestovint šitokia poza ir berūkant, į kiemą įvažiavo ka- 
rieta su šešetu arklių ir didžiule palyda. Iš karietos išlipo jaunas vyriš- 
kis su pora pointerių iš paskos, nuo pasostės nušoko kitas jaunas vyriš- 
kis ir pakratė pirmajam ranką, tada ponas Tau-Vauzas juos abudu su 
visais šunimis tučtuojau nuvedė į kambarį, į kurį eidami juodu sma- 
giai šnekučiavo ir juokavo. 

— Puikus iš jūsų vežėjas, Džekai! — pasakė tas, kur iš karie- 
tos. — Ką tiktai vos neapvertėt mūsų. 

— Tegu jus galas! — atsakė vežėjas. — Jei būčiau nusukęs jums 
sprandą, būčiau ką nors kitą nuo to darbo išvadavęs, tik pagailėjau 
pointerių. 

— Ak, nenaudėlis! — tarė pirmasis. — Jei nebūtų kas geriau šau- 
do už jus, tų šunų nė nereikėtų. 

— Po perkūnais,— pasakė vežėjas, — galim pabandyti: penkios 
ginėjos už šūvį. 

— Velniai griebtų! — atsakė pirmasis.— Už penkias ginėjas jūs 
man galėsit šauti į S... 

— Sutarta,— tarė vežėjas.— Aš jums užpipirinsiu taip, kaip nė 
Dženi Baunser nebuvo užpipirinus. 

— Užpipirinkit savo senelei, — atsakė pirmasis.— Va Tau-Vau- 
zas galės pastovėti jums per taikinį, jei duosit po šilingą už šūvį. 

— Aš geriau pažįstu jo malonybę,— sušuko Tau-Vauzas.— Nesu 
matęs, kad kas taikliau šaudytų kurapkas. Kiekvienam pasitaiko pra- 
šauti pro šalį, bet jeigu aš bent perpus taip šaudyčiau kaip jo malonybė, 
tai geresnio pragyvenimo nenorėčiau kaip tik iš šautuvo. 

— Na jau, na jau, — tarė vežėjas. — Esi tiek prišaudęs paukščių, 
kiek tavo galva neverta. Bet va mano kalė, Tau-Vauzai, tai tikrai nė 
karto nepralėkė pro paukštį. 

— (O mano šuniukas dar neturi nė metų, — sušuko pirmasis džen- 
telmenas,— tačiau jai nenusileis, kertu iš šimto ginėjų! 

— Kertam,— atsakė vežėjas, — tik jūs greičiau galą gausit, negu 
kirsit lažybų. Bet jeigu tikrai manote kirsti, — sušuko jis, — tai statau 
šimtą ginėjų už savo margį prieš jūsų baltąją kalę! 

— Sutarta,— atsakė pirmasis.— Ir aš statau dar šimtą už savo 
Narsuolį prieš jūsų Drimbą. 

— Ne! — suriko tas, kur nuo pasostės.— Tačiau galiu surizikuoti 
iš Dženi prieš Narsuolį ar Hanibalą taip pat. 

— Eikit po velnių! — sušuko tas, kur iš karietos.— Taip ir lažin- 
siuos, kaip sakot, kurgi ne! Siūlau statyti Hanibalą prieš Drimbą už 
tūkstantį, ir jei išdrįsit, pirmas pasakau: sukertam rankas! 

Tuo metu jie užlipo į viršų, ir skaitytojas labai apsidžiaugs galėda- 
mas juos palikti ir sugrįžti į virtuvę, kur Barnabas, gydytojas ir vienas 
akcizo kontoros tarnautojas rūkė pypkes gurkšnodami sidrą ir kur da- 
bar susirinko tarnai, atvykę su tais dviem kilmingais ponais, kuriuos 
ką tiktai matėm išlipusius iš karietos. 

— Tomai,— sušuko vienas tarnas,— viršuj mačiau pastorių 
Adamsą, rūkantį pypkę! 

— Aha,— atsakė Tomas, — aš nukėliau prieš jį kepurę, ir jis mane 
užšnekino. 

— Tai tas džentelmenas — dvasininkas? — paklausė Barnabas 
(mat Adamsas, kai atjojo, sutaną buvo pasikaišęs). 

— Taip, pone, — atsakė tarnas, — ir toks, kokių mažai tėra. 

— Še tau,.— tarė Barnabas, — jei būčiau žinojęs anksčiau, būčiau 
norėjęs su juo pabendrauti — aš visada į dvasininkus žiūriu su derama 
pagarba. Kaip sakot, daktare, gal einam į jo kambarį ir pakviečiam 
išgerti taurę punšo? 

Jam buvo pritarta ir tuoj pat nueita pas pastorių Adamsą, ir kol 
jis buvo pakviestas, abu dvasininkai prisakė vienas antram daug malo- 
nių žodžių ir pareiškė pagarbą šventajam luomui. Kiek pabuvę, juodu 
tuoj pradėjo kalbą apie bažnyčiai uždėtą mažąją dešimtinę ir prašnekė- 
jo visą valandą, neduodami progos daktarui nei akcizininkui įterpti nė 
žodelio. 

Paskui buvo pasiūlyta apie ką nors pašnekėti bendrai, ir akcizinin- 
kas pradėjo kalbą apie užsienio politiką, bet kažkuriam lyg tyčia išsprū- 
dęs žodis nuvedė į samprotavimus apie sunkią žemesniųjų dvasininkų 
dalią, tie samprotavimai truko labai ilgai ir baigėsi užsiminimu apie 
devynis tomus pamokslų. 

Barnabas didžiai nuliūdino Adamsą, pasakęs, kad dabar tokie ne- 
dori laikai ir niekas pamokslų neskaito. 

— Tik pamanykit, ponas Adamsai,— tarė jis, — kartą aš ir pats 
norėjau išleisti savo pamokslų tomą, ir juos buvo gerai įvertinę du ar 
trys vyskupai, tačiau, kaip manote, ką man knygų pardavėjas už juos 
pasiūlė? 

— Turbūt kokį dvylika ginėjų! — atsakė Adamsas. 

— Nepasiulė netgi dvylikos pensų, patikėkit,— atsakė Barna- 
bas, — kur ten — tas šunsnukis nesutiko už jį duoti net Biblijos posakių 
žinyno. Pagaliau aš jam pasiūliau, tegul išspausdina už dyka, kad galė- 
čiau juos paskirti tam džentelmenui, kuris su savo karieta ką tiktai at- 
važiavo į viešbutį, tačiau, patikėkit, knygų pardavėjas turėjo įžūlumo 
nepriimti mano pasiūlymo; per tai aš netekau geros parapijos, kuri 
vėliau buvo atiduota už pointerį vienam tokiam... bet nenoriu nieko 
sakyti prieš dvasininkus. Tad galite suprasti, ponas Adamsai, kas jūsų 
laukia, nes jeigu pamokslai eitų, tai, manau... nenoriu čia girtis, bet 
trumpai tariant, trys vyskupai man sakė, kad geresnių pamokslų už ma- 
no nėra parašyta; bet pamokslų dabar prispausdinta gana didelis skai- 
čius ir ne visi parduoti. 

— O koks, tamstos galva, — paklausė Adamsas, — tas skaičius ga- 
lėtų būti? 

— Pone, — atsakė Barnabas, — knygininkas mano, kad bus kokie 
penki tūkstančiai tomų mažiausiai. 

— Penki tūkstančiai! — pakartojo gydytojas. — Apie ką jie gali 
būti parašyti? Prisimenu, kai buvau mažas, skaitydavau tokio Tilot- 
sono'" pamokslus, tai esu tikras, jeigu žmogus darytų bent pusę to, kas 
sakoma tik viename pamoksle, jis atsidurtų tiesiai danguje. 

— Daktare! — sušuko Barnabas.— Jūs kalbate šventvagiškai, ir 
turiu jus už tai supeikti. Niekada nėra per daug priminti žmogui jo 
pareigą. Na o Tilotsonas, reikia teisybę pripažinti, buvo geras rašė- 
jas ir mokėjo gražiai pasakyti, bet kam tie lyginimai? Ir kitas gali para- 
šyti ne blogiau... sakysim, kai kurie mano pamokslai... — Jis prisikišo 
žvakę prie pypkės. 

— Sakyčiau, ir kai kurie mano išguldymai, — įsiterpė Adamsas, — 
yra tokie, kurių vyskupai nepalaikytų visiškai netinkamais spausdinti, 
ir man buvo pasakyta, kad galėčiau už juos gauti didelę (netgi milži- 
nišką) sumą. 

— Abejoju, — atsakė Barnabas.— Tačiau jeigu norite bent kiek 
už juos pelnyti, tai gal pasisektų parduoti kaipo neseniai mirusio vieno 
dvasininko pamokslų rankraštį, nė karto nespausdintą, su garantija, 
kad originalai tikri. Dabar staiga pagalvojau, kad bučiau jums labai dė- 
kingas, jei tarp savo pamokslų turėtumėt skirtą laidotuvėms ir galėtu- 
mėt man paskolinti, nes šiandien pat man reikia sakyti gedulingą pa- 
mokslą, o aš dar nesudėjau nė eilutės, nors prižadėta dvigubas atlygis. 

Adamsas atsakė turįs šitokį, tik, ko gero, Barnabui netiksiąs, nes 
esąs paskirtas atminčiai vieno teisėjo, kuris visomis išgalėmis, tiesiog 
neįtikėtinai, taip sergėjo savo artimųjų dorovę, kad galiausiai toje pa- 
rapijoje, kur gyveno, nebeliko nė vienos aludės ir nė vienos palaidos 
moters. 

— Ne,— atsakė Barnabas, — toks ne visiškai man tinka, nes velio- 
nis, kurio dorybes turiu išgarsinti, truputį per daug mėgo išgerti ir vie- 
šai laikė meilužę. Turbūt reikės imti paprasčiausią pamokslą ir pasi- 
kliovus atmintimi įterpti apie jį gražių žodžių. 

— Verčiau pasikliaukite išradingumu,— patarė gydytojas, — nes 
atmintis gali ir suklaidinti, juk nė vienas žmogus neprisimena apie jį 
nieko gero. 

Šitaip šnekučiuodami apie dvasiškus dalykus, jie išbaigė punšą, 
susimokėjo ir išsiskyrė: Adamsas su gydytoju užlipo pas Džozefą, pas- 
torius Barnabas nuėjo laikyti pamaldų prie minėtojo velionio, o akci- 
zininkas nusileido į rūsį matuoti indų. 

Kai Adamsas drauge su gydytoju įėjo į kambarį, Džozefas jau buvo 
susiruošęs sėsti prie avienos nugarinės ir tik laukė Adamso. Daktaras, 

patikrinęs jo pulsą ir apžiūrėjęs žaizdas, pareiškė jo sveikatą labai pa- 
gerėjus ir nuopelną priskyrė savo gydomajai migdomajai mikstūrai,— 
vaistams, kurių veiksmingumas, kaip jis sakė, dar nėra pakankamai 
įvertintas. Ir tikrai to veiksmingumo būta didelio, jeigu padėjo Džoze- 
fui tiek, kiek įsivaizdavo gydytojas, nes Džozefas turėjo sveikti vien 
nuo garų, praeinančių pro kamštį — mat vaistai kaip buvo atnešti, taip 
ir stovėjo ant lango nepajudinti. 

Tą dieną ir dar tris kitas Džozefas praleido kartu su savo bičiuliu 
Adamsu, ir per jas nieko svarbesnio už spartų jo sveikatos taisymąsi 
neįvyko. Kadangi Džozefas buvo nepaprastai tvirto kūno, žaizdos jau 
baigė gyti ir sumušimų bemaž nebeskaudėjo, todėl jis pareikalavo, kad 
Adamsas leistų jį eiti savo keliu, ir pridūrė, kad jokiomis dėkavonėmis 
negalės atsilyginti už visą jam padarytą gerą; kartu paprašė Adamsą 
patį ilgiau nebegaišti ir keliauti į Londoną. 

Nepaisydamas pono Tau-Vauzo neišmanymo, kaip jam rodės, nei 
pono Barnabo pavydo (kaip jis suprato), Adamsas dėjo daug vilčių į 
savo pamokslus, todėl matydamas, kad Džozefas jaučiasi visai gerai, 
pasakė sutinkąs rytoj rytą jį išleisti su pašto karieta, nes manąs, kad už- 
mokėjus sąskaitą jam dar užteksią pinigų vienos dienos kelionei, 0 to- 
liau jau galėsiąs eiti pėsčias arba pavažiuott su kokiu ton pusėn pasitai- 
kiusiu vežimu, juo labiau kad tame mieste, kur jį nugabens karieta, bus 
mugė ir suplūs gausiai jo parapijiečių; na, o jis pats — tebūnie taip — 
keliaus į Londoną. 

Juodviem bevaikštant po užeigos kiemą, įėjo žemas, storas, malo- 
nios išvaizdos žmogus ir, nulipęs nuo arklio, nuėjo tiesiai prie Barnabo, 
kuris ant suolo rūkė pypkę. Pastorius ir atvykėlis labai meilingai pas- 
paudė vienas kitam rankas ir kartu suėjo vidun. 

Jau vakarėjo, tai Džozefas pargrįžo į savo kambarį, drauge parėjo 
gerasis Adamsas ir ta proga ėmė gražiai ir išsamiai kalbėti apie dideles, 
pastaruoju metu dievo suteiktas malones, kurias reikėtų ne tik suvokti 
širdimi, bet ir atvirai už jas padėkoti. Todėl juodu suklaupė ir gerą 
laiko tarpsnį meldėsi ir dėkojo dievui. 

Vos tik jiems baigus, įėjo Beti ir pasakė ponui Adamsui, kad apačio- 
je su juo norįs kažkokiu svarbiu reikalu pasikalbėti ponas Barnabas. 
Džozefas paprašė Adamsą duoti jam žinią, jeigu pokalbis užtruktų il- 
glau, tai jis nelauks ir eis gulti, Adamsas prižadėjo, ir juodu dėl viso 
pikto palinkėjo vienas kitam labos nakties. 

XVII skyrius 


MALONUS ABIEJŲ PASTORIŲ IR KNYGŲ 
PARDAVĖJO POKALBIS, 
NUTRAUKTAS NELAIMINGO ATSITIKIMO, 
ĮVYKUSIO UŽEIGOS NAMUOSE IR SUKĖLUSIO 
ANAIPTOL NE MEILŲ 
PONIOS TAU-VAUZ IR JOS TARNAITĖS DIALOGĄ. 


Kai tiktai Adamsas įėjo į kambarį, ponas Barnabas supažindino jį 
su atvykėliu — pasakė, kad tas esąs knygų pardavėjas ir galįs ne blo- 
giau už bet kurį kitą pasirūpinti jo pamokslais. Adamsas, sveikindama- 
sis su svečiu, padėkojo Barnabui ir pareiškė, kad jam tas itin patogu, 
nes kitokių reikalų sostinėje neturįs ir visa širdimi trokštąs grįžti namo 
kartu su vaikinu, kuris kaip tik dabar pasveikęs po jį ištikusios nelai- 
mės. Spragtelėjo pirštais (kaip buvo įpratęs) ir džiūgaudamas porą ar 
trejetą kartų perėjo per kambarį. Norėdamas paraginti knygininką, 
kad kuo greičiau imtųsi veiklos, taip pat kad pasiūlytų jam už prekę 
kuo didesnę kainą, patikino abu vyriškius, kad šis susitikimas jam ne- 
paprastai laimingas, nes tuo tarpu kaip tik baisiai trūkstąs pinigų: savo 
išleidęs kone visus, 0 tuose pat namuose dar turįs draugą, kuris buvo 
plėšikų sužeistas, dabar išgijo ir esąs itin reikalingas paspirties. 

— Taigi iš niekur geriau,— užbaigė jis,— mes nesusiteiksime 
trūkstamų lėšų, kaip neatidėliojant sutarę su tamsta. 

Tik spėjo jis atsisėsti, o knygininkas prabilo šitokiais žodžiais: 

— (Gerbiamasai, aš nieku būdu neatsisakau pasidomėti tuo, ką 
pataria mano bičiulis ponas Barnabas, bet pamokslai — tokia prekė, 
kurios niekam neįsiūlysi. Rinka tiek jais užversta, kad aš nemanau nė 
piršto prie jų kišti, nebent būtų leidžiami su Vaitfildo, Veslio'! vardu, 
arba dar kokio vyskupo ar panašiai; na, ir nebent tai būtų pamokslas, 
pasakytas sausio trisdešimtą'“, arba tituliniame puslapyje galėtume pa- 
rašyti: ,„Spausdinamas primygtinai prašant kongregacijai“ arba „pa- 
rapijiečiams“; bet nuo paprastų pamokslų tai jau mane atleiskite, bū- 
kite malonūs, juoba kad šiuo metu jų turiu per akis. Tačiau, gerbiama- 
sai, kadangi ponas Barnabas mane paprašė, aš sutinku, jums leidus, 
pasiimti rankraštį į Londoną ir labai greitai atsiųsti savo nuomonę 


apie jį. 

— 0,— tarė Adamsas, — jeigu tamsta norėtumei, aš galėčiau pa- 
vyzdžio dėlei paskaityti keletą. 

Barnabas, kuriam pamokslai buvo atsipykę ne mažiau kaip krautu- 
vininkui figos, tučiuojau pasakė, kad nereikia, ir patarė Adamsui leis- 
ti knygininkui pasiimti pamokslus, tegul tik duoda jam adresą, ir gali 
būti ramus — atsakymą gaus greitai; be to, pridūrė, kad gali be baimės 
tuos pamokslus jam patikėti. 

— Taip,— pasakė knygininkas,— jeigu čia būtų net pjesė, vaidi- 
nama dvidešimt vakarų iš eilės, ir tai, manyčiau, niekur nedingtų. 

Paskutinysis sakinys Adamsui anaiptol nepatiko, ir jis pasakė, kad 
jam labai gaila, jog pamokslai sulyginami su pjesėmis. 

— Aš nelyginu, patikėkite manimi! — sušuko knygininkas.— 
Nors cenzūros aktas'*, ko gero, gana greitai sustatys viską ant vienos 
pakopos; beje, visai neseniai girdėjau, kad už pjesę sumokėta šimtas 
ginėjų. 

— Juo didesnė gėda tiems, kurie mokėjo! — sušuko Barnabas. 

— Kodėl? — paklausė knygininkas.— Jie už ją uždirbo ne vieną 
šimtą. 

— Bet negi jau nebėra skirtumo, ar duoti žmonijai gėrio paveiks- 
lus, ar blogio? — paklausė Adamsas. — Ar doras žmogus nesutiks ver- 
čiau prarasti pinigų dėl vieno, nekaip pelnyti iš kito? 

— Jeigu galite tokių rasti — aš jiems nestosiu skersai kelio, — at- 
sakė knygų pardavėjas.— Bet, manding, šitie žmonės, kurie užsidirba 
sakydami pamokslus, yra patys tie, kurie patiria nuostolių juos spaus- 
dindami; pasakysiu, kad man tai toji knyga, kuri geriausiai perkama, 
yra ir pati geriausia; aš nesu pamokslų priešininkas, tik kad jų taip nie- 
kas neperka, o šiaip aš vienodai galiu išleisti Vaitfildo pamokslą, kaip ir 
bet kokį farsą. 

— Kas spausdina tokį eretišką šlamštą, turėtų būti pakartas, — ta- 
rė Barnabas.— Pone, — pasakė kreipdamasis į Adamsą, — šio žmogaus 
rašymai (nežinau, ar esate kada juos matęs) yra nukreipti prieš dvasiš- 
kiją. Jis norėtų mus taip nužeminti, kad gyventume pagal anksty- 
vosios krikščionybės pavyzdį, dievaži, ir norėtų įteigti žmonėms, kad 
dvasininkas turi visą laiką tik sakyti pamokslus ir kalbėti poterius. Jis 
dedasi teisingai suprantąs Šventąjį raštą ir nori įtikinti žmoniją, kad 
neturtas bei nusižeminimas, kurių turėjo laikytis bažnyčia anks- 
tyvaisiais savo gyvavimo metais ir kurie buvo tik laikinas nuostatas, 
prisiimtas persekiojimo sąlygomis, privalomi ir dabar, bažnyčios su- 
klestėjimo ir įteisinimo amžiuje. Pone, Tolando, Vulstono'* ir kitų lais- 

vamanių mokymas nėra nė perpus tiek žalingas kaip teiginiai, skelbia- 
mi to Žmogaus ir jo pasekėjų. 

— Tamsta,— atsakė Adamsas,— jeigu pono Vaitfildo doktrina 
nebūtų nuėjusi toliau, negu čia paminėjote, aš jam linkėčiau tiktai ge- 
ro, kaip kadais. Aš ir pats esu kuo griežčiausias dvasininkų prabangos 
ir spindesio priešininkas. Kaip ir jam, bažnyčios suklestėjimas man yra 
ne dvasininkų rūmai, karietos, drabužiai, baldai, įvairūs skanumynai 
ir didžiuliai turtai. Šitie dalykai yra grynai žemiški ir, savaime supran- 
tama, nedera tarnams to, kuris mokė, kad jo karalystė — ne šio pasau- 
lio; bet kai Vaitfildas, pasitelkęs nesąmonę ir įkarštį, pradėjo kurti at- 
karią doktriną, pagal kurią tikėjimas statomas prieš gerus darbus, aš 
jam — nebe draugas, nes tokia doktrina, be abejonės, sumanyta praga- 
re ir, sakyčiau, tik pats velnias tegali išdrįsti ją skelbti. Nes kas gali la- 
biau žeminti dievo garbę, kaip toks manymas, kad išmintingasis vieš- 
pats aname pasaulyje pasakys geriesiems ir teisiesiems: „Nors tavo 
gyvenimas buvo skaistus, nors tu ėjai per žemę tvirtai laikydamasis 
doros ir gėrio taisyklių, vis dėlto, kadangi tavo tikėjimas ne visą 
laiką buvo ortodoksalus, tai dėl nepakankamo dievobaimingumo 
esi pasmerktas“? Arba, kita vertus, ar gali kokia doktrina turėti pra- 
gaištingesnį poveikį visuomenei negu tvirtinimas, kad tai būsiąs geras 
pasiteisinimas piktadariui Paskutinio teismo dieną: „Viešpatie, aš tik- 
rai niekada neklausiau tavo įsakymų, tačiau nebausk manęs, nes aš 
juos išpažįstu“ ? 

— Manau, pone,— įsiterpė knygininkas,— kad jūsų pamokslai 
yra kitoniški? 

— Taip, tamsta, — atsakė Adamsas, — visiškai kas kita, ačiū die- 
vui, yra kiekviename puslapyje, antraip prieštaraučiau pats savo po- 
žiūriui, pagal kurį doras ir teisingas turkas ar pagonis yra kūrėjui pri- 
imtinesnis negu nedorovingas ir blogas krikščionis, nors jo tikėjimas 
būtų toks ortodoksalus kaip paties šventojo Povilo. 

— Linkiu tamstai sėkmės, — pasakė knygininkas,— bet prašau 
man atleisti, nes dabar esu verste užverstas, ir, manding, vargu ar iš 
viso rasite, kas imtųsi leisti knygą, kurią dvasininkija aiškiai pasmerks. 


— Apsaugok dieve,— tarė Adamsas, — nuo platinimo tokių kny- 
gų, kurias dvasininkija pasmerktų. Bet jeigu sakydamas „dvasininkija“ 
tamsta turi omeny tą nedaugelį atskalūnų, kurie puoselėja viltį įteisin- 
ti savo numylėtas idėjas, dėl to paaukodami žmonijos laisvę ir pačią ti- 
kėjimo esmę, tai ne tų asmenų valioje suniekinti jiems nepatikusią kny- 

gą; tą rodo puikioji knyga „Paprastos mintys apie sakramento esmę ir 
tikslą“ '?, parašyta (jei galiu taip pasakyti) angelo plunksna ir skirta 
atgaivinti tikrai krikščionybės prasmei ir tom šventom apeigom, nes 
kas gi gali geriau pasitarnauti kilniems tikėjimo tikslams, kaip dažni 
ir malonūs bažnyčios bendruomenės susibūrimai, kur visi, būdami vie- 
ni kitų akivaizdoje ir melsdamiesi aukščiausiajam, pasižada būti tar- 
pusavy geri, draugiški ir labdaringi? Tai va, šitą puikią knygą irgi buvo 
kai kas užsipuolęs, bet nieko nelaimėjo. 

Sulig tais jo žodžiais Barnabas ėmė lyg pašėlęs skambinti varpeliu 
ir, kai atėjo tarnas, liepė kuo skubiau atnešti sąskaitą, nes čia jis, kaip 
turėtų suprasti, sėdi paties velnio draugijoje, ir jeigu dar užgaiš bent 
keletą minučių, tai, ko gero, išgirs garbinant Alkoraną, Leviataną ar 
Vulstoną'*. Adamsas pasakė, kad jeigu jau jį taip sujaudino toji knyga, 
kuri buvo paminėta visai nemanant ką įžeisti, tai ar nebūtų toks malo- 
nus ir nepateiktų prieštaravimų, į kuriuos jis pasistengtų atsakyti. 

— Pateikti prieštaravimų! — tarė Barnabas.— Aš nesu perskaitęs 
nė žodžio iš tokių nuodėmingų knygų; nesu tokių nė akyse matęs, gali- 
te Žinoti. 

Adamsas jau buvo besižiojąs jam atsakyti, bet namuose pakilo bai- 
singas riksmas — ponas Tau-Vauzas, ponia Tau-Vauz ir Beti pradėjo 
garsiai rėkaloti visi kartu, bet ponios Tau-Vauz balsas aiškiai skyrėsi 
iš kitų, nelyginant violončelės orkestre, ir raiškiai sakė tokius žodžius: 


— Ak tu, prakeiktas niekše! Va kuo man atsilygini už rūpestį tavo 
šeima! Tai atpildas už mano dorumą? Šitaip, vadinasi, tu elgiesi su tąja, 
kuri tau atnešė kraitį ir išsirinko tave iš daugelio kitų, kur kas vertes- 
nių! Išniekinai guolį, mano guolį su mano pačios tarnaite! Bet aš tau iš- 
talžysiu snukį, išlupsiu tas šlykščias akis! Suski nelaimingas, susidėk tu 
man su tokia padugne. Jeigu būtų bent iš ponų, tokia kaip aš, tai dar 
būtų galima suprasti, o čia dabar nuskarus, įžūli ir bjauri tarnaitė... 
Nešdinkis iš mano namų, tu šliundra! 

Paskui dar pridūrė vieną Žodį, bet mes juo netepsime popieriaus. 
Tai dviskiemenis žodis, prasidedantis raide „k“ ir reiškiantis tai, kas 
gal būtų pasakyta žodžiu „kalė“. Tuo terminu mes nesinaudosim, kad 
ko neįžeistume, nors abi moterys — tiek ponia, tiek tarnaitė, — pa- 
sakė tą žodį „k“, taip nemėgstamą žemesnės rūšies moterų. 

Iki tolei Beti kantriai kentėjo ir tik gailiai aimanavo, tačiau paskuti- 
nysis kreipinys skaudžiai ją užgavo. 

— Aš tokia pat moteris, kaip ir jūs, — sukriokė ji, — o ne ta, ir jei- 

gu kiek paišdykavau, tai ne aš pirmoji. Kad padariau taip, kaip nerei- 
kėjo,— šaukė ji kūkčiodama,— tai dar nereiškia, kad galite mane pra- 
vardžiuoti; po-ponia, bet... bet dar už mane blo-blogesnė. 

— Na tik pažiūrėkit, — šaukė ponia Tau-Vauz,— ji dar drįsta čia 
man ką aiškinti! Gal aš tavęs nepagavau, tu šlykšti... 

Čia ji vėl pakartojo tą baisų žodį, tokį atkarų moters ausims. 

— Aš nepakęsiu, kad mane taip vadintų, — tarė Beti.— Jeigu pa- 
dariau nuodėmę, tai už ją pati ir atsakysiu aname pasaulyje. Tačiau aš 
nepadariau nieko nežmoniško ir šitą pat akimirką išeinu iš jūsų namų, 
nes nė vienai šeimininkei visoje Anglijoje neleisiu savęs taip vadinti. 

Tada ponia Tau-Vauz apsiginklavo iešmu, tačiau įvykdyti Žiaurųjį 
kėslą jai sutrukdė ponas Adamsas, suėmęs ją už alkūnių taip stipriai, 
kaip nebūtų gėda nė pačiam Herakliui. Ponas Tau-Vauzas, nutvertas, 
kaip sako teisininkai, nusikaltimo vietoje ir neturėdamas kaip pasitei- 
sinti, pasielgė labai išmintingai ir pasišalino, o Beti atsidavė globai 
arklininko, kuris, kaip ji galėjo nujausti, nors ir nebuvo patenkintas 
dėl to, kas įvyko, vis tiek jai atrodė švelnesnis žvėris negu šeimi- 
ninkė. 

Įsikišus ponui Adamsui ir pradingus priešui, ponia Tau-Vauz pra- 
dėjo rimti ir galų gale jai grįžo įprastinė dvasios giedruma; taip nusi- 
teikusią ją dabar ir paliksime, o patys parodysime pakopas, vedančias į 
katastrofą, kuri gana įprasta mūsų laikais ir, ko gero, gana juokinga, 
tačiau dažnai pražūtinga šeimų ramybei ir gerovei, taip pat yra priežas- 
tis tragedijai tiek gyvenime, tiek scenoje. 


XVIII skyrius 


KAMBARINĖS BETI ISTORIJA 
IR PAAIŠKINIMAS, KODĖL KILO TA AUDRINGA 
SCENA 
ANAME SKYRIUJE. 


Beti, viso to šurmulio kaltininkė, turėjo nemaža gerų savybių. Ji 
buvo jautrios širdies, dosni ir gailestinga, bet visa bėda, kad buvo sudė- 
ta iš tų karštų ingredientų, kurie sėkmingai gali būti suvaldyti tyros rū- 

mų ar vienuolyno aplinkos, tačiau yra nepakankamai atsparūs ištverti 
keblią kambarinės padėtį užeigos namuose, kur kas mielą dieną turi 
atlaikyti visokio plauko meilikautojų kibimą: pavojingą asistavimą šau- 
nių karininkų, kartais čia pragyvenančių ištisus metus, o daugiausia at- 
remti lindimą tarnų, arklininkų ir vežėjų, panaudojančių visą artileriją 
bučinių, komplimentų, dovanų, pažadų ir visokių kitokių ginklų, ko- 
kių tik galima rasti meilės arsenale. 

Beti, dabar tik dvidešimt vienerių metų amžiaus, jau trejus metus 
buvo išgyvenusi šitokioje pavojingoje padėtyje ir kurį laiką vis išsisuk- 
davo laimingai. Pirmasis jos širdį palenkė jaunesnysis pėstininkų lei- 
tenantas; jis tikrai įžiebė tokią meilės liepsną, kad jai užgesinti prireikė 
šauktis gydytojo. 

Kol ji liepsnojo dėl jo, keletas kitų liepsnojo dėl jos. Karininkai, 
jauni džentelmenai, vykstantys į Vakarų ratą'', romūs skvairai ir kai 
kas iš solidesnių asmenų buvo uždegti jos žavesio! 

Galiausiai, visiškai atsigavusi po pirmosios nelaimingos aistros 
pasekmių, ji, ko gero, davė įžadą amžinai laikytis skaisty bės. Ir ilgai 
buvo kurčia meilautojų kančioms, kol vieną dieną per mugę gretimam 
mieste arklininko Džono gražbylystė drauge su nauja šiaudine skrybėle 
bei pinta vyno nugalėjo ją antrą kartą. 

Šį sykį ji tačiau nejautė tos ugnies, kokia liepsnojo jos širdyje nuo 
ankstesniosios meilės, nei patyrė tų nelemtų pasekmių, kurių išmintin- 
gos jaunos moterys visai pamatuotai bijo susilaukti, kai pernelyg nusi- 
leidžia atkaklioms savo meilužių glamonėms. Taip, matyt, buvo iš da- 
lies todėl, kad ji nesilaikė vien Džono, bet negailėjo savo malonių ir 
Tomui Vipveliui, pašto karietos vežėjui, bei kada ne kada ir kokiam 
gražiam jaunam keliauninkui. 

Ponas Tau-Vauzas jau kuris laikas ilgesingai žiūrėjo į šią jauną 
merginą. Prigavęs progą, būtinai pakalbindavo ją meilingai, paspaus- 
davo ranką, o kartais ir pabučiuodavo į lūpas, nes jo meilė poniai Tau- 
Vauz buvo gerokai atšalusi ir todėl, kaip tas vanduo, užtvenktas vienoje 
vietoje, turėjo išsilieti kitoje. Ponia Tau-Vauz, kaip manoma, jautė šį 
atšalimą, ir nuo to malonus jos būdas, ko gero, nė kiek nešvelnėjo, mat 
nors ji buvo ištikima vyrui kaip saulės laikrodis saulei, ji daug dau- 
giau negu laikrodis troško jo spindulių, nes labiau gebėjo justi jų ši- 
lumą. 

Kai tik užeigos namuose atsirado Džozefas, Beti be galo juo susi- 
žavėjo, ir tas žavėjimasis ėjo vis didyn ir didyn sulig Džozefo ėjimu vis 
sveikyn ir sveikyn iki to lemtingo vakaro, kai jai bešildant jo patalą 

šis jausmas tiek sustiprėjo ir taip puikiai sudorojo jos drovumą ir protą, 
kad po daugybės nesėkmingų užuominų ir viliokiškų dviprasmybių ji 
galiausiai įsiaudrinusi trenkė šildyklę žemėn ir, karštai jį apkabinusi, 
ėmė dievagotis, kad gražesnio už jį vaikino kaip gyva nėra mačiusi. 

Baisiai sumišęs Džozefas atšoko nuo jos ir pasakė, jog jam labai 
gaila, kad jauna mergina nė kiek nepaiso drovumo, tačiau Beti buvo 
nuėjusi per toli, tai nebegalėjo trauktis ir ėmė elgtis taip nepadoriai, 
kad Džozefas turėjo griebtis prievartos, nors toli gražu nebuvo į tai 
linkęs: stvėręs ją į glėbį, šiurkščiai išstūmė iš kambario ir užsirakino 
duris. 

Kaip turėtų džiaugtis vyrai, kad jų tyrumą visada gali išgelbėti 
Jų pačių valia, kad turėdami ganėtinai dvasios stiprybės, jie visada 
turi užtektinai ir kūno tvirtumo apginti save ir jų negalima lyg kokią 
silpnutę ir nelaimingą moterišką išniekinti prieš jų norą. 

Nuo tokio nepasisekimo Beti stačiai pašėlo. Piktumas ir geismas 
nelyginant dviem virvėm plėšė jos širdį į priešingas puses: čia ji norėjo 
nudurti Džozefą, čia troško apkabinti jį ir apiberti bučiniais, tiktai šis 
pastarasis troškimas buvo daug didesnis. Paskui ji pradėjo galvoti, ar 
neišgiežti keršto už atstūmimą ant savęs pačios, bet kolei apie tai gal- 
vojo, mirtis lyg tyčia jai dingojosi tokia daugybe pavidalų — kaip 
nusiskandinimas, pasikorimas, nusinuodijimas ir panašiai, — kad jos 
išsiblaškęs protas nebegalėjo pasirinkti kurios vienos. Ir šitaip besika- 
muodama ji staiga prisiminė, kad dar nepaklota šeimininko lova; todėl 
nuėjo tiesiai į jo kambarį, kur rado jį kažką veikiantį prie sekretero. 
Pamačiusi norėjo išeiti, bet jis pašaukė ją atgal, paėmė už rankos, švel- 
niai ją suspaudė, tuo pat metu be perstogės kuždėdamas į ausį saldžius 
žodžius, o paskui taip užrėmė ją su bučiniais, kad toji nieko nelaimėjusi 
gražuolė, kurios geismai jau buvo sužadinti, tačiau nebuvo tokie išran- 
kūs, kad juos būtų galėjęs numaldyti tiktai vienas, nors ji greičiausiai 
būtų mieliau norėjusi to vieno, taigi sakau, toji nieko nelaimėjusi gra- 
žuolė ramiai atsidavė šeimininko valiai, o kai tas tik pasiekė palaimos 
viršūnę, į kambarį netikėtai įėjo ponia Tau-Vauz ir sukėlė sąmyšį, kurį 
jau matėme ir kuriuo jau nebėra ko domėtis, nes ir be jokios mūsų 
užuominos skaitytojas, jeigu bent kiek turi palinkimo į apmąstymus ar 
gyvenimo patirties, nors pats ir nebūtų vedęs, lengvai supras, kad vis- 
kas baigėsi Beti išvarymu ir pono Tau-Vauzo nuramdymu: jis turėjo 

kai ką padaryti iš savo pusės, kaipo padėką už žmonos gerumą, kad 
jam atleido, ir duoti daugybę širdingų pažadų niekada panašiai nebe- 
nusidėti; galiausiai kaipo atgaila už nuodėmę jam teko bausmė iki 
amžiaus galo kartą ar du per dieną kantriai ir nuolankiai iškęsti pri- 
minimą apie tą nuopuolį. 

I skyrius 


APIE KŪRINIŲ SUSKIRSTYMĄ. 


Bet kokioje veikloje — nuo aukščiausios iki žemiausios, nuo minis- 
tro pirmininko iki rašytojo, — esama savų paslapčių, arba sekretų, 
kurie retai kam atskleidžiami, nebent tik tos pačios profesijos žmo- 
nėms. Iš priemonių, kokias naudojam mes, pastarojo amato džentel- 
menai, ne mažiausiai reikšminga aš laikau kūrinių suskirstymą į knygas 
ir skyrius. Va, sakysim, paprastas skaitytojas, nebūdamas deramai su- 
sipažinęs su šiuo sekretu, įsivaizduoja, kad šį skirstymo meną mes pasi- 
telkiam vien tiktai norėdami išpūsti savo darbus iki didesnės apimties, 
negu kad jie šiaip būtų. Todėl šios kelios vietos mūsų raštuose, kur pa- 
žymėta knygos ir skyriai, yra suprantamos kaip klijuotė, juostelė ar 
ašutinė siuvėjo sąskaitoje, taip sakant, kaip galutinei sumai sudaryti 
priedas, paprastai randamas mūsų pirmojo puslapio apačioje'“, o jų — 
paskutiniojo. 

Tačiau iš tikrųjų viskas yra kitaip, ir šiuo atveju, kaip ir daugeliu 
kitų, mes paisome skaitytojų parankumo, o ne savo, ir tikrai, dėl šito 
metodo jiems randasi daug patogio, nes, pirmiausia, tie nedideli tarpai 
tarp skyrių gali būti laikomi kaip kokie užeigos namai ar poilsio vieta, 
kur jie gali sustoti ir išgerti svaigalų ar kokio gaivinamo gėrimo — pa- 
gal norą. Dar daugiau: malonieji mūsų skaitytojai vargu ar pajėgs per 
dieną toliau nukeliauti negu per vieną skyrių. Tai į tuščius puslapius, 
esančius tarp knygų, dera žiūrėti kaip į stotis, kur keliautojas po ilgos 
kelionės apsistoja pailsėti ir mintyse apžvelgia, ką pamatęs tose knygos 
dalyse, kurios jau likosi užpakaly. Ir aš leisiu sau parekomenduoti jam 
tokį apžvelgimą, nes kad ir labai greito pagaulumo jis būtų, nepatar- 
čiau per šias dalis keliauti pernelyg sparčiai, mat tada jis gali nepaste- 
bėti kokių nors įdomių gamtos kūrinių, kuriuos pamatys lėtesnis ir ati- 
desnis skaitytojas. Knyga be tokių atgajos vietų panaši į laukų ar jūros 
plynę, kuri vargina akis ir alina dvasią, kai į ją patenki. 

Antra, kas yra pavadinimas kiekvieno skyriaus pradžioje, jeigu ne 
gausios iškabos prie užeigos namų ar jų vartų (ir toliau naudojame tą 
pačią metaforą), pranešančios skaitytojui, kokių pramogų tikėtis, o 
jeigu jam nepatinka, jis gali keliauti toliau, nes gyvenimo aprašymuose, 
kadangi čia mūsų nevaržo, kaip kitų istorikų, tikslūs įvykių tarpusavio 
ryšiai, koks skyrius ar pora (pavyzdžiui, šitas, kurį dabar rašau) daž- 
nai gali būti praleistas, ir visas kūrinys nuo to nė kiek nenukentės. 
Šitose iškabose aš esu teisingas kiek tik įmanoma ir nemėgdžioju nei 
garsiojo Montenio'?, kuris prižada vieną dalyką, o pateikia kitą, nei 
kai kurių kitų autorių, kurie tituliniame puslapyje prižada daug, o ne- 
duoda nieko. 

Be šitų ganėtinai akivaizdžių privalumų, šitoks dalinimas skyriais 
suteikia skaitytojui ir dar keletą kitų, nors, ko gero, dauguma yra per- 
nelyg paslaptingi, kad juos iš karto galėtų suprasti tie, kurie neturi nie- 
ko bendro su rašymo mokslu. Todėl paminėsime tiktai vieną, patį aki- 
vaizdžiausią: dalinimas skyriais neleidžia sugadinti knygos išvaizdos, 
užlenkiant lapų kampus — 0 juk taip priešingu atveju daro tie skai- 
tytojai, kurie, nors skaito su dideliu pelnymu bei nauda, tačiau kai po 
pusvalandžio pertraukos grįžta prie knygos, gali būti pamiršę, iki kur 
jų skaityta. 

Šitoks dalinimas yra padiktuotas gilios senovės. Homeras ne tik 
suskirstė savo didįjį darbą į dvidešimt keturias knygas (tikriausiai pa- 
gerbdamas dvidešimt keturias abėcėlės raides, kurioms jis jautė ypa- 
tingą padėką), bet, kaip mano kai kurie itin nuovokūs kritikai, ir par- 
davinėjo jas atskirai, išleisdamas kaskart tik po vieną knygą (galimas 
daiktas, su pasirašymu"“"). Jis pirmasis išrado šitą meną, kuris vėliau 
ilgam buvo užmirštas — leisti knygas atskiromis dalimis — meną, ku- 
ris dabar taip ištobulintas, jog yra dalijami net žodynai ir taip, dalimis, 
pateikiami visuomenei; vienas knygininkas (norėdamas paskatinti 
mokymąsi ir padėti visuomenei) net susimanė parduoti šitaip suskirs- 
tytą žodyną tik penkiolika šilingų brangiau, negu jis būtų kainavęs 
visas viename daikte. 

Vergilijus mums davė savo poemą"! iš dvylikos knygų, o tas rodo jo 
kuklumą, nes tuomi jis, be abejonės, norėjo pasakyti, kad tėra vertas 
ne daugiau kaip pusės ano graiko““: dėl tos pačios priežasties mūsų 
Miltonas iš pradžių nenuėjo toliau kaip iki dešimties““, kol nuo drau- 
gų liaupsių pasipūtė ir atsistojo lygiai su šiuo romėnų poetu““. 

Nesigilinsiu tačiau taip labai į šią temą kaip kiti didžiai mokyti kri- 
tikai, kurie per nežmonišką darbą ir skvarbų įžvalgumą nustatė, ko- 

kioms knygoms dera pagražinimai, o kokios reikalingos tik paprastu- 
mo“", ypač dėl palyginimų, kurie, mano galva, dabar visuotinai laiko- 
mi pritinkamais bet kokiai knygai, išskyrus pirmąją. 

Šį skyrių baigsiu tokia pastaba: autoriui apskritai dera sudalyti sa- 
vo knygą kaip mėsininkui skerdieną, nes šitokia pagalba yra didžiai pa- 
ranki tiek skaitytojui, tiek virėjui. O dabar, truputį pasidaręs malonu- 
mo sau, pamaloninsiu ir smalsųjį savo skaitytoją, kuris, be abejonės, 
nekantrauja sužinoti, ką ras tolesniuose knygos skyriuose. 


II skyrius 


STEBINANTIS PONO ADAMSO 
ATMINTIES TRUMPUMAS 
IR KAIP LIŪDNAI TAI ATSILIEPĖ DŽOZEFUI. 


Ponas Adamsas ir Džozefas jau buvo beiškeliaują į priešingas pu- 
ses, bet vienas dalykas nukreipė Adamsą kartu su draugu atgal į namus, 
nors to padaryti nebuvo pasisekę nei ponui Tau-Vauzui, nei Barnabui, 
nei knygų pardavėjui. Tasai dalykas štai toks: pamokslai, kurių leisti 
pastorius keliavo į Londoną, buvo, gerasis skaitytojau, palikti namie, 
o balnamaišyje, kur jis manė juos esant, tebuvo tiktai treji marškiniai, 
pora kurpių ir dar keletas būtiniausių daiktų, kuriuos ponia Adams, 
manydama, kad vyrui kelionėje labiau reikės marškinių negu pamo- 
kslų, buvo pasirūpinusi įdėti. 

Šitai išaiškėjo tik per Džozefą — laimė, kad jis buvo šalia, kai pas- 
torius atrišo balnamaišį; žinodamas pastorių gabenant devynis tomus 
pamokslų ir būdamas ne iš tų filosofų, pagal kuriuos visa pasaulio ma- 
terija galinti sutilpti riešuto kevale, Džozefas, matydamas, kad jiems 
nėra kur būti balnamaišyje, kame pastorius sakė juos esant, susidomė- 
jęs šūktelėjo: 

— Ak pone, o kurgi jūsų pamokslai? 

Pastorius atsakė: 

— Va čia, čia, sūnau mano; jie čia, po marškiniais. 

Kaip tik tuo metu jis išėmė paskutiniuosius marškinius, ir nešulas 
liko aiškiai tuščias. 

— Dievaži, pone,— pasakė Džozefas, — maiše nieko nebėra. 

Tada Adamsas krūptelėjo ir reikšdamas nuostabą sušuko: 

— Hm! Čia dabar! Jų tikrai nėra. Taigi. Jie liko namie, taip ir bus. 

Džozefas labai nusiminė supratęs, kaip nesmagiai turėjo pasijusti 
draugas dėl tokios nesėkmės, ir paragino jį keliauti toliau, žadėdamas 
pats sugrįžti su knygomis pas jį kuo skubiausiai. 

— Ne, ačiū, sūnau mano,— atsakė Adamsas, — nereikia. Kokia 
iš to nauda, kad aš trinsiuos tame mieste, neturėdamas savo traktato, 
kuris yra, ut ita dicam*, mano žygio vienintelis motyvas, aitia mono- 
tate**? Ne, sūnau, kad jau taip atsitiko, aš grįšiu į savo parapiją kartu 
su tavimi ir, teisybę sakant, man ganėtinai to norisi. Šita nesėkmė, ga- 
limas daiktas, man duota mano paties labui. 

Jis užbaigė kalbą Teokrito““ eilėraščiu, kurio prasmė buvo tokia, 
kad tarpais lyja, o tarpais šviečia saulė. 

Džozefas mandagiai nusilenkė, dėkodamas pastoriui už pareikštą 
norą grįžti drauge su juo; tada juodu paprašė sąskaitos, kuri apžiūrė- 
jus pasirodė vienu šilingu mažesnė už sumą, Adamso turėtą kišenėje. 
Skaitytojas, ko gero, gali nusistebėti, iš kur pastorius taip praturtėjo, 
kad galėjo susimokėti už tiek daug dienų. Kad nereikėtų stebėtis, bus 
visai pravartu pasakyti, jog Adamsas buvo pasiskolinęs ginėją iš tarno, 
atvykusio su šešetu pakinkytąja karieta; mat šis kadaise buvo Adamso 
parapijietis, nes ponas, tos karietos savininkas, gyveno tik už kokių 
trijų mylių nuo jo. O Adamsas turėjo tokį gerą vardą, kad net Piteris, 
ledi Bubi valdytojas, ir tas būtų jam paskolinęs ginėją už visai mažą 
užstatą. 

Ponas Adamsas apmokėjo sąskaitą ir juodu jau turėjo leistis į ke- 
lią, sutarę keliauti „nujok ir pririšk“ būdu, kaip daro daugelis keliau- 
ninkų, kai dviese teturi vieną arklį. Daroma šitaip. Abu keliauninkai 
išeina drauge — vienas raitas, antras pėsčias, o kadangi raitasis pap- 
rastai aplenkia pėsčiąjį, tai laikomasi tokios tvarkos: nujojęs iki sutar- 
tos vietos, jis nulipa žemėn, pririša arklį prie vartų, medžio, stulpo ar 
kokio kito daikto ir toliau eina pėsčiomis; antrasis, priėjęs arklį, atsiri- 
ša jį, užsėda ir šuoliuoja, kol, aplenkęs pėsčiuojantį bičiulį, irgi pasiekia 
tą vietą, kur turi arklį pririšti. Toks tat buvo keliavimo būdas, paplitęs 
tarp išmanių mūsų protėvių, kurie žinojo, kad arklys turi ne tik kojas, 
bet ir dantis, ir kad naudotis jo kojomis tegalima tik su sąlyga, jog pa- 


* Taip sakant (lot.). 
** Vienui viena priežastis (gr.). 

čiam gyvuliui bus leista darbuotis dantimis. Šitaip buvo siekiamasi tais 
laikais, kai kokio parlamento nario žmona keliavo ne karieta, traukia- 
ma šešeto arklių, bet ant moteriško balnelio vyrui už nugaros, o garbus 
advokatas leido sau atrisnoti į Vestminsterį minkštame balne su raš- 
tininku, tabaluojančiu kulnais arkliui ant sturplio. 

Adamsas, įkalbėjęs Džozefą pradėti kelionę raitą, buvo prieš kele- 
tą minučių išėjęs, ir Džozefas jau kišo koją į balnakilpę, bet tuo metu 
arklininkas pateikė jam sąskaitą už arklio išlaikymą, kol jo stovėta 
užeigos namuose. Džozefas pasakė, kad ponas Adamsas už viską su- 
mokėjęs, tačiau buvo kreiptasi į poną Tau-Vauzą, ir tas išsprendė gin- 
čą arklininko naudai, tiesą pasakius, visiškai teisingai ir teisėtai, nesgi 
Adamso pasielgimas buvo naujas jo užmaršumo pavyzdys, radęsis ne 
dėl atminties blogumo, bet dėl amžino skubėjimo, taip būdingo pasto- 
riui Adamsui. 

Atsidūręs tokioje keblioje padėtyje, Džozefas visiškai sutriko. Už 
pašarą reikėjo mokėti dvylika šilingų, — mat Adamsas buvo liepęs šerti 
arklį kuo geriausiai, nes jis buvo pasiskolintas iš patarnautojo,— o 
Džozefas teturėjo šešis pensus, gautus iš Adamso, kai tas padalijo pu- 
siau savo paskutinį šilingą. Nors pasaulyje esama tokių gudruolių, ku- 
rie dvylikos šilingų sumą geba sumokėti pusšilingiu, Džozefas buvo 
ne toks. Jis niekada gyvenime neturėjo skolų, todėl juolab neišmanė, 
kaip iš jų suktis. Tau-Vauzas buvo benorįs palaukti iki kito sykio, su 
tuo, atrodo, būtų sutikusi ir ponia Tau-Vauz (mat Džozefo grožis bu- 
vo toks, kad padarė įspūdį net tam titnago gabalui, kurį ši geroji mote- 
riškė turėjo krūtinėje vietoj širdies). Taigi Džozefas greičiausiai būtų 
galėjęs laisvai iškeliauti, jeigu tada, kai, norėdamas garbingai paro- 
dyti, kad jo kišenės tuščios, nebūtų išėmęs tos mažutės aukso monetos, 
apie kurią jau esame kalbėję. Ją pamačius ponios Tau-Vauz akys su- 
drėko, ir ji pasakė Džozefui nesuprantanti, kaip gali žmogus neturėti 
pinigų, kai kišenėje nešiojasi auksą. Džozefas atsakė taip branginąs 
tą mažytę aukso monetą, kad jos neatiduotų nė už didžiausius lobius, 
nors tie būtų šimtą kartų didesni negu stambiausio grafystės skvairo 


turtai. 
— Nieko sau, tikrai gražu, — pasakė ponia Tau-Vauz,— prisida- 


ro skolų, o nenori atiduoti pinigo, matgi jam labai brangus. Nesu gir- 
dėjus, kad auksinė moneta kainuotų brangiau negu tie šilingai, kuriuos 
už ją galima gauti. 

— Šios brangios monetos aš neatiduočiau, net jei reikėtų išsigelbė- 
ti nuo bado ar išsipirkti gyvybę iš plėšiko,— atsakė Džozefas. 

— Hm,— tarė ponia Tau-Vauz,— matyt, ją gavai iš kokios merg- 
palaikės, iš kokios šhundros, nes jeigu čia būtų garbios moteriškės do- 
vana, taip labai nebrangintumei. Mano vyras būtų paskutinis kvailys, 
jeigu atiduotų arklį, negavęs pinigų. 

— Ne, ne, aš negaliu atiduoti arklio, kol neatgausiu pinigų, tik- 
rai! — sušuko Tau-Vauzas, ir tas jo sprendimas buvo aukštai įvertin- 
tas pasipynusio kieme advokato, kuris pareiškė, kad sulaikydamas ar- 
klį ponas Tau-Vauzas pasielgs pagal įstatymą. 

Kadangi šiuo metu negalime išvesti Džozefo iš užeigos namų, pa- 
liksime jį ir su skaitytoju paseksime paskui pastorių Adamsą, kuris, kuo 
ramiausiai nusiteikęs, pradėjo mintyse nagrinėti vieną Eschilo“' frag- 
mentą ir taip užsigalvojęs nuėjo tris mylias, nė karto nė neprisimin- 
damas kelionės draugo. 

Pagaliau suverpęs savo minčių giją ir tuo metu užlipęs ant kalno 
viršūnės, jis metė žvilgsnį atgalios ir nusistebėjo, kad visai nematyti 
Džozefo. Kadangi paliko jį besėdantį į balną, tai neturėjo ko būgštauti, 
kad kas blogo būtų nutikę, nei manyti, jog pasiklydo, nes kelias toks 
platus ir tiesus; vienintelė priežastis, jo manymu, galėjo būti, kad vaiki- 
nas gal sutiko kokį pažįstamą ir tas jį sugaišino. 

Todėl nusprendė pamažėle eiti pirmyn, nė neabejodamas, kad ne- 
trukus bus pasivytas, ir gana greitai atsidūrė prie didelės balos per visą 
kelią; nesumanydamas, kaip kitaip per ją persigauti, jis ėmė bristi ir 
sušlapo iki pat juosmens, tačiau vos tiktai išlipo kitoje pusėje, apsižiū- 
rėjo, kad jei būtų pažvelgęs už gyvatvorės, būtų radęs takelį, kuriuo 
galima apeiti balą, nesušlampant net apavo. 

Dabar jis jau ne tik stebėjosi, kur Džozefas, bet ir pradėjo labai 
nerimauti ir bijoti, pats nežinodamas ko. Nusprendęs toliau nebeiti, o 
jei greitai Džozefo nesulauks, grįžti atgal, panoro susirasti kokią užei- 
gą, kur galėtų išsidžiovinti drabužius ir atsigaivinti pinta alaus, tačiau 
nieko panašaus nepamatęs (vien dėl to, kad nepasižiūrėjo per šimtą 
jardų į priekį), atsisėdo ant gyvatvorės lipynės ir išsitraukė savo Es- 
chilą. 

Pro šalį ėjo kažkoks vaikinas, ir Adamsas paklausė, ar jis neparo- 
dytų, kur rasti smuklę. Vaikinas pats buvo ką tik iš ten išėjęs ir žinojo, 
kad namas ir iškaba gerai matyti, todėl, manydamas, kad iš jo šaipo- 
masi, be to, būdamas niūraus būdo, patarė eiti nosies tiesumu po šimts 
velnių. Adamsas pasakė, kad jis įžūlus akiplėša, tada vaikinas supykęs 
staigiai atsigręžė, bet, pamatęs, kad Adamsas sugniaužė kumštį, pagal- 
vojo geriau būsiant eiti toliau savo keliu ir nekreipti į jį dėmesio. 

Jam nuėjus, tuoj pasirodė raitelis ir, paklaustas to paties klausimo, 
atsakė: 

— Bičiuli, va ji, visai čia pat — pažiūrėk ir veikiausiai pamatysi. 

Adamsas pakėlė akis ir sušuko: 

— Nagi turiu pasakyti, ji tikrai čia! 

Ir, padėkojęs už parodymą, nužygiavo tiesiai smuklėn. 


III skyrius 


DVIEJŲ TEISININKŲ NUOMONĖ 
APIE TĄ PATĮ DŽENTELMENĄ. 
PONAS ADAMSAS DOMISI ŠEIMININKO TIKĖJIMU. 


Vos tiktai Adamsas įėjo į vidų, paprašė pintos alaus ir atsisėdo, pa- 
lei smuklę sustojo du raiteliai ir, pririšę prie turėklų arklius, nušoko 
žemėn. Jie pasakė, kad artėja smarki liūtis, todėl pralauksią čia, ir nu- 
ėjo į mažąjį kambarį, nepastebėję pono Adamso. 

Vienas jų iš karto paklausė antrojo, ar tas yra kada matęs juokin- 
gesnį nutikimą. Tada antrasis pasakė abejojąs, ar pagal įstatymą šei- 
mininkas turįs teisę sulaikyti arklį už avižas ir šieną. Tačiau pirmasis 
tarė: 

— Be jokios abejonės, turi; teismas irgi šitaip priteistų. Aš Žinau 
panašių bylų. 

Adamsui, nors jis, kaip skaitytojas gali numanyti, buvo linkęs į už- 
maršumą, pakakdavo menkiausios užuominos bet kam prisiminti; ir da- 
bar, nugirdęs šį pokalbį, bematant susiprotėjo, kad tasai arklys jo ir kad 
pamiršo sumokėti už jo laikymą; paklausus tą patį jam patvirtino abu 
džentelmenai ir dar pridūrė, kad dabar arklys, ko gero, gaus daugiau 
poilsio negu pašaro, jeigu už jį nebus sumokėta. 

Vargšas pastorius nusprendė tučtuojau grįžti į užeigos namus, nors 
ne geriau už Džozefą težinojo, kaip arklį išvaduoti; tačiau buvo įkal- 
bėtas palaukti, kol baigsis lietus, tuo tarpu pilantis kaip iš kibiro. 

Taigi visi trys keliauninkai susėdo prie ąsočio gero alaus, ir tada 
Adamsas, kuris eidamas keliu buvo atkreipęs dėmesį į tokį vieną dvari- 
ninko namą, pasiteiravo, kam jis priklauso; ir vos spėjo vienas raitelis 

pasakyti šeimininko pavardę, antrasis pagavo jį koneveikti kuo nepa- 
garbiausiais žodžiais. Vargu ar anglų kalboje liko koks piktas žodis, 
kurio jis nebūtų ta proga pasakęs. Dar jis apkaltino tąjį dvarininką 
daugeliu tam tikrų veiksmų. Kai išjojąs medžioti, jam esą nesvarbu, ar 
po kojom kviečių laukas, ar vieškelis; jis yra taip ištrempęs javus ir 
nuskriaudęs ne vieną neturtingą kaimietį, o jei kuris kuo nuolankiau- 
siai paprašo nejoti per jo lauką, tuoj imasi botago savo teisybei įrodyti. 
Ir visais kitais atžvilgiais esąs didžiausias tironas kaimynams, neleidžia 
kaimiečiams laikyti šautuvo, nors tie turėtų ir valdžios leidimą; ir savo 
šeimynykščiams esąs toks nežmoniškas, kad niekas ilgiau pas jį neišbū- 
na kaip metus. 

— Kaipo teisėjas, — pasakojo toliau,— jis toks šališkas, kad ištei- 
sina žmogų arba apkaltina kaip jam šauna į galvą, visai nepaisydamas 
teisingumo nei liudytojų. Tik surištą mane nuvestum pas tokį teisėją, 
aš jau verčiau sutikčiau būti nuteistas kokio kito teisėjo, negu išteisin- 
tas šito; jei mano dvaras būtų netoli jo, parduočiau už pusę kainos, kad 
tik nereikėtų gyventi tokioje kaimynystėje. 

Adamsas pakraipė galvą ir pareiškė apgailestaująs, kad tokiems 
žmonėms leidžiama nebaudžiamiems savavaliauti ir kad turtas iškelia 
žmogų aukščiau už įstatymus. Kai neilgai trukus tas peikėjas išėjo į 
kiemą, džentelmenas, kuris pirmasis buvo pasakęs dvarininko pavardę, 
pradėjo įtikinėti Adamsą, kad jo bičiulis yra šališkai nusistatęs. 

— (Gal ir teisybė, — pasakė jis, — kad tas dvarininkas kartais me- 
džiodamas ir nusiveja laimikį per kieno nors javus, bet jis visada dos- 
niai atsilygina. O kad būtų tironas kaimynams ar kad atimtų iš jų šautu- 
vus... tai jis pats pažįstąs kelis kaimiečius, kurie neturėdami leidimo 
ne tik kad laiko šautuvus, bet ir su jais medžioja; taip pat tas dvari- 
ninkas esąs labai geras savo šeimynykščiams: ne vienas, pas jį tarnau- 
damas, yra sulaukęs gilios senatvės; jis geriausias taikos teisėjas visoje 
karalystėje ir, kaip puikiai žinoma, daugelį sunkių bylų, jam patikėtų, 
yra išsprendęs su didžiu išmanymu ir visišku bešališkumu; galima drą- 
siai sakyti, kad ne vienas atiduotų metines pajamas už dvarą šalia jo, o 
ne kokio kito žmogaus pasparnėje. 

Vos tik spėjo jis baigti savo liaupses, sugrįžo jo bičiulis ir pranešė, 
kad audra pasibaigė, tada juodu nieko nelaukdami užsėdo ant arklių 
1r išjojo. 

Adamsas, kuris neapsakomai sumišo, išgirdęs taip nevienodai api- 
būdinant tą patį asmenį, paklausė šeimininką, ar pažįstąs šitą dvarinin- 

ką, nes jam dingojąsi, kad per klaidą jie bus kalbėję apie du atskirus 
džentelmenus. 

— Nene, meldžiamasai, — atsakė šeimininkas, gudrus ir apsukrus 
žmogus. — Aš puikiai pažįstu tą džentelmeną, apie kurį juodu kalbė- 
jo, taip pat pažįstu ir tuodu, kurie kalbėjo. Dėl jodinėjimo po svetimus 
javus galiu tiek pasakyti, kad, kiek žinau, jau dveji metai, kai jis nebu- 
vo įsėdęs į balną. Nesu girdėjęs, kad būtų kam padaręs kokią skriaudą, 
o dėl atsimokėjimo, tai apsieina be to — jis taip lengvai pinigų nešvais- 
to. Nesu taip pat girdėjęs, kad jis būtų atėmęs kieno šautuvą — ne, aš 
pažįstu ne vieną, kurie turi šautuvus, tačiau va dėl medžiojimo tai tik- 
rai nėra už jį griežtesnio Žmogaus — jei kas pabandytų, tam, manau, 
būtų galas. Girdėjot, vienas džentelmenas sakė, kad jis tarnams pats 
blogiausias šeimininkas pasaulyje, o kitas — kad geriausias, na, o aš 
pažįstu visus jo tarnus ir nė vieno nesu girdėjęs sakant, kad jis būtų 
arba toks, arba kitoks. 

— Taip taip! — tarė Adamsas. — O koks jis teisėjas, pasakytu- 
mėt? 

— Patikėkit, drauguži, — atsakė šeimininkas, — aš tikrai nežinau, 
ar jis iš viso turi teisėjo įgaliojimus; vienintelė byla,.kurią, kiek žinau, 
yra nagrinėjęs per daugelį metų, buvo tų dviejų ponų, kur ką tik iš čia 
išjojo, ir tikrai manau, kad išsprendė ją teisingai, nes aš pats viską gir- 
dėjau. 

— Kurio naudai išsprendė? — paklausė Adamsas. 

— Man regis, — šūktelėjo šeimininkas, — atsakymas turi būti aiš- 
kus iš tų dviejų apibūdinimų, kuriuos apie jį girdėjote. Ne mano bėda 
prieštarauti ponams, kai jie geria mano namuose, bet tikrai žinau, kad 
nė vienas nepasakė nė žodžio teisybės. 

— Apsaugok dieve, — tarė Adamsas. — Negi žmogus galėtų įpulti 
į tokią nuodėmių balą — kalbėti neteisybę apie savo artimą dėl smul- 
kių asmeninių simpatijų ar, dar blogiau, dėl asmeninio piktumo. Man 
greičiau norisi tikėti, kad mes jų nesupratome ir kad jie kalbėjo apie 
du kitus žmones, nes palei kelią juk yra ir daugiau trobesių. 

— Ė, drauguži, — šūktelėjo šeimininkas, — gal nori pasirodyti, kad 
pats tai niekada gyvenime nesi pasakęs melo? 

— Piktavališko niekada, tai jau tikrai, — atsakė Adamsas, — nė 
tokio, kuriuo būčiau norėjęs sutepti kieno gerą vardą. 

— Hm! Piktavališko ne, — atsakė šeimininkas, — piktavališko, dėl 
kurio reikėtų pakarti žmogų arba pridaryti kam nemalonumų, tačiau 


Antra knyga 84 


šiaip, iš meilės sau, visada žmogus kalbi gražiau apie draugą negu apie 
priešą. 

— Iš meilės sau kiekvienas kaip tik turėtų laikytis teisybės, — tarė 
Adamsas, — nes, elgdamiesi atvirkščiai, užgauname tauriausią savo 
dalį — nemirtingą sielą. Negaliu patikėti, kad žmogus būtų toks kvai- 
las, jog rizikuotų jos netekti dėl kokios menkos naudos, kai net didžiau- 
sia Šios žemės nauda yra tik dulkė, lyginant su tuo, kas mūsų laukia 
aname gyvenime. 

Šeimininkas tada šypsodamasis pakėlė puoduką ir išgėrė už aną 
gyvenimą, pridurdamas, kad jam geriau patiktų gauti naudos šiame. 

— Sakyk, — paklausė Adamsas labai rimtai, — negi tamsta netiki 
esant aną pasaulį? 

Ir šeimininkas atsakė tikįs — jis juk ne bedievis. 

— Ir tiki, kad tamstos siela — nemirtinga? — sušuko Adamsas. 

Tasai atsakė — gink dieve, netikįs. 

— O dangų ir pragarą? — paklausė pastorius. 

Tada šeimininkas paprašė jį liautis šventvagiavus, nes apie tokius 
dalykus negalima nei kalbėti, nei galvoti kitur kaip bažnyčioje. Adam- 
sas paklausė, ko jis einąs į bažnyčią, jeigu tai, ko ten mokoma, nedaro 
įtaigos jo elgesiui gyvenime. 

— Aš einu į bažnyčią melstis, — atsakė šeimininkas, — ir pagar- 
binti dievą. 

— O tuo, ką bažnyčioje girdi, — sušuko Adamsas, — ar tamsta 
tiki? 

— Ne viskuo, pone, — atsakė šeimininkas. 

— Ir nesudrebi,— paklausė Adamsas, — pagalvojęs apie amžinąją 
bausmę? 

— Na, apie tai, pone, — atsakė šeimininkas, — aš visai negalvoju. 
Bet kokia nauda kalbėti apie tokius tolimus dalykus? Ąsotis jau tuščias, 
gal atnešti dar? 

Kol jis buvo šito nuėjęs, prie durų privažiavo pašto karieta. Vidun 
įžengė vežėjas, ir šeimininkė pasiteiravo, kokius keleivius vežąs. 

— Kelias gaišenas,— atsakė jis.— Taip ir norisi išversti. To- 
kioms jau nieko nejįsiūlysi išgerti, nemanykit. 

Adamsas paklausė jį, ar kartais nematė keliu jojant jaunikaičio, ir 
apsakė, kaip atrodo Džozefas. 

— Taip,— atsakė vežėjas. — Viena dama iš mano karietos jį pa- 
žino ir išpirko su visu arkliu; jis jau būtų čia buvęs, tik audra sulaikė, 
turėjo ieškotis pastogės. 

— Laimink jį dieve, — apsidžiaugė Adamsas ir negalėdamas nu- 
stygti išėjo kieman pasižiūrėti, kas yra toji gailestingoji moteris. Ir kaip 
jis nustebo, išvydęs savo seną pažįstamą ponią Slipslop! Ji, teisybė, ste- 
bėjosi mažiau, nes iš Džozefo buvo sužinojusi Adamsą čia keliaujant. 
Juodu kuo pagarbiausiai pasisveikino, tada ponia Slipslop papriekaiš- 
tavo šeimininkei, kam pasakiusi, kad šito džentelmeno čia nesą; vargšė 
moteriškė iš tikrųjų nenorėjo nieko suklaidinti, nes ponia Slipslop tei- 
ravosi dvasininko, o ji nesupratusi palaikė Adamsą tokiu, kuris eina 
per muges su antpirščiais bei sagom“" ar panašiu tikslu, nes buvo su 
duksliu, ne itin ilgu baltu durtiniu juodomis sagomis, trumpu peruku 
ir skrybėle, kuri ne tiktai juodo kaspino, bet apskritai nieko juodo ne- 
turėjo. 

Tuo tarpu atjojo Džozefas, ir ponia Slipslop pasiūlė jam atiduoti 
arklį pastoriui ir važiuoti karieta, tačiau Džozefas griežtai atsisakė — 
jis, dėkui dievui, jau tiek pasveikęs, kad galįs joti; be to, pridūrė, šitaip 
daryti būtų nepadoru — pačiam važiuoti karieta, o poną Adamsą pa- 
likti joti raitą. 

Ponia Slipslop dar būtų spyriojusis ilgėliau, jeigu ne viena dama, 
kuri trumpai drūtai užbaigė derybas, pasakydama nesutinkanti, kad 
ta pačia karieta važiuotų žmogus su livrėja. Taigi pagaliau sutarė, 
kad Adamsas sės į laisvą vietą karietoje, o Džozefas jos toliau. 

Netoli jie tebuvo nuvažiavę, o ponia Slipslop, kreipdamasi į pasto- 
rių, taip pasakė: 

— Keista permaina, ponas Adamsai, įvyko mūsų šeimoje po sero 
Tomaso mirties. 

— Tikrai keista, — pridūrė Adamsas, — kaip galėjau suprasti iš 
kelių Džozefo užuominų. 

— Taigi, — pasakė ji, — niekaip nebūčiau patikėjusi, bet juo ilgiau 
žmogus gyveni pasaulyje, juo daugiau pamatai. Tai Džozefas yra kai 
ką užsiminęs? 

— Taip, bet ką — čia jau mano paslaptis, — šūktelėjo pastorius, — 
nes jis pirmiausia man liepė duoti žodį, kad niekam nesakysiu... Tikrai 
man labai liūdna, kad ši ledi pasielgė taip nederamai. Aš visą laiką ma- 
niau, kad ji apskritai gera moteriškė, ir niekada nebūčiau įtaręs ją tu- 
rint užmačių, tokių netinkamų krikščionei, ir dar su tokiu jaunu savo 
tarnu. 

— Man tie dalykai — ne paslaptis, patikėkit,— šūktelėjo Slip- 
slop, — ir, manau, greitai niekam nebus paslaptis, nes kai tas vaikinas 
išėjo, ji pasidarė visai kaip beprotė, kitaip nepasakysi. 

— Iš tiesų man labai liūdna, — tarė Adamsas, — nes ji buvo tokia 
gera moteris. Teisybė, kartais aš pagalvodavau sau, kad galėtų dažniau 
ateiti į pamaldas, bet ji daug gero padarė parapijai. 

— Ak, ponas Adamsai,— pasakė Slipslop,— kai žmonės nemato, 
tai dažnai nieko ir nežino. Daug daiktų iš mūsų namų buvo išdalijama 
vargšams be jos žinios, patikėkit manim. Jūs iš sakyklos vis aiškinate, 
kad nereikia girtis, tačiau aš negaliu nepasakyti: jeigu ji būtų laikiusi 
raktus pati, vargšai nebūtų gavę tiek gydomosios trauktinės, kiek jiems 
daviau aš. Va mano velionis šeimininkas tai buvo garbingas žmogus ir 
be galo būtų daręs gerus darbus, jeigu nebūtų buvęs sekamas, tačiau 
jis mėgo ramų gyvenimą, duok dieve jam dangaus karalystę. Manau, 
kad jis ten ir yra atsidūręs ir mėgaujasi ramiu gyvenimu, kurio čia jam 
kai kas nedavė. 

Adamsas atsakė niekada anksčiau to negirdėjęs ir jei neklystąs 
(mat atsiminė, kad Slipslop girdavo šeimininkę, o šeimininką peikda- 
vo), ji pati anksčiau buvusi kitos nuomonės. 

— Nežinau,— atsakė ji, — ką galėjau kadaise galvoti, bet dabar 
man konfidencialiai aišku, kad yra taip, kaip sakau; ir pasaulis greitai 
pamatys, kas ką apgaudinėjo. Aš tai nesakau nieko, bet mane stebina, 
kaip kai kurie žmonės gali daryti visokius darbus kuo oriausiu veidu. 

Taip ji šnekučiavo su ponu Adamsu, kol diližanas atsidūrė ties di- 
džiuliu namu, stovinčiu tolokai nuo kelio. Viena dama jį pamačiusi 
sušuko: 

— Čia gyvena nelaimingoji Leonora, jeigu iš teisybės galima ne- 
laiminga pavadinti moterį, kurią privalėtume laikyti savo nelaimės 
kaltininke. + 

To su kaupu užteko sužadinti smalsumą ponui Adamsui, taip pat 
ir visoms keleivėms, ir visi ėmė iš vieno prašyti tą damą, kad papasa- 
kotų Leonoros istoriją, kuri, sprendžiant iš jos žodžių, turėjo būti ne- 
paprasta. 

Dama buvo gražiai išsiauklėjusi, tai nereikėjo daug maldauti, ir, 
pareiškusi viltį, kad už savo atidą draugija gausianti malonumą, pra- 
dėjo šitokį pasakojimą. 

LEONOROS ISTORIJA, 
ARBA NELAIMINGOJI VILIUGĖ. 


Leonora buvo turtingo džentelmeno duktė, aukšta, liekna, links- 
mo švytinčio veido, koks dažnai patraukia daugiau negu taisyklingų 
bruožų, sudėtų be jokios gyvybės; beje, šitoks grožis yra ne mažiau 
apgaulingas, kaip ir patrauklus, ir gera nuotaika, atsispindinti jame, 
dažnai gali būti palaikyta geru būdu, o gyvumas — supratingumu. 

Leonora, kuriai tuo laiku buvo aštuoniolika metų, gyveno pas tetą 
mieste, kažkur Anglijos šiaurėje. Ji neapsakomai mėgo visokias pra- 
mogas ir labai retai tepraleisdavo balių ar kokį kitą viešą susibūrimą, 
kur turėdavo tiek daug progų patenkinti godžią savo tuštybę, kai vyrai 
atiduodavo jai pirmumą beveik prieš visas ten esančias merginas. 

Iš daugelio jaunikaičių, kurie apie ją itin sukosi, Horacijus neilgai 
trukus jos akyse iškilo aukščiau už visus kitus varžovus; ji šokdavo daug 
smagiau, kai partneris būdavo jis, ir per pasivaikščiojimus nei vakaro 
gaivumas, nei lakštingalos giesmė nesulaikydavo jos tiek kiek jo drau- 
gija. Ji dėdavosi nebesuprantanti kitų gražbyliavimo, o kiekvienam 
Horacijaus komplimentui dėmesingai atsukdavo ausį ir šypsodavosi 
net tada, kai komplimentas buvo pernelyg subtilus jai suprasti. 

— Atsiprašau, ponia, — paklausė Adamsas, — o kas toks buvo tas 
skvairas Horacijus? 

— Horacijus, — atsakė dama, — buvo jaunas džentelmenas iš ge- 
ros šeimos, turintis juridinį išsilavinimą ir prieš keletą metų paskirtas 
advokatu. Iš veido ir sudėjimo jis buvo toks, koks apskritai laikomas 
gražuoliu, ir jo turėta tokio didingumo, kokį retai pamatysi. Būdo bu- 
vo melancholiško, tačiau anaiptol ne niūraus. Turėjo sąmojo ir humo- 
ro, linkstančio į satyrą, kuria naudojosi gal kiek per daug. 

Šis džentelmenas, kurio meilė Leonorai buvo nežmoniškai karšta, 
mažiausiai iš visų tikėjosi susilaukti pasisekimo. Visas miestas jau buvo 
juos supiršęs, kada jis iš jos veiksmų įgavo tiek pasitikėjimo, kad galėjo 
ryžtis jai prabilti apie savo aistrą, — mat jo laikytasi tokios nuomonės 
(ir, matyt, teisingos), jog yra didžiai netaktiška pradėti su mergina rim- 
tą kalbą apie meilę, kol jos jausmas dar nėra tiek išaugęs, kad ji pati 
to lauktų ir norėtų. 

Kad ir labai įsimylėjėlis būgštauja ir nepasitiki savimi ir todėl yra 

linkęs padidinti kiekvieną jo varžovui skirtą malonę, o į menkas savo 
sėkmes žiūrėti iš atbulos perspektyvos, vis dėlto Horacijaus meilė ne- 
galėjo taip apakinti jo įžvalgumo, kad nematytų viltį teikiančio Leo- 
noros elgesio, nes dabar visiems iš jų aplinkos buvo aišku, jog jinai 
myli jį, kaip ir jis — ją. 

— Nesu girdėjus, kad tokioms įžūlioms paleistuvėms būtų kada 
gerai baigęsi, — pasakė toji dama, kuri nesutiko įsileisti Džozefo į ka- 
rietą,— todėl nenustebsiu, kad ir ką ji toliau padarytų. 

Dama toliau pasakojo savo istoriją taip: 

— Vieną vakarą, per vidurį linksmo pašnekesio alėjoje, Horacijus 
pašnabždėjo Leonorai, kad norėtų su ja pasivaikščioti dvejumoje, nes 
turįs pasakyti labai svarbų dalyką. 

— Ar tikrai manote, kad tai svarbu? — paklausė ji šypsodama. 

— Tikiuosi, — atsakė jis,— kad ir jums taip pasirodys, nes visa 
mano gyvenimo laimė priklausys nuo to. 

Leonora, aiškiai nujausdama, kas bus, norėjo atidėti kalbą kitam 
kartui, bet Horacijus, jau beveik įveikęs drovumą, iš pradžių trukdžiu- 
sį kalbėti, laikėsi taip atkakliai, kad ji galiausiai nusileido, ir, atsiskyrę 
nuo kitų, juodu pasuko į nuošalų takelį. 

Rimtai, netardami nė vieno žodžio, juodu jau buvo nuėję gana 
toli, kur niekas iš draugų jų nebematė. Tada Horacijus staigiai sustojo 
ir, švelniai paėmęs už rankos Leonorą, kuri stovėjo išbalusi ir drebėjo, 
giliai atsiduso, kiek įmanydamas meiliau pasižiūrėjo jai į akis ir užsi- 
kirsdamas prabilo: 

— O Leonora, nejau man reikia jums aiškinti, nuo ko priklauso 
mano ateities laimė!? Aš privalau pasakyti, kad vienas fūsų turimas da- 
lykas užkerta kelią mano laimei ir jei jo neatsižadėsite, aš būsiu toks 
nelaimingas! 

— O kas tai? — paklausė Leonora. 

— Be abejo, — pasakė jis,— jus stebina, kad man gali nepatikti 
tai, kas priklauso jums, bet tikrai žinau, kad atspėsite, jei pasakysiu, jog 
už tai atiduočiau visus šios žemės turtus, jei tik juos turėčiau. Ak, jeigu 
to atsisakysite, man nebus didesnės dovanos visame pasaulyje. Nejau, 
Leonora, vis dar negalite ar, teisingiau sakant, nenorite atspėti? Tada 
leiskite pasakyti jums į ausį. Tai jūsų pavardė, gerbiamoji. Atsisakyda- 
ma jos ir sutikdama amžinai būti mano, jūs akies moju padarytumėt 
mane iš nelaimingiausio žmogaus pasaulyje laimingiausiu. 

Leonora, visa išraudusi ir su pikčiausia mina, kokią tik mokėjo 
nutaisyti, pareiškė, kad jeigu būtų nujautusi, ką jis jai pasakys, būtų 

nesidavusi nuviliojama nuo draugų; jis taip ją nustebinęs ir išgąsdinęs, 
kad ji prašanti tučtuojau nuvesti atgalios, ir jis tuoj patenkino jos 
paliepimą, drebėdamas bemaž taip pat, kaip ir ji. 

— Nair kvailys! — sušuko Slipslop. — Tiek jis teišmanė apie mū- 
sų giminę. 

— Tikrai, gerbiamoji,— pritarė Adamsas.— Manyčiau, tamstos 
teisybė. Aš, jeigu jau būčiau taip toli nuėjęs, būčiau pareikalavęs, kad 
ji man pasakytų, ką galvoja. 

Tačiau ponia Greiveirz“? paprašė damą, kad praleistų savo pasa- 
kojime visas tokias geidulingas scenas, nes ją nuo to pykiną. 

— Tai va, ponia, kalbant kuo trumpiau, — toliau bylojo pasako- 
toja, — tepraėjo kelios savaitės po šio pasišnekėjimo, ir Horacijus su 
Leonora vėl, kaip sakoma, žengė koja kojon. Visos ceremonijos, išsky- 
rus paskutiniąją, buvo atliktos, surašyti visi popieriai ir viskas buvo 
tvarkoma, kad Horacijus kuo greičiausiai galėtų įgyvendinti savo no- 
rus. Aš, jums leidus, pateiksiu po laišką, jų rašytą vienas antram, ku- 


riuos moku atmintinai ir kurie jums neblogai parodys, kokia buvo jų 
abiejų meilė. 


HORACIJUS LEONORAI 


Koks kurčias, dievinamoji būtybe, yra tikėjimas patirti malonumą, kai nėra to 
asmens, kuriam tu atsidavęs visa širdimi, nebent tai turėtų kokį nors ryšį su tuo as- 
meniu! Vakar aš buvau pasmerktas praleisti vakarą su išmintingų ir mokytų vyrų 
draugija, kuri, nors kadaise man būtų buvusi visiškai priimtina, dabar tik kėlė neri- 
mą, jog nuspės tikrąją mano išsiblaškymo priežastį. Todėl jeigu jūs esate kuo užsiė- 
musi ir aš per tai netenku svaiginamos laimės regėti jus, verčiau noriu būti vienas, 
nes mano jausmai Leonorai yra tokie subtilūs, jog negaliu pakęsti, kad kas iš šalies 
matytų tą saldų švelnumą, kuris apima įsimylėjėlį įkaitusioje vaizduotėje ir kurį, 
man regis, tada išduoda mano akys. Baimė, kad tai nebūtų iš mūsų minčių perskaity- 
ta, gali pasirodyti juokinga ir nereikalinga tiems, kurie nesuvokia to jausmo didybės 
ir trapumo. () tokių, aišku, esama nemažai — tą galima numanyti, kai pagalvoji, 
kad, norint šį jausmą patirti pilnutinai, reikia visų žmogaus dorybių; juk mylimoji, 
kurios laimė yra mūsų meilės tikslas, gali suteikti mums žavingų progų parodyti drą- 
są ją ginant, dosnumą tenkinant jos norus, jautrumą ją guodžiant, dėkingumą atsi- 
lyginant už jos gerumą, taip pat atskleisti visokias kitas savybes, ir tas, kuris jų ne- 
parodys reikiamai ar parodys be didžiulio užsidegimo, nevertas vadintis mylimuoju. 
Šį savo meilės tyrumą aš puoselėju tik atsižvelgdamas į nepaprastą jūsų širdies 
subtilybę, todėl jums turėtų būti pakankamai aišku, ko man taip sunku iškęsti tą 
laisvumą, kurį vyriškiai, visuomenėje laikomi mandagiais, kartais sau leidžia šitomis 
progomis. 

Ar galima apsakyti, kaip nekantriai aš laukiu tos palaimintos dienos, kada galė- 
siu patirti, koks melagingas yra įprastas tvirtinimas, kad didžiausia žmogaus lai- 
mė — viltis? Nors nė vienas žmogus nėra turėjęs daugiau pagrindo tikėti šiuo teigi- 

niu negu dabar aš, nes niekas niekada nėra patyręs tokios saldybės, kokia užplūsta 
mano širdį, kai pagalvoju, kad ateity visas dienas būsiu drauge su jumis ir kad visi 
mano darbai teiks man didingo pasitenkinimo, nes bus skirti jūsų laimei. 


LEONORA HORACIJUI* 


Jūsų delikatumas buvo taip akivaizdžiai įrodomas kiekvienu jūsų žodžiu ir vei- 
ksmu nuo tos dienos, kai turėjau malonumo jus pamatyti pirmą kartą, jog tariau 
esant neįmanoma, kad mano nuomonė apie Horacijų dar pagerėtų nuo kokio papil- 
domo jo nuopelnų įrodymo. Taip aš su pasitenkinimu galvojau ir tada, kai gavau 
paskutinį jūsų laišką, bet kai jį atplėšiau, prisipažįstu, nustebau, nes jame išreikšti 
švelnūs jausmai taip toli pranoksta net tai, ko galėjau tikėtis iš jūsų (nors žinau, kad 
jūsų širdyje susitelkę visi taurūs polėkiai, kokie tik įmanomi žmogaus prigimčiai), 
jog žodžiais nebepajėgiu išsakyti, ką jaučiu įsivaizduodama, kad mano laimė bus 
galutinis visų jūsų siekių tikslas. 

Ak, Horacijau! Koks tada bus gyvenimas, kai net menkutis namų rūpestis bus 
mielas malonus, nes žinosi, kad brangiausias žmogus pasaulyje, kuris iš visų verčiau- 
sias tavo meilės ir kuriam tu labiausiai nori tą meilę atiduoti, gaus naudą ar džiaugs- 
mą iš visko, ką darai. Tada darbai turės virsti pramogom ir niekas, tik neišvengia- 
mos gyvenimo negandos, mums neprimins, kad esame mirtingi. 

Jeigu dėl polinkio pamąstyti vienumoj ir noro, kad jūsų mintys liktų kitų ne- 
įskaitytos, jūs boditės pokalbių su vyrais, išmintingais ir mokytais, tai kokios nerima- 
stingos būna valandos man, iš papročio pasmerktai šnekėti su moterimis, kurios per 
įgimtą smalsumą smelkiasi man į sielą ir kurios iš pavydo, kad Horacijaus širdis 
atiteko kitai, rezga visokias intrigas prieš tą laimingąją, kuriai ji priklauso. Bet 
tikrai, jeigu galima pavydą pateisinti ar net dovanoti, tai tik šiuo atveju — kai gėris 
toks didelis ir toks natūralus, kad visos jo trokšta. Aš to nesigėdiju prisipažinti, ir tai 
yra jūsų nuopelnas, Horacijau,— už ką jums dėkoju, — kad esu apsaugota nuo 
pačios nemaloniausios padėties, kokią tik mano vaizduotė pajėgia sukurti, padėties, 
kai širdis palinksta prie žmogaus, kurį protas niekina. 


Meiliosios poros reikalai taip smarkiai pasistūmėjo į priekį, kad jau 
buvo nuskirta ir vestuvių diena, o kai iki jos bebuvo likusios dvi savai- 
tės, viename tos grafystės mieste, už kokių dvidešimt mylių nuo šito, 
kuriame vyko mūsų pasakojami įvykiai, prasidėjo teismo sesija. Jauni 
advokatai paprastai susirenka į tas sesijas greičiau ne tiek dėl naudos, 
kiek parodyti susidomėjimą ir pasimokyti teisės iš taikos teisėjų; tam 
kuris nors iš rimčiausių ir išmintingiausių teisėjų paskiriamas, kaip 
jie kukliai vadina, pirmininku, ir jis jiems skaito paskaitą bei moko 
teisingo įstatymų pažinimo. 


* Šitą laišką parašė viena mergina, perskaičiusi aną laišką““. (Aut. pastaba) 


91 Ketvirtas skyrius 


— Tamsta čia padarei mažą klaidelę, — pasakė ponas Adamsas, — 
kurią, tamstai leidus, pataisysiu. Aš pats kartą buvau tokioje ketvirti- 
nėje sesijoje ir mačiau, kaip advokatai mokė teisėjus, o ne iš jų ko 
mokėsi. 

— Na, čia nesvarbu, — atsakė dama. — Taigi į tą sesiją nuvažia- 
vo ir Horacijus, kuris, norėdamas iš savo profesijos padidinti, vis dėl 
brangiosios Leonoros, savo turtą, kol kas ne itin stambų, buvo pasi- 
ryžęs stengtis iš paskutiniųjų ir išnaudoti kiekvieną progą tobulintis ir 
prasisiekti. 

Tą pačią pavakarę, kai jis išvyko iš miesto, Leonora, sėdėdama 
prie lango, pamatė pravažiuojant karietą su šešiais arkliais ir pasakė, 
kad nėra mačiusi tokios prabangios, elegantiškos ir gražios karietos. 
kuriuos jos draugė Florela tuokart kaip ir praleido pro ausis, bet pas- 
kui prisiminė. 

Vakare įvyko pokylis; Leonora irgi teikėsi į jį nueiti, bet dėl bran- 
giojo savo Horacijaus nusprendė šokių atsisakyti. 

Ak, kodėl moterys neturi tiek ryžto išlaikyti savo priesaikas, kiek 
turi patraukimą tas priesaikas duoti!? 

Į pokylį atėjo ir tasai džentelmenas, kuriam priklausė šešiakinkė 
karieta. Jo drabužiai buvo tokie pat prašmatnūs, kaip ir ekipažas. Be- 
matant susirinkusiųjų žvilgsniai nukrypo į jį; visi dabitų pašvaitai, vi- 
sos šilkinės liemenės su aukso bei sidabro apvadais akimirksniu nu- 
blanko. 

— Gerbiamoji,— pasakė Adamsas, — gal nepalaikysite įžūlumu, 
jeigu pasidomėčiau, kaip tas džentelmenas buvo apsirengęs. 

— Pone,— atsakė dama,— man pasakojo, kad jo švarkas buvo 
aksominis, cinamono spalvos su rausvu atlasiniu pamušalu, išsiuvinė- 
tas auksu. Auksu išsiuvinėta buvusi ir liemenė, pati iš sidabrinės me- 
džiagos. Apie kitus drabužius negaliu smulkiau papasakoti, tik tiek, 
kad viskas buvo pagal prancūzų madą, nes Belarminas (tokia jo pa- 
vardė) buvo ką tik iš Paryžiaus. 

Šis žavingas vyriškis prikaustė visų damų žvilgsnius, bet ne mažiau 
jo žvilgsnį prikaustė Leonora. Vos tiktai ją pamatęs, jis taip ir sustingo 
lyg statula arba, teisingiau sakant, būtų taip ir sustingęs, jeigu tik gra- 
žus išsiauklėjimas būtų leidęs. Tačiau jis vis dėlto gerokai pabuvo ap- 
stulbęs, kol pagaliau atitoko ir visa salė spėjo pastebėti, kas jį taip su- 
žavėjo. Kitos panelės vėl ėmė ieškotis savo buvusių partnerių, supra- 
tusios, ką Belarminas pasirinks, tačiau visaip stengėsi tam sutrukdyti. 

Vienos ėjo prie Leonoros ir sakė: „Ak, brangioji, šįvakar mes neturė- 
sim malonumo matyti jūsų šokant“, kitos balsiai, kad girdėtų Belar- 
minas, šaukė: „Leonora tikrai nešoks, patikėkit mano žodžiu, nes nėra 
jos sužadėtinio“. O viena sugalvojo piktą klastą — prikalbino, kad ją 
pakviestų šokti jai nepriimtinas kavalierius, ir ji turėsianti arba eiti su 
juo, arba visą laiką sėdėti; tačiau iš to plano nieko gero neišėjo. 

Leonora matė, kad ja susižavėjo dailusis svečias ir kad visos poky- 
lio damos jai pavydi. Jos širdis ėmė plazdėti, o galva konvulsyviai trūk- 
čiojo, atrodė, lyg ji būtų norėjusi užkalbinti čia vieną, čia kitą pažįsta- 
mą, tik kad neturėjo ką pasakyti — juk nekalbėsi apie savo triumfą, 
o daugiau apie nieką ji suvis nebegalėjo galvoti, nes tokios laimės dar 
nė karto nebuvo patyrusi. Ji jau žinojo, kaip smagu kankinti vieną mo- 
terį, bet viso sambūrio neapykanta ir slapti prakeiksmai buvo džiaugs- 
mas, skirtas šiai palaimingajai valandai. Begalinis džiugesys atėmė jai 
nuovoką, ir ji pradėjo elgtis kuo kvailiausiai — krėtė vaikiškus triukus, 
kraipė kūną įvairiausiom pozom, išdarinėjo grimasas visaip juokdama- 
si be jokio reikalo. Vienu žodžiu, jos elgesys buvo toks pat absurdiškas, 
kaip ir jo tikslas: apsimesti, kad yra abejinga nepažįstamojo susižavė- 
jimui ir tuo pačiu pergalei, kurią dėl to susižavėjimo ji laimėjo prieš 
visas pokylio moteris. 

Šitoks buvo Leonoros nusiteikimas, kai Belarminas, pasiteiravęs, 
kas ji tokia, priėjo prie jos ir, žemai nusilenkęs, paprašė suteikti jam 
garbę pašokti su juo, O ji, padariusi žemą reveransą, tučtuojau sutiko. 
Ji šoko su juo visą naktį ir svaigo nuo palaimos, nes tokios didelės dar 
niekada nebuvo patyrusi. £ 

Sulig tais žodžiais Adamsas garsiai sudejavo, ir damos išsigandu- 
sios paklausė, ar tik jis nesusirgo. Jis atsakė sudejavęs dėl Leonoros 
paikumo. 

— Leonora, — pasakojo dama toliau, — išėjo namo apie šeštą ryto, 
tačiau ne ilsėtis. Ji blaškėsi ir vartėsi lovoje, užmigdavo tik protarpiais, 
bet ir tada sapnavo karietas ir gražius drabužius, kuriuos buvo mačiu- 
si pokylyje, arba puotas, operas ir muzikos bei šokių vakarus, apie ku- 
riuos juodu buvo kalbėjęsi. 

Po pietų Belarminas su brangiąja šešiakinke karieta atvažiavo pas 
Leonorą į svečius. Jis buvo tikrai ja susižavėjęs, o kai apsiklausinėjo, 
Jam taip pat patiko ir jos tėvo padėtis, nes pats, nepaisant viso prašmat- 
numo, nebuvo toks turtingas kaip Krezas ar Atelas“!. 

— Atalas,— pataisė ponas Adamsas, — bet, atleiskite, iš kur tamsta 
žinai tuos vardus? 

Dama nusišypsojo iš to klausimo ir pasakojo toliau: 

— Jam taip patiko, tik paklausykit, kad jis nusprendė nieko ne- 
laukdamas prašyti jos rankos. Na ir paprašė — ir taip staigiai ir karštai, 
kad bematant palaužė silpną jos pasipriešinimą ir prikalbino ją prista- 
tyti jį tėvui, kuris, kaip ji žinojo, tuojau pareikš savo prielankumą 
šešiakinkei karietai. 

Taigi tai, ko Horacijus taip ilgai siekė su atodūsiais ir ašaromis, su 
meile ir švelnumu, šis anglas-prancūzas Belarminas su savo linksmu- 
mu ir galantiškumu gavo akimirksniu. Kitais žodžiais tariant, ką kuklu- 
mas statė ištisus metus, įžūlumas sugriovė per parą. 

Čia Adamsas sudejavo antrą kartą, tačiau damos, kurios jau buvo 
Jį perpratusios, nebekreipė dėmesio. 

— Nuo pokylio pradžios iki tol, kol Belarminas iš jo išvažiavo, 
Leonora beveik nė sykio nepagalvojo apie Horacijų, o dabar, nors ir 
neprašytas, jis ėmė pintis jos mintyse. Leonora gailavo, kad nepamatė 
žavingojo Belarmino ir žavingos jo karietos anksčiau, kol jos santykiai 
su Horacijum dar nebuvo nuėję taip toli. „Bet kodėl, — mąstė ji,— aš 
turiu gailėtis, kad nesusitikau Belarmino anksčiau? Koks skirtumas, 
juk sutikau jį dabar? O Horacijus — mano mylimasis, kone vyras! Ar 
jis ne toks pat gražus, ne, ar jis ne gražesnis už Belarminą? Taip, ta- 
čiau Belarminas elegantiškesnis ir šaunesnis, taip, kas teisybė, tai tei- 
sybė. Tikrai tikrai, jis šaunus. Bet juk dar tik vakar aš mylėjau Hora- 
cijų labiau už viską pasaulyje. Taip, bet vakar aš dar nebuvau sutikus 
Belarmino. Tačiau Horacijus mane myli beprotiškai ir, jeigu aš jį pa- 
mesiu, jam iš sielvarto plyš širdis. Ką gi, o Belarminas ar neturi širdies, 
kuri irgi gali plyšti? Taip, bet Horacijui aš pažadėjau pirmam, ir čia 
Belarmino nelaimė; jeigu pirmąjį būčiau pamačiusi jį, aišku, būčiau 
Jį pasirinkusi. Argi jis, mielasis, neišsirinko manęs iš visų pokylio mo- 
terų, nors kiekviena iš kailio nėrėsi, norėdama jam patikti. Ar mokėjo 
kada Horacijus šitaip reikšti savo jausmus? Ar jis gali man duoti tokią 
karietą ar kokį kitą daiktą, kurių šeimininke mane padarys Belarmi- 
nas? Koks didžiulis skirtumas — būti žmona vargšo advokato ar tur- 
tuolio, tokio kaip Belarminas! Jeigu ištekėsiu už Horacijaus, nugalė- 
siu gal kokią vieną varžovę, o ištekėdama už Belarmino sukelsiu pa- 
vydą visoms savo pažįstamoms. Koks džiaugsmas!.. Bet ką aš darau — 
juk Horacijus numirs. Argi jis nesakė, kad be manęs negalėtų gyventi?! 
O gal nemirs... bet jeigu mirs, ką man daryti, kaip jį išgelbėti? Pasiau- 
koti dėl jo? Bet ir Belarminas per mane gali pasidaryti nelaimingas!“ 

Taip Leonorai besvarstant ir besiginčijant pačiai su savimi, kelios 

panelės pakvietė ją pasivaikščioti ir tam kartui išblaškė jos rūpes- 
čius. 

Kitą rytą Belarminas pusryčiavo pas Leonorą drauge su jos teta ir 
pasisakė jai apie savo aistrą. Vos tiktai jis spėjo išeiti, senoji dama ėmė 
šia proga mokyti dukterėčią. 

— Matai, vaikeli, — sako ji, — kokia laimė tikosi tavo kelyje; tai 
manau, kad nesipriešinsi savo pačios iškilimui. 

Leonora atsidususi paprašė net neminėti tokių dalykų, juk žinanti 
apie jos sužieduotuves su Horacijum. 


— Sužieduotuvės! Niekai! — sušuko teta. — Tik dėkok dievui 
parpuolusi ant kelių, kad dar gali jas nutraukti. Kokia moteris susimąs- 
tytų bent minutę — ar važinėti su karieta, ar visą gyvenimą vaikščioti 
pėsčiai? Belarmino karietą traukia šeši arkliai, o Horacijus neturi nė 
poros. 


— Taip, mieloji, bet ką pasakys žmonės? — atitarė Leonora. — 
Ar nepasmerks manęs? 

— Žmonės visada žiūri išmintingumo,— sušuko teta,— ir tikrai 
tave pasmerktų, jeigu atsižadėtum savo naudos dėl kokių nors pra- 
manų. Ak, aš labai gerai pažįstu pasaulį, ir priešgyniaudama tu tik pa- 
rodai savo neišmanymą. Patikėk, pasaulis yra daug protingesnis. Aš 
esu ilgiau jame išgyvenus negu tu ir drąsiai sakau, kad nieko nėra svar- 
biau už pinigus, taip pat nesu girdėjus, kad kokia moteris, ištekėjusi 
dėl kitų sumetimų, paskui nebūtų iš visos širdies gailėjusis. Be to, jeigu 
pažiūrėsim į abudu vyriškius, tai nejau tu nori pasirjnkti tą niekingą 
vargetą iš universiteto, o ne tikrą džentelmeną, ką tik grįžusį iš kelio- 
nių? Visas pasaulis pasakys, kad Belarminas yra tikras džentelmenas, 
aiškiai tikras džentelmenas ir gražus vyras. 

— Gal aš, meldžiamoji, tiek ir nedvejočiau, jeigu išmanyčiau, kaip 
padoriai atsikratyti anojo. 

— O, leisk tą padaryti man, — sako teta. — Tavo tėvas juk nieko 
nežino apie sužieduotuves. Aš, teisybė, maniau, kad bus visai neblo- 
gai, nes apie tokį pasipiršimą nė nesapnavau. Bet dabar tave nuo to 
atleidžiu, palik man tą vaikiną — aš jam viską pasakysiu. Duodu žodį, 
jokio vargo tau nebus. 

Tetos išvedžiojimai galų gale įtikino Leonorą, ir tą patį vakarą, 
kai Belarminas pas ją vakarieniavo, buvo sutarta, kad rytojaus rytą jis 
nueis pas jos tėvą ir paprašys jos rankos, o kai grįš iš kelionės, ją gaus 
amžinai. 

Teta išėjo iš kambario tuoj po vakarienės, ir kai mylimieji liko vie- 
ni, Belarminas pradėjo tokią kalbą: 

— Taip, brangioji, patikėkit, šis švarkas pasiūtas Paryžiuje, ir joks 
geriausias Anglijos siuvėjas net nusižiūrėjęs tokio nepasiūs. Nė vienas 
nemoka sukirpti, gerbiamoji, nė vienas. Tik pažiūrėkit, kaip pasuktas 
skvernas, o va rankovė — ar nugrubnagis anglas ką panašiai padary- 
tų?! Na o malonėkite pasakyti, kaip jums patinka mano vežėjų livrė- 
j0s? 

Leonora atsakė, kad jos labai gražios. 

— Viskas prancūziška, — sako jis,— žinokit, išskyrus apsiaustus, 
nieko daugiau nepatikiu anglams, tik apsiaustus. Reikia juk kuo nors 
paremti ir savo Žmones, juoba kad aš, kol nebuvau gavęs vietos, taip 
sakant, chi chi chi! Tačiau asmeniškai sau... jau verčiau tegul ši purvi- 
na sala atsiduria jūros dugne, bet aš neužsivilksiu nė vieno anglų siūto 
skuduro; ir tikrai manau, kad bent kartą nuvažiavusi į Paryžių, jūs 
būtumėt visiškai tokios pat nuomonės apie savo drabužius. Neįsivaiz- 
duojat, kaip prancūziški apdarai padidintų jūsų grožį. Patikėkit mano 
žodžiu — kai nuvažiavęs pirmą kartą nuėjau į operą, anglų damas 
palaikiau kambarinėmis, chi chi chi! 

Tokiomis kalbomis guvusis Belarminas linksmino savo numylėtąją 
Leonorą, kai durys staiga atsidarė ir į kambarį įėjo Horacijus. Leo- 
noros nustebimo neįmanoma aprašyti. 

— O nelaimingoji,— sušuko ponia Slipslop,— kaip ji turėjo 
sumišti! 

— Nieko panašaus,— tarė ponia Greiveirz,— tokios šliundros 
niekada nesutrinka. 

— Jos savikliova turėjo būti didesnė už korintiečių,— pasakė 
Adamsas, — didesnė negu pačios Lėjos““. 

— Visi trys, — pasakojo dama toliau,— ilgai tylėjo: Belarminas 
buvo labai nustebęs, kai Horacijus taip be jokių ceremonijų įėjo, o 
Horacijus ne mažiau apstulbo nelauktai radęs Belarminą. Ant galo 
pagalės Leonora, sukaupusi visą drąsą kiek turėjo, dėdamasi nieko 
nesuprantanti, paklausė Horacijų, ko jis atsilankė tokį vėlų metą. 

— Aš būčiau atsiprašęs, — atsakė tas, — kad sutrukdžiau jus taip 
vėlai, bet, radęs ne vieną, supratau, kad poilsio nesukliudžiau. 

Belarminas atsistojo ir perėjo per kambarį menueto žingsniu, niū- 
niuodamas kažkokią operos melodiją, o Horacijus tuo tarpu priėjo 
prie Leonoros ir pašnibždom paklausė, ar tas džentelmenas jai ne gi- 
minaitis, ir ji atsakė su šypsena, ar greičiau su pašaipa: 

— Ne, kol kas dar ne giminaitis, — ir pridūrė nesuprantanti, ko- 
dėl jis to klausia. 

Horacijus švelniai paaiškino, kad ne iš pavydo. 

— Pavydo! Iš tiesų labai keista, kai paprastas pažįstamas ima apie 
tai kalbėti. 

Šitie žodžiai kiek nustebino Horacijų, bet, jam dar nespėjus nieko 
atsakyti, prie damos šokio žingsniu priartėjo Belarminas ir paklausė, 
ar jis netrukdąs — gal ji su džentelmenu turinti kokių reikalų. 

— Nei su tuo džentelmenu,— sako ji,— nei su kuo kitu aš ne- 
galiu turėti jokių reikalų, kuriuos privalėčiau laikyti paslapty nuo jūsų. 

— Atleiskite man,— tarė Horacijus, — bet aš norėčiau sužinoti, 
kas yra tas džentelmenas, kuriam turi būti žinomos visos mūsų pas- 
laptys? 

— Sužinosite gana greitai, — šūkteli Leonora, — tik nesuprantu, 
kokių čia tokių svarbių paslapčių gali tarp mūsų būti? 

— Ak, meldžiamoji, — aikteli Horacijus, — negi norite, kad į jūsų 
žodžius pažiūrėčiau rimtai? 

— Man vis tiek, kaip jūs pažiūrėsite,— sako ji, — tačiau kad drįs- 
tate ateiti tokiu nederamu laiku, man visai nesuprantama, ypač kai 
randate mane užsiėmusią; nors tarnai ir įleido, bet, atrodo, išsiauklė- 
jęs Žmogus turėtų nedelsiant suprasti užuominą. 

— Meldžiamoji,— sako Horacijus, — aš nemaniau, kad dėl užsiė- 
mimo su pašaliniu žmogumi, kokiu laikau šį džentelmeną, mano atė- 
jimas galėtų būti nemandagus ar kad man reikėtų laikytis kokių ypa- 
tingų ceremonijų, kai mūsų tokie santykiai. 

— Jūs aiškiai sapnuojate,— sako ji,— arba norite įtikinti mane, 
kad sapnuoju aš. Nežinau, kodėl paprasti pažįstami gali nepaisyti cere- 
monijų, privalomų kiekvienam kultūringam žmogui. 

— Aišku, aš sapnuoju,— sako jis, — nes juk negali būti, kad Leo- 
nora mane laikytų paprastu pažįstamu po to, kas tarp mūsų yra buvę. 

— „Tarp mūsų yra buvę“! Jūs norite mane įžeisti šio džentelmeno 
akivaizdoje? 

— Velniai griebtų! Įžeisti damą! — šūkteli Belarminas ir, pasikrei- 
pęs skrybėlę ant šalies, pasipūtęs stypina prie Horacijaus. — Joks vyras 
tenedrįsta įžeisti šios damos mano akivaizdoje, velniai griebtų! 

— Klausykite, pone, — sako Horacijus, — patarčiau jums apmal- 
dyti savo tūžmą, nes ši dama nori, kad užkurčiau jums gerą pirtį — 
arba aš didžiai klystu. 

— Pone,— sako Belarminas, — aš turiu garbę būti jos gynėju ir, 
velniai mane griebtų, turbūt nesuprantu, ką jūs čia kalbate. 

— Pone,— atsako Horacijus, — jau greičiau ji yra jūsų gynėja; 
bet liaukitės čia pūtęsis, nes, matote, aš ilgai nelauksiu. 

Ir jis užsimojo šmaikščiu. 

— O! serviteur trės humble,— sako Belarminas,— je vous en- 
tends parfaitement bien.* 

Tuo metu teta, sužinojusi Horacijų apsilankius, įėjo į kambarį ir 
išsklaidė visas jo abejones. Ji patvirtino, kad jis nieku būdu nesapnuo- 
jąs 1r kad nieko ypatingo neįvykę per tris jo nebuvimo dienas, tik tru- 
putėlį pasikeitę Leonoros jausmai. Leonora puolė į ašaras, klausdama, 
kokią jam davusi dingstį taip barbariškai su ja elgtis. Horacijus norėjo, 
kad su juo drauge išeitų ir Belarminas, bet damos pastarąjį sulaikė ko- 
ne per jėgą; tada Horacijus be jokių mandagumų atsisveikino ir išėjo, 
palikęs savo damą su varžovu pasitarti, kaip šiam išvengti pavojaus, 
kurį Leonora manėsi jam užtraukusi savo nekuklumu. Tačiau teta ją 
nuramino,sakydama, kad Horacijus nedrįs pakelti rankos prieš tokį 
visokeriopai pranašų kavalierių kaip Belarminas; kaipo advokatas jis 
gali imtis keršto savaip, todėl blogiausia, kas jiems gali būti, tai — 
byla. " 

Taigi galiausiai buvo nuspręsta išleisti Belarminą į jo būstą, prieš 
tai aptarus visus reikalus dėl jo kelionės, į kurią turėjo išvažiuoti ryto- 
jaus rytą, ir dėl pasirengimų jungtuvėms, vyksiančioms jam pargrį- 
žus. 

Deja! Šaunumo, kaip yra pastebėję išminčiai, iš veido nepamatysi, 
ir ne vienas ramus bei santūrus žmogus užkiršintas griebiasi klastin- 
gojo metalo — šalto plieno, tačiau kiti, smarkesni, kartais net turintys 
drąsumo ženklą kokardą, protingai nuo to susilaiko. 

Ryte Leonorą, sapnuojančią šešeto traukiamą karietą, pažadino 
liūdna žinia, kad Belarminas, perdurtas Horacijaus, guli leisgyvis vieš- 
butyje ir daktarai mano, kad žaizda mirtina. Ji žaibiškai pašoko iš lo- 
vos ir ėmė kaip pašėlusi blaškytis po kambarį, sielvartingai rautis plau- 
kus, muštis į krūtinę; taip besikankinančią ją ir atrado teta, kuri taip 
pat buvo tos žinios pažadinta. Geroji senoji dama ėmė kuo sumaniau- 
siai raminti dukterėčią. Sakė, kol žmogus gyvas, tol gyva ir viltis, tačiau 
jeigu Belarminui lemta mirti, jos aimanos jam nieko nepadės, tiktai už- 
trauks jai pačiai šešėlį ir per tai kurį laiką jai niekas nepasipirš; todėl 


* Nuolankus jūsų tarnas. Aš puikiai jus suprantu. (Pranc.) 

jeigu taip viskas susidėjo, protingiausia būtų mesti Belarminą iš galvos 
ir pasistengti susigrąžinti Horacijaus meilę. 

— Ką čia dabar kalbat! — sušuko nepaguodžiamoji Leonora. — 
Argi ne per mane nelaimingasis Belarminas prarado gyvybę? Argi ne 
prakeikti mano žavesiai (sulig tais žodžiais ji atidžiai pasižiūrėjo į vei- 
drodį) pražudė nuostabiausią mūsų laikų žmogų? Nejau begalėsiu 
kada pažvelgti į savo veidą (jos akys vis dar tebebuvo įsmeigtos į vei- 
drodį)? Argi ne aš esu šauniausio džentelmeno žudikė? Juk nė viena 
kita moteris mūsų mieste jam nepadarė jokio įspūdžio! 

— Nebegalvok apie tai, kas buvo! — sušuko teta.— Galvok, kaip 
susigrąžinti Horacijaus meilę! 

— Negi galiu tikėtis, — verkavo dukterėčia, — kad jis man atleis? 
Taip, aš netekau jo, kaip ir to antrojo, ir dėl visko kaltas nelemtas jūsų 
patarimas. Jūs mane sugundėte mesti vargšą Horacijų, nors aš visai 
neketinau,— ir sulig tais žodžiais ji puolė į ašaras. — Jūs įkalbinėjot 
mane, noriu ar nenoriu, atsižadėti jo meilės; jei ne jūs, aš nė galvoti 
nebūčiau pagalvojus apie Belarminą; jeigu jo prašymų jūs būtumėte 
neparėmusi, jie man nebūtų padarę jokio poveikio, aš būčiau panieki- 
nusi visus pasaulio turtus ir karietas, bet jūs, tiktai jūs pasinaudojote 
mano jaunumu ir neišmanymu, ir per tai aš amžinai netekau savo bran- 
giojo Horacijaus. 

Šis žodžių srautas stačiai pribloškė tetą, tačiau ji sutelkė visą stip- 
rybę ir, sutraukusi lūpas nelyginant kapšelio kraštą, pasakė: 

— Manęs nestebina toks nedėkingumas, dukterėčia. Kas duoda 
patarimus jaunoms moterims dėl jų pačių labo, visada turi tikėtis šito- 
kio atlygio. Na, šiaip ar taip, bet mano brolis, esu tvirtai įsitikinusi, bus 
man dėkingas, kad sukliudžiau tavo vedybas su Horacijum! 

— Tas jums dar gali ir nepasisekti, — atsakė Leonora,— ir labai 
negražu to norėti ir siekti, kai esate iš Horacijaus gavusi tiek dovanų. 
(Tikrai, daug dovanų, tarp jų ne viena ir gana brangi, teko senajai 
damai iš Horacijaus, bet taip pat tiesa, kad Belarminas, kai pusryčia- 
vo su ja ir jos dukterėčia, padovanojo jai, nusiėmęs nuo piršto brilian- 
tą, daug brangesnį už visas anojo dovanas.) 

Teta jau buvo beišliejanti tulžį, bet tuo tarpu į kambarį tarnas įnešė 
laišką, kurį Leonora, sužinojusi, kad jis iš Belarmino, karštligiškai at- 
plėšė ir perskaitė štai ką: 


„DIEVIŠKOJI BŪTYBE.! Žaizda, kurią, kaip jau būsite, deja, girdėjusi, aš 
gavau iš varžovo, nėra tokia pragaištinga kaip tos, kurias išdegino mano širdyje 


99 Ketvirtas skyrius 


šūviai iš jūsų akių, toutbrilliant*. Tik šiam pabūklui lemta mane nukauti, nes gydy- 
tojas man viltingai sako, kad neilgai trukus galėsiu apsilankyti jūsų ruelle?*. O iki 
tol, jeigu tik jūs man suteiksite garbę, kurios tikėtis beveik neturiu hardiesse“*, 
gyvenimas atskirtam nuo jūsų man bus didžiausias skausmas, kokį gali jausti, 
gerbiamoji, 
Avec toute le respecte** pasaulyje 
jūsų nuolankiausias, visiškai dėvorė?* 
BELARMINAS“. 


Vos tiktai Leonora pamatė, kad Belarminui pagyti yra vilties ir kad 
jo pavojų, kaip įprasta, buvo taip išdidinęs gandas Pagarsas, bematant 
liovėsi galvojusi apie Horacijų ir tuojau susitaikė su teta, kuri ją vėl 
priėmė savo malonėn su tokiu krikščionišku atlaidumu, kokį retai kada 
sutiksi. Teisybė, gali būti, kad ją kiek išgąsdino dukterėčios užuominos 
apie dovanas. Juk tokios kalbos, jeigu pasklistų, pakenktų jos geram 
vardui, kurį ji buvo įgijusi, du kartus per dieną eidama į bažnyčią ir 
jau daugybę metų tiek mina, tiek laikysena rodydama reiklumą ir 
griežtumą. 

Leonoros meilė Belarminui po trumpo atoslūgio pasidarė dar karš- 
tesnė. Ji pasakė tetai norinti jį aplankyti jo kalėjime, bet senoji dama 
su didžiuliu ir pagirtinu apdairumu patarė to nedaryti. 

— Mat,— pasakė ji,— jeigu koks netikėtumas sutrukdytų tavo 
numatytoms vedyboms, toks pernelyg drąsus elgesys su šituo kavalie- 
rium galėtų pakenkti tau kitų akyse. Kiekviena moteris, kol dar neiš- 
tekėjusi, turi nepamiršti, kad viskas gali sugriūti, ir žiūrėti, kad taip 
neatsitiktų. 

Leonora atsakė, kad jai niekas būtų nebesvarbu, jeigu taip atsitiktų, 
nes dabar ji visiškai atidavusi savo širdį tam brangiajam žmogui (taip 
jinai jį pavadino), ir jei per kokią nelaimę jo netektų, tai niekada gy- 
venime apie vyrus nebegalvotų. Todėl pasiryžo jį aplankyti, nepaisyda- 
ma visų protingų tetos atkalbinėjimų, ir tą pačią dieną padarė ką pasi- 
ryžusi. 

Damai bepasakojant, karieta privažiavo užeigos namus, kur kelei- 
viai turėjo pietauti, todėl ponas Adamsas, kurio alkaniausia dalis buvo 
ausys, didžiai nusiminė, nes, kaip skaitytojas gali numanyti, jis buvo 


* Spindulingų (pranc.). 

+ Gatvelė (pranc.). 

34 Drąsa (pranc.). 

** Su visa pagarba (pranc.); ne visiškai taisyklingai. 
?* Atsidavęs (pranc.). 

neapsakomai smalsus ir visa širdimi troško sužinoti, kaip baigėsi ta mei- 
lė, nors pats sakė, kad vargu ar galima linkėti sėkmės panelei, kuri 
buvo tokio nepastovaus būdo. 


V skyrius 


BAISUS GINČAS, ĮVYKĘS UŽEIGOS NAMUOSE, 
KUR KELEIVIAI PIETAVO, 
IR PASIBAIGĘS PONUI ADAMSUI 
KRAUJO PRALIEJIMU. 


Vos keleiviai išlipo iš karietos, ponas Adamsas, kaip buvo įpratęs, 
patraukė tiesiai į virtuvę, kur rado Džozefą, sėdintį prie ugnies, o šei- 
mininkė trynė jam koją: mat arklys, kurį ponas Adamsas buvo paėmęs 
iš zakristijono, nepaprastai mėgo klauptis — galėtum pamanyti tai 
esant jo darbu, kaip ir šeimininko; taip jis darydavo iš anksto neįs- 
pėjęs apie savo ketinimą ir dažnai parpuldavo ant kelių, kai raitelis to 
visai nesitikėdavo. Pastoriui tas nikis nesudarė didelio nepatogumo, 
nes buvo prie to pripratęs, be to, jo kojos jojant bemaž siekė žemę, to- 
dėl kristi būdavo neaukštai, o dar vikriai pasispyręs į priekį, jis nieka- 
da nenukentėdavo: dažnai arklys ir jis nusirisdavo per keletą žingsnių 
vienas nuo kito, o paskui abu atsistodavo ir sueidavo krūvon kaip ge- 
riausi draugai. 

Vargšas Džozefas, nepratęs prie tokio gyvulio, nors buvo ir puikus 
raitininkas, nemokėjo taip laimingai išsisukti: kai nukrito žemėn, ark- 
lys prigulė jam koją ir smarkiai suspaudė, tai dabar geroji moteriškė 
trynė šiltai su kamparo spiritu, ir kaip tik tuo metu į virtuvę įėjo pasto- 
rius. 

Nespėjo jis dar pasakyti nelaimingajam Džozefui užuojautos, o iš 
paskos įžengė šeimininkas. Anaiptol ne toks švelnus kaip Tau-Vauzas, 
jis buvo tikras namų ir viso, kas namie, valdovas, išskyrus sve- 
čius. 

Tas surukėlis, kurio pagalba keleiviams priklausė nuo jų išvaiz- 
dos — arba „Nuolankiai prašome, jūsų malonybe“, arba tik „Na, 
įeik“, pamatęs savo žmoną klūpant prie tarno, suriko, nepaisydamas 
to būklės: 

— Kas čia tą moteriškę apsėdo? Ko nežiūri keleivių iš karietos? 
Eik ir sužinok, ko jie norės pietų. 

— Brangusis,— tarė ji, — juk pats žinai, kad nieko kito jie negaus, 
tiktai kas užkaista, ir viskas tuoj bus gatava, o to vargšo jaunikaičio 
koja žiūrėk kokia skaudi! 

Taip pasakiusi, ji ėmė dar smarkiau trinti koją. Bet tuo tarpu sus- 
kambėjo varpelis, tai šeimininkas nusikeikęs liepė Žmonai eiti pas sve- 
čius ir liautis čia brūžinus visą dieną, nes manąs, kad to vaikino kojai 
nėra taip blogai, kaip jis apsimeta, na, o jeigu tikrai taip, tai už dvide- 
šimt mylių jis ras gydytoją, kuris galės ją nupjauti. 

Išgirdęs tuos žodžius, Adamsas dviem žingsniais peršoko per kam- 
barį ir, spragtelėjęs pirštais sau virš galvos, garsiai suburbėjo, kad be 
jokių skrupulų ekskomunikuotų tokį nenaudėlį, nes pats velnias aiškiai 
yra už tokį žmoniškesnis. Tada tarp Adamso ir šeimininko įsižiebė 
karštas ginčas, kurį pertraukė Džozefas, pasakydamas šeimininkui, kad 
būtų mandagesnis su aukštesniais už save. Šeimininkas, pirmiausia 
atidžiai nužiūrėjęs Adamsą, su panieka pakartojo žodį „aukštesnis“ 
ir netverdamas įtūžiu pasakė Džozefui, kad šis, kaip atėjęs į jo namus, 
taip galįs ir išeiti, ir jau buvo bekeliąs prieš jį ranką, bet tą pamatęs 
Adamsas taip trenkė jam kumščiu į veidą, kad tam kraujas upeliais pa- 
sipylė iš nosies. Šeimininkas, nenorėdamas pasirodyti nemandagus, 
ypač tokiam kaip Adamsas, atsilygino už malonę kuo dėkingiausiai, ir 
pastoriaus šnervės pasidarė kiek raudonesnės nei paprastai. Tada jis 
vėl šoko ant šeimininko ir kitu smūgiu partrenkė pasliką ant žemės. 

Šeimininkė, kuri buvo geresnė žmona, negu vertas toks surukėlis, 
pamačiusi savo vyrą visą kruviną, kaip ilgas gulintį ant grindų, puolė 
jam į pagalbą, ar, greičiau, atkeršyti už smūgį, kuris iš visko atrodė 
būsiąs paskutinis jo gyvenime, ir lyg tyčia jai po ranka pasipynė ant 
indaujos stovintis puodas, pilnas kiaulės kraujo. Įtūžusi stvėrė jį ir nė 
nesusimąstydama šliūkštelėjo į pastorių, ir taip taikliai, kad didžioji 
dalis išsipylė tiesiai ant veido ir plačiu srautu nutekėjo žemyn per barz- 
dą ir drabužius — baisesnio reginio nei pamatysi, nei įsivaizduosi. Visa 
tai ir išvydo ponia Slipslop, įėjusi tą akimirksnį į virtuvę. Ši kilnioji 
dama, būdama ne tokio neapsakomai šalto būdo ir savitvardos, kokio 
gal būtų reikėję, kad galėtum dėl šio nutikimo paklausti keleto klausi- 
mų, karštai prišoko prie šeimininkės, žaibiškai nutraukė jai nuo galvos 
čepčių podraug su kuokštu plaukų ir tuo pat metu skėlė porą smagių 
antausių — mat išsipraktikavusi ant žemesniųjų tarnaičių, mokėjo la- 
bai dailiai ir grakščiai skaldyti antausius. Nelaimingasis Džozefas ėmė 

vargais negalais stotis nuo kėdės, pastorius valėsi nuo akių kraują, kuris 
jį visiškai apakino, šeimininkas tik pradėjo gaiveliodamasis krutėti, o 
ponia Slipslop, kairiąja ranka nutvėrusi šeimininkę už galvos, taip 
mikliai ėmė darbuotis dešiniąja, kad vargšė moteriškė pagavo tokiu 
balsu klykti, jog išgąsdino visus imbuvius. 

Tuo metu užeigos namuose, be damų, atvykusių su pašto karieta, 
buvo apsistoję tuodu džentelmenai, kurie matė pas Tau-Vauzą, kaip 
Džozefas buvo sulaikytas dėl užmokesčio už pašarą, ir kurie, kaip mi- 
nėjome, buvo drauge su Adamsu aludėje. Buvo ten taip pat ir vienas 
džentelmenas, ką tik pargrįžęs iš kelionės po Italiją — tai visi, išgirdę 
kraupų žudynių riksmą, tuojau subėgo į virtuvę, kur rado kovotojus 
tokia poza, kokią jau esame aprašę. 

Dabar nebebuvo sunku padaryti muštynėms galą, nes laimėtojai 
buvo patenkinę keršto troškimą, o nugalėtieji nebeturėjo noro kovos 
atnaujinti. Svarbiausias asmuo, patraukęs visų akis, buvo Adamsas; ap- 
sipylęs krauju, kurį atbėgusieji palaikė jo paties, jis atrodė kaip nebe 
šio pasaulio žmogus. Tačiau šeimininkas, jau atsigaiveliojęs ir atsikėlęs 
nuo žemės, išsklaidė tą jų baimę, pradėjęs plūsti visais velniais savo 
žmoną už pavertimą niekais šitiek kraujinių pudingų; viskas būtų buvę 
gerai, sakė jis, jeigu ji nebūtų kaip kokia varna kišusis, todėl esąs labai 
patenkintas, kad ši kilni dama jai atlygino, nors reikėjo dvigubai duoti. 
O po teisybei vargšė moteriškė buvo itin skaudžiai nukentėjus, nes be 
nuožmių antausių, kurių gavo tiek ir tiek, ji neteko geroko kuokšto 
plaukų — juos ponia Slipslop pergalingai laikė kairiojoje rankoje. 

Keliautojas, kreipdamasis į ponią Greiveirz, patarė nebijoti, nes 
čia būta tik nesmarkaus apsikumščiavimo, prie kurio, nors ir disgra- 
zia*, anglai accustomata“*, tačiau pridūrė, kad jam, ką tik grįžusiam 
iš Italijos, šis reginys gana keistas, nes italai, pasakė jis, labiau mėgsta 
bastonza?*, o ne cuffardo**. Paskui jis priėjo prie Adamso ir, pasakęs, 
kad šis panašus į Otelo šmėklą, paliepė: 

— „Nekratyk kraujuotų garbanų ir negrūmok, nes aš niekuo ne- 
dėtas“?“. 

— Pone, aš toli gražu nemanau tamstos kaltinti, — be galo naiviai 
atsakė Adamsas. 


* Gaila (it.). 

2+ Priprasta (it.). 

34 Lazdų muštynės (it.). 
*+ Kumštynės (it.). 

Tada keliautojas pasisuko į damą ir šūktelėjo: 

— Man regis, kad kruvinasis džentelmenas yra uno insipido del 
nullo senso. Damnata di me, jeigu kada mačiau panašų spectaculo* 
per visą laiką, kiek keliavau iš Viterbo. 

Vienas džentelmenas, sužinojęs iš šeimininko, dėl ko kilo peštynės, 
ir patikintas, jog Adamsas pradėjo muštis pirmasis, pakuždėjo jam į 
ausį, kad jis būtinai turėtų pataisyti savo padėtį. 

— Meldžiamasis,— tarė šeimininkas šypsodamas,— pasitaisys ji 
ir pati, ne toks aš nupiepėlis. 

— Ak,— pasakė džentelmenas, — aš turiu omeny, kad galėtumėte 
gauti atlyginimą už nuostolius per teismą, į kurį, be abejonės, kreipsi- 
tės ir atgausite, kas jums priklauso, kai tik iš Londono pargrįš vykdo- 
masis raštas, nesgi jūs atrodote drąsus ir ryžtingas žmogus, ne toks, 
kuris leistųsi primušamas ir nepaduotų į teismą; tikrai, būtų gėda gauti 
pylos ir tylėti, kai įstatymas leidžia išreikalauti už tai atlyginimą. Be to, 
jis praliejo jums kraują ir sutepė durtinį, todėl prisiekusieji ir už tai 
paskirs nuostolių atlyginimą. Toks puikus naujas durtinis, dievaži, o 
dabar nebevertas nė šilingo! Aš nemėgstu kištis į tokius dalykus, — 
kalbėjo jis toliau, — betgi jūs turite teisę pakviesti mane į liudytojus 
ir davęs priesaiką aš privalėsiu sakyti teisybę. Aš mačiau, kaip jūs gu- 
lėjote ant grindų, o iš nosies kliokė kraujas. Jūsų valia, kaip pasielgti, 
bet aš jumis būdamas už kiekvieną lašą kraujo įsidėčiau po unciją auk- 
so į kišenę. Atminkit — aš jūsų nekurstau duoti į teismą, bet jeigu jū- 
sų prisiekusieji bus krikščionys, jie būtinai jums priteis atlyginimą už 
nuostolius. Taigi. 

— Meldžiamasai,— atsakė šeimininkas, krapštydamasis pakau- 
šį, — dėkui, bet man baugu prasidėti su teismais. To gero esu tiek ir tiek 
prisižiūrėjęs savo parapijoj, kai du mano kaimynai bylinėjosi dėl namo, 
kol abu galutinai nusibylinėjo. 

Tai pasakęs, jis nusigręžė ir vėl pradėjo bartis dėl kraujinių pudin- 
gų, ir jo žmoną vargu ar būtų išgelbėjęs pasiteisinimas, kad kraują iš- 
pylė norėdama jį apginti, jeigu jo tūžmasties nebūtų sutramdžiusi pa- 
garba svečiams, ypač Italijos keliautojui, tokiam didžio orumo asme- 
niui. 

Tuo tarpu, kai vienas iš mūsų minėtų džentelmenų rūpinosi, kaip 
matėme, šeimininku, antrasis ne mažiau širdingai stojo pono Adamso 


* Mulkis, neturintis nuovokos. Tebūsiu aš prakeiktas, ... reginį (it.); visi šitie itališ- 
ki žodžiai labai panašūs į angliškus. 

pusėn ir patarė nedelsiant paduoti šeimininką į teismą. Jei užpuoli 
žmoną, sakė jis, pagal įstatymą yra lygu vyro užpuolimui, kadangi abu 
juridiškai yra vienas asmuo, todėl vyras privalės sumokėti atlyginimą 
už nuostolius, kuris, sakė jis, turės būti ganėtinai didelis, kadangi pra- 
lieta šitiek kraujo. Adamsas atsakė, kad jeigu juodu iš tikro vienas as- 
muo, tai jis įžeidęs žmoną, nes turįs su gailesiu prisipažinti trenkęs vy- 
rui pirmas. 

— Ir mane ima gailesys, kad jūs tatai prisipažįstate, — šūktelėjo 
džentelmenas, — nes teisme tas galėjo ir neišaiškėti, juk nebuvo jokių 
kitų liudytojų, tiktai šis luošas žmogus krėsle, kuris, mano galva, yra 
jūsų draugas, ir todėl nieko daugiau nesakytų, išskyrus tai, kas jums 
duotų panaudą. 

— "Tamsta,— tarė Adamsas, — matyt, laikai mane kokiu niekšu, 
kuris šaltakraujiškai norėtų išgauti iš kito pinigų ir tą darytų nusikals- 
tamom priemonėm? Jeigu tamsta pažintumei mane ir mano įstatymus, 
tai tamstos žodžius palaikyčiau įžeidimu. 

Išgirdęs žodį „įstatymas“, džentelmenas tik išpūtė akis (nes Adam- 
sas buvo pernelyg kruvinas — toks negalėjo priklausyti prie įstatym- 
davių) ir skubiai nusigręžė, pasakęs: „Kiekvienas žino, kas jam ge- 
riau“. 

Peštynės dabar jau buvo nurimusios, tai visi ėmė skirstytis į savo 
kambarius; abu džentelmenai pasveikino vienas kitą su sėkme, kad taip 
laimingai sutaikė priešiškas puses, o keliauninkas nuėjo prie savo vai- 
šių, šuktelėjęs kaip tas italų poetas: 


Kadangi matau, jog viskas nurimo, 
Atsiųsk, Bonifacai, man valgių, gėrimų. 


Vežėjas dabar pradėjo skubinti keleivius, kurie gaišavo susėsti, nes 
panelė Greiveirz, nepaisydama kitų įkalbinėjimų, užsispyrė neleisianti 
į karietą liokajaus — mat ja taikėsi važiuoti vargšas Džozefas, kuris 
dėl kojos nebegalėjo pajoti raitas. Viena jauna dama, kuri, kaip pasi- 
rodė, buvo grafo anūkė, kone su ašaromis ją prašė nusileisti, ponas 
Adamsas melste meldė, o ponia Slipslop plūdosi — tačiau viskas per- 
niek. Ji sakė nenusižeminsianti tiek, kad važiuotų vienoje karietoje su 
liokajum; kelyje esą vežimų; jeigu karietos šeimininkui reikia, ji ga- 
linti sumokėti už dvi vietas, tačiau šitokio prastuolio į karietą neleis. 

— Klausykite, gerbiamoji,— pasakė Slipslop,— niekas negali 
uždrausti kitam važiuoti pašto karieta. 


105 Penktas skyrius 


— Nežinau, ponia, — atsakė panelė.— Aš nelabai išmanau tuos 
dalykus, nes mažai pašto karietomis važinėju. 

— Gali būti, gerbiamoji, — pasakė Slipslop,— bet jomis važinėja 
1r labai padorūs Žmonės, kur kas padoresni už kai kuriuos, kiek man 
žinoma. 

Panelė Greiveirz pasakė, kad kai kas kartais pernelyg duoda lais- 
vę liežuviui, kalbėdamas apie žmones, vertesnius už save, ir tas jiems 
visai nedera; be to, ji iš viso nepratusi šnekėtis su tarnais. Slipslop atsa- 
kė, kad kai kas nelaiko tarnų, tai dėl to ir nesišneka, ji pati, ačiū die- 
vui, gyvena tokioje šeimoje, kur tarnų gausybė ir ji savo valioje turi 
jų daugiau negu kokia apgailėtina dvarponė. Panelė Greiveirz sušuko, 
kad kažin, ar jos šeimininkė leistų taip draskyti akis už save viršes- 
niems. 

— Viršesniems? — pasakė Slipslop.— Kas čia už mane viršesnis, 
meldžiu pasakyti? 

— Aš viršesnė, — tarė panelė Greiveirz.— Ir viską pasakysiu jūsų 
poniai. 

Tada Slipslop garsiai nusijuokė ir pasakė, kad jos ponia yra aukšto 
luomo ir tokioms niekingoms panaitėms, kurios kaip kai kas važinėja 
pašto karietomis, prie jos prieiti ne taip lengva... 

Tam smarkiam dialogui tarp „kai ko ir kai kurių“ tebevykstant 
prie karietos durų, į užeigos kiemą įjojo orus vyriškis ir, pamatęs pane- 
Ig Greiveirz, tuojau užkalbino ją, sakydamas: 

— Brangus vaikeli, sveika! 

Ji atsakė: 

— O tėveli, kaip gerai, kad mane pasivijot. 

— Aš irgi dėl to patenkintas, — atsakė jis, — nes viena mūsų ka- 
rieta greitai bus čia, o joje yra tau vieta, tai nebereikės toliau važiuoti 
tuo diližanu, nebent pati norėtum. 

— Kaip jums galėjo į galvą ateiti, kad aš norėsiu, — tarė ji ir, pa- 
linkėjusi Slipslop važiuoti su savo vaikinu, jeigu jai patinka, įsikibo į 
parankę tėvui, kuris jau buvo nušokęs nuo arklio, ir nuėjo su juo į 
kambarį. 


Adamsas tučtuojau šnibždomis paklausė vežėją, ar nežinąs, kas 
tasai džentelmenas. Vežėjas atsakė, kad dabar tai jis džentelmenas, 
turi sau arklį ir tarną. 

— Matote, laikai mainosi, pone, — pasakė jis.— Aš prisimenu, 
kai jis buvo toks pat, kaip ir aš. 

— Še tai tau! — tarė Adamsas. 

— Mano tėvas buvo skvairo vežėjas, — pasakė, — o jis buvo forei- 
teris, o dabar va — dvaro valdytojas ir didelis ponas. 

Tada Adamsas spragtelėjo pirštais ir pasakė taip ir manęs, kad ji 
iš tokių. 

Negaišdamas jis persakė tą gerą, kaip pats manė, žinią poniai Slips- 
lop, bet šitoji ją sutiko visai ne taip, kaip jis tikėjosi. Apdairioji mote- 
riškė, niekinusi panelės Greiveirz piktumą, kol laikė ją kokio smulkaus 
dvarininko dukterimi, dabar, išgirdusi apie jos ryšį su aukštesniaisiais 
didžiūnų kaimynų tarnais, pabūgo, kad ši nesusieitų su jos ponia. Ji 
ėmė krimstis, kam taip įsivarė į ginčą, ir pradėjo svarstyti, ar nepaban- 
džius susitaikyti su ta panele, kol ši dar neišvažiavusi iš užeigos, bet, 
visa laimė, tuo metu prisiminė sceną Londone, kurios skaitytojas tik- 
riausiai irgi dar nebus pamiršęs, ir nusiramino, tvirtai įtikėjusi, kad jai 
tikrai nėra ko baimintis — ponia nedrįs jai nieko sakyti. 

Viskam šitaip susitvarkius, keleiviai sulipo į karietą ir toji jau buvo 
beišvažiuojanti, bet viena dama prisiminė palikusi kambaryje vėduok- 
lę, antra — pirštines, trečia — tabakinę, o ketvirta — buteliuką su 
kvapniąja druska, ir kolei viskas buvo susiieškota, karieta vėl turėjo 
gaišti, ir vežėjas užtat plūdosi kaip pašėlęs. 

Vos tiktai karieta išvažiavo iš užeigos namų, moterys visos kaip vie- 
na pradėjo kalbėti apie panelę Greiveirz: viena pareiškė iš pat kelionės 
pradžios nuspėjusi ją esant žemo luomo; kita tvirtino, kad ji nė pažiū- 
rėti nepanaši į kilmingą; trečia sakė, kad ji ir yra tokia, kokia yra, ir, 
pasisukusi į damą, kuri anksčiau pasakojo Leonoros istoriją, paklausė: 

— Ar esate, ponia, kada nors regėjusi didesnį maivymąsi kaip jos 
šnekėjimas! Sergėk dieve nuo tokių šventuolių. 

Ketvirta pridūrė: 

— Ak, ponia, tokios visada labai linkusios teisti, bet mane domina 
va koks dalykas — kur šitokia mergšė buvo auklėjama? Teisybė, turiu 
pripažinti, kad nedažnai tesusiduriu su tokiais menkais žmoneliais, gal 
todėl man pasirodė labai keista, tačiau toks visų bendro noro nepaisy- 
mas tiesiog stulbina, ir jeigu nebūčiau savo ausimis girdėjusi, ko gero, 
negalėčiau patikėti. 

— Taip, o šis vaikinas toks gražus, — šūktelėjo Slipslop.— Ta mo- 
teris, matyt, suvis neturi potrūkio — ji greičiau kokia turkė, o ne krikš- 
čionė. Jeigu jos gyslomis tekėtų bent lašelis krikščioniško kraujo, ji bū- 
tų turėjusi ištirpti, pamačius šitokį jaunikaitį. Teisybė, būna tokių 
surukusių varganų senių, nuo kurių net vidurius susuka, tada ir nesis- 
tebėčiau, jei tokio nebūtų norėjus įsileisti. Aš irgi esu teligentiška dama 

kaip ji ir taip pat nenorėčiau važiuoti kartu su kokiais pasmirdėliais. 
Bet pakelk galvą, Džozefai, tu gi ne toks. O ta, kuri neturi potrūkio 
prie tavęs, yra musulmonė, tikrai tikrai, sakau aš jums. 

Nuo tokios kalbos pasidarė nesmagu tiek Džozefui, tiek kitoms 
keleivėms, kurios, matydamos, kokios ji pakilios dvasios ( ji iš tikro tą 
dvasią buvo pasikėlusi ne viena taurele), pradėjo baimintis pasekmių, 
ir todėl viena paprašė aną damą, kad pabaigtų savo pasakojimą iki 
galo. 

— Taip, ponia, — pasakė Slipslop,— ir aš prašau jūsų malonybę 
pabaigti tą istoriją, kurią pradėjote rytą. 

Ir toji gražiai išsiauklėjusi moteriškė nedelsdama jų prašymą paten- 
kino. 


VI skyrius 


PABAIGA PASAKOJIMO 
APIE NELAIMINGĄJĄ KOKETĘ. 


Leonora, kartą sulaužiusi varžtus, įpročio ir kuklumo uždėtus jos 
lyčiai, greitai davė visišką valią savo aistrai. Ji lankė Belarminą daž- 
niau ir išbūdavo pas jį ilgiau negu jo gydytojas, trumpai sakant, ji pasi- 
darė tikra jo slaugė, virė jam košeles, girdė vaistus ir, neklausydama 
išmintingo tetos patarimo taip nedaryti, kone apsigyveno sužeisto savo 
mylimojo būste. 

Miesto damos susidomėjo jos elgesiu, jis pasidarė pagrindinė jų te- 
ma prie arbatos ir buvo griežtai smerkiamas daugumos, o ypač Linda- 
miros, vienos damos, kurios santūri ir griežta laikysena bei nuolatinis 
trijų kartų per dieną ėjimas į bažnyčią pergalingai atmušdavo visus 
išpuolius prieš jos pačios reputaciją; mat Lindamiros dorovingumas 
visiems kėlė tokį pavydą, kad nepaisant griežto pačios elgesio ir griežto 
kišimosi į kitų gyvenimus, ji ir pati neišvengė strėlių, kurios tačiau ne- 
darė jai jokios žalos: už šitą laimę ji veikiausiai turėjo būti dėkinga dva- 
sininkams, nes iš vyrų jie buvo pagrindiniai jos bičiuliai, nors vis vien 
su dviem ar trim ji buvo žiauriai ir neteisingai apšmeižta. 

— Manding, ne taip jau ir neteisingai, — pasakė Slipslop,— nes 
dvasininkai yra tokie pat vyrai, kaip ir visi. 

Tas laisvumas, kurį sau leido Leonora, skaudžiai žeidė nepaprastą 
Lindamiros doroviAgumą; ji sakė, kad tai užgaulė visai jų lyčiai, kad 
bet kuri moteris užsitrauktų nešlovę, jei imtų kalbėtis su ja ar būtų vie- 
noje draugėje, ir kad per pokylius, kur toji būsianti, ji nešoks, nes bijos, 
kad palietus jos ranką neužsikrėstų. 

Tačiau grįžkime prie pasakojimo. Vos tik Belarminas pasveiko, 
na, maždaug po mėnesio nuo sužeidimo, jis, kaip buvo sutarta, nuvyko 
pas Leonoros tėvą paprašyti jos rankos ir susikalbėti dėl kraičio ir dėl 
viso kito. 

Truputėlį anksčiau senajam džentelmenui apie tą dalyką buvo pra- 
nešta laišku, kurį galiu pakartoti verbatim* ir kuris, sako, buvo para- 
šytas moters ranka, bet nei Leonoros, nei jos tetos. Laiškas buvo 
toks: 


„PONE! 

Su liūdesiu pranešu jums, kad jūsų duktė Leonora pasielgė labai niekšiškai ir 
paikai su jaunu džentelmenu, su kuriuo buvo susižiedavusi ir kurį (atleiskite už 
žodį) apstatė dėl kito — mažiau turtingo, bet daugiau pasipūtusio! Jūs šiuo atveju 
darykite kaip tinkamas, o aš atlikau tai, ką atlikti tariu esant savo pareiga, nes nors 
esu jums ir nepažįstama, didžiai gerbiu jūsų šeimą“. 

Senasis džentelmenas nesivargino ir nerašė atsakymo į tą malonų 
laišką ir apskritai apie jį negalvojo, kol pamatė Belarminą. Jis, teisybę 
sakant, buvo iš tų tėvų, kurie į savo vaikus žiūri kaip į nelaimingą jau- 
nystės malonumų pasekmę ir mielai jos neturėtų, todėl su didžiausiu 
džiaugsmu sutinka bet kokią progą tos naštos nusikratyti. Žmonių jis 
buvo laikomas puikiu tėvu, nes jo godumą, kai jis ne tiktai plėšė ir dyrė 
kiek pajėgdamas aplinkinius, tačiau ir pats sau skundė bet kokių pato- 
gumų, kone pačių būtiniausių, kaimynai laikė troškimu sukrauti kuo 
daugiau turto vaikams. Iš teisybės buvo ne taip: jis taupė pinigus gry- 
nai dėl pačių pinigų, o į vaikus žiūrėjo kaip į varžovus, kurie mylausis 
su jo meiluže, kai jis jau nebegalės jos turėti, o jis mielai būtų sutikęs 
ją nusinešti su savimi. Ir jo vaikams nebuvo jokio tikrūmo paveldėti jo 
turtą; nebent tikėtis, kad įstatymas gal pripažins paveldėtojais ir be 
testamento, nes tėvas nė vienam gyvam padarui nejautė tokios meilės, 
dėl kurios būtų ėmęsis vargo rašyti testamentą. 

Pas tokį tatai poną atėjo Belarminas mano jau minėtu reikalu. Jis 
pats, jo karieta, šeima ir dvaras padarė tėvui įspūdį, kad tai gera parti- 
Ja dukteriai, ir jis sutiko ją išleisti, tačiau kai Belarminas, pamanęs, kad 


* Pažodžiui (lot.). 

svarbiausia jau sutarta, pradėjo kalbą apie menkesnius dalykus — apie 
kraitį, — senasis ponas tučtuojau pakeitė toną ir pasakė nemanąs duk- 
ters vedybų paversti mugės derybomis; tas, kuris ją taip myli, kad nori 
vesti, po jo mirties ras jos dalį jo skryniose, tačiau jis yra matęs pavyz- 
džių, kaip už per ankstyvą dosnumą tėvai susilaukia vaikų nedėkingu- 
mo, ir prisiekė kol gyvas neduoti anei vieno šilingo. Jis pagyrė Salia- 
mono žodžius „Kas gailisi lazdos, nekenčia sūnaus savo“. Ir pridūrė, 
kad Saliamonas būtų galėjęs dar pasakyti ir taip: „Kas gailisi piniginės, 
myli sūnų savo“. Paskui pasinešė į svarstymus apie tų laikų jau :imo 
išlaidumą, po to ėmė postringauti apie arklius ir galiausiai pradėjo girti 
Belarmino šešetą. Tačiau tas šaunusis džentelmenas, kuris kitu metu 
būtų mielai pašnekėjęs šiuo klausimu, dabar nesitvėrė noru toliau 
tartis dėl kraičio. Jis pasakė nepaprastai aukštai vertinąs merginą 
ir imsiąs ją su mažesniu kraičiu negu kurią kitą, tačiau net jo meilė 
reikalauja atsižvelgti į žemiškas gėrybes, nes juk tada, kai jis bus jos 
vyras, jo širdis negalės išlaikyti, jeigu ji turės važinėti karieta su ma- 
Žiau negu šešiais arkliais. 

— Užteks keturių, užteks keturių, — pasakė senasis ponas ir nuo 
arklių perėjo prie išlaidumo, nuo išlaidumo — prie arklių, kol vėl grįžo 
prie Belarmino karietos, o tada, vos tik spėjo apie tai prabilti, Belarmi- 
nas vėl jį grąžino prie jam rūpimo dalyko, tačiau be jokios naudos, 
nes tas tučtuojau nukreipė kalbą, kol galų gale įsimylėjėlis pareiškė, 
kad dėl esamos tuo metu jo reikalų padėties jis, nors ir mylįs Leonorą 
labiau nei fout Ie monde*, negalįs jos be kraičio vesti. Tada tėvas pa- 
sakė apgailestaująs, kad dukteriai tenka prarasti tokią vertingą partiją, 
bet jis, net jeigu ir norėtų, šiuo metu negalėtų duoti anei šilingo, nes 
apturėjo didelių nuostolių ir įdėjo daug pinigų į tokį verslą, kuris, no- 
rint ir teikia didžių vilčių, kolei kas dar neneša jokio pelno; nežinia, 
kaip bus vėliau, na, tarkim gimus sūnui ar dar kam atsitikus, bet jis 
nieko neprižada ir nedaro kokių susitarimų, nes nelaužys savo prie- 
saikos dėl jokių ten dukterų. 

Trumpai tariant, gerbiamosios, kad jums nereikėtų ilgai laukti, pa- 
sakysiu, jog Belarminas, išbandęs visus įtikinėjimus ir išvedžiojimus, 
kokių tik galėjo sugalvoti, ir pamatęs juos neturint jokio paveikumo, 
galiausiai atsisveikino, bet pas Leonorą nebėjo — nuvažiavo tiesiai į 
savo dvarą, iš kur po poros dienų grįžo į Paryžių dideliam prancūzų 
džiaugsmui ir anglų tautos garbei. 


* Viską pasaulyje (pranc.). 

Bet vos parvykęs namo, jis tučtuojau nusiuntė per pasiuntinį šito- 
kį laišką Leonorai: 


ADORABLE ET CHARMANTE*! 

Su liūdesiu turiu garbės jums pasakyti, kad nesu tas heureux“*, kuriam lemta 
atsiduoti į jūsų dievišką glėbį. Tą man pasakė jūsų papa su tokiu politesse?*, kokį 
nedažnai tesutiksi šioje pusėje nuo Paryžiaus. Jūs tikriausiai numanote, kaip jis šitai 
padarė. Ah, mon Dieu**! Jūs, aišku, patikėsit, gerbiamoji, kad aš nepajėgiu gyvu 
žodžiu persakyti jums tos triste?* žinios ir jos pasekmes pasistengsiu išgydyti Pran- 
cūzijos oru. A jamais! Coeur! Ange! Au diable“* Jeigu jūsų papa duos jums teisę 
tekėti, tikiuosi pamatyti jus Paryžiuje, o iki tol vėjas, pučiantis iš tos pusės, bus 
karščiausias dans le monde'*, nes tai bus beveik vien mano atodūsiai. Adieu, ma 


Princesse! Ah, U'amour““* 
BELARMINAS 


Nebandysiu, ponios, apsakyti Leonoros būsenos po to, kai ji gavo 
laišką. Tai siaubingas reginys, kurį piešti man būtų toks pat menkas 
malonumas, kaip ir jums žiūrėti. Ji tuojau išsidangino iš tos vietos, kur 
visi iš jos šaipėsi ir tyčiojosi, ir apsigyveno tame name, kurį parodžiau, 
kai pradėjau pasakoti, ten ji ir po šiai dienai tebegyvena savo liūdną 
gyvenimą ir yra verta greičiau pagailos negu pasmerkimo už elgesį, ku- 
rį, kas be ko, dar pakurstė ir tetos suktumai ir į kurį dėl nedovanotinai 
lengvabūdiško auklėjimo dažnai taip noriai linksta merginos anksty- 
voje jaunystėje. 

— Jeigu man ir būtų jos gaila, — pasakė jauna panelė karietoje, — 
tai tik dėl Horacijaus netekimo; o kad negavo tokio vyro kaip Belarmi- 
nas, tai čia nematau jokios nelaimės. 

— Taigi, reikia pripažinti, — pasakė Slipslop,— kad šis džentel- 
menas buvo ganėtinai dvilinkis; ir vis dėlto apmaudu: turėjo du jauni- 
kius, o liko visai be vyro. Bet sakykit, ponia, o kaip tas Oracijus? 

— Jis ir dabar dar nevedęs, — atsakė damna,— ir taip atsidavęs 
darbui, kad jau turi susidėjęs nemažą turtą. Ir va kas įdomu: sako, kad 
jis, išgirdęs Leonoros vardą, visada atsidūsta ir kad niekad nėra pasa- 
kęs nė vieno priekaišto už tokį nedorą jos pasielgimą. 


Dievinamoji ir žavingoji! (Pranc.) 

ė Laimingasis (pranc.). 

** Maudagumas (pranc.). 

'* O, manc dieve! (Pranc.) 

** Liūdnas (pranc.). 

"e Amžinai! Širdie! Angele! Po velnių! (Pranc.) 
* Pasaulyje (pranc.— netaisyklingai). 

Še Sudie, mano princese! O meile! (Pranc.) 

VII skyrius 


LABAI TRUMPAS SKYRIUS, 
KURIAME PASTORIUS ADAMSAS NUEINA 
GANA TOLI. 


Kai dama baigė pasakoti, visi jai ėmė dėkoti, o tuo metu Džozefas 
iškišo galvą iš karietos ir sušuko: 

— Apšaukite mane melagiu, jeigu ten ne pastorius Adamsas eina 
pėsčias, be arklio. 

— Tikrai tikrai, ten jis, — pasakė Slipslop,— aišku kaip dieną jis 
paliko arklį užeigos namuose. 

Iš tikrųjų pastorius dar sykį parodė savo didį išsiblaškymą: jis 
taip apsidžiaugė įsodinęs Džozefą į karietą, jog net nebepagalvojo apie 
arklidėje stovintį arklį, ir, jausdamas, kad kojos pakankamai narios, 
leidosi į kelią, švytuodamas šunobelės lazda, ir taip ėjo prieš karietą, 
čia sulėtindamas žingsnį, čia pagreitindamas, visą laiką būdamas per 
kokį ketvirtį mylios nuo jos. 

Ponia Slipslop paprašė vežėją jį pasivyti, ir tas pabandė, bet nieko 
neišėjo, nes juo greičiau jis važiavo, juo greičiau bėgo pastorius, vis 
sušukdamas: „Na na, pasivykit, jei galit!“,— kol galop vežėjas nusi- 
keikęs pasakė, kad čia tas pats ką vytis skaliką, ir, išdėjęs pastorių į šuns 
dienas, šūktelėjo arkliams: ,„Lėčiau lėčiau, brangučiai“; paslaugieji 
gyvuliai bematant jo paklausė. 

Tačiau būkime mandagesni su skaitytoju negu kad vežėjas su ponia 
Slipslop ir, palikę karietą su keleiviais važiuoti savo keliu, pasekime 
su skaitytoju paskui pastorių Adamsą, kuris drožė pirmyn nė neatsi- 
gręždamas, kol, nutolęs nuo karietos per tris mylias, priėjo tokią vietą, 
kur pasukus taku stačiai į dešinę tikrai buvo galima pamesti kelią. 
Pastorius tuo taku ir patraukė, nes turėjo nuostabią savybę pasirinkti 
tokias „tikras galimybes“, ir, nukeliavęs tris mylias lygumomis, atsi- 
dūrė ant kalno viršūnės; čia, pasižiūrėjęs tolokai atgal ir nepamatęs ka- 
rietos, atsisėdo ant žolės ir išsitraukęs Eschilą nusprendė palaukti, kol 
ji privažiuos. 

Neilgai jis ten pasėdėjo, tik staiga jį apstulbino visai netoli pasi- 
girdęs šūvis; pakėlęs akis jis pamatė kažkokį poną, imantį nuo žemės 
kurapką, kurią ką tik buvo nušovęs. 

Adamsas atsistojo, ir ponas išvydo būtybę, galinčią prajuokinti ne 


Antra knyga 112 


vieną, nes sutana vėl buvo išlindusi iš po durtinio, taip sakant, ji siekė 
kelius, o durtinis buvo tik ligi pusės šlaunų. Tačiau pono nesuėmė juo- 
kas, jis greičiau nustebo, pamatęs tokį asmenį tokioje vietoje. 

Adamsas, eidamas link pono, pasiteiravo, kaip sekasi medžioklė, 
o tas atsakė: 

— Menkai. 

— Matau,— tarė Adamsas,— tamsta nušovei vieną kurapką. 

Medžiotojas nieko nesakydamas ėmė kimšti šautuvą. 

Kol jis darbavosi, Adamsas tylėjo, bet pagaliau nutraukė tylą, pa- 
sakydamas, kad gražus vakaras. Ponas, kuris iš pirmo žvilgsnio susida- 
rė itin nepalankią nuomonę apie pastorių, dabar, matydamas knygą 
jo rankose ir nuspėdamas, kad tai sutana išlindusi iš po durtinio, pra- 
dėjo galvoti kiek kitaip ir pats pabandė užmegzti kalbą, tardamas: 

— Jūs, pone, man regis, esate ne čionykštis. 

Adamsas nieko nelaukdamas paaiškino — ne, nečionykštis, o ke- 
liauja pro šalį, bet vakaro ir vietos gražumas patraukė kiek pailsėti 
atsisėdus ir pasimėgauti skaitymu. 

— Aš irgi drąsiai galiu atsisėsti ir pailsėti, — tarė medžioklis, — 
nes nuo pat vidurdienio vaikštau, o po velnių, nemačiau nė vieno pau- 
kščio, tik va čia. 

— Tad šiose vietose turbūt ne itin apstu paukščių! — šūktelėjo 
Adamsas. 

— Taigi, pone, — atsakė medžioklis. — Juos išnaikino kareiviai, 
kurie čia stovi. 

— Visiškai galimas daiktas, — šūktelėjo Adamsas, — juk šaudy- 
mas — jų darbas! 

— Taip, paukščius jie šaudo, — atitarė anas, — bet negirdėjau, kad 
taip uoliai veržtųsi šaudyti į mūsų priešus. Nepatinka man tie dalykai 
prie Kartachenos“' — jeigu aš tenai būčiau, tai viską pakreipčiau ki- 
taip, velniai griebtų! Kas ta žmogaus gyvybė, kai jos reikia tavo šaliai?! 
Tokį žmogų, kuris nenori paaukoti gyvybės už savo šalį, reikia pakarti, 
velniai griebtų! 

Tuos žodžius jis pasakė tokiu garsiu balsu, tokiu grėsmingu tonu, 
tokiu įtūžusiu veidu ir taip ryžtingai mosikuodamas rankomis, kad būtų 
galėjęs nugąsdinti net išmuštruoto būrio kapitoną su visais kareiviais. 
Tačiau Adamsas buvo ne iš bailiųjų: jis kuo drąsiausiai pasakė didžiai 
vertinąs tojo narsumą, tačiau nemėgstąs keikimosi, ir paprašė poną ne- 
pasiduoti tam blogam įpročiui, kurio neturėdamas galėtų kautis drą- 
siai kaip pats Achilas. Šiaip jis buvo sužavėtas medžioklio prakalbos 

ir pasakė, kad jam vieni niekai nueiti kažin kiek mylių, jei gali susitikti 
žmogų, taip prakilniai mąstantį, ir jeigu ponas teiksis atsisėsti, tai jam 
bus labai malonu pasišnekėti, nes jis pats, nors ir dvasininkas, irgi yra 
pasiryžęs atiduoti gyvastį už savo šalį, tegul tik jį pašaukia. 

Ponas atsisėdo, Adamsas — šalia ir, kaip rasime kitame skyriuje, 
pradėjo kalbą, kurią dedame atskirai, nes ji yra labai įdomi ne tik šiai 
knygai, bet ir kiekvienai. 


VIII skyrius 


ĮŽYMI PONO ABRAHAMO ADAMSO KALBA, 
PER KURIĄ ŠIS DŽENTELMENAS 
PASIRODO KAIP POLITIKAS. 


— Patikėk. gerbiamasis, — tarė jis, imdamas pašnekovą už ran- 
kos, — aš iš visos širdies džiaugiuosi sutikęs tokį žmogų kaip tamsta, 
nesgi aš pats, nors ir varganas dvasiškis, esu, tą galiu drąsiai pasakyti, 
doras Žmogus ir nepadarysiu jokio pikto darbo, kad būčiau pakeltas į 
vyskupus. Taigi tegul man ir nebuvo lemta atnašauti tokios taurios 
aukos, aš nebuvau aplenktas progų nukentėti dėl sąžinės, ir už tai dė- 
koju dievui, nors tarp mano giminių, tegu man ir nederėtų to sakyti, 
buvo tokių, kurie turėjo aukštą padėtį, ypač vienas sūnėnas, kuris lai- 
kė krautuvę ir buvo korporacijos oldermenas“?. Jis buvo geras vaiki- 
nas, augo mano globoje ir, manding, būtų klausęs manęs iki pat savo 
mirties valandos. Tikrai gali pasirodyti, kad aš pertekęs tuštybės, jei 
tariuosi esąs toks svarbus ir turįs įtakos net oldermenui, bet taip apie 
mane galvoja ir kiti, — tas labai akivaizdžiai pasireiškė, kai parapijos 
pastorius, kurio padėjėjas aš tada buvau, artėjant rinkimams per pa- 
siuntinį pasišaukė mane ir pasakė, kad aš, jei noriu ir toliau pasiliktišio- 
je parapijoje, prikalbėčiau savo sūnėną balsuoti už pulkininką Kort- 
Iį“", nors apie tą poną aš kaip gyvas nieko nebuvau girdėjęs. Pasakiau 
pastoriui, kad neturiu jokios galios ant sūnėno balso (atleisk man, die- 
ve, už tokią neteisybę), kad manau jį balsuosiant pagal sąžinę ir jokia 
mada nesistengsiu pakreipti jo priešingai. Jis man pasakė, jog be reika- 
lo išsisukinėju, nes žinąs, kad aš jau kalbinęs sūnėną balsuoti už eskvai- 
rą Fiklį“', savo kaimyną; ir tikrai, tai buvo teisybė, nes tuo metu mūsų 

bažnyčiai grėsė pavojus“ ir visi gerieji žmonės nebežinojo, ko ir laukti. 
Tada aš drąsiai atsakiau: jeigu jis žino, kad aš davęs pažadą, tai, siūly- 
damas jį sulaužyti, mane įžeidžia. Ilgai čia neaiškindamas pasakysiu, 
kad ir aš, ir mano sūnėnas atkakliai rėmėme eskvairą ir daugiausia per 
tą paramą jis ir buvo išrinktas, o aš netekau vietos. Beje, pone, tamsta 
gal manai, kad tas eskvairas užtarė bent žodį už bažnyčią? Ne verbum 
guidem, ut ita dicam*, o po dvejų metų jis gavo vietą parlamente ir 
apsigyveno Londone, kur, kaip sužinojau (bet dieve gink, nepatikė- 
jau), jis netgi suvis nebeina į bažnyčią. Aš, tamsta, geroką tarpą netu- 
rėjau vietos ir visą Mėnesį gavau pragyventi už laidotuvių pamokslą, 
kurį pasakiau vietoj vieno sunegalavusio dvasininko; na bet čia — tarp 
kitko. Galų gale, kai ponas Fiklis išvažiavo į Londoną, pulkininkas 
Kortlis vėl iškėlė savo kandidatūrą, ir kas gi jį palaikė? Ogi pats ponas 
Fiklis. Tas pats Fiklis, kuris anksčiau man buvo sakęs, kad pulkinin- 
kas — tai bažnyčios ir valstybės priešas, dabar drįso kreiptis į mano 
sūnėną dėl jo, o pats pulkininkas pasiūlė man kapeliono vietą savo pul- 
ke, tačiau aš atsisakiau, tuo paremdamas serą Oliverį Hartį““, kuris sa- 
kėsi paaukosiąs viską dėl savo krašto, ir aš tikiu, kad būtų galėjęs pa- 
aukoti viską, tik ne medžioklę, nes jai buvo taip atsidavęs, kad per pen- 
kerius metus tiktai du kartus tebuvo nuvažiavęs į parlamentą ir vieną 
iš tų kartų, kaip sužinojau, nebuvo nė iš tolo prie rūmų priėjęs. Ir vis 
dėlto jis buvo gerbtinas žmogus ir geriausias mano draugas iš visų, nes, 
turėdamas įtakos vyskupijoje, grąžino mane į mano parapiją ir iš savo 
kišenės davė aštuonis svarus nusipirkti apsiaustą ir sutaną bei apsista- 
tyti namus. Mes jį rėmėme, kol tik buvo gyvas, bet tas truko nedaugį 
metų. Po jo mirties į mane vėl buvo kreiptasi, nes visas pasaulis žinojo 
apie mano įtaką gerajam mano sūnėnui, kuris dabar buvo vienas iš 
savivaldybės šulų, ir seras Tomasas Bubis, nusipirkęs buvusį sero Olive- 
rio dvarą, iškėlė savo kandidatūrą. Tada jis buvo jaunas, ką tik pargrį- 
žęs iš kelionių, ir aš su malonumu klausydavausi jo pasakojimų apie 
tokius dalykus, kurių visai neišmaniau. Jeigu būčiau turėjęs tūkstantį 
balsų, visus būčiau už jį atidavęs. Nuteikiau jo naudai savo sūnėną, ir 
Jis buvo išrinktas — ir buvo tikrai puikus parlamento narys. Jis, kaip 
sužinojau, sakydavo prakalbas po valandą ir, kaip man pasakojo, pui- 
kias prakalbas, tačiau niekaip negalėjo įtikinti parlamento palaikyti jo 
nuomonę. Non omnia possumus omnes**. Jis, vargšelis, prižadėjo man 


* Nė žodžio, taip sakant (lot.). 
*+ Ne visi sugeba viską. (Lot.) 


115 Aštuntas sk vrius 


parapiją, ir aš tikiu, kad būčiau ją gavęs, jeigu nebūtų atsitikęs vienas 
nelemtas dalykas — mat miledi buvo ją prižadėjusi kitam, ir be vyro 
žinios. Teisybė, tatai aš patyriau tik paskui, nes mano sūnėnas, kuris 
mirė mėnesiu anksčiau negu tą vietą turintis dvasininkas, visą laiką 
mane tikino, kad aš galįs būti ramus. O seras Tomasas, tas vargšelis, 
visą laiką buvo užsiėmęs įvairiais darbais ir neištekdavo laisvos valan- 
dėlės mane priimti. Manau, iš dalies dėl to buvo kalta ir miledi, kuri 
manė, kad mano apdaras per prastas sėdėti už vieno stalo su didžiū- 
nais. Tačiau teisybės dėlei turiu pasakyti, kad nedėkingu sero nepava- 
dinsi, ir jo virtuvė bei rūsys visada man buvo atviri; ne sykį po sekma- 
dienio pamaldų — o aš laikau pamaldas keturiose bažnyčiose — esu 
pasistiprinęs dvasią stikline jo elio. Po mano sūnėno mirties savivaldy- 
bė yra kitose rankose, ir aš jau nebesu toks svarbus asmuo, koks buvau 
anksčiau. Aš nebeturiu talentų, kuriuos galėčiau skirti savo krašto la- 
bui, o kam nėra duota, iš to ir negali būti reikalaujama. Ir vis dėlto tam 
tikru laiku, kaip, tarkim, artėjant rinkimams, aš per pamokslą pasakau 
vieną kitą deramą užuominą, kuri, kaip tenka su pasitenkinimu išgir- 
sti, nėra nemaloni serui Tomasui bei kitiems garbiems ponams kaimy- 
nystėje, ir jie visi jau penkeri metai žada padėti gauti šventimus vienam 
mano sūnui; tas mano sūnus jau netoli trisdešimties, yra nepaprastai 
išsimokslinęs ir gyvena, ačiū dievui, nepriekaištingą gyvenimą, tačiau 
kadangi nėra studijavęs universitete, vyskupas neleidžia jo įšventinti. 
Teisybė, niekada nepakenks atsargumas, patikint žmogui šventas pa- 
reigas, bet aš kliaunuosi, kad mano sūnus nepadarys sarmatos savo luo- 
mui ir visomis galiomis tarnaus dievui ir tėvynei, kaip stengiausi daryti 
ir aš, ir nepagailės gyvybės, jeigu to bus iš jo pareikalauta. Esu įsitiki- 
nęs, kad išauklėjau jį pagal šitokius principus, taigi savo pareigą atli- 
kau ir nebijau už tai atsakyti. Aš juo pasitikiu, nes jis — geras vaikas, 
ir jeigu apvaizdos jam bus lemta pasidaryti tokiam svarbiam žmogui 
viešoje veikloje, kaip buvo kadaise jo tėvas, galiu už jį atsakyti: jis savo 
sugebėjimus panaudos taip pat garbingai, kaip tą dariau aš. 

KURIAME PONAS GRAŽBYLIAUJA 

APIE DRĄSĄ IR DIDVYRIŠKUMĄ, 

KOL NELAIMINGAS NUTIKIMAS 
NUTRAUKIA JO KALBĄ. 


Ponas karštai pagyrė Adamsą už gražius užmojus, pasakė tikįs, 
kad ir sūnus paseks jo pėdomis, ir pridūrė, kad jeigu jis nebūtų pasiry- 
žęs mirti už tėvynę, tai nebūtų vertas joje gyventi. „Tokį žmogų, kuris 
nenori mirti už savo šalį, aš nušaučiau lengvai kaip...“ 

— Pone,— toliau kalbėjo jis,— vienam savo sūnėnui, kuris tar- 
nauja kariuomenėj, aš atėmiau paveldėjimo teisę už tai, kad jis nesu- 
tiko pereiti į kitą pulką ir išvykti į Vest Indiją. Aš manau, kad tas ne- 
naudėlis yra bailys, nors jis dedasi nepaklausęs dėl meilės, kurgi ne. 
Aš visus tokius iškarčiau, pone, visus aliai vieno! 

Adamsas pasakė, kad taip daryti būtų per žiauru; žmonės ne patys 
save susikuria, ir jeigu kam baimė užgožia kitus jausmus, tai tokio žmo- 
gaus reikia gailėtis užuot smerkus, o protas ir laikas gal išmokys jį kada 
nors tą baimę įveikti. Jis dar pridūrė, kad žmogus gali būti bailus vie- 
nur, o drąsus kitur. 

— Homeras, — pasakė jis, — kuris taip puikiai pažino ir atvaizda- 
vo prigimtį, parodo mums šitai: Paris kovoja, o Hektoras pabėga'“'. 
Beje, puikų to paties dalyko pavyzdį matome vėlesnių amžių istorijoje: 
ne seniau kaip septyni šimtai penktaisiais metais nuo Romos įkūrimo 
didysis Pompėjus'“!, kuris buvo laimėjęs tokią daugybę mūšių, pager- 
btas tokios daugybės triumfų ir kurio narsą ne vienas autorius, ypač 
Ciceronas bei Paterkulas!““ yra taip išgyrę, taigi tas pats Pompėjus pa- 
bėgo iš Farsalo mūšio, dar jo nepralaimėjęs, nevilties priepuolio ištik- 
tas įlindo į savo palapinę lyg koks niekingas bailys ir užleido Cezariui 
pergalę, nuo kurios priklausė, kas viešpataus pasaulyje. Aš nesu daug 
keliavęs po naujųjų laikų istoriją, tarkim, po pastarąjį tūkstantį metų, 
tačiau tie, kurie ją geriau pažįsta, gali, be jokios abejonės, duoti jums 
panašių pavyzdžių. 

Todėl baigdamas pasakė, kad ponas gal per greitai nusprendė nu- 
bausti sūnėną, ir išreiškė viltį, jog šis dar pagalvos ir savo sprendimą 
pakeis. Ponas atsakė labai įsikarščiavęs, daug kalbėjo apie drąsą ir apie 

savo šalį, kol pagaliau susivokęs, kad jau vėlu, paklausė Adamsą, kur 
šis žadąs nakvoti. Adamsas atsakė laukiąs pašto karietos. 

— Pašto karietos! — nusistebėjo ponas. — Tai kad visos jau seniai 
pravažiavo. Paskutinė dar aure. kokios trys mylios prieš mus. 

— Teisybė, ten jie! — sušuko Adamsas; — tai man reikia skubiai 
eiti įkandin. 

Ponas pasakė, kad vargu ar juos bepasivys, ir jeigu nežino kelio, 
tai dar, ko gero, pasiklys tarp kalvų, nes greitai sutems ir jis praklai- 
negu kad dabar. Todėl patarė Adamsui eiti drauge iki jo namų, nes tai 
nedaug tebūsią iš kelio, o ten, parapijoje, ras kokį kaimo vaikį, kurs 
už šešiapensį nuves jį iki to miesto, į kurį eina. Adamsas priėmė jo pa- 
siūlymą, ir juodu leidosi į kelią, o ponas vėl pradėjo kalbą apie drąsu- 
mą ir apie tai, kokia gėda, kad nesame pasiryžę bet kuriuo metu pa- 
aukoti gyvybę už tėvynę. Naktis juos sutemo kaip tik tada, kai jie buvo 
netoli krūmų, iš kur staiga pasigirdo neapsakomai kraupus moters 
klyksmas. Adamsas buvo bestveriąs šautuvą savo bendrakelioniui iš 
rankų. 

— Ką čia dabar darot? — paklausė tas. 

— Ką darau? Skubu į pagalbą tai nelaimingajai, kurią kažkokie 
niekšai nori nužudyti. — atsakė Adamsas. 

— Manau, nesat visiškas beprotis, — išlemeno ponas drebėda- 
mas. — Ar pagalvojot, kad šitas šautuvas užtaisytas tik šratais, o plė- 
šikai, be abejonės, turi pistoletus su kulkomis? Čia mums nėra ko 
kištis; einam tolyn kuo greičiau, kad patys netektume jiems į 
nagus. 

Klyksmai vis garsėjo, tai Adamsas nieko nebeatsakė, tik spragtelė- 
j0 pirštais ir mosuodamas lazda pasileido tiesiai ten, iš kur klyksmai 
girdėjosi, o drąsuolis taip pat ryžtingai nuskubėjo namų linkui, kur ne- 
trukus ir pasislėpė, nė sykio nė neatsigręžęs pasižiūrėti. Čia jį ir pa- 
liksim samprotauti apie savo narsą ir smerkti už jos neturėjimą kitus 
ir grįšim prie gerojo Adamso, kai jis, atsidūręs ten, iš kur sklido triukš- 
mas, rado moterį besigrumiančią su vyru, kuris buvo ją parvertęs že- 
mėn ir jau kone paėmęs. Nereikėjo nė didelių Adamso protinių galių, 
kad iš pirmo žvilgsnio teisingai suprastum, kas ten dedasi. Todėl jis 
nelaukė, kol vargšelė ims jam ką aiškinti, o atsivėdėjęs žaibiškai trenkė 
prievartautojui lazda per tą galvos vietą, kur, pagal senovės autorių 
manymą, būna kai kurių žmonių smegenys, ir būtų, be abejo, iš ten 
jas Ištėškęs, jeigu Gamta (kuri, kaip yra pastebėję protuoliai, aprūpina 

visus padarus tuo, kas jiems reikalingiausia) nebūtų apdairiai pasisten- 
gusi (kaip ji visada pasielgia su tais, kuriuos numato kovoms) ir pada- 
riusi šioje galvos vietoje trigubai storesnį kaulą negu paprastų žmonių, 
kuriems skirta turėti gebėjimų, paprastoje kalboje vadinamų protiniais, 
ir kuriems, kadangi jiems reikalingos smegenys, ji privalo palikti di- 
desnį plotą kaukolės ertmėje; kadangi šitas ingredientas yra visiškai 
nenaudingas herojinio pašaukimo žmonėms, ji gali jiems taip pastorin- 
ti pakaušio kaulą, kad jis pasidarytų ne toks imlus visokiems povei- 
kiams ir ne toks greitas įskilti ar sulūžti; ir tikrai, daugeliui žmonių, ku- 
riems lemta valdyti kariuomenes ar imperijas, ji, kaip manoma, tą dalį 
padaro tvirtą it akmenį. 

Kaip kovos gaidys, kai, smagindamasis su višta, šalimais pamato 
kitą gaidį ir tučtuojau palikęs patelę stoja prieš varžovą, taip ir šis 
prievartautojas, pajutęs lazdą, tučtuojau atšoko nuo moteriškės ir sku- 
biai puolė prie vyriškio. Jis neturėjo jokio ginklo, tik tai, ką buvo da- 
vusi gamta. Taigi sugniaužė kumštį ir žiebė Adamsui į krūtinę kaip 
tik ton vieton, kur būna širdis. Adamsas susvyravo nuo smūgio stipru- 
mo, išmetė lazdą, suspaudė kumštį, kurį esame jau anksčiau minėję, ir 
būtų iš visų Jėgų Juo tvojęs į krūtinę priešininkui, jeigu tas nebūtų jo 
vikriai sugavęs kairiąja ranka ir tuo pat metu dūręs galva jam į pilvą 
(kai kurie šių laikų didvyriai iš žemesniųjų klasių galva naudojasi kaip 
puolamuoju ginklu nelyginant taranu senovėje; tai dar viena proga 
pasistebėti Gamtos išmanumu sukurti ją iš tokių nepramušamų me- 
džiagų); taigi dūręs galva, kaip sakiau, Adamsui į pilvą, parvertė jį 
aukštielninką ant žemės ir, nepaisydamas garbingos kovos taisyklių, 
pagal kurias būtų reikėję palaukti nepuolus priešo, pakol šis atsistos, 
šoko ant jo; prispaudęs Adamsą prie žemės kairiąja ranka, dešiniąja 
tol dyžė jam kailį, kol pavargo ir kol nusprendė, muštynių kalba sa- 
kant, kad jį sutvarkė, ar, poetiškai sakant, „nusiuntė į šešėlių pasaulį“, 
Oo paprastai — kad jis nebegyvas. 

Tačiau Adamsas, kuris buvo ne koks vištelis ir galėjo atlaikyti kū- 
limą ne blogiau už viso pasaulio kumštynių čempioną, gulėjo ramiai, 
laukdamas progos, o pamatęs, kad priešininkas lekuoja nuvargęs, su- 
telkė visas jėgas ir ėmė darbuotis labai sėkmingai: pargriovė priešą 
žemėn, keliais užsilipo ant krūtinės ir, džiugiai sušukęs: „O dabar mano 
eilė“, keletą minučių pradėm jį dorojo, kol galiausiai taip skėlė į pa- 
smakrę, kad tas tik nurimo, ir Adamsas išsigando, ar ne per smarkiai 
bus uždavęs, nes ne sykį buvo tvirtinęs, kad labai graužtųsi, jeigu susi- 
teptų rankas krauju, tegul ir piktavalio. 

Adamsas atsistojo ir balsiai pašaukė jaunąją moteriškę. 

— Nenusimink, merguže,— pasakė jis, — tau nebegresia pavojus, 
nes tavo užpuolėjas guli man prie kojų, ko gero, jau nebegyvas, ir teat- 
leidžia man dievas už tai, ką padariau, gindamas nekaltybę. 

Nelaimingoji vargšelė iš pradžių visai neturėjo jėgų, bet pagaliau 
šiaip taip atsikėlė ir stovėjo drebėdama, kol vyko muštynės, iš baimės 
net nepajėgdama nubėgti sau, o išgirdusi, kad laimėjo jos užtarytojas, 
priėjo prie jo, bet irgi apimta nepasitikėjimo, kuris tačiau greitai atlėgo 
nuo mandagaus tojo elgesio ir švelnios kalbos. Juodviem bestovint 
prie vyriškio, kuris gulėjo paslikas ant žemės ir kurį sukrutant Adam- 
sas norėjo pamatyti labiau negu mergina, jis susirūpinęs paklausė, ko- 
kia bėda ją atvedė tokiu nakties metu į šitokią nuošalią vietą. Ji jam 
papasakojo. Ėjusi į Londoną ir susitikusi tą žmogų, nuo kurio jis ją iš- 
gelbėjo; jis pasisakė keliaująs į tą pačią pusę ir pasisiūlė į pakeleivius, 
O ji, nieko pikto neįtardama, nesigynė: jis jai pasakė, kad netoliese yra 
užeigos namai, kuriuose ji galės pernakvoti, ir kad jis parodys, kaip 
ten nueiti tiesiau negu keliu; jeigu ji net būtų jį įtarusi (bet neįtarė, 
nes jis kalbėjo taip maloniai), tai vis tiek viena pati tose kalvose sute- 
mus niekaip nebūtų galėjusi be jo apsieiti, todėl atsidavė apvaizdos 
valiai ir ėjo su juo, kas minutę vis laukdama, kad jau bus užeiga, tačiau 
priėjęs tuos krūmus, jis staiga paprašė ją sustoti ir po kelių atkarių bu- 
činių, kuriuos ji atstūmė, bei neilgo įkalbinėjimo, kurio ji neklausė, 
stvėrė ją per jėgą ir norėjo įvykdyti piktą savo kėslą, bet ačiū dievui, 
pačiu laiku pasirodė jis ir sukliudė. Adamsas pagyrė ją už pasikliovimą 
apvaizdos malone ir pasakė neabejojąs, kad apvaizda jį atsiuntė jos 
išgelbėti kaipo atpildą už tą pasikliovimą. Teisybė, pasakė jis, būtų ge- 
riau, jeigu nebūtų atėmęs tam nedorėliui gyvasties, betgi tokia viešpa- 
ties valia. Jis pasakė tikįs, kad jo ketinimo kilnumas padės jam gauti 
atleidimą aname pasaulyje, o jos paliudijimai padės išsiteisinti šiame. 
Tada jis nutilo ir ėmė svarstyti, kaip būtų geriau: ar pabėgti, ar atsi- 
duoti į teisingumo rankas; o kaip tie jo svarstymai baigėsi, skaitytojas 
pamatys kitame skyriuje. 

X skyrius, 


PASAKOJANTIS APIE KEISTĄ ANKSTESNIOJO 
NUTIKIMO PABAIGĄ, 


UŽTRAUKUSIĄ VARGŠUI ADAMSUI 
NAUJAS NEGANDAS, 


IR APIE TAI, KAS BUVO TOJI MERGINA, 
KURIAI SKAISTYBĘ IŠGELBĖJO PERGALINGA 
JO RANKA. 


Nuo Adamso tylėjimo, nakties juodumo ir vietos nuošalumo nelai- 
mingosios merginos širdį suėmė baisus nerimas, ir jos išgelbėtojas jau 
pradėjo jai rodytis toks pat priešas kaip tas, nuo kurio ji buvo išgelbė- 
ta; o kadangi dėl tamsos ji nepermanė nei Adamso amžiaus, nei geru- 
mo, spindinčio jo veide, tai spėjo, kad jis pasielgė su ja taip, kaip didžiai 
garbūs Žmonės elgiasi su savo tėvyne: išvadavo iš engėjo, kad galėtų 
engti patys'“*. Tokių tat įtarimų jai sukėlė jo tylėjimas, tačiau jie tikrai 
buvo be pagrindo. Adamsas stovėjo prie nukauto priešo, išmaniai svar- 
stydamas mintyse, kokios galėtų būti pasekmės vieno iš dviejų kelių, 
minėtų ankstesniame skyriuje, linkdamas čia prie vieno, čia prie kito, 
nes abu atrodė vienodai tinkami ir taip pat vienodai pavojingi, kad jis 
būtų galėjęs iki dienų galo, na bent jau dvi ar tris dienas, prabūti toje 
vietoje ir vis nieko nenuspręsti. Pagaliau pakėlė akis ir tolumoje pama- 
tė žiburį, kurio pusėn tuoj sušuko: „Heus tu, keleivi, heus tu/** Netru- 
kus pasigirdo balsai, ir žiburys ėmė artėti. Žmonės, einantys su žibintu, 
kas juokėsi, kas dainavo, o kas rėkalojo, ir mergina pasakė, kad jai 
baugu (nors kad bijojo paties pastoriaus, to nebuvo pasakius), tačiau 
Adamsas tarė: 

— Nenusimink, merguže, ir pasikliauk ta pačia apvaizda, kuri ta- 
ve saugojo iki šiolei ir kuri niekada neapleidžia nekaltojo. 

Tie žmonės, kurie dabar jau priartėjo, buvo, skaitytojau, ne kas 
kitas, o šutvė bernų, atėjusių į brūzgynus „barškinti paukščių“. Jeigu 
neturi supratimo (o taip ir bus, kad nesi buvęs toliau Kensingtono, 
Izlingtono, Haknio ar Borou'“*), pasakysiu tau, kaip šitai daroma: di- 
delis tinklas laikomas priešais žibintą ir sykiu tvatinami krūmai; pau- 
kščiai, išbaidyti iš miego, puola švieson ir patenka į tinklą. Adamsas 


* Ei tu (Ilot.). 

tučtuojau apsakė tiems bernams, kas nutikę, ir paprašė, kad su žibintu 
pašviestų gulinčiam į veidą, nes bijąs, ar tik nebus jam užtvojęs mirti- 
nai. Tačiau jo baimintasi aiškiai be reikalo, nes vyriškis, nors ir buvo 
aptuisęs nuo paskutiniojo smūgio, dabar jau seniai buvo atsipeikėjęs 
ir, patenkintas, kad išsisuko nuo Adamso, atidžiai klausėsi jo pašneke- 
sio su mergina, kantriai laukdamas, kada jie jį paliks ir jis galės nueiti, 
nes jau nebesitikėjo patenkinti savo troškimų, juolab kad juos Adamsas 
atšaldė ne blogiau negu būtų pati mergina, jeigu tik jam būtų pavykę 
pasiekti savo norų viršūnę. Tas žmogus, kuris mokėjo išnaudoti kiek- 
vieną progą, nusprendė, kad dabar gali suvaidinui geresnį vaidmenį 
negu numirėlio, todėl vos tik žibintas buvo prikištas jam prie veido, 
pašoko ir nutvėręs Adamsą suriko: 

— Ne, niekše, aš gyvas, nors judu su ta mergše tikrai galėjot pa- 
manyti mane mirus, kai šitaip žiauriai prikankinote. Gerbiamieji, — 
pasakė jis, — jūs pačiu laiku atėjote padėti nelaimingam keliauninkui, 
nes mane būtų apiplėšę ir nužudę va šitie du piktadariai, kurie atvilio- 
jo mane čia nuo vieškelio ir abudu užpuolę padarė, ką dabar matote. 

Adamsas buvo beprabyląs jam atsakyti, bet vienas bernas suriko: 

— Velniai griebtų! Vedam juos abu pas teisėją! 

Vargšė mergina pradėjo drebėti, o Adamsas pakėlė balsą, bet nie- 
kas jo nesiklausė. Keli bernai sugriebė jį, prikišo žibintą prie veido ir 
visi vienu balsu pasakė, kad tokio niekšingo veido dar neregėję, 0 vie- 
nas iš jų, advokato raštininkas, pareiškė prisimenąs, kad jį tikrai matęs 
kaltinamųjų suole. Na, o mergina buvo išsitaršiusiais per grumtynes 
plaukais, kruvina nosimi, tai jie nesuprato, ar ji graži, ar bjauri, bet nu- 
sprendė, kad tikrai kalta — antraip ko gi bijotų. Iškratę jos kišenes, 
kaip ir Adamso, ieškodami pinigų, kuriuos vyriškio tvirtinimu juodu 
iš jo atėmę, bernai aptiko kapšelį su keliais auksiniais ir tai palaikė aki- 
vaizdžiu įrodymu, juoba kad vyriškis sakėsi galįs prisiekti, jog pinigai 
jo. Adamso kišenėse terado vieną puspensį. O tai, pasakė raštininkas, 
drąsiai leidžia spėti jį esant seną nusikaltėlį, kadangi apdairiai atidavęs 
grobį moteriai. Visi mielai tam pritarė. 

Iš šito nutikimo numatydami smagesnę pramogą negu iš paukščių 
gaudymo, bernai atsižadėjo ankstesnio sumanymo ir visi kaip vienas 
nusprendė eiti su nusikaltėliais pas teisėją. Kadangi dabar jau žinojo, 
koks pavojingas yra Adamsas, surišo jam rankas už nugaros ir, pastatę 
abu belaisvius pirma visų, priešaky nešdami žibintą, leidosi į žygį, per 
kurį Adamsas ne tik nuolankiai kentė savo nedalią, bet dar guodė ir 
drąsino nelaimės prislėgtą merginą. 

Beeinant raštininkas pasakė saviškiams, kad šis nuotykis bus jiems 
labai pelningas, už dviejų plėšikų sugavimą kiekvienas gaus dalį!“ 
iš aštuoniasdešimties svarų sterlingų. Tada prasidėjo barniai dėl to, 
kiek kuris prisidėjo plėšikus pagaunant: vienas tvirtino turįs gauti di- 
džiausią dalį, nes pirmasis sučiupęs Adamsą, kitas reikalavo didesnės 
dalies, nes pirmasis prikišo žibintą prie veido gulinčiam ant žemės žmo- 
gui, per kurį, kaip jis pasakė, „viskas ir išaiškėjo“; raštininkas pareika- 
lavo keturių penktųjų kaipo atlygį už pasiūlymą nusikaltėlius iškraty- 
ti, taip pat vesti juos pas teisėją, — pagal tikrą teisėtumą, pasakė jis, tu- 
rėtų vienas gauti viską. Tačiau galiausiai jie nusprendė atlygį skirstytis 
vėliau, tiktai visi, kaip atrodė, sutarė, kad raštininkui priklauso pusė. 
Paskui ėmė svarstyti, kiek pinigų skirti vaikinui, kuris vien tiktai laikė 
tinklus. Vaikinas labai kukliai pasakė suprantąs, kad jo daliai teksią ne 
itin daug, tačiau manąs šiek tiek gauti; jis paprašė atsižvelgti, kad jie 
jam paskyrė prižiūrėti tinklus, ir dėl to negalėjęs drauge su kitais suim- 
ti plėšikų (nes taip dabar buvo vadinami tie nekalti žmonės); jeigu jis 
nebūtų laikęs tinklų, kas nors kitas būtų turėjęs juos laikyti; baigda- 
mas pasakė, kad būtų patenkintas net pačia mažiausia dalimi ir pri- 
imtų ją ne kaip užmokesnį už savo nuopelnus, o kaip jų dovaną. Ta- 
čiau visi vieningai atstatė jį nuo bet kokios dalies, o raštininkas dar 
prisiekė, kad jeigu jie duos jam bent šilingą, tai tegul su likusiais daro 
ką nori, nes jis tada atsimes visai. Tas ginčas buvo toks karštas ir visi 
buvo taip į jį įsitraukę, kad apsukrus ir žvitrus vagis, Adamsu dėtas, 
būtų pasistengęs tą vakarą teisėjo nevarginti. Iš tiesų, norint paspruk- 
ti, čia nereikėjo Šepardo'“* sumanumo, juoba kad nakties tamsa būtų 
daug padėjusi. Tačiau Adamsas labiau pasikliovė savo nekaltumu ne- 
kaip kojomis ir, negalvodamas apie pabėgimą, kuris būtų buvęs leng- 
vas, nei apie pasipriešinimą, kuris buvo neįmanomas, nes tų tvirtų ber- 
nų buvo šeši, o dar kur pats nenaudėlis, tai ir ėjo kuo nuolankiausiai 
ten, kur tie manė derant jį vesti. 

Eidamas Adamsas retsykiais pusbalsiu atsidusdavo, tuo pasilen- 
gvindamas savo širdgėlą, o pagaliau, kai prisiminė Džozefą Endriusą, 
nebesusilaikė ir su atodūsiu ištarė jo vardą, kurį išgirdusi jo nelaimės 
draugė susijaudinusi pasakė: 

— O, tas balsas man tikrai pažįstamas; pone, ar jūs ne pastorius 
Abrahamas Adamsas? 

— Taip, merguže,— atsakė jis, — toks mano vardas pavardė. Bet 
ir tavo balsas man atrodo girdėtas. 

— Ak, pone,— sušuko ji,— negi neprisimenate vargšės Fani?! 

— Fani?! — apstulbo Adamsas. — Puikiai prisimenu. Kaipgi tu 
čia atsidūrei? 

— Aš jau pasakojau, pone,— atsakė ji,— kad ėjau į Londoną. 
Bet man pasigirdo, kad jūs užsiminėt apie Džozefą Endriusą,— saky- 
kit, kaip jis gyvena? 

— Aš su juo atsiskyriau šiandien po pietų, — pasakė Adamsas, — 
jis važiuoja pašto karieta į mūsų parapiją pas tave. 

— Pas mane! Ak, pone,— tarė Fani,— jūs, aišku, mane erzinat, 
nes ko gi jis važiuotų pas mane? 

— Tu dar klausi? — atsakė Adamsas. — Nejau, Fani, esi tokia 
nepastovi; tikrai turėtum jam būti geresnė. 

— Ak, ponas Adamsai,— tarė ji,— kas man tas Džozefas? Juk 
mes su juo tiek tepažįstami, kiek tarnas su tarnu. 

— Labai gaila, kad taip šneki. — tarė Adamsas. — Mergina neturi 
gėdytis tyros meilės jaunam vyriškiui. Tu arba sakai neteisybę, arba 
apgaudinėji tokį garbingą žmogų. 

Tada Adamsas papasakojo jai, kas nutiko užeigos namuose, ir ji 
klausėsi su didžiuliu dėmesiu, vis atsidusdama, nors ir stengėsi tuos ato- 
dūsius sulaikyti, taip pat vis nesusiturėdama ir klausdama daugybės 
klausimų, nuo kurių kiekvienam, tik ne Adamsui, niekada neįžvel- 
giančiam žmogaus giliau, negu tas leisdavosi pats, būtų pasidarę aišku, 
kad ji įsimylėjusi, bet stengiasi tai nuslėpti. 

Ir iš tikrųjų, ši varguolė, vos tik sužinojo apie Džozefą ištikusią 
nelaimę iš vieno tarno, važinėjančio su karieta, kuri, kaip minėjome, 
buvo sustojusi užeigos namuose, kad vargšas jaunikaitis guli prikausty- 
tas prie patalo, tą pat mirksnį liovėsi melžusi karvę ir, pasikišusi po 
pažasčia drabužių ryšulėlį bei susidėjusi į piniginę visus, kiek turėjo, 
pinigus, niekam nieko nesakiusi tuojau leidosi pas tą, kurį, nors ir dro- 
vėjosi pasisakyti pastoriui, mylėjo neapsakomai karšta ir podraug kuo 
tyriausia bei švelniausia meile. Todėl šito drovumo, kuris, kaip tiki- 
mės, palenks į jos pusę visas mūsų skaitytojas ir ne itin nustebins tuos 
mūsų skaitytojus, kurie yra gerai susipažinę su jaunosiomis šitos lyties 
atstovėmis, mums nėra ko teisinti. 

XI skyrius 


KAS JIEMS NUTIKO TEISĖJO AKIVAIZDOJE. 
ŠIS SKYRIUS KUPINAS MOKYTUMO. 


Jų keliabendriai buvo taip įsitraukę į karštą ginčą, kaip dalyti 
atpildą už sugavimą tų nekaltų žmonių, kad visiškai nesiklausė jų kal- 
bos. Pagaliau jie priėjo teisėjo namus ir vienam tarnui liepė pasakyti 
jo malonybei, kad pristatė sugavę du plėšikus. Teisėjas, kuris buvo ką 
tiktai grįžęs iš lapių medžioklės ir dar pietavo, liepė nuvesti abudu į ar- 
klidę, kur į juos pažiūrėti suplūdo visi namų tarnai ir kaimynai — 
jiems buvo taip smalsu, tartum tai būtų buvę kas neregėta ar vagis ne 
toks kaip visi Žmonės. 

Pagaliau teisėjas, gerokai įkaušęs ir pralinksmėjęs, prisiminė be- 
laisvius ir, pasakęs savo svečiams, kad būtų visai gera proga plėšikus 
apžiūrėti ir paklausinėti, įsakė juos atvesti. Vos tiktai tuodu spėjo įkel- 
ti koją, jis pradėjo juos visaip koneveikti už plėšikavimą — keleivių 
apiplėšimai, sakė jis, pasidarė tokie dažni, jog žmonės nebegalį ramiai 
miegoti, ir patikino juos, kad per artimiausią teismo sesiją jie būsią nu- 
teisti kaipo pamoka kitiems. Taip jis varė gana ilgai, kol jo sekretorius 
priminė, kad derėtų išklausyti liudytojų parodymų. Teisėjas liepė jam 
tai padaryti, o pats tuo tarpu pasakė išrūkysiąs pypkę. Kol sekretorius 
rašė parodymus to vyriškio, kuris dėjosi apiplėštas, teisėjas šaipėsi iš 
bėdulės Fani, ir jam antrino visa užstalėje sėdinti draugė. Vienas pa- 
klausė, nejaugi ji tikrai yra vieškelių plėšikė. Kitas pašnibždėjo į ausį, 
kad jeigu ji dar nepasirūpino pilvo'““, jis galįs padėti. Trečias pasakė 
garantuojąs, kad ji Turpino!'““ giminaitė. Tada dar vienas, labai sąmo- 
jingas, kraipydamas galvą, o paskui ir visą kūną, tarė, kad greičiau 
jos giminė būsiąs Turpis'““, ir nuo to visi kaip vienas prapliupo kva- 
totis. Taip jie tyčiojosi iš vargšės mergaitės, kol kažkuris, įsižiūrėjęs, 
kad Adamsui iš po durtinio kyšo sutana, sušuko: 

— Ką aš matau? Pastorius? 

— Nagi, žmogau,— tarė teisėjas, — tai tu eini plėšikauti apsitaisęs 
dvasininku? Turiu pasakyti, kad tie drabužiai nesuteiks tau „dvasinin- 
kų privilegijos“ !!". 

— Kodėl, — nusišaipė sąmojingasis svečias, — jis gaus privilegiją: 
bus iškeltas aukštai žmonėms virš galvų. 

Ir visi vėl nusikvatojo. 

Tada šitas šmaikštuolis, matydamas, kad jam vyksta juokauti, įsi- 
smaginęs kreipėsi į Adamsą, kviesdamas jį parungtyniauti eilėmis!!! 
ir, norėdamas išprovokuoti, pats smogė pirmąjį smūgį — tokius žo- 
džius: 

Molle meum levibus cord est vilebile telis.* 

Adamsas, pažvelgęs į jį begalinės paniekos kupinu žvilgsniu, pa- 
sakė, kad jį reikėtų išperti už tokį tarimą. Šmaikštuolis atšovė: 

— (O ką reikėtų padaryti jums, daktare, kad negebate mesti eilu- 
tės iš karto? Na, pasakysiu aš, bukagalvi. Prasideda raide „S“: 


Si licet, ut fulum spectatur in ignibus haurum*“*. 


Ką, neišeina ir su „M“? Nieko sau pastorius. Reikėjo drauge su apda- 
ru pasivogti iš pastoriaus bent truputį lotynų kalbos. 

Tada kitas svečias pasakė: 

— Jeigu ir būtų pasivogęs, jūs vis vien jam būtumėt per kietas rie- 
šutas, prisimenu, koledže buvot tikras velnias, žaidžiant šitą žaidimą. 
Tik nežinantis pakibdavo ant jūsų meškerės, nes nė vienas, kas jus pa- 
žinojo, nestodavo kovon. 

— Dabar aš jau pamiršau tuos dalykus, — sušuko šmaikštuolis. — 
Tikrai, seniau man puikiai eidavosi. Pala, kokia raide baigiau? Aha, 
vėl „M“, taigi... 

Mars, Bacchus, Apollo, virorum.?* 
Taip, kadaise mokėjau. 

— Tegul jus kipšas rauna, jūs ir dabar mokat,— pasakė anas. — 
Šiame krašte jūsų niekas neįveiks. 

Adamsas ilgiau nebeištvėrė. 

— Bičiuli,— tarė jis, — aštuonmetis mano sūnus gali tamstai pa- 
sakyti, kad šitoji eilutė yra tokia: 

Ut sunt Divorum'*, Mars, Bacchus, Apollo, virorum. 

— Kertu iš ginėjos, — pasakė šmaikštuolis ir metė monetą ant 

stalo. 


* Ši eilutė iš Ovidijaus „Heroidžių“ turi būti tokia: „Molle meum levibusgue cor 


est violabile telis“...— Švelni mano širdis ir lengvai sužeidžiama strėlės... (lot.). 
“* Ši eilutė iš Ovidijaus „Liūdesio eilėraščių“ turi būti: „Scilicet ut fulvum 
speclatur in ignibus aurum..“ — Taip kaip ir mes tikrinam ugnyje geltoną auksą... 


(lot.). 
** Marsas. Bakchas, Apolonas, vyrų... (lot.). 


** Panašiai kaip dieviškųjų... (lot.). 

— Ir aš su jumis iš pusės! — šūktelėjo antrasis. 

— Sutinku, — tarė Adamsas, tačiau pagrabaliojęs po kišenę gavo 
atsitraukti ir prisipažinti, kad neturi pinigų; tai sukėlė visiems juoko ir 
patvirtino jo priešininko pergalę. tokią pat nenuosaikią kaip ir pagy- 
rimai, sakomi visos kompanijos, kuri patarė Adamsui dar gerokai pasi- 
mokyti mokykloje, kol galės stoti į lotynų kalbos varžybas su šituo 
ponu. 

Sekretorius, baigęs rašyti liudytojų parodymus — vyriškio ir tų, 
suėmusių nusikaltėlius,-- padavė raštą teisėjui; šis prisaikdino tuos 
kelis liudytojus ir, neperskaitęs anei žodžio, liepė sekretoriui parengti 
kalinimo įsakymą. 

Tada Adamsas pareiškė viliąsis. kad jo nepasmerks neišklausę. 

— Ne ne! — sušuko teisėjas. — Jūs būsite paklaustas, ką turite 
pasakyti savo apsigynimui, kai stosite prieš teismą, o dabar mes jūsų 
neteisiame. Aš tiktai paskirsiu uždaryti jus į kalėjimą. o jeigu Sai 
siems galėsite įrodyti savo nekaltumą, būsite pripažintas ignoramus' 
ir tuo viskas baigsis. 

— Bel argi tai ne bausmė, gerbiamasis, be kaltės išsėdėti kalėjime 


kelis mėnesius?! — sušuko Adamsas. — Prašau tamstą išklausyti mane, 
kol kalinimo įsakymas dar nepasirašytas! 
— Kokia nauda iš to, ką pasakysite? — tarė teisėjas. — Argi čia 


nesurašyta juodu ant balto viskas prieš jus? Turiu pareikšti, kad esate 
labai įžūlus, jei šitaip mane gaišinate. Na, greičiau nešk įsakymą! 

Sekretorius dabar pasakė teisėjui, kad tarp įtartinų daiktų, buvu- 
sių Adamso kišenėse, pavyzdžiui, lenktinio peilio ir kitų, jie rado kny- 
gą, surašytą ar tik ne šifru, kadangi niekas neperskaitęs anei žodžio. 

— Taigi,— pasakė teisėjas. — jis, ko gero, ne paprastas plėšikas, 
o koks maištininkas, einantis prieš vyriausybę. Atnešk tą knygą. 

Tuojau pat buvo atneštas nelaimingas Eschilo rankraštis, paties 
Adamso persirašytas. Teisėjas pažiūrėjo į jį. papurtė galvą ir, pasisu- 
kęs į suimtąjį. paklausė, ką reiškia tie skaičiai. 

— Skaičiai? -- atitarė Adamsas. — Tai ranka perrašvtas Eschilas. 

— Kas? Kas? -- paklausė teisėjas. 

Adamsas pakartojo: 

— Eschilas. 

— Nemusiška pavardė! — suriko sekretorius. 

— Greičiausiai. sakyčiau, kokia prasimanyta.— tarė teisėjas. 

Vienas iš svečių pareiškė, kad raštas labai panašus į graikišką. 

— Graikišką? — paklausė teisėjas. — Visas tas surašymas? 

— Žinoma, — atsakė svečias, — aš tikrai negarantuoju, nes labai 
seniai nesu matęs nieko graikiško. Bet va, — tarė pasisukęs į tos para- 
pijos pastorių,— turime, kas mums bematant pasakys. 

Pastorius paėmė knygą, užsidėjo akinius, nutaisė orų veidą ir pir- 
miausia keletą žodžių sumurmėjo pats sau, o paskui balsiai pas- 
kelbė: 

— Taip, čia tikrai graikiškas rankraštis, puikus antikos kūrinys. 
Neabejoju, kad jis buvo pavogtas iš to paties pastoriaus, iš kurio šis 
nenaudėlis pasivogė ir sutaną. 

— O ką čia tas niekšas kalba apie kažkokį Eschilą? — paklausė 
teisėjas. 

— Et,— paniekinamai nusišypsojo pastorius, — negi manot, kad 
jis ką nutuokia apie šitą knygą? Eschilas! Kurgi ne! Dabar aš matau, 
kad tai vieno iš bažnyčios tėvų rankraštis. Ir pažįstu vieną lordą, kuris 
sumokėtų didžiulius pinigus už tokį antikos dalyką. Taigi taigi — klau- 
simai ir atsakymai. Prasideda katekizmu graikų kalba. Taigi taigi. 
Pollaki toi“... „Kas tu toksai?“ 

— Taigi, kaip pavardė? — paklausė teisėjas Adamsą, o tas atsakė: 

— Eschilas, aš gi sakiau. 

— Ak taip, — tarė teisėjas. — Parašyk įsakymą tą Eschilą uždaryt 
į kalėjimą. Aš parodysiu, kaip mane klaidinti neteisingomis pavar- 
dėmis. 

Vienas svečias, geriau įsižiūrėjęs į Adamsą, pasiteiravo, ar šis nepa- 
žįstąs ledi Bubi. Ir Adamsas, tučtuojau jį prisiminęs, atsakė džiaugs- 
mingai: 

— O, skvaire, čia tamsta?! Gal pasakysi jo prakilnybei, kad aš ne- 
kaltas. 

— Aš tikrai galiu pasakyti, — tarė skvairas, — kad esu didžiai nu- 
stebęs, matydamas jus šitokioje padėtyje. — Ir, kreipdamasis į teisėją, 
pasakė: — Gerbiamasis, patikėkite mano žodžiu, kad ponas Adamsas 
ne tik atrodo, bet iš tikrųjų yra dvasininkas ir doras, gero būdo žmogus. 
Malonėkite kiek atidžiau pasidomėti jo byla, nes esu įsitikinęs, kad jis 
nekaltas. 

— Na,— tarė teisėjas, — jeigu jis doras žmogus ir jūs tikrai ma- 
note, kad nekaltas, tai aš visai nenoriu jo įkalinti, anaiptol. Tada užda- 
rysiu į kalėjimą tiktai merginą, o pastorių paleisim pagal jūsų laida- 
vimą. Pažiūrėk, sekretoriau, į knygą, kaip ten daroma, kai laiduoja- 
ma... na, paskubėk. Ir parašyk įsakymą dėl merginos, tik greičiau. 

— Pone! — sušuko Adamsas. — Patikėk, tamsta, ji taip pat nekal- 
ta, kaip ir aš. 

— (Galimas daiktas,— pasakė skvairas,— kad čia įvyko kokia 
klaida; meldžiu, išklausykim, ką pasakys ponas Adamsas. 

— Mielu noru,— atsakė teisėjas. — Ir duokit jam taurę, tegu pir- 
miau sudrėkina stygas. Aš ne blogiau už kitus žinau, kaip su džentel- 
menu elgtis. Kiek esu teisėjas, niekas nepasakys, kad nors kartą būčiau 
pasodinęs kalėjiman džentelmeną. 


Tada Adamsas pradėjo pasakojimą, kurio, nors buvo ir labai ištęs- 
tas, niekas nepertraukė, tik teisėjas keletą kartų įterpė „oho“ ar „hm 
hm“ ir paprašė pakartoti tas vietas, kurios jam atrodė svarbiausios. 
Kai Adainsas baigė, teisėjas, turėdamas omeny, ką buvo sakęs skvairas, 
ir todėl patikėjęs kiekvienu jo žodinio pareiškimo skiemeniu, nors prieš 
tai su priesaika buvo gavęs priešingų parodymų, pradėjo koneveikti 
niekšais bei žagikais ieškovą ir įsakė jį atvesti, tačiau nieko iš to neišė- 
10, nes ieškovas, jau seniai pamatęs, kaip krypsta reikalai, išsinešdino 
nesigarsindamas ir nelaukdamas bylos galo. Teisėjas taip baisiai įdūko, 
jog vargais negalais tepavyko jį įkalbėti, kad nesodintų į kalėjimą ne- 
kaltų vaikinų, kurie buvo, kaip ir jis, apgauti. Plūsdamasis jis pareika- 
lavo, kad jie surastų tą šmeižiką ir ne vėliau kaip per dvi dienas atvesių 
jam, antraip jis už tokius darbus juos pačius patrauks teisman. Vaiki- 
nai prižadėjo ieškoti jo negailėdami jėgų ir buvo paleisti. Tada teisė- 
jas pakvietė Adamsą sėsti prie stalo ir išgerti su juo taurę; parapijos 
pastorius grąžino jam rankraštį, nesakydamas nė žodžio, 19 Adamsas 
jo neišdavė, nors aiškiai permatė jo nemokšiškumą. Fani jos pačios 
prašymu pasirūpino viena kambarinė, kuri padėjo jai nusiprausti ir 
persirengti. 

Neilgai trukus ši kompanija, sėdinti svetainėje, buvo išgąsdinta bai- 
sių riksmų, sklindančių iš patalpos, kur bernai, atvedusieji Adamsą su 
Fani, vaišinosi, kaip šiuose namuose buvo įprasta, stipriu teisėjo alumi. 
Jie visi buvo susimetę į daiktą ir mušėsi davėsi be jokios pagailos. Tei- 
sėjas pats nuėjo pažiūrėti ir savo autoritetu greitai padarė galą pešiy- 
nėms. Pargrįžęs į svetainę, jis apsakė, kad viskas prasidėjo nuo ginčo. 
kam būtų atitekusi didžioji atlygio dalis, jeigu Adamsą būtų pripažinę 
kaltu. Visa draugė nusikvatojo, tik Adamsas, išsitraukęs pypkę iš bur- 
nos, giliai atsiduso ir pasakė, kad jam graudu matant tokį žmonių pa- 
linkimą ginčytis ir bylinėtis. Jis prisiminė panašų nutikimą savo pa- 
rapijoje. 

— Tada,— pasakė jis,— trys jaunikaičiai varžėsi dėl zakristi- 
jono vietos, ir aš atidaviau ją, kaip man regis, kuo teisingiausiai, pagal 
nuopelnus, taip sakant, tam, kuriam geriausiai sekėsi giedoti psalmes. 
Vos tiktai jis buvo paskirtas, tarp dviejų pralaimėjusių kandidatų pra- 
sidėjo ginčai dėl to, katras būtų buvęs išrinktas, jeigu jų viso labo būtų 
buvę tik du. Tie ginčai dažnai sudrumsdavo ramybę maldininkams ir 
sutrukdydavo psalmių giedojimą, kol galiausiai turėdavau juos nutil- 
dyti. Deja, ginčo dvasia buvo nenuramdoma ir, negalėdama išsiveržti 
per giedojimą, ėmė reikštis peštynėmis. Ne sykį dėl to kilo kova (nes 
abudu varžovai buvo daugmaž vienodo stiprumo), ir, manau, viskas 
būtų baigęsi pragaištingai, jei zakristijono mirtis nebūtų suteikusi ga- 
limybės paskirti vieno jų į jo vietą, o tada baigėsi ginčai, ir varžovai 
galutinai susitaikė. 

Toliau Adamsas leidosi filosofuoti, kokia kvailystė karščiuotis gin- 
čuose, kurių baigtimi nė viena pusė nėra suinteresuota. Paskui ėmė 
smarkiai papsėti pypkę, ir stojo ilga tyla, kurią pagaliau sudrumstė 
teisėjas, pradėjęs suokti sau liaupses ir girti save už subtilų įžvalgumą, 
parodytą ką tiktai spręstoje byloje. Greitai Adamsas jį pertraukė, ir 
tarp jų prasidėjęs ginčas, ar teisėjas, griežtai laikydamasis įstatymo, 
nebūtų turėjęs pasodinti į kalėjimą jo, Adamso; Adamsas tvirtino, kad 
jis turėjo būti pasodintas, o teisėjas taip pat audringai įrodinėjo, kad ne. 
Juodu, ko gero, būtų ir susipykę (nes kiekvienas karštai ir atkakliai 
gynė savo nuomonę), jeigu Fani nebūtų atsitiktinai išgirdusi, kad vie- 
nas vaikinas vyksta iš teisėjo namų kaip tik į tuos užeigos namus, kur 
buvo sustojęs diližanas, kuriuo važiavo Džozefas. Tai išgirdusi Fani 
tučtuojau paprašė pašaukti iš svetainės pastorių. Sužinojęs, kad ji tvir- 
tai nusprendė leistis į kelią (nors ir neprisipažino dėl ko, o dėjosi ne- 
norinti ilgiau matyti tų, kurie buvo ją įtarę padarius tokį nusikaltimą), 
Adamsas taip pat ryžtingai pasisakė keliausiąs drauge ir atsisveikino 
su teisėju bei visa draugija; tuomi baigėsi ginčas, per kurį įstatymas 
būtų kad kiek begėdiškai sukiršinęs valdžios vyrą ir dvasininką. 

XII skyrius 


LABAI MALONUS NUTIKIMAS TIEK ASMENIMS, 
„SU JUO SUSIJUSIEMS, 
TIEK GEROS ŠIRDIES SKAITYTOJUI. 


Adamsas, Fani ir jų vadovas leidosi į kelią apie pirmą valandą nak- 
ties, vos tik patekėjus mėnuliui. Nuėjus kokią mylią, prasidėjo smarki 
liūtis, ir jie užsuko į užeigos namus, greičiau į aludę, kur Adamsas tuo- 
jau atsisėdo prie skaisčios ugnies, užsisakė spragintos duonos bei alaus 
ir patenkintas ėmė traukti pypkę, nuodėm pamiršęs visa, kas jam buvo 
nutikę. 

Fani taip pat sėdėjo prie židinio, tik su daug didesne nekantra lau- 
kė pasibaigiant audros. Gana greitai ji patraukė visų akis — šeiminin- 
ko, jo Žmonos, tarnaitės ir vaikino, kuris juos atvedė; visi galvojo, kad 
dar nieko nebuvo matę nė perpus tiek gražaus; ir tikrai, skaity- 
tojau, jeigu esi greitas įsimylėti, patariu praleisti kitą pastraipą, kurią 
dėl pasakojimo išbaigtumo turime įdėti, nuolankiai tikėdamiesi, jog 
mums pasiseks išvengti Pigmaliono lemties''*, nesgi jei mane ar tave 
tas portretas apžavėtų, mes pasidarytume tokie pat bejėgiai kaip Nar- 
cizas!!" ir turėtume sau pasakyti: Ouod petis est nusguam*; arba jeigu 
žiūrėdami į tuos įstabius bruožus pamatytume mintyse panelės... vei- 
dą, mūsų padėtis irgi būtų vienodai bloga ir turėtume savo norams pa- 
sakyti: Coelum ipsum petimus stultitia.** 

Fani dabar ėjo devynioliktus metus, buvo aukšta ir dailiai sudėta, 
tačiau ne kokia laibuoklė, kaip tos merginos, kurios, regis, skirtos tik 
vienam tikslui — kaboti anatomo kambaryje. Atvirkščiai, ji buvo tokia 
putli, kad stačiai veržėsi iš aptempto korsažo, ypač toje vietoje, kur jis 
laikė iškilią krūtinę. Ir jos strėnoms nereikėjo lanko, kad atrodytų di- 
desnės. Iš darnių rankų galėjai nuspėti formą tų kūno dalių, kurias 
slėpė drabužiai, ir nors jos buvo kiek paraudusios nuo darbų, vis dėlto, 
kai rankovė nusmukdavo už alkūnės ar skepetaitė atidengdavo kaklą, 
pamatydavai tokį baltumą, kokio neišgautum nė pačiais geriausiais ita- 
liškais dažais. Plaukai buvo kaštoniniai, ir gamtos jų duota be galo dos- 
niai; Fani juos pasikirpdavo, o sekmadieniais paleisdavo garbanomis 


* Ko ieškai. niekur nėra (I»t.); Ovidijus. „Meiamorfozės“. 
** [Į patį dangų veržiamės per kvailystę savo. (Lot.) 


131 Dvyliktas skyrius 


ant kaklo, kaip buvo mada. Kakta buvo aukšta, antakiai lenkti ir gana 
tankūs. Akys juodos, žvilgančios, nosis kone romėniška, lūpos raudo- 
nos, drėgnos, bet apatinė, damų nuomone, kiek per daug atsikišusi. 
Dantys balti, tik ne itin lygūs. Ant smakro nuo vėjaraupių buvo likęs 
randelis, gana gilus, jog būtum galėjęs palaikyti duobute, jeigu ant kai- 
riojo skruosto, visai šalia, nebūtų buvę tikros duobutės, kurios grožį 
anoji tik dar paryškino. Veidas buvo skaistus, kiek parausvintas saulės, 
tiesiog žydintis, ir gražiausios damos būtų mielai išmainiusios į savo 
baltus, juo labiau kad jame, nors Fani buvo ir labai drovi, švietėsi be- 
maž neįtikėtinas jausmingumas, 0 šypsena buvo tokia meili, kad nebeį- 
manoma nei apsakyti, nei aprašyti. Ir galiausiai Fani turėjo įgimto kil- 
numo, kurio dirbtinai niekaip neįgysi ir kuris stebino visus, kas tik 
ją matė. 

Ši graži mergaitė sėdėjo su Adamsu prie židinio, ir staiga jos dėme- 
sį patraukė kažkur iš kambarių pasigirdęs balsas, dainuojantis šitokią 
dainą: 


Kur, Chloja, tasai pasidės, 

Kurį tavo grožis nutildė? 
Kokia gi Leta iš širdies 

Jam atmintį tavo išdildys? 

Gal mirt nuteistasis galės 
Pasprukt pro duris masyvias 

Ir bėgti iš savo šalies, 

Bet kaip jam pabėgt nuo savęs? 


Koks džiaugsmas, palaima didi 
Taip Chlojai tarnaut amžinai! 
Jos atvaizdą saugot širdy,— 
Jo nieks neišraus iš tenai. 

Gal mylimą savo išvydęs 
Narcizas ir džiaugės labiau, 
Bet kolei stebėjo nušvitęs, 
Apglėbti ją geidė skubiau. 


Kaip gali paveikslas brangus 
Sukelti man sielvartą šį? 

Ne laimę, 0 vienus vargus 
Atnešt į tave panaši? 

Šią rakštį man rauk iš širdies, 
Galybe, nors skausmas kamuos 
Ir gal užkankins lig mirties, 
Aš atilsį rasiu kapuos. 


Pažvelki, kaip nimfa antai 
Šypsodama žengia žaismingai; 
Jai šoka amūrų šimtai, 

Ir gracijos lydi žavingos. 
Atskrieja zefyras tuoj čia, 
Bučiuoja akis jai, ir matos, 
Kad geria jos kvapą vogčia 
Godžiau nei gėlių aromatą. 


Tokia ji švelni man regėjos; 
Bet ėmė liepsnoti širdis; 
Laukimas prie geismo artėjo 
Ir liko toli neviltis, 

Kai šėlo pagautas, nelaukęs 
Aš puoliau prie laimės savos, 
Ji vos vos krūtinę patraukė 
Ir lupas nusuko vos vos. 


Įgavęs drąsos sušni bždėjau: 

Mieloji, mes esam vieni... 

Toliau nesakysiu, kas dėjos, — 

Tam žodžiai per daug vargani. 

„O, Chloja,— tariau aš prieš mirtį — 
Kaip žiauriai mane tu bandei!“ 
„Strefonai,— nuraudus atkirto,— 
Kada gi manęs taip geidei?“ 


Adamsas tuo metu buvo įsigilinęs į vieną Eschilo pastraipą ir visiš- 
kai nekreipė domės į šį balsą, nors tas buvo toks melodingas, kokį retai 
kada išgirsi. Jis pažvelgė į Fani ir šūktelėjo: 

— O viešpatie, tu tokia išblyškus! 

— Išblyškus! Ponas Adamsai,— pasakė ji. — O Jėzau! — Ir atvir- 
to aukštielninka. 

Adamsas pašoko, sviedė Eschilą į židinį ir pradėjo rėkti, šaukda- 
mas visą namą į pagalbą. Bematant į kambarį subėgo visi, tarp jų ir 
dainuotojas, ir kai tasai lakštingalas, kuris buvo ne kas kitas, o pats 
Džozefas Endriusas, pamatė savo numylėtąją Fani šitokioj padėty, 
kaip jau aprašėme, ar gali, o skaitytojau, įsivaizduoti jo dvasios jau- 
dulį?! Jei negali, tai nė nesivargink, o pasižiūrėk, koks jis pasidarė lai- 
mingas, kai, paėmęs ją ant rankų, išvydo, kaip kraujas ir gyvybė grįžta 
jai į skruostus, kai paregėjo, kaip numylėtoji atmerkė akis, ir išgirdo, 
kaip ji meiliai sušnabždėjo: 

— Ar čia tu, Džozefai Endriusai? 

— (Čia tu, mano Fani? — paklausė jis karštai ir, prispaudęs ją prie 
širdies, apipylė lūpas bučiniais, nepaisydamas, ar kas juodu mato. 

Jeigu doruolius žeidžia to vaizdo besaikiškumas, jie gali nusukti 
akis ir Žiūrėti į pastorių Adamsą, kaip tas, apkvaitęs iš džiaugsmo, šo- 
kinėjo po kambarį. Ne vienas filosofas būtų suabejojęs, ar ne Adamsas 
buvo laimingiausias iš visų trijų, nes gera jo širdis džiūgavo nuo palai- 
mos, užplūdusios ne tik jo paties, bet ir anų dviejų krūtinės. Tačiau 
tokius svarstymus, kaipo pernelyg mums sudėtingus, palikime tiems, 
kurie skelbia mėgstamas prielaidas, neatsisakydami jokio metafizinio 
šlamšto, padedančio jas sukurti ir paremti, o mes aiškiai pripažįstame 
pirmenybę Džozefui, kurio laimė buvo ne tiktai didesnė negu pasto- 
riaus, bet ir ilgesnė, nes Adamsas, vos apmalšus pirmajam džiaugsmo 
šuorui, pažvelgė židinin ir, pamatęs ten baigiant degti Eschilą, puolė 
gelbėti varganų likučių — tai yra avies odos viršelio, nes tik tiek bebu- 
vo likę jo draugo, kurį buvo savo ranka persirašęs ir nešiojosi nesiskir- 
damas kokias tris dešimtis metų. 

Fani, vos tiktai suvis atsipeikėjo, ėmė tramdyti tokį savo jausmų 
įkarštį; susivokusi, ką darė pati ir leidosi su savimi daryti tokios žmo- 
nių daugybės akivaizdoje, baisiausiai sumišo ir, švelniai atstūmusi nuo 
savęs Džozefą, paprašė jį liautis ir nebesidavė nei bučiuojama, nei ap- 
kabinama. Paskui, pamačiusi ponią Slipslop, padarė kniksą ir norėjo 
prie jos prieiti, tačiau šioji didelė dama neatsakė į jos pasveikinimą, 
tik nusuko akis į šalį ir tuojau pat išėjo į kitą kambarį murmėdama, 
kad neturi supratimo, kas ta mergina tokia. 

SAMPROTAVIMAI APIE DIDELIUS ŽMONES 
IR MAŽUS IR PASAKOJIMAS, 
KAIP PONIA SLIPSLOP IŠVYKO NE ITIN GERAI 
NUSITEIKUSI 


IR KOKIOJE DIDELĖJE BĖDOJE PALIKO 
ADAMSĄ SU DRAUGAIS. 


Be abejonės, daugeliui skaitytojų gali pasirodyti nepaprastai keis- 
ta, kad ponia Slipslop, keletą metų išgyvenusi tuose pačiuose namuose 
su Fani, po trumpo išsiskyrimo visiškai buvo ją pamiršusi. Tačiau iš 
teisybės ji labai gerai ją prisiminė. Kadangi mums nesinorėtų, kad šia- 
me pasakojime kas nors atrodytų netikroviška, pasistengsime paaiš- 
kinti tokio jos elgesio priežastis ir neabejojame, jog sugebėsime paten- 
kinti net patį smalsiausią skaitytoją, parodydami, kad ponia Slipslop 
nė truputėlio nenukrypo nuo įprasto šitokiais atvejais kelio; ir tikrai, 
jeigu ji būtų pasielgusi kitaip, tai būtų tik pamynusi savo orumą ir nu- 
sipelniusi teisėtų priekaištų. 

Tebūnie jums žinoma, kad žmonių giminė skirstoma į dvi rūšis: į 
Aukštus žmones ir į Žemus žmones. Kaip nenoriu būti suprastas, jog 
aukštais žmonėmis laikau tuos, kurie iš prigimimo yra didesnio augumo 
už kitus, ar metaforiškai tuos, kurie yra rafinuotesnio būdo ar suge- 
bėjimų, taip nenoriu pasakyti, jog žemais žmonėmis laikau anų prie- 
šingybę. Aukšti žmonės — tai didikai, o žemi — ne. Per ilgą laiką 
žodis „didikai“ neteko pirminės savo prasmės, arba aš klystu, manyda- 
mas, kad didikais mes vadiname tuos, kurie savo kilme ir privalumais 
yra viršesni už žmonijos bandą; o juk kadaise „didikas“ nereiškė nieko 
daugiau, tik didturtį, tą, kuris turėjo didelį turtą; tiesą sakant, šitas žo- 
dis ir šiandien yra išlaikęs šią prasmę. Tai va — kadangi pasaulis pasi- 
dalinęs į diduomenę ir nediduomenę, tarp abiejų pusių vyksta atkakli 
kova, ir joks žmogus iš vienos stovyklos, nenorėdamas užsitraukti įta- 
rimų, nekalbės viešai su kitos stovyklos žmogumi, nors privačiai jie 
gali ir visiškai gražiai sutarti. Ir sunku pasakyti, katrai pusei labiau to- 
je kovoje yra pasisekę, nes diduomenė turi užsigriebus tokias vietas 
kaip karaliaus dvaras, susirinkimai, operos, pokyliai ir t.t., o nediduo- 
menė, be vienos karališkos įstaigos, vadinamos Jo Didenybės Meškų 
sodu'!?, visais laikais valdo pigias šokių sales, muges, balaganus ir t.t. 

Dvi vietos pagal susitarimą priklauso abiem — tai bažnyčia ir teatras, 
kur jos viena nuo kitos atsiskiria labai savotiškai: bažnyčioje diduo- 
menė būna iškilusi aukštai virš nediduomenės galvų, o teatre ji tiek pat 
yra žemiau — sėdi apačioje, po nediduomenės kojomis. Kodėl tarp jų 
toks skirtumas, niekas, su kuo tik esu kalbėjęs, negali paaiškinti. Bus 
gana, jei pasakysiu, kad jie ne tik nelaiko vieni kitų, krikščioniškai 
tariant, broliais, bet kone manosi esą visai kitos padermės. Tą akivaiz- 
džiai rodo žodžiai, kaip „ne mūsų rato žmonės“, „su tokiais mes 
neinam į pažinias“, „„menkystos“, „galvijai“, „juodnugariai“ ir daug 
kitokių pavadinimų, kuriuos Slipslop, nuolat girdėdavusi sakant savo 
ponią, manė turinti teisę vartoti ir pati; ir, galimas daiktas, neklydo, nes 
tos dvi kategorijos, ypač tie, kurie būna netoli antrųjų ribos, taip sa- 
kant, mažiausieji iš didžiųjų ir didžiausieji iš mažųjų, dažnai keičia sa- 
vo padėtį priklausomai nuo vietos ir laiko, nes tie, kurie yra diduomenė 
vienoje vietoje, dažnai būna nebe diduomenė kitoje. O laiko prasme 
irgi gana smagu pasižiūrėti į priklausomybės paveikslą — nelyginant 
į kokias kopėčias. Pavyzdžiui, anksčiausiai rytą keliasi foreiteris ar 
koks kitas berniukas, be kurio nerasi nė vienos didžiūnų šeimynos, 
kaip ir didžiūnų laivo, ir šoka valyti drabužių bei blizginti batų tar- 
nui Džonui, kuris apsirengęs imasi daryti tuos pačius darbus ponui 
Sekondhendui'!', skvairo kamerdineriui; kamerdineris panašiai patar- 
nauja kiek vėliau skvairui; skvairas vos tiktai apsitaisęs eina į /evėe* 
pas milordą, kuris, tam pasibaigus, tuojau vyksta į /evėe pas favoritą, 
o šis, pasibaigus vizitui, pats eina į /evėe — atiduoti duoklės valdovui. 
Ir, ko gero, visose tose priklausomybės kopėčiose nė vienas laiptelis 
nėra nutolęs nuo kits kito labiau negu pirmas nuo antro, taigi filosofui 
būtų tik vienas klausimas: kada geriau būti dideliam — šeštą valandą 
ryto ar antrą valandą po pietų. Ir vargu ar rastum bent porą tokių, 
kurie menkiausio draugiškumo su žemiau stovinčiu nelaikytų malone, 
na o dar vieno žingsnio žemyn — nusmukimu. 

O dabar, skaitytojau, manau, atleisi už tokį ilgą nukrypimą, man 
pasirodžiusį reikalingą įdėti, norint apginti garbiąją ponią Slipslop, 
kurios pasielgimą žemi žmonės, niekada nematę aukštų žmonių, galė- 
jo palaikyti absurdišku; tačiau mes, pažįstantys juos, kas dieną mato- 
me, kaip labai aukšti asmenys mus pažįsta vienoje vietoje ir nepažįsta 
kitoje, pažįsta šiandien, o nepažįsta rytoj, ir visa tai sunku paaiškinti 
kitaip, negu bandžiau aš; ir jeigu dievai, kaip kai kas sako, sukūrė žmo- 


* Rytinis priėmimas pas karalių (pranc.). 

nes vien tam, kad galėtų iš jų pasijuokti, šitokia mūsų elgsena geriau- 
siai tam pasitarnauja. 

Tačiau grįžkime prie savo pasakojimo. Adamsas, teišmanantis tuos 
dalykus kiek katė, tupinti ant stalo, ir spėdamas ponios Slipslop atmin- 
tį esant kur kas blogesnę negu iš tikrųjų, nusekė paskui ją į kambarį ir 
sušuko: 

— Ponia Slipslop, čiagi sena jūsų pažįstama; tik pažiūrėkit, kaip 
ji išgražėjo nuo to laiko, kai išėjo iš tarnystės pas ledi Bubi. 

— Lyg ir panaši fizinomija,— atsakė toji labai iš aukšto, — betgi 
negaliu prisiminti visų žemesniųjų tarnų, kiek jų yra mūsų namuose. 

Paskui, tenkindama Adamso smalsumą, ji papasakojo, kaip atvyku- 
si į užeigos namus jau rado laukiantį fajetoną; kaip dėl to atvejo, kad 
jos šeimininkė greitai būsianti dvare, ji turinti skubėti kiek įmanyda- 
ma; kaip iš „solidarumo su Džozefo susižalojimu“ priėmė jį į fajetoną 
ir galiausiai kaip neapsakomas audros smarkumas juos atvijo į šiuos 
namus, kur pastorius juos ir atradęs. Paskui ji pranešė Adamsui apie 
»aliktą jo arklį ir išreiškė nusistebėjimą, kad jis taip toli išklydo iš kelio 

r kad jinai mato jį su ta mergše, kuri greičiausiai ir yra ne geresnė, 
1egu atrodo. 

Dar Adamsas nespėjo dorai susimąstyti apie arklį, o jo mintis tuoj 
išblaškė žodžiai apie Fani. Jis pradėjo ją ginti. Pasakė manąs, jog visa- 
me pasaulyje nėra tyresnės merginos. 

— Iš visos širdies norėčiau, iš visos širdies, — sušuko jis, spragte- 
lėjęs pirštais, — kad visos kilmingesnės būtų tokios! 

Paskui Adamsas pradėjo porinti apie tą nuotykį, per kurį juodu 
susitiko, bet kai tik ėmė pasakoti, kaip išgelbėjo merginą nuo užpuoli- 
ko, ponia Slipslop pasakė mananti, kad jis labiau tinkąs būti kareiviu 
nekaip dvasininku, kad dvasininkui nedera kelti rankos prieš nieką, 
kad jam verčiau reikėjo pasimelsti ir paprašyti dievą, idant jai suteiktų 
stiprumo. Adamsas atsakė nė kiek nesigėdijąs to, ką padaręs; tada Slips- 
lop pareiškė, kad gėdos neturėjimas tikram dvasiškiui nėra karakterin- 
gas. Šis dialogas gal būtų karščiau įsiliepsnojęs, jeigu į kambarį pačiu 
laiku nebūtų įėjęs Džozefas paprašyti ponios Slipslop sutikimo jai pris- 
tatyti Fani, bet ji griežtai atkirto neprisileisianti artyn tokių šliundrų 
ir pasakė, kad jau geriau būtų sutikus sudegti ant laužo, negu priimti 
jį į karietą, jeigu būtų žinojusi, kad pakelėse jo laukia kitos mergšės; 
ir dar pridūrė, kad Adamso irgi neblogai čia pasidarbuota, todėl ji ne- 
abejoja, kad jis tikrai iškils į vyskupus. 

Adamsas nusilenkė kiek bemokėdamas grakščiau ir sušuko: 

— Dėkoju, tamstele, už tokį garbingą vardą — aš stengiuosi do- 
rais darbais jį nusipelnyti. 

— Labai doras darbas, — su panieka metė ji,— sąvadauti! 

Išgirdęs tuos žodžius, Adamsas žingtelėjo pirmyn, bet tuo metu 
įėjo vežėjas pranešti poniai Slipslop, kad audra liovėsi ir skaisčiai švie- 
čia mėnulis. Ji tada liepė nueiti pas Džozefą, kuris sėdėjo lauke su savo 
Fani, ir pasakyti, kad jau reikia važiuoti, tačiau tas griežtai atsisakė 
palikti Fani, todėl geroji moteriškė baisiai įtūžo. Ji ėmė grasinti, kad 
paskųs savo šeimininkei, kokie čia dalykai dedasi, ir ledi, aišku, apvalys 
parapiją nuo tokių visokių Žmonių, o baigdama tą ilgą kalbą, pilną tul- 
žies ir negražių žodžių, pasakė keletą nederamų čia pakartoti užuo- 
minų apie dvasininkus ir galiausiai, pamačiusi, kad Džozefas nepajudi- 
namas, nulėkė į karietą, nužvelgusi Fani tokiu žvilgsniu, kokiu pjesėje 
Kleopatra žiūri į Oktaviją '". Teisybę pasakius, ji bjauriai nusivylė 
išvydusi Fani, nes, vos sutikusi Džozefą užeigos namuose, buvo pradė- 
jusi puoselėti viltis, kad kai kas aludėje gali įvykti ne blogiau nei rū- 
muose. Tikrai, tą vakarą Adamsas, ko gero, išgelbėjo nuo išprievarta- 
vimo ne vien Fani. 

Vos tiktai karieta su įtūžusia Slipslop išvažiavo, Adamsas, Džozefas 
1r Fani susėdo prie židinio, kur ilgai šnekučiavo, gražiai ir nekaltai, ta- 
čiau kadangi skaitytojui tas pašnekesys gali būti ne itin įdomus, pasku- 
bėsime pereiti prie ryto, tik priminsime, kad nė vienas iš pašnekovų tą 
naktį negulė į lovą. Adamsas, išrūkęs tris pypkes, saldžiai užmigo di- 
džiuliame krėsle, ir įsimylėjėliai, kurių akys turėjo daug malonesnio 
užsiėmimo, negu atsiduoti norui užsimerkti, liko keletą valandų vien: 
pasidžiaugti ta laime, kokios mano skaitytojai, jeigu patys niekada ne- 
buvo įsimylėję. negali nė įsivaizduoti, nors jai apsakyti turėtume tiek 
liežuvių, kiek jų norėjo turėti Homeras" |, o tikri įsimylėjėliai supras 
kuo puikiausiai be jokios mūsų pagalbos. 

Užteks tiktai pasakyti, kad Fani po tūkstančio maldavimų atidavė 
galų gale Džozefui visą savo sielą ir, kone alpdama jo glėbyje, su atodū- 
siu, kur kas švelnesniu ir meilesniu negu glosniausias Arabijos brizas, 
sušnabždėjo jam į lūpas. tuomet atsidūrusias visai prie pat jos lūpų: 
„Ak Džozefai, tu nugalėjai mane: aš būsiu tavo amžinai“. Džozefas 
atsiklaupęs jai padėkojo, apkabino ją su jausmingumu, į kurį ji irgi 
panašiai atsiliepė, tada nesitverdamas džiaugsmu pašoko, pažadino pas- 
torių ir rimtai paprašė, kad tuojau pat juos sutuoktų. Adamsas subarė 
jį dėl tokio prašymo ir pasakė nieku būdu nesutiksiąs pasielgti priešin- 
gai, negu reikalauja bažnyčios įstatymai; Džozefas juk neturi leidi- 

mo'?“, ir jis nepatariąs rūpintis jo gauti, nesgi bažnyčios yra prisakyta 
laikytis tam tikrų taisyklių — būtent, paskelbti užsakus, — ir kiekvie- 
nas doras krikščionis privalo taip daryti; o to nepaisymas, jo galva, tik 
užtraukia visokias nelaimes, kurias vedybiniame gyvenime patiria dau- 
gelis aukštuomenės žmonių. Baigdamas jis pasakė: 

— Tie, kurie yra susituokę kitaip, negu leidžia dievo žodis, yra su- 
tuokti ne dievo, ir tokia santuoka yra neteisėta. 

Fani pritarė pastoriui ir išraudusi pasakė Džozefui, kad ji tikrai 
nesutiksianti su tokiais dalykais ir kad ją stebina, kaip jis galėjo šito 
prašyti. Adamsas palaikė ją ir pagyrė tokį jos nusprendimą, ir Džozefui 
beliko kantriai laukti, kol bus tris kartus paskelbti užsakai, kuriuos 
Džozefo prašoma Fani Adamso akivaizdoje sutiko paduoti, vos tik jie 
parsigaus namo. 

Saulė jau kelios valandos buvo patekėjusi, ir Džozefas, pajutęs, kad 
koja stebėtinai pasveikusi, pasiūlė eiti toliau, bet kai jie susirengė į ke- 
lią, vienas dalykas juos kiek sulaikė. Tai buvo septynių šilingų sąskai- 
ta — nedidelė suma, turint omeny tą daugybę alaus, kurią išlenkė po- 
nas Adamsas. Ir dėl sąskaitos teisingumo jie nė nesuabejojo, visas rū- 
pestis buvo tik dėl lėšų — mat tas žmogus, kur atėmė iš vargšės Fani 
piniginę, lyg tyčia pamiršo ją grąžinti. Balansas buvo toks: 


Pono Adamso ir jo draugų sąskaita (0 7 ( 
Pono Adamso kišenėje 0 0 6'/5 
Pono Džozefo kišenėje 0) () () 
Panelės Fani kišenėje 0) 0 () 
Trūksta 0 6 S'/5 


Keletą minučių jie stovėjo žiūrėdami vienas į kitą ir netardami nė 
žodžio, pagaliau Adamsas staigiai nubėgo pirštų galais pas šeimininkę 
ir paklausė, ar jų parapijoje yra pastorius. Ji atsakė, kad yra. 

— Ar jis turtingas? — paklausė jis, ir ji atsakė teigiamai. 

Tada Adamsas, spragtelėjęs pirštais, smagiai grįžo pas draugus, 
šaukdamas „Eureka! Eureka!“, bet kadangi nebuvo suprastas, tai pap- 
rastai angliškai paaiškino, kad jiems nesą ko jaudintis, nes čia parapijo- 
je jis turįs brolį, kuris apmokės jų sąskaitą, taigi tuojau nueis pas jį, 
paims pinigų ir bematant sugrįš atgalios. 

PASTORIAUS ADAMSO 
IR PASTORIAUS TRALIBERIO SUSITIKIMAS. 


Pastorius Adamsas nuėjo pas pastorių Traliberį ir rado jį su lieme- 
ne, prijuoste ir kibiru rankose, ką tik pašėrusį kiaules, mat Traliberis 
buvo pastorius tik sekmadieniais, o kitas šešias dienas daug labiau ga- 
lėjo būti vadinamas ūkininku'*'. Jis turėjo nedidelį sklypą žemės, o 
šalimais dar nuomojosi kur kas didesnį. Žmona melžė karves, dorojo 
pieną, pardavinėjo turguje sviestą ir kiaušinius. Pats jis daugiausia 
rūpinosi kiaulėmis — gerai jas prižiūrėjo namie ir veždavo į muges, 
kur iš jo vis būdavo šaipomasi, nes nuo elio atrodė mažai ką liesesnis 
negu jo parduodami gyvuliai. Iš tiesų storesnį žmogų vargu ar kur pa- 
matytum — jis būtų galėjęs vaidinti serą Džoną Falstafą ““, net nieko 
neprisikimšęs dėl storumo. Reikia pridurti, kad atsikišęs jo pilvas atro- 
dė dar didesnis dėl žemo ūgio ir jo siluetas buvo panašaus ilgumo tiek 
jam gulint ant nugaros, tiek stovint stačiam. Balsas buvo garsus, paki- 
męs, kalbėsena be galo ištęsta. Baigiant reikia pridėti, kad jo eisena 
buvo ori — ganėtinai panaši į žąsies, tik kur kas lėtesnė. 

Sužinojęs, jog kažkas nori su juo pasikalbėti, ponas Traliberis tuo- 
jau nusisegė prijuostę ir apsivilko seną chalatą — šitaip jis visada ap- 
sirengdavo, kai pas jį kas ateidavo. Jo žmona, pranešusi apie poną 
Adamsą, šiek tiek apsiriko, nes pasakė vyrui, kad atėjo žmogus, matyt, 
dėl kiaulių. Ši prielaida paskatino poną Traliberį priimti svečią kuo 
greičiausiai. Vos pamatęs Adamsą ir nė kiek neabejodamas šį atvykus 
tuo reikalu, kaip pasirodė ir jo žmonai, Traliberis pasakė, kad jo ateita 
pačiu laiku, nes po pietų laukiąs pirklio, ir dar pridūrė, kad jos visos 
švarios ir riebios, kiekviena sveria ne mažiau kaip po keturis šimtus 
svarų. Adamsas atsakė, kad šeimininkas jo veikiausiai nepažįstąs. 

— Ką tu, ką tu, — sušuko Traliberis,— aš dažnai matau tave mu- 
gėse! Žinai, mudu esame ir reikalų turėję, tikrai! Taip taip, — vėl šūkte- 
lėjo jis, — aš gerai prisimenu tavo veidą! Tik daugiau nė žodžio, kol jų 
nepamatysi, nors dar nė sykio nesu pardavęs tau tokių palčių, kokių 
dabar turiu tvarte. 

Taip taręs jis tvirtai suėmė Adamsą ir nusitempė į kiaulidę, kuri, 
beje, buvo už poros žingsnių nuo svetainės lango. Vos tik priėjęs prie 
j0S, suriko: 

— Tik pačiupinėk jas! Įeik ir pačiupinėk — pirksi nepirksi. 

Sulig tais žodžiais jis atidarė duris ir įstūmė Adamsą į kiaulidę, 
liepdamas pirmiausia apčiupinėti kiaules, o tik paskui jau šnekėti. 

Adamsas, kurio įgimtas mandagumas buvo daug didesnis negu iš- 
moktasis, turėjo pirmiausia paklusti, o tik paskui — aiškintis; tai pa- 
ėmė vieną kiaulę už uodegos, bet tas nepaklusnus gyvulys taip šoko į 
šalį, jog parvertė vargšą Adamsą visu ilgiu į mėšlą. Traliberis, užuot 
padėjęs jam atsikelti, pagavo kvatotis ir, įėjęs į kiaulidę, pasakė Adam- 
sui kiek paniekinamai: 

— Kas čia dabar? Nemoki apžiūrėti kiaulės? — Ir jau pats taikėsi 
prie vienos, bet Adamsas, supratęs, kad pakankamai ilgai rodė manda- 
gumą, pašoko ir, atsistojęs toliau, kur gyvuliai nepasiekė, sušuko: 

— Nihil habeo cum porcis.* Aš esu dvasininkas, pone, ir atėjau 
ne kiaulių pirkti. 

Traliberis atsakė, kad gailisi šitaip apsirikęs, bet dėl to kalta jo žmo- 
na, kuri, pridūrė jis, yra kvaiša ir amžinai pridaro nemalonumų. Tada 
jis pasiūlė Adamsui nueiti į trobą ir apsivalyti, o pats irgi tuoj ateis, tik 
uždarys kiaulidę. Adamsas paprašė, ar negalėtų prie ugnies išsidžiovin- 
ti durtinio, peruko ir skrybėlės, ir Traliberis leido. Ponia Traliber jau 
norėjo atnešti dubenį vandens jam nusiprausti, tačiau vyras liepė tokiai 
kvaišai sėdėti, kad dar ko nepripainiotų, ir nuvedė Adamsą prie pom- 
pos. Kol Adamsas prausėsi, Traliberis, kuriam svečio išvaizda nesukėlė 
didelės pagarbos, uždarė svetainės duris, o tada įsivedė jį į virtuvę, 
pasakęs, kad jam nepakenks išgerti puodelį, ir pašnabždėjo žmonai 
įleisti truputį prasčiausio elio. Kiek patylėjęs Adamsas tarė: 

— Manyčiau, tamsta jau būsi įžvelgęs, kad aš — dvasininkas. 

— Taigi taigi! — šūktelėjo Traliberis šypsodamas.— Įžvelgiau 
sutaną, tik nelabai drįstu ją taip pavadinti. 

Adamsas atsakė, kad ji tikrai nėra iš pačių gerųjų, mat prieš dešimt 
metų jam atsitiko nelaimė — perplėšė ją, žengdamas per gyvatvorę. 

Ponia Traliber, grįžusi su eliu, pasakė vyrui, kad šitas ponas tik- 
riausiai yra keleivis ir kad jam būtų ne pro šalį pavalgyti. Traliberis 
liepė jai laikyti už dantų įkyrų savo liežuvį ir pagalvoti, ar pastoriai 
keliauja be arklių, — o šis ponas, matyt, arklio neturįs, nes esąs be 
batų. 

— Ne, tamsta, ne,— pasakė Adamsas, — aš turiu arklį, bet esu 
Jį palikęs kitur. 


* Nieko bendro neturiu su kiaulėmis. (Lot.) 

— Malonu, kad turite, — tarė Traliberis,— nes, patikėkite, man 
nelabai patinka, kai dvasininkai vaikšto pėsti — tai nepadoru ir žemi- 
na luomo garbę. 

Ir Traliberis pasakė ilgą kalbą apie luomo (greičiau, sutanos) gar- 
bę, nevertą čia atpasakoti, 0 jo žmona tuomsyk padengė stalą ir pasta- 
tė dubenį avižinės košės jam pusryčių. Tada jis pasakė Adamsui: 

— Nežinau, drauguži, ko dėlei čia pas mane apsilankei, bet kad 
jau atėjai, gali, jei nori, užvalgyti. 

Adamsas priėmė kvietimą, ir abu pastoriai susėdo drauge, o ponia 
Traliber pasiliko stovėti už vyro kėdės, kaip, matyt, jos buvo įprasta. 
Traliberis kirto net ausys linko, tačiau kone sulig kiekvienu kąsniu 
vis kibo prie žmonos, kad negerai išvirta. Vargšė moteriškė viską kant- 
riai kentė. Tiesą sakant, ji taip žavėjosi savo vyro didybe ir svarbumu, 
apie tas savybes dažnai girdėdama iš jo lūpų, kad per tą garbinimą 
laikė jį tiesiog neklystančiu. Mat pastorius ją išlavino visokeriopai, 
pamaldžioji moteriškė buvo taip gerai apšviesta jo pamokslų, kad 
visada nuolankiai sutiko blogus šio pasaulio dalykus lygu kaip ir 
gerus. Teisybė, iš pradžių ji dar kiek pasiginčydavo, bet jau seniai 
jis buvo ją sutramdėęs, iš dalies todėl, kad jai tai patiko, iš dalies todėl, 
kad to bijojo; iš dalies dėl pagarbos, kokią jis jautė pats sau, ir iš dalies 
dėl pagarbos, kokią jautė jam parapija. Taigi, trumpai tariant, ji pasi- 
darė absoliučiai nuolanki ir dabar garbino savo vyrą kaip Sara Ab- 
raomą'““ ir vadino jį (na, ne viešpačiu) šeimininku. Jiems sėdint prie 
stalo, jos vyras pademonstravo dar vieną savo didybės pavyzdį: kai 
ji jau buvo beduodanti Adamsui puodelį elio, jis išplėšė tam iš rankų 
ir, sušukęs „Aš pirmas paprašiau!“, išgėrė visą. Adamsas pasakė, kad 
buvo ne taip, tada juodu kreipėsi į jo žmoną, kuri, nors sąžinė ir linko 
į; Adamso pusę, nedrįso eiti prieš vyrą. O šis tada pasakė: 

— Ne, gerbiamasis, ne, aš nebūčiau taip nemandagiai ištraukęs 
puodelio tau iš rankų, jeigu būtumei paprašęs pirmasis. Tačiau ži- 
nok — aš ne toks žmogus, kuris leistų netgi aukščiausiam iš visos 
karalystės išgerti savo namuose anksčiau už mane, kai aš pirmasis pa- 
prašiau, kad paduotų. 

Kai tik juodu papusryčiavo, Adamsas prabilo taip: 

— Man regis, gerbiamasis, kad jau pats metas pranešti tamstai 
savo atvykimo priežastį. Šiuo tarpu aš esu kelionėje ir dabar kartu su 
dviem jaunais parapijiečiais — vaikinu ir mergina — grįžtu namopi. 
Mes apsistojome užeigos namuose, ir ten man nurodė tamstą kaipo 
parapijos valdytoją... 

— Nors aš ir neturiu parapijos, — įsiterpė Traliberis, — bet sto- 
viu, rasi, ne blogiau už gretimos parapijos pastorių su dešimtine ir už 
vikarą; manau, galėčiau nupirkti juos abu. 

— Gerbiamasai, — sušuko Adamsas, — tas mane didžiai džiugina! 
Taigi, gerbiamasai, mano reikalas toks: dėl visokių nelaimingų nuti- 
kimų mes netekome pinigų ir neišgalime susimokėti sąskaitos — septy- 
nių šilingų. Todėl prašau tamstą man pagelbėti ir duoti skolon tuos 
septynis šilingus, taip pat septynis šilingus viršaus, kuriuos aš greičiau- 
siai grąžinsiu, bet jeigu ir negrąžinčiau, tvirtai tikiu, kad tamsta mie- 
lai pasinaudosi tokia proga susikrauti turto geresnėje vietoje negu 
šioje Žemėje. 

Įsivaizduokite, kad į advokato kontorą atėjo nepažįstamas žmo- 
gus, taip sakant, klientas, ir kai advokatas jau tiesia ranką, tikėdamasis 
užmokesčio, jam parodomas vykdomasis raštas. Įsivaizduokite vais- 
tininką, kai žymus gydytojas, atvažiavęs karieta, pateikia jam ne pa- 
ciento receptą, o duoda vaistų pačiam vaistininkui, įsivaizduokite, kaip 
ministras, užuot paskyręs lordui A, serui B ar skvairui C apvalią sumą, 
pavaišina jį šluotkočiu. Įsivaizduokit, kaip koks mandagus mecenato 
pašnekovas ar koks pataikūnas, užuot šlovinęs savo globėjo dorybes, 
garbingumą, grožį, gabumus ir žavesius, ima tiesiai į akis kalbėti apie 
jo ydas, bjaurumą, palaidystę, kvailumą, niekšybes. Įsivaizduokit, kad 
amatininkas pateikia aukštuomenės žmogui už darbą sąskaitą ir tas iš 
karto sumoka, arba įsivaizduokit, kad tada amatininkas sumažina 
kainą tiek, kiek būtų turėjęs paimti viršaus už laukimą. Trumpai sa- 
kant... įsivaizduokit ką tiktai norit, vis tiek niekaip nesuprasite tos 
nuostabos, kuri suėmė Traliberį, Adamsui užbaigus kalbą. Valandėlę 
jis tylomis vartė akis, žiūrėdamas čia į Adamsą, čia į žmoną, čia nu- 
leisdamas jas į žemę, čia pakeldamas į dangų. Galiausiai pratrūko ir 
pasakė šitokią kalbą: 

— Gerbiamasis, aš pats labai gerai žinau, kur dėti nedidelį savo 
turtą. Aš, ačiū dievui, ne toks turtingas kaip kai kurie, bet esu paten- 
kintas tuo, ką turiu, o tai didesnis gėris negu lobiai, ir tiek turint nėra 
ko prašyti daugiau. Mokėti tenkintis mažu yra geriau, negu turėti visą 
pasaulį — nesgi žmogus gali jį turėti, bet nebūti patenkintas. Krauti 
turtą! Argi svarbu, kur yra žmogaus turtas, kad tik širdis būtų Šventa- 
jame rašte; čia yra krikščionio turtas. 

Nuo tų žodžių ašaros pasipylė Adamsui iš akių; susijaudinęs jis 
stvėrė Traliberį už rankos ir tarė: 

— Broli! Telaimina dangus tą negandą, per kurią tamstą sutikau! 

Galėčiau nueiti daugybę mylių, kad tik gaučiau su tamsta pasišnekėti, 
patikėk — aš greitai vėl apsilankysiu. Tačiau dabar mano draugai, 
ko gero, jau stebisi, kur taip sugaišau, todėl duok man tuos pinigus, 
ilgiau nedelsdamas. 

Traliberis tada pasižiūrėjo rūsčiai ir suriko: 

— Ar nemanai tik mane apiplėšti? 

Sulig tais žodžiais jo žmona puolė į ašaras, parkrito ant kelių ir 
sustugo: 

— O brangus pone! Dėl dievo — neapiplėšk mano šeimininko, 
juk mes tokie vargšai. 

— Stokis, tu kvaiše,— pasakė Traliberis,— ir nesikišk kur tau 
nereikia. Negi manai, kad šitas žmogus rizikuos gyvybe? Jis — elgeta, 
o ne plėšikas. 

— Taip, tikra teisybė, — pritarė Adamsas. 

— O, kad dabar ateitų konsteblis! -- sušuko Traliberis.— Nu- 
baustų tokį begėdį už valkatavimą! Keturiolika šilingų, tik pamany- 
kit! Aš tau neduočiau nė fartingo! Man regis, kad tu toks pat dvasi- 
ninkas kaip va ta moteriškė, — jis parodė į savo Žžmoną.— Tačiau 
jeigu iš tikro dvasininkas, tai reikėtų nuplėšti nuo tavęs sutaną už 
šitokį daužymąsi po pasaulį! 

— Aš tamstai atleidžiu už įtarimus, — pasakė Adamsas,-- ir tar- 
kim, kad nesu dvasininkas, vis dėlto mudu esam broliai Kristuje, ir 
tu kaipo krikščionis, ir dar dvasininkas, turi man padėti nelaimėje. 

— Dar čia pamokslausi! — kirste nukirto Traliberis.— Dar aiš- 
kinsi, kokios mano priedermės! 

— Iš tikrųjų gražu! — šūktelėjo ponia Traliber. — Sako panos: 
lą mano šeimininkui! 

— Tylėk, moterie! — suriko Traliberis.— O tu žinok, žmogau, — 
pasakė Adamsui,— iš tokio kaip tu aš nesimokysiu priedermiu. Aš 
žinau gerai, kas yra labdarybė — tai ne valkatų šelpimas. 

— Be to, norim ar nenorim, kiek dar turim išmokėti skurdžių mo- 
kesčio! — sušuko žmona. 

— Tfiu, na ir kvaiša! Skurdžių mokesčio! Plepa nesąmones! — 
subarė Traliberis; paskui, pasisukęs į Adamsą, pakartojo jam nieko 
neduosiąs. 

— Gaila,— prabilo Adamsas, — kad tamsia, žinodamas, kas yra 
labdarybė, taip ją teatlieki. Turiu pasakyti, tamsta be reikalo kliau- 
jiesi, kad žinojimas bus pasiteisinimas, tarnsta pasijusi didžiai apsiga- 
vęs, net jeigu prie jo pridėsi dar ir pamaldumą, bet be gerų darbų. 

— Žmogau' — suriko Traliberis.— Tu dar koneveiksi pamaldu- 
mą mano namuose? Eik iš čia! Nenoriu ilgiau būti po vienu stogu su 
tokiu nenaudėliu, kuris piktžodžiauja, plūsta pamaldumą ir Šventąjį 
raštą! 

— Neminėk čia Šventojo rašto! — pasakė Adamsas. 

— Ką! Neminėti Šventojo rašto! Tai tu juo netiki? — suriko Tra- 
li beris. 

— Ne aš, o tamsta netiki,— atsakė Adamsas, — ir tai matyti iš 
tamstos darbų. Nesgi jo prisakymai tokie aiškūs, jo atpildai ir baus- 
mės — tokie dideli, kad tikinčiam žmogui neįmanoma jo neklausyti. 
Ir nė vienas prisakymas nėra toks akivaizdus, nė viena priedermė nėra 
tokia būtina kaip labdarybė. Todėl apie tokį, kuris vengia labdary bės, 
aš be jokios baimės sakau, kad jis — ne krikščionis. 

— Nepatariu tau sakyti, kad aš ne krikščionis, — pareiškė Trali- 
beris.— Aš to nepakęsiu, nes neabejoju, kad esu už tave nė kiek ne 
blogesnis! — Ir tikrai, nors dabar jis buvo gerokai per stambus atleti- 
kos pratimams, jaunystėje jo būta vieno iš geriausių grafystės mušei- 
kų — tiek mušantis kumščiais, tiek lazdomis. 

Pamačiusi, kad jis sugniaužė kumščius, įsikišo jo žmona, ėmė pra- 
šyti, kad nesimuštų, o pasirodytų kaip tikras krikščionis ir Adamsą ati- 
duotų kur reikia. Kadangi Adamsas niekada nesileido įtraukiamas 
į muštynes, išskyrus tuos atvejus, kai kas užpuldavo jį ar jo draugus, 
tai ir dabar tik nusišypsojo piktai susiraukusiam ir mosikuojančiam 
Traliberiui ir, pasakęs, kad jam graudu, kai tokie žmonės priklauso 
dvasininkų luomui, be jokių ceremonijų išėjo. 

DAR VIENAS NUTIKIMAS PER PASTORIAUS 
UŽMARŠUMĄ. 


Pargrįžęs į užeigos namus, Adamsas rado Džozefą su Fani sėdin- 
čius sau vienus. Jiems visai nepasirodė, —kaipkad Adamsasbūgštavo, — 
kad pastoriaus nebūta per ilgai, jie netgi jo nepasigedo, nė neprisimi- 
nė. Jie daug sykių man tvirtino, kad praleidę tas valandas labai malo- 
niai šnekučiuodami, tačiau kadangi man nepasisekė nė iš vieno išgau- 
ti, apie ką jie šnekėjo. tai negaliu papasakoti ir skaitytojui. 

Adamsas pargrįžęs apsakė mylimiesiems savo žygio nesėkmę. Visi 
labai sutriko ir nė vienas nebegalėjo sugalvoti, kaip čia jiems iš bėdos 
išsikapstyti, kol galų gale Džozefas pasiūlė pasikalbėti su šeimininke 
ir paprašyti, kad ji leistų grąžinti skolą vėliau, nors Fani nieku gyvu 
nemanė, kad šeimininkė jais pasitikės, nes veido buvo tokio pagiežin- 
go, kokio Fani dar niekada nebuvo mačiusi. 

Šiaip ar taip, jai teko maloniai nusivilti, nes šeimininkė vos papra- 
šyta tuoj mielai sutiko ir su šypsena bei kniksu palinkėjo jiems laimin- 
go kelio. O kad Fani nebūtų palaikyta bloga fizionomiste, leisime sau 
nurodyti vieną priežastį, dėl kurios šeimininkė greičiausiai pasidarė 
tokia patikli ir mielaširdinga. Kai Adamsas pasisakė einąs pas savo 
brolį, jis nenorom apgavo Džozefą su Fani, nes tie pamanė jį eisiant 
pas tikrą brolį, o ne pas brolį Kristuje, ir taip pranešė šeimininkei, kai 
ši pasidomėjo. Na, o ponas Traliberis, pagarsėjęs rodomu pamaldumu, 
orumu, griežtumu, uždarumu, be to, dideliu turtingumu, turėjo tokį 
autoritetą parapijoje, kad visi jo labai bijojo ir paisė. Todėl nėra ko 
stebėtis, kad šeimininkė, suprasdama, jog užtektų jo vieno žodžio ir 
ji nebegalėtų parduoti nė ąsočio alaus, nedrįso įžeisti tariamo savo 
pastoriaus brolio ir sulaikyti jį dėl skolos. 

Jie buvo jau beišeiną, bet Adamsas prisiminė, jog pas poną Trali- 
berį paliko durtinį ir skrybėlę. Kadangi antrą kartą ten eiti nebeno- 
rėjo, o tarno užeigos namuose nebuvo, šeimininkė pasisiūlė parneš- 
ti tuos daiktus pati. 

Iš tos paslaugos nieko gero neišėjo, nes šeimininkė greitai sužinojo, 
kad buvo apsirikusi dėl Adamso, kurį Traliberis koneveikė pikčiau- 
siais žodžiais, ypač kai dar išgirdo, jog tas įžūliai apsišaukęs jo gimi- 
naičiu. 

Todėl pargrįžusi ji užgiedojo visiškai kitaip. Pasakė, kad žmonėms 
reikėtų turėti gėdos bastytis po pasaulį ir dėtis tuo, kuo nesą. Kad mo- 
kesčiai dideli ir ji privalanti mokėti už viską, ką turi, todėl, aišku, ne- 
galinti ir nenorinti duoti skolon niekam, netgi savo tėvui. Kad dabar 
jai su pinigais striuka kaip niekad, 0 ji privalanti surinkti sumą mokes- 
čiams. Todėl tegu jie nemano, kad išeis neapmokėję sąskaitos. 

Adamsas buvo neapsakomai sumišęs, tačiau žinodamas, kad lengvai 
galėtų pasiskolinti tokią sumą savo parapijoje, taip pat ir pats pasko- 
lintų bet kokiam nelaimėn tekusiam žmogui, iš naujo ėmėsi drąsos ir 
apėjo visą parapiją, bet nieko nelaimėjo — grįžo kaip ir išėjęs, be 
skatiko, dūsaudamas ir aimanuodamas, kad krikščionių šalyje žmogus 
gali numirti iš bado tarp savo artimųjų, kurie visko pertekę. 

Kol jis buvo išėjęs, šeimininkė sergėjo Džozefą su Fani ir pasako- 
jo jiems apie pastoriaus Traliberio gerumą. Ir tikrai, savo gerumu 
jis garsėjo aplinkui ne tik dėl kitų dorybių, bet ir dėl didžio labda- 
ringumo, mat nors jis niekad niekam nebuvo davęs nė skatiko, šitas 
žodis nenuėjo jam nuo lūpų. 

Vos tiktai Adamsas sugrįžo antrą kartą, pakilo didžiausia audra, 
ir Šeimininkė, be kitų dalykų, pareiškė, kad jeigu jie sumanys išeiti 
nesusimokėję, greitai bus pavyti su arešto orderiu. 

Platonas ar Aristotelis, o gal kas kitas yra sakęs, kad dažnai, kai 
nebepadeda net pati išmoningiausia gudrybė, viską išgelbsti atsitiktinu- 
mas, ir kuo netikėčiausiai. Vergilijus tai pasakė labai drąsiai: 


Turne, guod optanti divum promittere nemo 
Auderet, volvenda dies, en! attulit ultro.* 


Jei galėčiau, pacituočiau ir daugiau didžių žmonių, bet kadangi 
mano atmintis šlubuoja, tai toliau šituos pastebėjimus paremsiu pa- 
vyzdžiu. 

Atsitiktinai (nes Adamsas nebuvo toks gudrus, kad būtų tyčia 
prisitaikęs) tuo metu aludėje sėdėjo vienas vyriškis, kadaise buvęs 
Airių pulko būgnininkas, o dabar keliaujantis per kraštą prekijas. 
Šitas žmogus atidžiai klausėsi šeimininkės kalbesio, pagaliau pasivedė 
Adamsą į šalį ir paklausė, dėl kokios sumos jinai jų neišleidžia. Su- 
žinojęs atsiduso ir pasakė — gaila, jis mielai paskolintų, bet tokios 
sumos neturįs: jo kišenėje tik šeši šilingai su puse. Adamsas strykte- 
lėjo ir sušuko, kad tiek visiškai užtenka, nes pusę šilingo turi pats. 
Ir taip tie nelaimėliai, kurie negavo užuojautos iš turtuolių ir dievmel- 
džių, buvo iš bėdos išvaduoti neturtingo, bet geraširdžio prekijo. 

Daryti iš to nutikimo išvadas, kokios tik patinka, palieku skaityto- 
jui; aš tepasakysiu tiek, kad Adamsas ir jo draugai, tūkstantį kartų 
padėkoję prekijui ir pasakę, kur atėjęs galės atsiimti skolą, leidosi į 
kelią, nesulaukę iš šeimininkės nė vieno gero palinkėjimo, taip pat, 
žinoma, nieko gero nepalinkėję nė jai, tik Adamsas pareiškė, kad 
stengsis čia niekada nekelti kojos, o ji iš savo pusės patikino, kad tokių 
svečių jai visai nereikia. 


* Ko tau nė vienas dievų žadėti, Turnai, nedrįstų, 
Nors jų prašytum,— rytojaus diena atneš neprašyta. 
Vergilijus, Eneida IX, 6—7. Vert. A. Dambrauskas 

XVI skyrius 


ĮDOMUS NUTIKIMAS, 
KUR ADAMSAS PARODO DAUGIAU 
NUOŠIRDAUS NAIVUMO 
NEGU NUSIMANYMO ŽEMIŠKUOSE DALYKUOSE. 


Mūsų keliauninkai, nuėję apie porą mylių nuo tų užeigos namų, 
kuriuos palaikyti pilimi jie turėjo kur kas daugiau priežasčių negu 
Don Kichotas bet kokią iš tų, kur buvo apsistojęs, — prisimenant, su 
kokiais sunkumais jie susidūrė, kol iš ten ištrūko, — priėjo kitą para- 
piją ir pamatė užeigos iškabą. Prie durų rūkydamas pypkę sėdėjo džen- 
telmenas, kurį Adamsas paklausė kelio, ir jam buvo taip mandagiai 
ir maloniai atsakyta, kartu su tokia šypsena veide, jog gerasis pasto- 
rius, iš prigimimo linkęs į meilę ir švelnumą, pradėjo jį klausinėti ir 
kitko, ir, žinoma, kaip vadinasi toji parapija bei kieno šitas didžiulis 
namas, kuris stovi ten, priešaky. Džentelmenas atsakinėjo taip pat 
paslaugiai kaip ir iš pradžių, o namas, pasakė, esąs jo. Paskui pridūrė: 

— Pone, iš drabužių sprendžiu, jog esate dvasininkas, o kad 
einate pėsčiomis, manyčiau, stiklas alaus jums tikrai nepakenktų; 
šių namų šeimininko alus, galiu užtikrinti, geriausias visoje grafystėje. 
Tai kaip, gal stabtelėsite ir išrūkysime kartu po pypkę? Visoje kara- 
lystėje nerasite geresnio tabako. 

Pasiūlymas Adamsui pasirodė neblogas, nes troškulį tą dieną 
tebuvo malšinęs vien eliu iš ponios Traliber rūsio, o tasai gėrimas, 
teisybę sakant, stiprumu ir skoniu buvo maža ką geresnis už išvarytąjį 
iš tų grūdų, kuriuos dosnusis jos vyras tiekdavo savo kiaulėms. Todėl 
karštai padėkojęs džentelmenui už malonų pakvietimą ir linktelėjęs 
Džozefui su Fani, kad neatsiliktų, įėjo į aludę, kur didelis kepalas 
duonos, sūris ir ąsotis alaus, tikrai atitinkančio nusakymą, jiems buvo 
padėta ant stalo, ir visi trys kibo į valgį su tokiu godumu, kokio nepa- 
matysi net pačiuose prašmatniausiuose švento Džeimso parapijos 
valgymo namuose'““. 

Džentelmenas buvo labai susižavėjęs Adamso širdingumu bei links- 
mumu, 0 ypač jo draugišku elgesiu su Džozefu ir Fani, kuriuos tas 
dažnai vadino vaikais; šitas žodis, paaiškino Adamsas, nieko daugiau 
nereiškia — taip jis vadinąs savo parapijiečius, nes visus, kuriuos die- 

vas jam patikėjo ganyti, laikąs savo vaikais. Džentelmenas pakratė 
jam ranką ir karštai pagyrė už tai. 

— Čia tai iš tikrųjų teisingas krikščionių dvasininko nusistaty- 
mas, — tarė jis, — ir visa širdimi trokštu, kad jis būtų visuotinis, tačiau, 
turiu apgailestaudamas pasakyti, kad mūsų parapijos pastorius elgiasi 
atvirkščiai: jam neturtingi parapijiečiai ne tik kad ne sava šeima — 
jis laiko juos net kitos padermės. Jis retai tesišneka su parapijiečiais, 
nebent su turtingiausiais; taip, kitą sutikęs jis net skrybėlės nenusike- 
lia. Aš dažnai pasijuokiu matydamas, kaip jis pasipūtęs nelyginant 
kalakutas eina sekmadienį per šventorių pro eiles savo parapijiečių, 
o tie lenkiasi jam nuolaidniausiai, bet jis tarsi jų nė nepastebi nely- 
ginant kokių menkiausių savo dvariškių valdovas, išdidžiausias iš viso 
krikščionių pasaulio. Toks paprasto žmogaus išpuikimas yra juokin- 
gas, o jau dvasininko — bjaurus ir atstumiantis; ir jeigu išsipūtusi 
žmogaus tuštybių pūslė, vaikštanti karališkais drabužiais, sužadina 
teisėtą pašaipą, tai vilkinti dvasininko drabužius ji turi sukelti mūsų 
panieką. 

— Be abejonės,— atsakė Adamsas, — tamsta samprotauji tei- 
singai, bet aš manau, kad tokių pavyzdžių nedaug. Tie dvasininkai, 
kuriuos turiu garbę pažinoti, elgiasi visai kitaip; ir tamsta sutiksi su 
manimi, gerbiamasis, kad daugelis pasauliečių smerkia dvasininkus 
su tokiu uolumu, kad gal vien dėl to jie nenori per daug nusižeminti. 

— Gal ir taip, — sutiko džentelmenas. — Aš matau, pone, jūs ne- 
paprasto proto žmogus, ir esu laimingas, kad man pasitaikė proga su 
jumis susipažinti; o gali būti, jog iš šios netikėtos mūsų pažinties gausi- 
te naudos ir jūs. Dabar aš pasakysiu tik tiek, kad šitos parapijos pasto- 
rius yra senas ir ligotas, o naujo paskyrimas priklauso nuo manęs. Da- 
ktare, duokit ranką ir būkite tikras, kad po jo mirties ši vieta — jūsų. 

Adamsas pasakė, kad dar nė karto gyvenime nesijautė toks sutrikęs 
kaip dabar, kai suvis niekuo negali atsilyginti už tokį taurų ir nepel- 
nytą dosnumą. 

— Niekai, pone! — sušuko džentelmenas. — Vargu ar verta jums 
tą vietą ir užimti — ji teduoda truputį daugiau kaip tris šimtus per me- 
tus. Jūsų labui norėčiau, kad ji būtų dvigubai pelningesnė. 

Adamsas nusilenkė ir susijaudinęs iš dėkingumo pravirko, tada 
džentelmenas paklausė, ar jis vedęs ir ar turi vaikų, be tų, kuriuos mi- 
nėjo dvasine prasme. 

— Gerbiamasis,— atsakė pastorius, — aš turiu žmoną ir šešis vai- 
kus... tamstos paslaugoms. 

— Nekas, — pasakė džentelmenas, — antraip galėčiau jus priimti 
į savo namus kapelionu. Beje, aš turiu dar vieną namą (nes tas, kur 
priklauso parapijai, yra prastas), tai įrengsiu jums. Sakykite, ar jūsų 
žmona išmano apie pieno ūkį? 

— Negalėčiau pasigirti, — atsakė Adamsas. 

— (Gaila, — tarė džentelmenas, — būčiau galėjęs duoti jums pustu- 
zinį karvių ir labai geros ganyklos. 

— Gerbiamasis, — pasakė Adamsas, be galo susižavėjęs, — tamsta 
per daug išlaidus, tikrai, per daug. 

— Visai ne! — sušuko džentelmenas. — Aš vertinu turtą tik tiek, 
kiek jis man suteikia galimybę daryti gera, o dar niekada nebuvau su- 
tikęs Žmogaus, kuriam pasitarnauti norėčiau labiau negu jums. 

Taip taręs, jis širdingai paspaudė Adamsui ranką ir pasakė turįs 
namuose pakankamai vietos, todėl galįs priimti jį ir jo draugus. Adam- 
sas šokosi aiškinti, kad nenori pridaryti jam tiek vargo ir kad jie kuo 
puikiausiai gali pernakvoti šiuose namuose, visai pamiršęs, jog neturi 
nė skatiko. Džentelmenas nesidavė perkalbamas, o pasidomėjęs, kur 
jie keliauja, pasakė, kad toks kelias per tolimas pėstiems, ir paprašė, 
kad jie sutiktų pasiskolinti iš jo arklius su tarnu, pridūręs, kad jeigu jie 
suteiktų jam malonumą paviešėti pas jį bent dvi dienas, tai jis aprūpin- 
tų juos šešiakinke karieta. Adamsas, pasisukęs į Džozefą, pasakė: 

— Kaip tau pasisekė, kad sutikom šį gerą džentelmeną, nes aš bau- 
ginausi, kad nenueisi viso kelio su skaudama koja. — O paskui, kreip- 
damasis į žmogų, tiek visko prižadėjusį, jis daug sykių nusilenkė ir su- 


šuko: 
— Tebūnie palaiminta toji valanda, kada sutikau šitokios geros 


širdies žmogų; tamsta esi tikras krikščionis, kokie buvo krikščionybės 
pradžioje, ir darai garbę kraštui, kuriame gyveni. Aš mielai būčiau 
keliavęs kaip piligrimas į šventąją žemę, kad tik galėčiau tamstą pa- 
matyti, nes ta nauda, kurią gauname iš tamstos malonės, tėra vieni 
niekai, lyginant su džiaugsmu dėl tamstos paties, nesgi matau, kokius 
turtus savo darbais krauniesi tame pasaulyje, kuris yra amžinas. Taigi, 
dosniausiasis pone, mes priimame tamstos gerumą, tiek sutikdami ap- 
sinakvoti pas tamstą, kaip kad siūlai, tiek ir pasiskolindami tamstos ar- 
klius rytoj. 

Tada jis pradėjo ieškoti savo skrybėlės, o Džozefas savo, ir abu 
kartu su Fani jau buvo beišeiną, bet džentelmenas staiga sustojo ir, 
tarsi ką prisiminęs, šūktelėjo: 

— Tai nesėkmė: buvau pamiršęs, kad mano ekonomė išvažiavo, 

užrakinusi visus kambarius. Tiesa, galėčiau išlaužti duris, bet neturiu 
kaip pakloti lovų, nes ji kažkur sudėjo visą patalynę. Gerai, kad prisi- 
miniau dabar, kol dar nenusivedžiau namo ir neprivarginau jūsų. Be- 
je, manau, kad ir čia rasite daugiau patogumų, negu tikitės. Šeiminin- 
ke, jūs patogiai apnakvindinsite šiuos žmones, gerai? 

— Taip, jūsų malonybe,— atsišaukė šeimininkas, — jie gaus tokias 
lovas, kokiose nebūtų gėda miegoti net kokiam karalystės lordui ar 
taikos teisėjui. 

— Labai atsiprašau, — pasakė džentelmenas, — kad šitaip negerai 
išėjo. Bet dabar tvirtai nusprendžiau — niekada nebeleisiu jai pasi- 
1mti raktų. 

— Meldžiu tamstą, gerbiamasis, — sušuko Adamsas, — nesijausti 
nepatogiai! Mums bus labai gerai čia; mes ir taip nežinom, kaip jums 
reikės atsilyginti už arklių paskolinimą. 

— Taip,— pasakė skvairas, — arkliai ryte jūsų lauks, tik pasaky- 
kit, kelintą norit valandą. 

Tada po daugybės mandagių žodžių, pernelyg nuobodžių čia pa- 
kartoti, po ilgo rankų spaudimo, maloningų žvilgsnių ir šypsenų, po 
susitarimo, kad arkliai bus pristatyti septintą ryto, džentelmenas atsis- 
veikino ir išėjo namo. Adamsas su savo draugais grįžo prie stalo, dar 
išrūkė pypkę, o paskui visi nuėjo gulti. 

Ponas Adamsas atsikėlė labai anksti, pasišaukė Džozefą, ir tarp 
jų prasidėjo smarkus ginčas, su kuo sės ant arklio Fani — su Džozefu 
ar su džentelmeno tarnu. Džozefas tvirtino, kad jau yra visiškai pasvei- 
kęs ir kad galės Fani pagloboti ne blogiau už bet ką kitą. Tačiau Adam- 
sas nenorėjo sutikti ir pareiškė neleisiąs jai sėsti ant vieno arklio su 
Džozefu, nes tas esąs silpnesnis, negu manosi. 

Juodu ginčijosi ilgai ir jau buvo beįsikarščiuoją, bet tuo tarpu atėjo 
gerojo jų bičiulio tarnas pranešti, kad ponas lyg tyčia negalįs duoti 
arklių, nes arklininkas, jam nežinant, uždavęs arkliams vidurius lei- 
džiamų vaistų. 

Šitas pranešimas akimoju ginčininkus nutildė. 

— Ar gali kam daugiau taip nesisekti kaip tam nelaimingam džen- 
telmenui! — sušuko Adamsas. — Žinokit, dėl jo aš kremtuosi labiau 
nei dėl savęs. Tik pamanyk, Džozefai, kaip su tokiu geraširdžiu elgiasi 
tarnai: vienas užrakina patalynę, kitas užduoda ko arkliams, o kad va- 
kar jis čia vakarojo, tai greičiausiai liokajus buvo užrakinęs jo rūsį. 
Dieve švenčiausias! Kaip šitame pasaulyje piktnaudžiaujama širdies 
gerumu! Žinokit, dėl jo aš graužiuosi labiau negu dėl savęs. 

— O aš ne! — šūktelėjo Džozefas. — Ir ne todėl, kad man būtų 
sunku keliauti pėsčiam — man rūpi, kaip išeisim iš tų namų, jei dievas 
neatsiųs kito prekijo mums išvaduoti. Bet kad tas džentelmenas taip 
jus pamilo, tai gal galės paskolinti daugiau, negu esam čia skolingi, o 
skolingi esam kokius keturis ar penkis šilingus. 

— Gerai sakai, vaike, — atsakė Adamsas, — aš parašysiu jam laiš- 
ką ir įsidrąsinęs paprašysiu trijų puskronių — nepakenks pasilikti ki- 
šenėje kokius du ar tris šilingus: mūsų dar laukia keturiasdešimt mylių 
kelio, ir pinigų gali prireikti. 

Fani jau buvo atsikėlusi, tai Džozefas nuėjo pas ją, o Adamsas liko 
rašyti laiško, kurį baigęs įdavė berniukui, kad nuneštų džentelmenui, 
paskui atsisėdo palei duris, užsidegė pypkę ir susimąstė. 

Kadangi berniukas užtruko ilgiau, negu atrodė reikalinga, Džoze- 
fas, su Fani dabar jau grįžęs pas Adamsą, pasakė nujaučiąs, kad džen- 
telmeno ūkvedys bus, ko gero, užrakinęs ir jo piniginę. Adamsas atsakė, 
kad visiškai gali taip būti ir kad jis nė kiek nenustebtų, jei velnias būtų 
pakurstęs nedorą tarną iškrėsti šunybę tokiam garbiam šeimininkui, 
bet pridūrė, kad suma tokia maža, jog kilnusis džentelmenas lengvai 
galėtų gauti savo parapijoje, jei neturėtų kišenėje. 

— Aišku,— tarė jis, — jeigu tai būtų kokios keturios ar penkios 
ginėjos, taip sakant, dideli pinigai, tada jau kas kita. 

Jie jau sėdėjo prie pusryčių stalo su skrebučiais ir eliu, kai parėjo 
berniukas ir pranešė, kad džentelmeno nėra namie. 

— O vaike! — sušuko Adamsas. — Ko gi tu nepalaukei, kol jis 
grįš? Eik atgal, mielas berniuk, ir palauk džentelmeno pareinant; jis 
negali būti toli, nes visi arkliai serga, be to, neketino niekur kakti, nes 
juk kvietė mus viešnagėn šiandien ir rytoj. Taigi eik, vaike, atgal ir 
palūkėk, kol jis parsiras namo. 

Pasiuntinys išėjo, bet sugrįžo labai greitai su žinia, kad džentelme- 
nas išvykęs į ilgą kelionę ir nebus namie visą mėnesį. Tie žodžiai sta- 
čiai pribloškė Adamsą, ir jis pasakė: 

— Tikriausiai nutiko kokia staigi nelaimė — susirgo ar mirė jo 
giminaitis — ar nusidavė kokia kita netikėta neganda. — Paskui, pa- 
sisukęs į Džozefą, tarė: — Gaila, kad vakar vakare man neužminei 
pasiskolinti tų pinigų. 

Džozefas šypsodamasis atsakė, kad labai apsiriktų, jei manytų, jog 
džentelmenas ir tuo atveju nebūtų radęs dingsties išsisukti. 

— Prisipažįstu,— tarė jis, — man toli gražu nepatiko toks jo mei- 
lumo rodymas, vos jus pamačius, nes Londone iš tarnų esu girdėjęs 

daug panašių pasakojimų apie ponus. O kai berniukas parėjęs prane- 
šė, kad jo nėra namie, aš jau žinojau, kas bus toliau. Mat jeigu didžiū- 
nas nenori tesėti savo pažado, paprastai jo paliepti tarnai tam žmogui, 
kuriam yra ką prižadėjęs, sako, kad jo niekada nebus namie. Londone 
tai vadinama „dengimu“. Aš pats esu dengęs serą Tomasą Bubį kokį 
šimtą kartų, o kai žmogus išvaikščioja mėnesį ar daugiau, jam galų 
gale pranešama, kad ponas išvažiavęs ir niekuo negali padėti. 

— (Gerasis dieve! — pasakė Adamsas. — Koks nelabas yra krikš- 
čionių pasaulis! Bemaž toks kaip ir pagonių, kiek esu skaitęs. Tačiau 
sakyk ką nori, Džozefai, tu šį džentelmeną įtari visiškai neteisingai, 
nes reikėtų būti paskutiniam kvailiui, kad imtumeis daryti piktą darbą 
be jokio tikslo. Juk koks gi jam gali būti išskaičiavimas taip mus apgau- 
dinėti visokiais prižadais. 

— Ne man,— atsakė Džozefas, — aiškinti žmonių darbus tokiam 
mokytam vyrui kaip jūs. 

— Tu kalbi teisingai, — tarė Adamsas. — Žmonija mokosi iš kny- 
gų. Platono, Senekos ir kitų, o tu, vaike, tų autorių, deja, nesi skaitęs. 

— "Tikrai, nesu, pone,— atsakė Džozefas, — tačiau žinau vieną 
tarnų taisyklę, kad tie ponai, kurie daugiausia žada, duoda mažiausiai, 
ir ne kartą girdėjau sakant, kad gausiausiai būdavo apdovanojami tų 
šeimininkų, kurie visai nieko neprižadėdavę. Tačiau, pone, užuot čia 
svarstę tuos dalykus, protingiau padarytume, jei pagalvotume, kaip 
mums iš šitų namų išsigauti — juk dosnusis džentelmenas ne tik kad 
mums nieko nepadėjo, bet dar paliko ir savo sąskaitą padengti. 

Adamsui dar nespėjus atsakyti, įėjo šeimininkas ir pašaipiai šyp- 
sodamasis tarė: 

— Na, ponai, tai skvairas neatsiuntė arklių! O jergutėliau! Kaip 
lengvai žmonės tiki pažadais. 

— Ką! — nusistebėjo Adamsas. — Ar tamsta žinai jį taip ne pir- 
mą kartą padarant? 

— O kaipgi! — atitarė šeimininkas. — Tik ne mano reikalas, po- 
nuli, sakyti ką džentelmenui į akis, bet dabar, kai jo nėra, galiu pati- 
kinti, kad kito tokio nerasite net perėjęs iš eilės tris muges. Prisipažįstu, 
aš vos neplyšau iš juoko, kai jis pasiūlė jums parapiją, — geriau nesu- 
galvosi! Maniau jau, pasiūlys ir mano namą, nors tas jam irgi tiek te- 
priklauso kiek parapija. 

Išgirdęs tuos žodžius, Adamsas dievagodamasis pareiškė, kad apie 
tokį pabaisą net skaityti nėra skaitęs. 

— Bet man pikčiausia,— pridūrė, — kad jis mus įstūmė į didžiu- 

lę skolą, kurios negalėsime sumokėti, nes neturime pinigų, o lyg tyčia 
gyvenam taip toli, kad net jeigu tamsta mumis ir pasitikėtumei, tų pi- 
nigų, ko gero, nesulauktum, nes mums nebus kaip jų atsiųsti. 

— Pasitikėčiau? — tarė šeimininkas. — Na žinoma! Aš pernelyg 
gerbiu dvasiškius ir galiu pasitikėti dėl tokio menkniekio; be to, man 
patinka, kad jūs taip bijote nelikti nesusimokėję. Per savo amžių esu 
neatgavęs daugelio skolų, bet visą laiką man būdavo prižadama jas 
grąžinti kuo greičiausiai. O čia visai nauja kalba — vien dėl to mielai 
duodu jums į skolą. Tokia skola, patikėkit, man pirmoji. Bet pasvarsty- 
kit, gerbiamasis, ar išsiskiriant mums neišgėrus dar vieno ąsočio? Ne- 
daug kreidos beišrašysim tą pridėdami, na, o jei ir negrąžinsite man nė 
šilingo, dėl tokio nuostolio nepražūsiu. 

Adamsui tas kvietimas labai tiko, ypač kad buvo toks širdingas. Jis 
paspaudė šeimininkui ranką, padėkojęs tarė, jog neatsisakys ąsočio 
greičiau dėl garbios draugijos negu dėl paties gėrimo, ir pridūrė džiau- 
giąsis, kad karalystėje dar esama krikščionių, nes buvo bemanąs, jog 
keliauja per šalį, kur tegyvena vien žydai ir turkai. 

Malonusis šeimininkas atnešė gėrimo, o Džozefas su Fani išėjo į 
sodą, kur džiugino savo širdis meiliai šnekučiuodami; tuo tarpu Adam- 
sas susėdo su šeimininku, prisipylė stiklus, užsidegė pypkes ir pradėjo 
pokalbį, Kurį skaitytojas ras kitame skyriuje. 


XVIII skyrius 


PONO ABRAHAMO ADAMSO IR ŠEIMININKO 
POKALBIS, 

KURIS DĖL NUOMONIŲ NESUTIKIMO 
KAD KIEK BŪTŲ VIRTES KATASTROFA, 
JEI LAIKU NEBŪTŲ SUKLIUDĘS MYLIMŲJŲ 
SUGRĮŽIMAS. 


— Pone,— pasakė šeimininkas, — patikėkite, jūs esate ne pirmas, 
kuriam mūsų skvairas prižadėjo daugiau, negu tesėjo. Jis tuomi yra 
taip pagarsėjęs, kad tie, kurie jį pažįsta, jo žodį už nieką telaiko. Prisi- 

menu, kartą jis pažadėjo vieno vaikino tėvams, kad padarys jį akcizi- 
ninku '*?. Tie žmonės buvo neturtingi, bet mokė sūnų rašymo, skaitymo 
ir kitokių dalykų, reikalingų toms pareigoms, nors sunkiai teišgalėjo, 
ir vaikinas, turėdamas tokių vilčių, ėmė riesti nosį, nebėjo nei arti, nei 
kitų žemės darbų dirbti, vaikščiojo išsipustęs dailiausiais olandiškais 
marškiniais, kuriuos keitė du kartus per savaitę; ir taip keletą metų. Ga- 
liausiai jis išvažiavo pas skvairą į Londoną, norėdamas priminti, ką tas 
jam žadėjęs, tačiau nė karto negavo jo pamatyti. Ten, neturėdamas 
pinigų nei tarnybos, jis susidėjo su blogais draugais, išklydo iš doros 
kelio ir galų gale buvo nuteistas ištremti į kolonijas, o jo motinai nuo 
tos žinios plyšo širdis. Papasakosiu apie skvairą dar vieną tikrą nutiki- 
mą. Toks mano kaimynas, ūkininkas, turėjo du sūnus, kuriuos augino 
žemės darbui. Puikūs buvo vaikiai. Skvairas užsimanė, kad jaunesnįjį 
reikia leisti į pastorius. Taigi įkalbino tėvą atiduoti vaiką į mokyklą, 
prižadėjęs, kad paskui pats leis į universitetą, o kai sulauks deramo 
amžiaus, parūpins jam vietą. Tačiau kai vaikas prasimokė mokykloje 
septynerius metus ir tėvas nuvedė jį pas skvairą su mokytojo laišku, kad 
jis tinkamai pasirengęs stoti į universitetą, skvairas, užuot įvykdęs savo 
pažadą ir atidavęs jį mokytis toliau už savo lėšas, pasakė tiktai, kad 
vaikinas — geras mokinys ir jam gaila, jog tėvai negalės jo kokius 
ketverius ar penkerius metus palaikyti Oksforde; tada, jei jam pasisek- 
tų susirasti vietą, jis galėtų parūpinti paskyrimą. Ūkininkas atsakė ne- 
turįs pakankamai išteklių tokiam dalykui. „Ką gi,— tarė skvai- 
ras, — labai gaila, kad tiek jį išmokslinai, nes tas mokslas neduos jam 
duonos, o greičiau tik pakenks, ir antrasis tavo sūnus, kuris vos moka 
pavardę pasirašyti, daugiau uždirbs ardamas ir sėdamas, taigi jo padė- 
tis kur kas geresnė“. Ir tikrai buvo taip, nes vargšas vaikinas, neradęs 
draugų, kurie būtų jį parėmę mokantis, kaip jis tikėjosi, ir nenorėda- 
mas dirbti juodo darbo, ėmė girtuokliauti, nors anksčiau buvo doras, 
ir netrukus iš dalies nuo sielvarto, iš dalies nuo gėrimo susirgo džiova 
ir mirė. Ką ten, galiu papasakoti ir daugiau. Buvo čia tokia mergina, 
gražiausia iš visų, tai jis išviliojo ją į Londoną, prižadėjęs įtaisyti už 
kameristę pas vieną jūsų, aukštuomenės, damą, tačiau žodžio neišlai- 
kė; vėliau sužinojom, kad ji susigyveno su juo vaiką ir pasidarė tikra 
šliundra; paskui laikė Kovent Gardene'“? kavinę, o neilgai trukus mi- 
rė kalėjime nuo prancūziškos ligos. Galėčiau papasakoti dar daug isto- 
rijų. Na o kaip, jūsų manymu, jis pasielgė su manimi? Žinokit, pone, 
nuo jaunystės aš buvau jūreivis ir plaukiojau daugel metų, kol paga- 
liau įsigijau savo laivą ir pradėjau dorai krautis turtą. Bet tuo metu 

mane užpuolė vienas iš tų guarda-costas'*', kurie prieš karą grobdavo 
mūsų laivus, ir po mūšio, per kurį žuvo dauguma įgulos, nukentėjo 
visas takelažas ir dviejose vietose ties vaterlinija buvo prašautas kor- 
pusas, aš turėjau pasiduoti. Niekšai nusitempė mano laivą, pusantro 
šimto tonų talpos brigantiną, tikrą gražuolę, o mane, vieną jūreivį 
ir jungą įsodino į mažą sukiužusią valtį, su kuria mes per didelį vargą 
pasiekėme galų gale Falmutą, nors ispanai, manau, nė negalvojo, kad 
ji išsilaikys ant vandens bent dieną. Kai grįžau čionai, kur tuo metu 
gyveno mano žmona, kilusi iš šių vietų, skvairas pasakė, kad jam taip 
patikęs mano pasipriešinimas užpuolikams, jog jis drąsiai galįs pare- 
komenduoti mane į kapitono padėjėjus karo laive, jeigu tik aš sutin- 
kąs; na o aš dėkodamas patikinau jį, kad sutinku. Taigi, pone, praėjo 
dveji ar treji metai, per kuriuos daug sykių gavau pažadų ne tik iš 
skvairo, bet (kaip jis sakė) ir iš admiraliteto vyresnybės. Jis vis gyveno 
Londone, o mane įtikinėjo, kad galiu ramiai laukti, nes tikrai gausiu 
vietą, vos tik kokia liks laisva, tačiau net dabar, kai viską prisimenu, 
mane stebina tai, kad po tiekos nusivylimų jo įtikinėjimai buvo tokie 
pat tvirti kaip ir iš pradžių. Ant galo pagalės, kai tas delsimas man įsi- 
pyko ir ėmė rodytis įtartinas, parašiau į Londoną vienam draugui, ku- 
ris, kaip žinojau, turėjo pažįstamų admiralitete, ir paprašiau, kad pa- 
remtų skvairą, nes buvau pradėjęs nuogąstauti, kad skvairas, ko gero, 
rūpinasi dėl manęs ne taip uoliai, kaip dedasi. Ir, kaip manote, kokį 
atsakymą draugas man atsiuntė? Tai va, pone, jis pranešė, kad skvai- 
ras admiralitete nė sykio nebuvo paminėjęs mano pavardės, todėl, jei 
neturiu geresnio globėjo, verčiau atsižadėti vilčių į tą vietą. Aš taip ir 
padariau ir, pasitaręs Su žmona, nusprendžiau įsigyti aludę, kur jus 
dabar meilingai priimu ir esu nuolankus jūsų tarnas, o skvairas ir visi 
kiti šlykštus nenaudėliai tegul eina po velnių! 

— Fui,— pasakė Adamsas. — Fui. Jis iš tikrųjų nelabas žmogus, 
bet tikėkimės — duos dievas, ir jo širdis prisipildys atgailos. Taip, jeigu 
tik jis galėtų bent kartą pamatyti tos atgrasios savo ydos bjaurumą, kad 
įstengtų bent kartą suvokti, koks jis pavojingas ir baisus melagis, 
be abejonės, imtų taip didžiai save niekinti, kad daugiau jokiu būdu 
taip nebesielgtų. Bet nors mes jį labai nusmerkiam, ir to jis tikrai nusi- 
pelnė, jo veide, reikia pripažinti teisybę, yra ženklų to bona indoles*, 
to prigimties maloningumo, kuris būdingas geram krikščioniui. 

— Ak pone pone,— tarė šeimininkas. — Jeigu jūs būtumėt tiek 


* Įgimto palinkimo į gera (lot.). 


Antra knyga 156 


apkeliavęs kiek aš ir susidūręs su įvairiausiom tautom, su kuriomis aš 
prekiavau, tai žmogaus veidas jums nieko nereikštų. Veide yra žen- 
klų! Tai bent pasakėt! Į veidą aš žiūriu, vien norėdamas sužinoti, ar 
žmogus yra sirgęs raupais, ir nieko daugiau. 

Jis tai pasakė be jokios pagarbos Adamso pastebėjimams, tai tas 
užsiplieskė ir, skubiai išsitraukęs pypkę iš dantų, taip tarė: 

— Gerbiamasis, ir be laivo aš esu nukeliavęs daug toliau negu 
tamsta. Ar plaukimą pro įvairius miestus ir kraštus tamsta laikai ke- 
liavimu? Ne, tai ne keliavimas. 


Coelum non animum mutant gui trans mare currunt.* 


Per vieną popietę aš galiu nukeliauti toliau negu tamsta per visus me- 
tus. Ką gi, tarkim, tamsta esi matęs Heraklio stulpus ir turbūt Kartagi- 
nos sienas. Na, gal esi girdėjęs Scilę ir matęs Charibdę!“š, galėjai būti 
įėjęs į kambarėlį, kur buvo rastas Archimedas per Sirakūzų paėmi- 
mą'**. Tarkim, tamsta esi buriavęs tarp Kikladų '“? ir plaukęs garsiuoju 
sąsiauriu, gavusiu vardą nuo nelaimingosios Helos, kurios likimas yra 
gražiai aprašytas Apolonijo Rodiečio'*!, esi, manyčiau, plaukęs per tą 
jūros vietą, kur įkrito Dedalas'“?, kai saulėje ištirpo jo sparnų vaškas; 
be abejonės, esi perkirtęs Euksino jūrą'““, taip, tamsta esi tikriausiai 
buvęs Kaspijos jūros pakrantėje ir aplankęs Kolchidę — pažiūrėti, 
gal ten yra dar bent viena sruoga aukso vilnos. 

— Ne, tikrai ne, pone, — atsakė šeimininkas, — tų vietų nesu sie- 
kęs. 

— O aš buvau visose,— pareiškė Adamsas. 

— Tada,— sušuko šeimininkas, — jūs tikriausiai esate buvęs Ost 
Indijoje, nes tokių vietų, galiu prisiekti, nėra nei Vakaruose, nei Le- 
vante'““. 

— Kurgi yra tas Levantas, meldžiamasis? — paklausė Adam- 
sas.— Juk jis tikrai turėtų būti Ost Indijoje. 

— Oho! Toks keliautojas, — šūktelėjo šeimininkas, — ir nežinote, 
kur Levantas! Aš — nuolankus jūsų tarnas, pone, bet nepasakokite 
čia man niekų apie savo keliones — jums nieko neišeis. 

— Kad jau tamsta esi toks bukas ir vis dar nesupranti, — tarė 
Adamsas, — tai paaiškinsiu: kelionės, apie kurias kalbu, yra knygose; 
tai vienintelės kelionės, kuriose įgyjamos žinios. Iš knygų aš sužinojau 


* Tik dangų keičia, ne sielą, kas už jūrų keliauja (/of.; patarle tapusi eilutė iš Ho- 
racijaus „Laiškų“ ). 

ir tai, ką tvirtinau ką tik dabar: prigimtis paprastai veide įspaudžia tokį 
dvasios portretą, kad prityręs fizionomistas retai kada teapsirinka. Ma- 
nyčiau, tamsta nesi skaitęs šiuo klausimu istorijos apie Sokratą, todėl 
aš ją papasakosiu. Vienas fizionomistas nustatė iš Sokrato bruožų, kad 
jis Iš prigimimo yra nenaudėlis. Tas apibūdinimas, toks priešingas 
visam šio didžio vyro gyvenimo būdui ir visuotinai pripažintai nuomo- 
nei apie jį, taip supykino Atėnų jaunikaičius, kad tie apmėtė fiziono- 
mistą akmenimis ir būtų negyvai užmušę už tokį neišmanymą, jeigu 
jų nebūtų sulaikęs pats Sokratas, prisipažindamas, jog fizionomistas 
pastebėjęs teisingai: nors jis ir taiso savo charakterį, pasitelkdamas fi- 
losofiją, iš tikrųjų turi ydų, kaip apie jį ir pasakyta. Tai va, pasakyk 
man — iš kur žmogus galėtum tokį dalyką sužinoti, jeigu ne iš knygų? 

— (Gerai, pone,— atsakė šeimininkas, — o kam tas svarbu — ar 
žmogus žino, ar ne? Tas, kuris keliauja taip kaip aš, turi pakankamai 
galimybių pažinti pasaulį, visai neapsunkindamas sau galvos nei su 
Sokratu, nei su kokiais kitais kaip jis. 

— Drauguži! — suriko Adamsas. — Žmogus gali apiplaukti ap- 
linkui pasaulį, sustodamas visuose jo uostuose, tačiau be skaitymo grįš 
namo toks pat tamsus, koks ir išplaukė. 

— Tegul jus dievai! — pasakė šeimininkas. — Aš turėjau bocma- 
ną, tokį varguolį, jis beveik nemokėjo nei rašyti, nei skaityti, tačiau 
laivą vedė kaip koks karo laivo vadas, taip pat buvo puikus prekybos 
mokovas. 

— Prekyba, — atsakė Adamsas, — kaip įrodinėja Aristotelis pir- 
mame savo „Politikos“ skyriuje, yra žemiau filosofijos ir jeigu tvarko- 
ma taip kaip dabar, — nenormalus dalykas. 

Šeimininkas įsmeigė akis į Adamsą ir, kokią minutę patylėjęs, pa- 
klausė, ar tik jis nėra vienas iš „Gezetierio“ autorių '*?. 

— Mat aš girdėjau, — pasakė, — kad jį rašo pastoriai. 

— „Gezetieris“? — tarė Adamsas.— Kas tai yra? 

— "Tai šlykštus laikraštpalaikis, — atsakė šeimininkas, — jau daug 
metų skleidžiamas šalyje; užsipuola prekybą ir padorius žmones. Aš jo 
nelaikyčiau ant stalo, net jeigu kas už dyką duotų. 

— Ne, aš tai jau ne,— tarė Adamsas. — Aš nieko daugiau nera- 
šau, tik pamokslus, ir tikrai nesu prekybos priešas, jeigu tik ji būna są- 
žininga; ne, aš laikau pirklį labai vertingu visuomenės nariu ir, ko ge- 
ro, ne mažesniu už jokį kitą, tik už mokslo žmogų. 

— Ne, manau, kad jis ne žemesnis ir už tą, — pasakė šeiminin- 
kas. — Kokia nauda būtų iš mokslo, jei šalyje nebūtų prekybos! Kuo 

jūs, pastoriai, apsidengtumėte pečius ir ką dėtumėte į pilvus? Kas jums 
pristato jūsų šilkus, drobes, vynus ir visa kita, ko reikia gyvenime? Kas, 
jeigu ne jūreiviai? 

— Tatai galėtumei, tamsta, pavadinti prabangos dalykais, — atsa- 
kė pastorius. — Tačiau, jeigu ir tarsime, kad tie dalykai svarbūs, yra 
dar svarbesnių už patį gyvenimą, o tą mums duoda mokslas, taip sa- 
kant, bažnyčios mokslas. Kas jus apdengia pamaldumo drabužiu, švel- 
numo, nuolankumo, labdaringumo, kantrybės ir kitomis krikščioniš- 
komis dorybėmis? Kas girdo jūsų sielas broliškos meilės pienu, kas 
valgydina jas tauriu šventumo maistu, kuris beregint jas apvalo nuo 
nešvarių kūniškų aistrų ir prisotina kilnios mielaširdingumo dvasios? 
Kas? 

— Ak, tikrai kas! — sušuko šeimininkas. — Aš kažkodėl neprisi- 
menu, kad būčiau kada matęs tokius drabužius ar tokį maistą, taigi, 
nuolankiai sakau jums, pone. 

Adamsas jau norėjo rūsčiai jam atrėžti, bet sugrįžo Džozefas su 
Fani ir ėmė taip jį raginti kelionėn, kad jis nebegalėjo neklausyti, tai, 
stvėręs savo lazdą, atsisveikino su šeimininku (tik dabar jau nebebuvo 
tokie malonūs vienas kitam kaip iš pradžių, vos susėdę už stalo) ir, išė- 
jęs drauge su Džozefu ir Fani, kurie labai nekantravo, vėl leidosi į 
kelią. 


ab 

I skyrius 


ĮŽANGINIS ŽODIS BIOGRAFIJOS PAGYRIMUI 


Nors apskritai yra įprasta suteikti pirmenybę tiems rašytojams, 
kurie užvardija savo knygas „Anglijos istorija“, „Prancūzijos istorija“, 
„Ispanijos istorija“ ir t.t., tačiau visiškai aišku, kad teisybę randame 
tiktai darbuose tų, kurie garsina didžiųjų žmonių gyvenimus ir pap- 
rastai yra vadinami biografais, kaip anie turėtų būti pavadinti topo- 
grafais arba chorografais — žodžiais, puikiai išreiškiančiais, kuo vieni 
skiriasi nuo antrų, nes pastarųjų darbas daugiausia yra aprašyti šalis 
bei miestus, ir tą jie, pasitelkę žemėlapius, atlieka nepeiktinai ir pati- 
kimai. Tačiau žmonių elgesį ir charakterius jie aprašo ne taip teisingai, 
ir tą geriausiai įrodo amžini prieštaravimai, kylantys tarp dviejų 
topografų, kai jie imasi rašyti tos pačios šalies istoriją; pavyzdžiui, 
tarp milordo Klarendono ir pono Vitloko, tarp pono Ičardo ir Rape- 
no!“ ir daugelio kitų, kurie nušviečia faktus visiškai kitaip, ir kiekvie- 
nas skaitytojas tiki katruo nori, o išmintingesni ir įtaresni visiškai 
teisėtai laiko jų kūrybą nieku kitu kaip romanu, kuriame rašytojas 
duoda valią palaimingai ir lakiai išmonei. Tačiau nors jie labai ski- 
riasi pateikdami kai kuriuos faktus, vieni priskirdami pergalę vienai 
pusei, kiti — kitai, vieni vaizduodami tą patį žmogų kaip niekadarį, 
kiti — kaip didų ir garbingą, šiaip ar taip, visi sutaria dėl vietos, kur 
tas faktas įvyko ir kur tas asmuo, kartu niekadarys ir garbingas žmo- 
gus, gyveno. Na, o mes, biografai, darome atvirkščiai: mūsų pateikia- 
mais faktais tvirtai galima tikėti, nors amžių ir šalį, kur jie įvyko, daž- 
nai nurodome klaidingai. Taigi gal kokie kritikai ir pasidomės, ar pie- 
muo Chrizostomas, kuris, kaip rašo Servantesas, mirė iš meilės 
gražiajai Marselei, jį paniekinusiai, gyveno Ispanijoje, tačiau kas sua- 
bejos, ar tokio kvailo vaikino būta iš tikro? Ar yra pasaulyje toks 
skeptikas, kuris nepatikėtų Kardenijo beprotyste, Fernando klastingu- 
mu, akiplėšišku Anselmo smalsumu, Kamilės silpnumu, Lotarijo!“' 
draugystės netvirtumu, nors laiką ir vietą, kur tie asmenys gyveno, 

gerasis mūsų istorikas nurodo apgailėtinai netiksliai. Betgi žymiausias 
tos rūšies pavyzdys yra tikroje istorijoje apie Žilį Blasą'** — čia nepa- 
kartojamasis biografas labai apsiriko dėl šalies, kur gyveno daktaras 
Sangradas, kuris su savo pacientais elgėsi kaip vyndarys su vyno stati- 
nėmis: išleisdavo jiems kraują ir pripildavo vandens. Argi kiekvienam, 
bent kiek susipažinusiam su medicinos istorija, nėra žinoma, kad šis 
daktaras gyveno ne Ispanijoje? Tas rašytojas klaidingai pateikė ir savo 
arkivyskupo šalį, taip pat ir tų didžių asmenybių, kurių protai tokie 
iškilūs, kad nenusileidžia žemiau negu tragedija; ir daugelio kitų 
šalis. Tokių pat klaidų galima rasti Skarono'*? kūryboje, „Tūkstantyje 
ir vienoje naktyje“, „Marianos“ bei „Laimingojo kaimiečio“ istorijo- 
se!“? ir gal dar ne vieno tos rūšies rašytojo knygose, kurių nesu skaitęs 
arba dabar neprisimenu, tačiau aš nieku gyvu šių pastabų netaikau 
toms stebinančio genialumo asmenybėms, tiems didžiulių romanų au- 
toriams ar modernių „Atlantidų“ rašytojams'*!, kurie visai nesiremia 
nei gamta, nei istorija, o rašo apie asmenis, kokių niekada nebuvo ir 
nebus, apie faktus, niekada nenutikusius ir negalinčius nutikti; kurių 
veikėjai yra jų pačių sukurti, ir jų smegenys — chaosas, iš kurio jie 
ir semiasi medžiagos. Nesakau, kad tokie rašytojai neverti pagarbos, — 
atvirkščiai, jie, ko gero, nusipelno didžiausios garbės, nes kas gi gali 
būti kilniau kaip nepaprasto žmonių genialumo pasireiškimas! Jiems 
galima pritaikyti tai, ką sakė Balzakas''*“ apie Aristotelį — kad jie 
yra antros prigimties (nes neturi jokio bendrumo su pirmąja), kuria 
žemesnio lygio autoriai, negalintys vieni patys nusilaikyti ant kojų, 
remiasi nelyginant ramentais; o tie, apie kuriuos dabar kalbu, turi, 
kaip atrodo, kojokus, galinčius, kaip savo laiškuose sakė šviesusis Vol- 
teras, „nunešti genijų toli, tik netolygiu žingsniu“. Tikrai, toli nuo 
skaitytojo akių, 


Užu Chaoso ir Nakties ribų.““ 


Tačiau grįžkime prie pirmųjų, kurie pasitenkina gamtos kopijavi- 
mu, užuot kūrę originalus iš sujauktos materijos, užgriozdusios jų 
smegenis. Negi tokia knyga, kurioje rašoma apie garsiojo Don Kicho- 
to Žygius, nėra labiau verta vadintis istorija negu Marianos „Istori- 
ja“'**7 Juk pastaroji yra apribota tam tikro laiko tarpsnio ir vyksta 
tam tikroje šalyje, o pirmoji — yra pasaulio istorija apskritai ar jau 
bent tos dalies, kurią šlifuoja įstatymai, menai ir mokslai; istorija nuo 
tos dienos, kai pirmą kartą tie dalykai prasidėjo, iki mūsų laikų, na, 
ir toliau, kol taip bus. 

Dabar bandysiu tuos pastebėjimus pritaikyti prieš mus esančiam 
darbui — nesgi juos čia ir išdėsčiau svarbiausia dėl to, kad norėjau 
išvengti bet kokių prielaidų, kurias geri žmonės, labai norintys kiek- 
viename aprašyme įžiūrėti atvaizduotas savo draugų dorybes, galėtų 
pasidaryti atskiriems skyriams. Net neklausdamas žinau, kad kai kurie 
skaitytojai atpažins teisininką pašto karietoje, vos tiktai išgirdę jo balsą. 
Visai įtikėtina, kad aštrialiežuvis bei manieringoji dama irgi sutiks 
pažįstamų, taip pat ir visi kiti mano personažai. Todėl, norėdamas 
užkirsti kelią šitokiems piktiems sutapatinimams, čia pareiškiu tvirtai 
ir galutinai: aš vaizduoju ne žmones, o elgseną, ne individus, o rūšį. 
Tikriausiai manęs bus paklausta: „Tai personažai paimti ne iš gyveni- 
mo?“ Į tą klausimą atsakau: „Iš gyvenimo, net galiu patvirtinti, kad 
bemaž nieko nesu parašęs, ko nebūčiau matęs“. Teisininkas ne tik 
kad gyvas dabar — jis jau yra pragyvenęs keturis tūkstančius metų, 
ir aš tikiu, kad dievas jam duos išgyventi dar tiek. Tiesa, jis ne visus 
amžius buvo vienos profesijos, vieno tikėjimo ar gyveno viename 
krašte, tačiau kai Žmonijos scenoje pirmą kartą pasirodė niekingas 
savanaudiškas padaras, kuris save ėmė laikyti viso pasaulio centru, 
kuris nė už ką nepasistengs, nesileis į pavojų, neduos pinigų, kad 
galėtų paremti ar išgelbėti savo artimą,— tada ir užgimė mūsų teisi- 
ninkas, ir kolei toks individas, kokį aprašiau, gyvens žemėje, tolei bus 
gyvas ir jis. Todėl gi menka jam nuo to garbė, kai manoma, kad jis 
pamėgdžioja kokį mažą nežymų žmogelį, su kuriuo turi kokį bendrą 
bruožą ar galbūt profesiją, kai jis iš tikro yra atėjęs į pasaulį su daug 
didesniu ir kilnesniu tikslu: ne parodyti apgailėtiną nenaudėlį siauram 
ir niekingam jo pažįstamų ratui, bet įduoti veidrodį tūkstančiams, kad, 
kabinetuose į jį žiūrėdami, galėtų pamatyti savo išsigimimą ir stengtųsi 
pasitaisyti, ir taip, slapta iškentę pažeminimą, išvengtų viešos gėdos. 
Tai pastato pertvarą ir atskiria satyriką nuo paskvilių kūrėjo, nes 
pirmasis taiso klaidas nesigarsindamas, dėl žmogaus labo, nelyginant 
tėvas, o antrasis viešai gėdina žmogų, kad pasimokytų kiti, nelyginant 
budelis. 

Dar reikėtų paminėti keletą smulkių aplinkybių, kurios tėra kaip 
paveikslo drapiruotė: nors ir keičiasi sulig nauja mada, bet portreto 
panašumas nė kiek nesumažėja. Taigi, aš manau, galime drąsiai tarti, 
kad ponia Tau-Vauz yra vienmetė su mūsų teisininku, ir nors per tuos 
ilgus permainingus laikus, kuriuos ji nugyveno, jai yra tekę stovėti 
viešbutyje už baro, nepabijosiu pasakyti, kad amžių sūkuryje ji taip 
pat yra sėdėjusi soste. Trumpai kalbant, kai nepaprastas būdo smar- 

kumas, godulys ir nejautrumas žmogaus skausmui kartu su veidmai- 
nyste turi moters pavidalą, — toji moteris yra Tau-Vauz, ir kai geri 
norai, užgožti dvasios ir proto skurdumo, yra kada surusenę vyriškio 
sieloje, tas vyriškis yra ne kas kitas, o bailys jos vyras. 

Dabar jau ilgai nebegaišinsiu savo skaitytojo — tik pasakysiu dar 
vieną įspėjimą, šį sykį priešingo pobūdžio: kaip per savo personažus 
mes daugiausia plakame ne atskirus individus, o visus tokio būdo 
žmones, taip rašydami apie ką apskritai, turime omeny ne visus per- 
vien, 0 suprantame čia esant ir daugelį išimčių. Pavyzdžiui, rašydami 
apie aukštuomenę, mes anaiptol nemanome įtraukti tų, kurie, būdami 
aukšto savo luomo pasididžiavimas, teisingai reiškiamu maloningumu 
padaro pranašumą kuo lengviau pakeliamą tiems, kurie daugiausia 
dėl turto stovi žemiau už juos. Iš tokių galėčiau paminėti vieną perą'“", 
iškeltą virš kitų tiek prigimties, tiek turto; garbingai nešdamas savo as- 
mens prakilnumo vėliavą, jis turi tikro didingumo paženklintą dvasią, 
puošiamą taurumo, turtinamą išsilavinimo, dabinamą genialumo. Esu 
matęs, kaip tas asmuo, dosniai teikdamas paramą kitam, kalbėjosi 
su juo laisvai ir buvo jam kartu globėjas ir bičiulis. Galėčiau paminėti 
vieną bendruomenių rūmų deputatą'*“, per savo nepalyginamą talen- 
tą iškilusį virš minios daug aukščiau, negu jį būtų galėjęs iškelti val- 
dovas,— deputatą, kurio elgsena su tais, kam daro paslaugą, yra 
mielesnė už pačią paslaugą, ir kuris yra toksai malonus, kad jei galėtų 
pakeisti įgimtą laikysenos orumą, dažnai net pats nekilmingiausias iš 
jo pažįstamų užmirštų, kas yra šeimininkas tuose rūmuose, kur jis 
taip mandagiai priimamas. Tie paveikslai, man atrodo, turi būti žinomi 
visiems; aš pareiškiu, kad jie paimti iš gyvenimo ir nepretenduoja 
pakilti virš jo. O šitie aukštuomenės žmonės, kur aš aprašiau, yra tik 
šutvė nenaudėlių, kurie, darydami gėdą savo protėviams, nors yra 
paveldėję jų titulus ir turtus (o ko gero, dar didesnę gėdą savo moti- 
noms, nes toks išsigimimas tiesiog neįtikėtinas), turi įžūlumo su panie- 
ka Žiūrėti į tuos, kas mažų mažiausiai yra lygūs su jų pačių didybės 
sukūrėjais. Neįmanoma, sakyčiau, sugalvoti reginio, labiau keliančio 
mūsų pasipiktinimą, kaip šitoks, kada žmogus, būdamas ne tik gėdos 
dėmė prakilnios savo šeimos herbe, bet ir darydamas sarmatą visai 
žmonių giminei, pučiasi prieš tuos, kurie daro garbę savo prigimčiai ir 
gėdą — turtams. 

O dabar, skaitytojau, gavęs šitas pastabas, gali, jei nori, sekti toliau 
teisingos mūsų istorijos tęsinį. 

NAKTIES SCENA, KAI ADAMSĄ 
IR JO KELIABENDRIUS 
IŠTINKA KELI NUOSTABŪS NUOTYKIAI. 


Mūsų keliauninkai taip vėlai išėjo iš užeigos namų, ar aludės 
(galima pavadinti ir taip, ir taip), kad dar nedaug mylių tebuvo nu- 
keliavę, kai juos užklupo, arba sutiko (kaip jums labiau patinka) 
naktis. Skaitytojas turi man atleisti, kad smulkiai neaprašau jų kelio, 
bet kadangi artėjame prie dvaro, kur gyvena ponai Bubiai, o ta jų pa- 
vardė yra gana dviprasmiška ir nedori žmonės gali ją panaudoti pik- 
tiems kėslams, pavadindami ja ne vieną garbų kaimo skvairą, padermę 
žmonių, į kuriuos žiūrime kaip į visai nekenksmingus ir jaučiame 
deramą pagodonę, tai nenorime suteikti pagalbos tokioms nedoroms 
užmačioms. 

Tamsuma jau buvo užklojusi pusę žemės rutulio, kai Fani šnabždo- 
mis paprašė Džozefą, kad sustotų truputėlį pailsėti, nes taip pavargo, 
jog nebegali paeiti. Džozefas tuoj pat prišnekino sustoti pastorių 
Adamsą, kuris dar visai nejautė nuovargio. Vos atsisėdęs pastorius 
ėmė aimanuoti, kad praradęs savo brangųjį Eschilą, bet kai jam buvo 
priminta, jog vis tiek negalėtų skaityti, truputį apsiramino. 

Dangus buvo toks debesuotas, kad nežybsėjo nė viena žvaigždelė. 
Tamsa tikrai buvo, Miltono žodžiais tariant, „regima“. Šitoji aplin- 
kybė buvo itin palanki Džozefui, nes Fani, nebijodama, kad pamatys 
Adamsas, davė laisvę savo jausmams, kaip nė sykio iki tolei: padėjusi 
galvą Džozefui ant krūtinės, nerūpestingai užmetė ranką jam ant kaklo 
ir leido prisiglausti skruostu prie veido. Nuo to Džozefą užplūdo tokia 
palaima, kad jis už nieką pasaulyje nebūtų sutikęs mainyti savo pieve- 
lės net į puikiausius patalus puikiausiuose pasaulio rūmuose. 

Adamsas sėdėjo kiek atokiau nuo mylimųjų ir, nenorėdamas 
jiems kliudyti, tylomis sau mąstė, tačiau neilgai trukus tolumoje išvydo 
žiburį, kuris artėjo į jo pusę. Jis tučtuojau balsiai paklausė, kas ten, 
bet žiburys sustojo vietoje ir užgeso, nustebindamas Adamsą ir nuliū- 
dindamas. Tada Adamsas šūktelėjo Džozefui, klausdamas, ar tas matė 
žiburį. Džozefas atsakė matęs. 

— Ar pastebėjai, kaip jis dingo? — paklausė Adamsas.— Nors 
aš šmėklų nebijau, bet sakyti, kad jų tikrai nėra, nesakau. 

Jis susimąstė apie tas bekūnes būtybes, tačiau jo mintis greitai 
nutraukė balsai, kurie jam pasirodė suvis čia pat, nors iš tikrųjų buvo 
dar ne taip jau arti. Vis dėlto jis aiškiai girdėjo, kaip jie tarėsi papjauti 
kiekvieną, kai tik sutiks. O paskui dar išgirdo vieną sakant, kad lygiai 
per dvi savaites jis jau papjovęs dvylika. 

Adamsas parpuolė ant kelių, šaukdamasis visagalio ir atsiduoda- 
mas jo malonei, o varguolė Fani, kuri taip pat girdėjo anuos siaubin- 
gus Žodžius, taip stipriai apkabino Džozefą, jog tasai, jei ne baimė 
dėl Fani — juk jis irgi turėjo ausis, — dėl tokio apkabinimo būtų 
sutikęs atsidurti ir dar didesniame pavojuje. 

Džozefas išsitraukė lenktinį peilį, o Adamsas, baigęs šauktis dievo, 
stvėrė lazdą, savo vienintelį ginklą, ir, priėjęs prie Džozefo, liepė 
paleisti Fani — tegu ji stovi už jų, — tačiau jo paliepimo niekas nek- 
lausė; Fani tik dar stipriau prisiglaudė prie Džozefo, visai nebepaisy- 
dama, kad mato Adamsas, ir meiliu balseliu pareiškė, kad mirs jo 
glėbyje. Džozefas, neapsakomai karštai spausdamas Fani prie širdies, 
sukuždėjo jai, kad jam geriau mirti jos glėbyje, negu gyventi be jos. 
Tada Adamsas, grūmodamas lazda, pasakė, kad niekina mirtį kaip ir 
kiekvienas žmogus, ir garsiai padeklamavo: 


Est hic, est animus lucis contemptor et illum, 
Oui vita bene credat emi guo tendis, honorem*. 


Kurį laiką buvo tylu, o paskui vienas balsas sušuko: 

— Po velnių, kas čia tokie? 

Adamsas turėjo nuovokos nieko neatsakyti; ir ūmai jis pamatė, 
kaip koks pustuzinis žiburių staiga atsirado tarsi iš po žemių ir ėmė 
greitai artėti. Jis bemat nusprendė, kad čia vaiduokliai, ir tada, sume- 
tęs, jog ir balsai vaiduoklių, sušuko: 

— Viešpaties vardu klausiu: ko tau reikia? 

Vos tik spėjo tuos žodžius pasakyti, vienas balsas suriko: 

— Po velnių, jie ateina! 

Ir pasigirdo trankus paukšėjimas, sakytum būrys vyrų būtų ėmę 
kautis lazdomis. Adamsas jau norėjo eiti į kovos vietą, bet Džozefas 
jį nutvėrė už skverno ir pasakė, kad reikia, kol tamsu, nuvesti Fani 
kuo toliau nuo jai gresiančio pavojaus. Adamsas kaipmat sutiko, tai 


* Šioj krūtinėj širdis, kuri nebrangindama saulės, 
Tikis pigiai gyvybe nupirkt tavo trokštamą šlovę. 


Vergilijus, Eneida IX, 205—206. Vert. A. Dambrauskas 

Džozefas pakėlė nuo žemės Fani, ir jie visi trys leidosi į kojas; nesigrę- 
žiodami atgal ir niekieno nesivejami nudrožė geras dvi mylias, ir 
Fani nė sykelio nepasiskundė, kad nuvargo, kol pagaliau tolumoje 
išvydo keletą žiburėlių, spingsinčių nedideliais tarpais vienas nuo kito, 
ir pasijuto ant stataus šlaito: Adamsui paslydo koja, ir jis Žaibiškai 
dingo, tai Džozefas su Fani begal išsigando. Aišku, jeigu būtų buvę 
šviesu ir gerai viskas matyti, jie kažin ar būtų galėję susilaikyti nesi- 
juokę, regėdami pastorių riedant šlaitu žemyn, o jis taip ir nuriedėjo 
nuo pat viršaus iki apačios, visai nesusižeidęs. Apačioje sušuko iš visos 
gerklės, pranešdamas, kad sveikas gyvas, ir išsklaidydamas baimę, 
kuri Džozefą su Fani buvo dėl jo suėmusi. Tuodu dar kiek pastovėjo, 
galvodami, ką daryti, pagaliau paėjo keletą žingsnių, iki rado šlaitą 
nebe tokį skardų, o tada Džozefas paėmė Fani ant rankų ir tvirtu žing- 
sniu, nė sykio neslystelėjęs, nusileido į pat papėdę, kur prie jų greitai 
priėjo ir Adamsas. 

Taigi mokykitės, mano gražiosios tėvynainės, atsižvelgti į savo 
silpnumą ir tuos daugsyk pasitaikančius atvejus, kai vyro stiprumas 
jums gali būti naudingas, ir, deramai pasvėrusios tiek tą, tiek kitą, 
žiūrėkit, kad neišsirinktumėt sau į porą kokio skystablauzdžio gražuo- 
lio ar šiuolaikinio petit-maitres*, kurie, užuot jus nešę kaip Džozefas 
Endriusas aistringose rankose duobėtais gyvenimo keliais ir skar- 
džiom nuokalnėm, greičiau norės, kad išglebusius jų sąnarius savo 
stiprumu ir tvirtybe paremtumėt jūs. 

Mūsų keliauninkai patraukė dabar tolyn, artimiausio žiburio lin- 
kui, ir, perėję per bendruomenės ganyklą, atsidūrė kažkokioje pievoje, 
iš kur žiburys atrodė jau ranka pasiekiamas, tačiau gavo didžiai nusi- 
minti, nes kelią jiems perkirto upė. Adamsas sustojo ir pareiškė, kad 
jis tai gali perplaukti, tik suabejojo, kaip pergabenti Fani, bet Džozefas 
atsakė, kad reikėtų paėjėti krantu ir jie tikrai netrukus rastų tiltą, nes 
pagal žiburių daugumą aišku, jog netoliese yra sodžius. 

— Vajegi, tikrai, — pasakė Adamsas.— O aš apie tai nepagalvo- 
jau. 

Taigi pagal Džozefo patarimą jie perėjo dar per porą ganyklų 
ir pateko į nedidelį sodą, o ten rado namą. Fani paprašė Džozefą, kad 
pasibelstų, nes ji taip pavargusi, jog vos besilaiko ant kojų. Tą cere- 
moniją atliko Adamsas, kuris ėjo pirmasis; durys tuojau atsidarė, ir 
pasirodė paprastas iš pažiūros žmogus. Adamsas jam paaiškino, kad 


* Dabita (pranc.). 

su jais esanti mergina, kuri yra labai pavargusi nuo kelionės, ir jis 
būtų didžiai dėkingas, jeigu šeimininkas įleistų ją vidun pailsėti. Žmo- 
gus apšvietė Fani su žvake ir, pamatęs, kad ji atrodo nekalta ir kukli, 
taip pat niekuo neįtardamas Adamso, kuris buvo toks mandagus, tuč- 
tuojau atsakė mielai priimsiąs pailsėti savo pastogėje ir merginą, ir 
juos visus. Jis įleido juos į labai tvarkingą kambarį, kur prie stalo 
sėdėjo jo žmona; ji bemat atsistojo ir ėmė traukti kėdes, kviesdama 
juos sėstis. Vos tik jie susėdo, šeimininkas paklausė, ar nenorėtų atsi- 
gaivinti ir ko išgerti. Adamsas padėkojo ir atsakė, jei galima, jis su 
malonumu išlenktų puodelį elio, Džozefas su Fani pasirinko tą pat. 
Kai šeimininkas su dideliausiu ąsočiu nuėjo elio įleisti, jo žmona pasakė 
Fani, kad ši atrodo be galo nuilsusi, ir pasiūlė išgerti ko stipriau, tačiau 
Fani, nuoširdžiai padėkojusi, atsisakė ir pridūrė: taip, ji baisiai pavar- 
gusi, bet mananti, kad truputį pailsės ir atsigaus. Kai visa draugė jau 
sėdėjo už stalo, ponas Adamsas, kuris buvo sočiai atsigėręs elio ir, 
visiems leidus, rūkė pypkę, paklausė šeimininką, ar čia aplinkui 
neklaidžioja piktos dvasios, o negavęs atsakymo, pradėjo pasakoti 
nutikimą, kurį jie patyrė eidami. Nedaug jis dar tebuvo papasakojęs, 
kai kažkas smarkiai pasibeldė į duris. Visi gerokai nustebo, o Fani 
su šeimininke išblyško. Šeimininkas išėjo pro duris, ir kol jo nebuvo, 
o tas užtruko ne taip jau trumpai, visi likusieji tylėjo žiūrėdami vienas 
į kitą ir klausėsi, kaip keletas balsų gana garsiai kažką šnekėjo. Adam- 
sas tikrai manė, kad ten dvasios, ir pradėjo svarstyti, kaip čia jas išva- 
rius; Džozefas irgi beveik tuo tikėjo; Fani labiau bijojo Žmonių, 0 gero- 
ji moteriškė pradėjo įtarti svečius, ar jie ir tie, kur lauke, nebus vienos 
gaujos plėšikai. Pagaliau šeimininkas sugrįžo ir juokdamasis pasakė 
Adamsui, kad sužinojo, kas tie jo vaiduokliai: tie žudikai — tai avių 
vagys, o dvylika papjautųjų — ne kas kita, kaip dvylika avių; paskui 
dar pridūrė, kad dabar piemenys juos išvaikė, o du pagavo ir veda pas 
teisėją. Nuo tos žinios visiems baimė praėjo, tik Adamsas pats sau dar 
sumurmėjo, kad vis dėlto neabejoja, jog šmėklų esama. 

Jie jaukiai sėdėjo taip palei židinį, kolei šeimininkui, apžiūrinė- 
jant svečius ir nusprendus, kad sutana, kuri nusmukusi išlindo Adam- 
sui iš po durtinio, bei apšiurusi Džozefo Endriuso livrėja nelabai ati- 
tinka jų santykių paprastumą ir draugiškumą, ėmė kilti įtarimų anaip- 
tol ne svečių naudai; tad kreipdamasis į Adamsą, pasakė iš drabužių 
spėjąs, kad jis esąs dvasininkas, o šis doras vaikinas — jo tarnas. 

— Aš, gerbiamasis, — atsakė Adamsas, — tikrai esu dvasininkas, — 
bet šitas jaunikaitis, kurį tamsta teisingai pavadinai doru, šiuo tarpu 

netarnauja niekur. Iki šiol jis visą laiką tarnavo pas ledi Bubi, o dabar 
yra atleistas, patikėk, tamsta, be jokios kaltės. 

Džozefas pasakė nesistebįs, kad džentelmenui atrodo keista, kai 
toks žmogus kaip ponas Adamsas nusileidžia iki vargšo ir kalba kaip 
lygus su lygiu. 

— Vaike,— tarė Adamsas, — aš daryčiau gėdą savo luomui, jeigu 
neturtingą, bet dorą žmogų laikyčiau per žemu sau kalbėti ar drau- 
gauti. Nežinau, kaip tie, kurie daro kitaip, gali skelbtis tarnais ir 
pasekėjais viešpaties — juk jis Žmonių neskiria, na, nebent labiau 
vertina beturčius negu turtuolius. Tamsta,— pasakė jis džentelme- 
nui,— šitie du jaunuoliai yra mano parapijiečiai, jie man kaip vaikai 
ir myliu kaip vaikus. Jų gyvenimas susiklostė gana savotiškai, tačiau 
dabar nėra kada to pasakoti. 

Nors iš Adamso kalbos aiškiai buvo matyti naivus jo nuoširdumas, 
tačiau šeimininkas pernelyg gerai pažino pasaulį ir neskubėjo tikėti 
j0 žodžiais. Jis dar abejojo Adamsu — gal jis tiek tėra dvasininkas, 
kad su sutana. Todėl norėdamas jį geriau patikrinti, paklausė, ar pas- 
taruoju metu ponas Poupas'*' nėra ko naujo parašęs. Adamsas atsakė, 
jog yra girdėjęs labai tą poetą giriant, tačiau pats nieko nėra skaitęs 
1r nežino nė vieno jo kūrinio. 

„Aha,— tarė sau džentelmenas, — pagavau“. 

— Kaip,— balsu pasakė jis,— argi nesat matęs jo Homero? 

Adamsas atsakė, kad niekada nėra skaitęs jokių klasikos vertimų. 

— Žinot, teisybė, — pasakė džentelmenas, — graikų kalba turi 
tokio didingumo, kokio, mano galva, nepasieks anei viena šiuolaikinė 
kalba. 

— Tamsta moki graikiškai? — skubiai paklausė Adamsas. 

— Truputį, pone, — atsakė džentelmenas. 

— Tai gal žinai, tamsta, kur galėčiau nusipirkti Eschilą? Saviškį 
aš neseniai praradau per vieną nelaimingą atsitikimą. 

Eschilas džentelmenui buvo nepasiekiamas, nors tą vardą jis žinojo 
puikiai, todėl grįžo prie Homero ir paklausė Adamsą, kuri „Iliados“ 
dalis jam atrodo geriausia. Adamsas atsakė, kad labiau vertėtų klausti, 
koks grožis yra svarbiausia poezijoje, nes Homero visos dalys yra 
vienodai geros. 

— Ir tikrai, — kalbėjo jis toliau, — tai, kas Cicerono pasakyta apie 
idealų oratorių, puikiai galima pritaikyti ir dideliam poetui: „Jis turi 
turėti visas tobulybės“. Homero tobulybė buvo neprilygstama; todėl 
visai pagrįstai filosofas *“ dvidešimt antrame „Poetikos“ skyriuje jo 

nevadina niekaip kitaip, tik Poetu didžiąja raide. Jis buvo ne tiktai 
epo tėvas, bet ir dramos, ne tiktai tragedijos, bet ir komedijos, nes jo 
„Margito“, deja, pradingusio, santykis su komedija buvęs, Aristotelio 
žodžiais, toks pat kaip „Odisėjos“ ir „Iliados“ su tragedija. Tad jam 
turime būti dėkingi už Aristofaną, taip pat Euripidą, Sofoklį'*? ir 
mano nelaimingąjį Eschilą. Tačiau jeigu tamsta taip nori, apsiribokime 
(bent tuo tarpu) „Iliada“, tauriausiu jo kūriniu, nors, kiek prisimenu, 
nei Aristotelis, nei Horacijus nelaikė jos pranašesne už „Odisėją“. 
Taigi, pirma, imkim siužetą — kas gali būti paprasčiau ir sykiu tau- 
riau? Pirmasis iš tų išmaningųjų kritikų teisėtai giria poetą, kad 
vaizduoja ne visą karą, kuris, kaip jis sako, nors ir turėjo aiškią pra- 
džią bei pabaigą, būtų buvęs per didelis aprėpti ir suvokti vienu žvilgs- 
niu. Tadgi aš dažnai stebiuosi, kodėl toksai tikslus rašytojas kaip 
Horacijus laiške Lolijui vadina jį Trojani belli scriptorem*. Antra, 
jo veiksmas, Aristotelio vadinamas pragmaton systasis,** — ar įmano- 
ma Žmogaus protui įsivaizduoti tokią tobulą vienovę ir tuo pat metu 
tokią didingumo pilnatvę? Čia turiu pasakyti vieną dalyką, kurio 
niekas, kiek prisimenu, nėra paminėjęs,— tai Aharmotton***, tasai 
atitikimas veiksmo ir siužeto; nes jeigu siužetas yra pyktis, tai kaip jį 
atitinka veiksmas, tai yra karas, iš kurio kyla kiekvienas įvykis ir su 
kuriuo yra tiesiogiai susijęs kiekvienas epizodas! Trečia, individuali- 
zacija, kurią Aristotelis laiko antroje vietoje, aprašinėdamas atskiras 
tragedijos dalis, ir kuri yra, kaip jis sako, įjungta į veiksmą. Aš 
tiesiog nežinau, kuo daugiau žavėtis: jo sprendimų tikslumu smul- 
kiuose aprašymuose ar vaizduotės lakumu, išreikštu jų įvairove. 
Nes jeigu kalbėsime apie pirmąjį, tai matom, su kokia atida parodoma, 
kaip skiriasi ramus įžeisto Achilo pyktis nuo karštos ir užgaulios 
Agamemnono pagiežos. Kaip nepanaši šiurkšti Ajanto drąsa į malonų 
Diomedo narsumą ar Nestoro išmintingumas, įgytas po ilgų apmąs- 
tymų ir patirties, į Odisėjo gudrumą, kuris yra suktumo ir rafinuo- 
tumo padarinys. Jeigu atkreipsime dėmesį į įvairovę, galime sušukti 
drauge su Aristoteliu jo dvidešimt ketvirtame skirsnyje, kad nė vie- 
noje tos dieviškosios poemos dalyje nestokoja individualizacijos. 
Tikrai, galiu drąsiai tvirtinti, kad vargu ar yra bent koks žmogaus 
prigimties bruožas, kuris būtų nepaliestas vienoje ar kitoje dalyje. 


* Trojos karo aprašytoju (lot.). 
** Įvykių sudėtis (gr.). 
**+* Atitikimas (gr.). 

Ir kaip nėra tokio jausmo, kokio jis nemokėtų aprašyti, taip nėra ir 
tokio, kokio jis negalėtų sužadinti skaitytojo širdyje. Ir jei poetas 
dar kuo nors pranašesnis, tai, manyčiau, patetika. Tikrai, nė karto 
nesu be ašarų perskaitęs tų dviejų epizodų su Andromache: pirmojo, 
kai ji rauda dėl Hektorui gresiančio pavojaus, ir antrojo — dėl jo 
mirties. Metaforos čia tokios jaudinančios, kad poetas, esu įsitikinęs, 
turėjo būti kilnios ir neįsivaizduojamai geros širdies. Ir negaliu ne- 
pažymėti, kad Sofoklis anaiptol nepasiekia tokio gražumo, kai, sek- 
damas šiuo kūriniu, į Tekmesos!“" lūpas įdeda Andromachės godą. 
O juk Sofoklis buvo didžiausias genijus iš visų, rašiusių tragedijas, 
ir nė vienas iš jo pasekėjų tragikų, tai yra nei Euripidas, nei Seneka, 
nė iš tolo jam neprilygsta. Na, dėl samprotavimų ir stiliaus nieko 
nereikia sakyti: pirmieji yra nepaprasti tobulai išreikštu svarbiausiu 
dalyku — teisingumu; 0 apie stilių labai plačiai kalba Aristotelis, 
kurį tamsta, be abejonės, esi skaitęs, ir ne sykį. Aš paminėsiu tik dar 
vieną dalyką, kurį šitas didysis kritikas savo nuodaloje apie tragediją 
vadina opsis, arba scenovaizdžiu, ir kuris yra būdingas epui taip pat, 
kaip ir dramai, tik skirtumas tas, kad epe jį kuria poetas, o dramoje — 
dailininkas. Tačiau ar įsivaizdavo dailininkas kada nors tokią sceną 
kaip tryliktoje ar keturioliktoje „Iliados“ giesmėje, kur skaitytojas 
vienu sykiu mato Troją su kariuomene, sutraukta priešais; graikų 
kariuomenę, stovyklą ir laivyną; Dzeusą, sėdintį Idos viršūnėje, su 
debesimis aplink galvą ir žaibu rankoje, ir žiūrintį į Trakiją; Posei- 
doną, traukiantį per jūrą, kuri skiriasi duodama jam kelią, o paskui 
sėdantį ant Samo kalno; atsivėrus; dangų, kur dievai sėdi sostuose. 
Tai bent didingumas! Tai bent poezija! 

Paskui Adamsas padeklamavo kokį šimtą graikiškų eilių, ir tokiu 
išraiškingu balsu bei judesiais, kad moterys beveik išsigando, na, o 
džentelmenas jau ne tik liovėsi jį įtarinėjęs, net ėmė manyti, ar ne 
koks vyskupas čia pas jį vieši. Jis pradėjo visaip girti Adamso moky- 
tumą, o per širdies gerumą pasidarė meilingas ir abiem jo bendra- 
keleiviams. Pasakė, kad labai užjaučia merginą, kuri taip išblyškusi 
ir nusilpusi po kelionės, iš teisybės laikydamas ją aukštesnės padėties, 
negu ji buvo iš tikrųjų. Pasigailėjo, kad negali patogiai apnakvydinti 
visų, tačiau jeigu jiems tinkanti ši vieta palei židinį, tai jis pasėdės čia 
su vyrais, 0 mergina, jeigu tik nori, gali gultis su jo žmona, ir jis pa- 
tariąs taip padaryti, nes užeigos namai esą tiktai už mylios kelio, ir tie 
patys ne kažin kokie. Adamsas, kuriam patiko ir krėslas, ir elis, ir 
tabakas, ir draugija, ėmė kalbinti Fani priimti tą malonų pasiūlymą, 

1 Džozefas jį palaikė. Ją įkalbėti ne taip sunkiai ir ėjosi, nes praeitą 
naktį ji buvo mažai temiegojusi, užpraeitą — nemiegojusi visai, taigi 
net meilė vargiai begalėjo išlaikyti jos akis nesumerktas. Todėl kai 
ji mielai su šeimininko pasiūlymu sutiko, šeimininkė atnešė ant stalo 
viską, ko buvo valgomo namie, ir svečiai, širdingai pakviesti, širdingai 
pasivaišino, ypač pastorius Adamsas. O Džozefas su Fani buvo aiškus 
pavyzdys, patvirtinantis gydytojų pastebėjimą, jog meilė, kaip ir kiti 
saldūs daiktai, nėra apetito žadintojas. 

Kai tik visi pavakarieniavo, Fani, pati pasiprašiusi, nuėjo gulti, o 
šeimininkė — kartu su ja. Namų šeimininkas, Adamsas ir Džozefas, 
kuris iš kuklumo norėjo išeiti iš namo, jei džentelmenas nebūtų tvirtai 
pasipriešinęs, susėdo arčiau židinio, kur Adamsas, jo žodžiais tariant, 
„Iš naujo užsitaisė pypkę“, o džentelmenas pastatė butelį puikaus 
alaus — geriausio gėrimo, kokio tik buvo namie. 

Kuklus Džozefo elgesys, dailinga jo išvaizda, Adamso pastabos 
apie jį ir draugiškumas, kurį jam rodė, palenkė džentelmeną Džozefo 
pusėn ir sukėlė smalsumą sužinoti jo gyvenimą, apie kurį Adamsas 
buvo užsiminęs kaip apie ne visiškai paprastą. Vos tiktai jis spėjo savo 
smalsumą išsakyti, Adamsas, Džozefui neprieštaraujant, tučtuojau 
sutiko jį patenkinti ir nuodugniai apsakė viską, ką žinojo, kartu kiek 
įmanoma stengdamasis nepakenkti ledi Bubi, ir užbaigė papasako- 
damas apie seną, ištikimą ir abipusę Džozefo ir Fani meilę, neslėp- 
damas, kad panelė žemos kilmės ir menko mokslo. Pastaroji aplinkybė 
galutinai išsklaidė džentelmeno įtarimus, kad Fani gal kokio kilmingo 
žmogaus duktė, o Džozefas su ja pabėgo, įtraukęs į tą nedorą darbą 
11 Adamsą. Tai dabar jis stačiai pamilo savo svečius, linksmai gėrė 
į Jų sveikatą ir dėkojo neatsidėkodamas Adamsui, jog tas nepatingėjo 
ir viską taip nuodugniai išpasakojo. 

Adamsas atsakė, kad dabar šeimininkas gali atsilyginti tuo pačiu, 
kadangi nepaprastas jo gerumas, taip pat ir parodytas literatūros 
išmanymas*, tikrai netikėtas sutikti šitokioje pastogėje, sužadino jam 
tokį smalsumą, kokio jis dar nebuvo patyręs. 


* Kai kas yra pareiškęs, kad autoriaus čia padaryta klaida: Adamsas iš tiesų parodė 
šiokį tokį (kaip jie sako) išsimokslinimą, galimas daiktas, visą, kiek jo turi pats Autorius, 
tačiau džentelmenas neparodė jokio, nebent išsimokslinimu laikytume jo išsakytą 
Adamso įvertinimą, bet tai tikrai būtų kvailystė. Vis dėlto nepaisydamas tos kritikos, 
išsigirdusios, kaip sužinojau, iš vieno garsaus oratoriaus lūpų viešoje kavinėje, palikau 
tą klaidą kaip ir pirmame leidime. Aš neturiu tos tuštybės, kad kur nors šitame darbe 
pritaikyčiau pastabą, kurią ponia Dasjė'?! padaro savo „Aristofano“ įžangoje: „Je 


173 Trečias skyrius 


— Todėl, — pasakė jis,— jeigu tamstai nebūtų pernelyg sunku, 
prašyčiau, gerbiamasai, tamstos istoriją! 

Džentelmenas atsakė negalįs nepadaryti svečiui to, ko norėti šis 
turįs teisę, ir po keleto bendrų atsiprašymų, kurie paprastai būna 
istorijos įžanga, pradėjo taip pasakoti. 


111 skyrius, 


KURIAME DŽENTELMENAS PASAKOJA 
SAVO GYVENIMĄ. 


— Pone, aš kilęs iš geros šeimos, iš dvarininkų. Gavau padorų išsi- 
lavinimą privačioje mokykloje — puikiai išmokau lotynų kalbą ir 
gana neblogai graikų. Kai buvau šešiolikos metų, mirė tėvas ir paliko 
mane patį žinotis. Jis man užrašė kuklų palikimą, kurį turėjau gauti 
tiktai sulaukęs dvidešimt penkerių, nes tėvas visada tvirtino, kad tik 
tokio amžiaus žmogų, o ne jaunesnį, galima palikti tvarkytis patį. 
Tačiau kadangi tas jo geidavimas buvo labai miglotai testamente nu- 
sakytas, advokatai man patarė atsiteisti savo teises iš globėjų. Prisi- 
pažįstu, aš nelabai tepaisiau mirusio tėvo norų, kurie man buvo pakan- 
kamai aiškūs, o paklausiau advokatų patarimo ir greitai bylą laimė- 
jau, nes globėjai ne itin ir prieštaravo. 

— (Gerbiamasis,— tarė Adamsas, — gal malonėtumei tamsta pasi- 
sakyti savo pavardę? 

Džentelmenas atsakė, kad jo pavardė Vilsonas, ir pasakojo toliau: 

— Po jo mirties aš nebe ilgai likausi mokykloje — mat buvau 
veržlus vaikinas ir nesitvėriau kuo greičiau išeiti į pasaulį, manyda- 
mas, jog man visiškai pakanka gabumų, žinių ir vyriškumo. Ir tik 
todėl, kad šitaip anksti pradėjau savarankišką gyvenimą, aš tikriausiai 
gavau patirti tiek negandų ateityje — juolab kad be akivaizdžių iš 


tiens pour une maxime constante, gu'une beautė mėdiocre plait plus gėnėralement 
gu'une beautė sans dėfaut“. (Laikau didžiausia teisybe, kad vidutinis grožis žmonėms 
patinka labiau negu nepriekaištingas grožis.) Ponas Kongrivas daro tokią pat klaidą 
savo komedijoje „Meilė už meilę“, kur Tetlas sako panelei Pru, kad už jo komplimentus 
jos grožiui ji turėtų juo žavėtis taip, tarsi jis pats būtų tokio grožio. (Aut. pastaba) 

to kylančių blogybių, yra viena, taip paprastai nepamatoma: pirmąjį 
įspūdį, kurį žmogus padarai kitiems, labai sunku pakeisti. Kokia tad 
nelaimė yra žmogui, jeigu jo reputacija nusistovi anksčiau, negu jis 
sužino jos vertę ar gali pasverti padarinius veiksmų, nulemsiančių jo 
reputaciją ateityje! 

Nedaug man betrūko iki septyniolikos metų, kai mečiau mokyklą 
ir išvažiavau į Londoną su šešiais svarais sterlingų kišenėje, — didele 
suma, kaip man tada regėjos, tačiau ji ištirpo taip greitai, jog nega- 
lėjau atsistebėti. 

Atrodyti aš troškau kaip tikras džentelmenas ir maniau, kad 
pirmiausia dėl to reikia pasitelkti siuvėją, perukų dirbėją ir keletą 
kitų amatininkų, kurių darbas — rūpintis žmogaus apgerbu. Nors 
mano piniginė buvo ir labai plona, man pasisekė iš jų gauti viską 
kreditan lengviau, negu tikėjausi, ir greitai buvau aptaisytas taip, 
kaip norėjau. Tai, prisipažįstu, mane maloniai nustebino, bet vėliau 
patyriau, kad aristokratiškosios miesto dalies amatininkai laikosi 
tokios taisyklės: pritraukti klientų kuo daugiau, kelti kainas kuo 
aukščiau ir uždėti kreditoriui areštą kuo greičiau. 

Antra, kas, mano galva, privalu mokėti džentelmenui, tai šokiai, 
fechtavimas, jodinėjimas ir muzika, bet tam reikėjo daug lėšų ir laiko, 
tad šokių mokytis nepradėjau, nusprendęs, kad esu pramokęs mokyk- 
loje ir gana grakščiai galiu išvingiuoti menuetą; fechtavimo nesiėmiau, 
nes tikėjausi, kad geras mano būdas apsaugos nuo įsivėlimo į ginčus; 
dėl žirgo — maniau, niekas nepagalvos apie jį; na o dėl muzikos vy- 
liausi galėsiąs ir taip nesunkiai pagarsėti kaip žinovas, nes buvau 
girdėjęs ne vieną savo mokyklos draugą kalbant su apsimestiniu 
išmanymu apie operą, nors pats nemokėjo nei dainuoti, nei griežti 
smuiku. 

Dar vienas komponentas, kaip man atrodė, buvo miesto paži- 
nimas; šito maniau pasiekti lankydamas viešas vietas. Todėl nuolat 
ėjau tai vienur, tai kitur ir greitai jau puikiai žinojau madingas frazes, 
išmokau žavėtis madingomis pramogomis ir pažinau iš veido ir iš 
pavardės madingiausius vyrus ir moteris. 

Beliko tiktai intrigos, ir nusprendžiau tuo pasirūpinti nieko ne- 
laukdamas, — taip sakant, pasigarsinti, kad jų turiu; ir tikrai, man 
taip sekėsi, jog per labai trumpą laiką pagarsėjau turįs ryšių su pustu- 
ziniu kuo žavingiausių miesto damų. 

Sulig tais žodžiais Adamsas giliai atsiduso ir persižegnojęs sušuko: 

— Dieve gerasis! Kokie nedori laikai! 

— Ne tokie nedori, kaip jūs įsivaizduojat, — kalbėjo toliau džen- 
telmenas, — nes, patikėkit, tos damos buvo skaisčios kaip vestalės, 
kiek galiu pasakyti iš savo pusės. Aš norėjau pasigarsinti, kad su jomis 
pradėjau romaną, ir man tas pasisekė; o gal aš tik taip save džiuginau, 
nes, galimas daiktas, tie, kuriems parodydavau jų laiškelius, žinojo 
kaip ir aš, kad jie netikri ir kad juos parašiau aš pats. 

— Rašyti sau pačiam laiškus'?*! — išplėtė akis Adamsas. 

— Ak, pone,— atsakė džentelmenas, — tai grynai mūsų laikų 
nuodėmė. Juk tokių veikėjų rasime pusėje šiuolaikinių pjesių. Net 
sunku patikėti, kiek padėdavau pastangų ir kokių absurdiškų imda- 
vausi žygių, norėdamas apjuodinti kokią aukštuomenės damą. Pra- 
deda kas susižavėjęs kalbėti apie kurią nors, tai aš ir sakau: „O varge, 
apie tą! Netrukus ji atsidurs pas motušę H...'?*“ Jeigu tasai pareiškia 
laikąs ją dora moterimi, aš sakau: „Taip, mes visada laikom moterį 
dora, kol ji nepasidaro gatvinė, tačiau mudu, Džekai ar Tomai (pasi- 
gręžiu į kurį nors iš greta stovinčių), geriau žinom“. Tada išsitraukiu 
iš kišenės popieriaus lapelį, pavyzdžiui, siuvėjo sąskaitą, pabučiuoju 
ir sušunku: „Dievas mato, kadaise ji man patiko!“ 

— Pasakok, tamsta, jei turi noro, tik daugiau nesidievagok,— 
pasakė Adamsas. 

— Pone, — tarė džentelmenas, — prašau man atleisti. Taigi šito- 
kiu keliu ėjo mano gyvenimas ištisus trejus metus. 

— Kokiu keliu? — paklausė Adamsas.— Tamsta, man regis, jokio 
kelio neminėjai. 

— Jūsų pastaba teisinga,— tarė džentelmenas šypsodamasis.— 
Man derėjo pasakyti „šitokiu nieko neveikimo keliu“. Prisimenu, 
kiek vėliau aš aprašiau dienorašty vieną savo dieną ir manau, kad tai 
tiko kiekvienai dienai per visą tą laiką. Pabandysiu pakartoti: 

„Rytą atsikėliau, pasiėmiau lazdą ir išėjau pasivaikščioti su žaliu 
surdutu ir suktukais plaukuose (vėl Adamso atodūsis); prasišlaisčiau 
maždaug iki dešimtos. Nuėjau į aukcioną, pasakiau ledi N., kad jos 
nešvarus veidas, skaniai pasijuokiau iš kapitono X. žodžių, tik neprisi- 
menu kokių, nes nelabai gerai juos girdėjau, pasišnibždėjau su 
lordu Y., nusilenkiau hercogui Z., norėjau paderėti tabakinę, bet 
susilaikiau — pabijojau, kad nereikėtų pirkti. 


Nuo 2 iki 4 rengiausi. (Atoduūsis.) 
Nuo 4 iki 6 pietavau. (Atodūsis.) 
Nuo 6 iki 8 — kavinėje. 

Nuo 8 iki 9 — teatras Druri Leine. 
Nuo 9 iki 10 — Linkoln In Fildse!'““. 
Nuo 10 iki 12 — svetainė. (Gilus atodūsis.) 


Nė vienoje iš tų vietų neatsitiko nieko, ką būtų verta paminėti. 

Tada Adamsas gana karštai pasakė: 

— Tamsta, toks gyvenimas žemesnis nei gyvulio, tai maža ką 
daugiau už vegetavimą, ir aš nesuprantu, kas galėjo į tą kelią atvesti 
tokio proto žmogų kaip tamsta. 

— Tai, kas atveda į dar didesnes kvailystes, negu galite įsivaiz- 
duoti, daktare, — atsakė džentelmenas.— Tuštybė! Nes kad ir baisios 
paniekos vertas buvau, — patikėkit, net jūs negalite labiau niekinti 
tokio nenaudėlio, kaip aš pats niekinu save dabar,— tada aš gėrė- 
jausi savimi ir būčiau iš aukšto žiūrėjęs į Žmogų, apsirengusį kaip 
dabar jūs (prašau man atleisti), nors jis ir būtų turėjęs tokį išsimoks- 
linimą ir visas tas puikias savybes, kokias matau jumyse. 

Adamsas nusilenkė ir paprašė pasakoti toliau. 

— Šitaip buvau išgyvenęs dvejus metus, — pasakė džentelme- 
nas, — kai atsitiko vienas nelemtas dalykas, dėl kurio turėjau pakeisti 
gyvenamą vietą. Kartą Sent Džeimso kavinėje!“? aš pernelyg laisvai 
pašnekėjau apie tokią jauną damą iš aukštuomenės, ir vienas ten 
buvęs gvardijos karininkas nusprendė apskelbti, kad tai melas. Aš 
atsakiau, kad visai gali būti, jog klystu, tačiau mano norėta pasakyti 
tiktai teisybė, nieko daugiau. Jis neatsakė nė žodžio, vien su panieka 
šyptelėjo. Nuo to sykio pastebėjau keistą savo pažįstamų šaltumą: 
nė vienas neprakalbindavo manęs pirmas, ir tik nedaugelis, bent iš 
mandagumo, teatsakydavo man į nusilenkimą. Draugija, su kuria 
pietaudavau, ėmė manęs šalintis, ir per savaitę pasijutau Sent Džeimse 
vienišas lyg kokioje dykumoje. Vienas garbus senyvas vyras su didele 
skrybėle ir ilga špaga pasakė man galų gale, kad jam gaila mano jau- 
nystės, ir patarė parodyti pasauliui, kad aš ne toks nenaudėlis, kokiu 
mane laiko. Iš pradžių aš jo nesupratau, tada jis viską paaiškino ir 
baigdamas pasakė, kad jei aš parašysiu iššaukimą į dvikovą, tai jis 
grynai iš mielaširdingumo nuneš jį kapitonui. 

— Tikrai be galo mielaširdingas žmogus! — sušuko Adamsas. 

— Aš paprašiau palaukti iki rytojaus, — toliau pasakojo džentel- 
menas, — norėjau pagalvoti ir parėjęs namo apsvarsčiau kuo sąži- 
ningiausiai abu atvejus. Pirmuoju atveju mačiau dvejopą riziką — 
arba žūsiu pats, arba susitepsiu rankas krauju žmogaus, kuriam 

suvis nejaučiau jokio piktumo. Ir greitai nusprendžiau, kad dėl to 
gerumo, kurį patirčiau antruoju atveju, verta atsisakyti šitokios rizikos. 
Todėl nusprendžiau nueiti nuo scenos ir tuojau persikėliau į Temp- 
lį'??, kur išsinuomojau butą. Čia netrukus įsigijau naują būrį pažįs- 
tamų, kurie nieko nežinojo, kas man buvo nutikę. Teisybę sakant, jie 
man buvo ne itin priimtini, nes Templio dabita — tai tik anų šešėlis. 
Jie yra tiktai maivymosi maivymasis. Jų tuštybė, jeigu taip begali 
būti, buvo dar juokingesnė už anų. Čia sutikdavau prašmatnių vy- 
riškių, lėbaujančių su lordais, kurių nepažinojo, ir turinčių romanus 
su moterimis, kurių nebuvo nė matę. Dabar mano veiklos vieta buvo 
Kovent Gardenas; čia aš rodžiausi teatro balkonuose, lankiausi pas 
kekšes, mylavau apelsinų pardavėjas!“" ir keikiau pjeses. Šitą veiklą 
greitai nutraukė mano gydytojas, prisakęs ištisą mėnesį sėdėti namie. 
Per tą laiką turėdamas kada viską apgalvoti, nusprendžiau mesti 
draugystę su visokiais šaunuoliais ir dabitom ir kiek galėdamas vengti 
bet kokių progų, per kurias vėl reikėtų atsidurti šiame kalėjime. 

— Mano galva,— pasakė Adamsas,— tas patarimas vienumoj 
išbūti mėnesį ir viską apgalvoti buvo labai geras, tik aš greičiau jo bū- 
čiau tikėjęsis iš dvasininko, o ne iš gydytojo. 

Džentelmenas nusišypsojo iš Adamso naivumo ir, nieko daugiau 
neaiškindamas apie tą atgrasų dalyką, pasakojo taip: 

— Vos tiktai sveikata visiškai pasitaisė, pajutau, kad traukimas 
prie moterų, kurį dabar jau bijojau tenkinti taip kaip iki tolei, neduoda 
man ramybės, todėl nusprendžiau įsitaisyti meilužę. Neilgai trukęs išsi- 
rinkau jauną moterį, kuri iki tol buvo išlaikoma dviejų džentelmenų 
ir kuriai mane pristatė viena garsi sąvadautoja. Parsivedžiau ją pas 
save ir, kol gyvensime, paskyriau jai išlaikymą. Tas, ko gero, būtų 
labai brangiai atsiėję, tačiau ji man neužkrovė to vargo, nes dar nesu- 
mokėjęs nė už ketvirtį, radau ją savo namuose pernelyg intymiai šne- 
kučiuojant su jaunu vyriškiu, apsirengusiu kaip karininkas, bet iš tik- 
rųjų tai jis buvo kažkokios Sičio!?* kontoros klerkas. Užuot atsiprašiusi 
už nepastovumą, ji išbėrė man pustuzinį keiksmažodžių, numojo į 
mane ranka ir prisiekė, kad nesėdėtų kaip kalėjime net dėl paties 
didžiausio Anglijos žmogaus. Tada mudu išsiskyrėme, ir ta pati sąva- 
dautoja bematant parūpino jai kitą išlaikytoją. Aš ne per daug krim- 
tausi dėl to išsiskyrimo, juoba kad po keleto dienų patyriau, jog reikia 
krimstis dėl mūsų susitikimo, nes turėjau vėl kreiptis į gydytoją. Šį 
kartą teko atgailauti keletą savaičių ir per tą laiką suėjau į pažintį su 
gražia mergina, dukterimi vieno džentelmeno, kuris, keturiasdešimt 

metų ištarnavęs kariuomenėje ir dalyvavęs visuose žygiuose su Mal- 
boro hercogu'*“, mirė būdamas atsargos leitenantas ir paliko našlę su 
vienturte dukra itin sunkioje padėtyje; jiedvi tegavo mažą pensiją iš 
valstybės, ir šiek tiek dar uždirbdavo duktė, nes puikiai mokėjo siuvi- 
nėti. Šitą mergaitę, kai susipažinau, mergino vienas vaikinas, kuris 
tvirtai stovėjo ant kojų. Jis buvo medžiagų pirklio mokinys ir turėjo 
pakankamai lėšų pradėti verslą pats. Motina labai džiaugėsi būsi- 
momis vedybomis, nes tikrai turėjo tam pagrindo. Tačiau aš greitai 
jas išardžiau. Aš ėmiau taip menkinti tą vaikiną jo mylimosios akyse 
ir taip negailėjau komplimentų, pažadų bei dovanų jai, kad — pasa- 
kysiu, ilgiau prie to nesustodamas — palenkiau vargšę mergaitę į savo 
pusę ir atėmiau ją iš motinos. Trumpai tariant, aš ją suvedžiojau. 

Sulig tais žodžiais Adamsas pašoko, trim žingsniais perėjo per 
kambarį ir vėl atsisėdo į krėslą. 

— Šita mano istorijos dalis mane skaudina nepalyginamai labiau 
negu jus; kaip atgailaučiau, man vis atrodys negana. Tačiau jeigu jūs 
smerkiate mane jau dabar, tai kaip pasipiktinsite, kai išgirsite apie 
pragaištingas šio barbariško, šio niekšiško poelgio pasekmes?! Bet gal 
verčiau nebepasakoti? 

— Nieku gyvu! — sušuko Adamsas.— Prašau, tamsta, pasakoti 
toliau, ir tegul dievas duoda, kad iš širdies atgailautum dėl to ir dėl 
kitų dalykų, kuriuos čia apsakei. 

— Dabar,— dėstė džentelmenas toliau,— aš buvau laimingas... 
koks gali laimingas būti žmogus, turėdamas sau priklausomą jauną 
būtybę, gražiai išauklėtą, išsilavinusią, apdovanotą mielomis savybė- 
mis. Mudu išgyvenome keletą mėnesių didžioje meilėje, su niekuo 
daugiau nebendraudami, tik vienas su kitu, tačiau taip negalėjo amži- 
nai trukti, ir nors aš dar labai ją mylėjau, pradėjau vis dažniau ir daž- 
niau lankytis kitose draugijose ir, aišku, palikdavau ją vieną, iš pradžių 
trumpiau, o galiausiai — per dienų dienas. Ji, žinoma, ėmė reikšti 
nepasitenkinimą ir skųstis, kad jos gyvenimas nuobodus, tai aš, norė- 
damas ją prablaškyti, supažindinau su kitomis vyrų išlaikomomis 
meilužėmis, su kuriomis ji lošdavo kortomis, eidavo į teatrus ir kitaip 
pramogaudavo. Praėjo gana nedaug laiko, kai ji pradėjo šitas drau- 
gystes, ir aš pastebėjau aiškią jos elgesio permainą: kuklumas ir tyru- 
mas pamažu nyko, galiausiai ji visai sugedo. Draugavosi su visokiais 
palaidūnais, maivėsi kaip kokia didžiuoklė, gerai jautėsi tik svečiuose 
ar per vakarėlius mano namuose. Pasidarė godi pinigų, nepaprastai 
išlaidi, kalbėjo nešvankiai, ir jeigu kartais nepatenkindavau kokio 

jos reikalavimo, tuoj pasipildavo prakeiksmai, ašaros, prasidėdavo 
priepuoliai. Kadangi pirmasis meilės karštis seniai buvo praėjęs, 
šitoks jos elgesys greitai suvis atšaldė mano jausmus; aš džiaugiausi, 
kad ji man ne žmona, ir ėmiau puoselėti mintį, kad reikia su ja skirtis. 
Kai apie tai užsiminiau jai, ji pasirūpino, kad man nereikėtų vargti 
ir mesti ją lauk, — pati išsidangino, prieš tai išplėšusi mano sekreterą 
ir pasiėmusi viską, ką ten rado, — apie du šimtus svarų sterlingų. Aš 
taip įtužau, kad ant karštųjų norėjau ją griežtai nubausti pagal 
įstatymą, bet jai pasisekė išvengti manęs, kol buvau užsidegęs, o vėliau 
mano pyktis atvėso; be to, prisiminęs, kad pirmiausia kaltas buvau aš 
pats, nes padariau jai neatlyginamą skriaudą, atimdamas dvasios 
tyrumą, taip pat išgirdęs tuo metu, kad vargšė jos motina iš sielvarto 
mirė, kai duktė pabėgo su manimi, todėl, laikydamas save jos žudiku 
(„Ir visiškai teisingai!“ — sušuko Adamsas su aimana), aš tik apsi- 
džiaugiau, kad visagalis dievas pasirinko tokį kelią mane nubausti, 
ir ramiai susitaikiau su nuostoliu. Tikrai, jau geriau būčiau nieko 
daugiau ir nebesužinojęs apie tą varguolę — juk ji galų gale visiškai 
nusmuko ir, keletą metų išbuvusi paprasčiausia prostitute, baigė ne- 
laimingą savo gyvenimą Niugeite!““. 

Džentelmenas giliai atsiduso, Adamsas lyg aidas garsiai tą atodūsį 
pakartojo, ir kiek laiko abu sėdėjo tylomis ir žiūrėjo vienas į kitą. 
Pagaliau džentelmenas taip pasakė: 

— Aš buvau ištikimas tai merginai visą laiką, kol ji gyveno pas 
mane, bet vos ji išbėgo, netrukus pastebėjau daugiau jos nepatikimumo 
ženklų, ne tik pinigų dingimą. Trumpai sakant, aš turėjau trečią kartą 
eiti pas gydytoją, kuris ne taip greitai mane paleido iš rankų. 

Dabar prisižadėjau nebeturėti reikalų su moterimis, garsiai verka- 
vau, kad tas malonumas nevertas šitokių kančių, ir keikiau dailiąją 
lytį piktais žodžiais, kaip kadaise jas kad koneveikė Juvenalis'“!. Aš 
žiūrėjau į visas miesto prostitutes tiesiog su neapsakomu pasibjaurė- 
jimu, jos man atrodė kaip išdažyti rūmai, kuriuose gyvena Liga ir 
Mirtis, ir jų grožis nė kiek nedidino mano akyse jų patrauklumo, kaip 
kad paauksinimas nedaro patrauklesnių piliulių ar auksiniai papuo- 
šimai — karsto. Tačiau nors dabar jau nebebuvau visiškas meilės 
vergas, vis dėlto dar buvau jos valdinys. Mano neapykanta moterims 
kas dieną vis mažėjo, ir negaliu tvirtai pasakyti, ar laikas vėl būtų 
manęs neįdavęs kokiai kekšei, jeigu nebūtų išgelbėjusi aistra žavin- 
gajai Sapfyrai, — ji, vos palietusi mano širdį, staigiai pavergė ją visą. 
Sapfyra buvo žmona vieno galantiško aukštuomenės vyriškio, kuris, 

turiu pripažinti, atrodė visais atžvilgiais vertas jos meilės, tačiau, 
kaip sklido gandai, buvo visai ne taip. Ji buvo tikra koketė, 
achevėe*. 

— Meldžiamasai,— tarė Adamsas,— o kas gi yra koketė? Esu 
tą Žodį sutikęs, skaitydamas prancūzų autorius, bet niekaip negalėjau 
susidaryti vaizdo. Manding, tai yra tas pat, kas une sotte, mūsiškai — 
kvailė. 

— Pone,— atsakė džentelmenas, — jūs, ko gero, labai neapsiri- 
kote, tačiau kadangi tai yra nepaprasta kvailumo rūšis, pasistengsiu 
ją apsakyti. Jeigu visus gyvus padarus sustatytume į eilę pagal jų 
naudingumą, tai nedaug težinau tokių, kurie stovėtų žemiau koketės; 
šitą būtybę valdo grynai instinktas, ir nors kartais mums gali pasidin- 
goti, kad jos elgesį skatina tuštybė, iš tikro didžiuma jos veiksmų 
yra dar niekingesni, negu galėtų būti tos žemos ydos sužadinti. Pavyz- 
džiui, tarpais kvaili jos judesiai ar grimasos aiškiai atrodo paikesni 
negu pačių juokingiausių paukščių ar gyvulių ir sakyte sako, kad toji 
paikšė tiesiog stengiasi užsitraukti mūsų panieką. Pats būdingiausias 
koketišikumo bruožas — apsimetinėjimas, o jį diktuoja tik užgaida, 
todėl koketė čia dedasi grožio, išminties, sąmojo, gerumo, manda- 
gumo ir sveikatos kaukę, čia — bjaurumo, paikybės, absurdiškumo, 
piktos valios, neišsiauklėjimo ar negalios. Jos gyvenimas — nuolati- 
nis melas, ir vienintelis dalykas, pagal kurį ją galima pažinti, kad 
ji niekada nebūna tas, kas atrodo. Jei koketė galėtų pamilti (o negali, 
nes jeigu tas jausmas ją užvaldytų, ji nebebūtų koketė), tai rodytų 
abejingumą, o gal net neapykantą pamiltajam, todėl jeigu ji stengiasi 
jus įtikinti, kad jai patinkate, galite būti tikras, jog geriausiu atveju 
ji yra jums abejinga. Taip buvo ir su mano Sapfyra, kuri, vos pama- 
čiusi mane tarp savo garbintojų, tuoj ėmėsi mane drąsinti, kaip pa- 
prastai tai vadinama: būdavo, žiūri tiesiai į mane, o kai aš pajuntu ir 
mūsų žvilgsniai susitinka, tučtuojau nusuka akis ir dedasi nepaprastai 
nustebusi ir susijaudinusi. Šitais savo vyliais ji pasiekė ką ketino; aš 
jau dariausi jai ypatingesnis garbintojas nei kiti, o ji irgi atitinkamai 
kurstė mane, ir daug tiesmukiau negu kitus. Ji kalbėjo prislopinusi 
balsą, kuždėjo, suokė, dūsavo, krūpčiojo, juokėsi ir dar visaip kaip rodė 
aistrą, dėl kurios kas mielą dieną apsigauna tūkstančiai. Lošdama 
su manimi vistą, ji, būdavo, įsmeigs į mane akis ir pamirš paduoti 
kortą ar paskelbti renonsą, o paskui staiga nei iš šio, nei iš to kad nusi- 

juoks ir sušuks: „Ak, tiesiog pati nežinau, apie ką taip susimąsčiau!“ 
Nenorėdamas jūsų ilgiau gaišinti, pasakysiu, kad išėjęs pakankamą 
galantiškumo kursą, kaip man atrodė, ir tvirtai įtikėjęs, jog sužadinau 
savo numylėtinei pašėlusią meilę, pradėjau ieškoti progos išsiaiškini- 
mui — eclaircissement. Ji to vengė kaip įmanydama, tačiau per savo 
atkaklumą pagaliau tokią progą ištaikiau. 

Visų mūsų pokalbio smulkmenų nepasakosiu, pasakysiu tik tiek, 
kad Sapfyra, kai jau nebegalėjo ilgiau apsimetinėti nesuprantanti, 
kur suku, pirmiausia išreiškė pašėlusią nuostabą, o beregint — ir 
pašėlusį pyktį; ji paklausė, kas jos elgesyje galėjo mane paskatinti 
taip ją įžeisti, ir, nueidama šalin, sulaukusi tinkamo momento, pasa- 
kė, kad jei noriu išvengti jos pykčio, tai turiu su ja nesimatyti ar bent 
jau jos nekalbinti. Man tokio atsakymo buvo negana, aš ją ir toliau 
persekiojau, tačiau be jokios naudos, ir galų gale įsitikinau, kad jos 
kūnas priklauso tik vyrui, bet jos širdies nei jis, nei kas kitas nėra 
pavergęs. Nuo sekiojimo paskui tą ignis fatuus* mane atitraukė, 
parodydama prielankumą, vieno miestiečio žmona — nei labai jauna, 
nei labai graži, tačiau pernelyg maloni, kad būtų galėjęs atstumti 
tokio meilingo būdo žmogus kaip aš. Greitai aš jai parodžiau, kad jos 
užuominos nukrito ne į dyką ar šaltą žemę, o atvirkščiai — bemat 
išaugino jai uolų ir geismingą mylimąjį. Ji irgi man nedavė pagrindo 
skųstis: į savo įžiebtą ugnį atsakė tokiu pat karščiu. Dabar aš turėjau 
ne koketę, o moterį, ganėtinai išmintingą ir nenorinčią švaistyti kil- 
naus meilės jausmo dėl juokingos tuštybės. Mudu iš karto supratome 
vienas kitą, ir kadangi džiaugsmai, kurių troškome, priklausė nuo 
abipusio paslaugumo, netrukome šito suvokti ir ėmėme jais mėgautis. 
Iš pradžių aš jaučiausi be galo laimingas, įsigijęs tą naują meilužę, 
kurios meilumas būtų greitai galėjęs persotinti menkesnį apetitą, bet 
manajam turėjo visiškai priešingą poveikį: ji kurstė mano aistrą daug 
labiau, negu kad būtų įstengusi jaunystė ar grožis. Tačiau mano laimei 
nebuvo lemta ilgai trukti. Mes visą laiką būgštavom dėl jos vyro pavy- 
duliavimo. 

— Vargšelis! Man jo gaila! — sušuko Adamsas. 

— Jis tikrai vertas pagailos,— tarė džentelmenas,— nes labai 
mylėjo savo žmoną ir, patikėkit, man išties malonu, kad ne aš buvau 
tas pirmasis, kuris ją nuviliojo. Mūsų būgštavimai pasirodė ne tušti, 
nes galiausiai jos vyras mus užtiko ir pristatė mūsų glamonių liudy- 

tojus. Jis mane padavė į teismą ir prisiteisė už nuostolius tris tūkstan- 
čius svarų sterlingų, kuriuos sumokėjus didžiai nukentėjo mano kapi- 
talas, bet kur kas blogiau, kad jo žmona, su kuria tuoj pat išsiskyrė, 
liko man. Su ja gyvenau be galo sunkų gyvenimą, nes mano meilė 
jau buvo gerokai atvėsusi, o besaikis jos pavydas baisiai mane kamavo. 
Galų gale jos mirtis išvadavo mane iš to vargo, kurio, turint omeny, 
kad buvau jos nelaimių kaltininkas, niekaip kitaip nebūčiau galėjęs 
atsikratyti. 

Tada pasakiau sudie meilei ir nusprendžiau paieškoti kitų, ne 
tokių pavojingų ir brangių malonumų. Suėjau į pažintį su būriu 
smagių vyrų, kurie per dienas miegojo, per naktis gėrė, vyrų, kurie, 
galima sakyti, ne gyveno, o eikvojo laiką. Jų pokalbiai buvo vien 
triukšmas, visos mūsų pramogos — daugiausia dainavimas, rėkalo- 
jimas, skandalai, gėrimas, žiaukčiojimas, rūkymas. Ir nors iš to nieko 
gero, bet vis pakenčiamiau negu santūresnis mūsų bendravimas, kada 
budavo be galo nuobodžiausiai pasakojamos kasdieninės banaly bės 
ar karštai diskutuojama dėl niekniekių ir paprastai baigiama lažy- 
bomis. Tačiau sykį rimtai susimąsčiau ir mečiau tokį gyvenimo būdą; 
tada įstojau į klubą, kurio nariai buvo didžių gabumų jaunimas. Čia 
butelis būdavo pasitelkiamas tik prie pokalbio, kuris sukosi apie sudė- 
tingas filosofijos problemas. Šitiems džentelmenams rūpėjo rasti tie- 
są; jos ieškodami, jie buvo atmetę bet kokius auklėjimo prietarus ir 
ėjo vien neklystančio proto vedami. Šis didysis vadovas, įrodęs jiems 
neteisingumą tos labai senos, bet paprastos dogmos, kad visatoje esama 
tokios būtybės kaip dievas, padėjo iškelti jo vietoje savotišką teisės 
taisyklę, kuria vadovaudamiesi jie visi pasiekė absoliutaus moralinio 
tyrumo. Mąstymas akino mane žavėtis šita draugija, kaip buvo išmokęs 
niekinti ir nekęsti ankstesniosios. Dabar pradėjau manytis esąs aukštes- 
nė būtybė, kokia niekada seniau savęs nelaikiau, ir toji teisės taisyklė 
man juo labiau patiko, kad neturėjo nieko, kas mano prigimčiai būtų 
buvę atgrasu. Su didžiausia panieka aš žiūrėjau į tuos, kurie dorybės 
siekė dėl ko daugiau, ne vien dėl jos esmės — grožio ir tobulumo, ir 
taip nepaprastai vertinau savo tuometinius draugus dėl jų moralumo, 
Jog būčiau galėjęs jiems patikėti, kas man artimiausia ir brangiausia. 
Man gyvenant šiomis gražiomis svajomis, įvyko iš eilės keletas nuti- 
kimų, kurie mane iš pradžių labai nustebino. Vienas didžiųjų mūsų 
filosofų, arba teisės taisyklės skelbėjas, pasitraukė iš mūsų, pasičiupęs 
artimiausio draugo žmoną. Paskui kitas iš tos pačios draugijos metė 
klubą, pamiršęs atsiskaityti su savo laiduotoju. Trečias pasiskolino iš 

manęs pinigų be jokio raštelio, o kai paprašiau grąžinti, išsigynė nesi- 
skolinęs. Šitie keli pavyzdžiai, tokie nesuderinami su auksine mūsų 
taisykle, pradėjo man kelti abejonių dėl jos neklaidingumo, tačiau 
kai savo mintis atskleidžiau vienam iš klubo, jis pasakė, kad niekas 
savaime nėra absoliučiai geras ar blogas, kad veiksmai yra vadinami 
gerais ar blogais priklausomai nuo kalbančiojo padėties, kad žmogus, 
pabėgęs su kaimyno žmona, gal turėjo gerų ketinimų, tik nebeatsilaikė 
prieš įsisiautėjusią nežabotą aistrą, o kitais atžvilgiais jis gali būti kuo 
padoriausias visuomenės narys; kad jei kokios moters grožis atima 
žmogui ramybę, tai jis turi teisę, gamtos duotą, tą savo kančią pasi- 
lengvinti. Ir dar jis prikalbėjo daugybę dalykų, kurie man pasirodė 
tokie bjaurus, kad aš tą patį vakarą mečiau šitą draugiją ir niekada 
ten nebegrįžau. Likęs vienumoje, kurios anaiptol nemėgau, pasidariau 
didelis teatrų lankytojas, nes teatras visą laiką buvo mano mėgstamas 
pramonys, ir dažną vakarą po dvi tris valandas praleisdavau už kulisų, 
kur bendraudavau su poetais; paskui su jais susitikdavome kur smuk- 
lėje. Prie mūsų draugijos buvo pritapęs ir kai kas iš aktorių. Kai susi- 
rinkdavome, poetai skaitydavo savo vaidinimus, aktoriai deklamuo- 
davo savo vaidmenis, ir tada pastebėjau, kad tasai, kuris linksmindavo, 
paprastai jausdavosi labiausiai patenkintas iš visos draugijos, o drau- 
gija, nors būdavo visiškai mandagi jo akyse, retai kada praleisdavo 
progą pasišaipyti iš jo už akių. Ir aš padariau keletą išvadų, kurios, 
manding, yra pernelyg aiškios, kad būtų verta čia pateikti. 

— Malonėk, tamsta,— tarė Adamsas, — tas išvadas mums pa- 
sakyti. 

— Na ką gi,— tarė džentelmenas, — pirmiausia aš nusprendžiau, 
kad įprastas tvirtinimas, jog talentas yra labiausiai linkęs į tuštybę, 
yra neteisingas. Žmonės lygiai puikuojasi turtais, stiprumu, grožiu, 
garbe ir taip toliau. Tačiau visi šie dalykai krinta į akis kiekvienam, 
o vargšas talentas turi save rodyti, kad jo tobulumas būtų pamatytas, 
ir tuo jo norėjimu pasirodyti remiasi ši banali mano paminėtoji nuo- 
monė. Tačiau argi tas, kuris leidžia didelius pinigus savo namų aps- 
tatymui ar savo paties pasipuošimui, kuris skiria daug laiko ir pastangų 
apsirengimui arba kuris tikisi kaip atlygį už savęs atsižadėjimą, triūsą 
ar net niekšybę gausiąs titulą ar kaspiną, neatnašauja tokios pat aukos 
tuštybei kaip varganas talentas, kuris trokšta jums perskaityti savo 
poemą ar dramą? Antra mano išvada tokia, kad tuštybė yra blogiausia 
iš visų aistrų ir labiau už bet kurią kitą gali užnuodyti sielą. Savi- 
meilė yra daug dažnesnė yda, negu mes pripažįstame, tad visiškai 

suprantama mūsų neapykanta ir pavydas tiems, kurie stovi tarp 
mūsų ir to, ko godimės. Geismo ir garbės troškimo kelyje tokių kliū- 
čių ne kažin kiek, ir net gobšumo pagauti ne pernelyg daug sutinkame 
trukdymų savo siekiams, na o tuštybės apsėstas žmogus nori visus 
pranokti, ir tai, ką puikaus ir pagirtino turi kiti, tampa jo priešiškumo 
objektu. 

Adamsas tuo momentu pradėjo raustis po kišenes ir netrukus šūk- 
telėjo: 

— Ak, deja! Aš jo neturiu! 

Džentelmeno paklaustas, ko ieško, atsakė ieškąs pamokslo apie 
tuštybę, kurį laikąs tikru savo šedevru. 

— Po galais, po galais, — blaškėsi jis.— Kodėl aš amžinai pamirš- 
tu pasiimti tą pamokslą! Kad jis būtų už kokių penkių mylių — būtinai 
atneščiau tamstai perskaityti. 

Džentelmenas pasakė, kad dabar nebėra reikalo, nes jis nuo tos 
aistros yra išsigydęs. 

— Kaip tik todėl, — atsakė Adamsas, — ir norėčiau jį perskaityti, 
nes tikiu, kad tamstai jis patiktų. Tikrai, nėra kitos tokios aistros, 
kurios taip nekęsčiau kaip tos paikos tuštybės. 

Džentelmenas nusišypsojo ir papasakojo toliau: 

— Aš nė nepajutau, kaip patekau į lošėjų draugiją, kur nieko 
ypatingo nenutiko, tik išsibaigė mano turtas — tie džentelmenai man 
padėjo jį išleisti labai greitai. Tada pamačiau tokias gyvenimo puses, 
kokių iki tol nebuvau matęs; skurdas ir neviltis su baisia vora kredito- 
rių, advokatų, antstolių persekiojo mane dieną naktį. Drabužiai nusku- 
ro, kreditan niekas nieko nebedavė, draugai ir visokie pažįstami atšalo. 
Ir tada man į galvą šovė nepaprasta mintis — imti ir parašyti pjesę. 
Laisvo laiko turėjau į valias, nes bijodamas antstolių ištisas dienas 
sėdėjau užsidaręs namie, be to, nuo seno jaučiau turįs tam palinkimo 
ir šiek tiek gabumų, tai sėdau prie darbo ir per keletą mėnesių parašiau 
penkių veiksmų pjesę, kurią priėmė vienas teatras. Prisiminiau, kad 
seniau iš poetų gaudavau bilietų į jų benefisus dar kur prieš pjesių 
pastatymą, ir, nusprendęs pasekti tuo pavyzdžiu, kuris tomis aplinky- 
bėmis man buvo itin parankus, tuojau pasirūpinau didelį kiekį tų 
mažų popierėlių. Laiminga būtų mūsų poezijos padėtis, jeigu tie bilie- 
tai eitų vietoj pinigų kepykloje, aludėje ar žvakių krautuvėje! Deja, 
yra atvirkščiai: joks siuvėjas neima jų kaip užmokesčio už klijuotę, 
kanvą ar juostelę, nė joks antstolis nepripažįsta jų kaipo išpirkos. Jie 
tėra ne kas daugiau, o leidimas elgetauti, pažymėjimas, kad jo savi- 

ninkui reikia penkių šilingų — kvietimas geranoriams krikščionims 
padaryti labdarybę. Dabar aš supratau, kas yra blogiau už skurdą, 
arba, teisingiau sakant, kas yra blogiausia skurdo pasekmė — tai 
lankstymasis prieš didžiūnus ir priklausymas nuo jų. Ne vieną rytą 
esu valandų valandas stovėjęs šaltose turtuolių svetainėse ir žiūrėjęs, 
kaip pas šeimininką leidžiami niekšai, mezginiuoti, išsiuvinėti, visokie 
madingi sąvadautojai ir pamaivos, o tada išgirsdavau — po to, kai 
būdavo pranešta mano pavardė,— kad milordas tikrai negali manęs 
šį rytą priimti, gana aiškų patvirtinimą, kad niekada jau ir nebūsiu 
įleistas į tuos namus. Kartais mane pagaliau priimdavo, ir tada didysis 
žmogus nuo manęs išsisukdavo pasakydamas, kad jis jau surištas. 

— Surištas? — paklausė Adamsas.— O ką tai reiškia, meldžia- 
masis? 

— Pone,— atsakė džentelmenas, — honoraras, kurį knygų leidė- 
jai moka autoriams net už geriausius kūrinius, yra toks mažas, jog 
atsirado kilmingų ir turtingų Žmonių, talento bei mokslo globėjų, 
kurie prieš kelerius metus nusprendė tokius autorius paremti ir para- 
gino visus kitus savanoriškai jiems paaukoti pinigų. Taip Prajoras, 
Rou, Poupas ir kai kurie kiti talentingieji vyrai už savo kūrinius gavo 
iš publikos dideles sumas!?*. Šis pasipelnymo kelias pasirodė toks 
lengvas, jog daugybė prasčiausių to meto rašeivų irgi ryžosi tuo pasi- 
naudoti, leisdami savo darbus, o daugelis net išdrįso imti aukas už tai, 
kas dar nebuvo parašyta ar net nebuvo ketinta rašyti. Aukojimams 
didėjant be galo ir virtus kone savotišku visuomenės mokesčiu, kai 
kurie asmenys, kuriems nelengva atskirti gerus autorius nuo blogų ar 
nustatyti, kuris genijus vertas paramos, o kuris ne, norėdami apsiginti 
nuo tokios daugybės pasirašymų, sugalvojo, kaip to suvis išvengti: 
duoda mažą pašalpą, o didelę sumą numato įteikti su pasirašymu. 
Daugelis taip ir padaro, o dar daugiau tik sakosi padarę ir taip nu- 
tildo prašytojus. Tas pat ir su teatro bilietais, kurie publikai irgi ne 
mažesnė kankynė. Tai ir vadinasi „būti surištam“, suvaržytam pasi- 
rašymo. 

— Nieko nepasakysi, gana taiklus žodis ir labai prasmingas, — 
tarė Adamsas, — nes jeigu didžturtis susiriša save, kaip tamsta vadini, 
kad negalėtų padėti to vertam žmogui, tai jį iš tikrųjų reikėtų surišti. 

— Taigi, pone, — sako džentelmenas, — grįžtu prie savo pasakoji- 
mo. Kartais aš gaudavau ginėją iš kokio žymaus žmogaus, ir ji man 
būdavo duodama taip iš aukšto kaip išmalda pačiam niekingiausiam 
elgetai, o kol jos sulaukdavau, turėdavau sugaišti daugybę laiko, — 

tiek laiko dirbdamas garbingą darbą, būčiau gavęs kur kas daugiau ir 
naudos, ir pasitenkinimo. Po dviejų tokio skaudaus, pilno pažeminimų 
gyvenimo mėnesių, per kuriuos puoselėjau viltį sulaukti gausaus 
derliaus iš savo pjesės, paklausęs suflerį, kada ją pradės repetuoti, 
sužinojau, kad jam šeimininkų liepta pjesę man grąžinti, nes šį sezoną 
jos niekaip nepastatys, tačiau jeigu aš ją pasiimsiu ir perdirbsiu iki 
kito sezono, jie mielai ją pažiūrės. Pasipiktinęs griebiau pjesę jam 
iš rankų ir pargrįžęs namo kritau į lovą nevilties parblokštas. 

— Verčiau reikėjo kristi ant kelių, — pasakė Adamsas, — nes 
pulti į neviltį — nuodėmė. 

— Vos pirmasis audros šuoras aprimo,— pasakojo džentelmenas 
toliau, — aš pradėjau šaltai svarstyti, ko man dabar imtis, kai tokia 
padėtis — neturiu nei draugų, nei pinigų, nei kredito, nei jokio vardo. 
Permąstęs daugybę galimybių, kaip užsidirbti bent varganam pragyve- 
nimui, nieko kito nesugalvojau, tik keltis kur į palėpę netoli Templio 
ir parsisamdyti raštininku pas kokį teismo valdininką, nes mano rašy- 
sena graži, todėl tam visiškai galėjau tikti. Taip nusprendęs nieko 
nelaukdamas ėmiau savo planą vykdyti. Turėjau vieną pažįstamą 
advokatą, kadaise tvarkiusį mano reikalus, tai ir kreipiausi į jį, bet 
jis, užuot davęs man kokį darbą, tik pasijuokė iš mano ketinimo ir 
pasiūlė, kad jo bylas aš paversčiau pjesėmis ir jis, ko gero, jas pamatytų 
scenoje. Nenoriu jūsų daugiau bevarginti tokiais pavyzdžiais, išgirs- 
tais dar iš kitų, tik pasakysiu, kad net Platonui poetai buvo mažiau 
atgrasūs'** negu tiems valdininkams. Kada išdrįsęs nueidavau į kavi- 
nę, o tai būdavo tik sekmadieniais'?*, per patalpą perbėgdavo šnabž- 
desys ir būtinai pasigirsdavo pašaipus juokas: „Tai poetas Vilsonas!“ 
Nežinau, ar esate pastebėję, bet žmogaus prigimtyje yra daug piktumo, 
ir jeigu jis neišrautas su šaknimis ar bent nepridengtas gražiu išsiauk- 
lėjimu ir mandagumu, žmogus tiesiog džiaugiasi galėdamas sugluminti 
kitą žmogų arba sukelti jo nepasitenkinimą savimi. Šitas labai akivaiz- 
du visokiuose susibūrimuose, išskyrus tuos, kur būna susirinkusi 
aukštuomenė; ypač ryšku tarp jaunų žmonių, kuriuos kilmė ir turtinė 
padėtis yra pastačiusi už mandagiųjų rato, taip sakant, tarp žemes- 
niojo dvarininkų sluoksnio ir aukštesniojo pirklių — iš teisybės labiau- 
siai neišsiauklėjusios žmonijos dalies. Tai va, pone, tuo metu, kai aš 
taip vargau, tiek tegaudamas užsidirbti, kad tik nemirčiau iš bado, o 
poeto vardas nelyginant koks prakeiksmas persekiojo mane, tada 
netikėtai susipažinau su vienu knygų pardavėju, kuris pasakė, kad 
jam gaila, kai tokio išsimokslinimo ir tokių gabumų žmogus turi pel- 

nytis duoną šitaip varganai; kad jis užjaučia mane ir jei aš sutinku 
dirbti pas jį, jis pasistengs puikiai mane aprūpinti. Kai žmogaus tokia 
padėtis kaip mano, rinktis nėra ko, ir jis tą labai gerai žinojo. Taigi 
aš sutikau su jo pasiūlymu ir jo sąlygom, kurios anaiptol nebuvo man 
palankios, ir visom išgalėm ėmiausi vertimo. Dabar jau nebereikėjo 
skųstis, kad trūksta darbo, nes knygininkas man tiek jo duodavo, kad 
per pusmetį nusirašiau kone iki apakimo. Be to, susigadinau sveikatą 
nuo sėdimo darbo, kai nejudėdavo nė viena mano kūno dalis, tik 
dešinioji ranka, kol ir ta ėmė skaudėti ir paskui ilgą laiką negalėjau 
rašyti. Dėl to lyg tyčia užtruko vieno veikalo išleidimas, o dar paskuti- 
nis mano kūrinys buvo ne itin gerai perkamas, tai knygų leidėjas nebe- 
davė daugiau darbo ir savo brolijai apskelbė mane esant nerūpestingą 
ir tinginį. Tačiau per tą laiką, kol jam tarnavau, aš, kone mirdamas nuo 
darbo ir nuo bado, susitaupiau keletą ginėjų, už kurias nusipirkau 
loterijos bilietą, nusprendęs pulti į Fortūnos glėbį ir pažiūrėti, gal ji 
atlygins man tą skriaudą, kurią buvo padariusi už lošimų stalo. Po to 
pirkimo likau beveik be skatiko, o tuo metu, lyg man dar mažai būtų 
buvę nelaimių, į mano kambarį įteko moteriškais drabužiais apsirengęs 
antstolis, užrodytas knygų leidėjo. Jis mane areštavo, nes mano siuvė- 
jas buvo pateikęs ieškinį trisdešimt penkių svarų sumai; kadangi tai 
sumai neturėjau laiduotojo, buvau nuvestas į antstolio namus ir užda- 
rytas ant aukšto. Dabar jau neturėjau nei sveikatos (nes buvau ką tik 
atsigavęs po negalios), nei laisvės, nei pinigų, nei draugų ir buvau 
praradęs visas viltis, netgi norą gyventi. 

— Bet tas negalėjo ilgai trukti, — įsiterpė Adamsas, — juk siuvė- 
jas, be abejonės, paleido tamstą, vos tik teisingai susipažino su tamstos 
reikalais ir sužinojo, kad aplinkybės tamstai sukliudė su juo atsi- 
teisti? 

— (O pone, — atsakė džentelmenas, — jis tai žinojo ir prieš mano 
suareštavimą; taip, jis žinojo, kad jeigu nesumoku, vadinasi, niekaip 
neišgaliu, nes juk aš daug metų buvau jo klientas, praleidau pas jį 
siūdamasis didelius pinigus ir kuo punktualiausiai susimokėdavau, 
kai gyvenau turtingai. Tačiau kai jam tai priminiau ir patikinau, kad 
jeigu jis manęs nepersekios, aš jam skirsiu visus pinigus, kuriuos tik 
uždirbsiu atkakliu ir uoliu darbu, pasilikdamas sau vien dėl gyvybės 
palaikymo, jis atsakė, kad jam jau baigėsi kantrybė, kad aš vis atidedąs 
ir atidedąs mokėjimą, kad jam reikią pinigų, kad tą bylą jau atidavęs 
į įstatymo rankas ir kad jeigu aš tuojau pat nesumokėsiu ar nerasiu 
laiduotojo, tai atsidursiu kalėjime ir tada jau jokio pasigailėjimo nebus. 

— Tai jam nebus pasigailėjimo! — sušuko Adamsas, stodamasis 
nuo kėdės.— Ir tegul nelaukia. Kaip gali toksai nenaudėlis kartoti 
„Tėve mūsų“, kur žodis, nežinau kodėl verčiamas žodžiu „kaltės“, 
originale yra „skolos“! Ir kaip mes neatleidžiam savo kaltininkams 
skolų, kurių jie negali sumokėti, taip ir mums nebus atleista, kai su- 
mokėti neturėsime iš ko. 

Jis nutilo, tada džentelmenas prabilo vėl: 

— Šitokiu liūdnu metu pas mane atėjo vienas pažįstamas, kuriam 
buvau parodęs savo loterijos bilietą. Visas švytėdamas iš pasitenkini- 
mo, jis nuoširdžiai pakratė man ranką ir pasveikino su tokia didele 
laime — mano bilietas laimėjo tris tūkstančius svarų sterlingų. 

Išgirdęs tuos žodžius, Adamsas spragtelėjo pirštais, pagautas 
džiaugsmo, kuris, deja, greitai išblėso, nes džentelmenas toliau papasa- 
kojo va ką: 

— Deja, pone, čia buvo tik likimo pokštas, kad galėtų mane nu- 
blokšti dar žemiau — tą loterijos bilietą aš buvau atidavęs vienam 
giminaičiui, nes kitaip jis nesutiko man paskolinti šilingo duonai nusi- 
pirkti. Vos tiktai draugas išgirdo apie tą nelemtą pardavimą, pradėjo 
visaip mane užgaulioti, prikaišioti visas mano būtas nesėkmes ir netei- 
singus poelgius. Pasakė, kad aš esu iš tų žmonių, kurių likimas negali 
išgelbėti, net jeigu ir norėtų; kad dabar man jau viskas baigta, nebėra 
ko laukti jokių prošvaisčių ar tikėtis draugų pasigailėjimo, nes būtų 
neregėtas silpnumas užjausti nelaimėje žmogų, kuris pats stačia galva 
lekia į pražūtį. Paskui jis labai vaizdingai, kaip tik įmanydamas, nu- 
piešė man laimę, kokią turėčiau dabar, jei nebūčiau taip kvailai pasiel- 
gęs su bilietu. Aš paaiškinau, kad buvau aplinkybių priverstas taip 
padaryti, bet jis nieko neatsakė ir vėl pradėjo mane užgaulioti, kol aš 
nebeištvėriau ir paprašiau jį išeiti. Greitai iš antstolio namų buvau 
perkeltas į kalėjimą, o ten, kad neturėjau pinigų atskirai patalpai, 
įgrūstas į bendrą kamerą su daugybe nelaimėlių, su kuriais vienodai 
buvome netekę bet kokių gyvenimo patogumų, netgi to, kas duota 
kiekvienam gyvam padarui — sveiko oro. Gyvendamas šitomis bai- 
siomis sąlygomis, parašiau laiškus keliems seniems savo pažįstamiems 
ir tiems, kuriems, prireikus paramos, kadaise buvau skolinęs pinigų, 
ne itin tikėdamasis atgauti; tačiau veltui. Geriausiu atveju sulaukdavau 
laiško su visokiais išsisukinėjimais. 

Ir tuo metu, kai aš nykau tokiose sąlygose, kurias baisu net apra- 
šyti ir kurios humaniškoje šalyje, tuo labiau — krikščioniškoje šalyje 

atrodo pernelyg griežta bausmė už nedidelius paklydimus, neapgal- 
votus žingsnius, taigi, kai buvau tokiose sąlygose, į kalėjimą atėjo 
kažkoks žmogus ir pakvietęs mane įteikė va tokį laišką: 


„PONE, 

Mano tėvas, kuriam jūs pardavėte paskutinės loterijos bilietą, mirė tą 
pačią dieną, kai bilietas išlošė, kaip tikriausiai esate girdėjęs, tai aš likau viso jo turto 
paveldėtoja. Mane taip jaudina dabartinė jūsų padėtis ir tas nesmagumas, kurį 
turite jausti netekęs to, kas būtų galėjęs padaryti jus laimingą, kad prašau jūsų 
priimti tai, kas čia įdėta, ir pasilieku 


Nuolankiai jūsų 
HARIETA HARTI'. 


Ir, kaip manote, kas ten buvo įdėta? 

— Nežinau,— atsakė Adamsas,— na... manau, ne mažiau kaip 
ginėja. 

— Pone, ten buvo banko bilietas dviem šimtams svarų. 

— Dviem šimtams svarų! — susižavėjęs šūktelėjo Adamsas. 

— Ne mažiau, patikėkit,— tarė džentelmenas.— Bet kur kas 
labiau už pinigus mane nudžiugino brangus vardas tos merginos, kuri 
juos atsiuntė ir kuri buvo ne tik geriausia, bet ir gražiausia būtybė 
visoje visatoje, ir aš ją seniai mylėjau, tik nedrįsau prisipažinti. Aš 
bučiavau jos vardą šimtus sykių, liedamas švelnumo ir dėkingumo 
ašaras, kartojau... Tačiau negaišinsiu jūsų tais savo džiūgavimais. 
Taigi aš tučtuojau atgavau laisvę, susimokėjęs visas skolas, ir su dau- 
giau kaip penkiasdešimt svarų kišenėje nuėjau padėkoti savo išva- 
duotojai. Ji tuo metu buvo išvykusi iš miesto, ir ši aplinkybė, kai 
apmąsčiau, išėjo man į naudą, nes suteikė galimybę pasirodyti kur 
kas padoresniais drabužiais. Kai už poros dienų ji grįžo, aš puoliau 
jai po kojų, karštai reikšdamas padėką, kurios ji atsisakė su nuoširdžiu 
kilnumu ir pridūrė, kad geriausia padėka jai bus, jeigu aš niekada apie 
šitą dalyką nebeužsiminsiu ir, jei įmanoma, nebegalvosiu, nes tai man 
primins tą atsitikimą, kuris tik gildys širdį. 

— Mano supratimu, — kalbėjo ji,— aš padariau labai mažai, 
daug mažiau, negu būtų derėję. Ir jeigu sumanytumėte imtis kokio 
verslo, kuriam reikėtų ir didesnės sumos, aš nebūsiu pernelyg griežta 
nei dėl užstato, nei dėl procentų. 

Aš stengiausi kaip įmanydamas jai padėkoti už tokį begalinį ge- 
rumą, tačiau jis man buvo pikčiau už priešą ir skaudino labiau negu 
visos nelaimės, kurias buvau patyręs; jis žeidė mane baisiau negu 


Trečia knyga 190 


skurdas, bėdos ir nelaisvė kartu paėmus, nes, pone, šiuos maloningus 
žadus, tuos žodžius, kurių būtų pakakę sužadinti geroje širdyje karš- 
čiausią draugystės jausmą tos pačios lyties arba senam ir negražiam 
priešingos lyties žmogui, man sakė mergina, jauna ir žavinga, toji, 
kurios privalumus aš jau seniai žinojau ir dėl kurios mano širdyje degė 
aistra, tiesa, kupina nevilties, skatinančios tramdyti ir slėpti savo jaus- 
mus, 0 ne puoselėti juos ar jai išpažinti. Trumpai tariant, tie man 
sakomi žodžiai siejosi su grožiu, meilyste, jautrumu, su tokia kerinčia 
šypsena... Ak, ponas Adamsai, tą akimirką aš netekau galvos ir, pamir- 
šes, kokia skirtinga mūsų padėtis, nebesuvokdamas, kaip atsimoku 
jai už gera, trokšdamas, kad ji, davusi man tiek daug, atiduotų save 
visą, švelniai paėmiau jos ranką, priglaudžiau prie lūpų ir suspaudžiau 
ją su neapsakoma aistra; paskui pakėliau pilnas ašarų akis ir pamačiau, 
„kad jos veidas ir kaklas skaisčiai nuraudę; ji tarsi norėjo ištraukti 
ranką, bet taip ir neištraukė, nors aš laikiau ją vos suėmęs. Mudu 
stovėjome drebėdami, ji akis nuleidusi į žemę, o aš — įsmeigęs į ją. 
Dieve brangusis, kas tada darėsi mano širdyje! Ji liepsnojo iš meilės, 
geismo, susižavėjimo, dėkingumo ir daugybės kitokių švelnių jausmų, 
kurie visi buvo nukreipti į žavingąją būtybę. Galų gale aistra nugalėjo 
protą ir pagarbą, ir aš iš lėto paleidau jos rankas ir jau buvau karštai 
ją beapkabinąs, bet ji atsitokėjo ir, atšlijusi nuo manęs, su piktumu 
paklausė, nejau yra davusi kokią dingstį, kad aš drįstu su ja šitaip elgtis. 
Tada aš parpuoliau jai po kojom ir pasakiau, kad jeigu ją įžeidžiau, 
tai atiduodu savo gyvybę jos valion, ir galiu tą įrodyti, kaip tik ji nori. 

— Taip, meldžiamoji, — pasakiau aš, — net nubausti mane jums 
nebus taip malonu, kaip man atkentėti. Aš pripažįstu savo kaltę. Ir 
man net gėda darosi pagalvojus, kad norėjau prašyti jus paaukoti 
savo laimę dėl manosios. Patikėkit, aš nuoširdžiai gailiuosi, kad buvau 
toks nedėkingas, bet patikėkite ir tuo, kad tik meilė, nesuvaldoma meilė 
nuvedė mane taip toli: aš jus myliu seniai ir švelniai, ir jūsų parodytas 
gerumas prieš jūsų pačios valią palaužė nelaimingąjį, kuris iki tol 
dar laikėsi. Nekaltinkite manęs jokiom žemom, savanaudiškom paska- 
tom ir, prieš galutinai su jumis išsiskiriant,— o tai padaryti esu pasi- 
ryžęs tuojau pat, — patikėkite: į kokias aukščiausias aukštumas mane 
nuneštų likimas, visur su džiaugsmu aš kelčiau jus. Ak, tebūnie tas 
likimas prakeiktas! 


— Neprakeikite,— nutraukė ji mane be galo meiliu balsu,— ne- 
prakeikite likimo — juk jis padarė mane laimingą. O jeigu jau ati- 

duoda jūsų laimę mano valion, tai, kaip sakiau, galite prašyti su protu 
visko, ir aš jums neatsakysiu. 

— Meldžiamoji,— tariau,— jūs klystate, jei galvojat, kaip man 
regis, kad dabar mano laimė priklauso nuo likimo. Aš esu jums tiek 
skolingas ir jei turiu kokį norą — tai sulaukti palaimingos progos 
atiduoti savo gyvybę, kad tik galėčiau pridėti bent menką krislelį prie 
jūsų gerovės. O dėl manęs — tai vienintelė mano laimė bus žinojimas, 
kad jūs laiminga. Ir jeigu likimas bus jums dosnus, aš jam atleisiu už 
visas savo skriaudas. 

— Ir teisingai padarysit,— pasakė ji šypsodamasi,— nes jūsų 
laimė yra ir mano laimė. Aš seniai žinau jūsų gerąsias savybes; taip, 
turiu prisipažinti, — pasakė ji nurausdama,— kad seniai pastebėjau 
tą jausmą, apie kurį šiandien prabilote, nepaisant jūsų, be abejo, 
nuoširdžių pastangų jį paslėpti. Ir jeigu to viso, ką galiu duoti su protu, 
nepakanka, tai... atmeskit protą... ir dabar, manau, nesugalvosite 
nieko, ko paprašyta galėčiau atsakyti... 

Tuos žodžius ji pasakė su neįsivaizduojamu meilumu. Aš pašokau: 
mano kraujas, kuris sušalęs stovėjo širdyje, plūstelėjo visomis gyslo- 
mis. Akimirką pastovėjau be žado, paskui puoliau prie jos, nebesiprie- 
šinančios, apkabinau ir tyliai pasakiau, kad noriu, jog atiduotų man 
save. Ak, pone, argi įmanoma aprašyti, kaip ji atrodė? Keletą minučių 
stovėjo nejudėdama, netardama nė žodžio. Pagaliau kiek atitoko ir 
paprašė, kad ją palikčiau, ir paprašė tokiu tonu, jog aš bemat pa- 
klausiau. Neilgai trukus, kaip galite įsivaizduoti, ją pamačiau vėl... 
Bet atsiprašau, — man regis, per ilgai jus gaišinu, taip smulkiai pasa- 
kodamas apie šį susitikimą. 

— Atvirkščiai, — atsakė Adamsas, laižydamasis lūpas, — aš mielai 
pasiklausyčiau ir dar kartą. 

— Taigi, pone, — pasakojo džentelmenas toliau, — trumpai drūtai: 
po savaitės ji sutiko padaryti mane laimingiausią iš visų Žmonių. 
Netrukus mudu susituokėme, ir kai aš išsiaiškinau savo žmonos turtinę 
padėtį (tam, patikėkit, ne tuoj suradau laisvo laiko), sužinojau, kad 
jos turima apie šešis tūkstančius svarų, iš kurių didžioji dalis įdėta į 
verslą; jos tėvas buvo vyno pirklys, ir jai norėjosi, kad aš, jeigu man 
patiks, irgi imčiausi šio verslo. Aš jo ėmiausi mielai ir pernelyg neap- 
galvotai, nes neturėdamas jokio išmanymo apie šios srities paslaptis 
ir stengdamasis prekiauti kuo doriausiai bei sąžiningiausiai, greitai 
pamačiau, kad mūsų turtas eina mažyn ir mano įmonė po truputį 
smunka,— mat mano vynų, kurių aš neskiesdavau, o parduodavau 

tokius pat grynus, kokie buvo atgabenami iš užjūrio, vynininkai ne- 
norėjo imti, nes negalėjau parduoti jiems už mažesnę kainą kaip tie 
pirkliai, kurie gaudavo dvigubą pelną ir pigiau parduodami. Greitai 
aš nusivyliau verslu, supratęs, kad šitaip turto nepadidinsiu, be to, 
mane slėgė vizitai ir draugiškumas daugelio tų, kurie buvo geri pa- 
žįstami mano klestėjimo laikais, bet atsižadėjo manęs ir nusisuko, kai 
patekau į bėdą, o dabar vėl drąsiai atnaujino pažintį. Trumpai sa- 
kant, aš aiškiai pamačiau, kad pasaulio malonumai — tai daugiausia 
kvailystė, o verslas — apgaulė, ir tiek viena, tiek kita — tuštybė: ma- 
lonumų žmonės plėšo vienas kitą į gabalus, varžydamiesi kuo dau- 
giau išleisti pinigų, o verslo žmonės — gviešdamiesi kuo daugiau jų 
gauti. Visas mano džiaugsmas buvo žmona, kurią mylėjau neapsako- 
mai ir kuri mane taip pat nepaprastai mylėjo, ir niekas man daugiau 
nebuvo galvoj, tik aprūpinti savo didėjančią šeimą, nes žmona dabar 
jau laukėsi antro vaiko. Todėl, kai pasitaikė proga, paklausiau, kaip 
ji pažiūrėtų, jei apsigyventume kur atsiskyrę nuo visų; ir ji, išklausiusi 
mano aiškinimų bei matydama mano norą, mielai sutiko. Netrukus 
mes pavertėm pinigais nedidelį savo turtą, dabar jau sumažėjusį iki 
trijų tūkstančių, už dalį nusipirkome šį nedidelį ūkelį ir, vos gimus 
kūdikiui, tuojau persikėlėme iš pasaulio, pilno bruzdesio, triukšmo, 
neapykantos, pavydo ir nedėkingumo, į ramybę, tylą ir meilę. Čia 
jau pragyvenome kone dvidešimt metų, su niekuo beveik nebendrau- 
dami, tik vienas su kitu, daugumos kaimynų laikomi keistuoliais. Mūsų 
parapijos skvairas laiko mane bepročiu, o pastorius — presbiterionu, 
nes neinu medžioti su vienu ir negeriu su antru. 

— Gerbiamasis,— įsiterpė Adamsas, — man regis, kad šioje ma- 
lonioje atskirybėje likimas tamstai išmokėjo visas skolas. 

— Pone,— atsakė džentelmenas,— aš esu dėkingas didžiajam 
kūrėjui už visas malones, kurias yra man suteikęs. Turiu geriausią 
pasaulyje žmoną ir tris mielus vaikus, kuriuos myliu švelnia tėviška 
meile. Tačiau nėra šioje žemėje gėrio be blogio — trejus metus čia 
išgyvenęs, aš netekau vyriausio sūnaus.— Jis giliai atsiduso. 

— Gerbiamasis,— tarė Adamsas,— mes turime nusilenkti ap- 
vaizdai ir žinoti, kad mirsime visi. 

— Taip, turime nusilenkti, — atsakė džentelmenas, — ir jeigu jis 
būtų miręs, aš kantriai būčiau iškentęs netekimo skausmą, tačiau 
deja! — jis buvo pagrobtas iš namų nedorų klajoklių, vadinamų či- 
gonais; ir nors ieškojau jo visomis išgalėmis — niekur neradau. 
Vargšas vaikelis! Jis buvo toks gražus — gyvas motinos paveikslas. — 

Nejučia jam nuriedėjo kelios ašaros, apsiašarojo ir Adamsas, kuris 
tokiais atvejais visada užjausdavo draugus.— Taigi, pone, — pasakė 
džentelmenas, — aš baigiau savo pasakojimą ir jeigu buvau per daug 
smulkmeniškas, prašau man atleisti. O dabar, jei sutinkat, atnešiu dar 
vieną butelį. 

Ir tą pasiūlymą pastorius priėmė su dėkingumu. 


IV skyrius, 


KUR APRAŠOMAS PONO VILSONO GYVENIMAS. 
TRAGIŠKAS ATSITIKIMAS SU ŠUNIMI 
IR KITI RIMTI DALYKAI. 


Džentelmenas grįžo buteliu nešinas, ir kiek laiko juodu su Adamsu 
sėdėjo tylėdami, bet pagaliau pastarasis šūktelėjo pašokdamas: 

— Ne, negali būti! 

Džentelmenas paklausė, ką jis turi omeny, ir Adamsas atsakė, kad 
pamanęs, ar jo dingęs sūnus negalėtų būti neseniai išgarsėjusis kara- 
lius Teodoras!"", bet čia pat pridūrė, kad negalėtų, nes skiriasi amžius. 

— Tačiau, — pasakė jis, — dievas viską kreipia į gera, ir, galimas 
daiktas, kad tamstos sūnus dabar yra didis žmogus, gal koks hercogas, 
ir vieną dieną gali prisistatyti visa savo didybe. 

Džentelmenas atsakė, kad jis atskirtų jį iš dešimties tūkstančių, nes 
ant krūtinės, kairėje pusėje, turįs apgamą kaip žemuogę, kadangi mo- 
tina labai norėjusi šitų uogų. 

Tuo metu iš patalo pakilo jauna gražuolė Aušra ir jaunatviškai 
rausvais skruostais kaip panelė...*, žvilgančiom nuo rasos putliom 
Ilupom išėjo pasivaikščioti į rytmečio kalnus, o netrukus ir Saulė, tas 
valantiškas kavalierius šviesulys, išnėrė tylomis iš savo vedybinio 
kambario jai nusilenkti; tada džentelmenas paklausė savo svečią, ar 
neišeitų pažiūrėti jo nedidelio sodo; tas mielai sutiko, o tuo tarpu pa- 
budo Džozefas, kuris dvi valandas išmiegojo kaip užmuštas, ir išėjo 
kartu su jais. 

Nei gėlynai, nei fontanai, nei statulos nepuošė šito nedidelio sodo. 
Vienintelis jo papuošalas buvo neilga alėja su ūksmingais lazdynais 


+ Skaitvtojas pats pasirenka vardą. (Aut. pastaba ) 

iš abiejų pusių ir su altana gale; čia karštomis dienomis džentelme- 
nas su žmona mėgdavo pasėdėti vienumoje, grožėdamiesi vaikais, 
žaidžiančiais alėjoje priešais juos. Tuštybė šiame mažame plote ne- 
turėjo gerbėjų, užtat čia buvo įvairių vaisių ir viso kito, kas reikalinga 
virtuvei, ir tokia visko gausybė, jog Adamsas negalėjo atsistebėti ir 
pasakė džentelmenui, kad šis tikriausiai turįs gerą sodininką. 

— Pone, — paaiškino džentelmenas, — tas sodininkas prieš jus; 
visa, ką čia matote — vien mano rankų darbas. Rūpindamas reikalin- 
gus dalykus savo stalui, aš podraug keliu ir sau apetitą. Tinkamais 
darbui mėnesiais čia išbūnu ne mažiau kaip šešias valandas per parą 
ir nesėdžiu dykas — tas man padėjo nuo pat atsikėlimo čia išsilaikyti 
sveikam be gydytojų pagalbos. Čia paprastai ateinu auštant ir dar- 
buojuos, kol žmona aprengia vaikus ir pataiso pusryčius, paskui iki 
dienos galo retai kada būnam skyrium, nes jeigu oras neduoda jiems 
būti su manim, tada aš būnu viduje su jais; man ne gėda nei šneku- 
čiuoti su žmona, nei žaisti su vaikais, — teisybę sakant, aš nematau, 
kad moterys būtų menkesnio proto, kaip mus tikina lengvabūdžiai 
dykūnai, buki verteivos ar griežti mokslinčiai. O dėl savo žmonos 
galiu drąsiai pareikšti, kad nesu matęs nė vieno vyriškio, kuris geriau 
už ją mokėtų stebėti gyvenimą ir teisingiau tuos pastebėjimus įver- 
tinti; ir tvirtai tikiu, kad niekas nėra turėjęs ištikimesnio ir drąsesnio 
draugo. Iš tiesų, kadangi ši draugystė yra ne tik pasaldinta daug dides- 
nio jautrumo ir švelnumo, bet ir sutvirtinta brangesnėm priesaikom 
negu artimiausia dviejų vyrų sąjunga, tai koks ryšys gali būti stipres- 
nis už bendrą mūsų rūpestį savo meilės vaisiais? Jūs, pone, turbūt 
nesat tėvas, 0 jeigu taip, tai tikrai negalite įsivaizduoti, kiek džiaugs- 
mo man duoda mano mažyliai. Ar neimtumėt manęs niekinti, maty- 
damas mane išsitiesusį ant grindų, o vaikus žaidžiant aplinkui? 

— Tokį reginį aš tik garbinčiau,— atsakė Adamsas.— Aš pats 
dabar esu šešių vaikų tėvas, o turėjau vienuolika, ir galiu pasakyti: 
niekada nesu sudavęs savo vaikui, na, nebent kaip mokytojas, bet ir 
tada kiekvieną pliaukštelėjimą jaučiau savo sėdyne. O dėl to, ką sakėt 
apie moteris, tai aš ne kartą esu apgailėjęs, kad mano žmona nemoka 
graikų kalbos. 

Džentelmenas nusišypsojo ir paaiškino, jog nereikia suprasti jį 
sakius, kad jo žmona mokanti ką daugiau negu šeimos ir ūkio da- 
lykus. 

— Atvirkščiai, — pasakė jis,— mano Harieta yra puiki šeiminin- 
kė, patikėkit mano žodžiu, ir maža rasi vyrų turint žmoną, kuri geriau 

išmanytų virimą ir saldėsių kepimą, tik dabar šiems dalykams ji nebe 
kiek beturi progų; tačiau vynas, kurį taip gyrėt vakar per vakarienę, 
yra jos darytas, kaip ir visi kiti geriausi gėrimai mūsų namuose, išsky- 
rus alų, nes alus — mano sritis. 

— Iš tikrųjų jis puikus, — pasakė Adamsas, — tokio dar nebuvau 
gėręs. 

— Anksčiau mes laikydavome tarnaitę, bet dabar mergaitės pa- 
augo, tai žmona nenori, kad jos įprastų tinginiauti. Kadangi kraitis, 
kurį joms duosiu, bus labai nedidelis, norime, kad jų išsiauklėjimas 
tiktų tai aplinkai, kokia joms ir bus skirta, ir kad paskui jos neniekin- 
tų ar nepražudytų neturtingo vyro. Aš, aišku, geidaučiau, kad jos 
gautų mano būdo žmogų ir kad turėtų ramų gyvenimą; nes esu paty- 
ręs, jog giedra ir romi laimė, kurią duoda dvasinis pasitenkinimas, 
yra nesuderinama su pasaulio bruzdesiu ir skuba. 

Taip jam bešnekant, mergaitės, ką tik atsikėlusios, meiliai pribėgo 
prie jo ir palinkėjo labo ryto. Jos drovėjosi svetimų, tačiau vyresnioji 
vis tiek pasakė tėvui, kad mama ir panelė jau atsikėlė ir kad pusryčiai 
jau gatavi. Jie suėjo vidun, ir džentelmenas net apstulbo pamatęs, 
kokia Fani graži: ji buvo pailsėjusi ir tvarkingai apsirengusi — mat 
plėšikai buvo atėmę tik piniginę, o daiktų ryšulėlį palikę. Kad ir dide- 
lė buvo jo nuostaba išvydus merginos grožį, ne mažesnis buvo ir sve- 
čių Žavėjimasis šeimininkų švelnumu, kurio vyras su žmona buvo 
kupini vienas antram ir abu — vaikams, taip pat paklusnumu bei mei- 
lumu, kurį vaikai reiškė tėvams. Tas džiugino geranoriškai nusiteiku- 
sį Adamsą taip kaip ir šeimininkų vaišingumas, jų negailėjimas sve- 
čiams nieko, ką turėjo namie, bet labiausiai sužavėjo pora gerų darbų: 
jiems pusryčiaujant, šeimininkę pašaukė pas sergančią kaimynę, ir 
ji tuoj nunešė vaistų, savo sutaisytų visiems, kam prireikia, 0 šeimi- 
ninkas tuo tarpu nuėjo į sodą paduoti kitam kaimynui kažko, ko tas 
paprašė, nes visa, ką jie turėjo, mielai duodavo kam ko reikėjo. 

Tie gerieji žmonės sėdėjo maloniai nusiteikę, ir staiga netikėtai 
pasigirdo šūvis, į kambarį visas kruvinas įbėgo šlubčiodamas mažas 
šuniukas, vyresniosios dukros numylėtinis, ir atsigulė prie savo šei- 
mininkės kojų; vargšė mergaitė, kokių vienuolikos metų amžiaus, jį 
pamačiusi puolė į ašaras; tuo metu atėjo kaimynas ir pasakė, kad jo- 
damas pro šalį jį pašovė jaunasis skvairas, dvaro šeimininko sūnus, 
ir dar dievagojosi nubausiąs ir šeimininką už spanielio laikymą, nes 
juk buvo įspėjęs, kad nepakęs parapijoje nė vieno šuns. Šunelis, kurį 
mergaitė buvo pasiėmusi į skreitą, po kelių minučių nugaišo, lyžtie- 

lėjęs jai ranką. Ji pradėjo graudžiai raudoti, kartu dėl jos nelaimės 
pravirko ir sesutė, negalėjo sulaikyti ašarų ir Fani. Tėvas su motina 
ėmė raminti mergaitę, o Adamsas stvėrė savo lazdą ir jau buvo bepuo- 
ląs laukan vytis skvairo, bet Džozefas jį suturėjo. Tačiau sutramdyti 
jo liežuvio jis nepajėgė, ir Adamsas visa gerkle sušuko „niekšas“, pas- 
kui pasakė, kad skvairas nusipelno kartuvių labiau negu vieškelio 
plėšikas, ir gailėjosi, kad negali jam iškaršti kailio. Motina išsivedė 
aimanuojančią mergaitę su negyvu šuneliu rankose iš kambario, tada 
džentelmenas pasakė, kad skvairas jau anksčiau sykį norėjęs šunelį 
nušauti ir buvo jį sunkiai sužeidęs; be to, pridūrė, kad tam nebuvę jo- 
kios priežasties, kad jis taip padaręs iš būdo bjaurumo, nes gyvulėlis 
buvo ne didesnis už kumštį ir per visus šešerius metus, kiek duktė jį 
turi, nebuvo nė karto nubėgęs nuo namų toliau kaip kokį dvidešimt 
jardų (žingsnių). Jis nesąs padaręs nieko tokio, kad būtų reikėję taip 
su juo pasielgti, tačiau skvairas, jo tėvas, per daug turtingas, ir su juo 
nepasiginčysi; jis jaučiasi kaip koks tironas — išnaikino visus šunis 
ir iš visų kaimynų atėmė šautuvus; negana to — jis trempia gyvatvo- 
res ir joja per javus bei sodus nelyginant vieškeliu. 

— Ak, kad nutverčiau jį savo sode! — pasakė Adamsas.— Nors 
jau geriau sutikčiau jam dovanoti už įjojimą į mano trobą negu už 
tokį piktą darbą kaip šis! 

Kadangi linksmas pašnekesys dėl to nelaimingo atsitikimo nut- 
rūko ir svečiai nieko nebegalėjo maloniajam šeimininkui padėti, 
kadangi motina nuėjo guosti nelaimingos mergaitės, turinčios per 
gerą širdį ir negalinčios greitai nurimti taip staigiai netekus numy- 
lėto šunelio, kuris tik prieš keletą minučių dar glaustėsi aplink ją, 
ir kadangi Džozefas su Fani nekantravo kuo greičiau pargrįžti namo 
ir pradėti tuos išankstinius pasirengimus savo laimei, kurių reikalavo 
Adamsas, tai svečiai pakilo eiti. Džentelmenas primygtinai juos prašė 
pasilikti pietų, tačiau kai suprato, kad jie labai skuba, pasišaukė žmo- 
ną; atlikę, kaip pridera, visas įprastas atsisveikinimo ceremonijas — 
nusilenkimus ir reveransus, kuriuos maloniau matyti, negu apsakyti, 
jie pasuko eiti, nuoširdžiai dėkodami už malonų priėmimą, o džen- 
telmenas su žmona nuoširdžiai linkėjo jiems laimingos kelionės. Paga- 
liau jie leidosi į kelią, ir Adamsas pareiškė, kad va toks esąs gyvenimas, 
kokį žmonės gyveno aukso amžiuje. 

V skyrius 


PONO ABRAHAMO ADAMSO IR DŽOZEFO GINČAS 
DĖL MOKYKLŲ IR ATRADIMAS, 
GANA MALONUS ABIEM. 


Mūsų keliauninkai gerai pasistiprinę džentelmeno namuose — 
Džozefas su Fani miegu, o ponas Abrahamas Adamsas eliu ir tabaku, — 
žygiavo toliau labai pagyvėję ir nuėjo nurodytu keliu daug mylių, 
iki jiems nutiko vienas įvykis, vertas čia apsakyti. Per tą laiką mes 
pateiksime skaitytojams labai įdomų, kaip mums regis, pono Džozefo 
Endriuso ir pono Abrahamo Adamso pokalbį apie uždaras mokyklas. 

Jie dar netoli tebuvo nuėję, kai Adamsas, pašaukęs Džozefą, pak- 
lausė, ar jis girdėjo džentelmeno pasakojimą, ir tas atsakė: 

— Visą pradžią. 

— Ir kaip tau atrodo, — pasiteiravo Adamsas, — juk jis buvo labai 
nelaimingas žmogus jaunystėje? 

— "Tikrai, labai nelaimingas, — atsakė Džozefas. 

— Džozefai! — sušuko Adamsas ir suraukė lūpas. — Aš supratau... 
aš permaniau visų jį ištikusių nelaimių priežastį: uždara mokykla, 
Džozefai, buvo priežastis visų negandų, kurias jam teko iškentėti. 
Uždaros mokyklos yra ydų ir nedorybių veisykla. Visi netikę vaikinai 
universitete, kiek atmenu, buvo iš uždarų mokyklų. Ak dieve, aš pui- 
kiai juos prisimenu, tarsi tai būtų buvę vakar — visą jų šutvę; juos 
vadindavom Karaliaus mokytiniais!““, tik nebežinau kodėl... labai 
netikę vaikinai! Džozefai, dėkok dievui, kad mokeisi ne uždaroje 
mokykloje, antraip nieku gyvu nebūtum išlikęs toks dorybingas koks 
esi. Aš visada pirmiausia žiūriu berniuko dorovės — jau verčiau 
tegul jis būna mulkis negu kad ateistas arba presbiterionas. Ką reiškia 
viso pasaulio mokytumas, palyginus su nemirtinga siela? Ką žmogus 
galėtų gauti mainais už savo sielą? Tačiau didelių mokyklų mokyto- 
jai nesuka sau dėl to galvos. Aš pažinau vieną tokį vaikiną universi- 
tete — buvo aštuoniolikos metų, o visiškai nemokėjo katekizmo; aš 
tai jau greičiau uždrošiu mokiniui už tai, kad neišmoks katekizmo 
negu kurios kitos pamokos. Patikėk, vaike, visos to džentelmeno ne- 
laimės prasidėjo todėl, kad jis mokėsi uždaroje mokykloje. 

— Man nedera,— tarė Džozefas, — ginčytis su jumis, pone, o 
ypač dėl tokio dalyko, nes, be jokių kalbų, visi pasaulyje turi pripažin- 
ti, kad jūs esate geriausias mokytojas mūsų grafystėje. 


Trečia knyga 198 


— Taip,— atitarė Adamsas, — ko gero, taip, tą galiu pripažinti 
be jokio tuščio didžiavimosi... beje, manau, dar būtų galima pridėti 
ir gretimą grafystę... bet gloriari non est meum*. 

— Tačiau kadangi jūs teikėtės leisti man tarti savo žodį, — pasakė 
Džozefas, — tai va, juk žinote — mano velionis šeimininkas seras 
Tomasas Bubis mokėsi uždaroje mokykloje, o buvo pats puikiausias 
džentelmenas visoje apylinkėje. Ir daug kartų girdėjau jį sakant, kad 
jei turėtų ir šimtą sūnų, visus irgi ten leistų. Jis laikėsi tokios nuomo- 
nės ir daug sykių ją kartojo: kad iš uždaros mokyklos išėjęs į pasaulį 
berniukas daugiau išmoks per metus negu kitas, mokęsis liaudies mo- 
kykloje, per penkerius. Jis dažnai sakydavo, kad mokykla pati jam 
atskleidė daug didelių pasaulio paslapčių (gerai prisimenu, jis taip ir 
sakė), nes didelė mokykla — tai maža visuomenė, kur bent kiek pas- 
tabesnis vaikas gali pamatyti bendrais bruožais tai, ką paskui ras pasau- 
lyje su visom smulkmenom. 

— Hinc illae lacrymae**, tiktai dėl to,— tarė Adamsas.— Aš tai 
pripažįstu liaudies mokyklas, kur berniukai verčiau lieka neišsimoks- 
linę, bet skaistūs, nes, kaip sako tos puikios eilutės iš „Katono“!*', 
vienintelės angliškos tragedijos, kurią esu skaitęs, 


Jei mokslo paragavę tampa niekšais, 
Telieka neišmanėliu Juba. 

Kas nenorėtų, kad jo vaikas geriau išliktų skaistus, negu išmoktų 
visą kursą menų ir mokslų; kurių, beje, jis gali išmokti ir liaudies 
mokykloje, nes aš be tuščio gyrimosi galiu pasakyti, kad šitų dalykų 
mokyme nesu antras paskui nieką, nulli secundum; taigi vaikas liau- 
dies mokykloje gali išmokti tiek pat kiek ir uždaroje. 

— Ir, teikitės atleisti, — pasakė Džozefas, — tiek pat gali įgyti 
ydų, tą patvirtina nemažai kaimo džentelmenų, kurie mokėsi tik už 
penketo mylių nuo namų, o yra nedori, tarsi būtų pažinę pasaulį jau 
nuo pat kūdikystės. Prisimenu dar iš arklidžių — jeigu jaunas arklys 
yra pikto būdo, tai jokie mokymai nepadės; tas pat, man regis, ir su 
žmonėm: jeigu vaikas piktavalis ir netikęs iš prigimimo, jokia mokyk- 
la, netgi liaudies, nepadarys jo gero, ir atvirkščiai — jeigu jis doro, 
tiesaus būdo, tai galima jį išleisti į Londoną ar kur tik nori, niekas 
nesugadins. Be to, daug sykių girdėjau savo šeimininką sakant, kad 
drausmė uždarose mokyklose esanti kur kas geresnė negu liaudies. 


* Girtis man nebūdinga. (Lot.) 
*» Dėl to ir visas blogumas /pažod.: iš čia ir ašaros; Iot.). 

— Tu kalbi kaip beždžionė, — tarė Adamsas, — ir tavo šeiminin- 
kas — taip pat. Nieko sau drausmė! Jei vienas žmogus rytais duoda 
rykščių dvidešimčiai ar trisdešimčiai vaikų daugiau negu kitas, tai 
jis jau moka geriau įvesti drausmę? Aš drąsiai galėčiau pasivaržyti 
šiuo klausimu su visais, kas yra mokę nuo Chirono laikų'““ iki pat 
šiolei; ir jeigu turėčiau mokyti tiktai šešis vaikus, išlaikyčiau ne bloges- 
nę drausmę kaip didžiausios pasaulyje mokyklos mokytojas. Aš nieko 
nesakau, jaunikaiti, atsimink — aš nieko nesakau, tačiau jei seras 
Tomasas būtų mokęsis arčiau namų ir jį būtų mokęs toks vienas mo- 
kytojas, atsimink, aš neminiu pavardžių, jam būtų buvę kur kas geriau, 
bet jo tėvas būtinai užsispyrė duoti jam pasaulinį išsilavinimą. Nemo 
mortalium omnibus horis sapit*. 

Taip jam porinant, Džozefas daug sykių atsiprašė, aiškindamas, kad 
nenorėjęs jo įžeisti. 

— Tikiu, vaike,— atsakydavo tas,— ir visai nepykstu ant tavęs, 
tačiau norint, kad mokykloje būtų tvirta drausmė... 

Ir vėl toliau varydavo ką pradėjęs, vardijo mokytojus, surašytus 
senovės knygose, o save vis statė geresniu. Tikrai, jeigu šis doras žmo- 
gus turėjo kokią įsikaltą idėją, paprastai kalbant — silpnybę, tai ji 
buvo tokia: mokytoją jis laikė didžiausiu žmogumi pasaulyje, o save — 
didžiausiu iš mokytojų, ir net Aleksandras Makedonietis su savo ka- 
riuomene nebūtų privertęs jo pasitraukti iš šių pozicijų. 

Adamsui ta tema bekalbant, jie priėjo tokią gražią vietą, kad 
neįmanoma nė apsakyti. Tai buvo savotiškas amfiteatras, susidaręs 
palei upelio vingį ir tankiai apaugęs mišku. Medžiai pamažėle kilo 
aukštyn, nes augo ant gamtos sukurtų pakopų, bet kadangi tų pakopų 
nebuvo matyti pro lapiją, tai atrodė, kad jie taip sustatyti kokio 
sumanaus sodininko. Žemė buvo užklota žaluma, kokios nepakartotų 
joks dailininkas, o visas vaizdas galėjo sužadinti romantiškų minčių 
net vyresnėse galvose negu Džozefo bei Fani, ir nereikėjo nė meilės 
padėjimo. 

Čia jie atėjo apie vidurdienį, ir Džozefas pasiūlė Adamsui sustoti 
šioje žavingoje vietoje kiek pailsėti bei pavalgyti, nes turėjo ko — 
geroji ponia Vilson buvo jiems įdėjusi. Adamsas tokiam pasiūlymui 
neprieštaravo, tai jie susėdo, išsiėmė šaltos vištienos, butelį vyno ir 
pradėjo pietauti taip smagiai, kad jiems būtų galėję pavydėti net pra- 
bangesnio stalo puotautojai. Turiu dar nepraleisti nepasakęs, kad tarp 


* Niekas iš mirtingųjų nebūna visą laiką išmintingas. ( Lot.) 

maisto jie rado į popierėlį suvyniotą auksinę monetą, ir Adamsas, 
manydamas ją patekus per klaidą, būtinai norėjo grįžti atgal ir ati- 
duoti, bet galų gale Džozefas jį įtikino, kad čia ponas Vilsonas sugal- 
vojo tokį gražų būdą paremti juos kelionėje, prisiminęs jų pasakoji- 
mą, kaip jie patekę į bėdą ir kaip juos išgelbėjęs duoslusis prekijas. 
Adamsas pasakė, kad jį džiugina toks gerumas, ir ne tiek dėl naudos, 
kurią patirs jie, kiek dėl davėjo, kuriam už tai bus dosniai atlyginta 
danguje. Dar labiau apsiramino prisiminęs, kad neilgai trukus turės 
progą grąžinti skolą, nes džentelmenas ketino po savaitės vykti į So- 
mersetšyrą ir tvirtai prižadėjo, važiuodamas pro Adamso parapiją, 
jį aplankyti; šitos aplinkybės mes nepaminėjom anksčiau, laikydami 
anaiptol neesmine, tačiau tie, kuriems džentelmenas toks pat brangus 
kaip ir mums, apsidžiaugs, nes tas suteiks jums vilties vėl su juo pasi- 
matyti. Paskui Džozefas pasakė kalbą apie labdarybę ir gailestingumą, 
ją skaitytojas, jeigu turi noro, galės rasti kitame skyriuje, nes mes 
manom, kad būtų negražu pateikti jam tokį skaitinį, iš anksto neįspė- 
jus. 


VI skyrius 


DŽOZEFO ENDRIUSO MORALIZAVIMAI; 
MEDŽIOKLĖS NUOTYKIS 
IR STEBUKLINGAS PASTORIAUS ADAMSO 
IŠSIGELBĖJIMAS. 


— Aš daug sykių stebėjausi, pone,— pasakė Džozefas, — kodėl 
taip mažai matome žmonių gailestingumo pavyzdžių; nes jeigu jau 
širdies gerumas nepalenkia žmogaus padėti savo artimui nelaimėje, 
tai, manding, turėtų pajudinti bent garbės troškimas. Kas skatina 
Žmogų statytis gražius namus, pirktis gražius baldus, paveikslus, dra- 
bužius ir kitokius daiktus už brangiausią kainą, jei ne geidimas būti 
gerbiamam labiau už kitus? Na, tai ar vienas didelis gailestingas dar- 
bas — neturtingos šeimos išvadavimas iš skurdo baisybių, parėmimas 
pinigais nelaimingo amatininko, kad jis galėtų verstis iš savo darbo, 
sužlugusio skolininko ištraukimas iš skolų ar kalėjimo ar koks kitas 
panašus gerumo pavyzdys — nesuteiktų žmogui daugiau garbės ir 

garso, negu jis gali gauti iš gražiausio pasaulyje namo, gražiausių bal- 
dų, paveikslų, drabužių? Nesgi ne vien tas žmogus, kuriam pagelbė- 
ta, bet ir visi, kurie tik išgirstų šitokio geradario vardą, turi, kaip man 
regisi, garbinti jį nepalyginamai labiau negu šeimininką visų tų kitų 
daiktų, kuriais gėrėdamiesi mes greičiau giriam statytoją, dailidę, dai- 
lininką, mezgėją, siuvėją ir kitus, kieno talentas juos sukūrė, o ne as- 
menį, kuris tuos daiktus turi už pinigus įsigijęs. Kad ir aš pats, kai sto- 
vėdavau už nugaros savo šeimininkei valgomajame, nukabinėtame 
puikiais paveikslais, tai ir aš, žiūrėdamas į juos, nė sykio nepagalvojau 
apie jų savininką; taip pat ir kiti, kiek pastebėjau, jei kas paklausdavo, 
kieno šitas paveikslas, niekas nė sykio neatsakė, kad tai namų šeimi- 
ninko, bet sakė Amikonio, Pauliaus Varnėšio, Anibaliaus Karačio 
ar Hogarto!““, o tai, kiek suprantu, dailininkų pavardės. O jeigu būtų 
paklausta: „Kas išpirko tą ir tą iš kalėjimo? Kas paskolino nusigyvenu- 
siam amatininkui pinigų, kad jis galėtų vėl prasikurti? Kas aprengė 
tą neturtingą šeimyną su mažais vaikais?“ — visiškai aišku, koks būtų 
atsakymas. Be to, tie aukšti ponai klysta, jei mano, kad daiktai jiems 
suteikia bent kiek garbės, nes aš neprisimenu, kad miledi, pagyrusi 
kur svečiuose namus ar baldus, nebūtų namie pasijuokusi ir išsišai- 
piusi iš visko, ką gyrė; ir kiti tarnai man pasakojo, kad jų namuose 
tas pat; o tegul net visų gudriausias žmogus pasaulyje pabando išvers- 
ti juokais tikrai gerą darbą! Tegul pabando! Jeigu jis pamėgintų, 
pirmiausia būtų išjuoktas pats, užuot prajuokinęs kitus. Mažai kas 
stengiasi daryti gerus darbus, tačiau visi mielai giria tuos, kurie daro. 
Tikrai keista, kad žmonės taip sutartinai giria gerumą, bet niekas nesis- 
tengia to pagyrimo nusipelnyti, ir atvirkščiai — visi plūsta ydingumą, 
bet visi elgiasi taip, kad būtų kaip tie, kuriuos smerkia. Kodėl taip yra, 
aš nežinau, bet tai aišku kaip dieną kiekvienam, kuris yra matęs pasau- 
lio, kaip esu matęs aš per tuos trejus metus. 

— Tai, vadinasi, visi aukšti ponai — blogi? — tarė Fani. 

— Yra, aišku, ir išimčių,— atsakė Džozefas.— Tarnai kartais 
pasakoja apie savo ponų labdarybes, ir aš girdėjau, kaip skvairas Pou- 
pas, garsus poetas, prie mano ponios stalo pasakojo apie vieną žmogų, 
gyvenantį Rosu, tokioje vietovėje, ir apie kitą, iš Bato, apie tokį Al... 
Al...''" Aš pamiršau jo pavardę, bet ji yra eilėraščių knygoje. Šitas 
džentelmenas pasistatydino didingus namus, kurie skvairui labai pa- 
tinka, tačiau jo geri darbai matyti toliau negu namas, nors tas ir stovi 
ant kalno, taigi, ir teikia jam daugiau garbės. Už savo gerus darbus 
jis įrašytas į knygą, kur skvairas, kaip sakosi, įrašąs visus, kurie to 

nusipelno, ir, aišku, kadangi jis gyvena tarp aukštų ponų, jeigu būtų 
tokių geradarių, jis juos pažinotų... 

Tai ir visa Džozefo Endriuso kalba, kurią mano prašomas jis pasa- 
kė iš savo prisiminimų ir kurią aš atpasakojau, kiek įmanoma, jo žo- 
džiais, tik su labai mažais pagražinimais. Tačiau, man regis, skaityto- 
jas turėtų būti gerokai nustebęs dėl tokio ilgo pastoriaus Adamso 
tylėjimo, juoba kad čia buvo tiek progų išreikšti smalsumą ir paste- 
bėjimų. Pasirodo, jis kietai miegojo, užmigęs nuo pat pateikto pasako- 
jimo pradžios. Ir tikrai, jeigu skaitytojas prisimins, kiek laiko pasto- 
rius išbuvo nesudėjęs bluosto, tai nesistebės iš to poilsio, — pastorius 
būtų miegojęs net tada, jei pats Henlis!'! ar koks kitas tokio didumo 
oratorius (jeigu tik toksai būtų) būtų stovėjęs prieš jį katedroje. 

Vos tiktai Džozefas, kuris, kol kalbėjo, išbuvo viena poza — galvą 
pakreipęs į šoną, žvilgsnį nudūręs į žemę, — pakėlė akis ir pamatė 
Adamsą gulintį išsitiesusį ant nugaros ir knarkiantį garsiau nei papras- 
tai bliauna toks gyvulys ilgomis ausimis, jis tučtuojau atsisuko į Fani 
ir, paėmęs jos ranką, pradėjo meilės žaidimą, tegul ir visiškai nepažei- 
džiantį tyriausio skaistumo bei padorumo, tačiau tokį, kurio prie liu- 
dininkų nei jis būtų pradėjęs, nei ji būtų jam leidusi. Taip jiems ne- 
kaltai ir smagiai bežaidžiant, pasigirdo skardus artėjančios skalikų 
rujos lojimas, ir netrukus jie pamatė, kaip iš miško išlėkė kiškis ir 
perplaukęs upelį iššoko į pievą už kelių jardų nuo jų. Vos atsidūręs 
krante, jis atsitūpė ant užpakalinių kojų ir ėmė klausytis vijikų triukš- 
mo. Fani baisiai patiko šitas vargšelis, tai ji labai panoro paimti jį į 
rankas ir taip apsaugoti nuo gresiančio pavojaus, tačiau net ir pro- 
tingos šio pasaulio būtybės ne visada atskiria draugus nuo priešų, tad 
ko stebėtis, kad šis paikas padaras, vos ją pamatęs, leidosi į kojas nuo 
draugo, kuris norėjo jį apginti, ir, vėl nubėgęs per pievą, perplaukė 
per upelį į kitą pusę. Tačiau jis buvo taip priilsęs ir nusivaręs, jog 
bėgdamas net kelis kartus pavirto. Tas labai sugraudino gailiaširdę 
Fani, ir su ašaromis akyse ji sudejavo, koks esąs Žmonių žiaurumas 
dėl pramogos taip vaikyti ir negyvai nukamuoti bejėgį niekuo nekal- 
tą gyvulėlį. Bet neilgai ji tegavo paaimanuoti, nes staiga pro medžius 
išpuolė skalikai — visas miškas skardėjo nuo jų skalijimo ir įkandin 
jojančių varovų riksmų. Šunys perplaukė upelį ir toliau nudūmė kiš- 
kio pėdomis; penki raiteliai norėjo upelį peršokti, trims pasisekė, o du 
išpuolė iš balno į vandenį; peršokusieji ir nukritusiųjų arkliai nesusto- 
dami nulėkė tolyn, palikę savo draugus ir raitelius šauktis pagalbon 
Fortūną ar pasistengti ir, sukaupus jėgas bei miklumą, gelbėtis pa- 

tiems. Džozefas tačiau nebuvo toks abejingas šitaip nutikus: jis pa- 
liko Fani vieną pačią ir nubėgo prie džentelmenų, kurie, jau atsistoję, 
purtėsi vandenį iš ausų ir, jam padavus ranką, lengvai išlipo į krantą 
(nes upelis buvo visiškai negilus); nesustoję nė pasakyti ačiū savo 
maloningam pagelbėtojui, jie varvėdami nulėkė per pievą, šaukdami 
savo broliams medžiotojams, kad sulaikytų jų arklius, tačiau tie nieko 
negirdėjo. 

Skalikai dabar jau buvo suvis nebetoli nuo nelaimingos krypu- 
liuojančios ir svirduliuojančios aukos — kiškis jau visai leisgyvis 
kepėstavo per mišką ir apsukęs ratą atsidūrė vėl toje vietoje, kur 
stovėjo Fani, ir čia jį pasivijo priešai; išvytas iš užuoglaudos, kiškis 
buvo tuoj nutvertas ir sudraskytas į gabalus Fani akyse, ir ji negalėjo 
suteikti jam jokios didesnės pagalbos, tik užuojautą; negalėjo ji iš- 
prašyti nė Džozefo, kuris jaunystėje pats mėgo medžioti, kad, nepai- 
sydamas medžioklės taisyklių, gelbėtų kiškelį, nes Džozefas pasakė, 
kad jis teisingai sumedžiotas. 

Kiškis buvo sugautas už kokių poros jardų nuo Adamso, miegančio 
netoli nuo mylimųjų, ir skalikai, draskydami jį ir tampydami iš vienos 
pusės į kitą, taip priartėjo prie pastoriaus, kad keli įsikibo į jo sutanos 
padurkus (matyt, sumaišę su kiškio kailiu), o kiti, suleidę dantis į 
peruką, kurį tasai su nosine buvo prisirišęs prie galvos, ėmė jį timp- 
čioti, ir jeigu kūno judinimas nebūtų padaręs Adamsui didesnio 
poveikio, negu tebuvo padaręs triukšmas, šunys tikriausiai būtų 
paragavę ir jo mėsos, kurios malonus skonis būtų galėjęs jam būti 
pragaištingas; tačiau nuo tų timpčiojimų Adamsas tuoj pabudo, stai- 
giai trūktelėjęs ištraukė galvą iš peruko ir su pavydėtinu vikrumu 
pašoko ant kojų, nes tai buvo vienintelės kūno dalys, kurioms jis 
galėjo patikėti savo saugumą. Per tai drauge netekęs kone trečdalio 
sutanos, kurią noriai paliko priešams kaipo exuviae, arba trofėjų, 
jis gelbėdamasis nukūrė tokiu greičiu, kokiu tik galėjo. Ir tegul dėl to 
nebūna sumenkintas jo drąsumas, tebūnie atsižvelgta į priešininkų 
skaitlių ir į užpuolimo netikėtumą, ir jeigu mūsų laikais yra toks 
beatodairiškas drąsuolis, kuris nė nepamanytų apie bėgimą jokiomis 
mingai pareiškiu, neketindamas įžeisti anei vieno drąsuolio iš visos 
tautos), aš sakau ar, teisingiau, šnibždu, kad jis yra tamsuolis, niekada 
neskaitęs nei Homero, nei Vergilijaus ir nieko nežinantis, kas tas 
Hektoras ar Turnas''?— dar daugiau, jis nesusipažinęs su istorija 
kai kurių didelių mūsų amžininkų, kurie, nors drąsūs kaip liūtai, netgi 

kaip tigrai, yra nešę kudašių vienas dievas težino kiek ir vienas dievas 
težino kodėl, nustebindami savo draugus ir prajuokindami priešus. 
Tačiau jeigu tokio didvyriško būdo asmenis Adamso pasielgimas 
kiek ir užgauna, tai jie iš tikro galės pasidžiaugti tuo, ką dabartės 
papasakosim apie Džozefą Endriusą. Pats šeimininkas pasirodė sce- 
noje tuo metu, kai Adamsas šoko bėgti kaip apsakėm. Šis džentelme- 
nas buvo laikomas dideliu juokautoju, bet, kalbant be užuolankų, 
juoba kad ir tema čia tinka, buvo ir didelis žmonių medžiotojas. Tiesa, 
iki tol jis medžiojo tik savo padermės šunimis ir vien tam laikė kelias 
poras piktų lojikų. Bet dabar, pamatęs, kad rado pakankamai greitą 
žmogų, sumanė kitokią medžioklę: riktelėjęs spruko šalin, o skalikus 
paleido vytis poną Adamsą; dievagodamasis, kad tokio didelio kiškio 
dar niekada nematęs, jis taip ūkčiojo ir rėkavo, tarsi prieš jį būtų 
bėgęs nugalėtas priešas, o sykiu su juo mėgdžiodami rėkavo kelios 
poros žmogiškų, tiksliau sakant, dvikojų šunų, mūsų jau minėtų 
raitelių. 

Dabar tu, o mūza, o gal kas kitas ar kaip kitaip vadintinas, tu, 
kuri rikiuoji gyvenimų aprašymus ir šiais mūsų laikais įkvepi biogra- 
fijų rašytojus, tu, kuri suvilgei tokiu nuostabiu humoru nemirtingojo 
Guliverio plunksną, kuri taip rūpestingai pamokei daryti išvadas ir 
taip išaukštinai išraiškingą, vyrišką savo Maleto!'? stilių, tu, kuri 
neprikišai rankos prie tos dedikacijos, įžangos ar vertimų, kuriuos 
noriai išbrauktum!!* iš Cicerono biografijos, pagaliau tu, kuri priver- 
tei Kolį Siberį parašyti be krislelio literatūros ir prieš jo paties norą 
keletą knygos puslapių angliškai, — padėk man tame darbe, kur, 
kaip matau, vienas nesusidorosiu! Įvesk į sceną jauną linksmą drąsų 
Džozefą Endriusą, ir tegul vyrai žiūri į jį su pasigėrėjimu ir pavydu, 
o švelnios mergelės — su meile ir nerimaudamos, kad jam kas neat- 
sitiktų. 

Vos tiktai Džozefas Endriusas pamatė, kokia bėda ištiko jo draugą, 
kai tą pasiviję užpuolė uoslieji šunys, stvėrė dešiniąja ranka savo 
lazdą — tą lazdą jo tėvas buvo gavęs iš jo senelio, kuriam ją buvo 
padovanojęs Kento stipruolis'"? tą pačią dieną, kai mugėje ant pakylos 
buvo sukežinęs tris galvas. Ta lazda buvo didelio tvirtumo ir nuosta- 
baus narumo, išdrožta geriausio meistro Derdo''?, kuriam neprilygsta 
joks kitas amatininkas ir su kurio lazdomis pastaruoju metu visi dabi- 
tos eina rytais pasivaikščioti į parką''', o šitoji buvo pati geriausia iš 
visų. Jos rankena buvo išdrožta kaip nosis ir smakras, ir galėjai pa- 
manyti, kad tai riešutų spaustukai. Mokslinčiai vaizdavosi čia turint 

būti Gorgonos galvą, tačiau iš tikrųjų tai buvo nukopijuotas vienas 
išstypėlis anglų baronetas''* begalinio sąmojingumo, išminties ir rim- 
tumo. Meistro ketinta toje lazdoje išdrožinėti daugybę istorijų, kaip, 
sakysim, kapitono B... pjesės premjerą''?, kur būtumėt pamatę kriti- 
kus išsiuvinėtom liemenėm perkeltus iš ložių į parterį, o senuosius jo 
gyventojus išgarbintus į galeriją ir ten švilpiančius, rėkiančius. Jis 
taip pat ketino pavaizduoti aukciono salę, kur ponas Kokas!*“ stovėtų 
aukštai savo sakykloje, visa gerkle liaupsintų porcelianinį dubenį ir 
nesusigaudydamas stebėtųsi, kodėl „niekas daugiau nesiūlo už tą 
puikų, tą nuostabų...“ Jis ketino išdrožti dar daugybę dalykų, tačiau 
turėjo visko atsižadėti, nes trūko vietos. 

Vos tiktai Džozefas Endriusas čiupo tą lazdą, žaibai blykstelėjo 
jam akyse, ir didvyriškasis greitakojis jaunikaitis kiek įkabindamas 
pasileido draugui į pagalbą. Pasivijo tą akimirksnį, kai Kedras jį 
nutvėrė už sutanos skverno, kuris buvo atplyšęs ir vilkosi per žemę. 
Skaitytojau, šia proga galėtume duoti kokį palyginimą, jei ne dvi 
kliūtys: pirmoji — tai sutrukdytų mūsų pasakojimą, kuris šioje vietoje 
turi būti greitas; beje, ši kliūtis ne tokia ir didelė, nes daug gyvenime 
visko nutinka ir dažnai tenka pasakojimus nutraukti; antroji, ir kur 
kas svarbesnė priežastis, kad negalėtume rasti palyginimo, atitinkan- 
čio mūsų tikslą, nes, tikrai, ką galėtume iškelti skaitytojui prieš akis 
kartu su draugyste, drąsa, jaunatve, grožiu, tvirtumu ir veržiumu — 
viskuo, kuo spindėjo Džozefas Endriusas? Todėl tie, kurie rašo apie 
liūtus bei tigrus ir apie didvyrius, dar aršesnius už tuodu, tegul aukš- 
tina savo eiles ir pjeses, pateikdami palyginimų su Džozefu Endriusu, 
kuris pats yra aukščiau bet kokių palyginimų. 

Taigi Kedras tvirtai įkibo pastoriui į skverną ir sustabdė jo bėgi- 
mą, bet Džozefas, vos tik tai pamatęs, trenkė lazda šuniui per galvą 
ir patiesė jį pasliką. Tada į apsiaustą suleido dantis Plėšikas su Laukiu 
ir, be abejonės, būtų pargriovę pastorių, jeigu Džozefas nebūtų taip 
tvojęs Plėšikui per strėnas, jog tas paleido pastorių ir staugdamas 
nukūrė per lauką. Liūdnesnė dalia teko tau, o Laukiau! Laukius 
geriausias iš visų šunų, kurie yra kada vijęsi kiškį; jis nelekia iškišęs 
liežuvį, kol nėra tikras, kad pėdsakai teisingi; jis geras seklys ir garan- 
tuotas vijikas, niekada tuščiai neskalija, niekada nepameta pėdsako, 
jis gerbiamas visos rujos, kuri, jeigu jau Laukius puola bėgti, žino, 
kad grobis netoli. Tas krito nuo Džozefo smūgio. Aras ir Naras bei 
Karas ir Maras buvo kitos jo rūstybės aukos ir taip pat išsitiesė kaip 
ilgi ant žemės. Tada Gražuolė, kalė, pono Džono Templo!'*'išauginta 

namuose, išmaitinta prie jo stalo ir ne per seniausiai iš už penkias- 
dešimt mylių atsiųsta skvairui dovanų, pripuolė kaip pasiutus prie 
Džozefo ir įkando jam į koją. Tikrai nėra buvę piktesnio už ją šuns, 
nes ji buvo amazonių veislės ir savo krašte draskė bulius, tačiau šį 
sykį ji stojo į nelygią kovą ir būtų susilaukusi tokio pat likimo kaip 
anksčiau minėtieji šunes, jeigu tuo akimirksniu nebūtų įsikišusi 
Diana'“? (skaitytojas gali tikėti ar netikėti — kaip nori), kuri pasi- 
vertė šunininku ir stvėrė savo numylėtinę į glėbį. 

Dabar jau atsigręžė pastorius ir lazda partrenkė daugelį priešų 
negyvai, o kitus išblaškė, bet jį užpuolė Cezaris ir parvertė ant žemės. 
Tada Džozefas šoko jo gelbėti ir su tokia jėga tvojo tam nugalėtojui, 
kad Cezaris — ak, amžina dėmė jo vardui! — nurūko inkšdamas 
tolyn. 

Kautynės buvo įsisiautusios visu baisumu, kai šunininkas, nemažo 
amžiaus ir orumo žmogus, garsiu balsu pašaukė šunis iš mūšio lauko 
ir jiems suprantama kalba pasakė, kad nebėra ko ilgiau kautis, nes 
likimas lėmė pergalę jų priešams. 

Tai šitiek mūza su jai įprastu orumu pasekė apie tas sunkias kau- 
tynes, kurių nebūtų, kaip mums atrodo, pajėgęs aprašyti joks poetas, 
romanistas ar biografas, ir jas užbaigusi nutilo, todėl mes toliau 
pasakosime tą atsitikimą savo įprastu stiliumi. Skvairas ir jo bendrai, 
kuriuos Adamso išvaizda ir Džozefo riteriškumas iš pradžių baisiai 
prajuokino ir kurie žiūrėjo į kovą su didesniu malonumu, negu kad 
gaudavo iš medžioklės, šaudymo varžybų, lenktynių, gaidžių kovų ar 
lokio speitimo, dabar sunerimo dėl savo šunų, paslikų gulinčių mūšio 
lauke. Todėl skvairas, susišaukęs aplink save draugus, kad saugotų jį 
nuo pavojaus, narsiai prijojo prie kovotojų ir, nutaisęs grėsmingiausią 
miną, kokią tik įstengė, valdingu balsu paklausė Džozefą, ką jis sau 
mano, šitaip daužydamas jo šunis. Džozefas be jokios baimės atsakė, 
kad jie pirmieji užpuolę jo draugą, todėl jeigu jie būtų net paties 
didžiausio žmogaus visoje karalystėje, jis su jais būtų elgęsis visiškai 
taip pat, nes kol jo gyslose bus bent vienas lašas kraujo, jis nestovės 
susidėjęs rankų ir nežiūrės, kaip šitą džentelmeną (jis parodė į Adam- 
są) puola ar žmogus, ar gyvulys; sulig tais žodžiais juodu su Adamsu 
iškėlė savo medinius ginklus ir atsistojo tokia poza, kad skvairas 
su bendrais nusprendė verčiau palūkėti, užuot šokus keršyti už savo 
keturkojus sąjungininkus. 

Tą akimirką, išsigandusi dėl Džozefo ir visai nebegalvodama apie 
sau gresiantį pavojų, be dvasios atlėkė Fani. Jos grožis taip nustebino 

skvairą ir kitus raitelius, jog jie viską pamiršę įsmeigė į ją akis ir pasa- 
kė, kad tokios žavingos būtybės kaip gyvi nematę. Tiek juokai, tiek 
pyktis jiems bemat išgaravo, ir visi sėdėjo nustebę ir tylėjo. Tik šuni- 
ninkas liko jos nepakerėtas: jis stengėsi atgaivinti šunis, įpjaudamas 
jiems į ausį, ir jam taip gerai sekėsi, kad tik du, ir ne patys brangiausi, 
liko gulėti mūšio lauke. Tada jis pareiškė, kad dar nieko — galėję 
būti ir blogiau; iš savo pusės jis nekaltinąs džentelmeno, tik jam buvę 
nesuprantama, kodėl šeimininkas pjudąs šunimis krikščionis; juk pats 
tikriausias kelias sugadinti šunį yra leisti jį paskui bet kokį nususėlį, 
O jis juk turi vytis vien kiškį. 

Skvairas, sužinojęs, kad jiems tepadarytas nedidelis blogis, ir 
tikriausiai planuodamas didesnį, kitokios rūšies blogį, užkalbino poną 
Adamsą kur kas maloniau negu pirmai: atsiprašė dėl to, kas nutikę, 
pasakė, jog visaip stengęsis šunis suturėti nuo pat tos akimirkos, kai 
atpažino, kokio jis luomo, ir didžiai pagyrė už drąsumą jo tarną, kuomi 
palaikė Džozefą. Paskui pakvietė poną Adamsą pietų ir pasakė, kad 
drauge tegul eina ir mergina. Adamsas ilgai atsisakinėjo, bet kvieti- 
mas buvo pakartotas taip primygtinai ir mandagiai, kad Adamsas 
galiausiai turėjo jį priimti. Džozefas surinko jo peruką, skrybėlę ir 
kitus per kovą išsimėčiusius daiktus (antraip jie būtų buvę pamiršti), 
tr pastorius apsitvarkė kiek įmanoma; tada raiteliai ir pėstieji pajudėjo 
vienoda žingine link skvairo namų, kurie buvo visiškai netoli. 

Kol juos pasiekė, gražioji Fani taip ir traukė visų akis; raiteliai 
stengėsi pralenkti vienas kitą, sakė liaupses jos grožiui, tačiau skaity- 
tojas man atleis, jei tų liaupsių čia neatkartosiu, nes jose nebuvo nieko 
naujo ar nepaprasto; skaitytojas turės man atleisti ir dėl to, kad nepa- 
pasakosiu daugelio savotiškų pasišaipymų iš Adamso, kai vieni sakė, 
kad pastoriaus medžioklė pati puikiausia medžioklė pasaulyje, kiti 
gyrė jį, kad atkakliai gynęsis, visai kaip koks barsukas, ir nepakartosiu 
kitų panašių smagių kalbų, kurios, nors anaiptol nedera prie mūsų 
pasakojamos istorijos rimtumo, sukėlė daug juoko ir linksmybės 
skvairui bei sąmojingiems jo draugams. 

VII skyrius 


PASITYČIOJIMO SCENA, 
PUIKIAI PRITAIKYTA 
NAUJIEMS SKONIAMS 

IR LAIKAMS. 


Kai jie atvyko į skvairo namus, pietūs buvo kaip tik gatavi. Kilo 
nedidelis ginčas dėl Fani, mat skvairas, kuris buvo viengungis, norėjo 
ją pasisodinti prie savo stalo, tačiau ji nesutiko skirtis nuo Džozefo, 
taip pat ir ponas Adamsas neleido, todėl galų gale juodu nuėjo į vir- 
tuvę, kur tarnams buvo įsakyta Džozefą nugirdyti; ta pati paslauga 
buvo numatyta ir Adamsui; o tada, kai šitai bus atlikta, skvairas 
tikėjosi galėsiąs lengvai padaryti su Fani tai, ką buvo sumanęs, vos 
tiktai ją pamatė. 

Bus ne pro šalį, jei prieš pasakodami šiek tiek apibūdinsime šitą 
džentelmeną ir jo draugus. Taigi tų namų šeimininkas buvo ganėtinai 
turtingas Žmogus, viengungis, kaip jau sakėme, kokių keturiasde- 
šimties metų amžiaus. Mokėsi (jei šis žodis tinka) kaime, savo na- 
muose, prižiūrimas motinos ir mokytojo, kuriam buvo prisakyta nie- 
kada netaisyti jo klaidų ir neversti mokytis daugiau, negu jis nori, o 
norėjo jis labai mažai ir tik pačioje vaikystėje, nes jau nuo penkio- 
likos metų visiškai atsidėjo medžioklei ir kitoms kaimo pramogoms, 
o motina aprūpino jį viskuo — arkliais, šunimis ir kitkuo, ko tik jam 
reikėjo. Mokytojas, stengdamasis įtikti savo mokiniui, kuris, kaip 
žinojo, galės ateityje puikiai jį paremti, pasidarė jo draugas ne tik 
šiame sporte, bet ir prie butelio, kurį jaunasis skvairas pamėgo labai 
anksti. Kai jam suėjo dvidešimt, motina pradėjo būgštauti, kad neat- 
liko tėvų pareigos, todėl nusprendė palenkti sūnų, jei pasiseks, prie 
to, kas, jos išmanymu, galėjo atstoti visa, ką būtų galėjęs išmokti užda- 
roje mokykloje arba universitete, tai yra prie kelionių, ir padedama 
mokytojo, kuris buvo paskirtas jam palydovu, ji lengvai jį įkalbėjo 
pakeliauti. Per trejus metus jis atliko, kaip buvo sakoma, turą po 
Europą, ir grįžo namo su gausybe prancūziškų drabužių, frazių, 
tarnų bei nuoširdžia panieka savo šaliai, ypač visam tam, kas dvelkė 
mūsų protėvių dvasios paprastumu ir garbingumu. Jo motina buvo 
neapsakomai užganėdinta jam grįžus. Dabar, tapęs didelio turto 
šeimininku, jis greitai išsirūpino vietą parlamente ir pagarsėjo kaip 

vienas rafinuočiausių savo meto džentelmenų. Tačiau labiausiai iš 
kitų jį skyrė savotiškas pamėgimas viso, kas žmonių padermėje juo- 
kinga, bjauru ir absurdiška, todėl jis niekada nėjo į draugystę su 
tokiu, kuris būtų neturėjęs vieno ar kelių šitokių savybių, ir tie, kurie 
jomis buvo gamtos apdovanoti kuo dosniausiai, buvo patys brangiausi 
jo numylėtiniai. Jeigu sutikdavo žmogų, neturintį šitų trūkumų arba 
juos slepiantį, tai su didžiausiu malonumu prasimanydavo visokių 
dingsčių pastūmėti jį į paikystes, jam visai nebūdingas, arba atskleisti 
ir išjuokti esamas. Šiuo tikslu jis visada turėdavo po ranka keletą sėb- 
rų, kuriuos esam pavadinę kiemsargiais ir kurie iš tikrųjų nedidelę 
tepadarytų garbę šunų giminei. Jų darbas buvo susekti ir parodyti 
visa, kas bent kiek atsidavė anksčiau minėtomis savybėmis, ypač 
jeigu jų turėjo rimti ir garbingi Žmonės, bet jeigu jų ieškojimai nepasi- 
sekdavo, jie galėjo juokais paversti net pačią dorybę ir išmintį, kad 
tik padarytų malonumą savo šeimininkui ir duondaviui. Tokie kiem- 
sargiai džentelmenai, tuo metu gyvenę jo namuose, parsivežti iš Lon- 
dono, buvo senas atsargos karininkas, aktorius, nuoboda poetas, 
šundaktaris, smuiko džyrintojas ir šlubas vokietis, šokių mokytojas. 


Vos tiktai buvo paduoti pietūs ir ponas Adamsas atsistojo sukal- 
bėti maldos, kapitonas atitraukė jo kėdę, todėl Adamsas sėsdamasis 
parkrito ant žemės, ir tai buvo pirmas juokas, labai palinksminęs visą 
draugiją. Antrą juoką ištaisė poetas, sėdintis Adamsui iš kitos pusės: 
Adamsui pagarbiai geriant į šeimininko sveikatą, šis pritaikęs progą 
išvertė jam ant kelnių lėkštę sriubos, ir iš jo atsiprašinėjimų bei man- 
dagių pastoriaus atsakymų visi baisiai prisismagino. Trečią juoką 
iškrėtė vienas iš tarnų, kuriam buvo liepta į pono Adamso elį pripilti 
kuo daugiau džino, ir kai Adamsas pasakė, kad šis elis puikiausias 
gėrimas, kokį jis yra gėręs, tik gal kiek per daug salyklo, visi vėl 
skaniai prisijuokė. Ponas Adamsas, daugiausia mums apie tai pats 
ir papasakojęs, gerai neprisiminė visų pokštų, kurie jam buvo iškrėsti, 
nes būdamas labai neįtaraus būdo, ne iš karto suprasdavo, kad tai 
tyčių darbai; ir tikrai, jeigu ne Žinios, gautos iš vieno šeimos tarno, ši 
mūsų istorijos dalis, kurios anaiptol nelaikome neįdomia, būtų likusi 
apgailėtinai ne visa; taigi labai galimas daiktas, kad per tuos pietus 
buvo ir daugiau suskelta juokų (kaip jie vadino), tačiau nieku būdu 
negalime sužinoti kokių. Kai stalas buvo nukraustytas, poetas pradėjo 
deklamuoti kažkokį eilėraštį, kurį, sakė, sukūręs ekspromtu. Dedame 
jo nuorašą, gautą per didžiausius vargus: 

EILĖRAŠTIS EKSPROMTAS APIE PASTORIŲ ADAMSĄ. 


Kas matė tokį pastorių kada? 

Jo sutana daug metų neskalbta. 
Užuodę jį skalikai pultų vyti, 

Nes galima lape jį palaikyti. 

Bet keista būtų, jeigu šis dvasiškis 
Kam nors pasaulyje primintų kiškį. 
Net jeigu Febas kartais apsiriktų, 
Jo akyse į aktorius tetiktum. 


Sulig tais žodžiais bardas nutraukė aktoriui peruką ir buvo drau- 
gijos palankiai įvertintas — greičiau, ko gero, už rankos mitrumą 
negu už galvą. Aktorius, užuot atsilyginęs poetui panašiu pokštu, 
ėmė rodyti savo talentą ta pačia tema. Jis padeklamavo daug sąmo- 
jingų ištraukų iš pjesių, kur vaizduojama dvasininkija, ir susilaukė iš 
susirinkusiųjų audringų pagyrimų. Paskui atėjo eilė šokių mokytojui 
parodyti savo sugebėjimus: jis kreipėsi į Adamsą ir netaisyklinga anglų 
kalba pasakė, kad šis „yra labai gerai padarytas dėl šokis; iš ėjimas 
matyti, kad jis mokytis pas didelis mokytojas“; be to, pasakė, kad 
mokėjimas šokti yra labai graži dvasininko savybė, ir baigdamas pa- 
prašė, kad pastorius pašoktų menuetą — sutana jam būsianti už sijo- 
ną, O jis pats — partneris. Su tais žodžiais, nelaukdamas atsakymo, 
jis pradėjo trauktis pirštines, o smuikininkas iškėlė stryką. Visa draugė 
ėmė siūlyti šokių mokytojui kirsti lažybų, kad neatsilaikys prieš pasto- 
rių, tačiau jis nesilažino, sakydamas, kad ir pats taip manąs, nes dar 
niekada gyvenime nematęs žmogaus, kuris „toks keras dėl šokis, 
kaip šitas čentelmenas“. Jis žingtelėjo priekin, norėdamas paimti 
Adamsą už rankos, bet šis greitai atitraukė ją ir sugniaužęs kumštį 
patarė šokėjui pernelyg neįsismaginti, nes jis nesileis išjuokiamas. 
Šokių mokytojas, išvydęs kumštį, tučtuojau apdairiai atsitraukė ir 
stovėdamas atokiau mėgdžiojo Adamsą, kuris spoksojo įsmeigęs į jį 
akis, nesuvokdamas, ką tas daro, ir tik žiūrėdamas, kad vėl nekištų 
prie jo rankų kaip pirma. Tuo momentu kapitonas, pasinaudojęs 
proga, prisegė pastoriui prie sutanos sprogtuką, arba kipšą, ir paskui 
padegė jį nedidele pypkių uždegimo žvake. Nepratęs prie tokių žaidi- 
mų ir pamanęs, kad iš tikro jį kas nori susprogdinti, Adamsas pašoko 
nuo kėdės ir ėmė strakalioti po kambarį, be galo nudžiugindamas 
žiūrovus, kurie pareiškė, kad jis esąs geriausias šokėjas visame pa- 
saulyje. Vos tiktai kipšas liovėsi kamavęs ir Adamso sumišimas kiek 

atlėgo, jis grįžo prie stalo ir atsistojo tokia poza, lyg ketindamas 
sakyti kalbą. Visi ėmė šaukti: 

— Klausykitės! Klausykitės! 

Ir jis prabilo va taip: 

— Pone, man skaudu matant, kad žmogus, kurį apvaizda taip 
gausiai apdovanojo malonėmis, grąžina jas taip nedorai ir nedėkingai, 
nesgi nors tamsta manęs pats ir neįžeidei, bet akivaizdu, kad tamstai 
buvo malonu, kai tą darė kiti, ir nė sykio jų nesudraudei, kai taip 
negražiai ir piktai buvo elgiamasi su manimi, tiksliau sakant, su tamsta 
pačiu, jeigu teisingai tą suprasim, nesgi aš esu tamstos svečias ir pagal 
svetingumo taisykles tamsta privalai mane užtarti. Vienas džentel- 
menas nusprendė, kad galima sukurti apie mane eilėraštį, apie kurį 
tik tiek pasakysiu, kad jau geriau būti jo objektu negu autorium. Jis 
teikėsi pareikšti man nepagarbą kaipo pastoriui. Aš manau, kad mano 
luomas nėra pajuokos objektas, o aš pats galėčiau juo būti tik nebent 
padaręs savo luomui gėdą, betgi neturtas, manau, gėdos niekam ne- 
daro. Kitas džentelmenas, tiesa, padeklamavo keletą sentencijų, kur 
išreiškiama panieka dvasininkų luomui. Jis sako, kad tai iš pjesių. 
Esu įsitikinęs, jog tokios pjesės — didžiausia sarmata vyriausybei, 
kuri jas leidžia rodyti, ir prakeiksmas kris ant tautos, kuriai jos vaidi- 
namos. Kaip elgėsi su manimi kiti, nereikia nė sakyti; jie patys pagal- 
voję pripažins savo veiksmus buvus nederamus, turint omeny mano 
amžių ir luomą. Tamsta, pone, mane radai keliaujantį su dviem 
parapijiečiais (aš nieko nekalbu apie tamstos šunų užpuolimą, nes 
už tą atleidžiu, nesvarbu, ar tai nutiko dėl šunininko piktos valios 
ar dėl neapsižiūrėjimo), iš mano išvaizdos tamsta aiškiai žinojai, kad 
pakviesdamas pietų darai labdarybę, nors, po teisybei, mes turim 
lėšų pakankamai; taip, gerbiamasis, jeigu mums reikėtų nukeliauti 
dar šimtą mylių, išdidžiai galiu pasakyti, turėtume kuo susimokėti.— 
Sulig tais žodžiais jis išsitraukė tą pusę ginėjos, kurią buvo radę pin- 
tinėje.— Ją rodau, norėdamas ne pasipuikuoti turtingumu, o įtikinti 
tamstą, kad sakau teisybę. Aš visai netroškau garbės būti pasodintas 
už tamstos stalo. Bet kad jau atsisėdau, tai stengiausi laikytis kuo 
pagarbiau, o jeigu ką nors padariau ne taip, tai grynai netyčia, ir, 
aišku, tikrai nenusikaltau tiek, kad būčiau nusipelnęs tokių įžeidinė- 
jimų, kokius čia patyriau. Todėl nors jie skirti mano luomui ar mano 
neturtui (o jūs matote, kad nesu toks jau skurdžius), gėda tenka 
ne mano namams, ir visa širdimi meldžiu dievą, kad nutolintų nuo- 
dėmę nuo tamstos namų. 

Taip jis užbaigė kalbą, o visa draugija sutartinai paplojo. Tada 
namų ponas pasakė apgailestaująs dėl to, kas įvyko, tačiau jo esą 
negalima apkaltinti, nes jis čia niekuo nedėtas; eilėraštis buvęs, kaip 
pats aiškiai matęs, toks prastas, kad pastorius lengvai galėjęs į jį 
atsakyti; na, o dėl raketos, tai čia, be abejonės, didelė užgaulė, ir dėl 
jos kaltas šokių mokytojas, todėl jei pastorius jį gerai apkultų, nes jis 
to vertas, tai jam, šeimininkui, labai patiktų (ir čia tikriausiai Jis 
pasakė teisybę). Adamsas atsakė, ne jo darbas šitaip bausti, nesvarbu, 
kas būtų taip padaręs. O dėl apkaltintojo asmens taip paaiškino: 

— Aš pats esu liudytojas, kad jis nekaltas, nes visą laiką žiūrėjau 
į jį, neatitraukdamas akių. Na o tam, kuris tai padarė, teatleidžia 
dievas ir tesuteikia jam daugiau proto ir humaniškumo. 

Kapitonas niūriu žvilgsniu ir balsu pasakė tikįs, kad pastorius 
neįtaria jo; velniai griebtų, jis turįs to humaniškumo ne mažiau už 
bet kurį kitą, o jei kas mano ne taip, tai tokiam perrėš gerklę, paro- 
dydamas, kad tasai klysta. Adamsas šypsodamas pasakė, kad jis, 
atrodo, bus netyčia prasitaręs. Kapitonas tada paklausė: 

— Ką jūs turit omeny, sakydamas, kad aš „netyčia prasitaręs“ ? 
Jeigu būtumėt ne pastorius, šitų žodžių aš taip nenuleisčiau, bet jus 
gelbsti sutana. Jeigu taip man pasakyti būtų išdrįsęs žmogus, nešiojąs 
špagą, seniai būčiau tokį suėmęs už nosies. 

Adamsas atsakė, kad jeigu tik kapitonas pabandys su juo elgtis 
bent kiek atžariai, tai jis neieškos pagalbos sutanoje, ir sugniaužęs 
kumščius pareiškė, kad yra prikūlęs ne vieną ir drūtesnį vyrą. Namų 
šeimininkas kiek įmanydamas skatino Adamso karingumą ir tikėjosi 
įžiebti kovą, tačiau nusivylė, nes kapitonas tepasakė: 

— Labai gerai, kad jūs — pastorius, — ir, išgėręs taurę už senąją 
motiną bažnyčią, tuomi ginčą ir užbaigė. 

Tada gydytojas, kuris iki tolei tylėjo ir kuris buvo ramiausias, bet 
pats klastingiausias šuo iš visų, pradėjo gražbylingą kalbą, kurioje 
didžiai išgyrė tai, ką Adamsas buvo sakęs, ir taip pat didžiai supeikė 
kitų elgesį su juo. Paskui perėjo prie liaupsių bažnyčiai ir skurdui 
ir galiausiai patarė Adamsui atleisti už viską; tas tučtuojau atsakė, kad 
jau atleista, ir gerumo pagautas prisipylė didelę taurę stipraus alaus 
(tą gėrimą mėgo labiau negu vyną) ir išgėrė į visos draugijos sveikatą, 
paskui nuoširdžiai pakratė ranką kapitonui ir poetui ir pareiškė didelę 
pagarbą gydytojui, kuris iš tikrųjų atvirai nebuvo juokęsis nė iš vieno 
pokšto, nes gebėjo puikiai tvardyti savo raumenis ir galėjo širdyje 
juoktis, veidu visai neišsiduodamas. 

Dabar gydytojas pradėjo antrą iškilmingą kalbą, kurioje pasisakė 
smerkiąs lengvabūdiškus pašnekesius ir viską, kas paprastai vadinama 
linksmumu. Pasakė, kad kiekvieno amžiaus ir padėties žmonėms yra 
savos pramogos — nuo barškučių iki filosofijos dalykų svarstymo — 
ir kad geriausiai žmogų pažinsi iš to, kokias jis renkasi pramogas. 

— Nes, — kalbėjo jis, — kaip mums suteikia didelių vilčių ateitis 
tokio berniuko, kuris vaikystėje, užuot žaidęs kauliukais, sviediniu ar 
kitokius vaikiškus žaidimus, laisvo laiko valandomis mieliau lavina 
savo gabumus, varžydamasis su kitais sąmojingumu, išprusimu ar 
panašiais dalykais, taip lygiai pajuntame panieką suaugusiam Žmogui, 
pamatę jį žaidžiant kauliukais ar kokį kitą vaikišką žaidimą. 

Adamsas karštai pritarė gydytojo nuomonei ir pasakė, kad daug 
sykių yra stebėjęsis iš tam tikrų vietų senovės autorių kūriniuose, 
kur aprašyta, kaip Scipionas, Lelijus'“* ir kiti dideli žmonės valandų 
valandas praleidžia beprasmiškiausioms pramogoms. Gydytojas atsakė 
turįs seną graikišką rankraštį, kur aprašytas mėgstamiausias Sokrato 
žaidimas. 

— Taip? — labai susidomėjęs tarė pastorius.— Būčiau be galo 
dėkingas, jei tamsta malonėtum man paskolinti jį paskaityti. 

Gydytojas prižadėjo jam atsiųsti ir pridūrė manąs, jog galėtų ir 
papasakoti. 

— Kiek pamenu,— pasakė jis,— būdavo, atrodo, taip: pastato- 
mas sostas, vienoje jo pusėje sėdi karalius, kitoje — karalienė, iš 
abiejų pusių eilėmis stovi jų sargybiniai ir svita; tada pranešama, kad 
atvyko pasiuntinys, ir tą pasiuntinio vaidmenį visada atlikdavo pats 
Sokratas; atvestas prie sosto papėdės, jis kreipiasi į valdovus su oria 
kalba apie dorovę, gerumą, šaunumą ir panašiai. Paskui jis pasodi- 
namas tarp karaliaus ir karalienės ir karališkai pavaišinamas. Tai, 
man regis, pagrindinė dalis. Kai kurias smulkmenas galėjau ir pa- 
miršti, nes skaičiau labai seniai. 

Adamsas pasakė, kad šitokia pramoga tikrai verta tokio didžio 
vyro ir, jo nuomone, reikėtų ką nors panašaus sugalvoti ir mūsų 
aukštiems žmonėms vietoj kortavimo ir kitokių tuščių žaidimų, ku- 
riems, kiek jam žinoma, jie niekais iššvaistą pernelyg daug savo gyve- 
nimo. O krikščionių religija, pridūrė jis, būtų dar kilnesnė tokių 
kalbų tema negu visos kitos, kurias išgalvodavo Sokratas. Namų 
šeimininkas pritarė ponui Adamsui ir pareiškė nusprendęs pažaisti 
tą žaidimą šį pat vakarą. Daktaras paprieštaravo, nes juk niekas ne- 
buvo pasirengęs sakyti kalbą. 

— Nebent, — pasisukęs į Adamsą, tarė tokiu rimtu veidu, kuris 
būtų apgavęs ir kur kas nuovokesnį žmogų, — jūs, daktare, turėtumėt 
kokį pamokslą. 

— Tamsta,— pasakė Adamsas, — aš niekada nesileidžiu į jokią 
kelionę be pamokslo, juk nežinia, kas gali atsitikti. 

Jis lengvai leidosi garbiojo draugo, kaip dabar vadino gydytoją, 
įkalbamas imtis pasiuntinio vaidmens, ir namų šeimininkas tuojau 
davė įsakymą pastatyti sostą; tas buvo padaryta greičiau, negu jie 
išgėrė du butelius. Bet skaitytojui turbūt nebus didelio pagrindo žavė- 
tis tarnų mitrumu. Nes, teisybę sakant, sostas buvo iš tikrųjų va koks: 
didelė vonia vandens, abiejuose jos galuose pastatyta po taburetę, 
kiek aukštėlesnę už vonią, ir viskas uždengta su gūnia. Ant šių tabu- 
rečių atsisėdo karalius su karaliene, taip sakant, šeimininkas ir kapi- 
tonas. Ir štai poetas ir gydytojas įvedė pasiuntinį, kuris, pasakęs pa- 
mokslą ir tuo suteikęs daug smagumo visiems dalyviams, buvo nuly- 
dėtas į jam skirtą vietą ir pasodintas tarp jų didenybių. Tada tie staigiai 
atsistojo, gūnia, nebelaikoma nė iš vieno galo, nuslydo, ir Adamsas 
įkrito į vandenį. Kapitonas nubėgo šalin, o namų šeimininkas, deja, 
nebuvo toks vikrus, kaip būtų reikėję, tai Adamsas jį nutvėrė, dar 
nespėjusį nulipti nuo sosto, ir įsitraukė kartu į vonią dideliam ir slap- 
tam visos draugijos džiaugsmui. Keletą kartų pamurkdęs skvairą į 
vandenį, Adamsas iššoko lauk ir ėmė atidžiai žvalgytis gydytojo, kurį, 
be abejonės, būtų nugabenęs į tą pačią garbės vietą, tačiau kadangi 
tas buvo apdairiai pabėgęs, tai pareiškęs, kad tokiuose namuose nebe- 
pasiliks ilgiau nė minutės, Adamsas susirado savo lazdą, taip pat 
kelionės draugus ir išėjo, nė neatsisveikinęs su šeimininku, kuriam 
atkeršijo daug pikčiau, negu manė: tas per nerūpestingumą neišsi- 
džiovino, tai peršalo, susirgo ir dėl karščio vos nenuėjo į kapus. 

KURĮ VIENI SKAITYTOJAI PALAIKYS 
PER TRUMPU, KITI — PER ILGU. 


Adamsas kartu su Džozefu, ne mažiau pasipiktinusiu, kad taip 
su jo draugu buvo pasielgta, išėjo, suspaudę lazdas rankose, ir išsivedė 
Fani, nepaisydami tarnų, kurie visaip kaip, tik kad nesigriebdami 

smurto, stengėsi ją sulaikyti. Jie ėjo sparčiai, bet ne tiek iš baimės, kad 
jų nepasivytų, kiek norėdami judėjimu apsaugoti poną Adamsą nuo 
peršalimo po maudynės. Džentelmenas, kuris tarnus taip buvo pri- 
grasęs žiūrėti Fani, kad nė manyt nepamanė ją galint išeiti, labai 
įtužo išgirdęs, kad jos nebėra, ir tučtuojau išsiuntė Žmones vytis, įsakęs 
arba grąžinti ją atgal, arba patiems nebegrįžti. Taigi poetas, smuiki- 
ninkas ir visi kiti, išskyrus šokių mokytoją ir gydytoją, išskubėjo to 
pavedimo vykdyti. 

Vakaras, kai mūsų draugai leidosi į kelią, buvo labai tamsus, 
tačiau jie žygiavo spėriai ir netrukus priėjo užeigos namus, esančius 
už septynių mylių. Ir čia vieningai sutarė apsistoti; tuo laiku ponas 
Adamsas jau buvo sausas kaip ir prieš buvimą pasiuntiniu. 

Tuose užeigos namuose, kuriuos greičiau galėtume pavadinti 
smukle, jeigu iškaboje nebūtų buvę žodžių „Naujoji užeiga“, jie 
tegavo duonos, sūrio ir elio, tačiau pavalgė su didžiausiu malonumu, 
nes alkis pagardina maistą geriau už prancūzą virėją. 

Vos tiktai jie pavakarieniavo, Adamsas sukalbėjo padėkos maldą 
ir pareiškė, kad tą paprastą maistą jam dabar daug mieliau valgyti 
negu prašmatnius pietus dieną, taip pat išsakė panieką žmonijos kvai- 
lumui, kad besistengdami įsigyti kuo daugiau turto, žmonės paaukoja 
dangaus karalystę, nors pati kukliausia padėtis ir pats prasčiausias 
valgis gali suteikti tiek džiaugsmo! 

— Teisingai kalbi, pone, — pasakė orus vyriškis, kuris sėdėjo 
palei židinį rūkydamas pypkę ir buvo pakeleivis kaip ir Adamsas.— 
Aš tiek kartų esu stebėjęsis, kaip ir jūs, matydamas, kokią vertę žmo- 
nės priskiria turtui, nors kiekvienos dienos patirtis mums rodo, kokią 
mažą galią jis teturi, — nes ką gi jis iš tikro mums gali duoti? Ar gali 
turtas suteikti grožio bjauriam, stiprumo silpnam ar sveikatos palie- 
gusiam? Jei galėtų, mes, savaime aišku, nematytume tiek nemalonių 
veidų aukštuomenės susibūrimuose, nei tokia daugybė bejėgių ligašių 
negeibėtų karietose ir rūmuose. Ne, net už visą karalystės turtą nenu- 
pirksi dažų paskaistinti nublyškėliui Negražumui, kad žydėtų kaip 
šita jauna mergaitė, nei vaistų suteikti Negaliai stiprybės, kad turėtų 
jos kaip šitas jaunikaitis. O argi turtai mums neatneša rūpesčių vietoj 
ramybės, pavydą vietoj meilės ir pavojų vietoj saugumo? Ar gali 
jie padaryti, kad mes juos ilgiau išlaikytume, ar prailginti dienas to, 
kuris juos turi? Atvirkščiai — tinginystė, prabanga ir rūpesčiai dėl 
turtų tik sutrumpina gyvenimą milijonams žmonių ir per skausmus 
bei nelaimes be laiko nuveda į kapą. Tai kokia gi tada turtų vertė, 

jeigu jie negali nei pagražinti ar sustiprinti mūsų kūno, nei pamalo- 
ninti ar prailginti gyvenimo? Toliau... gal jie gali papuošti mūsų 
dvasią, jei negali kūno? Ar ne greičiau jie pripildo mūsų galvas tuš- 
tybės, išpučia mūsų žandus iš didžiavimosi, užkemša mūsų ausis, kad 
negirdėtume dorybės balso, ir užgniaužia mūsų širdis, kad nejįsileis- 
tume užuojautos? 

— Duok ranką, broli,— tarė susižavėjęs Adamsas, — nes spėju 
tamstą esant dvasininką. 

— Kad ne,— atsakė tasai (iš tikrųjų jis buvo dvasininkas, Romos 
katalikų kunigas'“*, tačiau tie, kurie susipažinę su mūsų įstatymais, 
nenustebs dėl jo nenoro pasisakyti). 

— Vis tiek kas tamsta toks, — sušuko Adamsas, — tačiau išsakei 
mano mintis; kiekvieną tamstos žodį aš esu turbūt po kokį dvidešimt 
sykių skelbęs per pamokslą, nes man visą laiką atrodo, kad lengviau 
laivo lynui (taip, beje, teisingiau būtų perteikiamas žodis, kurį esame 
išsivertę „„kupranugariu“) išlįsti pro adatos skylutę, negu turtuoliui 
patekti į dangaus karalystę'“". 

— Tą, pone,— pasakė antrasis, — mielai jums gali patvirtinti 
teologai, ir tai graudi teisybė, tačiau kadangi tolima nauda mums rūpi 
mažiau, būtų ne pro šalį Žmonijai gerai įsisąmoninti — 0 tam, man- 
ding, tereikia tik rimtesnio susidomėjimo, — kad net šios žemės gėrybių 
už turtus nenusipirksi; šis teiginys, mano galva, įrodomas ne tik meta- 
fiziškai, bet, jei galima taip pasakyti, ir matematiškai, ir aš esu juo 
taip įtikėjęs, kad nieko pasaulyje neniekinu labiau už auksą. 

Dabar į ilgus išvedžiojimus leidosi Adamsas, tačiau kadangi 
didžiumą jo pareikštų minčių yra pasakę daugelis autorių, nagrinėję 
šią temą, tai aš čia jas praleisiu. Jam bekalbant, Džozefas su Fani 
nuėjo poilsio, pasišalino ir šeimininkas. Anglikonų dvasininkui baigus, 
vėl prabilo Romos kunigas ir kalbėjo didžiai sielodamasis ir piktai 
smerkdamas, o užbaigė paprašydamas Adamsą, kad paskolintų aštuo- 
niolika pensų susimokėti sąskaitą, ir prižadėjo, jeigu skolos ir ne- 
grąžins, visada melstis už jį. Gerasis pastorius atsakė, kad aštuoniolika 
pensų jam bus per mažai bet kokiai ilgesnei kelionei, o jis kišenėje 
turi pusę ginėjos, tai ją mielai ir pasidalins. Tada pradėjo ieškoti po 
kišenes, bet niekur nerado, nes draugija, su kuria pietavo, buvo iškrė- 
tusi jam dar vieną pokštą, kurio mes tada nepaminėjome,— ištrau- 
kusi iš kišenės visą turtą, kurį jis taip didžiuodamasis jiems buvo 
parodęs. | 

— Dievaži! — sušuko Adamsas.— Aš būsiu ją pametęs, nes iš- 

leisti tai tikrai niekur neišleidau. Tamsta, kaip kad aš esu krikščionis, 
taip šiandien rytą turėjau kišenėje visą pusę ginėjos, o dabar nebeturiu 
nė puspensio. Iš tiesų pats velnias bus ją pačiupęs. 

— Pone,— atsakė kunigas šypsodamasis, — nesiaiškinkite. Jeigu 
nenorite paskolinti pinigų, tai ir neskolinkite. Aš jus suprantu. 

— Tamsta! — sušuko Adamsas.— Jeigu aš turėčiau didžiausią 
sumą pasaulyje, dievaži, jeigu turėčiau net kokį dešimt svarų, visus 
atiduočiau, kad tik galėčiau išvaduoti krikščionį iš bėdos. Ir kad pa- 
mečiau, tai labiau kremtuosi dėl tamstos negu dėl savęs. Ar gali kas 
būti nelaimingesnis už mane, jei dėl to, kad neturiu kišenėje pinigų, 
suabejota mano krikščionišku dorumu? 

— Aš esu dar nelaimingesnis,— atitarė anas, — jeigu jūs tikrai 
toks dosnus kaip sakotės, nes krona mane būtų išties visiškai paten- 
kinusi ir su ja būčiau galėjęs drąsiai pasiekti tą vietą, kur einu,— ji 
yra ne daugiau kaip už dvidešimt mylių, ir galėčiau ten būti rytoj 
vakare. Patikėkite, aš nepratęs keliauti tuščiom kišenėm. Tačiau ką 
tik atvykau į Angliją, o plaukiant mus užtiko audra ir mes turėjome 
viską išmesti iš laivo. Neabejoju, kad šeimininkas dėl tokios menkos 
sąskaitos patikėtų mano žodžiu, tačiau be galo nenoriu žemintis prieš 
tokius Žmones ir prisipažinti neturįs nė šilingo, nes jie ir, aišku, per- 
nelyg daug kitų beveik nemato skirtumo tarp elgetos ir vagies. 

Vis dėlto jis manė, kad verčiau bus pakalbėti su šeimininku tą 
patį vakarą negu kitą rytą, ir nusprendė išeiti nieko nelaukdamas, 
nors buvo ir tamsu, todėl kai tik šeimininkas sugrįžo, viską jam pasakė, 
ir šeimininkas krapštydamasis galvą taip tarė: 

— Ką gi, nežinau, ponuli; jeigu taip yra ir tamsta neturi pinigų, 
man, kaip matos, belieka pasitikėti žodžiu, nors aš visada mieliau imu 
grynais, kai tik galiu. Ką padarysi — tamsta atrodai toks garbingas 
džentelmenas, kad nepabijočiau patikėti skolon net ir dvidešimt kartų 
daugiau. 

Kunigas nieko neatsakė, tik skubiai atsisveikino su šeimininku bei 
Adamsu ir išėjo gana sumišęs ir, matyt, ne visai patikėjęs Adamso 
nuoširdumu. 

Vos tiktai kunigas spėjo išeiti, šeimininkas papurtė galvą ir pa- 
reiškė, kad jei būtų nujautęs jį neturint pinigų, būtų nedavęs gėrimų 
nė lašo, nes, aišku, jis daugiau niekada čia nė akių nebeparodys — 
juk iš veido matyti, kad yra prakeiktas sukčius. 

— Kad tu prasmegtum! — sušuko jis.— Tiek pliurpė apie turtą, 
maniau, kišenėje mažiausiai šimtas svarų. 

Adamsas papriekaištavo šeimininkui už tokius įtarimus, kurie, sakė 
jis, netinka krikščioniui, o paskui, negalvodamas apie savo netektį ir 
nesirūpindamas, kaip pats turės rytoj išeiti, atsigulė į labai prastą lovą, 
kokiose jau buvo sugulę ir jo draugai, ir sveikata bei nuovargis jiems 
davė saldesnį miegą, negu dažnam suteikia aksomai ir pūkų patalai. 


IX skyrius, 


APRAŠANTIS NUOSTABIAUSIUS 
IR KRUVINIAUSIUS NUOTYKIUS, 
KOKIŲ TIK GALIMA RASTI ŠIOJE, 
O GAL IR BET KURIOJE KITOJE PANAšIOJE 
ISTORIJOJE. 


Jau artinosi rytas, kai Džozefas Endriusas, minčių apie brangiąją 
savo Fani pabudintas iš miego ir su malonumu galvodamas apie tą 
mieląją būtybę, išgirdo smarkiai beldžiant į duris, kurios buvo tiesiai 
po jo kambariu. Jis tuoj iššoko iš lovos ir atidaręs langą iš apačios 
išgirdo klausiant, ar yra užeigoje pakeleivių, o kitas balsas tuoj 
pat pridūrė — ar neapsinakvojo čia du vyriškiai ir jauna mergina. 
Nors Džozefas balsų nepažino, bet tuoj nuspėjo tiesą, nes vienas skvai- 
ro tarnas buvo jam prasitaręs apie savo pono kėslus, todėl Džozefas 
atsakė neigiamai. Vienas iš tarnų, gerai pažinojęs namų šeimininką, 
pašaukė jį vardu, vos tik tas atidarė kitą langą, ir, paklausęs to paties, 
gavo teigiamą atsakymą. 

— Aha! — pasakė kitas tarnas,— tai sugavome! — Ir paliepė 
šeimininkui lipti žemyn atidaryti durų. 

Fani, kuri nemiegojo kaip ir Džozefas, vos tai išgirdusi pašoko 
iš lovos ir, skubiai užsivilkusi palaidinukę bei visus sijonus, kiek įma- 
nydama greičiau atbėgo pas Džozefą, irgi jau bebaigiantį apsirengti. 
Jis tučtuojau ją įsileido, su aistringiausiu švelnumu apkabinęs, 
liepė nieko nebijoti, nes verčiau atiduosiąs gyvybę, bet ją apginsiąs. 

— Tai kaipgi tada nebijosi,— paklausė ji, — jei galiu netekti to, 
kuris man brangiausias už viską pasaulyje? 

Tuomet Džozefas, bučiuodamas jai ranką, pasakė esąs dėkin- 

gas tam atsitikimui, nes per jį patyrė tokį jos meilingumą, kokio iki 
tol nė karto nebuvo parodžiusi. Paskui pribėgęs ėmė žadinti savo 
lovabendrį Adamsą, kuris kietai tebemiegojo, nors ir kiek Džozefas 
jį šaukė; tačiau kai pagaliau suvokė, koks pavojus gresia, žaibiškai 
stryktelėjo iš lovos, visai nepaisydamas Fani, o ši skubiai nusigręžė 
nuo jo, pasinaudodama dvigubai naudinga tamsa, kuri ne tik būtų 
galėjusi apsaugoti nuo įžeidimo net ir ne tokią tyrą nekaltybę bei 
ne tokį jautrų drovumą, bet kartu paslėpė ir raudonį, nutvieskusį 
jos skruostus. 

Adamsas greitai apsirengė, tik per skubą pamiršo kelnes, tačiau 
jas puikiai atstojo kiti ilgi drabužiai. Kadangi durys jau buvo atida- 
rytos, kapitonas, poetas, aktorius bei trys tarnai suėjo į vidų. Kapitonas 
pasakė šeimininkui, kad du vyrai, esantys jo name, yra pabėgę su 
mergina, ir paklausė, kuriame kambary ji miega. Šeimininkas, iš 
karto patikėjęs jo pasakojimu, pasakė kur, ir tą pat akimojį kapitonas 
su poetu, stumdydami vienas kitą, puolė viršun. Poetas buvo vik- 
resnis, tai pirmasis įlėkė į kambarį, apieškojo lovą ir visus kampus, 
bet nieko nepešė — paukštelė buvo išskridusi, kaip nekantriam skai- 
tytojui, kuris antraip gal būtų labai dėl jos išsigandęs, jau buvo iš 
anksto pranešta. Tada jie paklausė, kur miega vyrai, ir jau artėjo 
prie jų kambario, bet tuo metu Džozefas visu balsu suriko, kad nušaus 
pirmąjį, kuris pabandys veržtis pro duris. Kapitonas pasidomėjo, 
kokius šaunamuosius ginklus jie turi, ir šeimininkas atsakė manąs, 
kad jie neturi jokių, ne, jis netgi įsitikinęs, kad neturi, nes girdėjo, 
kaip vakare vienas klausęs, ką jie būtų darę be ginklo, jeigu juos būtų 
pasiviję, o kitas atsakęs, jog būtų gynęsi lazdomis, kol tik pajėgę, o 
dievas būtų padėjęs teisiesiems. Tai nuramino kapitoną, tačiau ne 
poetą, kuris išmintingai nuėjo žemyn, pasakęs, kad jo darbas yra 
žygdarbius garsinti, o ne juos vykdyti. Vos tik sužinojęs, kad šauna- 
mųjų ginklų nėra, kapitonas pareiškė nebijąs parako ir prisiekė net 
mėgstąs jo kvapą, todėl liepė tarnams sekti iš paskos; narsiai žengęs 
pirmyn, tuojau ėmė laužti duris ir tarnų padedamas greitai išlaužė. 
Kai durys buvo įveiktos, jie pamatė priešą, išsirikiavusį trim eilėm: 
Adamsas priekyje, Fani — užnugary. Kapitonas pasakė Adamsui, 
kad jeigu jie visi grįš pas skvairą, tai bus maloniai sutikti, tačiau jeigu 
neklausys, jam duotas įsakymas atimti jaunąją ledi iš jų, nes esama 
tikrai rimto pagrindo manyti, kad jie pagrobę ją iš tėvų; tai kas, kad 
ji tokiais drabužiais, — jos laikysena, kurios nenuslėpsi, aiškiai išduoda 

ją esant kur kas aukštesnės kilmės už juos abu. Fani apsipylė ašaromis 
ir ėmė kuo rimčiausiai įtikinėti kapitoną, kad jis klysta, kad ji — 
tiktai nelaiminga bejėgė pamestinukė ir neturi šiame pasaulyje jokių 
giminaičių, bent jau nepažįsta nė vieno, ir parpuolusi ant kelių ėmė 
prašyti, kad neatplėštų jos nuo draugų, kurie, kaip ji įsitikinusi, vei- 
kiau mirs, bet jos neatiduos; Adamsas tai patvirtino žodžiais, gana 
artimais priesaikai. Kapitonas pasidievagojo neturįs čia laiko šnekoms 
ir, pasakęs, kad patys kalti dėl to, kas bus, liepė tarnams pulti, o pats 
pabandė praeiti pro Adamsą, norėdamas stverti Fani, tačiau pastorius 
jam pastojo kelią, o gavęs smūgį iš vieno tarno, nesvarstydamas, kas 
čia sudavė, kaipo atlyginimą taip smagiai tvojo kapitonui į tą pilvo 
vietą, kuri žmonių vadinama „duobute“, jog tas atatupstas nusvir- 
duliavo keletą žingsnių atgal. Nepratęs prie tokių žaidimų ir išmin- 
tingai suvokęs, kas būtų gavus antrą smūgį, — nuo tokių dviejų ga- 
lėtum net kojas pakratyti, — kapitonas, Adamsui artinantis, išsitraukė 
durklą, atsivėdėjo nusitaikęs tam į galvą, ir būtų, ko gero, nutildęs 
pastorių amžinai, jei ne Džozefas — tas stvėrė viena ranka didžiulį 
naktinį puodą, kokio šeši frantai nebūtų pakėlę net su abiem, ir su 
viskuo, ko jis buvo pilnas, „tvojo tam kariui į veidą ir partiesė žemėn. 
Durklas iškeltas iškrito, ir garsiai sužvango variokai“!'“". Per veidą 
ir drabužius tekėjo srautas raudono skysčio, kurio būta jo gyslose, ir 
balto skysčio, kurio būta puode. Neliko nekliudytas ir Adamsas — da- 
lis skysčio, šliūkštelto pro šalį, suteikė garbę ir jo galvai ir ėmė bėgti 
veido raukšlėmis ar, teisingiau, tekėti vagomis. Tuo momentu vienas 
tarnas, griebęs plaušinę šluotą iš kibiro vandens, kuris jau buvo at- 
likęs savo darbą plaudamas grindis, tėškė ja pastoriui per veidą, ta- 
čiau parblokšti pastoriaus jam nepasisekė, ir tas, viena ranka trauk- 
damas iš tarno šluotą, antrąja partiesė jį ant žemės, užtvojęs per tą 
veido vietą, kur kai kurių palaidūnų tikra nosis susijungia su pridė- 
tine!“", 

Iki tol Fortūna tarsi suko pergalę į keliauninkų pusę, bet paskui, 
kaip yra pratusi, pradėjo rodyti savo permainingą būdą: dabar mūšio 
lauke, arba greičiau kambaryje, pasirodė šeimininkas, pripuolė tiesiai 
prie Džozefo ir trenkė galva jam į pilvą (jis buvo drūtas vyras ir pa- 
tyręs kumštininkas); tasai vos išsilaikė neparpuolęs, bet tuoj atstatė 
vieną koją atgal ir kaire ranka taip žiebė šeimininkui į pasmakrę, kad 
tas net susvyravo. Džozefas užsimojo smogti ir dešiniąja, bet nuo 
vieno tarno gavo su kuoka per smilkinį, tai bematant neteko sąmonės 
ir kaip ilgas išsitiesė ant žemės. 

Nuo Fani klyksmų skardėjo visas oras; ir Adamsas jau buvo be- 
šokąs Džozefui į pagalbą, tačiau prie jo pripuolė du tarnai su šeimi- 
ninku ir greitai jį nugalėjo, nors jis grūmėsi kaip beprotis ir atrodė 
toks juodas nuo šluotos pėdsakų, kad Don Kichotas tikrai jį būtų 
palaikęs užkerėtu mauru. O dabar bus pati tragiškiausia dalis, nes 
atsistojo kapitonas; pamatęs, kad Džozefas ant grindų, Adamsas irgi 
sudorotas, tuoj stvėrė Fani ir, padedamas poeto bei aktoriaus, kurie 
prisistatė išgirdę, kad mūšis baigtas, nutempė ją, verkiančią ir rau- 
nančią sau plaukus, nuo Džozefo; paskui, visiškai neklausydamas jos 
maldavimų, per jėgą nunešė apačion, užsodino ant aktoriaus arklio ir 
pririšo prie balno. Tada, užsėdęs ant savo arklio ir vesdamas tą, ant 
kurio buvo ši nelaimingoji vargšelė, išjojo, tiek tepaisydamas jos šūks- 
mų, kiek mėsininkas tepaiso ėriuko mekenimo, nes mintyse jau skai- 
čiavo, kokio didumo malonių susilauks iš skvairo už tokį sėkmingą 
žygį. 

Tarnai, kuriems buvo liepta sulaikyti Adamsą ir Džozefą, kad 
skvairui nieku gyvu nebūtų sutrukdyta užmačia pagrobti vargšę Fani, 
poeto patarti, tuoj pririšo Adamsą prie vieno lovos galo, o Džozefą, 
vos tiktai šis atsipeikėjo, prie kito, ir, palikę juodu, atsuktus nugarom 
vienas į kitą, bei prisakę šeimininkui nepaleisti ir netgi neiti prie jų 
artyn, kol negaus kitokių paliepimų, iškeliavo pas savo poną, tačiau 
netyčia patraukė kitu keliu negu tas, kuriuo išjojo kapitonas. 


X skyrius 


POETO IR AKTORIAUS POKALBIS, 
NIEKUO NEPRISIDEDANTIS 
PRIE ŠIOS ISTORIJOS, 
TIK SKIRTAS PRABLAŠKYTI SKAITYTOJUI. 


Prieš pasakodami toliau šią tragediją, paliksim Džozefą su ponu 
Adamsu vienus pačius ir padarysim kaip daro tie išmintingi teatro 
vadovai, kurie per vidurį rimto veiksmo pradeda jus linksminti kokiu 
puikiu satyros ar humoro numeriu, vadinamu šokis. Ir tas numeris 
tikrai yra šokamas, o ne kalbamas, nes jį publikai atlieka asmenys, 
kurių mąstymo galia, kaip mano dauguma žmonių, yra kojose ir ku- 

riems, kaip ir herojams, mąstantiems rankomis, gamta davė galvas 
tik dėl padorumo ir dar tam, kad būtų kur uždėti skrybėlę, nes ji rei- 
kalinga šokant. 

Poetas, kreipdamasis į aktorių, kalbėjo taip: 

— Kaip jau esu sakęs, — mat juodu buvo šnekučiavę per visą tą 
laiką, kol viršuje dėjosi aprašytieji įvykiai, — priežastis, kodėl neturite 
gerų pjesių, yra akivaizdi — jūs neskatinate autorių. Džentelmenai 
nerašys, pone, taip, nerašys, jei nesitikės įgyti garbės ar pelno, arba 
ir to, ir to. Pjesės yra kaip medžiai ir neauga be maisto, bet derlioje 
žemėje jos pasipila pačios kaip grybai. Meną kaip ir vynuogienoją ga- 
lima apgenėti, tačiau ne kirviu. Miestas, nelyginant aikštingas vaikas, 
nežino ko nori, ir labiausiai jam patinka barškutis. Farsų kūrėjai dar 
gali tikėtis pasisekimo, tačiau kilniems dalykams publika nebeturi 
skonio. Nors aš manau, iš dalies ji pasidarė atbukusi ir dėl to, kad 
blogi aktoriai. Tegul žmogus būna parašęs kaip angelas, pone, bet jei 
aktoriai nemoka perteikti jausmų... 

— Palūkėkit,— tarė aktorius, — šių dienų aktoriai yra bent jau ne 
blogesni už savo autorius, taip, jie netgi stovi arčiau savo garsiųjų 
pirmtakų, ir aš tikiuosi greičiau pamatyti scenoje Budą'*“ negu kokį 
naują Šekspyrą ar Otvėjų'**; aš drąsiai galiu atkreipti jūsų pastabą 
prieš jus patį ir teisingai pasakyti: aktoriai netobulėja todėl, kad nėra 
gerų naujų pjesių. 

— Aš neįrodinėju priešingai, — tarė poetas, — tik mane stebina, ko 
jūs taip karščiuojatės. Juk negalite tarti, kad šis ginčas liestų jus; ma- 
nau, esate geresnės nuomonės apie mano skonį ir neįsivaizduojate, 
kad taikau jums. Ne, pone, jeigu turėtume bent šešis tokius aktorius 
kaip jūs, mes netrukus galėtume pasivaržyti su praeitų laikų beter- 
tonais ir sendfordais'??, nes, kalbant be komplimentų, manau, niekam 
neįmanoma jūsų pralenkti daugelyje vaidmenų. Taip, šventa teisybė, 
ir aš esu girdėjęs taip sakant daugelį didelių žinovų. Ir atleiskite man, 
jei pasakysiu, kad kiekvieną kartą, kiek mačiau jus pastaruoju metu, 
jūsų meistriškumas vis auga nelyginant sniego kamuolys. Jūs sugrio- 
vėte mano supratimą apie tobulumą ir viršijote tai, kas man atrodė 
nepasiekiama. 

— Jūs taip pat turite neimti domėn,— atsakė aktorius, — to, ką 
pasakiau apie kitus poetus, nes, velniai mane griebtų, jei jūsų pasku- 
tinėje tragedijoje nėra replikų... ne, ištisų scenų, mažių mažiausiai 
lygių Šekspyrui! Toks joje jausmų subtilumas, toks išraiškos taurumas, 
to, reikia pripažinti, daugelis mūsų aktorių nėra deramai įvertinę. 

Teisybę sakant, jie yra gana prasti, ir man gaila to autoriaus, kuris 
mato, kaip žudomi jo kūriniai. 

— Na, bet šitaip atsitinka retai, — paprieštaravo poetas,— nes 
daugelio šiuolaikinių autorių kūriniai nebegali būti nužudomi — jie 
jau užgimsta negyvi. Jie yra toks prastas, neišnešiotas, neišbaigtas, 
negyvas, bedvasis, žemas ir lėkštas niekalas, kad man tiesiog gaila 
aktorių, kuriems reikia išmokti jį atmintinai, nes tokią pjesę, ko gero, 
beveik taip pat sunku įsiminti kaip nesuprantamos kalbos žodžius. 

— Aišku, — tarė aktorius, — jeigu parašyti sakiniai turi nedaug 
prasmės, tai pasakyti jie turi dar mažiau. Aš, manding, nepažįstu nė 
vieno aktoriaus, kuris teisingai kirčiuotų, o juo labiau laikytųsi sceno- 
je kaip reikalauja vaidmuo. Esu prisižiūrėjęs, kaip švelnus mylimasis 
stovi prieš mylimąją lyg kovotojas ar drąsus herojus su kardu rankoje 
nuolankiai įtaikauja priešui. Nenoriu šmeižti savo profesijos žmonių, 
bet teprasmegsiu aš skradžiai, jeigu širdimi nesu poeto pusėje. 

— Čia veikiau pasireiškia jūsų geraširdiškumas negu teisingu- 
mas, — atsiliepė poetas, — ir nors aš baisiai nemėgstu blogai kalbėti 
apie kitų veikalus, taip, ir niekada nekalbu ir nekalbėsiu, tačiau, kad 
ir kaip teisingai įvertinsim aktorius, ką būtų galėjęs Butas ar Beter- 
tonas padaryti iš tokio siaubingo šlamšto kaip Fentono „,„Mariamna“, 
Fraudo „Pilotas“'?!, Maleto „Euridikė“ ar iš tų niekingų, nešvankių 
priešmirtinių plepalų, kuriuos tas vyrukas iš Vopingo miesto, tas jūsų 
Dilas ar Lilas'?*?,— kokia ten jo pavardė? — pavadino tragedi- 
jomis? 

— Na gerai,— sutiko aktorius.— Bet sakykit, ką jūs manote 
apie tokius kaip Kvinas ir Dileinas arba apie tą pamaivą ir 
pienburnį jaunesnįjį Siberį, tą išsigimėlį Makliną ar tą įžūlią 
kekšę ponią Klaiv'““? Ką jie padarytų iš jūsų Šekspyrų, Otvėjų ir 
Li'?**2 Kaip iš jų lūpų skambėtų tos harmoningos eilutės? 


O ne; kai tu šalia, 
Aš niekinu didybę — tenutols 
Nuo mūsų tas karalių ir karūnų 
Bevaisis triukšmas; mūsų švelnios sielos 
Lemties jau pakreiptos kitu keliu; 
Poruosimės laisvi kaip girios paukščiai, 
Neprisimindami tėvų vardų. 
Nuskrisim į paunksnes, grotus, pievas 

Ir ten apsimainysim sielomis, 

Iš krištolo upelio atsigersi m, 
Ragausim rudenio geltoną vaisių, 
O kai auksinis vakaras pašauks, 
Minkštam lizde užmigsime lig ryto'““. 


Arba tie paniekinami Otvėjaus žodžiai: 
Ką trauks tas kvailas, žemas padaras — žmogus? 


— Pala pala pala! — tarė poetas.— Verčiau teikitės pasakyti tą 
švelnų monologą iš mano pjesės trečio veiksmo, kur jūs buvote toks 
iškilus! 

— Mielai pasakyčiau,— atsakė aktorius, — bet nebeatsimenu. 

— Taip, jį sakydamas jūs dar nebuvot pakankamai tobulas! — su- 
šuko poetas.— Antraip būtumėt susilaukęs tokių aplodismentų, kokių 
scena dar nėra girdėjusi. Man buvo neapsakomai gaila, kad juos 
praradote. 

— Teisybė, — sutiko aktorius.— Kiek prisimenu, per šį monologą 
buvo švilpiama daugiau negu per visą pjesę. 

— Ak, švilpė dėl jūsų sakymo,— tarė poetas. 

— Mano sakymo? — paklausė aktorius. 

— Tai yra dėl jūsų nesakymo, — paaiškino poetas.— Jūsų nebuvo, 
ir jie tada švilpė. 

— Jie jau švilpė, ir tada aš išėjau, kiek prisimenu, — tarė akto- 
rius, — ir galiu drąsiai pasakyti, kad visa publika pripažino, jog tą 
vaidmenį atlikau gerai, kiek buvo įmanoma, todėl savo pjesės nepasi- 
sekimo nepriskirkite man. 

— Nežinau, ką turit omeny, sakydamas „nepasisekimo“,— tarė 
poetas. 

— Na, juk ji tebuvo vaidinta vieną vienintelį kartą! — sušuko 
aktorius. 

— Taip, — pasakė poetas, — ir jūs, ir visas miestas — mano prie- 
šai. Parteris buvo pilnas priešų, kurie būtų mielai perpjovę man gerklę, 
jei nebūtų bijoję atsidurti kartuvėse. Visi siuvėjai, pone, vien siuvėjai. 

— Tai ko siuvėjai turi taip ant jūsų širsti? — šūktelėjo akto- 
rius.— Negi tiek daug esate siūdinęsis drabužių? 

— Priimu jūsų sąmojį, — atsakė poetas.— Bet jūs juk atsimenate 
viską ne blogiau už mane; žinote, kad parteryje ir viršutiniam balkone 
susėdo tie, kurie nieku būdu nenorėjo, kad mano pjesė būtų toliau 

vaidinama, nors daug, tiesiog dauguma, ypač ložės, geidavo jos — taip, 
dauguma damų saikstėsi, kad visai nebeis į teatrą, jeigu mano piesė 
nebebus vaidinama. Tiesa, turiu pripažinti, kad tie niekšai gudriai 
pasielgė, užkirtę kelią ją rodyti antrą kartą, — jie suprato, kad jeigu 
bus antras vaidinimas, tai bus ir penkiasdešimtas, nes jeigu tragedijoje 
yra nevilties... Aš nesu patenkintas pastatymu, bet jeigu pasakyčiau, 
kaip apie jį atsiliepė geriausi kritikai... Taip, ne vien mano priešai 
kalti, kad pjesė neturėjo tokio pasisekimo scenoje, kokį turėjo tarp 
subtilių skaitytojų, — reikia pasakyti, kad atlikėjai rimtai neišgyveno 
to, ko buvo tikėtasi. 

— Aš manau, — atsakė aktorius, — kad atlikėjai kuo rimčiausiai 
išgyveno pjesės neviltį, nes juk tikrai visi buvom nevilty, kai paskuti- 
niame veiksme į mus ėmė lėkti apelsinai; tada visi galvojome, kad tai 
jau paskutinis mūsų gyvenimo veiksmas. 

Poetas, kuriam sukilo piktumas, jau norėjo atsakyti, bet tuo metu 
jam sutrukdė ir jų ginčą užbaigė vienas nutikimas, apie kurį skaity- 
tojas, jeigu jam smalsu, gali sužinoti peršokęs per kitą skyrių, esantį 
kaip ir priešprieša šitam ir vaizduojantį keletą gražiausių ir iškilmin- 
giausių dalykų iš visos knygos — tai yra pastoriaus Abrahamo Adamso 
ir pono Džozefo Endriuso pokalbį. 


XI skyrius 


PASTORIUS ADAMSAS SAKO NELAIMĖS DRAUGUI 
PAMOKSLĄ, KURIUO MANOMA PAPROTINTI 
IR PATOBULINTI SKAITYTOJĄ. 


Vos tik Džozefas atsipeikėjo ir suprato, kad mylimosios nebėra, 
dėl tos netekties jis pradėjo taip gailiai aimanuoti, kad būtų galėjęs 
sugraudinti bet kokią širdį, išskyrus tokią, kurią turi kai kurie asmenys 
ir kuri padaryta iš tam tikros medžiagos, kietumu ir kitomis savybėmis 
panašios į titnagą,— iš jos galite išskelti ugnį, kuri pasipils per akis, 
tačiau skysčio iš jų neišgarinsit nė lašelio. O jo, vargšo jaunikaičio, 
širdis buvo iš minkštesnės medžiagos, ir sulig žodžiais „„Ak, mano 
brangioji Fani! Ak, mano meile! Argi jau niekad niekad tavęs nebe- 

matysiu?“ jam iš akių paplūdo ašaros, kurios gal būtų kam ir tikusios, 
bet herojui — ne. Trumpai kalbant, Džozefo sielvartą buvo lengviau 
suprasti, negu aprašyti. 

Ilgai klausęs Džozefo aimanų, ponas Adamsas, sėdintis nugara į jį, 
liūdnu balsu prabilo: 

— Nemanyk, mielas mano vaike, kad aš smerkiu tave dėl tokio 
baisaus galavimosi; aš žinau — kai nelaimės mus ištinka netikėtai, 
reikia turėti nepalyginamai daugiau išmanymo, negu tu turi, kad galė- 
tum atsilaikyti, tačiau žmogui, ir dar krikščioniui privalu kuo greičiau 
šauktis į pagalbą protą, ir jis bematant išmokys kantrybės bei nuolan- 
kumo. Todėl nusiramink, vaike, sakau tau — nusiramink. Teisybė, tu 
netekai pačios gražiausios, švelniausios, meiliausios, geriausios mergi- 
nos, tos, su kuria gal tikėjaisi gyventi laimėje, dorybėje ir skaistybėje, 
su kuria gal vyleisi turėti brangių mažulių, kurie būtų buvę džiaugsmas 
jaunystėje ir paguoda senatvėje. Tu ne tik jos netekai, bet dar turi 
pagrindo bijoti baisaus smurto, kurį jai gali padaryti gašlumas ir jėga. 
Suprantu, kad dabar tu vaizduojiesi visokius siaubus, ir jie tave stumia 
į neviltį. 

— O, aš išeisiu iš proto! — sušuko Džozefas.— O, kad turėčiau 
laisvas rankas, išsidrėksčiau akis ir susidraskyčiau kūną. 

— Jeigu šitaip padarytum, tai gerai, kad jos ir nelaisvos, — tarė 
Adamsas.— Aš visa širdimi pripažįstu, jog tavo nelaimė be galo skaudi, 
bet, antra vertus, tu kaip tikras krikščionis turi nepamiršti, kad nieko 
nenutinka be dievo valios ir kad žmogui, ir dar krikščioniui privalu 
būti nuolankiam. Mes neatsiradome pasaulyje patys, užtat toji galybė, 
kuri mus sutvėrė, valdo mus ir tvarko mūsų gyvenimą — daro su mu- 
mis ką tik nori, ir mes neturime jokios teisės skųstis. Kita, kodėl nega- 
lime skųstis, yra mūsų neišmanymas — juk mes nežinome, nei kas bus 
ateityje, nei kaip baigsis mus prislėgusi neganda, ir tai, kas pradžioje 
mums atrodo grėsminga ir bloga, gali pabaigoje išeiti į gera. Tiesa, 
aš turėjau pasakyti, kad mūsų neišmanymas yra dvigubas (tik dabar 
neturiu laiko deramai padalinti), nes kaip mes nežinome, kuo galų 
gale baigsis koks nors įvykis, taip negalime tvirtinti, dėl kokios prie- 
žasties jis prasidėjo. Tu esi žmogus, taigi ir nusidėjėlis, ir čia tau gali 
būti bausmė už nuodėmes; šitaip mąstant, tai turi būti palaikyta gėriu, 
taip, didžiausiu gėriu, numaldančiu dangaus pyktį ir nukreipiančiu 
rūstį, kuris būtų galėjęs mus pražudyti. Trečia, mūsų skundų tuštumą 
ir beprasmiškumą rodo tai, kad mes negalime patys sau padėti, nes kam 
gi mes priešinamės ir kuo skundžiamės — ar ne tąja jėga, nuo kurios 

strėlių mūsų neapsaugos jokie šarvai ir neišgelbės joks bėgimas, jėga, 
kuri nepalieka mums jokios vilties, vien tik nuolankumą? 

— Ak, pone! — sušuko Džozefas.— Visa tai yra labai teisinga ir 
labai gražu, ir aš galėčiau klausytis kiaurą dieną, jei man taip neskau- 
dėtų širdies kaip dabar. 

— Ar tu geri vaistus, — pasakė Adamsas, — kai esi sveikas, ir atsi- 
sakai jų, kai sergi? Argi paguodą turime teikti ne kenčiančiam, o tam, 
kuris džiūgauja arba kurs be rūpesčių? 

— Ak, jūs man dar nepasakėt nė vieno paguodos žodžio! — su- 
dejavo Džozefas. 

— Nepasakiau?! — sušuko Adamsas.— Tai ką aš visą laiką kalbu? 
Ką reikia pasakyti, kad tave paguosčiau? 

— O, pasakykit,— sušuko Džozefas,— kad Fani pabėgs ir vėl 
grįš į mano glėbį, kad aš vėl galėsiu apkabinti tą mielą būtybę tokio pat 
gražumo ir nesutepto skaistumo! 

— Na, gal ir galėsi, — pritarė Adamsas,— tačiau pažadėti to, 
kas bus ateity, aš nedrįstu. Tu privalai nusižeminęs laukti, kas bus; 
jeigu ji sugrįš pas tave, tavo priedermė — dėkoti dievui; tą pat turi 
daryti, jei ir nesugrįš. Džozefai, jeigu esi išmintingas ir tikrai Žinai, 
kas tau naudinga, tai ramiai ir nuolankiai priimk viską, ką tau apvaizda 
siunčia, ir tvirtai tikėk, jog visos nelaimės, kad ir pačios didžiausios, 
tenkančios teisuoliui, yra jo labui. Taip, ne vien dėl savo naudos, bet ir 
dėl priedermės privalai neatsiduoti besaikiam sielvartui, o jeigu neį- 
veiki savęs, tai nesi vertas krikščionio vardo. 

Pastaruosius žodžius jis ištarė kiek griežčiau negu kitus, ir Džo- 
zefas tada paprašė jo, kad nepyktų, ir pasakė, kad pastorius apsiriko, 
jei mano jį nežinant savo priedermių — žinąs nuo seno. 

— Kas iš to, kad žinai savo priedermes, jei jų nevykdai? — pa- 
sakė Adamsas. — Žinojimas tik dar padidina kaltę. Ak, Džozefai, aš 
niekad nemaniau, kad tu toks užsispyręs. 

Džozefas paaiškino, kad pastorius, matyt, bus neteisingai jį Ssu- 
pratęs. 

— Jūs tikrai klystat,— tarė jis, — jei manot, kad aš tyčia taip siel- 
vartauju; prisiekiu savo siela, taip nėra. 

Adamsas subarė jį, kam šitaip priesaikauja, ir pradėjo samprotauti 
apie sielvarto beprasmybę, sakė, kad visi išminčiai ir filosofai, net iš 
pagonių, yra rašę prieš jį, pacitavo keletą ištraukų iš Senekos bei 
„Paguodos“ !'*?, kuri, nors ir ne Cicerono parašyta, sakė jis, yra beveik 
tokia pat gera kaip visi jo kūriniai, ir savo postringavimus baigė pa- 


Trečia knyga 228 


sakydamas, kad besaikis sielvartas šiuo atveju gali supykinti tą galybę, 
kuri viena tepajėgtų grąžinti jam jo Fani. 

Šitas paaiškinimas, ar greičiau jo sukelta mintis apie mylimosios 
sugrįžimą, padarė Džozefui didesnį įspūdį negu viskas, ką pastorius 
iki tol buvo pasakęs, ir valandėlę numaldė jo skausmą, tačiau kai baimė 
pakankamai aiškiai nupiešė jo akyse pavojų, gresiantį vargšei mergi- 
nai, sielvartas vėl sugniaužė jam širdį, tik dar labiau negu pirma, ir 
Adamsas neįstengė nė kiek jo palengvinti, nors, pastoriaus garbei ga- 
lima pasakyti, nė pats Sokratas, ko gero, nebūtų daugiau pasiekęs. 

Kurį laiką jie sėdėjo tylėdami, tik tarpais giliai atsidusdami ar su- 
aimanuodami; pagaliau Džozefas išdrožė tokį monologą'?': 

Taip; bet aš esu žmogus — 
Ir negaliu užmiršti abejingai 
To, kas brangiausia buvo man pasauly. 
Ir kaip dangus, regėdamas tatai, 
Jų neužstojo? 


Adamsas paklausė, ką čia jis padeklamavo. Džozefas atsakė, kad 
tai eilutės, kurias jis išmoko atmintinai iš vienos pjesės. 

— Taigi, nieko daugiau iš pjesių neišmoksi, tik pagonystės! — pa- 
sakė Adamsas.— Nesu girdėjęs nė vienos pjesės, kuri tiktų skaityti 
krikščioniui, išskyrus „Katoną“ ir „Sąžininguosius įsimylėjėlius“ '?5: 
pastarosios, turiu pripažinti, kai kurios vietos tokios iškilmingos, kad 
galima dėti į pamokslą. 

Tačiau dabar palikim juodu truputį ir pasidomėkim tąja, apie 
kurią jie šnekėjosi. 


XII skyrius 


DAUGIAU NUTIKIMŲ, KURIE, KAIP VILIAMĖS, 
NE TIK NUSTEBINS, BET IR NUDŽIUGINS 
SKAITYTOJĄ. 


Nei smagus poeto ir aktoriaus pašnekesys, nei rimta ir tikrai iš- 
kilminga pono Adamso kalba, suprantama, nepamažins skaitytojo 
rūpesčio dėl vargšės Fani, kurią palikome tokioje apverktinoje pa- 

dėtyje. Todėl dabar pradėsime pasakoti, kas atsitiko tai gražiai ir ne- 
kaltai mergelei po to, kai pateko į nedoras kapitono rankas. 

Šis karo vyras, išsigabenęs iš užeigos namų žavingąjį savo trofėjų 
truputį prieš aušrą, skubėjo kiek leido jo galios link skvairo namų, kur 
toji švelni būtybė turėjo būti atiduota kaip auka gašliam prievartauto- 
jui. Kapitonas ne tik kad visą kelią buvo kurčias jos raudoms ir mal- 
davimams, bet dar pats užpylė jai ausis visokiom nešvankybėm, tik visa 
laimė, kad ji, anksčiau nieko panašaus negirdėjusi, ne ką tesuprato. 
Galiausiai jis pakeitė melodiją ir pabandė ją nuraminti bei padrąsinti, 
vaizduodamas ištaigą ir prabangą, kokia ją apsups tas vyriškis, kuris 
ir nori, ir gali duoti, ko tik ji užsigeistų; taip pat tvirtino neabejojąs, 
kad greitai ji pasidarys meilesnė jam, kaipo įnagiui tai laimei pasiekti, 
ir ims niekinti vargšelį, kurį įsižiūrėjusi grynai dėl neišmanymo. Ji at- 
sakė nežinanti, ką jis turįs omeny, nes nėra įsižiūrėjusi jokio vargšelio. 

— Įsižeidei, gerbiamoji, kam jį taip pavadinau? O ką geriau 
galima pasakyti apie žmogų su livrėja, nors jis jums ir patinka. 

Ji atsakė nesuprantanti jo, nes tas žmogus su livrėja tarnauja pas 
tuos pačius ponus, kur ir ji, ir yra, kiek jai žinoma, labai doras vaiki- 
nas, o patinka nepatinka... 

— Na, skvairas tai turės patikti! — suriko kapitonas.— Galiu 
garantuoti, mes mokėsime jus palenkti, ir patariu leistis įkalbamai 
gerumu, nes, duodu žodį, nors ir kaip priešintumėtės, neišlaikysite 
skaistybės nė porą valandų. Ir jums pačiai bus naudingiau, nes skvairas 
bus daug malonesnis, jei gaus jumis pasidžiaugti geruoju, o ne per 
jėgą. 

Sulig tais žodžiais Fani pradėjo balsiai šauktis pagalbos (nes jau 
buvo visai išaušę), tačiau nieko nesulaukusi pakėlė akis į dangų ir ėmė 
melsti dievą, kad padėtų išsaugoti skaistybę. Kapitonas pasakė, kad 
jeigu ji nesiliaus šūkauti, tai sugalvos, kaip užkišti jai burną. Ir nelai- 
mingoji vargšelė supratusi, kad vilčių išsigelbėti nebėra, be galo nusi- 
minusi tik atsiduso, tardama ,„Džozefai, Džozefai'; jai iš akių upeliais 
pasipylė ašaros ir, nutekėjusios gražiais skruostais, drėkino skarelę, 
kuri dengė jai krūtinę. Tuo metu kelyje pasirodė raitelis, ir kapitonas 
piktai pagrasino, kad nesumanytų skųstis, tačiau vos tik jie suartėjo 
prasilenkdami, Fani karštai paprašė, kad raitelis išvaduotų ją, nelai- 
mingąją, iš prievartautojo rankų. Raitelis, išgirdęs tuos žodžius, susto- 
jo, bet kapitonas patikino jį, kad čia jo žmona, kad gabenasi ją namo 
iš svetimautojo, ir raiteliui, kuris buvo senas (ir tikriausiai vedęs), to 
visiškai pakako: jis palinkėjo jiems laimingos kelionės ir nujojo sau. 

Vos jam nutolus, kapitonas ėmė piktai barti Fani, kad nepaklausė jo 
paliepimo, ir pagrasino užkimšiąs jai burną, bet tuo metu tiesiai prieš 
juos į kelią išjojo du raiteliai, ginkluoti pistoletais. Fani vėl paprašė 
jų, kad išvaduotų, bet kapitonas pasekė jiems tą pačią pasaką kaip ir 
pirma. Tada vienas tarė antram: 

— Žavinga mergina, Džekai. Norėčiau būti to vyruko vietoj, 
nesvarbu, kas jis toks. 

Tačiau antrasis, užuot jam ką atsakęs, sušuko: 

— Po šimts pypkių, aš ją pažįstu! — Ir, pasisukęs į Fani, paklau- 
sė: — Ar tik pati nebūsi Fani Gudvil? 

— "Tikrai tikrai čia aš! — sušuko ji.— Ak Džonai, dabar ir aš 
tave pažinau. Pats dangus turbūt atsiuntė man į pagalbą išvaduoti iš 
to nedoro žmogaus, kuris mane gabenasi su niekšiškais kėslais. O, dėl 
dievo meilės, išgelbėkite, nepalikite taip! 

Tuoj prasidėjo pikta šneka tarp kapitono ir abiejų raitelių, ir ka- 
dangi tuodu buvo su pistoletais, o netrukus į kelią išvažiavo ir fajeto- 
nas, kurį jie saugojo, tai kapitonas suprato, kad nei jėga, nei gudrumas 
nebepadės, ir jau buvo besprunkąs, bet jam nepasisekė. Džentelmenas, 
važiavęs fajetonu, liepė sustabdyti arklius ir kaip koks valdininkas ėmė 
nuodugniai klausinėti. Kai Fani jam viską apsakė, o jos pažįstamas 
vaikinas patvirtino, kad ja galima tikėti, džentelmenas paliepė kapito- 
ną, kuris po susirėmimo užeigos namuose buvo visas kruvinas, vesti 
kaipo belaisvį iš paskos, o Fani labai mandagiai pasiėmė pas save, 
mat, teisybę sakant, šitas džentelmenas (jis buvo ne kas kitas, o gar- 
susis ponas Piteris Paunsas, aplenkęs ledi Bubi vos keliomis myliomis, 
nes rytą išvažiavo kiek ankstėliau) buvo itin mandagus žmogus ir my- 
lėjo gražias mergaites labiau už viską pasaulyje, išskyrus pini- 
gus — tiek savo, tiek kitų. 

Fajetonas nuvažiavo keliu, prie kurio, kaip Fani žinojo, stovėjo 
užeigos namai, ir ten atvyko kaip tik tuo metu, kai poetas su aktorium 
ginčijosi apačioje, o Adamsas su Džozefu šnekėjosi, atsukę kits kitam 
nugaras, viršuje. Tą akimirką, iki kurios esam atpasakoję abiejų po- 
kalbius dviejuose ankstesniuose skyriuose, fajetonas sustojo prie durų, 
ir Fani tuoj iššokusi nubėgo viršun pas Džozefą. O, skaitytojau, įsivaiz- 
duok, jei pajėgi, koks džiugesys įsiplieskė mylimųjų krūtinėse, jiems 
susitikus, ir jeigu nejautringa tavo širdis nepadeda vaizduotei to su- 
vokti, aš tikrai tavęs gailiuosi labiausiai, nes tegu žino kietaširdis 
neišmanėlis, kad švelnių jausmų saldybė yra tokia, kokia jam net vai- 
dentis nepasivaidena. 

Iš Fani sužinojęs, kad čia yra Adamsas, Piteris sustojo, norėdamas 
jį pamatyti ir priimti pagarbos pareiškimą; kadangi Piteris buvo veid- 
mainys, o Adamsas tokių žmonių nemokėjo iki galo perprasti, tai gerbė 
Piterį už tariamą gerumą, o anas manė esąs gerbiamas už savo turtin- 
gumą; todėl Piteris buvo Adamsui toks prielankus, kad sykį, gelbė- 
damas nuo kalėjimo, paskolino trylika šilingų šešis pensus, o tepaėmė 
iš jo skolos raštą, kuriuo vargu ar būtų galėjęs pasinaudoti, jeigu pi- 
nigai nebūtų (o buvo) grąžinti tiksliai nustatytu laiku. 

Adamso išrodą aprašyti, ko gero, nebus lengva — mat kadangi 
buvo pašokęs iš lovos skubomis, tai stovėjo be kelnių, be kojinių, be 
keliaraiščių, nenusiėmęs raudonos su taškučiais skepetaitės, kuria 
buvo nakčiai prisirišęs išvirkščią peruką. Turėjo užsimetęs tik nuplėš- 
tais padurkais sutaną bei durtinį, ir kaip iš po durtinio kyšojo sutanos 
likučiai, taip siauras rėžis baltų ar, veikiau, balzganų marškinių kyšojo 
iš po sutanos; galime dar pridėti keletą spalvų, matomų jo veide, kur 
ilgoje šlapimo nutvilkytoje barzdoje dar laikėsi skystis iš naktipuodžio 
ir kitas — dar juodesnis — ištiškęs iš šluotos. Vos tiktai Piteris išvydo 
šią žŽmogystą, kuriai Fani jau buvo atrišusi rankas, ramaus jo veido 
raumenų rimtumas sugriuvo; tačiau jis pasiūlė pastoriui kuo greičiau 
apsišvarinti ir nesiklausė jokių jo sveikinimų, kol šis mirko tame ma- 
rinate. 

Kai tik poetas su aktorium išvydo, kad kapitonas paimtas į nelaisvę, 
susirūpino, kaip patiems išsisukti neįkliuvus, o vienintelis tam kelias 
buvo pabėgimas, tai abu užšoko ant poeto arklio ir kiek nešė to kojos 
nudulkėjo tolyn. 

Šeimininkas, gerai pažįstantis poną Paunsą ir ledi Bubi tarnų liv- 
rėjas, gerokai nustebo, taip pasikeitus vaizdui, o dar labiau sumišo, kai 
jo žmona, ką tik atsikėlusi ir iš jo išgirdusi, kas nutikę, apšaukė jį kvai- 
liu, mulkiu ir dar daugybe visokių vardų, paskui paklausė, ko nepa- 
sitarė su ja, ir pasakė, kad jis niekada nesiliaus daryti, kaip liepia ne- 
protiška jo makaulė, kol galutinai nepražudys jos pačios ir visos šei- 
mynos. 

Džozefas, sužinojęs, kad kapitonas užeigos namuose, ir matyda- 
mas, kad Fani nieko blogo neatsitiks, paliko ją, nulėkė apačion tiesiai 
prie kapitono ir nusimetęs švarką pašaukė jį stoti kovon, tačiau kapi- 
tonas atsakė nemokąs kumščiuotis. Tada Džozefas pasiėmė lazdą į 
vieną ranką, antrąja stvėrė kapitoną už apykaklės ir gerai išdyžė jam 
kailį, o baigęs pasakė, kad dabar bent kiek atsilygino už tai, ką iškentė 
jo brangioji Fani. 

Kai ponas Paunsas pasivaišino iš to, ką turėjo fajetone, 0 ponas 
Adamsas kuo gražiausiai išsičiustijo, kiek jo apgerbas leido, Paunsas 
liepė atvesti kapitoną, nes jis padaręs kriminalinį nusikaltimą ir ar- 
timiausias taikos teisėjas pasodinsiąs jį į kalėjimą, tačiau tarnai (kurių 
keršto troškimas greitai numalšinamas), visiškai užganėdinti pylos, 
kurią kapitonas gavo nuo Džozefo ir kuri buvo anaiptol ne iš švelniųjų, 
leido jam eiti savo keliu, kur jis ir nuėjo, grasindamas Džozefui žiauriai 
atkeršyti, tik negirdėjau, kad būtų kada bandęs iš tikro taip padaryti. 

Namų šeimininkė savo valia stojo pono Paunso akivaizdon ir, 
darydama reveransą po reveranso, pasakė mananti, kad jo malonybė 
teiksis pasigailėti nelaimingos jos šeimynos ir atleisti vyrui, tokiam 
išgriuvėliui; teisybė, jeigu jis nukentėtų pats vienas, tai ji mielai to 
norėtų, nes jo malonybė labai gerai žino, kad jis to vertas, tačiau ji 
turi tris vaikus, kurie patys negali prasimaitinti, tai jeigu jos vyrą užda- 
rys į kalėjimą, juos turės išlaikyti parapija, nes ji, silpna ir nelaiminga 
moteris, tik spėja vaikus išnešioti, o uždirbti jiems duoną neturi kada. 
Todėl ji tikisi, kad jo kilnybė paims tai savo maloningon domėn ir 
šį kartą vyrui atleis, nes ji tikrai žino jį nenorėjus padaryti nieko pikto 
nei vyrui, nei moteriai, nei vaikui, ir jeigu ne kvaiša jo galva, kitais 
atžvilgiais jis visai neblogas vyras, nes va mažiau kaip per trejus metus 
susilaukė su juo trijų vaikų, o netrukus jau apturės ir ketvirtą. 

Ir taip ji būtų kalbėjusi dar ilgai, jeigu Piteris nebūtų sulaikęs jos 
liežuvio, pasakydamas, kad niekuo nekaltina nei jos vyro, nei jos pa- 
čios. Ir kai Adamsas su kitais ją įtikino, kad už viską jiems atleista, ji 
pravirko ir darydama reveransus išėjo iš kambario. 

Ponas Paunsas norėjo, kad Fani keliautų toliau jo fajetone, bet ji 
griežtai atsisakė ir paaiškino josianti su Džozefu ant to arklio, kurį 
vienas iš ledi Bubi tarnų jam duodąs. Bet, deja! Kai arklys buvo atves- 
tas, paaiškėjo, jog tai tas pats, kurį ponas Adamsas buvo palikęs užei- 
gos namuose ir kurį tie dori vaikinai pažinę išpirko. Tačiau, tiesą 
sakant, nesvarbu, ar tas arklys toks, ar kitoks, Džozefo vis tiek niekas 
nebūtų įkalbėjęs sėsti į balną, netgi su mieląja Fani už nugaros, jeigu 
jo draugas pastorius būtų turėjęs likti be arklio, o juo labiau dabar, kai 
išaiškėjo, kad tas arklys — pastoriaus. Džozefas iš karto gyvulį pažino, 
vos pamatęs, o Adamsas — ne; tačiau kai jam buvo viskas priminta 
ir pasakyta, kad štai čia jo arklys, kurį buvo palikęs, Adamsas tarė: 
„Dievaži! Visai buvau užmiršęs!“ 

Adamsas širdingai pasiūlė Džozefui, kad sėstų su Fani ant to ar- 
klio, o pats lengvai pareisiąs namo pėsčias. 

— Jeigu būčiau visai vienas, — pasakė jis, — galiu lažintis iš ši- 
lingo, kad pėsčiomis pralenkčiau raitelius, bet kadangi pasiimsiu į 
draugę savo pypkę, tai kad kokios valandą ir pavėluosiu. 

Vienas tarnas pašnibždėjo Džozefui, kad taip ir padarytų, tegu 
tas kvaiša senis eina pėsčias, jeigu nori. Išgirdęs tokį pasiūlymą, Džo- 
zefas tik rūsčiai pažvelgė ir griežtai atsisakė; paėmęs Fani ant rankų, 
tvirtai pareiškė, kad geriau jau taip parneš namo, negu atims iš pono 
Adamso arklį ir leis jam eiti pėsčiam. 

Manau, skaitytojau, kad tau yra tekę matyti greitai pasibaigiant 
dviejų džentelmenų ar dviejų damų ginčą, kai abu ar abi tvirtina, 
j0g nevalgys to gardaus gabalėlio, ir įkalbinėja kitą, kad imtų, nors 
abiem baisiai norisi jį praryti. Tačiau iš to nedaryk išvados, kad ir 
šis ginčas buvo išspręstas taip sparčiai, nesgi čia abi pusės iš tikrųjų 
buvo nuoširdžios, ir labai galimas daiktas, iki pat šios dienos būtų tebe- 
siginčijančios užeigos kieme, jeigu jų nebūtų sustabdęs gerasis Piteris 
Paunsas; matydamas, kad nebėra jokių vilčių patenkinti apetitą, kurį 
Fani jau seniai jam buvo sužadinusi, ir norėdamas turėti šalia ką nors, 
su kuo galėtų pakalbėti apie savo didybę, pasakė pastoriui parvešiąs 
jį namo fajetonu. Šią malonę Adamsas priėmė lankstydamasis ir reikš- 
damas padėką, nors vėliau sakėsi sėdęs į fajetoną, greičiau stengdama- 
sis neįžeisti Paunso, negu norėdamas važiuoti, nes visada labiausiai 
mėgstąs keliauti pėsčiomis, o ne raitas, netgi ne važiuotas. Pagaliau 
viską suderinus, fajetonas su Adamsu ir Paunsu pajudėjo, ir Fani, 
pasodinta ant balno pagalvės, Džozefo pasiskolintos iš šeimininko, 
jau įsikibo į diržą, kurį jos mylimasis tuo tikslu ir buvo užsisegęs, tačiau 
protingasis gyvulys, nusprendęs, kad pakanka vieno raitelio, kad ten, 
kur du, trečias nereikalingas, ir taip toliau, parodė didelį nepasiten- 
kinimą dėl dvigubos naštos ir, statydamas užpakalines kojas kaip 
priekines, pradėjo eiti į kitą pusę, o ne į tą, kuri vadinama priekiu. 
Džozefas, nors ir labai patyręs raitelis, niekaip negalėjo pavaryti jo 
pirmyn; visai nepaisydamas, kad ant jo nugaros mieloji mielosios 
mergaitės dalis, arklys pradėjo taip muistytis, jog Fani, jeigu tuoj pat 
nebūtų į pagalbą atlėkęs vienas iš tarnų, būtų, paprastai sakant, aukš- 
tielninka nudribusi žemėn. Šitas negerumas greitai buvo ištaisytas 
pakeitus arklius, ir kai Fani vėl buvo užsodinta ant balno pagalvės, 
uždėtos ant kito arklio — ne tokio nartaus ir kiek geriau nušer- 
to,— pastoriaus arklys, pasijutęs be papildomos naštos, teikėsi eiti, 
ir visa procesija leidosi link Bubi dvaro, kur ir nuvyko per keletą va- 
landų; per tą laiką kelyje nieko ypatingo neatsitiko, nebent mums būtų 

įdomu pastoriaus ir valdytojo pokalbis, kuris, tariant vieno apologeto, 
garsiojo ir sektino biografo žodžiais'““, „laukia skaitytojo kitame 
skyriuje“. | 


XIII skyrius 


ĮDOMUS PONO ABRAHAMO ADAMSO 
IR PONO PITERIO PAUNSO DIALOGAS, 
VERTESNIS PERSKAITYMO NEGU VISI KOLIO 
SIBERIO IR DAUGELIO KITŲ DARBAI. 


Fajetonui kiek pavažiavus, ponas Adamsas pasakė, kad diena labai 
puiki. 

— Ir vietovė taip pat labai puiki, — tarė Paunsas. 

— Aš irgi taip manyčiau,— atsakė Adamsas, — jeigu nebūčiau 
visai neseniai keliavęs per Daunzą““", kur vaizdas, mano galva, pra- 
lenkia šitą ir bet kurį kitą visame pasaulyje. 

— Vaizdai — nulis, — atrėmė Paunsas, — vienas akras žemės čia 
dešimt kartų brangesnis negu ten, ir mano akims nėra gražesnių vaizdų 
kaip mano paties žemė. 

— Tada tamsta,— tarė Adamsas, — gali mėgautis ne vienu to- 
kiu gražiu vaizdu. 

— Ačiu dievui, turiu šiek tiek, — atsakė Paunsas,— tuo pasiten- 
kinu ir niekam nepavydžiu; ir iš to, kiek turiu, ponas Adamsai, darau 
tiek gero, kiek galiu. 

Adamsas atsakė, kad turtai be darymo labų darbų nieko neverti, 
jie tik tam suteikia džiaugsmo, kuris jais teikia džiaugsmo kitiems. 

— Mudu,— tarė Piteris, — visai kitaip suprantame labdaringumą. 
Prisipažįstu, kad ta prasme, kuria paprastai šitas žodis vartojamas, 
aš jo nemėgstu ir manau, jis netinka mums, džentelmenams; tai žemas, 
pastoriškas bruožas, nors galiu pasakyti, kad ir pastoriai ne visi jį turi. 

— Tamsta,— tarė Adamsas, — aš labdarybę suprantu kaip kil- 
niaširdišką nusiteikimą padėti kenčiantiems. 

— Šiame apibūdinime,— tarė Piteris, — man kai kas visiškai pa- 
tinka; labdarybė, kaip sakote, yra nusiteikimas, taigi jos darymas yra 
ne darbai, o nusiteikimas juos daryti. Tiktai kas, ponas Adamsai, yra 

tie „kenčiantys“? Patikėkit, žmonijos kančios yra daugiausia prasi- 
manytos, ir jų lengvinimas dažnai būtų veikiau kvailystė negu geras 
darbas. 

— Betgi, tamsta, — atsakė Adamsas, — alkis ir troškulys, šaltis ir 
nuogumas bei kitos negandos, slegiančios varguomenę, tikrai negali 
būti vadinamos prasimanytu blogiu. 

— Kaip gali žmogus skųstis alkiu tokioje šalyje,— tarė Pite- 
ris, — kur beveik kiekviename lauke galima tiek prisirinkti žalumynų 
salotoms? Arba troškuliu, kur kiekviena upė ir upelis duoda tiek gar- 
daus gėrimo? Na o šaltis ir nuogumas... tas blogis kyla dėl prabangos 
ir papročių. Žmogui iš prigimties tiek tereikia drabužių kiek arkliui 
ar kuriam kitam gyvuliui, ir yra tautų, kurios apsieina visiškai be dra- 
bužių; bet tai tokie dalykai, kurių jūs, nepažįstantis pasaulio, turbūt... 

— Atsiprašau, tamsta,— atitarė Adamsas,— bet aš esu skaitęs 
apie gimnosofistus“"'. 

— Et, kas tie jūsų sofistai! — sušuko Piteris.— Didžiausia mūsų 
konstitucijos klaida — tai pašalpos beturčiams, kai galėtų jos būti 
kitiems. Pone, už savo valdas aš išmoku beturčiams beveik tiek kiek 
žemės mokesčių ir, patikėkit, galų gale pats tikriausiai atsidursiu tarp 
parapijos išlaikytinių. 

Kai tą išgirdęs Adamsas nesutikdamas nusišypsojo, Piteris šitaip 
pasakė: 

— Man regis, jūs, ponas Adamsai, esate iš tų žmonių, kurie gal- 
voja, kad aš turiu kalną pinigų — juk daugelis, man regis, įsivaizduoja, 
kad mano ne tiktai kišenės pilnos, bet ir visi drabužiai pamušti bank- 
notais, tačiau patikėkite — jūs visi klystate. Aš ne toks, kokiu esu laiko- 
mas. Kad dar pajėgiu išturėti galvą virš vandens — tai ir viskas. Aš 
patyriau daug nuostolių per pirkimus. Pernelyg laisvai leidau pini- 
gus. Tikrai, net baimė ima, kad mano palikuonis ras mano popierius 
daug prastesnius, negu apie juos kalbama. Ak, jis iš tikro pagrįstai gai- 
lėsis, kad žemę aš mylėjau labiau negu pinigus. Sakykit, gerasis kai- 
myne, iš kur galėčiau turėti turtus, kokius žmonės man taip dosniai 
priskiria? Iš kur galėčiau nevogdamas įsigyti tokius lobius? 

— Tikrai, — atsakė Adamsas, — aš irgi šitaip manau. Kaip ir tams- 
ta, aš visą laiką stebiuosi, iš kur žmonės su tokiu įsitikinimu gali sakyti 
apie tamstą tokius dalykus, kurie man atrodo neįmanomi, nes kaip 
tamsta, meldžiamasis, žinai ir kaip esu daug sykių iš tamstos girdėjęs, 
savo turtą įsigijai pats, tad ar galimas daiktas, kad per tokį trumpą 
laiką būtumei susikrovęs tokius lobius, kokius žmonės sako. Va jeigu 

būtumei paveldėjęs žemių kaip seras Tomasas Bubis, žemių, kurios 
perduodamos šeimoje iš kartos į kartą, tada tai dar būtų pagrindo 
tokiems tvirtinimams. 

— Na, o kiekgi jie man priskiria? — sušuko Piteris, piktai šypte- 
lėjęs. 

— Tamsta, — atsakė Adamsas, — girdėjau kai ką šnekant, kad turi 
ne mažiau kaip dešimt tūkstančių svarų. 

Piteris susiraukė. 

— Ką gi, gerbiamasis, — pasiaiškino Adamsas, — tamsta juk pa- 
klausei, ką mano kiti; na o aš pats tai visą laiką sakau, kad taip nėra, 
kad tamsta gal nė pusės tiek neturi. 

— Vis dėlto, ponas Adamsai,— tarė Piteris, spausdamas jam ran- 
ką,.— viso to, ką turiu, neparduočiau jiems ir už dvigubai didesnę 
sumą, negu jie sako, na, o dėl to, ką manote jūs ar ką mano jie, man 
nei šilta, nei šalta; sakyčiau net — man nusispjauti. Aš nepasidarysiu 
neturtingas dėl to, kad jūs taip manote ar kad stengiatės visoje apylin- 
kėje sumenkinti mano turtingumą. Aš žinau labai gerai, kokie pavydus 
yra Žmonės, tačiau, ačiū dievui, esu aukščiau už juos. Teisybė, savo 
turtą įsigijau pats. Aš neturiu žemių kaip seras Tomasas Bubis, kurios 
mano šeimoje būtų perduodamos iš kartos į kartą, tačiau pažįstu ne 
vieną tokių žemių paveldėtoją, kurie keliauja po šalį kaip kokie pa- 
vargėliai suplyšusiomis sutanomis ir būtų laimingi, kiek žinau, gavę 
net skurdžiausią parapiją. Taip, pone, tokių pat nudriskėlių kaip jūs, 
kurių joks mano padėties žmogus, neturintis gerumo ydos, neįsileistų 
į savo fajetoną. 

— Tamsta, — tarė Adamsas, — man tas fajetonas buvęs. nebuvęs, 
ir jei būčiau žincies, kad imsi mane užgaulioti, tai geriau būčiau su- 
tikęs nueiti pėsčiomis į pasaulio galą, negu į jį sėdęs. Tačiau, gerbia- 
masis, aš tuojau tamstą išvaduosiu iš to nepatogumo.— Su šiais žo- 
džiais jis atidarė fajetono dureles ir, nešūktelėjęs nė vežėjui, iššoko į 
vieškelį, pamiršęs pasiimti skrybėlę, kurią ponas Paunsas su didžiausiu 
piktumu išmetė jam iš paskos. Džozefas su Fani nulipo nuo arklių, ir 
visi drauge parėjo likusį kelią, kurio buvo ne daugiau kaip mylia. 

LEDI BUBI IR VISI KITI PARVAŽIUOJA 
Į DVARĄ — BUBI HOLĄ. 


Šešiakinkė karieta, kurioje važiavo ledi Bubi, pasivijo kitus keliau- 
ninkus jau savo parapijoje. Vos tiktai ledi pamatė Džozefą, jos skruos- 
tai skaisčiai nuraudo, bet tučtuojau išblyško kaip drobė. Iš staigumo ji 
jau buvo bestabdanti karietą, bet laiku susitvardė ir nebesustabdė. Į 
parapiją įvažiavo skambant varpams ir šūkaujant pasitinkantiems 
skurdžiams, džiūgaujantiems sulaukus savo globėjos po tokio ilgo 
nebuvimo, per kurį visos jos pajamos plaukė į Londoną, o jiems neteko 
anei šilingo, ir per tai jie kone visiškai nuskurdo; mat jeigu net tokiame 
dideliame mieste kaip Londonas skaudžiai pajuntamas karaliaus ne- 
buvimas, tai kaip turtingo žmogaus išvykimas turi atsiliepti mažam baž- 
nytkaimiui, kurio gyventojams šitoji šeima duoda pastovų darbą ir 
išlaikymą ir kurios stalo trupiniais gausiai maitinami varguomenės pa- 
liegėliai, seniai bei vaikai, ir dar su tokiu dosnumu, kad beveik suvis ne- 
atsiliepia geradario kišenei. 

Naudos tikėjimasis buvo nušvietęs atviru džiaugsmu žmonių vei- 
dus, tačiau jie nepalyginamai labiau nušvito iš meilės, kai pamatė su- 
grįžtant pastorių Adamsą! Visi apspito jį kaip paklusnūs vaikai mylintį 
tėvą, ir kiekvienas stengėsi labiau už kitus parodyti jam savo pagarbą 
ir prisirišimą. Pastorius savo ruožtu kratė kiekvienam ranką, nuošir- 
džiai klausinėjo, ar sveiki tie, kurių ten nebuvo, ar sveiki vaikai ir 
giminės, ir jo veidas rodė pasitenkinimą, koks patiriamas tik tada, kai 
tas, kuriam darai gera, yra laimingas. 

Netrūko sutinkančiųjų nuoširdumo ir Džozefui su Fani. Trum- 
pai sakant, niekur kitur šie trys žmonės nebūtų buvę meiliau sutikti, 
kaip iš tikro niekas kitas ir nebuvo labiau vertas visuotinės meilės. 

Adamsas nusivedė savo keliabendrius namo, kur primygtinai 
kvietė pasivaišinti visko, ką galėjo pasiūlyti jo žmona, kurią su vaikais 
rado sveiką ir laimingą; čia juos ir paliksim mėgautis begaline laime 

prie stalo su kukliais valgiais ir apžvelgsim kitą vaizdą, kur prabanga 
daug didesnė, bet palaima kur kas mažesnė. f 

Įžvalgesni skaitytojai iš antro ledi Bubi pasirodymo scenoje, be 
abejonės, atspės, kad su Džozefo atleidimu dar ne viskas pasibaigė, 
ir reikia sąžiningai pripažinti, kad jų teisybė: strėlės būta įsmigusios 
giliau, negu ledi Bubi manė, ir žaizda taip lengvai negijo. Meilės ob- 
jekto pašalinimas greitai atšaldė jos pyktį, tačiau turėjo visai priešin- 
gą poveikį meilei — pyktis nutolo kartu su žmogumi, o meilė liko užsi- 
slėpusi širdyje drauge su jo paveikslu. Neramus, su pertrūkiais miegas 
ir baisūs padriki sapnai buvo jos dalia pirmą naktį. Paryčiais fan- 
tazija jai nupiešė meilesnę sceną, tačiau tik dėl apsigavimo, o ne dėl 
džiaugsmo, nes ta žadama laimė, nespėjus jos pasiekti, išnyko, ir jai 
beliko tik keikti tą reginį, o ne jį laiminti. 

Pabudus iš miego, jos vaizduotė dar buvo sujaudinta sapno, ir 
dėl šios menkos aplinkybės, kai jos žvilgsnis netyčia nuklydo į tą vietą, 
kur vakarykščiai stovėjo tikras Džozefas, jo paveikslą mintyse ji matė 
tarsi gyvą. Kiekvienas žvilgsnis, kiekvienas žodis, kiekvienas judesys 
kilo jos atminty apgaubtas neapsakomo žavesio, kurio nemažino nė 
jo šaltumas. Beje, dėl to šaliumo ji kaltino jo jaunystę, paikumą, 
baikštumą, dievobaimingumą — viską, tik ne tai, dėl ko būtų tuoj pat 
pradėjusi jį niekinti, tai yra jo neturėjimą potraukio prie švelniosios 
lyties, arba ne tai, kas būtų sukėlęs jos neapykantą — jo abejingumą 
jai. 

Mintys ją nuskraidino tolyn ir pasakė, kad ji niekada daugiau 
neturi pamatyti to gražaus jaunikaičio, negana to, priminė, kad pati 
jį atleido, nors visas jo nusižengimas buvo per didelė jo pagarba ir 
godonė jai, o juk šituos jausmus jai derėjo palaikyti už nuopelną, juo 
labiau kad jų poveikį lengvai būtų buvę galima nuslopinti. Ir tada ji 
pradėjo kaltinti ir keikti ūmų ir karštą savo būdą, visą pyktį giežti ant 
savęs, o Džozefas jai atrodė suvis nekaltas. Aistra pagaliau taip įsišėlo, 
kad ji nori nenori turėjo ieškoti nusiraminimo ir pradėjo galvoti, ar 
nereikėtų Džozefo atšaukti, tačiau išdidumas ją sulaikė — išdidumas, 
greitai išstūmęs švelnius jausmus ir parodęs visą menkumą to, kuris 
jai taip patiko. Tada jis bematant pasidarė nebegražus, paskui ledi ėmė 
žiūrėti į jį su pašaipa, dar vėliau — su panieka, o panieka netruko 
pereiti į neapykantą žmogui, kuris suteikė jai tiek sielvarto. Šitie 
Džozefo priešai, kai tik užvaldė jos širdį, tuojau ėmė sakyti tūkstančius 
dalykų jo nenaudai, visko visko, tik ne tai, kad ji jam nepatinkanti — 
šią mintį, kuri jai būtų buvusi nepakeliama, ledi užgniauždavo, vos 

ji dar nuo tolo dingteldavo... Dabar jai į talką stojo kerštas, ir ji pasi- 
juto L:.bai patenkinta, kad jį taip išvijo — be drabužių ir be rekomen- 
dacinio laiško. Su džiaugsmu galvojo apie visokias galėjusias jį ištikti 
nelaimes, kokias kūrė jos vaizduotė, ir šypsojosi piktdžiugiškai ir panie- 
kinamai, matydama jį su skarmalais, kokiais jos fantazija jį buvo 
apgerbusi. 

Slipslop, išgirdusi šaukiant, atėjo pas ponią, kuri tarėsi jau visiškai 
numaldžiusi savo aistrą. Rengdamasi ji paklausė, ar tas tarnas išvary- 
tas, kaip ji buvo liepusi. Slipslop atsakė, kad jau pranešusi jos malo- 
nybei apie tai (taip iš tikro ir buvo). 

— Ir kaip jis elgėsi? 

— Tikrai, ponia, — sušuko Slipslop.— jis labai elgėsi... taip, kad 
visus, kurie jį matė, suėmė įspūdis! Vargšas vaikinas begavo labai 
mažai atlygio, nes pusę pinigų visą laiką siųsdavo tėvams, todėl kai 
jūsų malonybės livrėja buvo iš jo atimta, jis nebeturėjo už ką nusi- 
pirkti durtinio ir būtų gavęs eiti nuogu pavidalu, jeigu vienas liokajus 
nebūtų atidavęs savo. O kai jis taip stovėjo vienmarškinis (toks amū- 
riškas, turiu pareikšti teisybę) ir jam pasakė, kad jūsų malonybė 
neduos rekomendacijos, jis atsiduso ir tarė, kad nieko nėra tyčia pa- 
daręs, kas būtų galėję jus įžeisti, kad jis savo ruožtu duos gerą reko- 
mendaciją jūsų malonybei, kad ir kur nueis, ir pasakė tegul dievas 
jums padeda, nes jūs — geriausia iš visų ponių, nesvarbu, kad jo prie- 
šai nuteikė prieš jį. Man labai ima gailesys, kad jį išvarėt, nes kito tokio 
ištikimo tarno šiuose namuose, manding, nėra. 

— Tai kodėl, — atsakė ledi, — man tada patarei jį išvaryti? 

— Ar aš, jūsų malonybe! — sušuko Slipslop.— Man rodos, tikrai 
turėtumėte prisiminti, kad aš visomis išgalėmis stengiausi tam principiš- 
kai sukliudyti, betgi mačiau, kaip jūs supykusi, o mums, vyresniems 
tarnams, nesiderina kištis, kai tokia sitacija. 

— O kas gi mane tada supykino,— šūktelėjo ledi, — jeigu ne tu, 
bjauri ragana? Ar ne tavo plepalai, kuriais tikriausiai neteisingai 
apšmeižei vargšą vaikiną, sukurstė mane prieš jį? Už viską, kas atsiti- 
ko, jis turi būti dėkingas tau, ir aš taip pat — kad netekau gero tarno, 
kuris, galimas daiktas, yra vertesnis už jus visus. Vargšas vaikinas! 
Mane tiesiog sužavėjo jo gerumas tėvams. Kodėl nepasakei man to 
anksčiau ir leidai išvaryti tokį gerą žmogų be rekomendacijos? Dabar 
aš supratau, dėl ko tu taip elgeisi ir ko man jį skundei — tu pavydėjai 
merginoms! 

— Aš pavydėjau! — purkštelėjo Slipslop.— Patikėkit, jūsų malo- 

nybe, aš save laikau aukštesne už jį, man tarnas — ne pora, pasa- 
kyčiau. 

Nuo tų žodžių ledi pašėlusiai įtūžo ir liepė Slipslop dingti jai iš 
akių, 0 toji išeidama užrietė nosį ir sušuko: 

— Tik pamanykit! Kai kurios, man regis, dar labiau jo pavydi 
negu aš. 

Ponia apsimetė tų žodžių neišgirdusi, nors iš tiesų išgirdo juos ir 
suprato. Prasidėjo nauja vidinė kova, taip panaši į ankstesniąją, kad 
smulkiai ją atpasakojus galėtų pasirodyti kaip pasikartojimas. Todėl 
tepasakysim, kad ledi Bubi smarkiai suabejojo, ar tikrai yra nugalėjusi 
savo aistrą, kaip jau buvo besidžiaugianti, ir, norėdama galutinai ją 
įveikti, griebėsi minties — greičiau paprastos negu išmintingos — ne- 
delsiant išvažiuoti į kaimą. Skaitytojas jau seniau matė, kaip atvyko 
pirmesnieji: ponia Slipslop, su kuria, nepaisant viso jos atžarumo, ledi 
nieku gyvu nebūtų sutikusi išsiskirti, vėliau ponas Paunsas, o galiau- 
siai ir pati ledi. 

Pirmas rytas jai pargrįžus buvo sekmadienis, ir ji nuėjo į bažnyčią, 
tuo labai visus nustebindama — buvo keista matyti ledi, ne itin dievo- 
baimingą, bažnyčioje tuoj po kelionės. Džozefas irgi ten buvo, ir gir- 
dėjau žmones kalbant, kad ledi žiūrėjo į jį daugiau negu į pastorių, bet 
aš manau, kad tai tik piktos kalbos. Pamaldoms pasibaigus, ponas 
Adamsas atsistojo ir garsiu balsu pranešė: 

— Šiuo skelbiu, kad Džozefas Endriusas ir Frensi Gudvil padavė 
užsakus; abu gyvena šioje parapijoje, yra...— ir taip toliau. 

Ar tai padarė, ar nepadarė įspūdį gerbiamajai ledi Bubi, kuri sėdėjo 
savo klaupte ir parapijiečiai jos negalėjo matyti, aš taip ir nesuži- 
nojau, bet vienas dalykas tikrai aišku — po kokio ketvirčio valandos 
ji atsistojo ir nukreipė akis į tą bažnyčios pusę, kur sėdėjo moterys, ir 
taip visą pamokslą be atlydos žiūrėjo įsispitrėjus ir tokia pikta mina, 
kad dauguma moterų išsigando, ar tik ledi nebus ant jų ko užsi- 
rūstinusi. 

Vos tik sugrįžus namo, ji liepė pas ją pašaukti Slipslop ir pasi- 
domėjo, ką tas akiplėša Džozefas daro jų parapijoje. Tada Slipslop 
išklojo viską, kaip susitiko jį su Adamsu kelyje, o paskui apsakė ir Fani 
istoriją. Jai pasakojant, ledi veidas vis mainėsi, o viską išklausiusi 
ji liepė pakviesti poną Adamsą; ką su juo kalbėjo, skaitytojas pamatys 
kitame skyriuje. 

II skyrius 


PONO ABRAHAMO ADAMSO IR LEDI BUBI 
POKALBIS. 


Ponas Adamsas buvo netoli — apačioje kėlė į ledi sveikatą puo- 
delį su jos eliu. Kai tik jis pas ją prisistatė, ji tuojau šitaip prabilo: 

— Pone, mane stebina, kad gavęs tiek malonių iš šitų namų 
(su visomis skaitytojas šiame pasakojime buvo gana smulkiai supa- 
žindintas), jūs esate toks nedėkingas ir rodote dėmesį tarnui, išvarytam 
už blogą elgesį. Ir apskritai, turiu pasakyti, nedera jūsų luomo žmogui 
bastytis kažin kur su dykaduoniu vaikinu ir mergina. Teisybė, apie 
tą merginą nieko pikto nežinau. Slipslop sako, kad ji išaugo mano 
namuose ir buvo visai padori, kol jai nebuvo apsukęs galvos tas vai- 
kinas, kuris ją ir išvedė iš kelio. Taip, ji dar, ko gero, galėtų ir pasi- 
taisyti, jeigu tik jis nuo jos atstotų. Todėl jūs darote baisų dalyką, 
stengdamasis suvesti tuodu Žmones į porą — tai pražudys juos abu. 

— Gerbiamoji,— tarė Adamsas, — jeigu tamstos malonybė teik- 
sitės išklausyti, aš pasakysiu, kad niekada nesu nieko blogo girdėjęs 
apie Džozefą Endriusą, nes jei būčiau girdėjęs, būčiau jį pamokęs 
taip nedaryti, — aš juk niekada neskatinau ir neskatinsiu savo gano- 
mųjų paklydimų. O dėl tos merginos, tai tvirtai sakau tamstos malo- 
nybei, kad esu apie ją tokios pat geros nuomonės kaip tamstos ma- 
lonybė ar bet kas kitas. Ji yra pati meiliausia, garbingiausia, padoriau- 
sia būtybė pasaulyje; na, dėl grožio tai aš jau jos negirsiu, nors vyrai 
kaip vienas laiko ją gražiausia visoje parapijoje — tiek tarp aukštuo- 
menės merginų, tiek tarp paprastų. 

— Kas per įžulumas, — sušuko ji, — šnekėti man tokias šlykšty bes! 
Tikrai, dvasininkui kaip tik ir dera domėtis gražiomis moterimis, ir jūs, 
be abejo, puikiai apie grožį nusimanote. Žmogus, visą amžių nugy- 
venęs tokioje parapijoje kaip ši, iš tiesų yra puikus grožio žinovas! 
Juokinga! Paprasta kaimietė jam gražuolė, nieko sau grožis. Dabar 
man darysis bloga, vien išgirdus apie grožį kalbant. Ir šita mergšė 
dabar, reikia manyti, priveis tokių pat gražuolių visą parapiją. Pone, 
mes jau ir taip turim pakankamai daug elgetų, ir aš neleisiu, kad 
čia apsigyventų dar kokie valkatos. 

— (Gerbiamoji,— tarė Adamsas, — tamstos malonybė, turiu pasa- 
kyti, užpyko ant manęs visai be reikalo. Ši pora jau kadai norėjo susi- 

tuokti, bet aš juos atkalbėjau, taigi drįstu pareikšti, kad jie uždelsė 
vien per mane. 

— Ką gi,— tarė ji,— jūs padarėte labai protingai ir garbingai, 
nors ji ir didžiausia gražuolė visoje parapijoje. 

— Ir dabar, gerbiamoji,— kalbėjo jis toliau, — aš tiktai atlieku 
savo pareigą ponui Džozefui. 

— Prašau čia man nevadinti ponais tokių bernų! — sušuko ledi. 

— Jis, — pasakė pastorius, — mano akivaizdoje gavo Fani sutiki- 
mą ir paprašė manęs paskelbti užsakus. 

— Taip,— atsakė ledi, — kaip matau, ta mergšė ilgai nesvarsto; 
Slipslop man sakė, kad jai tik vyrai galvoj, matyt, tai irgi vienas iš jos 
gražių bruožų! Na, o užsakų, jeigu jie ir užpirko, aš pageidauju, kad 
daugiau neskelbtumėt be mano žinios. 

— Gerbiamoji! — sušuko Adamsas. — Jeigu kas nors pareikš rim- 
tą perspėjimą ir pateiks pagrįstą priežastį prieš šias vedybas, aš be kal- 
bų viską nutrauksiu. 

— Aš jums jau pasakiau priežastį, — tarė ji. — Jis yra valkata, ir 
man nereikia, kad čia apsigyventų ir priperėtų parapijai elgetų; menka 
paguoda, kad jie bus ir gražuoliai. 

— Gerbiamoji,— atsakė Adamsas, — nors ir labai žemai lenkiuo- 
si tamstos valiai, bet teisėjas Skautas yra man sakęs, jog kiekvienas 
žmogus, metus pas ką nors ištarnavęs, gauna teisę apsigyventi toje pa- 
rapijoje, kur tarnavo. 

— Tas teisėjas Skautas, — atšovė ledi, — įžūlus akiplėša, ir aš ne- 
leisiu jam kištis į mano reikalus. Kartoju, aš neleisiu, kad mums dar 
kas užtrauktų bėdą, todėl prašau liautis ir toliau tų užsakų nebe- 
skelbti. 

— Gerbiamoji,— atsakė Adamsas, — aš klusniai daryčiau viską, 
kaip tamstos malonybė liepia, jeigu tat būtų pagal įstatymą, tačiau 
neturtas juk ne priežastis, kad turėtume neleisti žmonėms susituokti. 
Sergėk dieve, jei kas sumanytų tokį įstatymą išleisti! Beturčiai ir taip 
tegauna mažą dalį šio pasaulio gėrybių, ir būtų tikrai barbariškumas 
atimti jiems paprasčiausias teises ir užginti net tuos nekaltus džiaugs- 
mus, kokius gamta leidžia kiekvienam gyvam padarui. 

— Jeigu jau tiek tesusigaudot, — suriko ledi, — ir neišmanot, kokį 
pagarbumą toks kaip jūs turi rodyti mano padėties moteriai, 0 žei- 
džiat man ausis palaidom kalbom, tai aš pasakysiu trumpai ir aiškiai: 
draudžiu daugiau tuos užsakus skelbti, o jeigu neklausysit, turėsiu pa- 
tarti jūsų vyresnybei, kad atleistų jus iš tarnybos. Ir aš tikrai taip pa- 

darysiu, pone, neatsižvelgdama į nelaimingą jūsų šeimyną, ir tada ga- 
lėsite kartu su didžiausia parapijos gražuole eiti elgetauti. 

— Gerbiamoji,— atsakė Adamsas, — aš nesuprantu, ką tamsta 
turi omeny, sakydama „vyresnybė“ ir „tarnyba“. Aš tarnauju tam, 
kuris niekada neatleis manęs už pareigos vykdymą, o jeigu vyresny- 
bė (aš, tiesa, niekaip neišgalėjau išsipirkti rašto“) nuspręs, kad 
mane reikia pašalinti iš parapijos, tikiuosi, dievas duos kitą. Pagaliau 
mano šeimyna, kaip ir aš pats, turi rankas, ir neabejoju, kad dievas 
palaimins mūsų pastangas dorai jomis užsidirbti duoną. Kolei mano 
sąžinė švari, jokie Žmonių gąsdinimai man nebaisus. 

— Aš smerkiu save, — tarė ledi, — už tokį nuolaidumą, kad tiek 
žeminuosi ir taip ilgai čia su jumis šnekuosi. Turėsiu imtis kitų prie- 
monių, nes matau, kad esate tų valkatų sąjungininkas. Tad kuo grei- 
čiau pasitrauksite man iš akių, tuo geriau, ir žinokite — nuo šiol mano 
durys jums uždarytos. Aš neleisiu čia vaišinti pastorių, kurie trankosi 
po kraštą su gražuolėmis. 

— Gerbiamoji,— tarė Adamsas, — aš nekelsiu kojos nė į vienus 
namus, kur esu nenorimas, tačiau neabejoju, kad tamsta, kai geriau 
viską apsvarstysi, tik pagirsi, o ne papeiksi tai, ką darau. O dabar nuo- 
lankiai išeinu.— Ir taip padarė, prieš tai daug kartų žemai nusilen- 
kęs, arba veikiau bandydamas nusilenkti. 


III skyrius 


KAS ĮVYKO TARP LEDI IR ADVOKATO SKAUTO. 


Po pietų ledi liepė pakviesti poną Skautą ir piktai jį užsipuolė, ko 
prasideda su jos tarnais, tačiau jis ėmė gintis ir visai pagrįstai, nes 
tik kartą atsitiktinai ir, ko gero, teisingai buvo pasakęs, kad žmogus, 
ištarnavęs vienerius metus kokioje vietoje, įgyja teisę nuolatinai apsi- 
gyventi, todėl prisipažino, kad galėjo būti tą pasakęs ir pastoriui, ir 
pridūrė manąs, jog yra ir toks įstatymas. 

— Aš nusprendžiau, — tarė ledi,— neleisti čia apsigyventi išva- 
rytiems tarnams, o jeigu jūsų įstatymas toks, tai aš kreipsiuos į kitą 
advokatą. 

Skautas pasakė, kad ji gali kreiptis nors į šimtą advokatų, tačiau 
niekas — nei vienas kuris, nei visi kartu — negalės įstatymo pakeisti. 
Daugiausia, kas yra advokato galioje,— tai sukliudyti įstatymą įvyk- 
dyti, o tą dėl jos malonybės jis pats padarys ne blogiau už bet ku- 
rį kitą. 

— Man regis, gerbiamoji,— tarė jis, — kad jūsų malonybė, ne- 
labai su šiais dalykais susipažinusi, ne visiškai supratote skirtumą, nes 
aš tik pasakiau, kad žmogus, ištarnavęs metus, pasidaro nuolatinis gy- 
ventojas. Yra didelis skirtumas dėl apsigyvenimo pagal įstatymą ir fak- 
tiško apsigyvenimo. Ir kai aš pasakiau apskritai, kad žmogus įgyja teisę 
apsigyventi, tai kadangi įstatymas yra parankiau negu faktas, mano 
tvirtinimą reikia suprasti kaip teise apsigyventi įstatymiškai, o ne fak- 
tiškai. Na, tarkim, gerbiamoji, kad jam pagal įstatymą leidžiame apsi- 
gyventi, tai kokia jiems iš to nauda, kokį tas turi ryšį su faktine puse? 
Jis faktiškai čia negyvena, 0 jei negyvena, tai nėra gyventojas, o jeigu 
nėra gyventojas, tai nėra nė parapijietis, todėl ir jo užsakai neturi 
būti čia skelbiami; ponas Adamsas man pasakė jūsų malonybės 
pageidavimą ir nusistatymą, kuris tikrai yra geras, — neleisti apsun- 
kinti parapijos beturčiais, juk čia jų ir taip turime per daug, ir, man- 
ding, mums vertėtų išleisti įsakymą, pagal kurį galėtume pusę jų pa- 
karti arba kur ištremti. Ir jeigu mes akivaizdžiai įrodysime, kad jis 
faktiškai negyvena, tada visai kitas dalykas. Aš ponui Adamsui sa- 
kiau, turėdamas omeny prielaidą, kad jis gyvena faktiškai, ir tikrai, jei- 
gu taip būtų, tada aš suabejočiau... 

— Gana man tų jūsų „faktiškų“ ir „jeigu“,— nutraukė jį ledi, — 
aš nesuprantu tų tauškalų; jūs per daug geros nuomonės apie save, jei 
drįstate taip akiplėšiškai kištis į parapijos reikalus, tačiau greitai būsite 
pamokytas, pamatysit. O dėl tos mergšės, tai tvirtai nusprendžiau, kad 
ji Čia neapsigyvens. Man nereikia, kad tokios gražuolės leistų į pasau- 
lį vaikus, o mes turėtume juos rengti ir maitinti. 

— Gražuolės, nieko sau! Jūsų malonybė teikėsi pajuokauti,— 
pasakė Skautas. 

— Taip man apie ją sakė Adamsas, — tarė ledi.— O kokia ta 
nuskurėlė iš tikrųjų, ponas Skautai? 

— Bjauresnės kaip gyvas nesu matęs, tikra pelėda; jūsų malo- 
nybė, ko gero, tokios nė įsivaizduot neįsivaizduojat. 

— Na gerai, brangusis ponas Skautai, tegul ji būna kokia nori, 
tačiau bjaurios moterys irgi turi vaikų, todėl tų vestuvių nereikia leisti. 

— Teisybė, gerbiamoji,— atsakė Skautas, — nes logiškai išplau- 
kiančios vedybos sąveikoje su įstatymu paverčia įstatymą faktu. Kai 
žmogus veda, jis pasidaro gyventojas faktiškai, ir tada jau jo nebe- 
pajudinsi. Aš pasikalbėsiu su ponu Adamsu ir neabejoju, kad galė- 
siu jį įtikinti. Vienintelė kliūtis gali būti tai, kad jis nenorės nėtekti 
pinigų už užsakus. Tačiau tą dalyką sutvarkius, kaip ir bus padaryta, 
tikrai manau, daugiau neatsiras jokių trukdymų. Ne ne, tai neįma- 
noma, tačiau jūsų malonybė negalėtų žmogaus smerkti už tai, kad 
jis nenori prarasti užmokesčio. Kiekvienas turėtų deramai vertin- 
ti savo uždarbį. Na, o dėl to dalyko, tai jeigu jūsų malonybė teiksis man 
Jį pavesti, aš drąsiai galiu pažadėti sėkmingą baigtį. Mūsų šalies įsta- 
tymai nėra tokie primityvus, kad menkas žmogelis galėtų bylinėtis 
su tokio turto savininke kaip jūs. Mes turime vieną tvirtą kortą — per- 
duosim jo bylą teisėjui Frolikui“““, kuris, vien išgirdęs jūsų malonybės 
pavardę, pasodins jį, nepateikęs nė klausimo. O dėl tos mergšės, tai 
mums su ja nereikės nė prasidėti, nes jeigu atsikratysim vaikino, tai ši 
pajuodėlė... 

— Imkitės kokių norit priemonių, gerasis ponas Skautai, — tarė 
ledi, — man tik svarbu išvaduoti parapiją nuo jų abiejų, nes Slipslop 
tokių dalykų apie tą mergšę pripasakojo, kad man net grasu pagalvoti, 
ir nors jūs sakote, kad ji yra bjauri pažiūrėti, brangusis ponas Skautai, 
tačiau tokios begėdės, kurios sekioja paskui vyrus, visada ras tarp 
jų tokių pat begėdžių, todėl jei nenorime, kad daugėtų elgetų, priva- 
lome jų atsikratyti. 

— Jūsų malonybė sakote didžią tiesą, — patvirtino Skautas, — tik 
įstatymas, deja, ne visiškai suteikia mums tokią apsisaugojimo galią; 
tačiau mūsų teisėjas išplės įstatymo galią kiek įmanoma, kad tiktai 
padarytų paslaugą jūsų malonybei. Tiesą pasakius, mūsų kraštui didelė 
laimė, kad paskirtas toks teisėjas — juk jis jau yra mus išvadavęs nuo 
keleto elgetų, kurių įstatymas nebūtų lietęs. Aš žinau, kad esama 
teisėjų, kuriems uždaryti žmogų į pataisos namus taip pat sunku, 
kaip lordui per sesiją paskelbti mirties nuosprendį pakariant. O jo 
kilnybė mūsų teisėjas nuteisia žmogų uždaryti į pataisos namus su 
tokiu malonumu, kad net miela žiūrėti. Na o kai jis ten ką uždaro, tai 
tas jau retai kada ir beišeina — per kokį mėnesį arba numiršta iš 
bado, arba gyvas supūna! 

Tuo metu atvyko svečias, tai pokalbis baigėsi, ir ponas Skautas, 
apsiėmęs vesti bylą ir davęs žodį sėkmingai ją išspręsti, atsisveikino. 

Šitas Skautas buvo iš tų žmonių, kurie, visai neišmanydami įstaty- 

mų, neturėdami atitinkamo išsilavinimo ir nepaisydami parlamento 
akto, imasi advokatų darbo ir tokiais pasivadina. Jie yra prakei- 
kimas visuomenei ir gėda tam luomui, kuriam iš teisybės nė nepri- 
klauso ir kuris dėl tokių niekšų yra nekenčiamas visų silpnų žmonių. 
Ir ledi Bubi, kuri šiam žmogystai anksčiau nebūtų teikusis ištarti 
nė žodžio, dabar dėl tam tikro jausmo Džozefui ir pavydo bei panie- 
kos vargšei nekaltai Fani turėjo leistis su juo į draugišką pokalbį, ir 
tada nejučiom jam paaiškėjo daugelis Slipslop, kurios kavalierius 
jis buvo, užuominų, ir jis galėjo pasakyti tokį bjaurų melą apie mie- 
ląją Fani, kurio priežasties skaitytojas niekaip nebūtų pajėgęs įspėti, 
jeigu mes nebūtume nusprendę jam čia paaiškinti. 


IV skyrius 


ŠITAS SKYRIUS TRUMPAS, 
TAČIAU JAME DAUG SVARBUMO, YPAČ TAI, 
KAD ATVYKSTA PONAS BUBIS SU ŽMONA. 


Visą naktį ir rytojaus dieną ledi Bubi praleido baisiai jaudinda- 
masi; jos mintys buvo padrikos, o širdį draskė neramūs ir prieštarin- 
giausi jausmai. Ji čia mylėjo tą patį Žmogų, čia jo neapkentė, čia gai- 
lėjosi, čia niekino, čia žavėjosi, čia žemino, ir viskas keitėsi greitai ir 
be paliovos. Antradienį buvo šventė, ir iš ryto ledi nuėjo į bažnyčią, 
kur jos nustebimui ponas Adamsas vėl paskelbė užsakus tokiu pat 
garsiu balsu kaip ir pirmąjį sykį. Jos laimė, kad nebuvo pamokslo 
ir ji galėjo tučtuojau eiti namo ir čia duoti valią savo pykčiui, kurio 
nebūtų įstengusi nė penkių minučių išlaikyti paslapty nuo parapi- 
jiečių; tiesa, jų buvo susirinkę ne kažin kiek — viso labo tik pats 
Adamsas, jo žmona, mišių patarnautojas, ledi ir vienas jos tarnas. Grį- 
žusi ji susidūrė su Slipslop, kuri ją užkalbino tokiais žodžiais: 

— O, ponia, ką jūsų malonybė sau mano! Žinokit, advokatas 
Skautas perdavė Džozefą ir Fani teisėjui! Visa parapija lieja ašaras, 
sako, kad juos tikrai pakars, nes niekas nežino, už ką perdavė. 

— Matyt, jie to nusipelnė, — atsakė ledi. — Bet ko čia man dabar 
apie tuos nususėlius kalbi? 

— O, brangioji ponia, — atsakė Slipslop,— argi negaila, kad toks 
jaunas graciškas vyriškis bus taip nusmurtuotas? Nebent teisėjas gal 
atsižvelgs į jo jaunumą. Dėl Fani, tai, man regis, nesvarbu, kaip ją 
nuteis, nes jeigu vargšas Džozefas ką ir padarė, tai galiu drąsiai 
prisiekti, kad jinai jį konspiravo, nes juk daugiausia taip ir būna: jei 
vyras padaro nukentėjimą, tai tik per tas bjaurybes, kur užtraukia gėdą 
visai mūsų moteriškių bendrystei. 

Kiek pagalvojusi, ledi dėl tos naujienos nusiminė ne mažiau negu 
pati Slipslop, nes nors ir troško, kad Fani atsidurtų kuo toliau, Džo- 
zefo nenorėjo niekur nutremti, ypač drauge su Fani. Ji sutrikusi 
svarstė, ką dabar daryti ar sakyti, kai šitaip aplinkybės susidėjo, bet 
tuo metu į kiemą įvažiavo šešių arklių traukiama karieta ir tarnas 
pranešė, kad atvyko jos sūnėnas Bubis su žmona. Ji liepė nuvesti juos 
į svetainę, kur netrukus nuėjo ir pati, prieš tai nutaisiusi kuo ramesnį 
veidą ir iš tikro kiek aprimusi, nes dabar bent jau buvo užkirstas ke- 
lias vedyboms, o paskui ką nuspręs, tą ir galės padaryti, ypač kai turi 
tokį puikų įnagį — Skautą! 

Kai tarnas pranešė atvykus poną Bubį su žmona, ledi Bubi pamanė 
Jį apsirikus, nes nieko apie jo vestuves nebuvo girdėjusi, todėl koks 
buvo jos nustebimas, kai, įėjus jai į svetainę, sūnėnas pristatė savo 
žmoną, sakydamas: 

— Gerbiamoji, čia ta žavingoji Pamela, apie kurią jūs, tvirtai 
tikiu, esate tiek girdėjusi. 

Ledi priėmė ją daug maloniau, negu jis laukė, iš tiesų — be galo 
maloniai, nes buvo nepaprastai mandagi ir nei žodžiu, nei ženklu ne- 
parodė nieko, kas būtų nederėję gražiam išsiauklėjimui. Jie pradėjo 
po truputį šnekučiuoti, bet tuo metu įėjo tarnas ir kažką pašnibždėjo 
ponui Bubiui, kuris tučtuojau pasakė damoms turįs jas neilgam palikti 
dėl vieno svarbaus reikalo, o kadangi iš jų pokalbio jam išėjus skaity- 
tojas ne kiek tegautų pamokymo ar įdomumo, tai mes irgi laikinai 
jas paliksime ir nueisime paskui poną Bubį. 

JAME APRAŠOMI JUSTICIJOS DALYKAI: . 
SAVOTIŠKI LIUDYTOJŲ PARODYMŲ PAVYZDZIAI 
IR KITOKIA MEDŽIAGA, KURIĄ TURI ATIDŽIAI 


PERŽIŪRĖTI TAIKOS TEISĖJAI 
IR JŲ RAŠTININKAI. 


Vos tiktai skvairas su žmona išlipo iš karietos, jo tarnai pradėjo 
klausinėti apie Džozefą, iš kurio jų ponia Pamela, didelei jos nuos- 
tabai, nebuvo gavusi jokios žinios nuo pat jo išėjimo iš ledi Bubi. Jiems 
tučtuojau buvo pranešta, kas pastaruoju metu nutikę, ir jie skubiai 
apsakė viską savo ponui, kuris bematant nusprendė pats nuvykti ir 
pasistengti sugrąžinti brolį savo Pamelai, kol ji dar nesužinojusi, kad 
galėjo jo netekti. 

Visa laimė, kad teisėjas, kuriam nusikaltėliai buvo pristatyti ir 
kuris gyveno mažiau nei per mylią nuo ledi namų, buvo ponui Bubiui 
pažįstamas — juodu turėjo kaimynystėje dvarus. Todėl liepęs pakin- 
kyti arklius, skvairas sėdo į karietą ir nuvažiavo pas teisėją tada, kai 
byla jau ėjo prie galo. Tarnas jį įvedė į vidų ir pasakė, kad jo prakil- 
nybė galės jį priimti netrukus, nes beliko paskelbti nuosprendį, kad 
vienas vyriškis ir moteriškė nuteisiami uždaryti į pataisos namus. Aiš- 
kiai supratęs, jog nevalia gaišti nė minutės, ponas Bubis pareikalavo, 
kad tarnas tučtuojau nuvestų į tą kambarį, kur teisėjas vykdė savo 
pareigą, kaip pats tai vadino. Čia, vos tik pasveikinęs jo prakilnybę 
ir sulaukęs jį atsakant, skvairas paklausė, kokį nusikaltimą šiuodu 
jaunuoliai padarę. 

— Nedidelį, — atsakė teisėjas.— Aš jiems daviau tik po mėnesį 
pataisos namų. 

— Tačiau koks tas jų nusikaltimas? — pakartojo skvairas. 

— Vagystė, jūsų malonybe,— įsiterpė Skautas. 

— Taip,— patvirtino teisėjas, — piktybinė vagystė. Manau, gal 
dar reikia jiems pridėti rykščių, kad pasimokytų. 

Vargšė Fani, kuri iki tol buvo pasiryžusi ištverti viską drauge su 
Džozefu, tai išgirdusi sudrebėjo, tačiau, žinoma, be reikalo, nes kas 
gi, nebent pats velnias, būtų galėjęs ją šitaip bausti. 

— Ir vis tiek, — pasakė skvairas,— man dar neaišku, koks jų nu- 
sikaltimas, koks konkrečiai. 

— Taigi jis yra užrašytas, — atsakė teisėjas ir atkišo jam liudytojų 
parodymus, kuriuos, raštininkui išvykus, surašė pats ir kurių origi- 
nalų egzempliorių mes gavome su didžiausiu vargu; pateikiame jį 
verbatim et literatim*: 


Parodimai Džeimso Skauto, advokato, ir Tomaso Troterio, ukininko, kurios 
užrašiau aš, jo didenibės Somersetširo teisėjas. 


„Tieji paroditojai sako, ir pirmas nuo savęs pasakė Tomasas Troteris, kad spalio 
mėnesio... dieną, kai buvo sekmadienis, apie antra ar ketvirta valanda po pietų jis 
matė, kaip Džozefas Endriusas ir Fransi Gudvil ėjo per tam tikra lauka priklausanti 
advokatui Skautui, ir ėjo ne taku kuris veda per ta lauka, ir tada jis matė kaip Džo- 
zefas Endriusas su peiliu nupjovė lazdyno šaka, kuri verta, kaip jis mano, kokiu trijų 
pensų ar kiek nors panašei, ir jis sako, kad minėtoji Frensi Gudvil irgi ėjo per žolę, 
o ne minėtu taku, per minėta lauka, ir paėmė ir rankoje nešė ta šaka ir tuo būdu pri- 
sidėjo veiksmu ir palaikė minėta Džozefa. Ir minėtas Džeimsas Skautas nuo saves 
sako kad labai tiki kad minėta šaka yra jo nuosava šaka...“ ir taip toliau. 


— O Jėzau! — sušuko skvairas.— Nejau uždarysite į pataisos na- 
mus du žmones dėl kažkokios šakos? 

— Taip,— atsakė advokatas, — ir čia dar parodytas didelis gai- 
lestingumas, nes jeigu tą šaką pavadintume jaunu medeliu, jie abu 
atsidurtų kartuvėse. 

— Klausykit,— tarė teisėjas, pasivedėjęs skvairą į šoną,— aš 
nebūčiau buvęs toks griežtas šiuo atveju, bet ledi Bubi nori pašalinti 
juos iš parapijos, tai advokatas Skautas įsakys konstebliui, kad leistų 
jiems pabėgti, jeigu jie norės. Mat jie yra sumanę vestis, ir kadangi 
pagal įstatymą čia gyvena, tai ledi neturi kaip kitaip sukliudyti jiems 
užkrauti save parapijai kaip kokią naštą. 

— Gerai, — tarė skvairas, — aš pasistengsiu tetą dėl to nuraminti; 
taip pat prižadu jums, kad „Džozefas niekada nebus jai našta. Todėl 
būsiu jums dėkingas, jeigu juos, užuot nuskyręs į pataisos namus, 
atiduosite mano globon. 

— Ak, žinoma, pone, jeigu tik jūs norite, — atsakė teisėjas ir kuo 
paprasčiausiai atidavė Džozefą su Fani skvairui Bubiui, kurį Džozefas 
labai gerai pažinojo, tačiau nenumanė esąs toks artimas jo giminaitis. 

Teisėjas sudegino įsakymą dėl įkalinimo, konsteblis buvo paleistas 
eiti kur nori, advokatas nepareiškė jokio skundo, kad teisėtumas liko 
neįvykdytas, o kaliniai džiūgaudami dėkojo be atvangos jo didenybei 


* Žodis žodin ir raidė raidėn (Iot.). 

ponui Bubiui, kuris, beje, nemanė tuo savo geradarysčių užbaigti ir, 
paliepęs tarnui atnešti kelionmaišį, kurį buvo tuo tikslu įsidėjęs va- 
žiuodamas čia, paprašė teisėją leisti jam su Džozefu nueiti į kitą kam- 
barį, kur, pasakęs tarnui išimti vieną eilutę su baltiniais ir visu kuo, 
kas priklauso, paliko Džozefą persirengti, nors tas, dar nežinodamas 
šio paslaugumo priežasčių, atsisakinėjo nuo tos malonės ilgiausiai, 
kiek tik leido padorumas. Kol Džozefas rengėsi, skvairas grįžo pas 
teisėją ir rado jį besišnekantį su Fani; per bylos nagrinėjimą ji buvo 
užsimaukšlinusi skrybėlaitę ant akių, kurios ir dabar plūdo ašaromis, 
todėl jo prakilnybė nematė to, kas būtų atėję jiems į pagalbą ir be pono 
Bubio atvykimo, — bent jau jai pačiai. Vos tiktai pamatė nušvitusį 
jos veidą ir spindinčias pro ašaras akis, teisėjas širdyje išplūdo save, 
kad buvo benorįs ją uždaryti į pataisos namus. Jis mieliau buvo linkęs 
ten uždaryti savo žmoną, o Fani pasilikti jos vietoje. Ir beveik tuo pat 
metu pagautas troškimų ir sugalvojęs, kaip juos įgyvendinti, jis, nau- 
dodamasis tomis minutėmis, kol skvairas buvo išėjęs su Džozefu, ėmė 
ją įtikinėti, kaip jam gaila, kad nežinodamas jos privalumų, buvo su 
ja toks žiaurus; taip pat pasakė, kad jeigu ledi Bubi nenori jos laikyti 
savo parapijoje, tai jis nuoširdžiausiai kviečiąs į savo, kur prižadėjo 
ją globoti ir ginti, be to, pridūrė, kad priims abu su Džozefu į savo 
šeimą, jeigu tik ji nori, 1r tuos žodžius patvirtino spusteldamas jai 
ranką. Ji labai maloniai jam padėkojo ir pažadėjo, kad pakalbės apie 
tai su Džozefu, kuris tikriausiai mielai tą pasiūlymą priims, nes ledi 
Bubi pyksta ant jų abiejų, nors ji nežino, kad kuris iš jų būtų jai ką 
bloga padaręs. Ji pasakė mananti, kad čia greičiausiai bus prisidėjusi 
ponia Slipslop, kuri jos visą laiką nemėgo. 

Sugrįžęs skvairas sutrukdė jiems kalbą, ir teisėjas tarsi iš pagarbos 
svečiui, o po teisybei bijodamas būti nurungtas (nes apie skvairo ve- 
dybas nieko nežinojo), liepė Fani eiti į virtuvę, kur ji mielai ir nuėjo, 
o skvairas, nenorėdamas pradėti čia viską aiškintis, tam neprieštaravo. 

Nėra reikalo, net jei galėčiau, bet aš nė negaliu, atpasakoti abiejų 
džentelmenų pokalbio, kuris sukosi, kaip man buvo pranešta, vien 
apie arklių lenktynes. Netrukus atėjo Džozefas, apsirengęs papras- 
čiausiais kokius tik rado drabužiais: mėlynu švarku ir kelnėm su auk- 
siniais apvadais ir raudona liemene, irgi šitaip apvedžiota; kadangi 
eilutės būta kiek per dukslios skvairui, tai Džozefui ji buvo kaip tik 
ir puikiai tiko — jis atrodė toks taurus, kad kiekvienas, be abejonės, 
būtų pasakęs, jog drabužiai atitinka jo dvasią kaip ir stotą, ir niekam 
nebūtų kilę įtarimo, kaip dažnai pasitaiko matant lordą X, serą Y 

ar poną Z visą mezginiuotą, su išsiuvinėjimais, kad tuos drabužius 
siuvėjo pasiuntinys neša ponui užsivilkęs, nors turėtų nešti po pa- 
žasčia. 

Tada skvairas atsisveikino su teisėju, pašaukė Fani, liepė jai ir 
Džozefui, nors tie ir nenorėjo, sėsti drauge su juo į karietą ir įsakė 
vežti pas ledi Bubi. Jiems pavažiavus keletą jardų, skvairas paklausė 
Džozefą, koks ten žmogus eina per lauką. 

— Aš dar niekad nesu matęs šitaip žygiuojant, — pridūrė jis. 

— Ak, pone, tai pastorius Adamsas! — karštai sušuko Džozefas. 

— O, čia tikrai jis,— pritarė Fani.— Vargšas, jis eina pas mus, 
nori kuo galėdamas mums padėti. Tikrai, tokio garbingo ir gero žmo- 
gaus reikia paieškoti. 

— Taigi, — pasakė Džozefas.— Tepadeda jam dievas, nes kito 
tokio nerasi visame pasaulyje. 

— (Geriausias pasaulyje žmogus! — sušuko Fani. 

— Šit kaip, — tarė skvairas.— Tada aš noriu, kad geriausias pa- 
saulio žmogus sėstų į mano karietą. 

Jis liepė vežėjui sustoti, 19 Džozefas, jo paprašytas, pašaukė pasto- 
rių, kuris, pažinęs balsą, pasileido neapsakomu greičiu ir netrukus 
juos pasivijo. Ponas Bubis, vos laikydamasis, kad iš jo nesusijuoktų, 
pakvietė pastorių į karietą, tačiau šis tik daugybę kartų padėkojo, bet 
nelipo, sakydamas, kad eis šalia ir tikrai neatsiliks, vis dėlto galų gale 
buvo įkalbėtas. Tada skvairas pranešė Džozefui apie savo vedybas, 
bet galėjo ir nesivarginti, nes tai už jį buvo spėjęs padaryti jo tarnas, 
kol Džozefas rengėsi. Toliau jis aiškino, kokią laimę jam suteikė Džo- 
zefo sesuo ir kaip jis brangina visus, kurie jai artimi. Džozefas lenkėsi 
daugybę kartų ir tiek pat kartų reiškė dėkingumą, o pastorius Adam- 
sas, kuris tik dabar pamatė naują Džozefo apdarą, iš džiaugsmo ap- 
siašarojo ir ėmė trinti rankas ir spragsėti pirštais lyg pakvaišęs. 

Pagaliau jie parvažiavo pas ledi Bubi, ir skvairas, liepęs jiems 
palūkėti karietoje, nuėjo pas tetą, pasišaukė ją iš svetainės, kur buvo 
abi su jo Žmona, ir pranešė jai apie Džozefo atvykimą šitaip: 

— Gerbiamoji, kadangi aš vedžiau dorą ir garbingą moterį, tai 
esu pasiryžęs pripažinti jos gimines ir rodyti jiems deramą pagarbą, 
todėl būsiu dėkingas visiems saviškiams, jeigu ir jie darys taip pat. 
Teisybė, jos brolis buvo jūsų tarnas, tačiau dabar jis pasidarė mano 
brolis, ir man didelė laimė, kad nei jo būdas, nei elgesys ar išvaizda 
neduoda man dingsties gėdytis taip jį vadinti. Trumpai sakant, jis 
dabar yra apačioje, apsitaisęs kaip tikras džentelmenas, ir tikiuosi, kad 

nuo šiol jis tokiu ir bus laikomas; ir aš būsiu jums neapsakomai dė- 
kingas, jeigu priimsite jį į mūsų tarpą, nes gerai žinau, kad tas bus 
labai malonu mano žmonai, nors ji apie tai ir neužsimins. 

Tokia laimė pranoko visus ledi Bubi lūkesčius ir viltis, ir ji karštai 
atsakė: 

— Sūnėne, tu gi žinai, kaip mane lengva įkalbėti daryti tai, ko 
pageidauja Džozefas Endriusas... fu, aš norėjau pasakyti, ko pageidau- 
ji tu, ir kadangi dabar jis yra tavo giminaitis, tai ir aš jį laikysiu savu. 

Skvairas pasakė niekada neužmiršiąs tokio jos gerumo; bet nuėjęs 
trejetą žingsnių grįžo atgal ir pasakė norįs dar vienos paslaugos, kurią, 
jis manąs, ji lengvai padarysianti, kaip padariusi ir pirmąją. 

— Ten yra viena mergina... 

— Sūnėne,— tarė ji, — jei aš parodžiau gerą širdį, tai nepradėk, 
kaip paprastai būna, piktnaudžiauti mano gerumu. Ir nemanyk, kad 
jeigu taip nuolaidžiai sutikau priimti prie savo stalo tavo svainį, tai 
susileisiu ir visus tarnus bei visos apylinkės ištvirkėles. 

— Gerbiamoji,— pasakė skvairas,— tikriausiai jūs nesate ma- 
čiusi tos jaunos būtybės. Aš dar niekad nebuvau regėjęs, kad toks mei- 
lumas ir skaistybė būtų taip sutapę su grožiu ir drauge su tokiu tau- 
rumu. 

— Kaip mane gyvą matai, aš jos neįsileisiu, — užsidegusi atsakė 
ledi, — niekas pasaulyje manęs neprivers; net pats prašymas man yra 
užgaulus ir... 

Skvairas žinojo, kokia teta nepalenkiama, tad pertraukė jos kal- 
bą — paprašė atleidimo ir pažadėjo daugiau apie tai neužsiminti. 
Tada jis sugrįžo pas Džozefą, o ji — pas Pamelą. Pasišaukęs Džozefą 
į šalį, skvairas pasakė, kad dabar vesiąs jį pas seserį, tačiau Fani kol 
kas negalįs pristatyti. Džozefas norėjo pasimatyti su seserim vienu du, 
o paskui būti su Fani, tačiau skvairas, žinodamas, kaip jo žmonai ma- 
loni brolio draugija, nesutiko šitaip ir pasakė Džozefui, kad menka 
bėda, jei kiek pabus ir be Fani, kai žino, jog jai nieko neatsitiks, be to, 
pridūrė manąs, kad Džozefas ir pats nenorės taip greitai palikti sesers, 
kurios ilgai nematė ir kuri taip švelniai jį myli. Džozefas tuoj pat nu- 
sileido, nes tikrai joks brolis daugiau nemylėjo savo sesers, ir, pavedęs 
Fani pono Adamso globai, nuėjo su skvairu į viršų, o Fani, apsidžiau- 
gusi, kad jai nereikia stoti ledi Bubi akivaizdon, patraukė su pastorium 
į jo namus, kur tikėjosi būsianti maloniai priimta. 

VI skyrius, 


KURIAME PRAŠOME PASKAITYTI TIK TIEK, 
KIEK JUMS PATIKS. 


Džozefo ir Pamelos susitikimas neapsiėjo be džiaugsmo ašarų iš 
abiejų pusių, o jų glamonės buvo pilnos švelnumo ir meilės. Tačiau 
visu tuo daugiau buvo patenkintas sūnėnas, o ne teta, kurioje liepsna 
nuo to tik dar labiau įsiplieskė; prisidėjo čia ir nauji Džozefo drabu- 
žiai, nors ir be jų pakako skaisčių spalvų, kuriomis gamta buvo pada- 
binusi sveikatą, stiprybę, gražumą ir jaunystę. Po pietų Džozefas jų 
prašomas ėmė pasakoti savo patirtus nuotykius, ir ledi Bubi negalėjo 
paslėpti nepasitenkinimo tose vietose, kur būdavo paminima Fani, 
ypač kai ponas Bubis pradėdavo susižavėjęs girti jos grožį. Ji pasakė, 
kreipdamasi į dukterėčią, kad negali atsistebėti, kaip jos sūnėnas, 
kuris sakosi vedęs iš meilės, mano derant prie žmonos kalbėti tokius 
dalykus, ir pridūrė, kad ji pati tai pavydėtų vyrui, kuris taip karštai 
giria svetimą moterį. Pamela atsakė, kad gal ir galėtų čia įžvelgti prie- 
žastį pavyduliavimui, jei ponas Bubis neturėtų savybės matyti moteris 
gražesnes, negu jos yra iš tikrųjų. Sulig tais žodžiais abi damos įsmeigė 
akis į du veidrodžius, ir ledi Bubi pareiškė, kad vyrai apskritai menkai 
tenusimano apie grožį, o paskui, kiekviena žiūrėdama tik į savo veidą, 
pasakė viena kitai po komplimentą. Kai atėjo gulimo metas, kurį namų 
šeimininkė buvo užvėlinusi kiek tik leido padorumas, ji pranešė Džo- 
zefui (kurį ateityje vadinsim ponu Džozefu, kadangi jis turi visiškai 
tokią pat teisę šitaip vadintis, kaip ir daugelis kitų, — taip sakant, tą 
neginčijamą teisę, kurią duoda gražūs drabužiai), kad ji liepusi pa- 
kloti jam patalą. Jis kaip įmanydamas atsisakinėjo tos malonės, nes jo 
širdis jau seniai buvo pas Fani, tačiau ledi spyrėsi neišleisianti, saky- 
dama, kad parapijoje nėra kito būsto, kur tiktų nakvoti tokiam asme- 
niui, kokiu dabar jis turįs save laikyti. Ją parėmė skvairas su žmona, 
ir galų gale Džozefas gavo atsižadėti minties pabūti tą vakarą su Fani, 
kuri taip pat nekantriai jo laukė iki pusiaunakčio, o paskui, nebeno- 
rėdama varginti pono Adamso namiškių, ir taip dėl jos išsėdėjusių dvi 
valandas, nuėjo gulti, bet užmigti negalėjo — jai sumerkti akių nedavė 
meilė, taip pat ir rūpestis dėl Džozefo, nes jis vis negrįžo, nors buvo 
žadėjęs; tiesa, ji nemanė, kad jam kas nutiko, tik liūdėjo, kad nėra 
šalia. 

Ponas Džozefas rytą atsikėlė anksti ir nuėjo pas tą, kuri buvo jo 

širdies džiaugsmas. Vos išgirdusi jo balsą pastoriaus svetainėje, Fani 
pašoko iš lovos ir, per kelias minutes apsirengusi, nubėgo į apačią pas 
jį. Juodu išbuvo drauge porą valandų neapsakomai laimingi, o paskui, 
kai ponui Adamsui leidus sutarė vestuves pirmadienį, ponas Džozefas, 
kaip buvo žadėjęs, grįžo pusryčių pas ledi Bubi, o ką ji veikė nuo pra- 
eito vakaro, dabar papasakosime skaitytojui. 

Vos tiktai nuėjusi į savo kambarį, ledi paklausė Slipslop, ką ši 
mano apie tą nuostabią būtybę, kurią vedė jos sūnėnas. 

— Klausau, ponia,— tarė Slipslop, ne visiškai supratusi, kokio 
atsakymo iš jos laukiama. 

— Aš klausiu, — pasakė ledi, — ką tu manai apie tą pamaivą, 
kurią, kaip atrodo, turėčiau vadinti dukterėčia? 

Slipslop, viską iš užuominos supratusi, ėmė koneveikti Pamelą 
ir taip ją sumenkino, kad niekas nebebūtų galėjęs pažinti. Ledi irgi 
jai padėjo kiek įmanydama, o galiausiai pasakė: 

— Man regis, Slipslop, tu ją įvertinai teisingai. Ir vis dėlto jinai, 
nors ir niekam netikus, yra angelas palyginti su Fani. 

Tada Slipslop ėmėsi varguolės Fani, kurią bjauriausiai išdėjo 
į šuns dienas, o baigdama pareiškė, kad „prasčiokai turi tam tikrų 
momentų, kurie juos nebijotinai skiria nuo aukštuomenės“. 

— Teisybė, — tarė ledi, — tačiau tavo taisyklėje, man regis, yra 
viena išimtis, ir aš garantuoju, kad numanai, ką turiu omeny. 

— Ne, nieku gyvu, gerbiamoji,— atsakė Slipslop. 

— Turiu omeny vieną vaikiną; na, tu iš tiesų visiška varna,— pa- 
sakė ledi. 

— Ak taip, teisybė. Jis iš tikrųjų yra tiesiog reiškinys, — atsakė 
Slipslop. 

— Tai argi ne, Slipslop? — paklausė ledi.— Argi jis neatrodo 
tokios aukštos kilmės, kad garsiausias didikas nerausdamas galėtų jį 
pripažinti savo sūnum? Jo elgesys toks, kad nepadarytų gėdos net 
gražiausiam auklėjimui. Iš savo tarnystės jis yra išmokęs maloningai 
visur nusileisti viršesniam, tačiau neturi to žemo vergiškumo, kuris, 
kalbant apie tokius žmones, yra vadinamas „gražiu elgesiu“. Kad ir 
ką jis darytų, nė vienas jo veiksmas nėra skatinamas niekingos baimės, 
o visur akivaizdžiai matyti savotiška pagarba ir dėkingumas, kuriame 
slypi įtikėjimas meile. Na, o jo dorybės — tokia pagarba tėvams, tokia 
švelni meilė seseriai, tokia ištikimybė draugams, tokia narsa, toks ge- 
rumas... kad jeigu jis būtų aukštos kilmės, jo žmona turėtų neįkaino- 
jamą laimę. 


257 Šeštas skyrius 


— Tikrai, gerbiamoji,— tarė Slipslop. 

— O dabar, kai jis toks, koks yra, — pasakė ledi, — tai gali turėti 
ir dar tūkstantį visokių gerų savybių, vis tiek aukštuomenės dama 
užsitrauktų tik panieką nuo vien galvojimo apie jį; taip, už tokias 
mintis aš niekinčiau save. 

— Tikrai, gerbiamoji,— tarė Slipslop. 

— O kodėl „tikrai“? — paklausė ledi.— Tu viską kartoji lyg 
aidas. Argi jis nėra vertesnis meilės už kokį niekingą kaimo nemokšą, 
nors tas kilęs iš senos kaip tvanas giminės, arba už kokį aukštos kilmės 
dykūną ar lengvabūdį dabišių? O tokiems mes turime paaukoti save, 
kad išvengtume žmonių pasmerkimo; norėdamos apsisaugoti nuo kitų 
paniekinimo, turime susijungti su tais, kurių neapkenčiame; mes tu- 
rime teikti pirmenybę kilmei, titulams, turtams, o ne tikroms verty- 
bėms. Tai papročių tironija, tironija, kurios privalome paisyti, nes 
mes, aukštuomenė, esame papročių vergai. 

— Na jau! — sušuko Slipslop, dabar jau aiškiai žinodama, kurion 
pusėn sukti.— Jeigu aš turėčiau tokią padėtį kaip jūsų malonybė ir 
tokius turtus, tai jau nebūčiau niekieno vergė. 

— Kaip aš? — pasakė ledi.— Aš kalbu apie tai, kas būtų, jeigu 
tokį vaikiną pamiltų jauna kilminga mergina, dar mažai temačiusi 
pasaulio. Kaip aš, nieko sau! Tikiuosi, tu nepagalvojai, kad... 

— Ne, gerbiamoji, tikrai ne! — sušuko Slipslop. 

— Ne? Kas ne? — suriko ledi. — Tu visada puoli atsakyti, dar 
neišgirdusi, kas tau sakoma. Kol kas aš tepasakiau, kad jis žavingas 
vaikinas. Kaip aš — nieko sau! Ne, Slipslop, bet kokios mintys apie 
vyriškius — nebe man: Aš netekau vyro, kuris... bet jeigu imsiu apie jį 
galvoti, išeisiu iš proto. Ramybę man dabar gali atnešti tik užmirštis. 
Slipslop, papasakok kokių savo plepalų, kad mano mintys nukryptų 
kitur. Ką tu manai apie poną Endriusą? 

— Na, aš manau,— pasakė Slipslop,— kad jis yra gražiausias 
ir tinkamiausias iš visų vyrų, kokius tik esu mačiusi, ir jeigu aš būčiau 
didelė ponia, kai kam tas išeitų į gera. Jūsų malonybė galite kiek 
tinkama kalbėti apie papročius, bet kiek aš esu kompotentinga, galiu 
drąsiai pasakyti, kad jaunasis ponas Endriusas toli pralenkia daugumą 
tų ponaičių, kur pas jumis lankydavosi Londone. Kas jie — papras- 
čiausi nušiurę žvirbliai. Jau verčiau tada ištekėti už senojo pastoriaus 
Adamso. Tegu sau žmonės šneka ką nori, kad tiktai aš būčiau laiminga 
glėbyje to persono, kurį myliu. Žmonės užsipuola vieni kitus todėl, 
kad vieni turi tai, ką baisiai norėtų turėti kiti. 

— Tai jeigu tu būtum turtinga dama, — paklausė ledi, — iš tikrųjų 
tekėtum už pono Endriuso? 

— Taip, absoliutiškai, jūsų malonybe,— atsakė Slipslop,— jeigu 
tik jis imtų mane. 

— Kvaiša, nevisprotė! — suriko ledi.— Jeigu tik jis 1mtų aukštuo- 
menės damą! Argi gali kilti toks klausimas? 

— Ne, gerbiamoji, aišku, ne,— paskubėjo atsakyti Slipslop.— Jo- 
kio klausimo negalėtų kilti, kaip man atrodo, jeigu tik Fani būtų pa- 
šalinta iš kelio, ir aš tikroviškai sakau: jeigu būčiau jūsų malonybės 
vietoje ir mylėčiau poną Džozefą Endriusą, tai tą patį akimirksnį jos 
neliktų nė ženklo mūsų parapijoje. Advokatas Skautas būtinai ją nu- 
gabentų kur reikia, jeigu tik jūsų malonybė pasakytų bent žodelį. 

Paskutinysis Slipslop sakinys sukėlė audrą šeimininkės širdyje. 
Ją suėmė baimė, kad Skautas bus ją išdavęs ar, greičiau, ji bus išsi- 
davusi pati. Kiek patylėjusi ir dukart persimainiusi iš veido — pir- 
miausia nublyško, paskui paraudo,— ji taip pasakė: 

— Mane stebina, kaip tu duodi tokią laisvę savo liežuviui. Darai 
čia visokias aliuzijas, kad aš panaudojusi Skautą prieš tą mergšę dėl 
šito vaikino! 

— Oi, ponia, — tarė Slipslop, mirtinai išsigandusi.— Argi aš ga- 
lėčiau daryti kokias iliuzijas! 

— Tik pabandytum! — pagrasė ledi.— Juk aš elgiuosi taip, kad 
net pati piktybė negalėtų manęs apšmeižti. Argi aš esu kada parodžiusi 
kokį nerimtumą, kokį lengvabūdiškumą? Ar esu kada pasekusi pavyz- 
džiu kai kurių, kokių, kaip manau, esi mačiusi, ir leidusi sau nepadorų 
laisvumą net su savo vyru... su tuo brangiu žmogumi, kurio jau nebėra 
gyvo (čia ji sukukčiojo); jeigu prisikeltų (ji išspaudė ašarą), jis ne- 
galėtų man prikišti anei vieno atvejo, kad būčiau parodžiusi jam švel- 
numą ar aistrą. Ne, Slipslop, per visą laiką, kol vedybiškai gyvenome, 
aš nė sykį jo nepabučiavau, neparodžiusi, kaip man to nesinori. Ga- 
rantuoju, kad jis toli gražu nenumanė, kaip aš jį mylėjau. Po jo mirties, 
pati Žinai, nors jau praėjo beveik šešios savaitės (be vienos dienos), 
aš neprisileidžiu jokio svečio, tik va dabar atvažiavo tas kvailas mano 
sūnėnas. Su niekuo nebendrauju, tik su būreliu draugų. Tai argi toks 
elgesys gali bijoti pasmerkimo? O dabar esu apkaltinta ne tik aistra, 
kurią visą gyvenimą niekinau, bet ir tuo, kad ji skirta tokiam žemam 
padarui, kuris net mano dėmesio nevertas. 

— Dievaži, ponia,— pasakė Slipslop,— aš nesuprantu jūsų ma- 
lonybės ir nieko dėl šito dalyko nebežinau. 

— Aš taip ir manau, kad nesupranti. Tokios subtilybės suvokiamos 
tik aukštiems protams. O tokioms bukoms galvoms kaip tavo — čia 
tik nepasiekiamas sekretas. Juk tu esi niekingas ir šiurkštus padaras, 
vienos veislės su Endriusu, niekingiausias šliužas, piktžolė viešame 
pasaulio sode. 

— Turiu pasakyti, jūsų malonybe,— tarė Slipslop, kurios aistros 
sukilo beveik taip pat kaip ir ponios, — kad į viešus sodus aš einu ne 
daugiau kaip ir kai kurie kiti. Tikrai, jūsų malonybė kalba apie tarnus 
taip, lyg jie būtų ne iš krikščionių padermės. Tarnai taip pat turi kūną 
ir kraują kaip ir kilmingieji, o ponas Endriusas yra pavyzdys, kad turi 
ne blogesnį, o gal net ir geresnį. Ir aš iš savo pusės nematau, kad mano 
galva atrodytų kitaip negu visų žmonių, kad ir su sekretu. O jeigu 
tas sekretas būtų ponas Endriusas, aš nesisarmatyčiau jokių džentel- 
menų, nes kiekvienas, kuris tik jį matė su naujaisiais drabužiais, turi 
pripažinti, kad jis — tikrų tikriausias džentelmenas kaip ir bet kuris 
kitas. Niekingas, tik pagalvokit! Aš negaliu klausytis, kaip tą vargšą 
jaunikaitį taip koneveikia, nes, turiu jums pasakyti, niekada nesu gir- 
dėjusi, kad jis būtų ant ko nors ištaręs blogą žodį. Niekingumo jo 
širdy nerasi nė su žiburiu, taip pat nei šiurkštumo, nes jis yra pats 
švelniausias žmogus pasaulyje, ir jo oda taip pat ne šiurkštesnė negu 
kitų žmonių, tikroviškai sakau. Jo krūtinė, kol buvo vaikas, atrodė 
balta kaip ką tik iškritęs sniegas, tokia ji yra ir dabar, kur be plaukų. 
Jeckau, jeigu aš būčiau ponia Endrius su šimtu per metus, tai nepa- 
vydėčiau net pačiai kilmingiausiajai, tegu ji turi kokią nori galvą. 
Moteris, kuri negalėtų būti laiminga su tokiu vyru, iš viso neverta 
jokios laimės, nes jeigu jau jis negalėtų padaryti moters laimingos, 
tai gyvenime nesu mačius kito vyro, kuris galėtų. Taigi sakau dar 
kartą: aš norėčiau būti kilminga dama vien dėl jo. Ir, dievaži, kai pa- 
daryčiau iš jo džentelmeną, jis elgtųsi taip, kad niekas nepapeiktų ma- 
nęs už tai, ir, manau, nedaugelis teišdrįstų pasakyti jam į akis ar man, 
kad jis ne džentelmenas. 

Sulig tais žodžiais ji pasiėmė žvakidę ir paklausė ponią, kuri jau 
buvo atsigulusi, ar dar ko nereikia; ši romiai atsakė, kad nereikia, ir, 
pridūrusi, kad Slipslop yra juokingas padaras, palinkėjo jai labos 
nakties. 

FILOSOFINIAI SVARSTYMAI, 
KOKIŲ NERASIME LENGVUOSE PRANCŪZŲ 
ROMANUOSE. RIMTAS PONO BUBIO PATARIMAS 
DŽOZEFUI. FANI SUSITIKIMAS SU FRANTU. 


Įprotis, mano mielas skaitytojau, turi tokią galią Žmogaus protui, 
kad bet kokie jo vertinimai vargu ar gali būti pernelyg keisti ar perne- 
lyg kategoriški. Istorija apie šykštuolį, kuris iš ilgo įpratimo sukčiauti 
galiausiai sumanė apsukti save patį ir su didžiausiu džiaugsmu bei 
triumfu pavogė iš savo kišenės ginėją, norėdamas ją pasidėti prie kitų 
lobių, nėra visiškai negalima ar neįtikima. Tas pats yra ir su tokiais 
apgaudinėtojais, kurie, ilgai apgaudinėję savo pažįstamus, pagaliau 
išmoksta apgaudinėti patys save ir susidaro tokią pat nuomonę (nors 
ir neteisingą) apie savo sugebėjimus, pranašumus ir dorybes, kokią 
jie, ko gero, metų metais stengėsi įteigti kaimynams. Dabar, skaityto- 
jau, norėdamas pritaikyti šį pastebėjimą mano tikslui, turi žinoti va ką: 
kadangi jausmas, paprastai vadinamas meile, išvysto daugumą dailio- 
sios lyties, taip sakant, moterų, sugebėjimų, tai meilės dalykuose jos 
kada ne kada ima ir parodo polinkėlį į apgaulę, tačiau už tai nesupyksi 
ant tų gražių būtybių, jei paimsi domėn, jog nuo septynerių metų ar 
dar anksčiau panelė yra motinos primokoma, kad ponaitis — tai 
baisus žvėris ir jeigu prisileisi jį arčiau, jis būtinai sudraskys į gabalus 
ir suės; jog ne tiktai negalima jo bučiuoti ar su juo žaisti pačiai, bet 
nevalia duotis nė jo bučiuojamai ar žaidinamai; galiausiai, jog jis 
niekada neturi jai patikti, nes jeigu patiks, visos jos draugės laikys ją 
išdavike, rodys į ją pirštais ir išvarys iš savo tarpo. Tie pirmieji įspū- 
džiai yra toliau gilinami ir stiprinami mokytojos ir draugių, todėl jau 
būdama dešimties metų panelė tiek yra įsibaiminusi ir atsidygėjusi 
anksčiau minėtojo siaubūno, kad vos jį pamačiusi lekia šalin kaip 
nekaltas zuikis nuo skaliko. Taigi iki keturiolikos ar penkiolikos metų 
jos labai neapkenčia ponaičių; pasiryžta ir dažnai skelbia, kad niekada 
neturės su jais jokių reikalų, ir puoselėja malonias viltis nugyventi 
visą gyvenimą kuo toliau nuo jų, o kad taip galima — akivaizdus pa- 
vyzdys yra geroji neištekėjusioji teta. Tačiau kai jos jau pasiekia šitą 
amžių, kai sulig antrojo septynmečio baigimu protas pasidaro bran- 
desnis ir pradeda įžvelgti truputį toliau, kai, beveik kasdien susidur- 

damos su ponaičiais, jos ima suprasti, kaip sunku to išvengti, kai pama- 
to, kad jie žiūri į jas, o kartais net labai susidomėję ir atidžiai (nes 
tie siaubūnai retai jas pastebi iki to amžiaus), tada jos susimąsto apie 
pavojų, 0 supratusios, kad lengvai jo neišvengs, gudresniosios pradeda 
ieškoti kito kelio apsisaugoti. Jos stengiasi visais, kokius tik išgalvoja, 
būdais pasidaryti kuo patrauklesnės jų akims, kad jie neturėtų noro 
jų skriausti, ir paprastai joms taip gerai pasiseka, kad ponaičių akys, 
dažnai su ilgesiu žvilgčiodamos, greitai išsklaido mintį apie jų žiauru- 
mą, ir panelių baisa taip pranyksta, kad jos išdrįsta pradėti su jais kalbą; 
o kai pamato, kad jie visiškai kitokie, negu buvo vaizduojami, kad 
jie — vien taurumas, švelnumas, meilumas, jautrumas, gerumas, jų 
kraupus baugesiai išsisklaido kaip rūkas, ir tada (juk žmogui įprasta 
nuo vieno kraštutinumo peršokti į kitą taip lengvai ir beveik taip stai- 
giai, kaip paukščiui perskristi nuo vienos šakos ant kitos) po baisos 
tuoj pat užeina meilė; tačiau kaip žmonėms, kurie nuo mažystės būna 
gąsdinami bekūnėmis būtybėmis, vadinamomis vaiduokliais, išlieka tų 
padarų baimė net ir tada, kai įsitikina, jog jų nėra, taip ir šitos jaunos 
damos, nors daugiau ir nebebijo būti suėstos, negali visiškai atsikratyti 
to, kas buvo įteigta, — jas tebevaržo mintis, kad pasaulis jas pasmerks, 
mintis, giliai įsirėžusi švelniose jų širdyse ir tvirtai palaikoma dygė- 
jimosi pareiškimais, kasdien girdimais iš draugių. Ir dabar vienintelis 
jų rūpestis yra to pasmerkimo išvengti; dėl to jos apsimeta, kad ir toliau 
tas siaubūnas joms atgrasus, ir juo labiau jį myli, juo karščiau rodo 
šį tariamą neprielankumą. Taip ilgai ir nuolatinai apgaudinėdamos 
kitus, jos galų gale pasiduoda šiai apgaulei pačios ir ima tikėti, kad iš 
tikro nekenčia to, kurį myli. Kaip tik taip nutiko ir ledi Bubi, kuri pa- 
milo Džozefą seniau, negu pati tai suprato, ir dabar jį mylėjo daug 
labiau, negu manė. O nuo to laiko, kai atvažiavo jo sesuo, kaipo jos 
dukterėčia, ir nuo tos akimirkos, kai pamatė jį apsitaisiusį džentelmeno 
drabužiais, slapčiomis ėmė puoselėti planą, kurį meilė slėpė nuo jos, 
tačiau sapnas išdavė. 

Vos atsikėlusi ledi Bubi liepė pašaukti sūnėną. Kai tas atėjo, ji, 
didžiai išgyrusi jo pasirinkimą, pasakė, jog iš to, kad ji sutiko priimti 
prie savo stalo savo pačios tarną, jam turi būti aišku, jog į Endriusų 
šeimą ji žiūri kaip į jo, taigi ir kaip į savo giminaičius, ir jeigu jau jis 
vedė žmoną iš tokios šeimos, tai jam dera visokiais būdais stengtis 
tą šeimą kuo aukščiau iškelti. Galiausiai ji patarė jam, pasitelkus visą 
sumanumą, atkalbėti Džozefą nuo užsibrėžtų vedybų, kurios tik dar 
labiau nužemins juos ir nuskurdins, ir baigdama pasakė, kad, įtaisęs 

Džozefą į kariuomenę ar suradęs jam kokią kitą ponišką tarnybą, jis 
greitai galėtų poną Endriusą pakelti į džentelmeno lygį, o tada šis su 
tokiais gabumais netruks susirasti porą, kuri neužtrauks jiems ne- 
šlovės. 

Sūnėnas kuo mieliausiai paklausė jos patarimo ir, grįžęs pas žmoną 
į jos kambarį, kur rado ir poną Džozefą, nieko nelaukdamas šitaip 
prabilo: 

— Mano meilė brangiajai Pamelai, broli, skiriama ir visiems jos 
giminėms, ir aš rodysiu jiems ne mažesnę pagarbą, kaip kad būčiau 
vedęs žmoną iš kunigaikščių šeimos. Man regis, jau dabar matai pir- 
muosius to pasireiškimus, ir taip bus ateity kas diena. Todėl atleisk 
man, broli, kad, rūpindamasis tavo labu, turiu pasakyti tai, kas tau 
turbūt nebus malonu išgirsti — aš privalau pareikalauti, kad tu, jeigu 
bent kiek vertini mane kaip giminę ar kaip draugą, išmestum iš galvos 
mintį apie tolimesnį bendravimą su ta mergina, kuri dabar, kai jau 
esi mano giminaitis, yra daug žemesnės padėties už tave. Žinau, taip 
apsisprendus iš pradžių bus sunku, tačiau tas sunkumas kasdien vis 
mažės, ir galų gale man nuoširdžiai padėkosi už patarimą. Teisybė, 
pripažįstu, kad ta mergaitė daili, tačiau vien grožio nepakanka — iš 
šitokios santuokos nieko gero nebūtų. 

— Pone, — tarė Džozefas, — patikėkit, kad grožis — tai pats men- 
kiausias iš jos privalumų, ir aš nežinau tokios dorybės, kokios ši jauna 
būtybė neturėtų. 

— Na, dėl dorybių, — pasakė ponas Bubis, — tai tu kolei kas dar 
menkas teisėjas, bet jeigu jinai jų ir turėtų didžiausią daugybę, tiek 
pat jų rasi turint tas, kurios stovi aukščiau už ją tiek savo kilme, tiek 
turtais ir su kuriom dabar gali save laikyti lygų; bent jau aš pasisteng- 
siu, kad taip būtų kuo greičiau, jeigu tik tu pats man nesukliudysi, 
pažemindamas save tomis vedybomis — vedybomis, apie kurias vien 
pagalvojęs aš nebetenku kantrybės ir kurios užduotų širdį tavo tėvams, 
dabar jau su džiaugsmu laukiantiems tavęs pasidarant žymiu žmo- 
gumi. 

— Nemanau,— atsakė Džozefas, — kad mano tėvai turėtų kokią 
galią mano pasirinkimui, ir aš neprivalau aukoti savo laimės dėl jų 
užgaidų ar tuštybės. Taip pat man būtų labai gaila, kad dėl netikėto 
mano sesers iškilimo jie taip staigiai būtų įgavę tokios piktos puikybės 
ir ėmę niekinti sau lygius. Aš nepaliksiu savo brangiosios Fani niekada, 
ne, net jeigu galėčiau ją iškelti daug aukščiau jos dabartinės padėties, 
kaip kad jūs iškėlėte mano seserį. 

— Tavo sesuo, taip pat ir aš, — tarė Bubis, — esame labai dėkingi 
už tokį sugretinimą, tačiau, gerbiamasis, gražumu ji nė iš tolo nepri- 
lygsta mano Pamelai ir neturi nė pusės jos privalumų. Be to, gerbia- 
masis, jeigu jau teikiesi man prikišti vedybas su tavo seserim, tai norė- 
čiau tau išaiškinti, koks tarp mūsų didžiulis skirtumas: mano padėtis 
leido man daryti ką noriu, ir man to atsisakyti būtų buvus tokia pat 
kvailystė, kaip tau to siekti. 

— Mano padėtis man irgi leidžia daryti ką noriu, — atsakė Džo- 
zefas, — nes visi mano norai sukasi tik apie Fani ir kol turiu sveikatos, 
galiu savo darbu ją išlaikyti tokiame lygyje, koks jai skirtas nuo prigi- 
mimo ir kokiu ji yra užganėdinta. 

— Broli,— tarė Pamela, — ponas Bubis tau pataria kaip draugas; 
be abejonės, mano tėtis ir mama bus tokios pat nuomonės ir tikrai 
turės rimtą priežastį supykti ant tavęs, kam griauni tai, ką jis per savo 
gerumą padarė, ir kam vėl trauki mūsų šeimyną žemyn po to, kai jis 
ją iškėlė. Užuot klimpęs į tą aistrą, broli, verčiau prašytum apvaizdą, 
kad padėtų jai atsispirti. 

— Tu, sese, aišku, kalbi nerimtai, nes aš įsitikinęs, kad Fani mažų 
mažiausiai tau lygi. 

— Man lygi ji buvo anksčiau, — atsakė Pamela, — bet dabar aš jau 
nebe Pamela Endrius; dabar aš šito džentelmeno žmona ir kaipo tokia 
esu aukštesnė už ją. Tikiuosi, aš niekada pernelyg neišpuiksiu, betgi 
visada stengsiuosi žinoti savo vietą ir manau — apvaizda man čia 
padės. 

Jie buvo pakviesti pusryčių, ir jų ginčas tuo tarpu pasibaigė, ne- 
patenkinęs anei vienos pusės. 

Tuo metu Fani vaikščiojo po alėją, netoli nuo namo, kur Džozefas 
buvo prižadėjęs ateiti, kai tik galės. Ji neturėjo nė šilingo ir nuo pat 
sugrįžimo gyveno visiškai išlaikoma mielaširdingojo pastoriaus Adam- 
so. Prie jos prijojo kažkoks jaunas džentelmenas su daugelio tarnų pa- 
lyda ir paklausė, ar čia, priešaky, ne ledi Bubi namas. Jis, aišku, puikiai 
žinojo pats ir to paklausė, tik norėdamas, kad ji pažvelgtų aukštyn ir 
jis galėtų pamatyti, ar ir veido ji tokio pat dailaus kaip ir sudėjimo. 
Pamatęs apstulbo iš susižavėjimo. Sustabdė arklį ir pasidievagojo, 
kad tokio gražumėlio dar kaip gyvas nematęs. Tada nušoko žemėn ir, 
padavęs arklį tarnui, kelis kartus prisiekė ją pabučiuosiąs; ji iš pradžių 
nesipriešino, tik paprašė, kad būtų mandagus, tačiau jam buvo per 
maža gražiai pasisveikinti, per maža grubiausiai lįsti prie jos lū- 
pų — jis stvėrė ją į glėbį, taikydamasis išbučiuoti krūtinę. Tąsyk ji ėmė 

visomis jėgomis priešintis, o kadangi mūsų viliokas buvo ne iš Heraklių 
padermės, tai tik vargais negalais ir išsisuko. Jaunasis džentelmenas, 
greitai nuo kovos uždusęs, paleido ją, užsėdo ant arklio ir, pasišaukęs 
vieną tarną, liepė pasilikti su ja ir žadėti jai aukso kalnus, kad vakare, 
kai jis grįš atgal, ji sutiktų vykti drauge į jo namus, kur jis prižadąs jai 
duoti išlaikymą. Tada su kitais tarnais nujojo pas ledi, nes buvo tolimas 
jos giminaitis ir vyko pas ją į svečius. 

Patikimasis tarnas, gavęs užduotį, prie kokių nuo seno buvo pra- 
tęs, ėmėsi darbo su neapsakomu atsidavimu ir sumanumu, tačiau nieko 
nepešė. Fani buvo visiškai kurčia jo pasiūlymams ir kiekvieną atmes- 
davo su didžiausia panieka. Galų gale sąvadautojas, kurio kraujas 
buvo, ko gero, dar karštesnis negu šeimininko, pradėjo suktis prie jos 
pats; pasakė — tai kas, kad jis tarnas, tačiau yra prie turto, kurio šei- 
mininkė ji galėtų būti, ir nereikėtų paminti dorovės, nes jis ją vestų. 
Ji atsakė, kad jeigu ją norėtų vesti net pats jo šeimininkas ar žymiau- 
sias jų krašto lordas, ji ir tada nesutiktų. Pagaliau jam atsibodo ją 
bekalbinti ir, visas užsidegęs nuo žavesių, kurie būtų galėję įžiebti 
liepsną net senovės filosofo ar mūsų laikų dvasininko širdyje, jis pri- 
rišo arklį ir užpuolė ją kur kas smarkiau, negu buvo užpuolęs džentel- 
menas. Vargšė Fani nebūtų galėjusi pasipriešinti tokiam smarkuoliui 
kiek ilgiau, jeigu tyrą meilę globojanti dievybė nebūtų jai į pagalbą at- 
siuntusi Džozefo. Vos ją iš tolo pamatęs besigrumiant su kažkokiu 
vyriškiu, jis nelyginant patrankos sviedinys arba žaibas, o gal dar kas, 
jeigu tik greitesnis gali būti, nuskriejo link jos ir, pripuolęs kaip tik 
tuo metu, kai prievartautojas, nuplėšęs jai nuo krūtinės skarelę, buvo 
beglaudžiąs lūpas prie šio nekaltybės ir palaimos sosto, taip smagiai 
trenkė jam per sprandą, kuriam gražiausias papuošimas būtų buvusi 
virvė, kad smalsuolis atšlijo, susverdėjo ir, supratęs, jog čia jau kažkas 
šiurkštesnis negu maža, švelni, drebanti merginos rankutė, paleido Fa- 
ni ir apsisukęs pamatė varžovą, kuris, svaidydamas žaibus iš akių, jau 
vėl buvo bepuoląs; ir tikrai, nespėjo jis pasirengti apsigynimui ar atsa- 
kyti į pirmąjį smūgį, tuoj gavo antrąjį, kuris, jeigu būtų kliuvęs į tą 
pilvo vietą, kur buvo taikytas, būtų veikiausiai buvęs paskutinis jo 
gyvenime, tačiau prievartautojas trinktelėjo Džozefui per ranką iš apa- 
čios, tai toji pataikė jam į burną ir išmušė tris dantis. Dabar, ne itin 
žavėdamasis Džozefo grožiu nei pernelyg džiaugdamasis tokiu jo 
pasveikinimu, jis sukaupė visas jėgas ir nusitaikė Džozefui į krūtinę, 
tačiau Džozefas vienos rankos kumščiu vikriai atrėmė smūgį, ir visas 
jo smarkumas nuėjo niekais, o antrąja, žengęs žingsnį atgal, taip nuož- 

miai užsimojo, kad jeigu priešininkas nebūtų jo atmušęs Kumščiu 
(mat jis buvo irgi neblogas kumštininkas), tai Džozefas būtų jį par- 
trenkęs žemėn. Dabar prievartautojas sumanė smogti Džozefui į tą 
krūtinės vietą, kur širdis; Džozefas šio smūgio nespėjo atremti kaip 
ano, tik pakeitė kryptį, tuo kiek pristabdęs jo jėgą, ir gavo tiesiai į nosį, 
bet tuojau pat, atstatęs priekin vienu metu ir koją, ir kumštį, taip 
mikliai pylė galva prievartautojui į pilvą, jog tas drėbėsi žemėn leis- 
gyvis ir nemažai minučių išgulėjo paslikas ir be žado. 

Pamačiusi, kad jos Džozefas gavo per veidą ir pasipylė kraujas, 
Fani ėmė rautis plaukus ir šaukti pagalbon visokias galias — tiek 
žmogiškąsias, tiek dangiškąsias. Tačiau galavosi ji neilgai, nes Džo- 
zefas, nukovęs priešą, pribėgo prie jos ir nuramino, sakydamas, kad 
jam nieko blogo nenutikę; tada ji puolė ant kelių ir ėmė dėkoti dievui, 
kad atsiuntė Džozefą jos išgelbėti ir kad apsaugojo jį nuo sužeidimo. 
Jau norėjo skarele nušluostyti jam kraują nuo veido, bet Džozefas, 
pamatęs, kad varžovas stojasi, pasisuko į jį ir paklausė, ar jau pakan- 
kamai gavo, ir tas atsakė, kad pakankamai, — jam atrodę, jog mušęsis 
ne su žmogum, 0 su pačiu velniu; rišdamas arklį nuo medžio dar pa- 
sakė, jog nebūtų lindęs prie merginos, jeigu būtų žinojęs, kad ji turi 
tokį užtarėją. 

Fani dabar ėmė prašyti Džozefą, kad eitų su ja pas pastorių Adam- 
są ir kad pažadėtų daugiau niekada jos vienos nepalikti. Ji prašė 
tokių Džozefui malonių dalykų, jog jis būtų bemat jos paklausęs, jeigu 
tik būtų girdėjęs, tačiau dabar jo vienintelis pojūtis buvo regėjimas, 
nes juk prisimeni, skaitytojau, kad prievartautojas buvo nuplėšęs ska- 
relę Fani nuo kaklo ir atidengęs tokį reginį, kuris, Džozefo manymu, 
gražumu pranoko visas statulas, kokias šis buvo gyvenime matęs, — ta- 
sai gražumas veikiau galėjo paversti patį žmogų statula, negu būti 
kad ir didžiausio menininko atkartotas. Kuklioji būtybė, kuri net šil- 
čiausią vasarą nebūtų išdrįsusi parodyti savo žavesių lengvabūdžiui 
dienos šviesuliui (per tą kuklybę jie ir buvo tokio neįtikimo baltumo), 
dabar ilgokai stovėjo priešais Džozefą nuogu kaklu, nes iš baimės dėl 
jam gresiančio pavojaus ir iš siaubo dėl bėgančio kraujo neturėjo kada 
pagalvoti apie save; bet galiausiai, kai nebeliko dėl ko nerimauti, mie- 
loji mergina nustebusi atkreipė dėmesį į Džozefo tylėjimą bei vienan 
taškan įsmeigtą žvilgsnį, ir jai dingtelėjo mintis, nuo kurios į skruostus 
suplūdo daugiau kraujo, negu jo išbėgo Džozefui iš nosies. Balta kaip 
sniegas krūtinė irgi skaisčiai nuraudo, ir Fani skubiai užsirišo ant kaklo 
skarelę. Džozefas pastebėjo, kaip jai pasidarė nesmagu, todėl tučtuo- 

jau nusuko akis nuo to vaizdo, į kurį žiūrėdamas patyrė didžiausią 
malonumą, kokį sielai gali suteikti akys, — va kaip labai bijojo ją įžeis- 
ti ir kaip tikrai jo jausmas buvo vertas kilnaus meilės vardo. 

Kai Fani atitoko nuo sumišimo, kurį pastebėjęs panašiai sumišo 
ir Džozefas, ji vėl pakartojo savo prašymą; jis buvo tuojau pat mielai 
išklausytas, ir juodu, perėję du ar tris laukus, pasiekė pono Adamso 
būstą. 


VIII skyrius 


POKALBIS, ĮVYKES TARP PONO ADAMSO, 
PONIOS ADAMS, DŽOZEFO IR FANI; 
IR ŠIS TAS APIE PONO ADAMSO ELGESĮ, 
KURĮ KAI KAS IŠ SKAITYTOJŲ PAVADINS LABAI 
ŽEMU, ABSURDIŠKU IR NENORMALIU. 


Kai įsimylėjėliai priėjo prie durų, pastorius ir jo žmona ką tik 
buvo baigę ilgą ginčą. Jų ir ginčytasi dėl jaunosios poros, nes ponia 
Adams buvo iš tų protingų žmonių, kurie niekada nedaro nieko, kas 
galėtų pakenkti jų šeimai, arba greičiau iš tų gerų motinų, kurios dėl 
vaikų labo gali net paminti sąžinę. Jau nuo seno ji turėjo viltį, kad 
vyresnioji jos duktė užims ponios Slipslop vietą, o vyresnįjį sūnų ledi 
Bubi rekomenduos į akcizo kontorą. Šitų lūkesčių nieku gyvu nemanė 
atsižadėti, todėl labai išsigando, kai jos vyras gindamas Fani taip ryž- 
tingai pasipriešino ledi valiai. Ji pasakė, kad kiekvienas Žmogus pir- 
miausia privalo pasirūpinti savo šeima; kad jis, turėdamas žmoną ir 
šešis vaikus, tegul tik stengiasi juos aprengti ir išmaitinti, užuot kišęsis 
į kitų Žmonių reikalus; kad per pamokslus jis visada liepia klausyti 
viršesniųjų, ir kaip atrodo, kai dabar pats duoda priešingą pavyzdį; 
kad jeigu ledi Bubi negerai daro, tai pati ir atsakys, ir čia ne jų nuodė- 
mė; kad Fani tarnavo pas ledi Bubi ir išaugo jos namuose, taigi ledi 
apie ją Žino daugiau negu jie, ir jeigu ji būtų gera, tai vargu ar ledi 
taip piktai būtų prieš ją nusiteikusi; kad jis taip labai linkęs ją godoti 
tikriausiai dėl jos gražumo, tačiau gražios moterys cažnai nėra geres- 
nės, negu yra; kad bjaurias moteris taip pat sukūrė dievas kaip ir gra- 
žias ir jeigu moteris dora, tai nesvarbu, ar jai duota grožio, ar ne. 

Dėl tų visų priežasčių, baigė ji, pastorius turi nusileisti ledi ir nebe- 
skelbti užsakų. Tačiau tie visi puikūs išvedžiojimai nepadarė pastoriui 
jokio įspūdžio, ir jis buvo tvirtai pasiryžęs atlikti savo pareigą, nepai- 
sydamas, kaip tai atsilieps jo žemiškiems reikalams. Jis pasistengė viską 
žmonai paaiškinti kiek mokėdamas geriau, ir vos tik ji jam atsakė (nes 
jos žodis buvo paskutinis visur, išskyrus bažnyčią), Džozefas ir Fani 
Įėjo į virtuvę, kur pastorius su pačia jau sėdo valgyti pusryčių — kiau- 
lienos su kopūstais. Ponios Adams mandagumas dvelkė šalčiu, kurį 
atidesnis žmogus būtų pastebėjęs, tačiau šitie svečiai jo nematė; beje, 
jį su kaupu atsvėrė Adamso širdingumas; vos sužinojęs, kad Fani tą 
rytą dar nebuvo nei valgius, nei gėrus, jis tuoj atidavė jai kaulą, kurį 
pats graužė, nes jokio kito valgio daugiau nebeturėjo, paskui vikriai 
nubėgo į rūsį ir atnešė ąsotį silpno alaus, kurį vadino eliu,— geresnio 
namuose nė nebuvo. Džozefas papasakojo pastoriui, ką skvairas Bubis 
ir jo sesuo kalbėjo su juo apie Fani, paskui apsakė, iš kokio pavojaus 
ją išgelbėjo, ir prisipažino, kad jam baugu dėl jos. Baigdamas pasakė, 
kad neturės ramybės, kol Fani nepasidarys visiškai jo, ir paprašė, kad 
pastorius sutiktų parūpinti leidimą, o pinigų jis lengvai galėsiąs pasis- 
kolinti. Pastorius atsakė, kad jau yra pareiškęs savo nuomonę dėl lei- 
dimo ir kad palūkėjus keletą dienų, jokio leidimo nebereikės. 

— Džozefai,— pasakė jis,— aš nenorėčiau manyti, kad šitokia 
tavo skuba pareina daugiau iš nekantrumo negu iš baimės, tačiau 
kadangi ji, be abejo, yra dėl vienos iš šitų priežasčių, aš išnagrinėsiu 
abi. Imsime iš eilės ir pradėsim nuo pirmutinės, taip sakant, nuo ne- 
kantrumo. Taigi, vaike, turiu tau pasakyti, kad jeigu lauki vedybų su 
šia mergina neturėdamas kitų ketinimų, tik grynai norėdamas paten- 
kinti kūniškus geismus, tai darai labai sunkią nuodėmę. Vedybos yra 
skirtos kilnesniems tikslams, kaip sužinosi išgirdęs per pamaldas, lai- 
kysimas šia proga. Beje, jeigu būsi geras vyras, aš tau, vaike, pasakysiu 
pamokslą gratis*, kur parodysiu, kaip mažai reikia santuokoje skirti 
dėmesio kūno malonumams. Tekstas, vaike, bus Mato Evangelija, 
penktas skyrius, dvidešimt aštunta eilutė: „O aš jums sakau: kiekvienas, 
kuris su geiduliu žvelgia į moterį... ** Pabaigą praleisiu, nes netinka 
mano tikslui. Ir tikrai, visi tokie gyvuliški geiduliai ir jausmai turi būti 
griežtai malšinami, jeigu jau ne visiškai išraunami su šaknimis, nes tik 
tada galima indą laikyti pašventintu dievo malonei priimti. Vedybos, 
kurių tikslas patenkinti šiuos polinkius, yra šventos apeigos išnieki- 


* Nemokamai (Ior.). 

nimas ir turi užtraukti prakeikimą kiekvienam, kuris taip lengvabu- 
diškai į jas žiūri. Todėl jeigu tavo skuba kyla dėl nekantrumo, tu pri- 
valai jį suvaldyti, o ne jam pasiduoti. Na, o dabar dėl antrojo punkto, 
apie kurį sakiau pakalbėsiu, būtent — dėl baimės. Ji rodo nepasitikėji- 
mą, didžiai nusikalstamą, tąja jėga, kuria vienintele mes turime pasi- 
kliauti, nesgi tikrai privalome žinoti, kad ji gali ne tik sugriauti mūsų 
priešų kėslus, bet ir permainyti jų širdis. Todėl, užuot griebęsi nepa- 
teisinamų ir beviltiškų priemonių išsivaduoti iš baimės, verčiau tais 
atvejais tik pasimelstume ir tikrai gautume tai, kas mums geriausia. Jei 
gresia kokia bėda, nereikia pulti neviltin ir taip pat nereikia sielvar- 
tauti, jeigu ji mus ištinka; visame kame turime atsiduoti apvaizdai ir 
su niekuo nesusieti savo jausmų pernelyg stipriai, kad paskui, prirei- 
kus atsiskirti, nebūtų sunku. Tu dar jaunas ir mažai tepažįsti pasaulį, 
o aš senesnis ir esu daug matęs. Bet kokia aistra, jeigu labai didelė, 
yra nusikalstama, ir net pati meilė, jeigu netarnauja pareigai, gali 
mus paversti aklais. Jeigu Abraomas būtų taip mylėjęs savo sūnų Iza- 
oką*“?, kad būtų atsisakęs reikalaujamos aukos, kuris iš mūsų dabar 
jo nepasmerktų? Džozefai, aš žinau daugį tavo gerų savybių ir brangi- 
nu tave už jas, tačiau kadangi man reikės atsakyti už tavo sielą, kuri 
pavesta mano globai, tai pamatęs kokią kliautį, negaliu likti neatkrei- 
pęs į ją domės. Tu per daug linkęs į aistrą, vaike, ir taip be saiko esi 
pamilęs tą merginą, kad jeigu dievas jos iš tavęs pareikalautų, manau, 
būtų didžiai sunku su ja skirtis. Tai va, patikėk: tikras krikščionis nie- 
kada neturi šiame pasaulyje taip trokšti nei žmogaus, nei daikto, kad 
negalėtų, kai apvaizda iš jo pareikalaus ar atims, ramiai, taikiai ir be 
pasipriešinimo jo atsižadėti. 

Sulig tais pono Adamso žodžiais į vidų skubiai įėjo kažkoks žmogus 
ir pranešė, kad nuskendo jauniausias jo sūnus. Adamsas valandėlę 
stovėjo tylėdamas, paskui pagavo blaškytis po kambarį, graudžiai verk- 
damas ir aimanuodamas. Džozefas irgi buvo priblokštas tos nelaimės, 
bet pagaliau kiek atsitokėjo ir ėmė pastorių guosti, stengdamasis duoti 
įvairių pavyzdžių, kokių, kaip prisiminė, pastorius visada duodavo 
savo kalbose, tiek privačiose, tiek viešose (mat jis buvo didelis jausmų 
priešas ir per pamokslus nieko daugiau nemokė, tik kaip jausmus 
nugalėti protu ir tikėjimu), tačiau dabar tie patarimai jam nieko 
negelbėjo. 

— Vaike vaike,— kalbėjo jis,— nedaryk kas neįmanoma. Jeigu 
tai būtų kuris kitas iš mano sūnų, dar gal pajėgčiau kaip nors ištverti, 
bet dabar mano mažasis čiauškutis, mano numylėtinis ir paguoda se- 

natvėje... vargšelis, išplėštas iš gyvenimo, vos spėjęs į jį įžengti; mei- 
liausias, geriausias vaikelis, niekada manęs neužgavęs. Dar šiandien 
rytą aš jam daviau pirmą pamoką iš „Ouae Genus“*"'. Va šita pati 
knyga, vargšas vaikelis! Dabar ji man nebereikalinga. Jis būtų buvęs 
puikus mokinys ir būtų pasidaręs bažnyčios papuošalas — niekada ne- 
su matęs, kad toks jaunas būtų turėjęs tiek gabumų ir tiek gerumo. 

— O koks gražus berniukas — gražiausias iš visų, — pasakė ponia 
Adams, kuri buvo nualpusi Fani glėbyje ir dabar atsipeikėjo. 

— Vargšeli mano Džeki“"“, nejau aš tavęs daugiau nebematy- 
siu!? — sušuko pastorius. 

— Pamatysite, būtinai, — pasakė Džozefas,— bei geresniame 
pasaulyje; ten susitiksite ir nebeišsiskirsite niekada. 

Manau, kad pastorius neišgirdo šitų žodžių, nes visai neatkreipė 
į juos dėmesio, tik toliau aimanavo, o ašaros riedėjo jam per krūtinę. 
Galiausiai surikęs: 

— Kur mano mažulėlis? — jis išpuolė laukan, ir čia, dideliam 
savo nustebimui ir džiaugsmui, kurį, manau, skaitytojas irgi pajus, 
susidūrė su atlekiančiu sūnumi, tiesa, šlaputėlaičiu, tačiau gyvu. Žmo- 
gaus, atnešusio žinią apie negandą, buvo kiek persistengta — kaip 
tarpais Žmonėms pasitaiko dėl, pasakyčiau, ne itin gero bruožo — no- 
ro pranešti blogą naujieną: pamatęs vaiką įkritus į upę, jis, užuot šokęs 
gelbėtu, leidosi tiesiai pas tėvą pranešti apie ištikusią nelaimę, kurią 
nusprendė būtinai įvyksiant, tačiau vaiką išgelbėjo tas pats neturtin- 
gasis prekijas, kurs seniau buvo ištraukęs tėvą iš mažesnės bėdos. Pas- 
toriaus džiaugsmas buvo toks pat audringas kaip anksčiau sielvartas: 
jis glėbesčiavo ir bučiavo sūnų tūkstantį kartų, šokinėjo kaip pamišęs 
po kambarį; o kokie jį apėmė jausmai, kai atpažino iš veido savo seną 
draugą prekiją ir išgirdo apie. naują jo geradarystę! Ne, ne tokie, 
kokie apima du dvariškius, kai jie susitikę apsikabina, ne tokie kaip 
didžiūno, kai pas jį prisistato klastingi piktų jo darbų vykdytojai, ne 
tokie kaip netikusio jaunesniojo brolio, kai šis linki vyresniajam bro- 
liui laimės susilaukti sūnaus??? ar kai žmogus sveikina savo varžovą, 
tam įgijus meilužę, padėtį ar garbę. Ne, skaitytojau, meilingą, dorą 
ir garbingą jo širdį nelyginant potvynis užtvindė švelnumas ir dėkin- 
gumas tam žmogui, kuris jam padarė tikrai gerą darbą, ir jei tu nepa- 
jėgi pats tų jausmų suvokti, aš nepradėsiu čia be reikalo stengtis ir 
aiškinti. 

Kai šurmulys baigėsi, pastorius pasivedėjo Džozefą į šalį ir toliau 
kalbėjo šitaip: 


1] 


Ketvirta knyga 270 


— Ne, Džozefai, neduok per daug valios savo aistroms, jeigu 
nori buti laimingas. 

Džozefui, ne taip kaip Jobui“!“, baigėsi kantrybė, ir jis pertraukė 
pastorių, sakydamas, kad lengviau yra duoti patarimus, negu jų klau- 
syti, be to, jis nepastebėjęs, kad pastorius pats būtų taip save nugalėjęs, 
kai manė, kad neteko sūnaus, ar kai pamatė jį gyvą. 

— Vaikine,— tarė pastorius, pakėlęs balsą,— geltonsnapiams 
nedera mokyti žilagalvių. Tu neturi supratimo apie tėviškos meilės 
švelnumą — kai pats būsi tėvas, tik tada pajėgsi suprasti, ką tėvas gali 
jausti. Nevalia reikalauti iš žmogaus to, kas neįmanoma; 0 vaiko nete- 
kimas yra vienas iš tų didžiųjų išbandymų, kai mūsų sielvartui leidžia- 
ma nieko nebepaisyti. 

— (Gerai, pone! — sušuko Džozefas.— Vadinasi, jeigu aš myliu 
merginą taip kaip jūs savo vaiką, tai, suprantama, kad jos netekus 
mano sielvartas irgi bus toks pat. 

— Taip, bet tokia meilė yra neprotinga, ji negera, ir ją reikia 
nugalėti, — atsakė Adamsas, — ji per daug kūniška. 

— Betgi, pone, — atitarė Džozefas, — juk mylėti savo žmoną — 
ne nuodėmė, netgi mylėti beprotiškai. 

— Kaipgi, nuodėmė, — pasakė Adamsas.— Žmogus turi mylėti 
savo žmoną, be abejonės, mums taip yra skirta, bet turime ją mylėti 
kukliai ir su protu. 

— Deja, aš, matyt, neišvengsiu nuodėmės, kad ir kaip stengčiau- 
si, — prisipažino Džozefas,— nes mylėsiu be jokio proto, tą aiškiai 
žinau. 

— Tu kalbi kvailai ir vaikiškai! — sušuko Adamsas. 

— Teisybę sakant, — įsiterpė ponia Adams, kuri prieš galą ėmė 
klausytis jų pašnekesio,— tu pats kalbi kur kas kvailiau. Tikiuosi, 
brangusis, per pamokslą nepaskelbsi tokio mokymo, kad vyrams ne- 
reikia per daug mylėti savo žmonų. Jei žinočiau, kad namuose yra 
toksai pamokslas, tikrai jį sudeginčiau; ir va ką dar pasakysiu: jeigu 
nebūčiau įsitikinusi, kad mane myli kiek išgalėdamas, aš tavęs nekęs- 
čiau ir niekinčiau — čia tai jau tikrai! Tik pamanykit! Puikus moky- 
mas, nieko nepasakysi. Žmona turi teisę reikalauti, kad vyras ją mylėtų 
kiek išgalėdamas, ir tas, kuris nemyli taip, yra tikras nusidėjėlis ir ne- 
naudėlis. Argi jis nežada jos mylėti, užjausti, godoti ir dar visko? Aš 
viską tą taip gerai prisimenu, lyg tai būtų buvę vakar, ir niekada neuž- 
miršiu. Ir tikrai žinau, kad gyvenime tu darai ne taip, kaip sakai per 
pamokslą, nesgi man visą laiką esi mylintis ir rūpestingas vyras, ir to 

niekas neužginčys, tad nesuprantu, kodėl stengiesi tam jaunikaičiui 
prikimšti galvą kvailų nesąmonių. Neklausykite jo, ponas Džozefai; 
būkite geras vyras, kiek tik galėsite, ir mylėkite savo žmoną visu kūnu 
ir visa širdimi. 

Tuo momentu smarkus beldimas į duris nutraukė jų pokalbį ir pra- 
dėjo naują sceną, kurią skaitytojas ras kitame skyriuje. 


IX skyrius 


MIELOSIOS LEDI BUBI IR MANDAGIOJO JOS 
DRAUGO APSILANKYMAS PAS PASTORIŲ. 


Vos tiktai ledi Bubi išgirdo džentelmeną pasakojant apie nuosta- 
bią gražuolę, sutiktą netoli jos namų, ir pamatė, kaip susižavėjęs 
tasai apie ją kalba, ji iš karto nusprendė, kad ten turėjusi būti Fani, ir 
ėmė kurti planą, kaip čia juos supažindinus — mat jai įsižiebė viltis, 
kad gražūs to jaunuolio drabužiai, dovanos ir pažadai gal sugundys 
Fani palikti Džozefą; todėl ji pasiūlė svečiams pasivaikščioti prieš 
pietus ir nuvedė juos link pono Adamso namų, o kai priartėjo, pasakė, 
kad galėtų, jeigu tik jie nori, parodyti jiems tokį juokingą dalyką, ko- 
kio jie dar kaip gyvi nematę, — seną kvaišą pastorių, kuris, pasakė ji 
juokdamasi, turi išgyventi su žmona ir šešiais išperom iš vargano atly- 
ginimo, apie dvidešimt svarų per metus, ir pridūrė, kad visoje 
parapijoje nėra kitos tokios driskių šeimynos. Visi mielai sutiko aplan- 
kyti pastorių ir atėjo kaip tik tuo metu, kai ponia Adams sakė kalbą 
aname skyriuje. 

Didaperis — tokia buvo pavardė to franto, kurį matėme jojant 
pas ledi Bubi,— su lazda pastukseno prie durų, mėgdžiodamas Lon- 
dono liokajų. Tie, kurie buvo viduje, būtent, Adamsas, jo žmona, trys 
vaikai, Džozefas, Fani ir prekijas, sumišo nuo to beldimo, tačiau Adam- 
sas tuoj nuėjo tiesiai prie durų, atidarė, ir vidun sugužėjo ledi Bubi su 
savo draugija; pastorius juos sutiko nusilenkdamas kokius du šimtus 
kartų, 0 jo žmona — beveik tiek pat kartų darydama reveransą ir vis 
aiškindama viešniai, kokia jai sarmata, kad užtiko ją taip nepasiruo- 
šusią ir namai taip sujaukti, tačiau jeigu ji būtų žinojusi, kad jos laukia 
šitokia garbė, ledi būtų ją radusi visiškai kitaip. Pastorius neatsipra- 

šinėjo, nors buvo su nudrėkstąja iki pusės sutana ir flaneline naktine 
kepuraite. Tik pasakė, kad maloniai kviečia į savo skurdų būstą, ir, 
pasisukęs į poną Didaperį, sušuko: 

— Non mea renidet in domo lacunar.* 

Dabita atsakė nesuprantąs valų kalbos, tai pastorius tik išplėtė 
akis ir nieko nebepasakė. 

P; nas Didaperis, arba frantas Didaperis, buvo jaunas džentelme- 
nas maždaug keturių pėdų ir penkių colių aukštumo. Jis nešiojo savo 
plaukus, nors tie buvo tokie reti, kad visiškai pagrįstai būtų galėjęs 
nešioti peruką. Veidas buvo liesas ir išblyškęs, stuomuo ir kojos ne itin 
gražūs, nes pečius turėjo labai siaurus, o blauzdų visai neturėjo, ir jo 
eigastį greičiau galėjai pavadinti šokuosena negu eisena. Dvasinės 
savybės visiškai atitiko fizines. Pirmiausia išnagrinėsime jas iš neigia- 
mos pusės. Jis nebuvo suvis neišprusęs — truputį mokėjo prancūziš- 
kai ir galėjo padainuoti kelias dainas itališkai; per ilgai jis buvo išgyve- 
nęs aukštuomenės pasaulyje, kad būtų drovus, ir per daug buvęs kara- 
liaus dvare, kad būtų išdidus; jis neatrodė pernelyg šykštus, nes dosniai 
leido pinigus, tačiau neturėjo ir švaistūno bruožų, nes niekam nebuvo 
davęs nė šilingo; moterims nejautė neapykantos, vis sukinėjosi aplink 
jas, tačiau buvo toks negoslus, kad tie, kurie jį geriau pažinojo, laikė 
kone doruoliu. Svaigalų nemėgo ir nebuvo linkęs karščiuotis — pik- 
tas priešininko žodis jį tuoj atšaldydavo. 

Na, o dabar dar pateiksime vieną kitą teigiamą bruožą. Nors kilimo 
jis buvo nepaprastai turtingas, bet dėl apgailėtinų ir žemų išskaičiavi- 
mų turėti gana menką postą“!! buvo atsidavęs visiškai priklausomy- 
bei nuo vieno asmens, vadinamo „didžiu“ žmogumi, kuris elgėsi su 
juo kuo nepagarbiausiai ir reikalavo besąlygiško nuolankumo, ir tas 
aklai klausė, pamindamas savo sąžinę, garbę ir savo kraštą, kurio turė- 
jo tokią didelę dalį. Baigdami jo paveikslą, dar pasakysime: kiek jis 
buvo patenkintas savimi ir visu kuo savo, tiek mėgo šaipytis ir juoktis iš 
kitų žmonių trūkumų“ !“. 

Toks tatai buvo tas mažas žmogelis, gal greičiau — daiktelis, kuris 
paskui ledi Bubi įšokavo į pono Adamso virtuvę. 

Pastorius su savo draugija pasitraukė nuo židinio, kur sėdėjo, ir 
užleido vietą ledi ir jos draugijai. Nieko neatsakydama į ponios Adams 
reveransus ir begalinį mandagumą, ledi, pasigręžusi į poną Bubį, su- 
šuko: 


* Mano namuose nespindi raižytos lubos. (Lot., iš Horacijaus.) 

— Ouelle Bėte! Ouel Animal!* 

Ir, tuoj pastebėjusi Fani (kurią lengvai būtų pažinusi, jeigu ta ir 
nebūtų stovėjusi šalia Džozefo), paklausė frantą, ar jam neatrodo, 
kad ji — graži mergaitė. 

— Po šimts, gerbiamoji,— atsakė tas,— juk čia ta pati, kurią 
buvau sutikęs! 

— Neįsivaizdavau,— tarė ledi, — kad jūsų toks geras skonis. 

— Užtat jūs man ir nepatinkate! — sušuko frantas. 

— Kaip juokinga! — tarė ji.— Juk man jūs visą laiką atgrasus. 

— Aš niekada neminėčiau šito žodžio, — pasakė frantas,— turė- 
damas tokį veidą.** Brangioji ledi Bubi, pirmiausia nusiprauskite 
veidą, o paskui jau, meldžiamoji, kalbėkit apie atgrasumą. 

Jis nusijuokė ir nusigręžęs ėmė flirtuoti su Fani. 

Ponia Adams tą visą laiką prašė ir ragino damas sėstis ir pagaliau 
susilaukė tos malonės. Mažasis berniukas, kurį buvo ištikusi nelaimė, 
dar tebesėdėjo prie židinio, tai motina jį subarė, kad negražiai daro, 
tačiau ledi Bubi stojo jo pusėn ir, girdama jo grožį, pasakė pastoriui, 
kad vaikas — gyvas jo paveikslas. Pamačiusi jo rankose knygą, ji 
paklausė, ar jis moka skaityti. 

— Taip! — sušuko Adamsas.— Jis truputį moka lotyniškai — 
dabar kaip tik pradėjo „Ouae Genus“. 

— Kas iš tų genijų, — atsakė ji,— tegul jis man paskaito ang- 
liškai. 

— Lege, Dikai, /ege,— paragino Adamsas, tačiau vaikas tylėjo, 
kol pamatė pastorių suraukiant antakius, o tada sušuko: 

— Aš nesuprantu, ką tu sakai, tėte! 

— Kas čia dabar, vaike? — paklausė Adamsas.— Kokia yra lego 
liepiamoji nuosaka? Legito, ar ne? 

— Taip, — atsakė Dikas. 

— Ir kaip dar? — neatstojo tėvas. 

— Lege,— atsakė sūnus kiek paabejojęs. 

— (Geras berniukas, — tarė tėvas.— O dabar pasakyk, ką reiškia 
lego angliškai. 

Vaikas ilgai tylėjo nesusigaudydamas ir pagaliau atsakė nežinąs. 

— Kaip, — įsikarščiavęs sušuko Adamsas,— negi vandeny nu- 


* Na ir galvijas! Na ir gyvulys! (Pranc.) 
** Kad kai kuriems skaitytojams tai neatrodytų nenatūralu, manome derant pa- 
sakyti, jog tai paimta žodis žodin iš vieno mandagaus pokalbio. (Aut. pastaba) 

skendo viskas, ką mokėjai?! Nagi, kaip lotyniškai yra veiksmažodis 
„Skaityti“? Tik pirma gerai pagalvok. 

Vaikas kurį laiką galvojo, paskui pastorius porą kartų pasakė: 

— Le... le. 

— Lego,— tarė Dikas. 

— Labai gerai; na o kaip veiksmažodis /ego yra angliškai? 

— „Skaityti“! — suriko Dikas. 

— Puiku, — apsidžiaugė pastorius.— Tu geras vaikas ir galėtum 
gerai mokytis, jeigu tik pasistengtum. Patikėk, tamstos malonybe, jam 
dar tik aštuoneri su trupučiu, 0 jis jau yra perskaitęs „„Propria guae 
Maribus“*. Na, Dikai, paskaityk jos malonybei. 

Ir kadangi ledi norėjo duoti kuo daugiau laiko ir galimybės fran- 
tui pabūti su Fani, Dikas pradėjo skaityti tai, ką rasime kitame skyriuje. 


X skyrius 


PASAKOJIMAS APIE DU DRAUGUS, 
GALINTIS BŪTI GERA PAMOKA TIEMS, 
KURIEMS PASITAIKO APSIGYVENTI 
PAS VEDUSIŲ PORĄ. 


— „Lianardas ir Polis buvo du draugai“. 

— Sakyk „Lenardas“, vaike! — sušuko pastorius. 

— Ponas Adamsai,— tarė ledi Bubi,— netrukdykit, meldžiama- 
sis, tegul sūnus skaito. 

Dikas skaitė toliau: 

— „Lenardas ir Polis buvo du draugai; juodu susidraugavo 
mokydamiesi vienoje mokykloje, ir ta draugystė ilgai nenutrūko. 
Ji buvo taip giliai įaugusi į jų širdis, kad net ilgas išsiskyrimas, 
kai jie nė nerašė laiškų, neišdildė jos ir neatšaldė; ir ji vėl atgijo visu 
tvirtumu, kai jie susitiko iš naujo, praėjus penkiolikai metų, kurių 
didžiąją dalį Lenardas buvo praleidęs Ist Yndijoje... 

— Ištark trumpai: „Indijoje“,— tarė Adamsas. 

— Meldžiamasis, patylėkit,— vėl pasakė ledi. 

Berniukas pakartojo: 


* „Tai, kas būdinga jūroms“ (Iot.). 

—„Ist Indijoje, o Polis vykdė savo pareigą karaliui ir šaliai, 
tarnaudamas kariuomenėje. Tose dviejose skirtingose tarnybose juodu 
susilaukė ir skirtingos dalios: Lenardas dabar buvo vedęs ir išėjęs į 
atsargą su trisdešimt tūkstančių svarų turtu, o Polis tebuvo pėstininkų 
leitenantas ir neturėjo anei šilingo. 

Atsitiko taip, kad pulkas, kur tarnavo Polis, gavo įsakymą apsistoti 
netoli nuo dvaro, kurį buvo nusipirkęs Lenardas ir kuriame gyveno. 
Pastarasis, dabar jau dvarininkas ir taikos teisėjas, atvyko į teismo 
sesiją tame mieste, kur apsistojo senas jo draugas netrukus po jo atvy- 
kimo. Kažkokiu vieno kareivio reikalu Poliui teko nueiti į teismą. 
Brandumas, laikas ir neįprastas klimatas taip buvo pakeitę Lenardą, 
kad Polis ne iš karto pažino senojo draugo bruožus, tačiau kitaip 
buvo Lenardui. Jis pažino Polį, vos tiktai pamatęs, ir negalėdamas 
susilaikyti pašoko iš vietos ir skubiai pribėgęs jį apkabino. Polis iš pra- 
džių stovėjo nesusigaudydamas, tačiau draugas netrukus jam viską 
paaiškino, tai jis prisiminęs irgi stvėrė Lenardą į glėbį su tokiu karš- 
tumu, kuris daugeliui mačiusiųjų sukėlė juoką, o kai kam pažadino ir 
kilnesnių, malonesnių jausmų. 

Negaišinsime skaitytojo pasakodami smulkmenas, tik pasakysime, 
kad Lenardas ėmė primygtinai kviesti draugą tą patį vakarą vykti pas 
Jį į svečius; kvietimas buvo priimtas, ir pulko vadas išleido Polį visam 
mėnesiui. 

Jeigu dar galėjo kas pasaulyje suteikti Poliui daugiau malonumo 
negu jau pati viešnagė, tai tą papildomą džiaugsmą jis patyrė, vos atvy- 
kęs pas draugą: namų šeimininkė buvo sena Polio pažįstama, su kuria 
kadaise susitikdavo kareivinėse ir kuri visada buvo nepaprastai lipšni; 
tokia ją laikė jos artimi draugai, nes ji buvo iš tų damų, kurių kiek- 
viena yra vadinama geriausia moterim pasaulyje. 

Tačiau kad ir labai gera, ji vis dėlto buvo moteris, taip sakant, 
angelas ir ne angelas“. 

— Tu tikriausiai suklydai, vaike! — sušuko pastorius.— Kokias 
čia nesąmones skaitai! 

— Taip parašyta knygoje, — atsakė sūnus. 

Ponas Adamsas buvo valdingai nutildytas, ir Dikas skaitė toliau. 

— „Mat nors ji atrodė tokia, kurioms vyrai duoda angelo vardą, 
širdyje buvo tikra moteris. Ir pats žymiausias bei, ko gero, pats pražū- 
tingiausias to bruožas buvo didelis užsispyrimas. 

Poliui atvykus, kokias porą dienų tą savo ydą ji slėpė, tačiau ilgiau 
ne. Abudu — tiek ji, tiek vyras — greitai nustojo varžytis draugo ir 

vėl pradėjo ginčytis kaip iki tolei. Ginčijosi neapsakomai karštai, 
audringai, nors pradėdavo dėl pačių niekų. Ir nors tai gali pasirodyti 
neįtikėtina, mažos svarbos dalykai dažnai būdavo pateikiami kaip tų 
nuožmių ginčų paaiškinimas, pavyzdžiui: 

— Jeigu tu mane mylėtum, tikrai niekada nesiginčytum dėl tokio 
nieko. 

Atsakymas labai aiškus, nes įrodymas tinkamas abiem pusėm, 
todėl visada būdavo pabrėžtinai atkertama: 

— Be abejonės, taip sakyti aš turiu daugiau pagrindo, nes teisybė 
yra mano pusėje. 

Per tuos visus ginčus Polis griežtai tylėdavo, jo veidas būdavo 
ramus, ir jis nerodydavo nė mažiausio pritarimo nei tai, nei kitai pusei. 
Tačiau vieną dieną, kai ponia įtūžusi išėjo iš kambario, Lenardas nebe- 
susilaikė ir kreipėsi į draugą. 

— Ar gali būti kas neprotingesnis,— tarė jis,— už šitą moterį? 
Ką man su ja daryti? Aš ją myliu be galo ir neturėčiau dėl ko skųstis 
jos būdu, išskyrus tą užsispyrimą; jeigu jau ką pasakys, tai nebepaisys 
nieko pasaulyje — nei aiškinimų, nei įtikinėjimų. Meldžiamasis, ar ne- 
galėtum ko patarti? 

— Pirmiausia, — tarė Polis, — pasakysiu savo nuomonę, na, trum- 
pai drūtai — tu esi neteisus; net jeigu ji, tarkim, sako netiesą — argi 
jūs ginčijatės dėl ko svarbaus? Koks skirtumas, ar tu tuokeisi su 
raudona liemene, ar su geltona — 0 juk dėl to ginčijotės!? Na, tarkim, 
kad ji suklydo; bet jeigu tu sakai mylįs ją taip karštai, ir aš tikiu, kad ji 
to verta, tai ar nebūtų protingiau jai nusileisti, nors ir tikrai žinotum 
esąs teisus, užuot nervinus ir ją, ir save? Aš pats, jei kada vesiu, esu 
pasiryžęs susitarti su žmona, kad visuose ginčuose (ypač dėl smulk- 
menų) toji pusė, kuri bus tvirčiau įsitikinusi savo teisumu, visada ati- 
duotų pergalę kitai, ir šitaip abudu stengsimės kuo greičiau ginčą 
užbaigti. 

— Brangus drauge, — pasakė Lenardas ir pakratė jam ranką,— 
pripažįstu, kad tavo žodžiuose yra daug teisybės ir išminties; ateityje 
aš stengsiuosi daryti taip, kaip tu patarei. 

Netrukus jie baigė kalbą, ir Lenardas, nuėjęs pas žmoną, atsipra- 
šė ir pasakė, kad draugas jį įtikinęs, jog buvęs neteisus. Žmona bema- 
tant ėmė visaip girti Polį, vyras jai antrino, ir abu nusprendė, kad 
Polis yra garbingiausias ir protingiausias žmogus pasaulyje. Kai jie vėl 
susitiko, o iai buvo per vakarienę, ji, nors ir buvo prižadėjusi neprasi- 
tarti, ką jai sakė vyras, negalėjo susilaikyti ir vis žvilgčiojo į Polį kuo 

švelniausiu ir maloniausiu žvilgsniu, taip pat kuo meiliausiu balsu 
paklausė, ar neįdėti jam troškintos slankos. 

— Troškintos kurapkos, tu turi omeny, brangioji, — sako vyras. 

— Brangusis,— sako ji, — aš klausiu tavo draugą, ar jis nesuval- 
gytų gabaliuko troškintos slankos, ir, manyčiau, tikrai žinau ko, jei pati 
troškinau. 

— Man regis, aš irgi turėčiau žinoti, jei pats nušoviau,— atsako 
vyras, — juoba kad šiais metais iš viso nesu matęs nė vienos slankos; 
tačiau nors ir žinau, kad mano teisybė, aš nusileidžiu, ir tegul troškinta 
kurapka būna troškinta slanka, jeigu tu šito nori. 

— Man vis tiek, — sako ji, — ar čia tas, ar tas, tačiau su savo išve- 
džiojimais tu gali išvaryti žmogų iš proto! Aišku, sau tu visada teisus, 
bet tavo draugas, manau, žino, ką valgo. 

Polis nieko neatsakė, ir juodu prasiginčijo, kaip paprastai, kone 
visą vakarą. Kitą rytą ponia, nelauktai sutikusi Polį ir tikėdama jį 
esant savo draugą, palaikantį jos pusę, užkalbino jį šitaip: 

— Aš tikiu, pone, kad jus jau seniai stebina mano vyro Mieprotin- 
gumas. Šiaip visais kitais atžvilgiais jis yra puikus žmogus, tačiau toks 
atkaklus, kad tiktai šitokio nuolaidaus būdo moteris kaip aš dar ir gali 
su juo gyventi. Na, kad ir vakar vakare — kas būtų galėjęs neprotin- 
giau elgtis? Neabejoju, jūs irgi turit pripažinti jį negerai darius. Ma- 
lonėkit atsakyti, argi jis buvo teisus? 

Truputį patylėjęs Polis taip prabyla: 

— Man gaila, gerbiamoji, bet nors išsiauklėjimas įpareigoja 
atsakyti kitaip negu norėčiau, ištikimybė tiesai liepia man pareikšti, 
kad esu kitokios nuomonės. Sąžiningai ir atvirai sakant, jūs buvote 
visiškai neteisi; beje, dėl tokio dalyko neverta ginčytis, tačiau paukš- 
tis, be abejonės, buvo kurapka. 

— Ak, pone, — sako ledi, — pakeisti jūsų skonį esu bejėgė. 

— Gerbiamoji,— sako Polis, — tas visiškai nesvarbu; tegul būtų 
buvę ir kitaip, bet jūs galėjote nusileisti vyrui. 

— Iš tikrųjų! — sako ji.— Kurgi ne! 

— Taip, gerbiamoji! — sušunka jis.— Būtumėt galėjus... juk 
jūs — tokio nepaprasto supratingumo; ir atleiskite, kad taip sakau, bet 
nusileisdama jūs būtumėt parodžiusi savo išmintingumą, didesnį negu 
paties vyro. 

— Bet, brangusis pone,— sako ji,— kodėl turėčiau nusileisti, 
jeigu mano teisybė? 

— Dėl tos pačios priežasties, — atsako jis.— Tai būtų didžiausias 

jūsų meilės įrodymas, nes ką mes galime labiau užjausti, jei ne savo 
mylimą žmogų, kai jis neteisus? 

— Taip, tačiau aš stengiuosi, — sako ji, — kad jis suvoktų teisybę. 

— Atleiskite, gerbiamoji,— sako Polis,— tačiau aš noriu pasi- 
remti jūsų pačios patirtimi: ar jūsų įrodinėjimai kada nors yra jį įti- 
kinę? Juo mūsų sprendimai klaidingesni, juo mažiau mes norim tą 
pripažinti, ir kiek aš pats esu matęs, tai neteisieji ginčijasi karš- 
čiausiai. 

— Kągi,— sako ji, — reikia sutikti, kad jūsų žodžiuose esama tie- 
sos, ir aš pabandysiu tuo pasinaudoti. 

Tuo metu pasirodė vyras, ir Polis nuėjo sau. O Lenardas, draugiš- 
kai priėjęs prie žmonos, pasakė, kad jam nesmagu dėl tokio paiko 
vakarykščio ginčo, nes dabar mato klydęs. Ji šypsodamasi atsakė, kad, 
jos manymu, jis nusileidžia grynai iš gerumo, kad jai gėda prisiminus, 
j0g ginčijosi dėl tokio kvailo niekniekio, juo labiau kad dabar įsitikino, 
jog buvo neteisi. Juodu dar kiek pasivaržė, tačiau kuo geranoriš- 
kiausiai, ir užbaigė, kai ji pasakė, jog Polis jai aiškiai įrodęs, kad ji 
klydusi. Tada abudu pradėjo vienas per kitą girti savo bendrą 
draugą. 


Dabar Poliui laikas ėjo labai maloniai, nes ginčai pasidarė kur 
kas retesni ir kur kas trumpesni negu anksčiau; bet netrukus velnias, 
o gal koks nelaimingas atsitiktinumas, kur velnias galėjo būti nė 
neprikišęs nagų, padarė galą jo laimei. Dabar jis buvo nepakeičiamas 
kiekvieno nesutarimo teisėjas ir, manydamas, kad jam yra puikiai 
pasisekę įgyvendinti nusileidimo teoriją, be jokio sąžinės graužimo po 
kiekvieno ginčo ėmė tvirtinti abiem atskirai, jog ir vieno, ir kito teisy bė, 
kaip anksčiau kad tvirtindavo atvirkščiai. Vieną dieną, kai jo nebuvo, 
įvyko karštas susikirtimas, ir abi pusės sutarė prašytis jo sprendimo. 
Vyras pareiškė neabejojąs, kad sprendimas bus jo naudai, o žmona at- 
kaip retai ji tebūna kalta, ir jeigu jis Žinotų viską... 

Vyras atsako: 

— Brangioji, aš neturiu jokio noro grįžti prie senų mūsų ginčų, 
bet manau, jeigu tu irgi žinotum viską, tai nesakytum, kad mano 
draugas taip jau aklai palaiko tavo pusę. 

— Na,— sako ji,— jeigu tu jau pradėjai, tai aš irgi paminėsiu 
vieną pavyzdį. Atsimeni, kaip buvom susiginčiję, ar vežti Džekį į 
mokyklą per šalčius? Aš tau nusileidau grynai dėl šventos ramybės, 

nors žinojau, kad esu teisi; ir Polis paskui man pasakė, kad ir jis taip 
manąs. 

— Brangioji, — atsako vyras, — aš neabejoju tavo teisumu, bet 
pridėjęs ranką prie širdies pareiškiu, kad jis, kai to paklausiau, visiškai 
man pritarė ir pasakė, kad pats būtų lygiai taip pasielgęs. 

Tada juodu ėmė prisiminti daugybę atvejų, kai Polis, išgavęs 
pažadą neprasitarti, palaikydavo kiekvieną pusę. Galų gale, patikėję 
vienas kitu, juodu ėmė piktai koneveikti Polį už tokį klastingumą ir 
nutarė, kad jis buvo kaltininkas kone visų tarp jų kilusių ginčų. 
Tada juodu pasidarė be galo meilūs vienas antram, ėmė kits kitam 
įtaikauti, smerkdami savo elgesį, ir sutartinai reiškė pasipiktinimą 
Poliu, kol galiausiai žmona, išsigandusi galimo kraujo praliejimo, 
ėmė karštai prašyti vyrą, kad tas leistų Poliui ramiai išvažiuoti rytojaus 
dieną, nes tada kaip tik jam ir metas grįžti į savo pulką, o po to nu- 
traukti su juo pažintį. 

Nors ir labai nekilniaširdiškas gali pasirodyti toks Lenardo elgesys, 
tačiau žmona išgavo iš jo pažadą (nors ir per didelį vargą), kad darys, 
kaip ji patarė, bet jau tą pačią dieną juodu pradėjo rodyti Poliui tokį 
neįprastą šaltumą, jog tas, būdamas ganėtinai nuovokus, pasišaukė 
Lenardą į šalį, prirėmė gerai prie sienos, ir šis pagaliau viską paaiš- 
kino. Polis nesigynė, tik pasakė, kodėl taip elgęsis. Lenardas prikišo, 
kad būtų buvę draugiškiau, jeigu jis būtų šitą jam iš anksto atskleidęs, 
nes juk galėjo žinoti, kad paslaptis būtų buvus išlaikyta. Polis kiek 
pasipiktinęs tarė, kad Lenardas ne sykį įrodęs, kaip geba išlaikyti 
paslaptį nuo žmonos. Lenardas jau karščiau atrėžė, kad turįs daugiau 
pamato jam priekaištauti, nes keistu savo elgesiu tiek sukurstęs ginčų 
tarp jo ir žmonos, kad jeigu jie nebūtų tarpusavy išsiaiškinę, ko gero, 
būtų juos ir išskyręs. Tada Polis tarė...“ 

Bet tuo metu Dikas liovėsi skaitęs, nes atsitiko vienas dalykas, apie 
kurį kalbėsime kitame skyriuje. 


XI skyrius, 


KUR ISTORIJA VYKSTA TOLIAU. 


Džozefas Endriusas sukandęs dantis kentė įžūlų franto Didaperio 
elgesį, kai tas nesivaržydamas visaip šnekino Fani, siūlydamas jai išlai- 
kymą, tačiau iš pagarbos svečiams tvardėsi ir nieko nesakė, kolei tas 

vien tik malė liežuviu, bet kai frantas, damų žvilgsniams nukrypus į 
kitą pusę, pasinaudojo proga ir leido sau nemandagiai prikišti prie 
Fani rankas, Džozefas, vos tai pastebėjęs, taip smagiai skėlė jam į ausį, 
kad tas nulėkė net per keletą žingsnių į šalį. Damos suspigo, pašoko nuo 
kėdžių, o frantas atsitokėjęs išsitraukė durklą; tai užmatęs Adamsas 
kairiąja ranka čiupo puodo dangtį, atstatė jį nelyginant skydą, nors 
kitoje rankoje jokio puolamojo ginklo neturėjo, ir, žingtelėjęs Džo- 
zefui už akių, atsistojo priešais įsiutusį frantą, kuris taip ėmė grūmoti 
visiems ir grasinti nė vieno nepaliksiąs gyvo, kad mirtinai išgąsdino 
moteris, kurios stovėjo krūvoje, netekusios žado vien nuo grėsmingų 
jo riksmų. Džozefas pasielgė kitaip: jis paprašė Adamsą, kad pasitrauk- 
tų — tegul jo varžovas prieina, jis turi gerą lazdą ir jo nebijo. Fani 
dabar nualpo ir krito poniai Adams į glėbį, kambary kilo didžiausias 
sąmyšis, ir tada ponas Bubis, prasispraudęs pro Adamsą, kuris buvo 
saugiai užsislėpęs už savo dangčio, priėjo prie Didaperio ir pareikala- 
vo, kad įsikištų durklą atgal, o satisfakciją gaus vėliau, tą jis prižadąs; 
Džozefas pasakė, kad galės jam tą satisfakciją duoti, ir kokiu tik tas 
norės ginklu. Frantas įsikišo durklą į makštis, išsiėmė iš kišenės veidro- 
dėlį ir, saikstydamasis, kad nedovanos, ėmė taisytis plaukus; pastorius 
padėjo savo skydą, o Džozefas pribėgo prie Fani ir bematant ją atgai- 
vino. Ledi Bubi subarė Džozefą, kam tas įžeidė Didaperį, bet Džoze- 
fas atsakė, kad už tokį dalyką jis būtų užpuolęs net ir visą kariuomenę. 

— Už kokį dalyką? — paklausė ledi. 

— Ponia,— atsakė Džozefas,— jis nemandagiai pasielgė su šita 
mergina. 

— Hm,-— tarė ledi, — man regis, jis norėjo tą mergšę pabučiuoti, 
tai nejau už tokį ketinimą reikia džentelmeną užsipulti? Turiu pasa- 
kyti, Džozefai, toks elgesys tau netinka. 

— Gerbiamoji,— pasakė ponas Bubis,— aš mačiau viską, kaip 
buvo, ir nepritariu savo broliui, nes negaliu suprasti, kodėl jis imasi 
būti tos merginos gynėju. 

— O aš jam pritariu,— pasakė Adamsas, — jis yra narsus vaiki- 
nas, ir kiekvienam vyrui dera ginti nekaltybę; reikia būti niekingiau- 
siam bailiui, kad neišdrįstum užstoti moters, su kuria esi sutaręs eiti 
prie altoriaus. 

— Pone,— pasakė ponas Bubis, — mano broliui ši mergina — ne- 
derama partija. 

— Taip, — pasakė ledi Bubi,— ir jūs, ponas Adamsai, skatindamas 
panašius dalykus, elgiatės irgi ne taip, kaip dera jūsų padėčiai; mane 

labai stebina, ko jūs čia kišatės. Man regis, jums labiau derėtų paisyti 
savo šeimos ir žmonos. 

— Iš tikrųjų, — pritarė ponia Adams, — jūsų malonybė sakote 
šventą teisybę; jis prišneka aibes visokių nesąmonių, sako, kad visa 
parapija — jo vaikai. Aš, aišku, nesuprantu, ką jis turi omeny; kokia 
kita moteris dar galėtų pamanyti, kad jis klaidžioja klystkeliais, bet 
tuomi aš jo nekaltinu. Aš moku skaityti Šventąjį raštą ne blogiau už jį, 
tačiau niekur neradau parašyta, kad pastoriui privalu išlaikyti svetimus 
vaikus; 0 jis dar yra neturtingas ir gauna taip mažai, kad vos užtenka, 
kaip jūsų malonybė žinote, mums patiems ir mūsų pačių vaikams. 

— Gerai sakot, ponia Adams, — prabilo ledi Bubi, kuri iki tol 
nebuvo jai ištarusi anei žodžio, — ir atrodote labai sumani moteris, o 
jūsų vyras, patikėkit, elgiasi labai kvailai ir pats sau kenkia, nes mano 
sūnėnas griežtai nusistatęs prieš tas vedybas, ir, suprantama, aš 
negaliu jo už tai kaltinti — jos mūsų šeimai nieku būdu nepriim- 
tinos. 

Ir ledi toliau panašiai kalbėjo su ponia Adams, tuo tarpu frantas 
šokinėjo po kambarį, purtydamas galvą kiek iš skausmo, kiek iš 
pykčio; Pamela priekaištavo vargšei Fani už neregėtą savikliovą tikėtis 
tokio jaunikio kaip jos brolis. Fani tylėjo, visas jos atsakymas tebuvo 
ašaros, kurios jau seniai buvo pradėjusios drėkinti jos skepetaitę; tai 
pamatęs Džozefas paėmė Fani už parankės ir išsivedė ją lauk, dieva- 
godamasis, kad jam nereikia tokių giminių, jeigu jie nusistatę prieš tąją, 
kuri jam brangiausia pasaulyje. Jis išėjo susikibęs su Fani kairiąja 
ranka, dešinėje grėsmingai laikydamas lazdą, ir anei vienas — nei 
ponas Bubis, nei frantas — nebandė pastoti jam kelio. Dabar ir ledi 
Bubi su visa drauge labai nebeilgai svečiavosi, nes suskambo jos dvaro 
varpas, kviesdamas pietų, o jie dar turėjo spėti persirengti. 

Adamsas atrodė didžiai nusiminęs, ir jo žmona, tą supratusi, pra- 
dėjo tepti jo širdį vedybiniu balzamu. Pasakė, kad tikrai yra ko siel- 
vartauti, nes savo kvailystėmis beveik pražudė šeimą, tačiau jis, aišku, 
labiausiai kremtasi netekęs dviejų savo vaikų — Džozefo ir Fani. Mo- 
tinos kalbą pasigavo vyriausioji duktė. 

— Tikrai, tėve, kaip tau leidžia sąžinė prisivesti čia svetimų ir ati- 
duoti jiems paskutinį kąsnį, atėmus iš savo vaikų. Tu juos čia laikai 
nuo pat sugrįžimo ir, kiek matau, gausi laikyti dar visą mėnesį. Negi 
privalai ją maitinti dėl to, kad ji graži. Tik aš nematau, kad būtų gra- 
žesnė už kitas. Jeigu žmonės būtų maitinami už jų gražumą, kažin 
ar ji gautų daugiau negu kitos, nemanau. Na, dėl pono Džozefo, tai 

nieko nesakau; jis yra garbingo nusistatymo jaunikaitis ir anksčiau ar 
vėliau atsimokės už tai, ką gavęs. Bet šita mergina... ko gi ji negrįžta 
ten, iš kur pabėgo? Tokiai valkatai aš neduočiau nė skatiko, net jeigu 
ji mirtų badu, o aš turėčiau milijoną pinigų. 

— O aš duočiau! — sušuko mažasis Dikas.— Tėte, aš nenoriu, 
kad vargšė Fani mirtų badu, aš jai atiduosiu visą savo duoną ir sūrį.— 
Ir jis atkišo, ką laikė rankoje. 

Adamsas nusišypsojo berniukui ir pasakė esąs labai patenkintas, 
kad jo sūnus — tikras krikščionis; jei turėtų puspensį, mielai jam 
duotų; paskui pasakė, kad visų pareiga yra žiūrėti į kitus kaip į savo 
brolius ir seseris ir taip pat juos mylėti. 

— Taip, tėte,— atsakė vaikas, — aš ją myliu labiau negu savo 
seseris, nes ji gražesnė už visas. 

— (Gražesnė, tu besarmati?! — įtūžo sesuo ir trenkė broliui per 
ausį; tėvas tikriausiai būtų jai už tai nedovanojęs, bet tuo metu par- 
grįžo Džozefas su Fani ir prekijas. 

Adamsas liepė žmonai pataisyti jiems pietus, o ji atsakė niekaip 
negalinti, nes turinti kitų darbų. Adamsas prikišo jai, ko ginčijasi, ir 
paminėjo daug vietų iš Šventojo rašto, įrodančių, kad vyras yra šeimos 
galva ir žmona privalo jam nusileisti ir jo klausyti. Žmona atkirto, kad 
kalbėti Šventojo rašto žodžiais ne bažnyčioje yra šventvagystė; kad 
tokie dalykai labai tinka skelbti iš sakyklos, tačiau juos taikyti kasdie- 
ninėje kalboje yra tikėjimo išniekinimas. Džozefas pasakė ponui 
Adamsui, kad jis anaiptol neketina varginti nei jo, nei ponios Adams, o 
atėjo tik norėdamas paprašyti visų, ar nepadarytų jam tokios malonės, 
nesutiktų nueiti pas Džordžą (į parapijos smuklę), kur jis užsakė 
visiems pietus — kiaulienos su daržovėmis. Ponia Adams, šiaip labai 
gera moteriškė, tik kiek per taupi, mielai priėmė šį kvietimą; jos pavyz- 
džiu pasekė pastorius, ir visi drauge išėjo, nepaliko nė Diko, kuriam 
Džozefas davė šilingą, kai išgirdo, kokį dosnumą jis norėjo parodyti jo 
brangiajai Fani. 

XII skyrius, 


KURIAME JAUTRIOS ŠIRDIES SKAITYTOJAS 
SUŽINOS TAI, KAS JAM NESUTEIKS 
PASITENKINIMO. 


Prekijas, vos tiktai išgirdęs, kad didieji parapijos namai pri- 
klauso ledi Bubi, pradėjo visko teirautis ir sužinojo, kad ji — sero To- 
maso našlė ir kad seras Tomasas kadaise nupirko Fani, kokių trejų 
ar ketverių metukų amžiaus, iš pakeleivingos moteriškės; ir va, kai 
pasibaigė kuklūs, bet draugiški pietūs, jis pranešė Fani, jog, manąs, 
galėtų pasakyti, kas jos tėvai. Visa draugė, o ypač pati Fani sukluso, 
išgirdę tokį prekijo pranešimą. Ir tada jis ėmė pasakoti, o visi kuo 
dėmesingiausiai klausytis. 

— Nors dabar man tenka pelnyti duoną tokiu varganu darbu, 
kadaise aš buvau džentelmenas, mat taip vadinami šitos profesijos 
žmonės. Trumpai drūtai, buvau Airijos pėstininkų pulko būgnininkas. 
Eidamas tas garbingas pareigas, aš turėjau lydėti mūsų pulko karinin- 
ką į Angliją verbuoti kareivių. Žygiuodami iš Bristolio į Frumą (suma- 
žėjus prekybai vilna, medžiagų audimo miestai pradėjo duoti didelį 
skaičių rekrūtų), mes pasivijom keliu einančią moteriškę, maždaug 
trisdešimties metų amžiaus, ne kažkokią gražuolę, bet kareiviui visai 
tinkamą. Kai pasivijom, ji prisiderino žingsnį ir ėjo drauge su mumis, 
šnekučiuodama su mūsų damomis (mūsų būryje visi, tai yra seržantas, 
abu eiliniai ir dar vienas būgnininkas, turėjo sau po moterį, tik aš ne). 
Supratęs, kad ji bus mano daliai, nieko nelaukdamas priėjau prie jos, 
kareiviškai pasimeilinau ir greitai pasiekiau, ko norėjau. Kol nuėjom 
mylią kelio, mudu viską sutarėm ir gyvenom nuo to laiko kaip vyras ir 
žmona iki pat jos mirties valandos. 

— Manau,— nutraukė jį Adamsas, — judu turėjot nusipirkti lei- 
dimą santuokai, nes juk nebuvo kaip paduoti užsakų, kai taip žygiavot 
iš vienos vietos į kitą. 

— Taip, pone, — atsakė prekijas, — mes gavome leidimą gulti į 
vieną lovą be bažnyčios užsakų. 

— Taigi taigi, — tarė pastorius, —ex necessitate* galima apsieiti 
ir su leidimu, tačiau, aišku, pirmasis kelias yra daug teisingesnis ir 
pageidautinesnis. 


* Iš būtinvbės (lot.). 

Prekijas pasakojo toliau taip: 

— Ji grįžo su manim į mano pulką ir danginosi drauge iš būsto 
į būstą, kol galų gale, kai mes stovėjome Gelovėjuje, susirgo drugiu ir 
numirė. Gulėdama mirties patale, ji pasišaukė mane ir graudžiai verk- 
dama pasakė negalinti palikti šio pasaulio, neatskleidusi vienos paslap- 
ties, kuri, jos žodžiais, buvo vienintelė nuodėmė, sunkiai slegianti jai 
širdį. Ji pasisakė, kad seniau klajojusi su čigonais, kurie vogdavo 
vaikus, bet pati tėra padariusi tik vieną tokį nusikaltimą, tačiau dėl jo 
graužiasi daugiau negu dėl visų kitų nuodėmių, nes šitas jos darbas ga- 
lėjo būti tėvams mirtis. ,,Mat,— pridūrė ji, — tiesiog negalima aprašyti, 
kokio gražumo buvo tas vaikelis, kuris tada, kai pavogiau, buvo maž- 
daug pusantrų metukų amžiaus. Mes tą mergytę išlaikėm daugiau 
kaip porą metų, o tada aš ją pardaviau už tris ginėjas serui Tomasui 
Bubiui iš Somersetšyro“. Na, o jūs patys žinote, ar daug šitoje grafystė- 
je turi šią pavardę. 

— Taip, — pasakė Adamsas, — čia yra keli skvairai Bubiai, tačiau 
sero Bubio tai, regis, tarp gyvų nėra anei vieno, be to, viskas taip 
gerai atitinka, kad abejoti tikrai nėra ko; tačiau jūs pamiršot pasakyti 
pavardę tų žmonių, iš kurių vaikas buvo pavogtas. 

— Jų pavardė, — atsakė prekijas,— Endriusai. Jie gyveno už ko- 
kių trisdešimt mylių nuo skvairo, ir ji man sakė, kad garantuotai 
juos galėčiau rasti pagal vieną požymį: jų dukters labai keistas var- 
das — Pamila ar Pamela; vieni sako vienaip, kiti — kitaip. 

Fani, kurios veidas persimainė, išgirdus pavardę, dabar gatavai 
nualpo; Džozefas išblyško, o vargšelis Dikas paleido gerklę; pastorius 
parpuolė ant kelių ir ėmė šūkaloti, dėkodamas dievui, kad viskas iš- 
aiškėjo, kol dar nepadaryta baisi kraujomaišos nuodėmė; 0 prekijas 
stovėjo apstulbęs, visai nesusigaudydamas, kas čia pasidarė, tačiau ne- 
trukus tos sumaišties priežastį jam paaiškino pastoriaus duktė, kuri 
vienintelė buvo viskam abejinga (jos motina trynė Fani smilkinius 
ir visaip stengėsi atgaivinti) ir kuriai, tiesą sakant, nelaimingosios Fani 
buvo mažiausiai gaila iš visų, atsidūrusių toje padėtyje, kurioje, 
nors ir užjausdami, mes ją truputį paliksime ir nueisim pas ledi Bubi. 

XIII skyrius 


SUGRIŽĘ PAS LEDI BUBI, 
SUŽINOME APIE ŽIAURIĄ 
KOVĄ JOS ŠIRDYJE 
TARP MEILĖS IR IŠDIDUMO IR APIE TAI, 
KAS NUTIKO, IŠGIRDUS NAUJIENĄ. 


Ledi su visais atsisėdo prie stalo pietauti, bet valgyti nieko nevalgė. 
Vos tiktai stalas buvo nudengtas, ji pašnibždėjo Pamelai, kad sune- 
galavo, ir paprašė ją užimti savo vyrą ir frantą Didaperį. Tada nuėjo 
į miegamąjį, liepė pašaukti Slipslop ir krito į lovą, draskoma meilės, 
pykčio bei nevilties ir ilgiau nebegalėdama tų kunkuliuojančių jausmų 
sulaikyti nuo išsiveržimo. Slipslop priėjo prie jos lovos ir paklausė jos 
malonybę, kaip jaučiasi, tačiau, užuot apsakiusi savo širdies audrą, kaip 
buvo ketinusi, ponia leidosi į ilgus išvedžiojimus apie Džozefo Endriu- 
so grožį ir dorybes ir galiausiai baigė, išreikšdama susirūpinimą, kad 
tiek švelnumo nueina perniek, nes atitenka tokiai menkystei kaip Fani. 
Puikiai žinodama, kaip numaldyti ponios įniršį, Slipslop pradėjo kar- 
toti, dar su padidinimais, jeigu tik tai įmanoma, viską, ką toji buvo ką 
tik sakiusi, o baigdama pridūrė, kaip būtų gerai, jei Džozefas būtų 
džentelmenas ir ji galėtų pamatyti jos malonybę tokio vyro glėbyje. 
Ledi tada pašoko iš lovos ir, perėjusi porą sykių per kambarį, sušuko 
giliai atsidususi: 

— Taip, jis padarytų laimingą bet kokią moterį! 

— Jūsų malonybė,— pasakė Slipslop,— su juo būtų laimingiau- 
sia moteris pasaulyje. Kas tie visi papročiai ir kitokie niekai — nulis. 
Argi svarbu, ką šneka žmonės? Nejau aš turiu nevalgyti skanumynų 
vien dėl to, kad žmonės manęs nevadintų smaliže? Jeigu jau pasiryž- 
čiau tekėti už kokio vyriškio, tai niekas pasaulyje man nesukliudytų 
šitos dilemos įvykdyti. Jūsų malonybė neturite tėvų, kurie jums užpro- 
paguotų, be to, Džozefas dabar yra jūsų giminaitis ir nė kiek ne bloges- 
nis džentelmenas negu kuris kitas iš visos mūsų grafystės. Ir kodėl 
moteris negalėtų daryti kas jai patinka, kaip ir vyriškis? Kodėl jūsų 
malonybė negalėtų ištekėti už brolio, kaip kad jūsų sūnėnas vedė 
seserį? Tikrai, būtų krimonalinis nusikaltimas, jeigu aš neįkalbinčiau 
jūsų malonybės taip padaryti. 

— Bet, brangioji Slipslop, — atsakė ledi, — jeigu aš ir sumanyčiau 
leisti sau panašią silpnybę, man ant kelio stovi ta prakeiktoji Fani, 
kurią šitas beprotis... ak, kaip aš jo nekenčiu ir niekinu! 

— O, tą bjaurią pajuodėlę, — suriko Slipslop,— palikit man! Ma- 
nau, jūsų malonybė girdėjo, kad Džozefas buvo susikibęs su vienu pono 
Didaperio tarnu dėl jos; tai va, jo šeimininkas liepė šį vakarą ją nuga- 
benti jam per jėgą. Aš pasirūpinsiu, kad jiems netrūktų pagalbininkų. 
Kai jūsų malonybė mane pašaukėte, apačioje aš kaip tik ir kalbėjau su 
tuo džentelmenu. 

— Tai eik vėl pas jį, — pasakė ledi Bubi,— ir tučtuojau, nes gal 
ponas Didaperis susipras išvykti kuo greičiau. Padaryk ką tik galėsi, 
nes aš tvirtai esu pasiryžus nejsileisti tos mergšės į savo šeimą; aš pasis- 
tengsiu grįžti pas svečius, tik pranešk, kai jos čia nebebus. 

Slipslop išėjo, 0 jos šeimininkė pradėjo samprotauti apie savo 
elgesį šitaip: 

„Ką aš darau? Kodėl leidau aistrai nejučiom įsėlinti į savo širdį? 
Nuo kada aš ryžausi savęs to paklausti? Ištekėti už tarno! Beproty bė. 
Ar beišdrįsčiau tada pažiūrėti į akis savo pažįstamiems? Tačiau aš galiu 
nuo jų pabėgti; pabėgti su tuo, kuris vienas man duos daugiau lai- 
mės, negu gali duoti visas pasaulis be jo. Pabėgti... ir be perstogės sma- 
guriauti tom grožybėm, kurias net iki alpulio trokšta regėti mano lieps- 
nojanti vaizduotė, tenkinti kiek tik širdis trokšta visus savo geidulius, 
visus norus... Ak! Radau ką dievinti! Tarną! Kaip niekinu, kaip smer- 
kiu tą savo meilę! Tačiau kodėl? Ar jis nėra kilnus, malonus, mielas? 
Mielas... kam? Tai bjauriai mergšei, tai padugnei, apie kurią net gal- 
voti man gėda. Negi jam... Taip, jam labiau patinka ji. Tebūnie pra- 
keikti visi jo meilumai ir gerumai, ir ta niekinga širdis, iš kur jie visi 
paeina, jeigu ji gali nusižeminti iki tos šlykščios nususėlės ir būti tokia 
kurčia ir nedėkinga tai garbei, kurią jam duodu aš... Ir kaip aš galiu 
mylėti tokį pabaisą? Ne, aš išplėšiu jo atvaizdą iš savo širdies, sutrypsiu 
Jį, sunaikinsiu! Pasistengsiu tuos apgailėtinus žavesius, kuriuos dabar 
niekinu, subjauroti savo akyse. Nes juk neištversiu, jei ši paleistuvė 
mėgausis tomis grožybėmis, kurios man atgrasios. Ne, nors aš negaliu 
jo pakęsti, nors nuspirčiau jį, jeigu klūpotų man po kojų, vis dėlto ir 
jokia kita negaus tos palaimos, kuria aš šlykščiuosi. Kodėl sakau „pa- 
laimos“? Man juk tai būtų gyva pragaištis — dėl žemos ir gėdingos 
užgaidos patenkinimo paaukočiau savo reputaciją, vardą, savo padėtį! 
Baisu net pagalvoti! Juk daug daugiau džiaugsmo teikia mintys apie 
dorybę ir išmintingumą negu tas menkas pasitenkinimas, kurį gaunam 

iš ydų ir paikystės! Kur aš leidausi nuvedama šios apgaulingos, bepro- 
tiškos aistros, paprasčiausiai užmiršusi pasitelkti pagalbon protą? 
Protą, kuris man dabar atvėrė akis, parodė mano troškimus tikruoju 
pavidalu ir tučtuojau padėjo jų atsikratyti. Taip, ačiū dangui ir mano 
savigarbai, kad dabar visiškai nugalėjau tą bevertę aistrą, ir net jeigu 
jos kelyje nebūtų jokių kliūčių, mano savigarba išdidžiai atmestų bet 
kokį malonumą, kuris būtų pasekmė tokios žemos, tokios apgailėtinos, 
tokios gėdingos... 

Tą akimojį pas ją įpuolė Slipslop ir, dusdama iš susijaudinimo, 
suriko: 

— Ak, ponia, aš atnešiau negirdėtą žinią. Tomas, mūsų tarnas, ką 
tiktai parėjo iš Džordžo, o ten, kaip regis, pietavojo Džozefas su visais 
kitais; tai jis sako, kad ten kažkoks nepažįstamas žmogus apskelbė, jog 
Fani ir Džozefas yra brolis ir sesuo. 

— Kaip tai, Slipslop! — sušuko nustebusi ledi. 

— Aš neturėjau laiko smulkiau patirti, — suriko Slipslop,— bet 
Tomas sako, kad čia tikra teisybė! 

Nuo šios nelauktos žinios kaip bemat išgaravo visos nuostabios 
mintys, kurias aukštoji proto galia buvo ką tik sutelkusi. Trumpai 
tariant, vos tiktai neviltis, daugiausia ir sukursčiusi tuos neapykantos 
žodžius, kuriuos girdėjom, pradėjo sklaidytis, ledi kiek padvejojo, o 
paskui, pamiršusi visą savo monologo prasmę, liepė kameristei eiti ir 
pasakyti Tomui, kad prisistatytų į svetainę, kur ir pati nuskubėjo pra- 
nešti naujienos Pamelai. Pamela pasakė negalinti tuo patikėti, nes nėra 
girdėjusi, kad jos motina būtų kada netekusi vaiko ar būtų turėjusi 
daugiau vaikų negu ją ir Džozefą. Ledi baisiai ant jos supyko ir išdro- 
žė kalbą apie iškilėlius ir apie išsižadėjimą giminių, kurie tik visai ne- 
seniai pasidarė lygūs su ja. Pamela nieko neatsakė, tačiau ponas Bubis 
stojo jos pusėn ir griežtai subarė tetą, kad taip elgiasi su jo žmona; jis 
pasakė, kad jeigu būtų ne toks vėlus metas, Pamela tuojau pat išvažiuo- 
tų iš jos namų; kad jeigu ši mergina pasirodytų tikrai esanti jos sesuo, 
jis įsitikinęs, jog Pamela mielai ją priglaustų prie širdies, ir jis padary- 
tų taip pat. Paskui pareiškė norą pakviesti tą žmogų, o kartu ir mergi- 
ną, tai ledi Bubi tučtuojau išsiuntė tarną; nusprendusi, kad taip bus 
geriau, ji atsiprašė Pamelą už savo žodžius, toji meilingai jai atleido, 
ir viskas susitvarkė. 

Atėjo prekijas drauge su Fani ir Džozefu, kuris nieku gyvu jos vie- 
nos nepaliko; prisistatė ir pastorius, skatinamas ne tik smalsumo, kurio 
turėjo pakankamai, bet ir pareigos, kaip ją suprato, būti kartu su jais 

ir raginti, kaip darė visą kelią, kol atėjo, kad džiaugtųsi, nors jiems iš 
skausmo plyšo širdis, ir dėkotų dievui, taip stebuklingai išvengę sun- 
kios nuodėmės. 

Vos atėję į Bubi Holą, jie tuoj buvo pakviesti svetainėn, kur pre- 
kijas pakartojo tą pačią istoriją, kurią buvo pasakojęs anksčiau, ir 
užgarantavo, kad sako gryną teisybę, todėl visi, kas tik klausėsi, pui- 
kiausiai juo patikėjo, išskyrus Pamelą, kuri niekada nebuvo girdėjusi 
tėvų užsimenant apie tokį nutikimą ir tikrai pamanė, kad tai — netei- 
sybė; išskyrus ledi Bubi, kuri nujautė netiesą, nes karštai troško, kad 
tai būtų tiesa, ir išskyrus Džozefą, kuris bijojo, kad nebūtų teisybė, 
nes baisiai norėjo, jog būtų neteisybė. 

Ponas Bubis paprašė visus sutramdyti savo smalsumą ir atidėti ga- 
lutinį sprendimą — tikėti ar netikėti — iki rytojaus ryto, kada atvyks 
senasis ponas Endriusas su žmona, kuriuos juodu su Pamela nori vežtis 
namo savo karieta; tada bus galima tikrai sužinoti, teisinga ar netei- 
singa yra ši istorija, kuri, pasakė jis, dėl daugelio svarių aplinkybių 
atrodo tikėtina, juo labiau kad jis nemato jokios priežasties, dėl kurios 
prekijas būtų turėjęs ją pramanyti ar stengtis taip juos apmeluoti. 

Ledi Bubi, labai neįjpratusi prie tokios draugijos, maloniai pa- 
kvietė prie stalo visus — tai yra sūnėną su žmona, jos brolį ir seserį, 
frantą ir pastorių. Na, o prekiją liepė tarnams priimti kuo geriausiai. 
Visa draugė svetainėje, išskyrus tik nusiminusius įsimylėjėlius, kurie 
sėdėjo tylūs ir paniurę, buvo labai linksma; ponas Bubis įkalbėjo 
Džozefą, kad atsiprašytų poną Didaperį, ir tas buvo didžiai patenkintas. 
Didaperis ir pastorius pokštaudami laidė vienas kitam pastabas, dau- 
giausia dėl drabužių, ir juokino visus kitus. Pamela priekaištavo bro- 
liui Džozefui, ko tas nuliūdo, užuot džiaugęsis, kad įgijo dar vieną 
seserį. Sakė, jeigu jis myli Fani tikra meile, kaip ir dera, tai nėra jokios 
priežasties krimstis, kad juodu vieno kraujo. Ta proga Adamsas pra- 
dėjo kalbą apie platonišką meilę, nuo kurios greitai perėjo prie ano 
pasaulio džiaugsmų ir užbaigė tvirtai pabrėždamas, kad tokio dalyko 
kaip pasitenkinimas šiame pasaulyje nėra. Sulig tais žodžiais Pamela 
ir jos vyras vienas kitam nusišypsojo. Ir toji laiminga pora pasiūlė vi- 
siems skirstytis miego (niekas daugiau neparodė nė menkiausio 
ženklo, kad norėtų poilsio), ir visi sugulė į jiems paklotas lovas; neišlei- 
do nė Adamso, nes naktį įsišėlo audra. Fani tai labai norėjo išeiti drau- 
ge su pastorium, tačiau visi taip primygtinai įkalbinėjo ją pasilikti, 
kad galų gale, Džozefui patarus, ji nusileido. 

APIE KELETĄ KEISTŲ NAKTIES ĮVYKIŲ, 
KAI ADAMSUI KAD KIEK BŪTŲ BLOGAI BAIGĘSI 
IŠ DALIES PER JO GERUMĄ, 

IŠ DALIES PER IŠSIBLAŠKYMĄ. 


Praėjus kokiai valandai, kai visi sugulė (jau buvo maždaug trečia 
ryto), frantas Didaperis, kuriam taip rūpėjo Fani, kad negalėjo nė akių 
suleisti, o visą laiką tik suko galvą, kaip čia tą savo troškimą paten- 
kinti, pagaliau sugalvojo planą šiam tikslui pasiekti. Iš anksto įspėtas 
tarnas buvo jam sužinojęs, kur miega Fani, tai dabar jis atsikėlė, 
apsivilko chalatą, kelnes ir atsargiai nuėjo koridoriumi link jos kam- 
bario; sustojęs prie durų, kurias manė esant jos, atidarė kiek galėda- 
mas tyliau ir įėjo į vidų. Kvapas, palietęs jo šnerves, buvo toks, Kokio 
jis nesitikėjo šitokios švelnios būtybės miegamajame ir koks mažiau 
įkaitusį meilikautoją būtų galėjęs nelabai maloniai nuteikti. Apgraibo- 
mis, nes buvo visiškai tamsu, jis šiaip taip užkrapeno lovą ir prasklei- 
dęs užuolaidas sukuždėjo Džozefo balsu (mat puikiai mokėjo mėg- 
džioti): 

— Fani, mano angele, aš atėjau tau pasakyti, kad ta istorija, kur 
prekijas vakar vakare pasakojo, yra, kaip sužinojau, prasimanyta. 
Aš tau ne brolis, o mylimasis ir, nebelaukdamas daugiau nė minutės, 
noriu gauti džiaugsmo su tavimi. Tu jau pakankamai esi įsitikinusi 
mano pastovumu ir tikrai Žinai, kad tave vesiu, tai jeigu mane myli, 
duok man pasimėgauti savo žavesiais. 

Taip kalbėdamas jis nusimetė tas kelias drapanas, kur vilkėjo, ir, 
įšokęs į lovą, aistringai apkabino savo įsivaizduojamą angelą. Neiš- 
girdęs iš jos anei žodžio, jis kiek nustebo, bet ne mažiau ir nudžiugo, 
nes buvo su tokiu pat įkarščiu suspaustas jos glėbyje. Tačiau neilgai 
jis teišbuvo toje saldžioje nežinioje — greitai tiek jis, tiek jo numylė- 
toji suprato apsirikę. Mat toji, kurią Didaperis laikė apkabinęs, buvo 
manieringoji Slipslop; jinai beregint pažino tą, kurį buvo palaikiusi 
Džozefu, o jis niekaip negalėjo susigaudyti, kas čia vietoj Fani. Jis 
taip mažai tebuvo matęs tą kilniąją damą ar tiek mažai kreipęs į ją 
dėmesio, kad net šviesa nebūtų jam padėjusi ją pažinti. Vos tik suprato 
savo klaidą, frantas Didaperis buvo bešokstąs iš lovos dar didesniu 
greičiu, negu įšoko, tačiau budrioji Slipslop jį sulaikė. Ši apdairi 

moteris, nusivylusi, kad nebeteko tų gardžių malonumų, kuriais jau 
buvo pradėjusi vaizduotėje mėgautis, nusprendė nieko nelaukdama pa- 
aukoti auką savo dorybei. Teisybę sakant, ji sumanė išnaudoti progą ir 
užgydyti žaizdas, kurias, kaip būgštavo, pastaruoju metu buvo galėjusi 
savo elgesiu padaryti geram savo vardui; kadangi buvo nepaprastai 
gudri, tai suvokė, kad nelemtasis frantas puikiai jai padės ponios akyse 
dar sykį pasirodyti, kokia jos skaistybė nepalaužiama. Todėl, kai jis 
jau buvo bešokąs iš lovos, nutvėrė jį už marškinių ir sukriokė: 

— Ak tu, pašlemėke! Tu pasikėsinai į mano skaistybę ir, ko gero, 
atėmei, kol miegojau. Aš visiem pasakysiu, kad mane išprievartavai, 
aš nedovanosiu už tai, atkeršysiu — paduosiu tave į teismą! 

Frantas muistydamasis stengėsi ištrūkti, bet ji tvirtai jį laikė ir kuo 
garsiausiai šaukė: 

— Gelbėkit! Žudikas! Prievartauja! Plėšikas! Gelbėkit! 

Sulig tais žodžiais pastorius Adamsas, kuris gulėjo gretimame 
kambary ir nemiegojo, o mąstė apie prekijo pasakytą žinią, iššoko iš 
lovos ir, nė nestabtelėjęs užsimesti kokią drapaną, nuskubėjo ten, iš 
kur buvo girdėti riksmas. Patamsiais jis pripuolė tiesiai prie lovos ir čia 
užgriebė nuogą franto kūną (nes Slipslop buvo perplėšusi jo marški- 
nius); pajutęs, kokia švelni oda, ir išgirdęs jį tyliai prašant Slipslop, 
kad paleistų, pastorius be jokių dvejonių nusprendė, kad čia ir yra 
toji moteris, kuriai gresia pavojus, o tučtuojau kritęs ant lovos ir nu- 
tvėręs Slipslop už smakro, apžėlusio šiurkščia barzda, dar tvirčiau 
tuo patikėjo, todėl išvadavo frantą, kuris nieko nelaukdamas spruko 
lauk, ir tada vėl atsigręžė į Slipslop, bet skaudžiai gavo per ausį, tai 
užpykęs taip žiebė atsilygindamas, kad jeigu jo kumštis patamsy ne- 
būtų pralėkęs pro šalį ir trenkęs į pagalvį, o kliuvęs į tikslą, vargšei 
Slipslop būtų buvusi paskutinioji. Kai nepataikė, Adamsas nesusilaikė 
ir užgriuvo tiesiai ant Slipslop, kuri visomis jėgomis pradėjo jį tvatyti ir 
draskyti; jis irgi nenusileido ir taip pat uoliai darbavosi kumščiais, ir 
visa jos laimė, kad buvo tamsu. Galiausiai Slipslop suriko, kad ji — 
moteris, bet Adamsas atsakė, kad ji greičiau velnias, o jeigu taip, jam 
dera pasigalynėti. Tuo momentu jis gavo naują antausį, tai įdūkęs taip 
dėjo dėl atminimo jai į paširdžius, kad ji sukriokė per visą namą. Pas- 
kui nutvėrė už plaukų (nes skarelė buvo per muštynes nusmukusi), 
prispaudė galvą prie lovos galo, ir tada abudu ėmė šaukti, kad įneštų 
žiburį. 

Ledi Bubi, kuri nemiegojo kaip ir visi jos svečiai, girdėjo šur- 
mulį jau nuo pat pradžių; būdama narsi moteris, užsisegė apatinį 

sijoną, užsimetė chalatą, įsispyrė į šlepetes ir, pasiėmusi žvakę, visą 
laiką degančią jos miegamajame, be jokios baimės patraukė į Slipslop 
kambarį, kur įėjo kaip tik tuo metu, kai Adamsas iš dviejų kalnų, ku- 
riuos Slipslop turėjo priekyje, susivokė ją esant moterį. Tada jis nu- 
sprendė, kad ji — ragana, ir pasakė manąs, kad šias krūtinės žindę 
pulkai velnių. Slipslop, pamačiusi ledi Bubi įeinant į kambarį, visa 
gerkle suriko: 

— Gelbėkit! Prievartauja! 

Adamsas, pastebėjęs šviesą, staigiai atsisuko ir pamatė ledi (kaip ir 
jinai jį) tą akimirksnį, kai ji įėjusi sustojo prie lovos kojūgalio, nes, 
išvydusi nuogutėlį Adamsą, iš drovumo nedrįso toliau beeiti. Ji ėmė 
pastorių koneveikti kaip didžiausią nedorėlį, ypač šėlo už tai, kad jis 
išdrįso savo paleistuvystėms pasirinkti jos namus ir savo gyvulišku- 
mui — jos kameristę. Vargšas Adamsas, jau spėjęs pamatyti, su kuo 
atsidūrė vienoje lovoje, o dabar susigriebęs, kad yra visai nuogas, aps- 
tulbo ne mažiau už pačią ledi Bubi ir žaibiškai šmurkštelėjo po ant- 
klode, nors skaisčioji Slipslop visaip stengėsi jį iš ten išstumti. Tada, 
iškišęs galvą, kuri dėl gražumo buvo su naktine flanelės kepuraite, jis 
pareiškė esąs nekaltas ir pasakė poniai Slipslop tūkstantį sykių atsi- 
prašąs už smūgius, kurių nepagailėjo, palaikęs ją ragana. Tuo mo- 
mentu ledi Bubi žvilgtelėjo žemėn ir pamatė kažką labai skaisčiai 
žvilgant, o kai paėmė į rankas, pasirodė, jog tai brangus deimanti- 
nis rankogalių segutis. Kiek toliau ji pamatė ir pačią marškinių ran- 
kovę su mezginių raukiniais. 

— (Oho-ho! — tarė ji.— Ką tai reiškia? 

— Ak, ponia,— atsiliepė Slipslop,— aš nieko nežinau, kas čia 
nutiko, buvau taip persigandus. Čia galėjo būti suėję koks dešimt 
vyrų. 

— Kieno yra šie mezginiuoti marškiniai ir brangakmeniai? — 
paklausė ledi. 

— Be abejo, to ponaičio,— sušuko pastorius, — kurį, įėjęs į kam- 
barį, palaikiau moteriške; o nuo to ir prasidėjo visi kiti nešusipratimai. 
Nes jeigu būčiau pažinęs, kad ten vyras, būčiau jį sulaikęs, net jeigu 
būtų buvęs kaip Heraklis, nors jis, kaip atrodo, veikiau panašus į 
Hilą?!*. 

Tada jis paaiškino, ko atsikėlė iš lovos, ir apsakė viską, kas nutiko 
iki ledi ateinant; ir ši, žiūrėdama į Slipslop bei jos kavalierių, kurių 
tik galvos kyšojo priešinguose lovos kampuose, stačiai springo juokais. 
Slipslop irgi daugiau nebekaltino pastoriaus norėjimu išprievartauti, 

tai ledi, paliepusi pastoriui grįžti į savo lovą, kai tik ji išeisianti iš čia, 0 
Slipslop įsakius keltis ir prisistatyti pas ją, nuėjo į savo kambarį. 

Jai išėjus, Adamsas vėl pradėjo atsiprašinėti ponią Slipslop, ir 
ji kaip tikra krikščionė ne tik kad jam atleido, bet pradėjo labai 
mandagiai slinktis prie jo; supratęs tai kaip ženklą išeiti, jis tuoj išlipo 
iš lovos ir nuskubėjo kuo greičiausiai į savo kambarį, tik kaip tyčia, 
užuot pasukęs dešinėn, pasuko į kairę ir pataikė pas Fani. Kaip skaity- 
tojas tikriausiai prisimena, Fani nė bluosto nebuvo sudėjusi visą 
praėjusią naktį ir buvo labai nusikamavusi per dieną, todėl net mintys 
apie Džozefą jos nebekankino, ir ji užmigo taip kietai, kad negirdėjo 
triukšmo už sienos. Adamsas apgraibom susirado lovą, atsargiai pakėlė 
antklodę, kaip jau buvo nuo seno įpratintas ponios Adams, įlipo ir 
atsigulė ant pačios briaunos — tą vietą jam visam laikui buvo nuskyru- 
si geroji jo moteriškė. 

Kaip koks katinas ar kambarinis šuniukas, priklausantis gražuolei 
nimfai, dėl kurios dūsauja tūkstančiai įsimylėjėlių, ramiai gulėdamas 
šalia žavingosios mergelės ir nenutuokdamas esąs palaimingoje vie- 
toje, galvoja apie pagausimą pelę ar nutversimą iš lėkštės riekę 
duonos su sviestu, taip ir Adamsas gulėjo šalia Fani, nenutuokdamas 
esąs prie pat rojaus, ir net saldžiakvapis jos alsavimas nepramušė ta- 


bako smarso, tvyrančio jo šnervėse. Jo dar nebuvo pradėjęs imti 
miegas, ka: mm.elasis Džozefas, kuris slapta buvo susitaręs ateiti auštant 
pas Fani, tyliai pabilsnojo į jos kambario duris; kai pabeldė antrą 

sykį, Adamsas suriko: „Prašau! Prašau!“, Džozefas pamanė supai- 
niojęs duris, nors Fani buvo jam viską kuo aiškiausiai nusakiusi, tačiau, 
išgirdęs draugo balsą, įėjo ir pamatė ant kėdės moteriškus drabužius. 
Tuo metu busdama Fani ištiesė ranką ir, palietusi Adamso barzdą, 
aiktelėjo: 

— O viešpatie! Kur aš? 

— Dangaus karaliau, kur aš? — atitarė ir Adamsas. 


Tada Fani sukliko, Adamsas iššoko iš lovos, o Džozefas stovėjo 
nejudėdamas, tragikų žodžiais tariant, lyg Nuostabos statula. 

— Kaip ji atsidūrė mano kambary? — suriko Adamsas. 

— Kaip jūs atsidūrėte jos kambaryje? — suriko Džozefas stebė- 
damasis. 

— Aš nieko nesuprantu, kas čia pasidarė, — atsakė Adamsas, — 
tačiau man ji yra vestalė, sakau tau kaip tikras krikščionis: aš nežinau, 
ar ji vyras, ar moteris. Argi tai ne burtai? Tik nekrikštas galėtų tuo 

suabejoti. Raganų dabar taip pat yra kaip ir Sauliaus laikais?!“. Jos 
nunešė mano drapanas, o jų vieton padėjo Fani apdarus. 

Jis vis įrodinėjo, kad yra savo kambary, o Fani atkakliai priešta- 
ravo ir pasakė, kad jeigu jis Džozefui tvirtina tokią neteisybę, ji nea- 
bejoja jį turėjus nelabų kėslų. 

— Ką? — įtūžęs paklausė Džozefas.— Ar jis tau padarė kokią 
įžūlybę? 

Fani atsakė negalinti jo apkaltinti kuo daugiau, tik tuo, kad be- 
gėdiškai įlindo į jos lovą, o tai ji laikanti didele įžūlybe, kokios joks 
žmogus, neturėdamas nelabų kėslų, niekada nepadarytų. 

Nebuvo lengva sugriauti gerą Džozefo nuomonę apie Adamsą, 
ir, išgirdęs iš Fani, kad jai nieko blogo nenutiko, jis kiek aprimo, bet 
vis dėlto dar tebebuvo priblokštas, nes, gerai pažindamas tuos namus 
ir žinodamas, kad moterų kambariai — šioje ponios Slipslop kamba- 
rio pusėje, 0 vyrų — anoje, buvo įsitikinęs čia esant Fani kambarį. 
Todėl, įrodinėdamas Adamsui teisybę, jis paprašė, kad tas pasiaiškintų, 
kaip čia pateko. Tada Adamsas, stovėdamas už lovos užuolaidos, 
kuri buvo užtraukta, taigi netrikdydamas Fani, papasakojo viską, 
kas buvo įvykę, o kai baigė, Džozefas pasakė, kad jis aiškiai pasiklydo, 
nes pasuko dešinėn, o ne kairėn. 

— Va kaip! — suriko Adamsas.— Taip ir bus. Aišku kaip dieną, 
kad taip. 

Tada jis perėjo per kambarį, trindamas rankas, ir atsiprašė Fani, 
sakydamas, kad tikrai nežino, ar ji vyras, ar moteris. Ši nekalta būtybė, 
šventai patikėjusi jo žodžiais, pasakė nebepykstanti ir paprašė Džozefą, 
kad nuvestų jį į jo kambarį, kur pabūtų, pakol ji apsirengs. Taigi Džo- 
zefas su Adamsu išėjo, ir pastarasis netrukus įsitikino, kad buvo pasi- 
klydęs, tačiau rengdamasis ne sykį pakartojo, jog vis dėlto raganų 
esama ir jis nesuprantąs, kaip krikščionis gali tuo abejoti. 

XV skyrius 


ATVAŽIUOJA GAFERIS IR GAMERĖ ENDRIUSAI, 
IR DAR VIENAS NE ITIN TIKĖTAS ASMUO; 
VISIŠKAI IŠSKLAIDOMAS NERIMAS, 
SUKELTAS PREKIJO. 


Kai tiktai Fani apsirengė, Džozefas grįžo pas ją; juodu ilgai šnekė- 
josi ir sutarė šitaip: jeigu paaiškės, kad jie iš tikro brolis ir sesuo, tai 
prisiekia niekada su niekuo kitu nesituokti, visą amžių gyventi kartu ir 
platoniškai vienas kitą mylėti. 

Per pusryčius visi buvo labai smagus, net Džozefas su Fani kiek 
linksmesni negu vakarykščiai. Ledi Bubi parodė deimantinį rankoga- 
lių segutį, frantas tuoj prisipažino, kad čia jo, ir pridūrė, jog per 
miegus dažnai vaikšto. Jis nė truputėlio nesigėdijo savo meilės nuoty- 
kio, bet dar visokiom užuominom stengėsi pasirodyti, kad tarp jo ir 
gražiosios Slipslop būta ko daugiau negu iš tikrųjų. 

Vos tiktai arbata buvo išgerta, tarnas pranešė, jog atvažiavo sena- 
sis ponas Endriusas su žmona. Jie buvo tučtuojau atvesti ir maloniai 
priimti šeimininkės, kurios širdis pradėjo nežmoniškai daužytis, visai 
kaip ir Džozefo su Fani. Ko gero, tuo metu jų nerimas buvo ne 
mažesnis negu Edipo?!?, kai šiam buvo atskleista jo paslaptis. 

Ponas Bubis pradėjo kalbą ir pranešė senajam džentelmenui, 
kad šioje draugėje jis turįs vienu vaiku daugiau, negu manąs, ir, paė- 
męs Fani už rankos, pasakė, kad čia jo duktė, kurią dar kūdikystėje 
buvo jam pavogę čigonai. Ponas Endriusas, kiek pasistebėjęs, patiki- 
no jo malonybę, kad jam niekada čigonai nebuvo pavogę jokios duk- 
ters ir kad jis nėra turėjęs kitų vaikų kaip tik Džozefą ir Pamelą. Šie 
žodžiai it medum patepė mylimųjų širdis, tačiau kitaip paveikė ledi 
Bubi. Ji liepė pašaukti prekiją, kuris vėl papasakojo tą pačią istoriją 
kaip ir pirma. Jam baigus, ponia Endrius pribėgo prie Fani, apsika- 
bino ją ir sušuko: 

— Ji mano, ji mano duktė! 

Visus apstulbino toks priešingas vyro ir žmonos tvirtinimas; O 
mylimųjų skruostai mirtinai išblyško, kai senoji moteriškė, pasigrę- 
Žusi į savo vyrą, nustebusį dar daugiau negu visi kiti, ėmė kiek atsitokė- 
jusi šitaip pasakoti: 

— Tikriausiai prisimeni, brangusis, kad išeidamas seržantu į Gib- 

raltarą, mane palikai sunkumoje ir išbuvai ten, kaip žinai, daugiau nei 
trejus metus. Man tada gimė duktė, ir tikrai žinau, kad šita; aš juk ne- 
galėjau jos pamiršti, nes pati va šita krūtine ją maitinau iki tos dienos, 
kol čigonės pavogė. Vieną pavakarę, kai mergytė buvo kokių metų ar 
pusantrų, atėjo dvi čigonės ir pasisiūlė man išburti laimę. Viena laikė 
rankose kūdikį. Aš joms parodžiau delną ir paprašiau, kad pasakytų, 
ar tu grįši namo, ir prisimenu gerai, lyg tai būtų vakar, — jos pasakė, 
kad būtinai grįši. Palikusi mergytę lopšyje, nuėjau joms atnešti elio, 
geriausio, kokio tik turėjau. Kai grįžau su ąsočiu (tikrai žinau, kad už- 
gaišau ne ilgiau, negu čia dabar pasakodama), moterų neberadau. 
Išsigandau, kad nebūtų ko pavogusios, tai ėmiau dairytis, ieškoti, 
bet nieko nepastebėjau, tiesą sakant, nebuvo ko iš manęs ir vogti. 
Paskui išgirdusi lopšyje verkiant vaiką, priėjau, norėdama paimti, bet, 
o viešpatie, ką pamačiau: lopšy, kur buvau palikusi savo mergytę, svei- 
ką, gražią, riebuilę, kad net miela, gulėjo sunykęs ligotas berniukas, 
kuris, atrodė, nė valandos neišgyvens. Išpuoliau laukan rėkdama 
kaip beprotė, raudamasi nuo galvos plaukus, bet tos moterys buvo din- 
gusios ir daugiau jų niekad gyvenime nebemačiau. Kai grįžau atgal, 
vargšas kūdikis (tai — mūsų Džozefas, kuris va čia stovi sveikas ir 
drūtas) pakėlė akutes ir taip graudžiai į mane pažiūrėjo, kad aš, 
nors ir baisiai buvau įtūžusi ir nelaiminga, niekaip negalėjau jam ką 
pikta padaryti. Tuo metu pas mane atėjo kaimynė, išgirdusi, kas atsi- 
tiko, patarė auginti tą vargšelį, o vieną dieną gal dievas grąžins ir mano 
mergytę. Tada paėmiau tą vaiką iš lopšio, pamaitinau, na, visai lyg savo 
išnešiotą, dievaži, ir, kaip mane gyvą matot, greitai jį pamilau taip 
pat, kaip mylėjau savo mergytę... Gyvenimas, kaip sakiau, buvo sunkus, 
aš — su dviem vaikais, ir dievas mato, iš savo darbo negalėjau jų išmai- 
tinti, tai turėjau prašytis parapiją paramos, tačiau jie man ne tik kad 
nieko nepadėjo, bet pagal teisėjo įsakymą dar iškėlė už penkiolikos 
mylių, kur ir dabar gyvenam. Neilgai trukus ir tu parėjai. Džozefas 
(taip jį pavadinau pati — dievai žino, ar jis iš viso krikštytas ir kokiu 
vardu), Džozefas, sakau, buvo kokių penkerių metų, kai tu grįžai; 
man atrodo, jis kokiais dviem ar trim metais vyresnis už šią mūsų duk- 
terį (kad čia ji — aš neabejoju nė truputėlio). Jį pamatęs, tu pasakei: 
„Va koks diktas vaikas“ ir nė nepaklausei, kiek jam metų, todėl, maty- 
dama, kad nieko neįtari, nusprendžiau neišduoti, kad jis ne mūsų, nes 
bijojau, kad paskui gal nemylėsi jo taip kaip aš. Visa, ką pasakiau, 
yra šventa teisybė, ir galiu prisiekti pas kokį tik nori mūsų karalystės 
teisėją. 

Prekijas, pašauktas ledi Bubi paliepimu, klausėsi Gamerės Endrius 
pasakojimo nepaprastai susikaupęs ir, kai ji baigė, paklausė jos, ar šis 
sukeistasis vaikas neturi kokio ženklo ant krūtinės. Ji atsakė — taip, 
turi gražų apgamą, panašų į tikrą žemuogę. Džozefas patvirtino jos 
žodžius ir visų prašymu atsisagstęs švarką tą apgamą parodė. 

— Gerai, — pasakė Gaferis Endriusas, juokingas ir gudrus senu- 
kas, aiškiai nenorintis turėti daugiau vaikų, negu galėtų išlaikyti, — tu, 
manding, labai aiškiai įrodei, kad tas berniukas ne mūsų vaikas, bet 
iš kur taip gerai žinai, kad mergaitė mūsų? 

Tada pastorius pašaukė prekiją į priekį ir paprašė papasakoti vi- 
siems, ką vakarykščiai buvo pasakojęs jam smuklėje; prekijas sutiko 
ir apsakė tai, kas skaitytojui, taip pat ir Adamsui, jau buvo žinoma. 
Paskui, remdamasis savo žmonos žodžiais, jis patvirtino, kad apkeitimo 
visai tokios pat aplinkybės ir kad berniukas turėjęs žemuogės pavidalo 
apgamą. Kai buvo pakartotas žodis „žemuogė“, Adamsas, pirma žiū- 
rėjęs į apgamą visai abejingai, staiga susijaudino ir sušuko: 

— O viešpatie! Aš kažką prisimenu! 

Tačiau nieko pasakyti nebespėjo, nes tarnas jį kažkur pašaukė. 
Jam išėjus, prekijas patikino Džozefą, kad jo tėvai yra daug aukštesnės 
padėties žmonės už tuos, kuriuos iki tol manė esant tėvus; jį pavogė iš 
vieno džentelmeno namų vadinamieji čigonai ir laikė ištisus metus, o 
paskui, matydami, kad jis gali numirti, išmainė į sveikesnį vaiką, kaip 
jau anksčiau pasakota. Jo tėvo pavardės, pasakė jis, jo žmona arba 
nežinojusi, arba pamiršusi, ji tik sakiusi, kad jis gyvenęs maždaug už 
keturiasdešimties mylių nuo tos vietos, kur vaikas buvo išmainytas; 
ir pažadėjo, negailėdamas jėgų, padėti jam tą vietą suieškoti. 

Betgi likimas, kuris retai kada iš pusės daro tiek bloga, tiek gera, 
teikia laimę ar skausmą, nusprendė išvaduoti jį nuo to darbo. Skaity- 
tojas gal prisimena, kaip ponas Vilsonas buvo numatęs kelionę į vaka- 
rus, kur turėjo pravažiuoti per pono Adamso parapiją, ir buvo paža- 
dėjęs pas jį apsilankyti. Dabar jis tuo tikslu atvyko prie ledi Bubi vartų, 
kur buvo nukreiptas iš pastoriaus namų, ir pasiuntė tarną, kuris, kaip 
matėme, ir iškvietė poną Adamsą. Vos tiktai šis paminėjo apie atsira- 
dusį pavogtą vaiką ir ištarė žodį „žemuogė“, ponas Vilsonas paklai- 
kusiu žvilgsniu ir be galo susijaudinęs paprašė greičiau nuvesti jį į 
namą, kur, nekreipdamas dėmesio nė į vieną, priėjo tiesiai prie Džo- 
zefo, apkabino jį, visas išbalęs ir drebėdamas, ir paprašė parodyti žymę 
ant krūtinės, o pastorius atsekė paskui jį strykčiodamas, trindamas 
rankas ir skelbdamas: 

— Hic est guem guaeris; inventus est* ir taip toliau. 

Džozefas patenkino pono Vilsono prašymą, ir šis, vos tiktai pama- 
tęs apgamą, pajuto neapsakomą palaimą; džiūgaudamas jis apkabino 
Džozefą ir, verkdamas iš laimės, kartojo: 

— Aš atradau sūnų! Aš vėl laikau jį savo glėbyje! 

Džozefui viskas buvo pernelyg netikėta, ir jis dar negalėjo taip 
džiaugtis kaip tėvas (čia tikrai buvo jo tėvas); vis dėlto jis taip pat šiltai 
jį apglėbė, tačiau kai iš tėvo pasakojimo pamatė, kad atitinka visos ap- 
linkybės — tiek asmenys, tiek laikas, tiek vieta,— tada puolė jam 
po kojų, apkabino kelius ir su ašaromis paprašė palaiminimo, kuris 
buvo duotas su didžiausia meile ir priimtas su tokia pat pagarba; ir tiek 
čia buvo švelnumo iš abiejų pusių, kad susijaudino visi, kas tiktai matė, 
bet labiausiai tai ledi Bubi — ji išėjo iš kambario, apimta nevilties, 
pernelyg akivaizdžios ir ne itin gražiai kai kurių išsiaiškintos. 


XVI skyrius 


PASKUTINIS, KURIAME LAIMINGAI BAIGIASI 
ŠI TIKRA ISTORIJA. 


Fani nedaug teatsiliko nuo Džozefo, rodydama dukters pareigą 
tėvams ir džiaugsmą, kad juos atrado. Gamerė Endrius ją pabučiavo, 
pasakė, kad džiaugiasi iš visos širdies, tačiau niekada nieko negalės 
labiau mylėti, negu myli Džozefą. Gaferis Endriusas neparodė ypa- 
tingo jausmingumo; jis palaimino Fani, pabučiavo, bet tuoj pat ėmė 
dejuoti, kad nori išrūkyti pypkę, kurios visą rytą nebuvo užsidegęs. 

Ponas Bubis, nieko nežinantis apie savo tetos meilę, staigų jos 
išėjimą priskyrė jos išdidumui, be to, pamanė, kad gal ji pajuto panieką 
jo Žmonos šeimai, todėl panoro kuo greičiau išvažiuoti; pasveikinęs 
poną Vilsoną ir Džozefą, atradusius vienas kitą, jis pasveikino ir Fani, 
pavadino ją seserimi ir pristatė kaipo tokią Pamelai, kuri buvo man- 
dagi kaip ir derėjo šitokia proga. 

Paskui nusiuntė tarną pasakyti tetai, kad išvažiuoja, tai ši palinkėjo 
laimingos kelionės, tačiau pati atsisakė pasimatyti, nes blogai jautėsi, 


* Šrai tas, kurio ieškai; jis surastas. (Lot.) 

todėl jis ėmė taisytis kelionei ir pakvietė poną Vilsoną pas save į sve- 
čius; Pamela su Džozefu taip pradėjo jį įkalbinėti, jog galų gale jis 
sutiko važiuoti, tik pirmiausia susitarė su ponu Bubiu nusiųsti žmogų 
pas jo pačią su naujiena; kadangi jis žinojo, kokia ji bus nuo to laimin- 
ga, tai negalėjo gaišti nė minutės, jai nepranešęs. 

Jie leidosi į kelionę tokia tvarka: senoji pora su abiem dukterimis 
važiavo karietoje, o skvairas, ponas Vilsonas, Džozefas, pastorius 
Adamsas ir prekijas jojo raiti iš paskos. 

Kelionėje Džozefas pasakė tėvui apie savo ketinimą vesti Fani, ir 
tas, nors iš pradžių buvo nelabai patenkintas, karštai prašant sūnui 
nusileido, pasakęs, kad jeigu Fani tikrai tokia puiki kaip atrodo ir kaip 
Džozefas apie ją pasakoja, tai jos privalumai atlygina kilmės ir turto 
trūkumą. Tačiau pareikalavo, kad Džozefas palūkėtų ir pirmiausia 
susitiktų su motina, ir tas, suprasdamas tėvą esant teisų, kuo klusniau- 
siai nusileido, tuo labai nudžiugindamas pastorių Adamsą, kuris tokiu 
atveju matė galėsiąs atlikti visas bažnyčios prievoles ir sutuokti savo 
parapijiečius kaip dera, be jokių leidimų. 

Ponas Adamsas, didžiai dėl to džiūgaudamas (mat šitokios apeigos 
jam buvo nemažos reikšmės dalykas), netyčia spustelėjo pentinais 
arklį, ir tai nepatiko tauriajam gyvuliui, nes jis buvo karšto būdo ir 
pripratęs prie kur kas šaunesnių raitelių negu tas, kuris dabar ant jo 
sėdėjo ir kuriam dėl nemokšiškumo jis, ko gero, jautė panieką, todėl 
pasileido visu greičiu, taip šokinėdamas ir kraipydamasis, kol numetė 
pastorių žemėn, ir Džozefas, tai pamatęs, nuskubėjo jam į pagalbą. 

Tas nutikimas nepaprastai pralinksmino tarnus ir ne mažiau išgąs- 
dino vargšę Fani, kuri pamatė jį, kai pralėkė pro karietą, tačiau vienų 
linksmumas, o kitų išgąstis greitai baigėsi, kai pastorius paskelbė, kad 
jam neatsitiko nieko blogo. 

Nusimetęs tą netikusį raitelį, kaip jis greičiausiai apie pastorių 
galvojo, arklys šuoliavo sau tolyn kiek įkabindamas, kol jį sustabdė 
vienas ponas su savo tarnais, atvažiuojantis jiems priešais ir dabar 
jau beartėjantis prie karietos. Netrukus jie susitiko, ir kai vienas iš 
tarnų privedė Adamsui jo arklį, ponas jį pašaukė, ir Adamsas žvilg- 
telėjęs bemat prisiminė, kad tai taikos teisėjas, pas kurį jis su Fani 
buvo nuvesti. Pastorius pasveikino jį labai maloniai, ir teisėjas jam 
pasakė, kad jau rytojaus dieną surado tą žmogų, kuris bandė su prie- 
saika jį ir merginą apšmeižti, ir uždarė į Solsberio kalėjimą, kur buvo 
nustatyta, kad jis įvykdęs ne vieną apiplėšimą. 

Maloningai, su įvairiais palinkėjimais atsisveikinę, teisėjas su pasto- 

rium išsiskyrė: teisėjas nuvažiavo toliau, o pastorius, beveik su panieka 
atmetęs Džozefo pasiūlymą apsikeisti arkliais ir pareiškęs, kad moka 
joti ne blogiau kaip bet kuris raitelis karalystėje, vėl įsėdo į balną; 
draugija tada vėl pajudėjo ir laimingai užbaigė kelionę, per kurią po- 
nas Adamsas antrą kartą nebenukrito nuo arklio greičiau todėl, kad 
jam pasisekė, o ne todėl, kad gerai mokėjo joti. 

Atvažiavę į pono Bubio namus, visi buvo priimti kuo svetingiausiai 
ir vaišinami kuo dosniausiai — pagal senovės anglų paprotį, kurio 
ir dabar viena kita šeima dar laikosi kur Anglijos pakraštyje. Jie nuos- 
tabiai praleido dieną — vargu ar kur rastum kitą tokią draugiją, kad 
visi būtų taip didžiai ir taip nuoširdžiai palaimingi. Džozefui su Fani 
tikosi laimė pabūti vieniem geras dvi valandas, pačias trumpiausias ir 
saldžiausias, kokias tik galima įsivaizduoti. 

Rytą ponas Vilsonas pakvietė sūnų važiuoti pas motiną, bet tas, 
nors jautė pareigą ir norėjo su ja susitikti, truputį nusiminė, nes turėjo 
palikti Fani. Tačiau jį išgelbėjo gerasis ponas Bubis — jis pasiūlė 
nusiųsti šešiakinkę karietą atvežti ponios Vilson pas juos; Pamela šir- 
dingai norėjo ją pamatyti, ir galų gale ponas Vilsonas nusileido pono 
Bubio ir Džozefo įkalbinėjimams ir sutiko išsiųsti karietą pargabenti 
jo žmonos. 

Šeštadienio vakare karieta su ponia Vilson parvažiavo, ir prie 
laimingosios draugijos prisidėjo dar vienas asmuo. Skaitytojas veikiau- 
siai geriau ir greičiau galės įsivaizduoti, negu aš aprašyti, kaip, jai 
atvažiavus, prasidėjo glėbesčiavimai ir pasipylė džiaugsmo ašaros. Bus 
gana, jei pasakysiu, kad ji lengvai leidosi įkalbama ir, pasekusi vyro 
pavyzdžiu, davė sutikimą Džozefo vedyboms. 

Sekmadienį ponas Adamsas atlaikė pamaldas skvairo parapijos 
bažnyčioje, o tos bažnyčios pastorius su malonumu jį pakeitė ir, nu- 
keliavęs dvidešimt mylių, atlaikė pamaldas ledi Bubi parapijos bažny- 
čioje, kur buvo priprašytas nieku gyvu nepamiršti ir paskelbti užsakus 
trečią ir paskutinį sykį. 

Pagaliau išaušo laimingoji diena, kai turėjo išsipildyti visi Džozefo 
troškimai. Jis atsikėlė ir apsivilko gražią, tačiau kuklią pono Bubio 
eilutę, kuri jam tiko kaip nulieta; bet kokių papuošalų atsisakė, kaip 
ir Fani, kuri, nors Pamela visaip įkalbinėjo, nesutiko nieko prabangiau 
apsirengti, tik baltus naktinius tiulio marškinius. Tiesa, šitas drabužis, 
kurį Pamela jai dovanojo, buvo nepaprastai dailus, su mezginiais ap- 
kraštuota krūtine. Be to, Pamela dar parūpino gražias baltas siūlines 
kojines — daugiau Fani nieko nepriėmė, nes jau buvo su žemu apva- 

liom ausim čepčium, o ant jo turėjo nedidelę šiaudinę skrybėlaitę šil- 
kiniu vyšninės spalvos kaspinu. Šitaip pasidabinusi ji išėjo iš savo 
kambario meiliai nukaitusi, sulaikiusi kvapą, ir Džozefas kibirkščiuo- 
jančiomis akimis nuvedė ją, apsuptas visų giminaičių, į bažnyčią, kur 
ponas Adamsas atliko vestuvių apeigas, per kurias nieko daugiau įs- 
tabaus, kaip nepaprastas ir tikras Fani kuklumas ir dar toks pat tikras 
krikščioniškas Adamso pamaldumas neįsiminė — Adamsas viešai su- 
barė poną Bubį ir Pamelą, kam juokėsi tokioje šventoje vietoje ir per 
tokias iškilmingas apeigas. Kitaip mūsų pastorius nebūtų pasielgęs nė 
su aukščiausiu šios žemės karaliumi; mat nors šiaip jis buvo labai nuo- 
lankus ir pagarbus viršesniems, tačiau tikėjimo dalykuose bemat liau- 
davosi paisęs žmonių. Jo buvo tokia taisyklė: jis — aukščiausiojo tar- 
nas, todėl jo priedermė nė truputyčio nenusikalsti savo garbei ar pa- 
reigai net dėl didžiausio žemės galiūno. Ir pats visada sakydavo, kad 
ponas Adamsas bažnyčioje su kamža ir ponas Adamsas kitoje vietoje 
be šito drabužio yra du skirtingi žmonės. 

Kai ceremonija bažnyčioje pasibaigė, Džozefas parsivedė savo 
žydinčią nuotaką atgal į pono Bubio namus (kadangi kelias buvo toks 
artimas, jiems nereikėjo karietos); visi giminaičiai kartu su jais irgi 
parėjo pėsti, ir tada buvo iškeltos didelės vaišės, per kurias Adamsas 
parodė apetitą, nustebinusį ir nurungusį visus kitus. Vieninteliai, kam 
truko apetito šia proga, buvo tie du, dėl kurių šis pokylis buvo ištaisy- 
tas. Jie vaizduotėje mėgavosi kur kas prašmatnesne puota, prasidė- 
siančia atėjus nakčiai, ir mintys apie ją sukosi jų galvose, nors kiekvie- 
nam kitaip: jis buvo apimtas vien geismo, o jos lūkestis buvo sumišęs 
su baime. 

Pagaliau, kai užsibaigė diena, kupina neapsakomos linksmybės, 
vis apmaldomos kuo griežčiausio padorumo, nors pastorius Adamsas, 
gerai pasisotinęs elio ir pudingo, leido sau labiau paišdykauti, negu 
buvo įpratęs, stojo džiugi, palaiminga akimirka — Fani su savo mo- 
tina, anyta ir seserim išėjo į miegamąjį. 

Ji buvo nurengta labai greitai, nes nereikėjo dėlioti į dėžutes bran- 
genybių nei atidžiai lankstyti plonų mezginių. Nusirengimas jai iš 
teisybės buvo ne gražgrožių nusiėmimas, o tik jų atidengimas; kadangi 
visi jos žavesiai buvo gamtos dovanoti, ji negalėjo jų pasidėti atskirai. 
Kaip, o skaitytojau, tau parodyti tolygų tos gražios jaunos būtybės at- 
vaizdą! Rožių ir lelijų žiedai galėtų būti menkas atspindys jos veido, 
o jų kvapas — jos gaivumo, tačiau norėdamas matyti ją visą, įsivaiZ- 
duok jaunystę, sveikatą, žydėjimą, dailybę ir nekaltumą vedybiniam 

guoly, įsivaizduok, kad visa tai yra didžiausio tobulumo, ir tada prieš 
akis turėsi žavingosios Fani paveikslą. 

Vos tik gavęs žinią, kad Fani jau lovoje, Džozefas nulėkė pas ją, 
nesitverdamas iš nekantrumo. Akimoju atsidūrė jos glėbyje, ir dabar 
paliksim laimingąją porą mėgautis slaptu atpildu už ištikimybę, atpildu, 
tokiu didžiuliu ir saldžiu, kad, manau, tą naktį Džozefas tikrai galėjo 
nepavydėti net kilniausiam kunigaikščiui, o Fani — žaviausiai kuni- 
gaikštienei. 

Trečią dieną ponas Vilsonas su žmona, sūnum ir dukra grįžo namo, 
kur ir dabar visi draugėje gyvena taip palaimingai, kad vargu ar galė- 
tum su kuo ir palyginti. Ponas Bubis neregėtai dosniai davė Fani krai- 
čio du tūkstančius svarų, ir Džozefas už juos įsigijo nedidelį dvarą 
toje pačioje parapijoje, kur tėvas, ir jame apsigyveno (tėvas jam padė- 
jo viską įsirengti); Fani nepaprastai sumaniai tvarko pieno ūkį, nors 
dabar ne kažin kiek pati besidarbuoja, nes, kaip parašė ponas Vilsonas 
paskutiniame laiške, jau greitai turės mažiuką. 

Ponas Bubis parūpino ponui Adamsui vietą su šimtu trisdešimt 
svarų per metus. Iš pradžių pastorius atsisakė, nusprendęs nepamesti 
savo parapijiečių, su kuriais buvo taip ilgai išgyvenęs, tačiau prisimi- 
nęs, kad galės turėti abi parapijas, pagaliau sutiko naująją priimti?!". 

Prekijas, be gražių dovanų iš pono Vilsono ir pono Bubio, pasta- 
rojo rūpesčiu gavo akcizo valdininko vietą ir taip sąžiningai ir teisingai 
eina savo pareigas, kad yra mylimas visos apylinkės. 

Na o ledi Bubi grįžo į Londoną, kur jaunas dragūnų kapitonas 
ir nesibaigiantis kortavimas netruko išdildyti prisiminimus apie Džo- 
zefą. 

Džozefas gyvena palaimoje su savo Fani, kurią myli be galo karštai 
ir švelniai; tokia pat meile jinai myli jį. Šitos poros laimė yra amžinas 
džiaugsmo šaltinis mylintiems tėvams, ir įdomiausia, kad Džozefas 
paskelbė, jog, sekdamas jų pavyzdžiu, gyvens nuošaliai ir jokie knygų 
leidėjai nei jų autoriai neprikalbės jo išeiti į aukštuomenę. 

HENRIO FILDINGO „KOMIŠKOJI EPOPĖJA“ 


Henrio Fildingo (Henry Fielding, 1707—1754) romanas „Džozefas 
Endriusas“ užima ypatingą vietą anglų grožinės prozos raidoje. Jis buvo 
parašytas susidūrus dviejų skirtingo temperamento, pasaulėžiūros ir estetinių 
principų rašytojų — S. Ričardsono ir H. Fildingo literatūriniams interesams. 
Santūrus, nuosaikus ir mėgstąs pozą Samiuelis Ričardsonas (1689—1761) 
jau iš mažens turėjo polinkį moralizuoti ir vaidinti teisuolį. Fildingas buvo 
nepastovios nuotaikos, gyveno nesaikingą gyvenimą, pasinėręs į pramogas ir 
malonumus, tačiau labai įžvalgaus proto ir skvarbios minties, gebėjo per išorę 
įžvelgti tikrąją reiškinių esmę. Ričardsonas — rimtas, didaktiškai nusiteikęs 
rašytojas, Fildingas — humoristas ir ironistas. Jiedu padėjo pagrindus dviem 
anglų literatūros tendencijoms — psichologiniam ir komiškajam satyriniam 
romanui. 

H. Fildingo literatūrinė polemika su S. Ričardsonu prasidėjo tuoj po to, 
kai knygų lentynose pasirodė Ričardsono „Pamela“ (1740), pelniusi visuotinį 
pripažinimą. H. Fildingas pajuto, jog skaitytojai pernelyg ja susižavėjo, ir 
sava parodija „Šamela“ (1741) ėmė triuškinti S. Ričardsono romano absur- 
diškumus, o „Džozefe Endriuse“ (1742) pasiūlė ir savą romano koncepciją. 

S. Ričardsonas ir H. Fildingas nebuvo pirmieji XVIII a. anglų roma- 
nistai. Atėję į literatūrą, jie jau rado prozos tradicijas, sukurtas Dž. Adisono 
tr R. Stilio žurnaluose, įsitvirtinančias D. Defo ir Dž. Svifto kūryboje. Jau nuo 
pat XVIII a. pradžios Anglijoje ryškėjo nauja literatūros tendencija — ski- 
riamas dėmesys kasdieniniam gyvenimui, žmogaus buičiai ir papročiams, mo- 
ralinėms problemoms. Klasicizmas ištobulino dramaturgiją, puoselėjo teatrą, 
o XVIII a., Švietimo epochoje, vis labiau įsigali skaitymui skirta literatū- 
ra, grožinė proza, ir svarbiausias jos žanras — romanas. Jo plėtotei pagrindą 
davė anglų visuomenės struktūros pasikeitimai ir kultūros augimas. Po 1648 m. 
revoliucijos ir 1688 m. kompromiso Anglijos vidurinioji klasė (buržuazija) 
tapo aktyvi politinio visuomeninio ir kultūrinio gyvenimo dalyvė. Pakilo raš- 

tingumas, atsirado „skaitančioji“ publika, ėmė steigtis viešosios bibliotekos. 
Pagausėjusių skaitytojų poreikius ir stengėsi patenkinti rašytojai romanistai. 

H. Fildingas pradėjo polemiką su S. Ričardsonu tuomet, kai jau turėjo 
nemažą kūrybinio darbo patirtį. Būdamas jaunesnysis sūnus senoje, nusigy- 
venusių aristokratų šeimoje, H. Fildingas negalėjo pretenduoti į šeimos pali- 
kimą ir turėjo anksti pradėti gyventi savarankiškai. Iš pradžių jis mokėsi gar- 
sioje aristokratų vaikams skirtoje Itono makykloje, o vėliau studijavo Leideno 
universitete Olandijoje. Čia jis susižavėjo graikų ir romėnų literatūra, kurios 
pėdsakai pastebimi visoje jo kūryboje. Tačiau universiteto H. Fildingas ne- 
baigė, dėl lėšų stokos studijas turėjo nutraukti. 

Ankstyvuoju kūrybos laikotarpiu H. Fildingas daugiausia pasireiškė kaip 
dramaturgas. Dar prieš išvykdamas į Leideną, jis parašė pirmąją komediją 
„Meilė su keliomis kaukėmis“ (1728), o tikroji teatrinė veikla prasidėjo 
1730 m., kai, grįžęs iš Leideno, galutinai apsigyveno Londone. To meto Londo- 
nas buvo didžiulių kontrastų miestas. Fai buvo elegantiškos aristokratijos, lobs- 
tančios buržuazijos, bohemiškos literatūrinės visuomenės, plėšikų ir kurtizanių, 
stambių finansininkų ir subankrutavusių skolininkų prieglobstis. Rašytojas ir 
literatūros kritikas S. Džonsonas rašė, kad vien tik Londone kasmet tūkstantis 
žmonių miršta iš bado. Politinėje sferoje viešpatavo torių ir vigų partijos, 
nuolat tarpusavy kovojančios dėl valdžios. 

Anglų teatras ir drama pirmoje XVIII a. pusėje išgyveno permainų lai- 
kotarpį. Ligi tol viešpatavusi Restauracijos laikų tragedija ir komedija, kuri 
rėmėsi klasicizmo principais, nebegalėjo patenkinti naujo žiūrovo reikalavimų. 
Tragedija pasidarė pernelyg akademiška, atitrūkusi nuo gyvenimo, pompas- 
tiška. Komedija su savo lėkštu sąmoju — tuščia ir lengvabūdiška. Reikėjo su- 
kurti švietėjišką dramą, kuri žiūrovui ne tik būtų teikusi estetinį malonumą, 
bet ir jį auklėjusi, o norint praskinti kelią naujo tipo dramai, reikėjo įrodyti 
ankstesniosios bejėgiškumą. Galbūt dėl to H. Fildingas ir pradėjo nuo pjesių 
parodijų, kuriose išjuokė menkavertes Restauracijos dramas. Vienoje geriau- 
sių savo teatrinių parodijų „Tragedijų tragedija, arba Nykštuko Didžiojo gyve- 
nimas ir mirtis“ (1731) H. Fildingas meistriškai pašiepė Londono teatruose 
rodomas tragedijas, „kur meilė ginčijasi su pareiga, kur aukojamos kilniašir- 
diškos aukos ir kunkuliuoja tuščiakalbės teatrališkos aistros“. Pjesės finale 
herojai išžudo vienas kitą, ir scenoje nebelieka nė vieno gyvo personažo. 

H. Fildingo komedijos parodijavo ne tik patį žanrą ir dramų pastatymus, 
bet užkliudydavo ir konkrečius dramaturgus bei vaidmenų atlikėjus, iš kurių 
ypač daug kliuvo garsiam to meto aktoriui ir dramų (Moljero, Šekspyro) 
perdirbinėtojui Koliui Siberiui ir jo sūnui Teofilui Siberiui. Suprantama, kad 
tokie satyriniai išpuoliai nemaža kainavo ir pačiam dramaturgui. H. Fildingo 

priešininkai atakuodavo jį su daug didesniu įniršiu, negu rašytojas pajuokdavo 
juos. 

H. Fildingas nepasitenkino vien teatrine parodija. Jo farsai, burleskos 
greit peraugo į politines satyrines dramas, žaižaruojančias dienos aktualijomis 
ir išjuokiančias politinius veikėjus ir net patį ministrą pirmininką Robertą Vol- 
polą. H. Fildingo komedijos „Don Kichotas Anglijoje“ (1734), „Paskvinas“ 
(1736), „Istorinis 1736 metų kalendorius“ (1737) pašiepė Anglijos rinkimų 
sistemą, ministrų kabineto veiklą, kyšininkavimą, viešpataujantį teismo sfe- 
roje, visus apėmusį aukso troškimą. 

H. Fildingo pjesės dažnai sukurtos teatro repeticijos, tai yra „pjesės 
pjesėje“ forma, ir todėl autorius satyros smaigalį galėjo pasukti bet kuria kryp- 
timi. Jose atsiskleidė rašytojo sąmojis ir ironija, gebėjimas kurti šmaikščias 
replikas ir dialogą, piešti ryškius charakieruius tipus, kuriems jis duodavo 
atitinkamus prasminius vardus: Pedantas, Prievartautojas, Kažkas, Pašaipū- 
nas, Pasipūtėlis ir t. t. Fildingo dramaturgo patirtis paliko pėdsakus ir roma- 
nuose — juose itin gyvas veiksmas, gerai sukonstruoti atskiri epizodai, pri- 
menantys komedijų scenas. Jau komedijose pasireiškęs parodisto talentas 
romanuose sutviskės naujais atspalviais. 

H. Fildingo teatrinę veiklą nutraukė 1737 m. vyriausybės išleistas cen- 
zūros įstatymas, pagal kurį kiekvienas teatras privalėjo turėti karaliaus patentą 
arba lordo kanclerio licenziją, o kiekviena nauja pjesė prieš dvi savaites turė- 
jo būti atiduota lordo kanclerio patikrinimui. Suprantama, kad tokios saty- 
rinės komedijos, kokias rašė H. Fildingas, nebūtų praėjusios pro cenzūrą, ir 
rašytojas paliko teatrą tuomet, kai, pasak jo paties, turėjo pradėti draminę 
kūrybą. 

Cenzūros įstatymas sužlugdė ne tik H. Fildingo teatrinę veiklą, bet ir 
materialinę padėtį, nes dramaturgija buvo jo vienintelis pragyvenimo šaltinis. 
Teko ieškoti kitokio uždarbio; 1740 m. H. Fildingas baigia vieną iš Londono 
teisės mokyklų, Midl Templį, ir tampa advokatu, o vėliau taikos teisėju. Tuo 
pat metu dirba žurnalisto darbą — redaguoja opozicinį torių vyriausybei 
laikraštį „Kovotojas“ (The Champion), kuriame spausdina savo vertimus, 
poemas, įvairiausio pobūdžio esė. Žurnalistika, kaip ir dramaturgija, padėjo 
išaugti Fildingui romanistui, o teisininko darbas žymiai praturtino gyvenimo 
patirtį. 

1740 metai — reikšmingo kūrybinio posūkio pradžia. Nors ir pasinėręs 
į advokatūros rūpesčius bei politinę publicistiką, H. Fildingas nenutolo nuo 
grožinės literatūros. Teatro cenzūra nebeleido toliau reikštis dramaturgijoje, 
tačiau greit atsiskleidė kita jo talento pusė — prasidėjo rašytojo romanisto 
veikla. Kaip buvo minėta, akstiną davė 1740 m. išleistas S. Ričardsono roma- 

nas „Pamela, arba Atlygintoji dorybė“ — pasakojimas apie tarnaitę, kuri 
atkakliai priešinasi savo šeimininko ketinimams ją suvedžioti. bet galiausiai 
sutinka tapti jo žmona. Šią knygą skaitė ir ja žavėjosi visi: paprasti žmonės ir 
aukštosios visuomenės damos. griežti moralistai ir laisvesnio požiūrio šalinin- 
kai. Pasirodė teigiami atsiliepimai, sekimai, perdirbiniai. inscenizacijos. 
1741 m. pabaigoje S. Ričardsonas išleido romano tęsinį, vaizduojantį sėkmingą 
ištekėjusios Pamelos veiklą aukštojoje visuomenėje. 

H. Fildingo ne tik nesužavėjo S. Ričardsono kūrinys, bet sukėlė priešingą 
reakciją — Pamelos elgesyje jis įžvelgė apgaulę. Dar prieš išeinani Ričardsono 
romano tęsiniui, pasirodė „Panelės Šamelos' Endrius gyvenimo apologija“, 
demaskuojanti, kaip nurodyta tituliniame puslapyje „knygos, pavadintos 
„Pamela“, nežmoniškas melagystes ir iškraipymus“. Nors „Šamela“ išėjo 
anonimiškai (tiksliau pasakius, pramanyto autoriaus Konio Kiberio, kuris 
sietinas su Koliu Siberiu, vardu), tačiau jau amžininkai atpažino Henrio Fil- 
dingo plunksną, o XX a. tyrinėtojai įrodė, kad ši parodija — tikrai jo kūrinys. 

H. Fildingui buvo nepriimtinas tas patosas, toji moralė, kurią S. Ričard- 
sonas propagavo Pamelos elgesiu, ir savo heroję, atsidūrusią panašioje situa- 
cijoje, jis pavaizdavo visai kitokią. Pamela — kukli, rimta, darbšti ir labai 
jautri, Šamela — gudri, vulgari koketė, visaip besistengianti suvilioti savo 
šeimininką, kuris iš pono B. Fildingo knygoje virsta nelabai įžvalgiu skvairu 
Bubiu. Per daugelį puslapių ištęstą Pamelos ir pono B. vedybų istoriją H. Fil- 
dingas pavaizduoja glaustesnę ir labiau intriguojančią, ne vieną S. Ričardsono 
romano situaciją paversdamas komiška ir net absurdiška, sukarikatūrindamas 
personažus. Daugelio kritikų „Šamela“ laikoma geriausia angliškai parašyta 
parodija. 

Žinoma, H. Fildingas buvo neteisus, neigdamas S. Ričardsono romaną, 
padariusį didelį įspūdį tiek amžininkams, tiek vėlesnių epochų skaitytojams 
ir rašytojams. Tačiau tai rodo, kaip skyrėsi Fildingo meninis mąstymas ir jo 
moraliniai principai nuo Ričardsono. Šis skirtumas dar labiau atsiskleidė 
1742 m. pasirodžiusiame romane „Džozefo Endriuso ir jo draugo pono Abra- 
hamo Adamso nuotykių istorija“ (The History of the Adventures of Jose ph 
Andrews and His Friend Mr. Abrahum Adams), kur H. Fildingas ne tik pa- 
rodijavo S. Ričardsoną, bet ir sukūrė savo romano modelį. 

1743 m. pasirodė trijų tomų Henrio Fildingo raštų rinkinys „Įvaireny- 
bės“ (Miscellanies), kuriame buvo įdėti jo poezijos kūriniai, moralinio po- 
būdžio esė, keletas dramų ir du dideli prozos kūriniai — „Kelionė į pomirtinį 


' Šamelos vardas padarytas iš anglų kalbos žodžio sham, reiškiančio „apsimeti- 
mas, apgaulė“. 

pasaulį“ ir „Džonatano Vaildo Didžiojo istorija“. Savo esė Fildingas gvildena 
žmonių elgesio ir bendravimo klausimus ir ypač daug samprotauja apie apsi- 
metinėjimą ir veidmainystę — tai viena svarbiausių visos jo kūrybos temų. 

Abu šie prozos kūriniai — satyros, kuriose H. Fildingas tęsia antikinių 
autorių (Lukiano) ir savo amžininkų (Dž. Svifto) tradicijas. Pirmoje, pasi- 
rinkęs fantastinės kelionės formą. rašytojas išjuokia gydytojų šarlataniškumą. 
apsimetėlių patriotų gražbyliavimą, kartais su ironija pažvelgdamas ir į save 
patį kaip dramaturgą, mėgstantį pasididžiuoti savo pjesėmis. „Džonatano Vail- 
do Didžiojo istorija“ — kandi satyra prieš stiprų, nepaprastų sugebėjimų as- 
menį, tapusį didžiausiu piktadariu. Satyros herojaus prototipas buvo žinomas 
XVIII a. pradžios vagis ir plėšikas Vaildas, baigęs gyvenimą kartuvėse. Visas 
kūrinys parašytas sarkastiška intonacija, kuri aiškiai jaučiama ir pavadinime: 
„didysis“ čia ir visame kūrinyje vartojamas „niekšo“ prasme. Vaildas Didysis 
parodytas kaip užkietėjęs nenaudėlis, žiaurus, ciniškas egoistas, o sykiu ir ga- 
lingas padėties viešpats. Vos tik pasirodžius satyrai, iškart buvo pastebėtas 
panašumas tarp Vaildo ir tuometinio ministro pirmininko Roberto Volpo- 
lo — „Didžiojo žmogaus“ nusikaltėlių pasaulyje ir „Didžiojo žmogaus“ poli- 
tikos sferoje. Abu jie negailestingi, nesiskaito su priemonėmis, laikosi valdžioje 
tik papirkinėjimais ir bauginimais. Tokia paralelė suteikė H. Fildingo satyrai 
politinio pamfleto pobūdį. Juokas čia — piktas ir neatlaidus. panašus į 
Dž. Svifto sarkazmą pamflete „Kuklus pasiūlymas“. 

Išleidus „Džozeftą Endriusą“ ir „Įvairenybes“, vėl atgijo H. Fildingo 
kaip literato reputacija. Rašytojas įžengė į naują savo kūrybos etapą. Pagerėjo 
ir jo materialinė padėtis. Tačiau 1744 m. jį ištiko skaudus smūgis. Mirė mylima 
žmona Šarlota, kurią, kaip teigia H. Fildingo kūrybos tyrinėtojai, jis įamžino 
Sofijos paveikslu romane „Pamestinuko Tomo Džonso istorija“. Laikotarpis 
nuo H. Fildingo raštų rinkinio išleidimo ligi šio romano pasirodymo pilnas 
įtampos tiek krašto gyvenime, tiek rašytojo biografijoje. 

Po Roberto Volpolo žlugimo politinėje arenoje paaštrėjo partijų kova, 
Anglija buvo įvelta į Austrijos įpėdinystės karą. pareikalavus; daug jėgų ir lėšų, 
1745—1746 m. įvyko jakobitų sukilimas, siekęs atstatyti Stiuartų dinastiją. 
H. Fildingas, anksčiau atokiai stebėjęs politinius įvykius, sukilimo metu akty- 
viai įsitraukė į politinį gyvenimą, leido laikraštį „Tikras patriotas“ (The 
True Patriot, 1745—1746), kuriame stengėsi žmones nuteikti prieš jakobitus. 
Kitas rašytojo leidžiamas laikraštis — jame taip pat atakavo jakobitus — buvo 
„Jakobitų žurnalas“ (Jacobite's Journal, 1747—1748). Tuo pačiu metu ra- 
šytojas parengė ir išleido dramų rinkini (1745), parašė dar keletą ne tokių 
reikšmingų veikalų, bet, matyt, daugiausia jėgų skyrė „Tomo Džonso“ ra- 
šymui. Ir sykiu, be abejo, dirbo teisininko darbą. 1747 m. Fildingas vedė savo 

ekonomę Meri Deniel ir tuo sukėlė artimųjų bei visuomenės pasipikti- 
nimą. 

„Pamestinuko Tomo Džonso istorija“ (The History of Tom Jones, a 
Foundling, 1749) laikoma geriausiu H. Fildingo kūriniu. Čia sukurta labai 
plati Anglijos XVIII a. gyvenimo panorama, išraiškingi charakteriai, gerai 
apgalvotas romano siužetas ir kompozicija. Kaip nurodo autorius, šiame ro- 
mane jis buvo ketinęs aprašyti įvairiausias žmogaus prigimties puses ir aspek- 
tus. Ir iš tikrųjų čia yra pasiaukojamo geraširdiškumo ir žiauriausio egoizmo, 
naivaus atvirumo ir bjauraus dviveidiškumo, aukščiausio dvasinio tyrumo ir 
žemiausio moralinio nuosmukio pavyzdžių — nuo Tomo Džonso ligi Blaifilo, 
nuo Olverčio ligi Vesterno, nuo Sofijos ligi ledi Belaston. Bendraudami šie 
personažai atskleidžia sudėtingus žmonių santykius. jų elgesio motyvus. 

„Tomas Džonsas“ — komiškas romanas, todėl kai kuriems kritikams 
atrodė paviršutiniškas ir net vulgarus. Bet H. Fildingas, kaip ir jo pirmtakai 
F. Rablė ir Servantesas. įrodė, kad ir apie sudėtingus dalykus galima rašyti 
komiška forma, kad juokas yra didelė raminanti jėga, pasigėrėjimo versmė ir 
pasmerkimo priemonė. Fildingo juokas turi daug atspalvių, ypač raiški jo 
ironija, apibūdinanti ne tik neigiamus, bet ir teigiamus personažus, suteikianti 
humoristinį pobūdį lyriniams epizodams. 

Greta grožinės literatūros kūrinių Fildingas rašo juridinius sociologijos 
veikalus, kuriuose nagrinėja nusikaltimų priežastis, skurdo problemą. Kaip 
teisininkas jis dažnai su šiais klausimais susidurdavo. Pro jo akis praeidavo 
žmonės, sužaloti visuomeninių sąlygų: netekę žemės valstiečiai ir nusigyvenę 
amatininkai, į nusikaltimų verpetą pakliuvę vaikai, prostitucijos aukos. Socia- 
linėms ir moralinėms problemoms daugiausia buvo skirtas ir paskutinis H. 
Fildingo leidžiamas laikraštis „Kovent Gardeno žurnalas“ (The Covent-Gar- 
den Journal, 1752). Rašytoją vis labiau jaudina visuomenės atstumtųjų |i- 
kimas — „nelaimingų badaujančių ir nuskarusių žmonių, neturinčių nei duo- 
nos, nei drabužių pridengti kūnui, nei pirkios, nei lūšnos prisiglausti“. Jis 
bando kurti socialinių reformų projektus, bet ilgainiui pats jomis nusivilia. 
Galbūt todėl pamažu gęsta jo švietėjiškas optimizmas, stiprėja pesimistinės 
nuotaikos. 

Apie tai liudija ir paskutinis H. Fildingo romanas „Emilija“ (Amelia, 
1751), parašytas jau nebe komiška forma, o rimtu, moralizuojančiu tonu. 
Daugumas kritikų pripažįsta, kad tai silpnesnis kūrinys nei pirmieji du roma- 
nai: charakteriai pernelyg rezonieriški, nepakankamai organizuotas siužetas, 
nevykusiai įterpti šalutiniai epizodai, nemotyvuota atomazga. Tačiau ir šiame 
kūrinyje yra spalvingų aprašymų, pavyzdžiui, kalėjimo vaizdai, kuriais prasi- 
deda romanas. 

H. Fildingas sulaukė pripažinimo, pagerėjo jo materialinės sąlygos, tačiau 
ankstesnių sunkumų ir dvasinių sukrėtimų pažeista sveikata vis silpo. Kamuo- 
jamas ligų, rašytojas 1754 m. vasarą vyksta į Portugaliją, tikėdamasis sustiprė- 
ti, bet tų pat metų rudenį mirė ir buvo palaidotas Lisabonoje. Kelionės metu 
jis rašė dienoraštį, kuris buvo išleistas kitais metais pavadinimu „Kelionės 
į Lisaboną dienoraštis“. Tai ne toks pesimistiškas kūrinys kaip „Emilija“, kai 
kurie jo puslapiai panašūs į „Džozefo Endriuso“ ir „Tomo Džonso“ humoris- 
tinius aprašymus. 


Nors, kaip buvo sakyta, daugelis kritikų geriausiu H. Fildingo romanu 
laiko „Tomą Džonsą“. tačiau kiti pirmenybę teikia „Džozefui Endriusui“ 
dėl jo sodraus, daugialypio humoro ir pastoriaus Adamso paveikslo. Tokio 
komiško ir kartu herojiško personažo Fildingas nesukūrė nė viename kitame 
savo kūrinyje. Be to, šis romanas — programinis, jis turėjo pagrįsti autoriaus 
grožinės prozos principus. 

Kad „Džozefas Endriusas“ buvo H. Fildingo polemikos su S. Ričardsonu 
rezultatas — niekas neabejoja. Ginčijamasi tik dėl to, kiek šis veikalas yra 
„Pamelos“ parodija. Vieni tyrinėtojai sako, kad jis buvo sumanytas ne kaip 
parodija, o kaip „naujos ir priešingos romano meno teorijos įtvirtinimas““, 
kiti teigia, kad tik pirmieji skyriai yra parodija, treti — kad visas romanas iki 
pat galo parodijuoja Ričardsoną. 

Be abejo, gryna parodija buvo „Šamela“, kur kiekviena „Pamelos“ situ- 
acija, kiekvienas Ričardsono herojės žingsnis buvo traktuojamas kaip netikras 
ir nenatūralus, kaip apsimetimas ir apgaulė. „„Džozefe Endriuse“ taip pat 
yra tiesioginių užuominų į S. Ričardsono romaną. Jo herojus pristatomas kaip 
Pamelos brolis, jis atsiduria panašioje situacijoje, tai yra tarnauja pas kilmingą 
damą, kuri bando jį suvilioti 1r kuri yra artima Pamelos vyro giminaitė — jo 
dėdės Tomaso Bubio žmona. Romano pabaigoje gan nepatraukliai pavaizduota 
ir pati Pamela su savo vyru, bet čia paaiškėja, kad Džozefas visai ne jos brolis, 
tr tuo tarsi paneigiamas jųdviejų artimumas ir panašumas. Parodijuodamas 
Pamelos elgesį, H. Fildingas savo romano išeities tašku pasirinko nekaltybės 
išsaugojimo motyvą; kadangi ši dorybė suteikta vyriškam personažui, tai įgau- 
na komišką pobūdį. 

Tačiau „Džozefas Endriusas“ ne vien literatūrinė parodija. Tai savaran- 


“ Battestin M. C. The Moral Basis of Fielding's Art.— Middleton. 1959.— 
P. 11. 

kiškas kūrinys, kuriame humoristine forma autorius pasmerkia egoizmą ir 
veidmainystę kaip didžiausią moralinį blogį ir sukuria tikro žmogiškumo ir 
geraširdiškumo pavyzdžius. Juos įkūnija trijų savo herojų — Endriuso, Adain- 
so ir Fani paveiksluose. 

Nors parašyti „Džozeitą Endriusą“ akstiną davė S. Ričardsono romanas, 
tačiau tikrųjų jo šaltinių reikia ieškoti kitur. Tai įvairūs ankstesnės literaturos 
kūriniai, tarp kurių bene svarbiausią vietą užima Servanteso „Don Kichotas“. 
H. Fildingo romano pirmojo leidimo tituliniame puslapyje buvo nurodyta, 
kad „Džozefo Endriuso ir jo draugo pono Abrahamo Adamso nuotykių :st0- 
rija“ parašyta sekant Servanteso, „Don Kichoto“ autoriaus, maniera. Taigi 
autorius pabrėžia savo tiesioginį ryšį su rašytoju, kurio veikalas tapo naujųjų 
laikų romano prototipu. H. Fildingas sukonstravo savo romaną pagal „Don 
Kichoto“ modelį, kaip laisvą kelionių ir nuotykių aprašymą, paįvairintą įterp- 
tinėmis istorijomis. Jis sukūrė donkichotišką personažą — pastorių Adamsą, 
kuris, kaip ir jo pirmtakas, kelia juoką, bet sykiu ir pagarbą. Servanteso kuri- 
nys davė stimulą H. Fildingo romano koncepcijai ir jos meniniam realizavimui. 

H. Fildingo klasikinis išsilavinimas, jo nuodugni pažintis su antikiniais 
autoriais taip pat teikė nemaža impulsų kūrybai. Tai patvirtina nė tik orga- 
niškai įpintos šių autorių citatos, suteikiančios savotišką stilistinį koloritą j0 
veikalui, bet ir pastangos sieti savo kūrinį su klasikiniu komiškuoju epu, kon- 
krečiai su žuvusia komiška satyrine poema „Margitas“, priskiriama Homerui. 
Rašytojas laiko save komiškojo epo tradicijų tęsėju, o jo „komiškosios epo- 
pėjos“ teorija daug kur remiasi Aristoteliu. 

Fildingą romanistą formavo ir kitos grožinės prozos tradicijos, kaip, 
pavyzdžiui, ispanų ir prancūzų pikareskinis, arba šelmių, romanas, tačiau ypač 
įdomus jo santykis su XVIII a. anglų dailininko Viljamo Hogarto (1697 — 
1764) kūryba. Abu menininkus siejo artima draugystė (Hogartas nutapė 
Fildingo portretą), abu turėjo panašų socialinės satyros jausmą. „Džozefo 
Endriuso“ įžangoje Fildingas lygina savo komiškąjį metodą su Hogarto, sakvy- 
damas, kad jo, kaip ir šio menininko tikslas — ne sukarikatūrinti personažus, 
o parodyti, kaip jie mąsto, atskleisti tikrąją, vidinę jų komiškumo esmę. Norė- 
damas paaiškinti, kaip kuria charakterius, Fildingas savo romanuose ne kartą 
prisimena Hogarto paveikslus. 

Nors H. Fildingas ištikimai laikėsi literatūros tradicijų, jis stėngėsi pras- 
kinti prozos srityje naujus kelius ir pagrįsti jucs teoriniais samprotavimais. 
Šiuo atžvilgiu labai reikšminga „Džozefo Endriuso“ pratarmė — pirmas 
bandymas anglų literatūroje apibūdinti romano kaip žanro ypatumus. Nė 
veltui Henris Fildingas laikomas romano teorijos pradininku, nors šio termino 
jis nevartoja ir savo kūrinį priskiria prie epo. Remdamasis Aristotelio teorija, 

epą, kaip ir dramą, skirsto į tragediją ir komediją. Savo romaną H. Fildingas 
sieja su komiškuoju epu, pavadindamas jį „komiška neeiliuota epine poema“ 
(a comic epic-poem in prose). 

Pratarmėje H. Fildingas pateikia ir savo komiškumo sampratą. Vienintelis 
juokingumo šaltinis. jo manymu, apsimetimas. kurio svarbiausios priežas- 
tys — tuštybė ir veidmainystė. H. Fildingo koncepcijoje tuštybė yra beveik 
egoizmo sinonimas. H. Fildingo juoko teorija artima T. Hobso, kuris teigė, 
kad juokas visada yra paniekos išraiška. Tačiau rašytojo teoriniai samprotavi- 
mai siauresni negu jo kūrybinė praktika. H. Fildingas sukūrė ne tik satyrinių 
personažų, bet ir humoristinių teigiamų veikėju. 

S. Džonsonas teigė, kad „Fildingas suvokė tik gyvenimo kevalą, ir dau- 
giau nieko“. o S. Ričardsonas „pranoksta jį talentu ir dorvbingumu“". Šiai 
tendencijai pritarė ir kiti kritikai, o kai kurie net apkaltino autorių amoralumu 
ir grubumu. Tačiau H. Fildingas yra moralistas, kaip ir kiti XVIII a. švietėjai, 
tik jo moraliniai principai ir jų meninė išraiška skiriasi nuo S. Ričardsono. 

Kai kurie kritikai laikė H. Fildingą stoiku, Cicerono principų pasekėju, 
kiti — deistu, plėtojusiu anglų filosofo A. Šaftsberio etines idėjas, teigiančias, 
kad moralės jausmas žmogui įgimtas, treti tvirtino, kad „Džozefo Endriuso“ 
dorovinį pagrindą, o iš dalies ir meninį metodą lėmė XVIII a. anglų Žemosios 
bažnyčios liberali pasaulėžiūra, vadinama „latitudinarizmu“. Be abejo, H. Fil- 
dingas buvo susipažinęs ir su antikinėmis, ir su savo meto moralinėmis teo- 
rijomis, tačiau jo etinė platforma netelpa kokios nors vienos doktrinos rėmuo- 
se. H. Fildingas — švietėjas humanistas, kuriam esminiai Žmogaus bruožai 
yra atvirumas ir geraširdiškumas, meilė tiesai ir instinktyvi antipatija veidmai- 
nystei. Šiuos bruožus autorius įkūnija savo romano herojuose Džozefe Endriu- 
se ir Abrahame Adamse. Pagal pirminį autoriaus sumanymą Džozefas turėjo 
būti pagrindinis veikėjas. Jis turėjo užimti tokią vietą Fildingo kūrinyje kaip 
Pamela — Ričardsono. Jo meilės ir vedybų istorija — romano siužeto ašis. 
Tačiau Džozefas, kuris vaizduojamas kaip ironiška Pamelos inversija, yra 
kiek rezonieriškas personažas, H. Fildingo satyros įrankis. Net ir tuomet, kai 
parodija virsta Fildingo „komiškąja epopėja“, Džozefas tarsi nebegali išsiva- 
duoti nuo jam skirtos funkcijos. 

Tikrasis H. Fildingo herojus yra Adamsas, kurio „žavingu naivumu“ 
gėrėjosi V. M. Tekerėjus. Jis pasirodo jau pirmosios knygos pabaigoje, vėliau 
apie jį ir sukasi visas romano komiškasis pasaulis. Kaip minėta, jo ryšys su 
Don Kichotu neabejotinas. Abu jie — naivūs idealistai, atsidūrę Žiauriame 


* Essays on the Eighteenth-Century Novel / Ed. by Robert Donald Spec- 
tor.— Bloomington-London. 1965.— P. 66. 


311 


pasaulyje, kuris nuolat sužlugdo jų viltis ir paverčia juos pažeminimo ir fi- 
zinio smurto objektais. Abu jie negali suvokti skirtumo tarp savo idealų ir gy- 
venimo tikrovės. Kaip ir jo literatūrinis prototipas, Adamsas didingas ir orus, 
bet kartu juokingas ir pasigailėtinas. Dž. B. Pristlis pavadino jį „komiška he- 
rojiška figūra“. 

Tačiau Adamsas ir skiriasi nuo savo pirmtako. Jis neturi tokios filoso- 
finės prasmės kaip Servanteso herojus, kurio misija — iš pagrindų pakeisti 
pasaulį. Adamso veiklos sfera kur kas siauresnė ir paprastesnė: jis nori sutvar- 
kyti savo artimųjų reikalus. Vis dėlto kaip komiškas personažas jis neabejotinai 
didelis Fildingo meninis pasiekimas. Adamso komiškumas kyla iš įvairiausių 
prieštaringų jo charakterio savybių, keistenybių ir net absurdiškumų. Jis 
nepraktiškas, užmaršus, išsiblaškęs: atkeliavo į Londoną tikėdamasis parduoti 
leidėjui savo pamokslus, bet, pasirodo, paliko juos namie; pamiršta užmokėti 
už išsinuomotą arklį, ir dėl to Džozefas turi daug nemalonumų; brenda per 
balą, pasikaišęs durtinį, nors galėtų ją aplenkti, net kojų nesušlapęs; susijau- 
dinęs įmeta į židinį Eschilo rankraštį, kurį vertina kaip brangiausią kūrinį 
ir visur nešiojasi. 

Adamsas išsimokslinęs. Jis — puikus graikų ir lotynų kalbų bei litera- 
tūrų žinovas. Kaip pareiškia kalbėdamasis su vienos smuklės šeimininku, jis 
atlikęs daugybę kelionių knygomis, kurios vienintelės gali suteikti žinių. Adam- 
sas kalba apie Homerą kaip visų žanrų pradininką, Sofoklį vadina didžiausiu 
tragedijos genijumi, laisvai cituoja Aristotelį, Sokratą, kitus rašytojus. Ne be 
ironijos autorius rašo, kad pastorius apgailestaująs, jog jo žmona nėmoka 
graikų kalbos ir jam nesą su kuo pasidalinti savo erudicija. Ironišką rašytojo 
požiūrį į savo herojų dar aiškiau pajuntame tuomet. kai paaiškėja, jog šis 
antikos specialistas, kiekviena proga cituojąs senovės filosofus, pasirodo esąs 
prietaringas, tiki šmėklomis ir avių vagis palaiko vaiduokliais. Apskritai prieš- 
taravimas tarp Adamso žodžių ir veiksmų dažnai sukelia skaitytojui juoką. 

Tačiau įvairios silpnybės ir ydos padaro Adamsą tik dar įdomesnį, gyvy- 
biškesnį. Rašytojas netgi nevengia parodyti jo ir Endriuso apgailėtinose si- 
tuacijose: Endriusas, apiplėštas ir primuštas plėšikų, guli nuogas purve, o pro 
šalį važiuojančios pašto karietos keleiviai, ypač damos, piktinasi juo; Adamsas 
smuklėje apipilamas ką tik papjautos kiaulės krauju, užpuolę šunes sudrasko 
jo durtinį, nutraukia peruką, iš jo negailestingai tyčiojasi vienas skvairas 
su savo bendrais. Tokiose situacijose herojai atrodo ne tik komiški, bet ir verti 
užuojautos, tačiau kaip tik tada išryškėja jų moralinis pranašu mas. Atsakyda- 
mas į skvairo ir jo bendrų patyčias, Adamsas ramiai pareiškia, kad dėl to gėda 
tenka ne jo namams, ir jis visa širdimi meldžiąs dievą, kad nutolintų nuodėmę 
1 nuo skvairo namų. 

Nors, būdamas dvasininkas, Adamsas propaguoja susitaikymo su likimu 
idėją, iš tikrųjų jam nebūdingas nuolankumas ir pasyvumas. Jis aktyviai prie- 
šinasi blogiui, ne tik karštai ginčydamasis su savo oponentais, bet dažnai paleis- 
damas į darbą ir kumščius, ypač kai reikia apginti silpnesnius ir neteisingai 
puolamus. Todėl Adamsas dalyvauja daugelyje romano dinamiškų epizodų. 
Nors autorius smulkiau ir neaprašo šio herojaus išvaizdos, tačiau pabrėžia 
j0 aukštą ūgį ir stiprumą, kuriuo šis skiriasi nuo savo pirmtako Don Kichoto, 
nedidelės fizinės jėgos, tiktai didžių dvasinių polėkių. Adamsas įsitikinęs, kad 
blogį reikia bausti tuoj pat ir fizinis susidorojimas su juo labai veiksmingas. 

Adamso lūpomis H. Fildingas išreiškia XVIII a. paplitusią „garbingo 
skurdo“ idėją, niekinančią turtą ir padėtį visuomenėje ir aukštinančią mora- 
lines vertybes. Mintis, kad jos aukščiau už materialinę gerovę ir titulus, pabrė- 
žiama ne tik jo žodžiais, bet ir daugeliu situacijų, į kurias patenka pastorius 
ir jo bičiulis Endriusas. Neturėdami nė skatiko kišenėje, juodu patiria daug 
nemalonumų: jų nenori priimti į pakelės užeigas, jiems tenka eiti pėsčiomis, 
nes negali užsimokėti už pašto karietą ir t. t. Tačiau net ir sunkiausioje padė- 
tyje šie herojai lieka sąžiningi, atviri ir visada pasiryžę padėti kitiems. Jų 
elgesiu patikrinamos ir kitų personažų moralinės nuostatos. Fildingas labai 
mėgsta gretinti ir supriešinti savo veikėjus vienus su kitais: Adamsas ir „pas- 
torius tik sekmadieniais“ Traliberis, Adamsas ir veidmainys valdytojas Piteris 
Paunsas, kuris labiau už viską pasaulyje mėgo dailias moteris, išskyrus pi- 
nigus — tiek savus, tiek ir svetimus. Toks sugretinimas ne tik leidžia atskirti 
gėrį nuo blogio, bet parodo ir autoriaus požiūrį į veikėjus. Savo herojus ra- 
šytojas piešia su geraširdiška ironija, 0 visokio plauko egoistams ir veidmai- 
niams negaili pikto sarkazmo. 

Kitoks nei S. Ričardsono požiūris į moralę ir charakterių vaizdavimą 
nulėmė ir skirtingą abiejų rašytojų romanų pasakojimo manierą. H. Fildingui 
buvo nepriimtinas S. Ričardsono smulkmeniškas ir subjektyvus (Pamelos 
požiūriu) aprašinėjimas, ir jis pasirinko laisvesnę pasakojimo formą iš šalies. 
leidžiančią kontroliuoti veiksmo eigą. Autorius, arba pasakotojas, nuolat pri- 
mena savo „buvimą“, tampa savotišku interpretatoriumi: tiesiogiai pats kalba 
įžanginiuose skyriuose, kur išdėsto savo etinę ir estetinę programą. dažnai 
įsiterpia į tekstą su įvairiais retoriniais samprotavimais arba paskatina veikėjus 
užmegzti vienokio ar kitokio pobūdžio disputą. Pasakotojas laisvai nutraukia 
vieną istoriją ir įterpia į ją kitą, kurios interpretatoriai jau romano personažai, 
daro įvairiausias užuominas į save ir nuolat kreipiasi į skaitytoją, kalbasi su 
juo. Toks autoriaus „buvimas“ sukuria ne jo artimą ryšį su veiksmu ir perso- 
nažais, o sudaro neutralumo ir distancijos įspūdį. Tai rašytojo ironisto pozicija, 
leidžianti ir skaitytojui iš šalies stebėti visa, kas vyksta romane. 

Henrio Fildingo proza — reikšmingas etapas romano žanro raidoje. 
Plėtodamas pikareskinio ir satyrinio romano tradicijas, rašytojas sukūrė ro- 
maną, kuriame svarbiausia — charakterių įtaigumas. Savo personažais H. 
Fildingas atskleidė įvairiausias Žmogaus prigimties puses. Ne veltui jis vadi- 
namas anglų Šekspyru romano srityje. Rašytojas daug dėmesio skyrė ir pa- 
sakojimo formai. Jis sukūrė pasakotojo komentatoriaus tipą. kuris yra tarpi- 
ninkas tarp skaitytojo ir romane vaizduojamo pasaulio. H. Fildingą įvertino 
rašytojai satyrikai. V. M. Tekerėjus rašė: „Koks genijus! Kokia jėga! Koks 
šviesus protas ir pastabumas! Kokia sveika neapykanta niekšybei ir apgaulei! 
Koks didžiulis jautrumas! Koks linksmumas! Koks drąsus mėgavimasis gyve- 
nimu! Kokia meilė žmonijai!** 

„Džozefo Endriuso ir jo draugo pono Abrahamo Adamso nuotykių is- 
torija“ — antrasis Henrio Fildingo romanas lietuvių kalba. 1955 m. buvo 
išleistas jo romanas „Pamestinuko Tomo Džonso istorija“. 


ELENA KUOSAITĖ 


' Thackeray W. M. The English Humourists of the Eighteenth Century.— Leip- 
zig. 1853.— P. 256. 

PAAIŠKINIMAI 


Romanas „Džozefo Endriuso ir jo draugo pono Abrahamo Adamso nuotykių 


istorija“ buvo parašytas 1742 m. Keturi jo leidimai išėjo Fildingui esant gyvam, ir auto- 
rius juos vis peržiūrinėjo ir taisė; daugiausia „pakeitimų ir pridėjimų“ yra antrame lei- 
dime, išėjusiame tais pačiais metais. Į lietuvių kalbą versta iš knygos, parengtos pagrin- 
dinai pagal ketvirtą leidimą (1748). 

„šių nedidelių tomelių...— „Džozefas Endriusas“ pirmą kartą buvo išleistas dviem 
nedidelio formato tomais. 
„komedijos kūrinys...— Autorius kalba apie satyrinę poemą „„Margitas“, kurios 


autoriumi senovės graikų filosofas Aristotelis (384—322 pr. m. e.) ir filologas bei 
kritikas Zenodotas Efesietis (325—260 pr. m. e.) laikė Homerą. 

„kaip sako Aristotelis...— Apie tai Aristotelis rašo „Poetikoje“, IV, 10—12. 
Kritikas — Aristotelis. 

Kembrio arkivyskupo „Telemachas: — prancūzų rašytojo Fransua Fenelono 
(1651—1715, nuo 1695 m. Kembrio arkivyskupas) romanas „Telemacho nuo- 
tykiai“ (1699), parašytas kaip Homero „Odisėjos“ tęsinys. 

„Klelija“, „Kleopatra“, „Astrėja“, „Kasandra“, „Didysis Kiras“ — daugiatomiai 
XVII a. Prancūzijos saloninių rašytojų romanai, labai įmantraus pompastiško 
stiliaus. 

burleska — perdėtai komiškas vaizdavimas, taip pat literatūros žanras — komiš- 
kas kūrinys, kurio tema ir stilius kontrastuoja. 

Milordas Šaftsberis — Entonis Šaftsberis (Anthony Ashley Cooper, Third Earl of 
Shaftesbury, 1671—1713) — anglų filosofas, pradininkas vienos iš dviėjų žymių- 
jų XVIII a. vadinamosios „etinės filosofijos“ krypčių, kurios pagrindinė tezė buvo: 
„Viskas į gera tame geriausiame pasaulyje“. Daug rašė estetikos klausimais. 
„nemenką sėkmę scenoje...— Burleskinės satyrinės Fildingo pjesės, kurios dau- 
giausia pajuokdavo to meto Anglijos ministrą pirmininką R. Volpolą ir jo politiką, 
turėjo didelį pasisekimą. 


“Viljamas Hogartas (William Hogarth, 1697—1764) — garsus anglų grafikas. 


savo darbuose išjuokęs tamsias to meto visuomenės gyvenimo puses. Fildingo 
draugas. 
„Kur jo motina persiduria įsčias.— Ziaurumu pagarsėjęs Romos imperatorius 

Neronas (37—68) įsakė nužudyti savo motiną, tada ši puolė įsčiomis ant kardo ir 
nusidūrė. 

Abulus Belgardas — Žanas Belgardas (Jean Baptisie Morvan de Bellegarde, 
1648—1734) — prancūzų literatas. 

Benas Džonsonus (Ben Jonson, 1572— 1637) — anglų dramaturgas, ypač pagar- 
sėjęs satyrinėmis komedijomis „Kiekvienas turi keistybių“, ,„Volponė“, „Alche- 
mikas“. 

„skrybėle, pusidėla unt rankos...— Autorius turi omeny tuo metu madingą ma- 
merą laikyti nusiimtą skrybėlę. 


'* Poetas — Viljamas Kongrivas (William Congreve, 1670— 1729), garsus Restau- 

racijos epochos dramaturgas. Eilutės yra iš eilėraščio „Apie malonumą; Laiškas 
serui RkKardui Templui“. 

Plutarchas (Plutarchos, 46—apie 120) — graikų rašytojas, istorikas, filosofas, au- 
torius garsaus vėikaio „Paralelinės biografijos“ (liet. 1962), kur pateikė 50 žy- 
mių graikų ir romėnų veikėjų gyvenimo aprašymus. Kornelijus Nepotas (Corne- 
lius Nepos, apie 99—24 pr. m. e.) — romėnų istorikas, parašęs garsiųjų vyrų biog- 
rafijas „Apie garsiuosius vyrus“. 

„pasakojimas apie Džoną Didįjį... krikščionybės karžygius.— Fildingas tyčia mini 
pigius populiarius romanus, kuriuos pardavinėdavo keiiaujantys prekijai; tai vi- 
duramžių istorijos, išleistos XVIII a.: „Įdomi Džono ir milžinų istorija“, „Gajaus, 
grafo Voriko istorija“, „Nelaimingi įsimylėjėliai: Argalo ir Partenijos istorija“ 
ir „Garsiausia septynių krikščionybės karžygių istorija: švento Jurgio iš Anglijos, 
švento Den: iš Prancuzijos, švento Jokūbo iš Ispanijos, švento Antano iš Italijos, 
švento Andriejaus (Endriuso) iš Škotijos, švento Patriko iš Airijos ir švento Dovydo 
iš Velso“. 

„„pono Kolio Siberio ir panelės Pamelos Endrius gyvenimo aprašymus.— Kal- 
bama apie „Pono Kolio Siberio, aktoriaus, gyvenimo apologiją“ (1740), parašytą 
paties Kolio Siberio (Colley Cibber, 1671 — 1757), garsaus dramaturgo, aktoriaus 
ir poeto, kurio Fildingas nemėgo už pataikavimą aukštuomenei, tuštybę ir pasipū- 
timą, už trukdymą prasimušti jauniems talentingiems dramaturgams, ir apie Sa- 
miuelio Ričardsono (Samuel Richardson, 1685—1761) romaną „Pamela, arba 
Atlygintoji dorybė“ (1740), parašytą herojės vardu,— Ričardsonas čia dedasi 
esąs ne autorius, o tik redaktorius. 

„spausdinamuose antrame ir kituose to kurinio leidimuose...— Pirmame „Pa- 
melos“ leidime Ričardsonas buvo įžangoje atspausdinęs du rekomendacinius laiš- 
kus, 0 antrame leidime buvo pridėta dvidešimt keturi puslapiai tų liaupsių. 
Gaferis ir Gumerė — iškreipti anglų kalbos žodžiai „grandfather“ ir „grand- 
mother“, taip sakant, senelis ir senelė. 


“ „„pramintą Linksmaisiais Endriais. — Pasak padavimo, Anglijoje XVI a. gyvenęs 


daktaras Endrius Bordas, kuris savo pacientus visaip juokindavęs — Lirksma- 
sis Endrius. Vėliau Linksmaisiais Endriais imta vadinti juokdarius, kviečiančius 
mugėse Žmones į žiniuonių paiapines, o dar vėliau — ir apskritai mugių juokda- 
rius, klounus. 

„pas serą Tomasą Bubį...— Seras (toliau — skvairas) Anglijoje yra titulai; Bubis 
(bovbv) — bukagalvis, mulkis (angl.). 
„„utlikduvęs dievas Priapas...— Sen. graikų ir romėnų mitologijos derlingumo 


dievas Priapas globojęs vynuogynus ir sodus, kur ir buvo statomos jo statulos. 


“* Gavėnios Džekas — Anglijoje taip vadinama iškamša, į kurią mėtoma lazdomis; 


čia pavartotas kaliausės prasme. 

Slipslop (slip-slop) — kvailas, tuščias (angl.). 

„aistrų, kaip pyktis ar pavydas...— Savo „Apologijoje“ I sk. K. Siberis rašo: „Ma- 
no naivumas ir neturėjimas pavydo žmonijai yra toks didelis, jog man be galo sun- 
ku patikėti. kad koks nors mano pažįstamas galėtų būti pavydus, piktavališkas ar 
nedėkingas...“ 

„Žmogaus pareiga“ — anoniminis populiarus traktatas etinėmis temomis (1658): 
manoma. kad jo autorius — Ričardas Elistris (Richard Allestree, 1619—1681). 
karaliaus kapelionas ir Itono koledžo rektorius. 

Tomas Kempietis — matyt, turima galvoje viduramžių filosofo mistiko, vienuolio 
Tomo Kempiečio (Thomas a Kempis, 1380—1471), „Sekimas Kristumi“ (apie 
1427). kūrinys apie sielos tobulėjimą. 


“ Beikerio „„Metraštis' — Ričardo Beikerio (Sir Richard Baker, 1568— 1645) „Ang- 


lijos karalių metraštis nuo Romos valdymo laikų iki karaliaus Jokūbo mirties“ 
(1643) buvo tuo metu labai populiarus. 


"uuginti savo talentus...— Žodžių žaismas: talentas — sen. graikų piniginis vie- 


netas. Autorius čia daro aliuziją į Šventąjį raštą (Mato 25, 14—30), kur žmo- 
gus išdalino savo turtus tarnams, vienam davė penkis talentus, kitam du, o trečiam 
vieną, ir ką kuris tarnas iš to pelnė, priklausomai nuo savo darbštumo ir suma- 


numo. 

" „„miledi (taip pat — ledi)...— aukštuomenės dama, lordo (milordo) žmona. 

“ „„įvairiaspalve savo brolija...— tai yra su tarnais, vilkinčiais įvairiaspalvėm liv- 
rėjom. 


- 


" Til, Teil (iittle-tattle) — apkalbos (angl.). 


„vadinsime Džozefu...— Aliuzija į Biblijos Juozapą, kuris buvo parduotas į ver- 
giją ir atstūmė savo šeimininko Putifaro žmonos meilę. (Pradžios knyga 39, 7—20) 
Kovent Gardenas — teatras, taip pavadintas pagal miesto rajoną. 

„Už patarnautoją...— Pastoriaus patarnautojas pasaulietis. padeda prie krikšto, 
jungtuvių. užveda psalmes — pagieda pirmąją giesmės eilutę, o maldininkai gieda 
toliau. 


rūlujfija — abrikosų arba persikų kauliukų spiritinis antpilas. 


“ „pužaliavusiai mergiščiai...— Nuo mažakraujystės, kuria dažniausiai sirgdavo 


beturčių mergaitės. veidas pasidaro žalsvo atspalvio. 


“ Nei didysis Ričas...— Džonas Ričas (John Rich, 1682—1761) — Kovent Gar- 


deno teatro vadovas, pantomimų statytojas ir pantomimos Arlekino vaidmens air- 
likėjas, stebinęs publiką įvairiais triukais ir scenos efektais. Fildingas šaipėsi iš jo, 
sakė, kad tokie dalykai nuvertina teatrą. jį vulgarizuoja. 

Hesperas — vakarė žvaigždė. graikiškas Veneros vardas; senovės Graikijoje — 
nakties simbolis. 

Tetidė — senovės graikų jūros deivė: pagal klasikinę literatūrą saulė kildavo iš 
jūros ir joje leisdavosi. 

Febas — senovės graikų saulės dievas, Apolono pravardė. 

„„Nuostabos statula...— Romos poeto Ovidijaus (43—18 pr. m. e.) „Metamor- 
fozėse“ Narcizas, pamatęs vandeny savo atvaizdą, taip nustemba, kad iš nuostabos 
stovi sustingęs nelyginant marmurinė statula; arba Šekspyro „Ričarde III“ (III. 7) 
randam eilutes: „Lyg akmenys nebylūs ar stabai stovėjo jie išbalę it lavonai...“ 
(A. Churgino vertimas) 

„Krezo sunų, kuris iš nuostabos prabilo...— Pasak legendos, Persijos karalius 
Kiras, nugalėjęs Lidiją, įsakė nužudyti jos karalių Krezą (560—546 pr. m. e.). Kai 
Persijos kareivis priėjo prie Krezo, nebylys jo sūnus staiga sušuko: „Vyre, nežudyk 
Krezo!“ 

Aštuoniolikos pensų galerija — pigiausia teatro vieta, kur sėdi tarnai ir neturtingi 
miestiečiai. 


'" Bridžvoteris ir Viljumas Milzas — aktoriai, vaidinę Fildingo pjesėse. 


Fidijas (V a. pr. m. e.) ir Praksitelis (IV a. pr. m. e.) — garsūs graikų skulptoriai. 
„„samdytis vien mofroditus...— Slipslop taip ištaria „hermafroditus“; turima ome- 
ny kastratai, dainavę italų operose. kurios buvo labai populiarios Londone. 
Vestminsteris — Londono aukščiausias teismas. 

Bremblas (bramble) — gervuogynas (angl.). Autoriaus ironija, turima galvoje 
raizgalynė, painiava. Pazlas (puzzle) — keblumas, sumišimas (angl.). 

„sero Džono namuose...— Fildingo klaida; kalbama apie serą Tomasą Bubį. 
Kornvalio imtynininkai buvo stipriausi visoje Anglijoje. 

foreiteris — jojikas, valdantis priekinius arklius, kai jie sukinkyti pratėgiui. 
„„kad pabėgę iš įvykio vietos.— Pabėgimas iš tos vietos, kur nužudytas Žmogus, 
buvo laikomas nusikaltimu, ir pabėgusiajam, net jei jis ir nekaltas, galėjo būti kon- 
fiskuojamas visas turtas. 

„įštremtas už vištidės apiplėšimą...— Anglijos kolonijoms reikėjo žmonių, tai nuo 
XVIII a. pradėta ten tremti elgetas ir kriminalinius nusikaltėlius, nors dažnai tie 
nusikaltimai būdavo ir visiškai menki. 

„Mantas“ — Nante (Prancuzija) gamintas konjakas. 

Vengriškas vanduo — tualetinis skystis iš rozmarino žiedlapių ir spirito. 

„„Už mūsų laureato odes...— Poetas laureatas — garbinga pareigybė karaliaus 
dvare. Poetas laureatas buvo renkamas iš daugelio garsių literatų. Čia turima ome- 
ny poeto laureato (nuo 1730) Kolio Siberio odės, kurias jis rašydavo Naujųjų 
metų ir karaliaus gimimo dienos proga ir kurios buvo amžinas pašaipų objektas. 
„su raudonais švarkais.— Raudonus švarkus nešiojo Anglijos kareiviai. Kadangi 
Anglijoje kareivinių beveik nebuvo, kareiviai būdavo apgyvendinami pas žmo- 
nes — užeigos namų šeimininkai turėdavo jiems duoti pastogę ir išlaikymą, nors už 
tai tegaudavo grynai simbolišką užmokestį. 

„piktybinio humorų sutirštėjimo...— Fildingas turi omeny Hipokrato, žymiausio 

sen. Graikijos gydytojo, mokymą, pagal kurį žmogaus sveikata priklauso nuo to, ar 
organizme teisingu santykiu pasiskirstę keturi pagrindiniai skysčiai (humorai) — 
kraujas, limfa, juodoji tulžis ir geltonoji tulžis. 

Vipvelis (whip well) — gerai plakantis botagu (angl.). 

Hipokratas (460—377 pr. m. e.) — garsus graikų gydytojas ir medicinos teoreti- 
kas; Galenas (138—201) — Hipokrato pasekėjas, susisteminęs visas to meto me- 
dicinos žinias. Abu gydytojai yra parašę daug kūrinių, tai visai įmanomas dalykas, 
kad gydytojai galėjo turėti kišenėje ką nors iš jų darbų. 

bona waviata — daiktai, pavogti ir pabėgusio vagies palikti arba pamesti. Jei ap- 
vogtasis žmogus nesiveja vagies, tie daiktai jam nebeatiduodami — jie atitenka 
arba karaliui, arba dvarininkui. 

Vaisvanas (wise one) — išmintingasis (angl.). 

„tris tomus savo pamokslų...— Fildingas, rengdamas naują „Džozefo Endriuso“ 
leidimą, neapsižiūrėjo ir paliko nepataisęs. XVI skyriuje ir toliau yra „devyni to- 
mai“. 

Knygų pardavėjai XVIII a. buvo ir.knygų leidėjai. 

To laikotarpio parankinės teisės knygos: Džono Melorio „Advokato kišeninis pa- 
tarėjas, arba Juristo vadovas“, Džailzo Džekobo (1686—1744) „Rašytinio 
įstatymo praktika, arba Bendras įstatymų sąrašas“ ir Tomo Vudo (1661—1722) 
„Anglijos teisės institutas“. 

„„pakanka tarnaitės priesaikos...— Tais laikais paprastai užtekdavo vieno liudy- 
tojo, išskyrus išdavystę, kur reikėjo dviejų. 

Sakbraibas (suck bribe) — kyšio traukėjas, čiulpėjas (angl.). 

Džonas Tilotsonas (John Tillotson, 1630—1694) — Kenterberio arkivyskupas, 
garsėjęs savo suprantamais pamokslais, kuriuos sakydavo aiškiai ir sklandžiai. 
Džordžas Vaitfildas (George Whitefield, 1714—1770) ir Džonas Veslis (John 
Wesley, 1703—1791) — uolūs evangelikai, naujos religinės srovės Anglijos baž- 
nyčioje — metodizmo — pradininkai. 

„pasakytas sausio trisdešimtą...— 1649 m. sausio 30 d. buvo įvykdyta mirties baus- 
mė Anglijos karaliui Karoliui I, ir ta diena būdavo minima absoliučios monarchi- 
jos šalininkų. Pamokslai, sakomi tą dieną, buvo paprastai susiję su politika. 


„cenzūros aktas...— 1737 m. R. Volpolo vyriausybė išleido Teatrų cenzūros aktą, 
pagal kurį visi teatrai buvo pavesti lordo kanclerio kontrolėn. 

Džonas Tolandas (John Toland, 1670—1722) ir Tomasas Vulstonas (Thomas 
Woolston, 1670—1733) — anglų teologai deistai, polemizavę su bažnyčios orto- 
doksinėm doktrinom. 

Savo knygoje „Paprastos mintys apie sakramento esmę ir tikslą“ Vinčesterio vys- 
kupas Bendžaminas Hodlis (Benjamin Hoadly, 1676—1761), Fildingo draugas, 
išsklaido mistinę komunijos prasmę, sako, kad Paskutinė vakarienė — tai Kristaus 
mirties ir aukos paminėjimas ir proga krikščionims prisiminti savo dvasios pareigą 
artimiesiems. 


“ Alkoranas (Koranas) — mahometonų Šventasis raštas; „Leviatanas“ — anglų fi- 


losofo materialisto Tomo Hobso (Thomas Hobbes, 1588—1679) kūrinys, ku- 

riame Žmogus apibūdinamas kaip godus, plėšrus, amoralus padaras, valdomas egoiz- 
mo ir puikybės; valstybė — tai gigantiškas organizmas, ir bažnyčia pajungiama 
jai. Dėl tų priežasčių knyga buvo ne kartą puolama bažnyčios šalininkų. Vulsto- 
nas — žr. 74 paaišk. 

Vakarų ratas — viena iš aštuonių Anglijos ir Velso apylinkių, kur teisėjai ir advo- 
katai vykdavo dukart per metus rengti teismo posėdžių. 

„„Dirmojo puslapio apačioje...— Fildingo laikais knygos kaina dažnai buvo spaus- 
dinama titulinio puslapio apačioje. 


* Prancūzų rašytojas Mišelis Montenis (Michel Eyguem de Montaigne, 1533—1592) 


savo kūriniuose dažnai nukrypsta nuo temos, nurodytos pavadinimuose (pvz.: „Apie 
karietas“, „Apie vaikų panašumą į tėvus“ ir t. t.). 

„su pasirašymu.— Šis metodas apdrausdavo leidėjus nuo finansinių nuostolių: 
turtingi patronai pasirašę įsipareigodavo nupirkti vieną ar daugiau egzempliorių 
numatomo leisti kūrinio. 

Vergilijus mums davė savo poemą...— Turima omeny „Eneida“. 

„ano graiko...— Homero. 

Garsusis anglų poeto Džono Miltono (John Milton, 1608—1674) kūrinys, poem 
„Prarastasis rojus“, iš pradžių buvo dešimties knygų; dabartiniu pavidalu — dvy- 
lika knygų — išėjo antru leidimu (1674). 

Romėnų poetas — Vergilijus. . 


* „kokioms knygoms dera pagražinimai, o kokios reikalingos tik paprastumo...— 


Pasak Aristotelio („„Poetika“), epinės poemos stilius turi būti įvairus: su pagraži- 
nimais aprašymuose, kur nėra veiksmo, o kitur — paprastas. O pasak Horacijaus, 
pradžia, arba įvadas, turi būti parašytas kuklia, be jokių puošmenų kalba. 
Teokritas (III a. pr. m. e.) — graikų poetas, bukolinės poezijos atstovas. 


' Eschilas (525—456 pr. m. e.) — garsiausias senovės graikų tragikas; jo kūriniai 


kupini religinės dvasios, todėl Adamsui labai artimi. 

„su antpirščiais bei sagom...— Adamsas buvo palaikytas mugių iokusininku, ku- 
ris uždarbiauja iš tokio lošimo: padeda sagutę po vienu iš trijų antpirščių, greitai 
juos sumaišo, ir Žiūrovai turi atspėti, po kuriuo antpirščiu sagutė yra. 

Greiveirz (grave-airs) — solidi, ori (angl.). 

Manoma, nad tai greičiausiai Fildingo sesuo Sara (1710— 1768), 1744 m. išleidu- 
si „Deivido Simplo nuotykius“, kuriems įžangą parašė Fildingas. 

Atalidų, Pergamono (Maž. Azijoje) valdovų dinastijos turtai buvo virtę priežodžiu. 
Ypač poetų dažnai minimas yra Atalo III (170— 133 pr. m. e.) testamentas, kuriuo 
jis paliko savo valstybę romėnams. Pasakišku turtingumu garsėjo ir Lidijos kara- 
lius Krezas (595—546 pr. m. e.). 

„didesnė už korintiečių... didesnė negu pačios Lėjos.— Sen. graikų polis Korin- 
tas garsėjo prabanga ir ištvirkimu. Lėja buvo pašlovinta Korinto kurtizanė; ją apie 
340 pr. m. e. akmenimis užmėtė minia pabūgusių žmonų. 

Keliautojas parodo neišmanymą, nes jo cituojami (ne visai tiksliai) Žodžiai yra 
Makbeto žodžiai, sakomi Banko šmėklai: 


ai 

Apkaltinti manęs tu neišdrįsi, 
Tad nekratyk kraujuotų garbinių 
Ir negrumoki man! 
(Šekspyras, „Makbetas“ III, 4; A. Churgino vertimas) 


„tie dalykai prie Kartachenos...— 1741 m. anglų kariuomenė, vadovaujama ad- 
mirolo Ventvorto, užpuolė Kartacheną, Ispanijos tvirtovę Karibų jūroje, tačiau dėl 
blogo pasirengimo ir netikusio vadovavimo jos ne tik nenugalėjo, bet ir buvo su- 
triuškinti patys. 


" „„korporacijos oldermenas.— Korporacija vadinosi miestelio ar miesto valdžia: 


meras, oldermenai (savivaldybės nariai), tarėjai. 


' Kortlis (courtly) — priklausantis dvarui, dvariškis (angl.). 


Fiklis (fickle) — nepastovus, permainingas (angl.). 

„„mūusų bažnyčiai grėsė pavojus...— XVIII a. pradžioje dvasiškija ne sykį skelbė, 
kad bažnyčia pavojuje, nes tuo metu ėmė reikštis nonkonformistų ir atskalūnų 
įtaka. 

Hartis (hearty) — nuoširdus, draugiškas (angl.). 

„Paris kovoja, o Hektoras pabėga.— Turima omeny du epizodai iš „Iliados“: Pa- 
ris, šiaip ne itin šaunus karys, stoja kovon ir sužeidžia Diomedą ir kitus graikus 
(XI giesmė). o žymiausias Trojos gynėjas Hektoras, pamatęs prie Trojos vartų 
artėjantį Achilą, nebeišlaiko ir pabėga (XXII giesmė). 

Gnėjus Pompėjus (106—48 pr. m. e.) — Romos karvedys ir politikos veikėjas. 


Paterkulas (I a.) — Romos istorikas. 

„išvadavo iš engėjo, kad galėtų engti patys.— Šitas sakinys, Fildingo įdėtas ant- 
rame romano leidime. yra užuomina į jo buvusios partijos, vadinamos patriotų 
partija, išdavystę — vos tiktai 1742 m. atsistatydino ministras pirmininkas R. Vol- 
polas, prieš kurį ji kovojo, visi tuoj puolė patys varžytis dėl vietų vyriausybėje. 
Kensingtonas, Izlingtonas, Haknis, Borou — Londono rajonai; Kensingtono parkas 
buvo aukštuomenės pasivaikščiojimų vieta; Izlingtone sekmadieniais buvo rengia- 
mos iškylos; Haknis — diduomenės priemiestis. 

„kiekvienas gaus dalį...— Pagal įstatymą už plėšiko sugavimą ir jo pristatymą į 
teisingumo rankas atlyginimas buvo 40 svarų sterlingų drauge su plėšiko arkliu, 
ginklais, turimais daiktais. 


“" Džekas Šepardas (Jack Sheppard, 1702—1724) — vieškelių plėšikas, baigęs gy- 


venimą kartuvėse, visada mokėdavęs pabėgti iš kalėjimo. Per penketą paskutinių 
savo gyvenimo mėnesių buvo pabėgęs keturis kartus. 


„dar nepasirūpino pilvo...— Jeigu nuteista mirties bausme moteris buvo nėščia, 


bausmė jai galėjo būti atidedama arba sušvelninama. 

Dikas Turpinas (Dick Turpin, 1705—1739) — garsus plėšikas, pakartas 1739 m. 
Žodžių žaismas: turpis — begėdiškas, negarbingas (lot.). 

„dvasininkų privilegija“ — dvasininkų neteisnumas pasaulietiniame teisme. 
„„parungtyniauti eilėmis...— Toks žaidimas, kai kiekvienas žaidėjas sako poezijos 
eilutę. prasidedančią ta raide, kuria baigėsi prieš tai kito pasakytoji. 


321 


lė 


„pripažintus ignoramus...— Šis terminas buvo vartojamas teisme, kai trūkstant 
kaltės įrodymų nebuvo galima kaltinamojo nuteisti. 

Pollaki toi (gr. dažnai) — ištų žodžių aišku, kad čia ne katekizmas, o Eschilo „Sep- 
tynetas prieš Tėbus“. 

Graikų mitologijos personažas Kipro karalius ir skulptorius Pigmalionas pamilo 


savo sukurtą Galatėjos skulptūrą. 


„bejėgiai kaip Narcizas...— Graikų mitologijoje Narcizas, beviltiškai pamilęs sa- 


vo atvaizdą vandenyje, nebegalėjo nuo jo atsitraukti ir mirė iš meilės. 


"Jo Didenybės Meškų sodas — liaudies pramogų vieta; čia būdavo pjudomos meš- 


kos ir buliai, einama imtynių, kovojama lazdomis ir pan. 


Sekondhendus (second-hand) — antros rūšies, antros eilės (angl.). 


“ Greičiausiai turima omeny V. Šekspyro drama „Antonijus ir Kleopatra“. Okta- 


vija — Kleopatros varžovė. 


* „tiek liežuvių, kiek jų norėjo turėti Homeras...— Homeras „Iliadoje“ rašo, kad 


negalėtų išskaičiuoti visų danajų vardų. „norint dešimt burnų ir dešimt liežuvių 
turėtų“. (Il, 489) 

„neturi leidimo...— Norint susituokti bažnyčioje, reikėjo tris kartus būti paskel- 
bus užsakus arba turėti vyskupo leidimą. 


' „galėjo būti vadinamas ūkininku.— Kaip Fildingas*nurodė savo laikraštyje „The 


Champion“, dvasininkams, kad jie geriau eitų tikrąsias pareigas, įstatymu buvo 
draudžiama dirbti žemę ir prekianti turguje. 


“ Džonas Falstafas — Šekspyro istorinės kronikos „Henrikas IV“ ir komedijos „Vin- 


dzoro šmaikštuolės“ veikėjas. Storas, nesąžiningas, bet linksmas ir sąmojingas. 


“* Apaštalas Petras I laiške (Šventasis raštas, Naujasis Testamentas) rašo: „Taip 


paklusni buvo Abraomui, vadindama jį savo ponu, Sara, kurios dukterys jūs esate...“ 
„švento Džeimso parapijos valgymo namuose.— Šv. Džeimso (Sent Džeimso) 
aikštė netoli karaliaus rūmų buvo prabangiausia Londono aikštė, o Šv. Džeimso 
gatvėje buvo daug klubų ir valgyklų. 


*“ akcizininkas — valdininkas, apdedantis netiesioginiais mokesčiais plataus vartojimo 


prekes, pvz.: tabaką, spiritą ir kt. 


" Kovent Gurdenas — Londono rajonas, garsus viešaisiais namais. 
“* Pagal susitarimą anglų laivams, išskyrus vergų prekybos laivus, nebuvo galima 


plaukioti Ispanijos vandenimis. Ir kai ten pasirodydavo anglų kontrabandos lai- 
vai, juos užpuldavo Ispanijos pakrančių sargyba. 

Adamsas vadina mitologiniais vardais tas vietas, kurias užeigos namų šeimininkas 
žino kitokiais pavadinimais. Heraklio stulpai — tai Gibraltaro sąsiaurio uolos; 
Kartagina — miestas prie Tuniso įlankos Šiaurės Afrikoje, romėnų sugriautas 
146 pr. m. e.; Scilė ir Charibdė — mitologinės pabaisos, kliudžiusios Odisėjui plauk- 
ti namo — tai uolos dabartiniame Mesinos sąsiauryje, skiriančiame Siciliją nuo 
ltalijos. 

Kai romėnai užėmė Sirakūzus (212 pr. m. e.), garsus matematikas Archimedas 
(apie 287—212 pr. m. e.) buvo taip įsigilinęs į savo mokslus, kad nė nepajuto. Taip 
įdarbusį jį rado vienas kareivis ir užmušė. 

Kiklados — salynas Egėjo jūros pietuose. 

„sąsiauriu. gavusiu vardą Helos, kurios likimas gražiai aprašytas Apolonijo Ro- 
diečio...— Helesponto sąsiauris (dabar — Dardanelų), į kurį nuo auksavilnio 
avino nukrito Hela; Apolonijas Rodietis (apie 295—apie 215 pr. m. e.) — graikų 
poetas ir mokslininkas, poemoje „Argonautika“ perpasakojęs seną mitą apie ar- 
gonautus, plaukusius į Kolchidę ieškoti auksavilnio kailio; apie Helą, beje, čia tėra 
dvi eilutės. 


“ „kur įkrito Dedalas...— Iš teisybės į Egėjo jūrą įkrito Ikaras, Dedalo sūnus. 


Euksino jūra senovės graikai vadino Juodąją jūrą. 

Levantu viduramžiais buvo vadinamos Rytų šalys; XIII-— XIV a. taip imta vadinti 
Artimieji Rytai. 

„„„Gezetierio“ autorių.— Laikrašūs “Daily Gazetier“, leidžiamas Ričardsono ir 
remiamas Volpolo nuo 1735 m., buvo pagrindinis vyriausybės propagandos orga- 
nas. Volpolas supirkdavo daug laikraščių ir veltui dalindavo visoje šalyje. Prie laik- 
raščio leidimo prisidėjo ir keletas dvasiškių. 

Edvardas Haidas, lordas Klarendonas (Edward Hyde, Earl of Clarendon, 1609— 
1674) — reakcingas Anglijos buržuazinės revoliucijos istorikas („Tikra didžiojo 
maišto ir pilietinių Anglijos karų istorija“); Bulstrodas Vitlokas (Bulstrode 
Whitelock, 1605—1675) — autorius knygos „Memuarai apie Anglijos valstybės 
reikalus“ apie tą patį laikotarpį, revoliucijos vado Kromvelio šalininkas; Lorensas 
Ičurdas (Laurence Echard, 1670— 1730) — istorikas, parašęs Anglijos istoriją 
nuo Romos viešpatavimo laikų iki karaliaus Vilhelmo III (iki 1689); Polis Rapenas 
(Paul de Rapin de Thoyras, 1661—1725) — autorius aštuonių tomų „Anglijos 
istorijos“, 1689 m. perversmo šalininkas. 

Chrizostomas, Marselė, Kardenijas, Fernandas, Anselmas, Kamilė, Lotarijas — 
Servanteso „Don Kichoto“ novelių veikėjai. 

Prancūzų rašytojo Aleno Renė Lesažo (Alain-Renė Le Sage, 1668 —1747) ro- 
manas „Žilio Blaso Santiljaniečio istorija“. 

Polis Skaronas (Paul Scarron, 1610—1660) — prancūzų rašytojas, burleskos 
žanro pradininkas, parašęs vieną iš pirmųjų realistinių prancūzų romanų „Komiš- 
ką romaną“ (1654). 

„„„Marianos“ bei „Laimingojo kaimiečio“ istorijos...— Turima omeny prancūzų 
komediografo ir romanisto Pjero Marivo (Pierre Carlet de Chamblain de Mari- 
vaux, 1688—1763) romanai „Marianos gyvenimas“ ir „Laimingasis kaimietis“. 
Fildingas turi omeny seriją skandalingų anglų rašytojos Meri Menli (Mary de la 
Riviere Manley, 1663—1724) kūrinių, pavadintų „Naujoji Atlantida“. 


* Žanas Lui Gezas de Balzakas (Jean-Louis Guez de Balzac. 1594—1654) — pran- 


cūzų klasicizmo epochos rašytojas, filosofas. 


* Perfrazuota eilutė iš Džono Miltono „Prarastojo rojaus“. 


„Marianos „Istorija“.— Turima omeny žymaus ispanų istoriografo Chuano de 
Marianos (Juan de Mariana, 1536—1623) „Visuotinė Ispanijos istorija“ (1601). 
„paminėti vieną perą...— Greičiausiai turimas omeny Filipas Dormeris Stenhou- 


pas (Philip Dormer Stanhope, 1694— 1773), literatūros puoselėtojas ir tuo metu, 

kai buvo rašomas „Džozefas Endriusas“, opozicijos prieš ministrą pirmininką Vol- 
polą vadas. 


„bendruomenių rūmų deputatą...— Turimas omeny Ralfas Alenas (Ralph Allen, 


1694— 1764), filantropas ir rašytojų globėjas. Per savo sumanumą ir darbštumą 
įsigijo turto, nusipirko akmens karjerą prie Bato. Iš to akmens pastatytus namus 
Fildingas šiame romane vadina.rūmais. 


“ Aleksanderis Poupas (Alexander Pope, 1688— 1744) — anglų poetas ir kritikas, 


švietimo epochos atstovas, išvertęs Homero „Iliadą“ ir „Odisėją“. (,„Odisėją“ 
versti jam padėjo Viljamas Brumas ir Elijas Fentonas.) 

Filosofas — Aristotelis. 

Aristofanas (apie 445—385 pr. m. e.) — senovės Graikijos komediografas, Eu- 
ripidas (485—409 pr. m. e.) ir Sofoklis (496—406 pr. m. e.) — senovės Graiki- 
jos tragikai. 

Tekmesa — Sofoklio tragedijos „Ajantas“ herojė. 

Ana Dasjė (Ann Dacier, 1654— 1720) — įžymi prancūzų literatė, Homero ver- 
tėja; antikinės literatūros žinovė. 

Rašyti sau pačiam laiškus! — Šiais žodžiais autorius greičiausiai geraširdiškai pa- 
sišaipo iš Viljamo Jango, labai išsimokslinusio, bet didelio užuomaršos dvasininko, 
kuris yra pastoriaus Adamso prototipas — juodu panašūs kaip du vandens lašai. 
Apie Jango išsiblaškymą buvo pasakojama visokių juokų. Pavyzdžiui, kartą, norė- 
damas porai savaičių išvažiuoti į kaimą, pastorius Jangas parašė sau laišką su kvie- 
timu ir nunešė savo patronui parodyti, kad išleistų. Tačiau jo užmačia išaiškėjo, 
nes per išsiblaškymą laišką padavė nė neamplėšęs. 

„pas motušę H...— Motušė Heivud laikė Kovent Gardene viešuosius namus. 
Linkoln In Fildsas — teatras. 

Sent Džeimso gatvės kavinėje rinkdavosi rūmų gvardijos karininkai. 

Templis — Londono juristų korporacija ir jos pastatas. 

„„„mylavau apelsinų pardavėjas...— Apelsinų pardavinėjimas teatre XVIII a. buvo 
priedanga prostitucijai. 

Sitis — Londono centras, senamiestis, su stambiausiomis finansų ir komercijos 
įstaigomis. 

Džonas Čerčilis, Malboro hercogas (John Churchill, First Duke of Marlborough, 
1650— 1722) — anglų valstybės veikėjas ir karo vadas, pergalingai vadovavęs 
Britanijos pajėgoms prieš Prancūziją 1702—1711 m. 

Niugeitas — Londono kalėjimas. 

„„kaip kadaise jas kad koneveikė Juvenalis.— Aliuzija į romėnų poeto Decimo 
Junijaus Juvenalio (apie 60—apie 130) Šeštąją satyrą, demaskuojančią ir kriti- 
kuojančią moteris. 

Taip Prajoras, Rou, Poupas... dideles sumas.— Nikolas Rou (Nicholas Rowe, 
1674—1718)-buvo žymiausias karalienės Onos laikų tragedijų rašytojas, pirma- 
sis Šekspyro dramų redaktorius. Jo „Džeinės Šor tragedija“ buvo išleista su pa- 
sirašymu 1714 m. Metjus Prajoras (Matthew Prior, 1664—1721) — poetas ir dip- 
lomatas gavo 4000 ginėjų. išleidęs su pasirašymu „Poemas kelioms progoms“ 

(1719), 1r Poupo išverstas Homeras šitaip leidžiamas davė jam 9000 svarų sterlingų. 
„. Platonui poetai buvo mažiau atgrasus...— Pagal graikų filosofo Platono (428 
ar 427—348 ar 347 pr. m. e.) teoriją jausmai negali būti pažinimo šaltinis, todėl 
tobuloje visuomenėje neturi būti vietos menininkams ir poetams. 

.„ tik sekmadieniais...— Pagal įstatymą sekmadieniais už skolas nebuvo areštuo- 
jama. 

Teodoras Štefenas, baronas fon Noihofas (Theodore Stephen, Baron von Neuhof, 
1686— 1756) — vokietis. avantiūristas, 1736 m. korsikiečiams sukilus prieš Genują, 
pasiūlė sukilėlių vadams ginklų, bet už tai jie turėjo jį vainikuoti Korsikos kara- 
lium. Nė viena Europos valstybė jo nepripažino, ir 1738 m. jis buvo genujiečių 
išvytas. 

Karaliaus mokytiniais buvo vadinami vienos iš seniausių prestižinių Anglijos ber- 
niukų mokyklų, Vestminsterio mokyklos (įkurtos 1560), mokiniai. 


“ „Katonas' (1713) — politikos veikėjo ir anglų buržuazinės žurnalistikos pradi- 


ninko Džozefo Adisono (Joseph Addison, 1672—1719) tragedija, švietėjiško kla- 
sicizmo pavyzdys XVIII a. anglų literatūroje. 

„nuo Chirono laikų...— Nuo senų senovės. Chironas — graikų mitologijoje senas 
išmintingas kentauras, Achilo, Jasono. Heraklio. Enėjo ir kitų karžygių auklėtojas. 
Džozefas sako neteisingai nusiklausytas garsių dailininkų pavardes: Džakopo Ami- 
gonio (Jacopo Amigoni, 1675—1752). Paolo Veronėzės (Paolo Veronese, 1528— 
1588), Anibalės Karačio (Annibale Carracci, 1560— 1609); Amigonis kurį laiką 
gyveno Anglijoje, tarp kitų paveikslų buvo nutapęs karalienės portretą. Paskutinė 
pavardė — dar vienas Fildingo žestas savo draugui dailininkui Hogartui. 

„apie tokį Al... Al...— vėl tas pats Fildingo draugas Ralfas Alenas (žr. 146 paaišk.). 
„. pats Henlis...— Džonas Henlis (John Henley, 1692—1756), ekscentriškas pa- 
mokslininkas, pramintas Oratorium Henliu, kuris liovėsi sakęs pamokslus bažny- 
čioje, o pasistatė „statinę“, ar sakyklą, Niuporto turguje; leido laikraštį, palaikantį 
Volpolo vyriausybę. Fildingo priešas. 

Turnas — Vergilijaus „Eneidos“ herojus. 


Deividas Maletas (David Mallet, 1705— 1765) — škotų poetas ir dramaturgas. 
Fildingas čia kalba apie jo „Frensio Beikono gyvenimą“. 

-. dedikacijos, įžangos... kuriuos noriai išbrauktum...— Fildingas turi omeny teo- 
logo ir bibliotekininko Konjerso Midliono (Conyers Middleton, 1683—1750) 
kūrinį „Marko Tulijaus Cicerono gvvenimo aprašymas“ (1741), kuris labai jį 
papiktino pataikūniška dedikacija lordui Džonui Herviui (1696—1743), dvariškiui 
ir Volpolo numylėtam agentui, ir įžanga, kur suniekintas Fildingo draugo ir glo- 
bėjo Dž. Litltono darbas „Pastebėjimai apie Cicerono gyvenimą“. „Šameloje“ 
Fildingas parodijuoja Midltono dedikaciją, o vėliau, „Džozefe Endriuse“, gana 
šiurkščiai perfrazuoja jos ištrauką. aprašvdamas su niekuo nesiskaitantį frantą 


Didaperį, kurio prototipas 1r buvo lordas Hervas. 


“ Kento stipruolis — Viljamas Džojus (William Joy. 7—1734). garsėjęs nepaprastu 


stiprumu ir vadinamas Kento stipruoliu Samsonu. 

“" Viljamas Derdas (William Deard, ? — 1761) buvo Londono juvelyras, žaislų 


jau 


183 

dirbėjas. palūkininkas. 

- į parką.— Sent Džeimso parko alėja netoli karaliaus dvaro. kur buvo diduome- 
nės pasivaikščiojimų vieta. 

.. vienas išstypėlis anglų baronetas... — Ironiška užuomina į „Ilgąjį“ serą Tomasą 
Robinsoną (Thomas Robinson, apie 1700—1777), akcizo įgaliotinį Volpolo vy- 
riausybėje. 1741 m. paskirtą Barbadoso gubernatorium. Jis buvo labai aukštas, 
labai bukas, labai išlaidus, visiškai nusigyveno. keldamas didžiules puotas. 

... kapitono B... pjesės premierą...— Turima omeny Čarlzo Bodenso (Charles Bo- 
dens, mirė 1753). Koldstrimo pėstininkų kapitono ir karaliaus dvariškio pjesė 
„Madinga pora“, kuri, kaip atrodo. buvo parašyta lordo Hervio ir Velso princo. 
Publika, matyt, sužinojo teisybę. ir pjesė pirmąjį vakarą buvo nušvilpra. 
Kristoferis Kokas — plačiai žinomas to meto Londono aukciontierius. 
Greičiausiai turimas omeny eskvairas Džonas Templas (John Temple, 1680— 
1752), kuris turėjo dvarą maždaug už penkiasdešimt mylių nuo tos vietos, kur 
vyko ši scena. 


“ Diana — senovės graikų mitologijoje medžioklės Jeivė. 


Scipionas Emilianas Afrikietis jaunesnysis (185—129 pr. m. e.) — Romos ora- 
torius ir garsus karvedys; Gajus Lelijus Išmintingasis (185—115 pr. m. e.) — 
žymus oratorius ir karys, garsėjęs mokytumu ir išmintimi. Juodu buvo geri drau- 
gai. Pastorius Adamsas čia prisimena Cicerono pasakojimą, kaip tie du vyrai eidavę 
pasivaikščioti ir lyg vaikai rinkdavę kriaukles. 

„ Romos katalikų kunigas...-—- Romos katalikų gyvenimas XVIII a. Anglijoje 
buvo labai sunkus. Kunigai už mišių laikymą galėjo būti nubausti didelėmis pini- 
ginėmis baudomis arba net apkaltinti tėvynės išdavimu. Pasauliečiai neturėjo teisės 
užimti jokių valstybinių postų, kreiptis į teismą, netgi be specialaus leidimo nuke- 
liauti toliau kaip penkias mylias. 

„„ laivo lynui išlįsti... patekti į dunzuus karalystę. — Adamsas sako kiek pakeistus 
Mato Evangelijos žodžius: „Lengviau kupranugariui išlįsti pro adatos skylutę, 
negu turtuoliui patekti į dangaus karalystę“ (19, 24). Anglijoje šitokį pakeitimą 
siūlė kai kurie Biblijos žinovai. tačiau visuotinai tas nebuvo priimta. 

Čia autorius šaipydamasis parafrazuoja „Iliados“ dievų kovos aprašymą. „Juo 
tad ir tvojo Arėjui į sprandą ir partiesė žemėn... Garsiai sužvango šarvai“. (XXI 
giesmė) 

„tikra nosis susijungia su pridėtine.— Sitilis dažnai deformuoja nosį. 

Bartonas Budus (Barton Booth, 1681 —1733) — garsus tragikas, vienas iš Druri 
Leino teatro vadovų. 

Tomasas Otvėjus (Thomas Otway, 1652— 1685) — poetas ir dramaturgas, pri- 
taikęs anglų scenai Rasino ir Moljero pjesių. ypač išgarsėjęs tragedijomis „„Naš- 
laitė“" ir „Išsaugotoji Venecija“. kurios parašytos baltosiomis eilėmis. 

. betertonauis ir sendfordais...— Tomasas Betertonas (Thomas Betterton, 1635-- 

1710) — geriausias to meto tragikas: Samiuelis Sendfordas (Samuel Sandiord. 
apie 1661— 1700) -- genialus piktadarių ir niekšų vaidmenų atlikėjas. 

Elijo Fentono (Elijah Fenton, 1683—1730) tragedija „Mariamna“, pastatyta 
1723 m., ir Deivido Maleto (žr. 173 paaišk.) tragedija „Euridikė“ (1731) turėjo 
pasisekimą, o Filipo Fraudo (Philip Frowde, 7—1738) tragedija „Pilotas“ buvo 
tokia niūri ir pesimistiška, jog išsilaikė tik šešis spektaklius. 

„„ Dilas ar Lilas...— Džordžas Lilas (George Lillo, 1693—1739) — dramaturgas, 
Fildingo labai mylimas ir kaip žmogus, ir kaip rašytojas. 

Džeimsas Kvinas (James Guin, 1693— 1766) — žymiausias aktorius laikotarpiu 
po Budo iki Gariko. Denisas Dileinas (Dennis Delane, ?7—1750) — populiarus 
tragikas; Teofilas Siberis (Theophilus Cibber, 1703—1758), kaip ir tėvas Kolis 
Siberis — puikus komedijų aktorius; Čarlzas Maklinas (Charles Macklin, 1697— 
1797) — aktorius, vaidinęs keliose Fildingo komedijose, bet labiausiai pagarsėjęs 
Šailoko vaidmeniu Šekspyro „Venecijos pirkly“; Katerina Klaiv (Catherine 
„Kitty“ Clive, 1711—1785) — populiari komedijų aktorė, turėjusi gražų balsą. 
Fildingas jai dedikavo „Klastingąją kambarinę“ (1734). 

Natanielis Li (Nathaniel Lee, apie 1653— 1692) — herojinių tragedijų autorius; 
geriausios jo dramos yra „Konkuruojančios karalienės“ (1677) ir „Teodosijus“ 
(1680). 


? Ištrauka iš „Teodosijaus“ II veiksmo. 


„ „Paguodos“...— Turima omeny romėnų filosofo Boetijaus (480—524) kū- 
rinys „Filosofijos paguoda“. 

„ tokį monologą.— Džozefas netiksliai kartoja Makdufo raudą dėl nužudytos 
žmonos ir vaikų iš Šekspyro „Makbeto“. (IV v. 3 scena; A. Churgino vertimas) 
Anglų rašytojų Dž. Adisono „Katonas“ (1713) ir R. Stlio „Sąžiningieji įsimylė- 
jėliai“ (1722) buvo populiariausios amžiaus pjesės. „Katonas“ yra klasikinio sti- 
liaus tragedija, kurios pagrindinis veikėjas — filosofas ir oratorius; „Sąžiningieji 
įsimylėjėliai“ — sentimentali papročių komedija, pašiepianti dvikovas ir nepadorius 
meilės ryšius. 

„. tariant vieno apologeto... žodžiais...— Savo „Apologijos“ IV skyriaus pabaigoje 
K. Siberis apie kelis aktorius sako, kad „šios karietos lauks jūsų kitame skyriuje 
ir galėsite su jomis keliauti likusį kelią...“ 


 Daunzas — kalkinės kalvos Pietų ir Pietryčių Anglijoje. 


Gimnosofistais (pažod. „nuogais išminčiais“) senovės Graikijoje buvo vadinami 
indų filosofai, skelbę kraštutinį asketizmą. 


“išsipirkti rašto...— Jei vikaras neturėjo nusipirkęs iš vyskupijos oficialaus rašto, 


tai jį galėjo nušalinti iš vietos ne tik vyskupas, bet ir kiekvienas aukštesnis dvasi- 
ninkas. 

Frolikas (frolick) — pokštininkas, išdykėlis (angl.). 

Braidvelis — pataisos namai Londone. 

Visa eilutė iš Mato Evangelijos (5, 28) yra tokia: „O aš jums sakau, kiekvienas, 
kuris su geiduliu žvelgia į moterį, jau svetimauja širdyje savo“. 

Jeigu Abraomas būtų taip mylėjęs savo sūnų Izaoką...— Pasak Biblijos legendos, 
dievas, norėdamas išbandyti patriarchą Abraomą, liepė jam paaukoti savo sūnų 
Izaoką, bet įsitikinęs jo paklusnumu, nukreipė peilį. (Pradžios knyga, 22, 1— 18) 

““ „Ouae Genus“ — lotynų kalbos gramatikos skyrius apie daiktavardžių gimines 


(prasideda žodžiais: „Ouae genus aut flexumvariant...“). 

„ mano Džeki..— Autoriaus apsirikta, nes toliau visur Adamso sūnaus vardas 
yra Dikis. 

„susilaukti sunaus...— Pagal Anglijos to meto įstatymus tėvų palikimas nebuvo 
skirstomas dalimis, o pereidavo vyriausiam sūnui ir jo palikuonims; jeigu vyriausiasis 
sūnus mirdavo nepalikęs vaikų, tada turtas tekdavo vyriausiam likusiam. 

„ne taip kaip Jobui...— Pasak Biblijos, Jobas, doras ir dievobaimingas žmogus, 
netikėtai susilaukia baisių nelaimių, kurias dievas jam siunčia norėdamas išbandyti. 
Ir Jobas kenčia nepelnytas negandas nemurmėdamas, su didžiausia kantrybe. (Pra- 
džios knyga, 46, 13; Jobo knyga, 1, 1) 


* Franto Didaperio prototipas buvo lordas Džonas Hervis, mažiukas, tuščias, išlepęs 


dvariškis, kurio nuopelnai, kaip Volpolo agento ir favorito, buvo įvertinti 1740 m.— 
Volpolas, „didis žmogus“, pakėlė jį Lordu Antspaudo saugotoju (žr. 174 paaišk.). 
„iš kitų žmonių trūkumų.— Lordas Hervis viename labai prastame eilėraštyje 
išjuokė garsaus poeto Poupo poeziją ir etiką, taip pat jo kilmę bei luošumą. Poupas 
jam atsakė „Laišku kilniam lordui“ (1733), lordą Hervį pavadinęs Fanijum (Ho- 
racijaus priešo vardu): „Tas Fanijus, atrodo, nepaprastai mėgo tiek savo poeziją, 
tiek pats save...“ 


“* Hilas — graikų mitologijoje Heraklio ginklanešys, liaunas jaunikaitis. 


„. Sauliaus laikais.— Adamsas turi omeny Biblijos legendą apie Endoro raganą, 
atėjusią mūšio išvakarėse pas karalių Saulių. (Samiuelio I, 28, 7—25) 


"15 Edipas — graikų mitologijoje Tėbų karalius. Išaugintas piemens, jaunuolis Edipas 


išeina ieškoti tėvų, nežinodamas nužudo savo tėvą ir veda motiną. Sužinojęs teisybę, 
išsiduria akis. 

„sutiko naująją priimti.— XVIII a. Anglijoje dvasininkai pradėjo imti po kelias 
parapijas, ir Fildingas tam nepritarė. Antra vertus, jis matė, kaip skursta žemesnieji 
dvasininkai. Adamsas gaudavo tik 23 svarus per metus, ir nors tai nebuvo mažiausia 
mažos parapijos alga, vos galėjo sudurti galus. Patekęs į tokią prieštaringą padėtį, 
Fildingas, norėdamas. kad Adamsas nepaliktų savo ganomųjų, turėjo jam leisti 
pasiimti dar vieną parapiją. 


Parengė R. ZAGORSKIENĖ 

Įžanga (Lu... 


I skyrius. 
II skyrius. 
III skyrius. 


IV skyrius. 
V skyrius. 


VI skyrius. 
VII skyrius. 


VIII skyrius. 


IX skyrius. 


X skyrius. 


XI skvrius. 
XII skyrius. 


XIII skvrius. 


TURINYS 


PIRMA KNYGA 


Apie gyvenimo aprašymus apskritai ir apie Pamelos — atskirai; ta 
proga keletas žodžių apie Kolį Siberį ir kitus „L.nkssananaaanas ss 
Apie poną Džozefą Endriusą, jo gimimą, tėvus, mokymą ir di- 
džiuosius gabumus, taip pat keletas žodžių apie protėvius .......... 
Apie vikarą poną Abrahamą Adamsą, kameristę ponią Slipslop 
ag i TS 
Kas nutiko nukeliavus į Londoną „LLekaeeaanannaanaannaanaennens seansas 
Sero Tomaso Bubio mirtis, jausmingas ir graudus jo našlės gedu- 
las ir didis Džozefo Endriuso skaistumas „„..ekaekkkaakaaa ka keseio 
Kaip Džozefas Endriusas parašė laišką savo seseriai Pamelai ..... 
Išmintingų vyrų pasakymai. Ponios ir kameristės dialogas ir meilės 
aistros panegirika, ar, greičiau, satyra aukštu stiliumi «.............. 
Jame po labai įmantraus rašymo pasakojama apie ledi ir Džo- 
zefo pokalbį, per kurį pastarasis parodo tokį pavyzdį, kokiu 
paseksiant jo lyties asmenis šiais ydingais laikais nebeturėkime 
VALLIĖS- „asis aids ss koa ias Sa ai aina S a a sias a as 
Kas nutiko tarp lėdi ir ponios Slipslop; kartu pranešame, kad čia 
esama keleto daivkų. kuriuos pirmąkart skaitydamas ne kie- 
vienas supras Teisingai „bLbpLkaaaaeennneeeeeeaeeaeseeeeee ease sekas 
Džozefas rašo kitą laišką. Sutvarko reikalus su ponu Piteriu 
Paunsu ir t. t. ir išeina iš ledi Bubi .....LLlakakakaaaaaaaaanaaa aaa eee 
Apie keletą naujų netikėtų dalykų „„...lekdacaaaoaankankaenkaa ananasas 
Jame daug stebinančių nuotykių, ištikusių Džozefą Endriusą 
kelyje ir atrodančių beveik neįtikimais tiems, kurie nėra keliavę 
diltŽABU akis sia di i aaa i a a a a i a S a a a 
Kas nutiko Džozefui, kol jis sirgo užeigos namuose, ir įdomus 
jo pokalbis su ponu Barnabu, parapijos pastorium «...LLcL.Lus. 

XIV skyrius. 
XV skyrius, 


XVI skyrius. 


Pilnas nuotykių, kurie užeigos namuose sekė vienas po kito ....... 
parodantis, kaip ponia Tau-Vauz truputį sušvelnėjo ir kaip 
paslaugusis ponas Barnabas ir gydytojas ėmėsi sekti vagį, taip pat 
samprotavimas apie jų uolumą bei uolumą kitų asmenų, šioje 
istorijoje nedalyvaujaniČiŲų Gšssaisiesiksnonksodass ikšašssskns sausis ias asa 
Vagies pabėgimas. Pono Adamso neviltis. Dviejų itin nepaprastų 
asmenų atvykimas ir pastoriaus Adamso pažintis su pastorium Bar- 
HAaDU“, Ar ai aa ai a sa a a S a a i i i A S 


XVII skyrius. Malonus abiejų pastorių ir knygų pardavėjo pokalbis, nutrauk- 


tas nelaimingo atsitikimo, įvykusio užeigos namuose ir sukėlusio 
anaiptol ne meilų ponios Tau-Vauz ir jos tarnaitės dialogą 


XVIII skyrius. Kambarinės Beti istorija ir paaiškinimas, kodėl kilo ta audringa 


I skyrius. 
II skyrius. 


III skyrius. 


IV skyrius. 
V skyrius. 


VI skyrius. 
VII skyrius. 


VIII skyrius. 
IX skyrius, 


X skyrius, 


XI skyrius. 
XII skyrius. 


XIII skyrius. 


scena -/Anamė. SKYFIŪJĖ- Liss is ssis i i i e a i 


ANTRA KNYGA 


Apie kūrinių suskirstymą <<.LLLkaaaaaaaaaaaanaaaaaaoneae saaa seksas ae 
Stebinantis pono Adamso atminties trumpumas ir kaip liūdnai tai 
atsiliepė -' DŽOZELU -Žišstiusiassiaisesi Sisasus asus dain Ai adis aa i a 
Dviejų teisininkų nuomonė apie tą patį džentelmeną. Ponas 
Adamsas domisi šeimininko tikėjimu „„L.ekaacakanaanaaanaannenaasonese saaa 
Leonoros istorija, arba nelaimingoji vViliūgė „LLakeiaknaaaakekaaaek anei 
Baisus ginčas, įvykęs užeigos namuose, kur keleiviai pietavo, ir 
pasibaigęs ponui Adamsui kraujo praliejimu .......cdaaaakanaaaaakaakaneseson 
Pabaiga pasakojimo apie nelaimingąją koketę „„.LLccakkaaanaaa nana 
Labai trumpas skyrius, kuriame pastorius Adamsas nueina 
gana: LOL Žinias a i sa S a as a as I 
Įžymi pono Abrahamo Adamso kalba, per kurią šis džentelmenas 
pasirodo kaip politikas -.............aaaaaaaaaaanaaenennasea sese anas aasaaea aaa 
kuriame ponas gražbyliauja apie drąsą ir didvyriškumą, kol ne- 
laimingas nutikimas nutraukia jo kalbą „„Lccakeaaanaaoaanaakanaanaansanseeis 
pasakojantis apie keistą ankstesniojo nutikimo pabaigą, užtrau- 
kusią vargšui Adamsui naujas negandas, ir apie tai, kas buvo toji 
mergina, kuriai skaistybę išgelbėjo pergalinga jo ranka .................... 
Kas jiems nutiko teisėjo akivaizdoje. Šis skyrius kupinas mo- 
KVEUKIO aisiais iii siais ai ia a ai i aa S ai aaa ai A 
Labai malonus nutikimas tiek asmenims, su juo susijusiems, tiek 
geros širdies skaitytojui „Lcdeekaaaaaaaanaanaaanana esse ae sensei 
Samprotavimai apie didelius žmones ir mažus ir pasakojimas, kaip 
ponia Slipslop išvyko ne itin gerai nusiteikusi ir kokioje didelėje 
bėdoje paliko Adamsą su draugais „.Lcleeadaa aaa aaa a aaan keen ese 

XIV skyrius. 
XV skyrius. 


XVI skyrius. 


XVII skyrius. 


I skyrius. 
II skyrius. 


III skyrius, 
IV skyrius, 


V skyrius. 
VI skyrius. 
VII skyrius. 


VIII skyrius, 
IX skyrius, 


X skyrius. 
XI skyrius. 
XII skyrius. 


XIII skyrius. 


I skyrius. 
II skyrius. 


Pastoriaus Adamso ir pastoriaus Traliberio susitikimas ............ 139 
Dar vienas nutikimas per pastoriaus užmaršumą .......Lkaaaaaaeeankaenaenosos 144 
Įdomus nutikimas, kur Adamsas parodo daugiau nuoširdaus 

naivumo negu nusimanymo žemiškuose dalykuose ......e.eakakeaaaaeanno 147 


Pono Abrahamo Adamso ir šeimininko pokalbis, kuris dėl nuo- 
monių nesutikimo kad kiek būtų virtęs katastrofa, jei laiku nebūtų 
sukliudęs mylimųjų sugrįžimas ........akeaaanaaannennsennesseensen samas aaa 153 


TREČIA KNYGA 


Įžanginis žodis biografijos pagyrimui „„.L.kaanaaakaaenseenenessnesee sans 161 
Nakties scena, kai Adamsą ir jo keliabendrius ištinka keli nuosta- 
Duis UOLY Kai Latiess sasas asas a i a os a a L Lo Us aaa aaa 165 
kuriame džentelmenas pasakoja savo gyvenimą „LLaekaaaaaaaakaaaanan 17 
kur aprašomas pono Vilsono gyvenimas. Tragiškas atsitikimas su 
šunimi ir "Kiti rimti dalykai Asizsssinisiisnasissešs Ss bide ona sus Les asas 193 
Pono Abrahamo Adamso ir Džozefo ginčas dėl mokyklų ir atra- 
dimas, gana malonus abiem ........L..L..LLLaaaaanaaennaasennaaeeee nesenas en 197 
Džozefo Endriuso moralizavimai; medžioklės nuotykis ir stebuk- 
lingas pastoriaus Adamso išsigelbėjimas .........kaaaaanaannenennnsnsnasasen sa 200 
Pasityčiojimo scena, puikiai pritaikyta naujiems skoniams ir lai- 
uo S 208 
kurį vieni skaitytojai palaikys per trumpu, kiti — per ilgu -........ 214 


aprašantis nuostabiausius ir kruviniausius nuotykius, kokių tik 
galima rasti šioje, o gal ir bet kurioje kitoje panašioje istorijoje 218 
Poeto ir aktoriaus pokalbis, niekuo neprisidedantis prie šios 


istorijos, tik skirtas prablaškyti skaitytojui „„Lueeaaenaanaaanaannaannennon 221 
Pastorius Adamsas sako nelaimės draugui pamokslą, kuriuo 
manoma paprotinti ir patobulinti skaitytoją -......L.LaaaLaaaanaaanaaannnennni 225 
Daugiau nutikimų, kurie, kaip viliamės, ne tik nustebins, bet ir nu- 
džiugins“ SKAYLO JA: „ssisikiasisiisiiaiysis aaa  s 228 


Įdomus pono Abrahamo Adamso ir pono Piterio Paunso dialo- 
gas, vertesnis perskaitymo negu visi Kolio Siberio ir daugelio kitų 
(AFDAL iii ii ia i a a ad a a a a a a A a Sa 234 


KETVIRTA KNYGA 


Ledi Bubi ir visi kiti parvažiuoja į dvarą — Bubi Holą ............... 239 
Pono Abrahamo Adamso ir ledi Bubi pokalbis ...........L.aLLaa.s....- 243 


III skyrius. 
IV skyrius. 


V skyrius. 


VI skyrius. 
VII skyrius. 


VIII skyrius. 


Kas įvyko tarp ledi ir advokato Skauto ........aaeaaaaan kana a aaaaee anas 
Šitas skyrius trumpas, tačiau jame daug svarbumo, ypač tai, kad 
atvyksta ponas Bubis su Žmona ................aaaaaaaaaaaasasassse aaa aseaa saaa anas 
Jame aprašomi justicijos dalykai: savotiški liudytojų parodymų 
pavyzdžiai ir kitokia medžiaga. kurią turi atidžiai peržiūrėti taikos 
teisėjai. If jų: Fašiuniin kai esu iadisasias ss asi a a aa ii 
kuriame prašome paskaityti tik tiek, kiek jums patiks ................. 
Filosofiniai svarstymai, kokių nerasime lengvuose prancūzų ro- 
manuose. Rimtas pono Bubio patarimas Džozefui. Fani susitikimas 
Sit“ IEKANĖU ae A k a a a S a 
Pokalbis, įvykęs tarp pono Adamso, ponios Adams, Džozefo ir 
Fani; ir šis tas apie pono Adamso elgesį, kurį kai kas iš skaitytojų 


pavadins labai žemu, absurdišku ir nenormaliu ........L..eaaaaaaaaaonaaansoi 
IX skyrius. Mielosios ledi Bubi ir mandagiojo jos draugo apsilankymas pas 
DasiOri: - 2 aka as i S aa AI aa S aa el 
X skyrius. Pasakojimas apie du draugus, galintis būti gera pamoka tiems, 
kuriems pasitaiko apsigyventi pas vedusių pOrą -....LLLLaaaa aa aanaaeneee 
XI skyrius, kur istorija vyksta toliau „LLcdaaaanaaaaanaaanaaaneneen saaa ease aaa 
XII skyrius, kuriame jautrios širdies skaitytojas sužinos tai, kas jam nesuteiks 
pasitenkiniiO" L aaa ia a Aaa a iais Aaa aaa a a aaa i 
XIII skyrius. Sugrįžę pas ledi Bubi, sužinome apie žiaurią kovą jos širdyje tarp 
meilės ir išdidumo ir apie tai, kas nutiko, išgirdus naujieną ........ 
XIV skyrius. Apie keletą keistų nakties įvykių, kai Adamsui kad kiek būtų blogai 
baigęsi iš dalies per jo gerumą, iš dalies per išsiblaškymą .......... 
XV skyrius. Atvažiuoja Gaferis ir Gamerė Endriusai, ir dar vienas ne itin 
tikėtas asmuo; visiškai išsklaidomas nerimas, sukeltas prekijo ....... 
XVI skyrius. Paskutinis, kuriame laimingai baigiasi ši tikra istorija -.............. 
Henrio Fildingo „Komiškoji epopėja“. Elena Kuosaitė „....dddaaaaaaaaaaa a aaanaaaaeaaasanana 


Paaiškinimai. 

